
ALUKSI 


ämän teoksen tarkoitus ei ole muuttaa elämääsi. Mutta osana tie- 

toisuuttasi sen sisältö voi vaikuttaa asioihin niin, että yhteiskunta, 
jonka näet ympärilläsi, muuttuu toisenlaiseksi. Joko sinä muutat yhteis- 
kuntaa tai alat katsoa sitä uusin silmin. Tämän teoksen aiheena on suo- 
malainen työyhteiskunta, sen nousu, lasku, uho ja tuho. Niinpä tämä kirja 
koskee jokaista suomalaista. 

Uskon, että tiedät osapuilleen jo ennakolta, mistä tässä kirjassa puhu- 
taan. Siksi lainaan Ludwig Wittgensteinin sanoja, kun hän kirjoitti 
Tractatus-teoksensa esipuheessa seuraavasti: ”Tämän kirjan ymmärtää 
ehkä vain se, joka itse on jo kertaalleen ajatellut siinä ilmaistut ajatukset 
— tai ainakin samantapaisia ajatuksia.”! Totuuden löytämisen sanotaan 
olevan vaikeinta. Omasta mielestäni asiaa on liioiteltu. Monet ihmiset 
ovat löytäneet totuuden työelämästä, mutta he eivät ole kehdanneet 
ilmoittaa, mitä ovat löytäneet. Pelkkä ajatteleminen ei siis auta, vaan 
asiat on myös sanottava julki. Ne on sahattava halki. Vasta sanomisen ja 
toiminnan kautta päästään muuttamaan yhteiskuntaa. 

Tämä kirja on filosofinen, sosiologinen ja poliittinen kirja. Se on joh- 
datus työelämään ja pois siitä: alkusoitto parempaan työyhteiskuntaan. 
Mutta sen ohella teokseni on myös eräänlainen elämäntaidon ja mietis- 
kelevän elämänasenteen opas. Uskon, että teoksen luettuasi et enää kat- 
sele työyhteiskuntaa samoin kuin ennen. Lehteile siis kirjaani vapaasti. 
Lue vain sinua kiinnostavat osiot. Älä epäröi jättää kesken. Mutta kirjani 
poliittisesta sisällöstä ja yhteiskuntaan vaikuttamisesta kiinnostuneena: 
kahlaa kirjani alusta loppuun. Se tuo sinut perille. 


Rööperissä, Vapun päivästä pikkujouluun 2004 


JUKKA HANKAMÄKI 

ESIPUHE TOISEEN PAINOKSEEN 


J ulkaistessani tämän kirjan ensimmäistä kertaa vuonna 2005 Suo- 
messa puhuttiin paljon työelämän muutoksista. Tuolloin oli kulunut 
vuosikymmen 1990-luvun alkua koetelleen laman päättymisestä, ja taka- 
na oli pitkä taloudellinen nousukausi. Vaikka bruttokansantuote olikin 
kasvanut tasaisesti, työelämässä tuotettu hyvinvointi ei ollut kanavoi- 
tunut onnellisuuden kokemuksiksi — tai ainakaan hyvinvointi ja onni eivät 
olleet välittyneet niin monien ihmisten elämään kuin ne olisivat voineet. 
Taloudellisen romahduksen ja sitä seuranneen laman seuraukset jäivät 
leimaamaan useiden ihmisten arkipäivää. 

Laman käännyttyä kasvuun myös työelämän arvopäämäärät ja sosiaa- 
liset rakenteet muuttuivat. Taloudellinen tuottavuus hyväksyttiin työelä- 
män korkeimmaksi arvoksi. Vielä 1980-luvulla työpaikkojen tehtäväksi oli 
myönnetty ihmisten töissä pitäminen silloinkin, kun tekijöitä vähemmän 
tarvittiin. Myös hiljaisen kysynnän aikoina organisaatio pidettiin koossa, 
ja osa firman voitoista siirrettiin työntekijöiden palkkoihin pitämällä hei- 
dät leivissä. Lisäksi suhdannevaihteluita tasoitettiin valtion keskuspan- 
kin rahapolitiikalla. Sen sijaan 1990-luvun puolivälin jälkeisinä vuosina 
työvoima alettiin nähdä entistä yleisemmin pelkkänä välineenä, jota pal- 
kataan ja irtisanotaan lähes päiväkysynnän vaihteluiden mukaan ja jonka 
arvo muuttuu kuin mineraalien hinta pörssissä. Korkeimmaksi arvoksi ei 
enää tunnusteta ihmisten hyvinvointia, vaan itseisarvoksi on nyt koho- 
tettu yritysten ja talousjärjestelmän oma menestys, jolla vielä 1960—1980- 
lukujen vuosina oli enemmänkin välinearvon asema. 

Nämä ihmiskuvaan asti heijastuneet muutokset kertovat globalisaation 
vaikutuksista. Kansainvälisten sijoittajien omistaessa suuren osan myös 
suomalaisista yrityksistä firmojen hallituksissa ei voida tehdä kansalliset 
edut huomioon ottavia ratkaisuja edes siinä tapauksessa, että halua löy- 
tyisi. Sen sijaan pätkätöitä ja tuloerojen kasvua on puolusteltu sillä, että 
suurinta mahdollista tehokkuutta tavoiteltaessa tuottavuus kasvaa ja että 
sitä kautta työelämä leipoo kansantalouteen varallisuutta, jota tihkuu lo- 
pulta myös pienituloisempien ihmisten käsiin. Kansanomaisesti sanottuna 
köyhät syövät rikkaiden pöydiltä putoavat murut. 

Teokseni ensimmäisessä painoksessa olin arvioinut 1990-luvun lamasta 
2000-luvun puolelle ulottuneita työelämän muutoksia. Tässä ajantasaiste- 
tussa laitoksessa koetan selvittää, millä tavoin työelämä on muuttunut 
viiden seuraavan vuoden aikana, eli kyseessä ovat vuodet 2005—2010. 
Kirjani päivittäminen on ollut antoisaa ensinnäkin siksi, että tähän ajan- 
jaksoon on liittynyt jälleen uusia periaatteellisia ja rakenteellisia muu- 
toksia. Kuvaan ovat astuneet työelämän ”uudet” ilmiöt, kuten puhe työ- 
voimapulasta ja työperäisestä maahanmuutosta. 

Vaikka joudunkin työelämän ilmiöistä kertoessani käyttämään sosiolo- 
gian ja taloustieteen kieltä, tarkastelutapani ei ole erityistieteellinen eikä 
sosiaalipoliittinen vaan filosofinen: yritän arvioida, mitä työelämän ilmiöt 
merkitsevät ihmisten henkilökohtaisen elämän kannalta ja onko niissä 
järkeä vai ei. Myös tilastofaktoista koetan tulkita niiden filosofiset ja po- 
liittiset merkitykset. Mukana on lisäksi ainesta, jonka tehtävä on auttaa 
yksilötoimijoita ”selviytymään sivistyneenä työyhteiskunnassa”. 

Kirjassani on tuttuun tapaan kolme tarkastelutasoa. Ensimmäinen (1) 
liittyy työelämään itseensä: sen asemaan osana arvotuotannon ja talouden 
järjestelmää. Tarkastelen muun muassa, mitä arvoja työn kautta tuote- 
taan, tuotetaanko työelämässä ylipäänsä arvoja, vai onko peräti niin, että 
merkittävä osa arvoista tuotetaankin työksi tunnustetun toiminnan ulko- 
puolella? Toiseksi (2) pyrin näkemään työelämän ilmiöt koulutuksen, kult- 
tuurin ja sivistyselämän taustaa vasten. Työelämää pitää punnita tieteen 
ja sivistyksen vaa'assa. Niinpä tämä kirja on eräänlainen henkisen arvo- 
tuotannon manifesti: yhtäältä arvostelen pelkkien aineellisten arvojen va- 
raan rakennettua maailmaa ja toisaalta byrokratiaa, jonka kautta ei tuo- 
teta sen enempää materiaalisia kuin henkisiäkään arvoja. Tätä teosta ei 
ole laadittu vain kuvaamaan tai kurjistelemaan työelämän tilaa, vaan ala- 
otsikkonsa mukaisesti kirjani on johdatus uuteen työyhteiskuntaan ja 
työn filosofiaan. Siten teokseni sisältää (3) poliittisen ohjelman, jolla ha- 
luan parantaa ihmisten oman arvotuotannon edellytyksiä. Tämä tarkoitus 
kiteytyy nykyiset sosiaalietuudet korvaavan perustulojärjestelmän kautta. 
Sen tehtävänä olisi tukea ihmisten omaan yritteliäisyyteen perustuvaa 
arvotuotantoa eikä lamauttaa sitä, kuten nykyinen työttömyys- ja sosiaali- 
etuusjärjestelmä. 

Tässä yhteydessä lienee paikallaan arvioida myös kirjani ensimmäisen 
painoksen herättämää keskustelua. Teos sai pääasiassa myönteiset pa- 
lautteet. Se esimerkiksi arvosteltiin kahteen kertaan Helsingin Sanomissa 
— ensin kirjallisuussivuilla? ja myöhemmin henkilöjutun yhteydessä ta- 
loussivuilla? — mutta myös myynnistä poistamisella uhkailtiin Helsingin 
yliopiston erään hallintotahon vaatiessa kustantajaa vetämään kirjani 
markkinoilta sen sisältämän tiedepoliittisen kritiikin vuoksi. Yliopisto- 
paino kuitenkin piti kirjani myynnissä, kunnes Gaudeamus vuonna 2008 
ilmoitti lopettavansa kirjani jakelun kustantamojen yhdistymisen jälkeen. 
Olen arvostellut sensuurin kohteeksi joutumistani teoksissani Suomalai- 
sen nykyfilosofian historia* ja Sensuurin Suomi”. Ehkä juuri tämänkaltai- 
sen painostuksen yleistymisen vuoksi akateeminen yhteisö on alkanut 
viimein suunnata omia vastalauseitaan myös yliopiston omassa piirissä 
tapahtuneille työskentelyolojen heikennyksille. 

Työttömän kuolema poikkeaa muista samaa aihetta käsitelleistä teok- 
sista eräissä tärkeissä suhteissa. Esimerkiksi Juha Siltalan vuonna 2004 
ilmestynyt Työelämän kurjistumisen lyhyt historia keskittyi mielestäni 
liian yksipuolisesti vain ongelmien luettelemiseen, eikä kirjoittaja tarjon- 

nut ehdotusta siihen, miten parempaan työyhteiskuntaan päästäisiin. Tie- 
teenharjoittajan pitäisi nähdäkseni pystyä esittämään arvostelemiensa 
ilmiöiden tilalle myös parannusohjelma tai ainakin jonkinlainen vaihto- 
ehto. Esimerkiksi Yhdysvaltain huippuyliopistoissa on käytännöksi va- 
kiintunut, että filosofit eivät vain tutki yhteiskuntaa sivustakatsojan roo- 
lissa vaan tuottavat innovaatioita, jotka auttavat kehittämään käytännön 
politiikkaa. Sen sijaan eurooppalaisessa tutkimusperinteessä on useim- 
miten tyydytty tosiasioiden kuvaamiseen ja selittämiseen, mutta ei ole 
edetty ohjaavien mallien kehittelyyn. Luova ja ohjaava työelämäfilosofia 
onkin välittynyt eurooppalaiseen ajatteluun lähinnä liikkeenjohdollisen 
kirjallisuuden kautta. Se taas on ollut tarkoitusperiltään yksipuolista. 

Myös Euroopassa on perinteisesti kiinnostuttu työn filosofiasta — kirjoi- 
tusperinne vain on ollut tarpeettoman pessimististä verrattuna amerikka- 
laiseen edistysuskoon. Erään esimerkin eurooppalaistyylisestä työn filo- 
sofiasta tarjosi Jussi Vähämäen vuonna 2003 ilmestynyt teos Kuhnurien 
kerho, jossa pyrittiin luomaan filosofis-sosiologinen katsaus työn olemuk- 
seen. Kirjan ranskalaishenkinen esseetyyli johti kuitenkin aiheen käsitte- 
lyä juntturalle niin, että tyylikeinojen tavoittelu alkoi hallita asiasisältöjä. 
Todellisuudessa aihe olisi kaivannut raikasta tuuletusta. Filosofista ky- 
seenalaistamista ja analyysia puolestaan edusti Tuomas Nevanlinnan ja 
Jukka Relanderin yhdessä kirjoittama Työn sanat (2006), jossa purettiin 
auki työelämää koskevan keskustelun ideologisia peruskäsitteitä. Täl- 
laista ”diskurssianalyyttisena” pidettävää otetta olin tavoitellut myös itse 
tehdessäni tiliä työelämän valheellisuudesta: sen retoriikasta ja normeista 
— lyhyesti sanoen työelämän muuttumisesta pelkäksi esittämiseksi. Sana- 
kirjamaisena Nevanlinnan ja Relanderin lähestymistapa jäi kuitenkin 
irralliseksi, vaikka kirja muutoin tarjosikin älyllisesti haastavaa luetta- 
vaa. 

Erityisen tulenaraksi työelämään liittyvien asioiden käsittely on osoit- 
tautunut yliopistoyhteisössä, jossa tavanomaiset työelämänormit ovat saa- 
neet entistä enemmän jalansijaa tulosvaatimusten yleistyttyä. Mikäli olin- 
kin itse onnistunut valamaan keskusteluun bensiiniä, tarvittavat tulitikut 
lainasi Heikki Patomäki pamfletillaan Yliopisto oyj (2005), joka ilmestyi 
vähän oman teokseni jälkeen ja jossa arvosteltiin sivistysyliopistojen 
muuttamista ”tilintarkastusyliopistoiksi”. Vaikka Patomäki oli epäile- 
mättä oikeassa kuvatessaan ongelmien ilmenemistapoja, hän arvioi aka- 
teemisen yhteisön omia vaikutusmahdollisuuksia liian pessimistisesti. Mi- 
käli yliopistofilosofit eivät itse ole se kissa, joka nostaa häntänsä, niin 
kuka sitten? Samoihin aikoihin ilmestyneistä teoksista työterveyslääkäri 
Juhani Seppäsen Hullu työtä tekee (2004) puolestaan lukeutui samaan iro- 
niseen kirjallisuuteen kuin suuri osa muutakin viihdekirjallisuutta vailla 
sen syvällisempää filosofista kokonaisnäkemystä. 

Painotettakoon, ettei oma kirjani ole selviytymisopas, jonka tehtävä 
olisi ensisijaisesti opettaa ”pärjäämään paremmin” työn ja koulutuksen 

käänteissä. Tarkoitukseni ei ole myöskään opettaa ketään viihdyttämään 
työnantajiaan, itseään tai asiakkaitaan tuloksellisemmin. Menestymisen 
käsikirjoja ovat julkaisseet yrityskonsultit, kuten Jari Sarasvuo ja hänen 
kollegansa. Niissä tietyt opportunistiset arvot, kuten oman edun tavoit- 
telu, ahneus ja itsekkyys hyväksytään itsestään selviksi päämääriksi, eikä 
tilaa jätetä filosofiselle analyysille eikä periaatteelliselle pohdinnalle. Ken- 
ties näihin teoksiin sisältyy käytännöllistä viisautta, joka koskee ihmis- 
luonteen olemusta tai sitä, miten selviytyä elämässä paremmille päiville. 
Kyseisten oppaiden ongelma on kuitenkin se, että ne unohtavat erään tosi- 
asian: kaikki ei suinkaan riipu vain ihmisten omasta tahdosta, kuten ky- 
vystä onnistua, menestyä, viihdyttää tai miellyttää, vaan työelämän ra- 
kenteiden kautta käytetään paljon taloudellista valtaa. Ollessaan pakotta- 
vaa tuo valta voi muuttua jopa henkiseksi väkivallaksi. Vallankäyttö 
yleensäkin perustuu väkivallan uhkaan. Valtasuhteiden hyväksyminen ja 
niiden ehdoille altistuminen johtavat helposti sen tapaiseen kohtalo- 
uskoon, joka kytkee ihmiset orjuutta muistuttaviin kahleisiin. 

Tätä kirjaa ei pidä toisaalta ymmärtää edellä mainittujen teosten 
vastakohdaksi. Kyse on kylläkin erilaisesta lähestymistavasta: työelämää 
koskevasta poliittisesta manifestista. Niinpä en ole alun perinkään läh- 
tenyt siitä, mitä ihmiset voivat tehdä korjaillakseen omaa elämäänsä 
niillä ehdoilla, jotka ilman muuta hyväksytään vallitsevan todellisuuden 
osaksi. Sen sijaan olen lähtenyt kysymyksestä, mitä nuo ehdot ovat ja 
kuinka niitä voidaan muuttaa. Työelämän ehdoista sopiminen on joka 
tapauksessa poliittisen tahdon asia — toisin kuin liiketaloudellinen reto- 
riikka myöntää. Siinä missä yritysvalmentajat ja työnohjaajat opettavat, 
mitä ihmisten kannattaisi tehdä parannellakseen omaa asemaansa, minä 
puolestani pohdin, mitä ihmisten olisi järkevää tehdä korjatakseen työ- 
elämän yhteisesti voimassa pidettyjä ehtoja: jotta työelämässä ei toteutuisi 
vain muutamien tahojen etu vaan yhteiskunnan kokonaisetu ja sitä 
kautta mahdollisimman monien yksilöiden hyvinvointi ja onni. 

Työntekijöiden asianajajaksi julistautunut poliittinen vasemmisto on 
pohtinut viime vuosina sekä työelämän muutoksia että työväenliikkeen 
omaa roolia. On puhuttu ”vasemmiston kriisistä” ja valiteltu, ettei ny- 
kyisin ole ”vasemmistolaista vaihtoehtoa”.6 Ongelman voisi esittää myös 
kysymyksenä, miksi ei näytä olevan mitään vaihtoehtoa. Globalisaation 
(eli markkinoiden maailmanlaajuistumisen) ja internatsismin (eli pakko- 
kansainvälistämisen) myötä länsimaat ovatkin päätyneet uudenlaisten 
tilanteiden eteen. Samalla kun yrityksemme on myyty ulkomaille, myös 
työnantajiksemme on tullut kansainvälisiä kapitalisteja, jotka siirtävät 
osan työpaikoista kolmannen maailman maihin. Kommunismi ja kapita- 
lismi paiskaavat kättä esimerkiksi Kiinassa, jossa valtiosta riippumatonta 
ammattiyhdistysliikettä ei sallita ja työpäivän hinta on muutaman 
dollarin luokkaa. Teollistuvat kehitysmaat suostuvat tähän, sillä kyseinen 
politiikka tukee niiden omaa kansallista kehitystä. Ilman tuota pienehköä 

päiväpalkkaa kehittyvien maiden ihmiset eivät saisi mitään. Länsimainen 
työväenliike puolestaan ei voi voittaa työvoiman hintakilpailua, vaikka se 
tinkisi palkkansa puoleen, ja ammattiyhdistysliikkeen suureksi ihmeeksi 
sen omat edut ohitetaankin nyt kapitalismin ja sosialismin välisellä vispi- 
länkaupalla kehitysmaissa. 

Koska maailmanlaajuisen hintakilpailun ehdot ovat karanneet ay- 
liikkeen ulottumattomiin, työväenliike on etsinyt ratkaisua vanhasta 
marxilaisesta kehotuksesta: ”Kaikkien maiden proletaarit! Liittykää yh- 
teen.”? Esimerkkinä tämän politiikan elvyttely-yrityksestä on ”General 
Intellect” -nimisen kirjoittajakollektiivin teos Vasemmisto etsii työtä 
(2008),8 jossa katsotaan, että niin köyhissä maissa kuin länsimaissakin 
asuvan työvoiman riisto voitaisiin lopettaa, mikäli työntekijät alkaisivat 
perätä oikeuksiaan yhteisellä päätöksellä ja vaatisivat samaa palkkaa 
kaikille. Tällaista kehitystä tapahtuu tietenkin myös itsestään sitä mu- 
kaa kun kolmannen maailman maat länsimaalaistuvat ja niiden hinta- 
taso nousee. Marxismin oppeihin tukeutuminen on kuitenkin ristiriitaista, 
sillä työehtojen polkemisen on kehitysmaissa mahdollistanut nimenomaan 
kommunistinen totalitarismi, ja Itä-Euroopan nykyinen halpa hintataso- 
kin on sosialismin perua. Niinpä en itse usko poliittisen vasemmiston 
sielunmessuun. Se vain toistaa vanhaa ja luutunutta vastakkainasettelua 
työläisten ja työnantajien välillä sekä vastustaa työvoiman sinänsä va- 
paata ja rajoitettavaksi mahdotonta hintakilpailua. Todellisuudessa jokai- 
sella ihmisellä on oikeus päättää itse työvoimansa käytöstä ja hinnasta, ja 
jokaisella kansantaloudella on myös omat taloudelliset intressinsä hinta- 
tason määrittelemiseen. Esimerkiksi Intiassa työvoiman halpa hintataso 
on sekä intialaisten että länsimaalaisten edun mukaista: toisaalta se mah- 
dollistaa Intian teollistumisen ja toisaalta luo tuotteita korkean elintason 
ja ostovoiman markkinoille. 

Demokratiaan ja valistusihanteisiin sisältyy olennaisena osana libera- 
lismi, jonka mukaan talouden pitää itse löytää luonnolliset kehityslin- 
jansa. Tähän ei liity moraalisia ongelmia, jos markkinoita säännellään 
jonkin verran myös poliittisesti. Politiikalla ei voida kuitenkaan paljoa 
vaikuttaa hyvinvointia (saati onnellisuutta) lisäävien tekijöiden muo- 
dostumiseen. Länsimainen työvoima voi pärjätä tulevaisuudessa vain laa- 
dulla: toisin sanoen tekemällä jotain sellaista, mitä muut eivät osaa tai 
mihin toiset eivät pysty. Käytännössä tämä vaatiikin entistä tarkempaa 
työnjakoa. Länsimainen työväenliike ei ole valitettavasti koskaan laskenut 
mitään evolutiivisuuden ja adaptiivisuuden — toisin sanoen tuotantoehto- 
jen oman kehityksen — varaan saati että se olisi itse suostunut sopeutu- 
maan vallitseviin oloihin. Päinvastoin: se on pyrkinyt jarruttamaan uusien 
työtä vähentävien tuotantomenetelmien käyttöönottoa ja tyytynyt katse- 
lemaan elämää taustapeilistä. 

Myöskään sosiaalisen oikeudenmukaisuuden tavoittelu ei ole vasem- 
miston luomus eikä sen oma tavaramerkki. Sosiaalisen oikeudenmukai- 

suuden periaatteet sisältyvät ja ovat kautta vuosisatojen sisältyneet kaik- 
kiin sellaisiin yhteiskuntiin, joissa vallitsee suuri yhteisvastuu ja joissa 
tunnustetaan kansallinen etu. Yksilönvapaus, tasa-arvoisuus ja veljeyden 
tunne ovat olleet nimenomaan muiden kuin sosialististen ja kommunis- 
tisten yhteiskuntien tunnusmerkkejä. Niitä ovat ylläpitäneet liberalismin 
— eli vapaakaupan, vapaan ammatinharjoittamisen ja vapaan kilpailun — 
sekä ihmisten itsemääräämisoikeuden ja yksityisen omistusoikeuden peri- 
aatteet. Ranskan suuressa vallankumouksessa syntynyt poliittinen jako 
tasavaltalaiseen vasemmistoon ja kuningasvaltaa kannattavaan oikeis- 
toon ei ole kuitenkaan sinänsä edistänyt valistusliberaalien aatteiden eikä 
hyvinvointiyhteiskunnan toteutumista. Niin sanottujen länsimaiden hy- 
vinvointi on pitkälti rationalismin eli tieteen ja tekniikan tulosta. Jako 
vasemmalla istuviin köyhiin kollektivisoinnin kannattajiin ja oikealla 
istuviin rikkaisiin individualisteihin on menettänyt merkityksensä myös 
siksi, että nykyisin suurin osa ihmisistä on ”köyhiä individualisteja” ja 
tavoittelee nimenomaan yksityistä varallisuutta. 

Ihmisten elinolosuhteet eivät ole korjaantuneet ensisijaisesti työväen- 
liikkeen taistelun, kamppailun tai tinkimisen vuoksi vaan tieteellisen 
kehityksen ansiosta. Järki on auttanut ihmiskuntaa sekä luonnontie- 
teellisten tieteenalojen, kuten lääketieteen ja insinööritieteiden, että 
oikeudenmukaisuuteen tähtäävien yhteiskuntatieteiden ja humanististen 
tieteiden kautta. Suurimmat parannukset ihmisten elinoloihin on nyky- 
aikana luonut tekniikka, varsinkin digitaalinen teknologia, ja tulevai- 
suuden kehityslinjat määrännee vastaisuudessakin juuri tieteen ja teknii- 
kan kehitys. 

Hyvinvoinnin jakautumiseen on luonnollisesti voitu vaikuttaa myös po- 
liittisilla ratkaisuilla. Työntekijöiden ja työnantajien keskinäinen riitely ei 
ole kuitenkaan koskaan johtanut rakentavaan tulokseen. Aina on kannat- 
tanut hypätä siihen junaan, joka menee eteenpäin. Länsimaat voivat jat- 
kossakin pärjätä vain, mikäli työnantajat ja työntekijät löytävät toisensa 
ja yhteiset etunsa. Molempien on tällöin viisasta tinkiä omista eduistaan 
(tai edistää niitä yhdessä), jos ne siten voivat taata kansantalouden koko- 
naisedun toteutumisen. Sen puitteissa vahvistuvat sitten myös yksilötoi- 
mijoiden — niin työläisten kuin työnantajienkin — edut. Sopusoinnun 
löytäminen vaatii kummankin osapuolen omia etuja korkeampiarvoisen 
yhteisen edun löytymisen, ja sellainen on juuri kansallinen etu. Keskeinen 
väitteeni on, että työnantajat ja työntekijät voivat pitää länsimaat voi- 
missaan vain kansallisen edun tunnustamisen kautta. 

Toinen keskeinen perusaksioomani on, että niin sanotun kansainväli- 
sen solidaarisuuden vaatiminen on tullut tiensä päähän. Siksi myös ”Kan- 
sainvälistä” laulunaan pitäneen vasemmiston aika on ohi. Maailma ei 
tarvitse myöskään kehitysavun muodossa harjoitettavaa kansainvälistä 
solidaarisuutta, vaan sen sijaan pitäisi harjoittaa kehitysyhteistyötä, josta 
toivotaan hyötyä sekä kehitysmaille että kehittyneille maille itselleen. 


19 


Ainoastaan molempia osapuolia hyödyttävä win-win-strategia voi johtaa 
kestävään kehitykseen. Yhteistoiminnasta pitää olla hyötyä molemmille 
osapuolille kansojen välisissä suhteissa aivan niin kuin ihmisten pari- 
suhteissakin. Ratkaisevassa asemassa ovat tällöin yritykset, ja valtioille 
pitää jättää vain katalysaattorin, yhdistäjän ja sovittelijan, rooli. Kehitys- 
yhteistyön muotoinen ”Valmetilla viidakkoon” -politiikka tuo nähdäkseni 
paremman tuloksen kuin valtion yksipuolisesti pois antama kehitysapu, 
joka usein katoaa Kankkulan kaivoon. 

Todellisuudessa niin sanottu kolmas maailma ei olekaan enää mitään 
kehitysaluetta, vaan entisten kehitysmaiden kaupungeissa voi nähdä 
loistoautoja ja muita vaurauden tunnusmerkkejä, eikä niin sanotun ta- 
vallisen kansan elintaso ole aivan surkea ainakaan niissä maissa, joissa on 
voitu toteuttaa länsimaista demokratiaa ja liberalismia. Myönteinen kehi- 
tys on seuraus siitä, että kyseisissä maissa korkeimmaksi arvoksi on tun- 
nustettu kansallinen etu. Nämä maat ovat pystyneet käyttämään moni- 
kansallisia suuryrityksiä ja niiden pääomia jopa hyödykseen oman hyvin- 
vointinsa rakentamisessa. Niinpä kolmannen maailman maista on tullut 
kilpailijoita ja haastajia länsimaille. Mikäli länsi häviää tämän kilpailun, 
Euroopassa ja Pohjois-Amerikassa eletään lopulta kuin ulkoilmamuseossa, 
jossa vallitsevat kehitysmaiden kaltaiset olot. Myös poliittisen vasemmis- 
ton kannatus vajoaa uppoavan lännen mukana, ellei se myönnä kansallis- 
mielisen ajattelun tärkeyttä. Länsimaiden olisi siis viisasta tunnustaa 
kansallinen etu työelämän kiistojen ja konfliktien aiheita tärkeämmäksi 
arvoksi. Ratkaisut työelämän ongelmiin löytyvät juuri siitä, jos ovat löy- 
tyäkseen. ”Kansallisen edun” sijasta voitaisiin tosin puhua myös ”kansa- 
kunnan edusta”, ”kansantalouden edusta”, ”julkisesta edusta” tai ”yhteis- 
kunnan kokonaisedusta”. 

Haluamatta uuvuttaa lukijaa tähän esipuheeseen totean, että kirjani 
toiseen painokseen mennessä teokseni on löytänyt lopullisen yhteiskunta- 
filosofisen manifestin muodon. Sen keskiössä ovat edelleen työelämän, 
työttömyyden, arvotuotannon ja toimeentulon ongelmat. Kysymykset ovat 
kuitenkin jonkin verran uudistuneet samoin kuin vastauksetkin. Inhi- 
millisen työn tärkeydestä ja asenteeni myönteisyydestä huolimatta en voi 
sivuuttaa myöskään työelämään liittyvää valheellisuutta, joka pahim- 
millaan estää todellisen arvotuotannon. Tästä johtuu, että arvostelen edel- 
leenkin työelämän ilmiöitä kovin sanoin, vaikka monet kenties pitävät 
näkemyksiäni kyynisinä. Syypäitä työelämän kurjistumiseen ovat paitsi 
työnantajat ja työntekijät itse, myös työelämän konsultit — mutta eri- 
tyisesti hullunkurinen työvoimapolitiikka. 

Teokseni ensimmäisen painoksen ilmestyessä Suomessa oltiin pääse- 
mässä eroon massatyöttömyydestä, ja työttömyyttä koskevan valittelun 
tilalle oli astumassa työvoimapulalla politikointi. (Tuolloinkin maassam- 
me oli tosin syrjäytymisestä johtuvaa rakenteellista työttömyyttä.) Työ- 
elämän uusina ilmiöinä kuvaan ehtivät astua tiettyjä ammattialoja koe- 

tellut laadullinen työvoimapula ja niin sanottu ”kohtaanto-ongelma”. Tällä 
uudissanalla viitattiin pullonkauloihin, joiden vuoksi työnantajat ja työn- 
tekijät eivät löytäneet toisiaan. Sen sijaan määrällistä työvoimapulaa Suo- 
messa ei ole koskaan ollut eikä ole näköpiirissäkään. 

Kansantaloutemme on jälleen kuilun partaalla maailmanlaajuisen ta- 
loustaantuman rantauduttua Suomeen. Yhdysvaltojen asuntoluottokriisi 
puhkesi viimein tavalla, joka oli sukua teknologiaosakkeiden romahduk- 
selle vuonna 2000. Molempien syyksi on paljastunut pankkien ja muiden 
rahoituslaitosten toiminta. Johdannaismarkkinoiden kautta pankkien 
ongelmat välittyivät lopulta reaalitalouteen, toisin sanoen kulutukseen, 
investointitoimintaan, tuotantoon ja työelämään. Myös Suomessa koti- 
taloudet ovat velkaantuneet asuntojen hinnannousun myötä niin, että 
tästä johtuva kotimaisen kysynnän tyrehtyminen painaa kokonaiskysyn- 
tää laskuun ja ruokkii lamaa. Ennustan, että maailmantalous painuu 
monta vuotta jatkuvaan taloustaantumaan, jonka tuloksena useat maat 
joutuvat vaihtamaan poliittista suuntaansa: protektionismi lisääntyy, 
kansainvälinen yhteistyö rakoilee, ympäristösopimuksista lipsutaan ja 
Euroopan unioni alkaa natista liitoksistaan. 

Tässä kirjani ajantasaistetussa laitoksessa koetan selvittää edellä mai- 
nittuja ilmiöitä ja niiden suhteita ilmiöön nimeltä työ. Lisäksi otan kantaa 
valmisteilla olevaan perusturvauudistukseen. Ihmisten yritteliäisyyttä ja 
halua kouluttautua ei pitäisi estää nykyisenkaltaisella työttömyysetuus- 
järjestelmällä, joka kieltää omatoimisen yritteliäisyyden ja kouluttautu- 
misen katkaisemalla työttömyysturvan ihmiseltä, joka toimii itseään ja 
yhteiskuntaa rakentavasti. Tilalle kannatan perustulojärjestelmää. Vaik- 
ka puhunkin työelämän asioista poliittisten ajankohtaisaiheiden kautta, 
myöskään kirjani aiemmin julkaistu painos ei ole vanhentunut. Työelä- 
män perustana oleva toimintadynamiikka ja sen arvot nimittäin pysyvät 
ajasta aikaan samoina. Jo sanassa ”työ” kiteytyy tiettyjen eksistentiaalis- 
ten olotilojen, kuten ihmisen yksityisen olemisen ja julkisen elämän 
välinen ahdistus — aivan niin kuin sanassa ”perusturva” tiivistyy siinäkin 
eräänlainen Angst. Ja tällä kaikella on syvällistä filosofista merkitystä. 

Esipuheeni lopuksi haluan siteerata Friedrich Nietzscheä, joka kirjoitti 
Iloisen tieteensä toisen painoksen alkulauseessa seuraavasti: ”Tämä kirja 
tarvitsee kenties useampia kuin yhden esipuheen, ja lopulta jäänee yhä 
vielä jäljelle epäilys, voiko ketään, joka ei ole elämässään kokenut jotain 
samanlaista, ohjata esipuheilla lähemmäksi tämän kirjan elämystä.”? 
Kuinka hämmästyttävästi nämä sanat muistuttavatkaan Ludwig Wittgen- 
steinilta alussa lainaamaani fraasia! Kummankin filosofin tavoin myös 
itse uskon, että parhaat mahdollisuudet tämän kirjan ymmärtämiseen 
antaa se, mikäli lukija itse on kokenut kyseisiä asioita. 


JUKKA 

ESIPUHE VERKKOJULKAISUUN 


ästä kirjasta julkaistaan ajantasaistettuja laitoksia, sillä työolot muut- 

tuvat, mutta työpolitiikan peruskuvio pysyy. Kirjoittaessani saate- 
sanat edelliseen kirjapainokseen elettiin vuonna 2008 alkaneen subprime- 
kriisin jälkeistä aikaa. Siitä toipuminen kesti kymmenisen vuotta. Sitten 
alkoikin koronakriisi, jonka kuluessa etätyö tuli tutuksi monille. Tausta- 
kuvaksi jäivät valtiontalouksien jatkuva rahoituskriisi, EU:n harjoittama 
loppumaton tukipakettipolitiikka ja sen mukainen savijaloille rakentami- 
nen. Venäjän aloittama sota Ukrainassa sekä siitä seurannut energiakriisi 
ajoivat Euroopan maat kriisien syöksykierteeseen vuonna 2022. 

Yleistilanne on edelleen huono. Kanjonin reunan yli juosseiden maan- 
tiekiitäjien tavoin myös työ ja sen tekijät ovat tyhjän päällä. Kansallisesta 
edusta ei ole pidetty kiinni, ja valtio velkaantuu. Työperäinen maahan- 
muutto on osoittautunut julkisen talouden kannalta tappiolliseksi lähes 
kaikista maista saapuneiden tulijoiden sekvensseissä. Sen osoittivat 
Samuli Salmisen vuosina 2015, 2018 ja 2019 julkaisemat tutkimukset. 

Osallistuin vuonna 2019 eduskuntavaaleihin ehdokkaana, ja eräänä 
teemanani oli talous- ja työllisyyspolitiikka. Tarkoitukseni oli toimia suo- 
malaisen työn hyväksi vastustamalla työperäistä maahanmuuttoa, joka 
vie työpaikkoja suomalaisilta ja jonka mukana saapuu huoltosuhdetta 
heikentäviä huollettavia. Ulkomainen halpatyövoima on edullista vain 
lyhytnäköisesti. Suomalaisten omat työttömyyskulut ja siirtotyöläisten 
perheenjäsenistä koituvat sosiaalikulut kiertyvät työnantajien ja yritysten 
sekä kansalaisten maksettaviksi korkeampina veroina. 

Arvostelin ulkomaisen työvoiman tarveharkinnasta luopunista kirjois- 
sani Kansallisfilosofinen manifesti (2011) ja Kuinka Suomi korjataan? 
(2019). Esitin myös vaihtoehdon, jonka mukaan työ, yritykset ja omista- 
juus tulisi säilyttää Suomessa protektionistisin keinoin ja kansallisella 
strategialla. Globaalista keskinäisriippuvuudesta tulisi päästä irti, ja 
yhteismaan tragediaa pitäisi välttää vaatimalla ilmastotoimia nimen- 
omaan kehitysmaissa, joissa ilmansaasteita aiheutetaan eniten suhteessa 
tuotantoyksiköihin. Ajatus, että kansalaistemme työvoiman pitää nauttia 
hallitusvallan erityistä suojelua, ei ole uusi, mutta taantuvassa maassa 
nimetä Suomi tätä periaatetta eivät ole soveltaneet pitkään aikaan sen 
enempää vasemmisto-, keskusta- kuin oikeistojohtoisetkaan hallitukset. 

Koska politiikan yleistendenssi on sama kuin aiemmin, minun ei ole 
tarvinnut muuttaa tässä kirjassa esittämiäni kriittisiä näkemyksiä miten- 
kään. Oloja korjaavista talousinstrumenteista olisi perustulojärjestelmä 
edelleen mitä kannatettavin — arvotuotantoon kannustavista syistä. 


TEKIJÄ 

Mitä teemme, sitä ei koskaan ymmärretä, 
vaan aina vain kiitetään tai moititaan. 


Friedrich Nietzsche!? 


1. Aloitetaanpa pienellä tarinalla 


— Terve, Krisse! 

— Henkka, simpura kun pelästyin. 

— Tulta. 

— Tulta. — Oikeastaan minä en ole enää Kristian. Vaihdoin nimeä viime 
vuoden puolella. 

— Jaa, niin — se on varmaan nämä sotkut. Mikäs nyt sitten? 

— Sano vaikka Pekka. 

— Sekö on nyt sinun oikea nimi? 

— Se. Sinä kai olet aina vaan Heikki? 

— Henkka, juu. — Mitenkäs sinäkin olet tänne joutunut? 

— Menin työhön erääseen ohjelmointifirmaan. 

— Siitä onkin vähän aikaa kun viimeksi nähtiin, taisi olla yliopistolla. 

— Sinähän valmistuit. 

— Valitettavasti: maisteriksi semiotiikan alalta, mutta en saanut koulu- 
tustani vastaavaa työtä. — Entä sinä? 

— Opinnot jäivät kesken, mutta palkka oli hyvä. Ylenin vähitellen pää- 
suunnittelijaksi, ja sitten alkoivat nämä ongelmat. Itse asiassa ne alkoivat 
jo heti mutta minä en vain huomannut sitä, ennen kuin oli liian myö- 
häistä. Ikäviä asioita, ei viitsisi oikein puhuakaan. 

— Niin eihän sitä. Pidän itsekin asiat omana tietonani. Olen oppinut, 
kun alkoi tämä prosessi. Menin haastattelussa sanomaan turhia ja täällä 
ollaan. Sitten alkoivat kuulustelut. Paras, kun ei sano mitään. Aina kun 
kysytään, pitää olla hiljaa vain. Sellaiseksi olen tullut. 

— Niin on. Hiljaa vain. Lakimieheni korostaa aina, kuinka vaikeaa on 
olla tekemättä mitään. Vaatii vaivaa olla passiivinen ja sanoa vain viisi 
sanaa: ”Minulla ei ole mitään sanottavaa.” 

— Että on viisas. 

— On, ja melkoinen kehäkettu näissä asioissa. 


— Menit siis työhön. 

— Sehän se, mutta ala veti. Aina kun uhkasin lähteä, pomo nosti palk- 
kaa. Se luuli, että rahan takia sitä teen. 

— Irtisanominen on kova juttu it-alalla. 

— Niin on, työntekijän puolelta. Sitten se narutti minut siihen firmaan. 

— Ja veti perässään näihin hommiin? 

— Hyvä ettei hautaan. 

— Kuinka niin? 

— Se on nyt itse siellä. 

— Tuota en tiennyt. 

— Se otti sen niin henkilökohtaisesti. 

— Tehän olitte ensin pieni firma. 

— Meitä oli vain minä ja pomo. Sitten laajenimme. Ensin teimme por- 
taaleja. 

— Mitä? 

— Portaaleja. Sellaisia kotisivuja toisille firmoille. 

— Jaa. 

— Ei siinä mistään muusta ollut kyse. Siinä oli hommaa. Minäkin olin 
silloin vielä opiskelija. Se oli toista sataa tunti. Kaikki kyselivät kotisivuja. 
Laskuun voi sitten kirjoittaa mitä tahansa, ja aina meni läpi. 

— Loistoammatti. 

— Sitten se jäi taka-alalle, vaikka etusijalla sitä koetettiin pitää, että 
olisi jotain toimintaa. 

— No mitä te sitten teitte? 

— Kehitettiin investointisuunnitelma ja hankittiin limiitti. Me herätet- 
tiin luottamusta, kun meillä oli jo atk-alan tuntemusta. 

— Ja sitten? 

— Profiloiduttiin sijoitusyhtiöksi. 

— Siis firmaksi joka kerää rahaa ja sijoittaa sitä toisten firmojen osak- 
keisiin? 

— Ei se ihan niin mennyt. Se oli itse kaiken takana. 

— Harriko? 

— Se. Meidän firma oli alun perin ihan terveellä pohjalla. Tehtiin työtä. 
Sitten työt alkoivat vähetä, kun kaikilla oli jo portaali. Meidän yrityksessä 
oli liikaväkeä, jota se oli itse haalinut. Oltiin paisuttu kahdensadan työn- 
tekijän firmaksi. Meillä oli toimitalo Espoossa, ja yhtiöllä oli paljon vel- 
kaa. 

— Niin kauan kun yritys laajenee, menee hyvin. 

— Tase kasvaa ja rahoittajat lainoittavat lisää. Minä sanoin, että olisi 
kannattanut tehdä konkurssi, mutta pomo oli liikaa kiintynyt siihen yhti- 
Öön ja yritti pelastaa sen. Hallintoa oli lopulta puolet työvoimasta. Kukaan 
ei tehnyt enää mitään, paitsi ihan alakerrassa muutama nörtti. Ehkä 
kymmenkunta koko väestä toi enää hilloa koko firmaan. Minä olin pää- 
suunnittelijana. En tehnyt enää vuosiin lainkaan työtä. Lopulta laajen- 
nettiin tietoturvabisnekseen. 

— Silläkin alalla on jo tarjontaa. 

— Me keksimme, miten lisätä riskejä. Päätimme aloittaa virusten val- 
mistuksen, laskimme niitä verkkoon, ja seuraavana aamuna meillä oli jo 

turvaohjelma valmiina. Se oli markkinoiden tehokkain, koska virukset oli- 
vat meidän itsemme tekemiä. 

— Olitte sekä uhka että ratkaisu? 

— Meidän tapauksessa ei pätenyt vain se, että jos et ole osa ratkaisua, 
olet osa ongelmaa. Me olimme molempia. Mutta sitten sekin väheni, ja 
alkoi puliveivaus. 

— Tuon sanan olen kuullut ennenkin. 

— Harri vei firman pörssiin. Päätettiin ostaa muita firmoja, sellaisia, jot- 
ka tuottaisivat. Niin meidän osake lähti kovaan nousuun. Ihmiset jonotti- 
vat meidän osakkeita, ja pomo sijoitti rahat toisiin firmoihin. Siitä tuli 
meidän päätoimiala. Loppujen lopuksi kukaan ei tehnyt enää työtä. Väkeä 
katosi meiltä. 

— Minne ne menivät. 

— Minäkään en tiennyt ensin. Lopulta jäljellä ei ollut muita kuin minä ja 
pomo. Me oltiin molemmat perustajaosakkaat. Minulla oli vähemmistö- 
omistus ja Harri halusi minustakin eroon, mutta se suostutteli minut jää- 
mään, kun se ei tiennyt kenelle myisin osakkeet ja keitä minun tilalleni 
tulisi. 

— Paljonko sinun omaisuutesi oli. 

— Sata miljoonaa. 

— Etkä voinut myydä? 

— En, kun sitten kävi ilmi, että tausta ei ollut ihan puhdas. Se oli pan- 
nut sijoittajien rahat sellaisiin firmoihin, jotka se omisti itse. Niihin se 
lähetti ne meidän entiset työntekijätkin. Sitten se antoi niistä hyvät osa- 
vuosikatsaukset ja sijoitti tämän meidän alkuperäisen firman keräämiä 
varoja niihin saaden kaiken näyttämään tuottoisalta. 

— Hän siis vedätti firmojen arvon pilviin. 

— Meidän arvo oli jo yli miljardi, kun en enää kestänyt. Ihmiset ihmet- 
telivät, miksei me myydä meidän firmaa, kun olisimme tulleet sillä Suo- 
men rikkaimmiksi. Me ei myyty sitä siksi, kun meillä oli tämä tausta. Lo- 
pulta päätin myydä. 

— Paljonko sait. 

— Viisikymmentä miljoonaa. Osake laski, kun niin paljon tuli nopeasti 
myyntiin, mutta olihan sekin. Ulkomaalaiset ostivat. Kaikki oli tuolloin 
vielä selvää. Sitten kaikki alkoi muuttua sekavammaksi. Uusia omistajia 
alkoi tulla yhtiökokoukseen. 

— Sehän tuli myös lehteen. 

— Lehdestä minäkin sain lukea. Japanilaiset alkoivat tehdä tutkimuksia 
ja aloittivat tilintarkastuksen. Pomo sai syytteen sisäpiiritiedon väärin- 
käytöstä ja petoksesta. 

— Nykyään ei voi tehdä mitään ilman, että joutuu tuomiolle. 

— Kaikkihan joskus joutuvat. Mutta pomo ei selvinnyt vahingonkorvaus- 
vaatimuksista. Ne olivat sille liikaa. 

— Paljonko? 

— Kuusikymmentä miljoonaa! Sitten se meni autotalliin ja lukitsi ovet 
sisäpuolelta kiinni. 

— Se linnoittautui. 

— Laittoi Maseratin käymään ja tukehtui sinne. 

— Älä? 

— Juu niin siinä kävi, sinne se kuoli, kaamea loppu. 

— Kuinka se ulos saatiin? 

— Ensin se etsintäkuulutettiin, kun luultiin että se pakoilee viranomai- 
sia. Autoliike päätteli, että se on tahallaan pannut ovet kiinni, ettei liike 
käy hakemassa atrainkeulaa pois. 

— Se oli sammunut. 

— Niin oli. Tukehtui omaan savuunsa sekin. Palomiehet kävivät sahaa- 
massa oven auki. Oli tullut meille tilinpäätösautona viime vuonna. 

— Olisi meille tullut... Tehän olitte ensin ihan rehellinen firma. 

— Niin oltiin. Minä olisin yhä halunnut tehdä työtä, mutta sitten alkoi 
tämä bisneksen teko. Alaiset kyttäsivät minua työpaikalla, että teenkö 
minä mitään työtä. Taputtelin päivät pitkään olkapäille niitä, joilla oli 
vielä työtä, ja sanoin, että he saavat olla kiitollisia, mikäli heillä vielä työ- 
tä on. He pelkäsivät minua, kun olin toinen osakas ja olivat tekevinään 
työtä. Mutta ei heilläkään lopulta mitään työtä ollut. Vakoilivat toisiaan, 
minkä he oppivat minulta ja pomolta. Useimmat niistä, jotka tulivat töihin 
meille, lopulta vain autoilivat meidän autoilla ja soittelivat toisilleen 
meidän matkapuhelinilla. 

— No se oli kyllä kivaa elämää. Mitäs nyt? 

— Minä olen ainoa, joka tästä voidaan vielä lynkata. 

— Niin, kun sinä olet se kakkosmies. 

— Sitä varten minä olen nyt täällä. Olin ensin pidätettynä Espoon 
poliisilaitoksella. Heti kun varmistui, ettei tästä selvitä sakoilla, julistivat 
vangituksi ja siirsivät tänne Vantaan poliisivankilaan. Eilen kävin vanno- 
massa varattomuutta. 

— Teillähän oli se Kahi-talo. 

— Yhteen aikaan se oli hukkaamiskiellossa. Nyt se on Suvi-Marian ni- 
missä, mutta se hakee eroa. 

— Entäs Bitch Cat? 

— Beach Cat. Se oli vakuutena. Pankki huutokauppaa sen, mutta eihän 
neljäkymmentäjalkaista kukaan huuda. Itse ne sen huutaa. Oikeuden- 
käyntiin kuluu aikaa, ja kyllä tästä ainakin kolme vuotta tulee, verorikok- 
set ja kaikki. Ulosottomies vei jo kultaketjutkin; tuntuu nyt niin alasto- 
malta pelkissä rintakarvoissa. 

— Niin, kun sinulla on tuo kihara takatukkakin. Mitähän Jarkolle kuu- 
luu? 

— Kenelle? 

— Sille, joka oli työssä siinä samassa firmassa, jossa sinäkin olit. 

— Microbyte Solusionissa? 

— Niin. 

— Piti päänsä. Ei suostunut osakkaaksi. Mutta työnsä teki kyllä ja on 
ollut viimeiset viisisataa päivää mielisairaalassa, ensin Lapinlahdessa ja 
kun se lopetettiin kiinteistön hinnannousun ja haluttavuuden vuoksi, niin 
sitten Kellokoskessa. 

— Tuliko siitä hullu? 

— Ei. Se on väärä termi. Kyllä se on ihan järkevä. Liikarasitusta. Lää- 
kärit sanoivat, että se on työperäistä stressiä, joka sitten laukesi täksi 
skitsofreniaksi. Alkoi saada niitä oireita. 

— Mitä oireita? 

— Luulotautia ja raivokohtauksia. 

— Mutta sehän oli tunnollisuuden perikuva ja niin fiksu. 

— Niin oli, mutta se otti itselleen liikaa työtä. Sanoivat, että kyllä se 
siitä selviää, kun ei ajattele työasioita ollenkaan eikä ota mitään paineita. 
Voi palata muka työelämään. Ensin se olikin paranemaan päin, mutta 
sitten sen tila alkoi heiketä, kun se oli kuntouttavassa työtoiminnassa ja 
työvoimatoimiston järjestämässä valmennuksessa. Itse se sanoi, että mi- 
tenkä hän voi olla ajattelematta työtä, kun yrittäessään olla ajattele- 
matta hän ajattelee sitä kuitenkin. Ei kuulemma pääse enää ollenkaan 
pois sieltä entiseltä työpaikaltaan. Niin on mielikuvissaan; hyvin stres- 
saantunut. 

—- Kumma juttu, minulle tulee tuo sama tunne, kun ajattelen sitä 
työvoimatoimistoa, jossa minulla oli se tapahtumasarja. 

— Mikä? 

— Se, jonka vuoksi ne järjestivät minut tänne, kun olin ensin mennyt 
sinne työviranomaisen haastatteluun. 

— Niinkö? 


— Olin ensin kaksi vuotta työttömänä. Aluksi kaikki meni hyvin. Täyt- 
telin työmarkkinatukihakemuksia, vein ne postiin ja kävin uimassa tai 
ulkoilemassa. Mutta sitten työvoimatoimistosta otettiin yhteyttä. 

— Minä olen koettanut aina varoa, kun viranomainen ottaa yhteyttä. 

— Lähettivät minulle kutsun määräaikaishaastatteluun. Todellisuu- 
dessa se oli uhkauskirje. Sanoivat, että jos en mene sinne, niin ne tekevät 
ilmoituksen Kelalle ja katkaisevat työttömyysetuuden maksatuksen. 

— Se on huonoa kieltä. Pitäisi sanoa ”maksamisen”. Mihin sinä sellaista 
tarvitset? 

— Työttömyyskorvausta tai työttömyysturvaa. 

— Ai sitä. No korvaustahan se oikeastaan on siitä, ettei ole kunnon työtä. 

— Sitten minua pyydettiin allekirjoittamaan lomake. 

— Paha juttu. 

— Niin on. Työviranomaisen haastattelussa vaaditaan aina tunnusta- 
maan kaikki ja vakuuttamaan oikeiksi kaikki tiedot. Ja minä menin vetä- 
mään rastin siihen, jossa sanotaan, että jatko-opiskelen. Virkailija huo- 

masi sen ja sanoi, että sitten en saa työmarkkinatukea. Kyllä kaduttaa. 
Minä sanoin, että eikö sitä voi hangata pois. Ja kun se oli kuulakärki- 
kynällä, niin ehdotin että revitään koko paperi ja täytetään uusi, jossa ei 
ole sitä rastia. 

— Ei auttanut? 

— Ei niin. Viranomainen sanoi, että asia on nyt tullut julki ja että hänen 
pitää tehdä asiasta ilmoitus. Jatko-opiskelijana ei saa työttömyyskor- 
vausta eikä mitään muutakaan, ihan lainalla pitäisi elää. Tai tekemällä 
työtä. 

— Mitä järkeä siinä on? 

— Eihän siinä olekaan. Oikeus työttömyysturvaan vaatii sitä, että on 
työmarkkinoiden käytettävissä eli työttömänä. Minä sanoin, että työ- 
markkinoiden käytettävissä oleminen tarkoittaa sitä, että olen myös jatko- 
opiskelijana. Eihän kukaan ota töihin akateemista tutkijaa, jos hän ei edes 
jatko-opiskele. Niinpä minun täytyy olla yliopiston kirjoilla ollakseni työ- 
markkinoiden käytettävissä, ja juuri jatko-opiskelun työviranomaiset ha- 
luaisivat kieltää. 

— Jos siis olet työttömänä, et olekaan työmarkkinoiden käytettävissä, 
kun et kerran opiskele. Ja ollaksesi työmarkkinoiden käytettävissä sinun 
pitää opiskella, mitä viranomainen taas ei hyväksy. 

— Aivan. 

— Kyllä on vittumainen viranomainen ja saatanallinen systeemi. 

— Se on lievästi sanottu. Mutta kuulepas, kuinka minun sitten kävi. Olin 
jo ehtinyt ilmoittautua yliopistoon, eikä sitä saanut enää perutuksi. 

— Ja sitten? 

— Sitten se viranomainen kysyi, kuinka kauan olin ollut jatko-opiskeli- 
jana, ja minä sanoin että kaksi vuotta, aina siitä asti kun valmistuin 
maisteriksi. 

— Ja työttömänä? 

— Kaksi vuotta kanssa. Koko ajan olin saanut työmarkkinatukea. Sitten 
se kauhistui se viranomainen ja sanoi, että nyt hän ei tiedä kuinka hänen 
täytyy toimia ja että minun täytyy ottaa yhteyttä niiden juristiin. 

— Jaa-a. 

— Sitten jouduin sinne juristille se uusi lomake kädessä. Se sanoi, että 
asia menee käsiteltäväksi työvoimatoimikuntaan. Minä ryhdyin sen kans- 
sa filosofoimaan, mutta eihän se auttanut, kun se oli juristi. Se vain sanoi, 
että työvoimatoimikunta on niitä korkeampi taho ja että asia riippuu nyt 
kokonaan siitä. Minä kysyin, keitä siellä istuu, muttei se sanonut. Se vaan 
sanoi, että työntekijöiden ja työnantajien edustajia. Sitten se alkoi vih- 
jailla minulle. Alkoi lukea lakia ja totesi, että nykyajan juridiikka on men- 
nyt siihen suuntaan, että yhä enemmän otetaan huomioon myös inhi- 
millisyyttä ja ollaan tulkinnanvaraisempia. Minä sanoin, että se on herme- 
neutiikkaa. Mutta se vaan väitti, ettei hän sanoisi sen sitä olevan vaan 
enemmänkin soveltamista. Se rupesi ihan selvästi jaarittelemaan ja tulin 

sanoneeksi, että hän taitaakin vinoilla minulle. Sitten se koetti saada mi- 
nut pois huoneestaan ja sanoi, että kyllä ne siellä toimikunnassa ottavat 
huomioon kaikki dokumentit ja ettei niille tarvitse selittää. Minä sanoin, 
että kaiken yläpuolella on kansa. Sitten se työnsi vielä oveakin minun pe- 
rässäni kiinni ja sanoi, että jos en ota jalkaa pois oven välistä, niin se 
soittaa vahtimestarin. Minä sanoin, että jos se koskee minuun, niin minä 
soitan poliisit. Minä odotin sitten oven ulkopuolella niin kauan, että se tuli 
ulos sieltä huoneesta. Sitten kun se akka tuli, se käveli tiehensä ja huusi 
käytävän päästä, että asia on toimikunnan käsissä ja että häneltä loppui 
työaika! 

— Olipa mukava. Kuinka siellä toimikunnassa kävi? 

— Ensin se viipyi ihan hirveästi se asia. Käsittely on kestänyt jo niin 
kauan, että toimikunnat on ehditty lopettaa. Olin maksukarenssissa enkä 
saanut Kelalta mitään. Koetin mennä töihin mutta päädyin toimeentulo- 
tukeen. Nekään eivät maksaneet, kun niillä on oikeus tarkistaa pankki- 
tilit, eikä opiskelijoilla ole muutenkaan mitään oikeuksia. 

— Urkintaa? 

— Kyllä. Toimeentulotukiviranomaiset saavat kysyä nykyään hakijoiden 
pankkitiedot, vaikka se rikkoo yksityisyydensuojaa ja yhdenvertaisuutta. 

— Onpa fasismia. 

— Niin on. Minulla oli vähän rahaa. 

— Paljonko? 

— Viisisataa. Ne katsoi, että kyllä sillä toimeen tulee. Muttei se riittänyt. 
Kuukauden sillä pärjäsi. Ja sitten tuli se päätös. 

— Toimeentulotuenko? 

— Ei kun työvoimatoimikunnan. Ne katsoivat, että olen ollut yhtä aikaa 
opiskelijana ja työttömänä ja ettei opiskelu ole minun tapauksessani vält- 
tämätöntä työmarkkinoiden käytettävissä ololle. 

— Mitä se tarkoittaa? 

— Sitä, että en saanut olla opiskelijana ja työttömänä yhtä aikaa menet- 
tämättä oikeutta työmarkkinatukeen. Minulla ei ollut kuulemma työ- 
historiaa. 

— Kuulostaa mahtipontiselta. 

— Ne eivät katso tulevaisuuteen ollenkaan. Lisäksi ne päättivät, että 
olen salaillut ja antanut vääriä tietoja viranomaisille, kun en ilmoittanut 
opiskelusta. Sitten ne tekivät ilmoituksen Kelalle, ja Kela määräsi koko 
summan takaisinperittäväksi. 

— Koko summanko? 

— Yhteensä kahden vuoden työmarkkinatuet eli 10 000 euroa. 

— Ja sinä et ollut tehnyt mitään. Ihan vain olit eduksi yhteiskunnalle ja 
pidit taitojasi yllä. 

— Työttömänä on kyllä ihan mahdotonta. Ihan kuin vankilassa olisi. 

— Millä sinä sen maksat? 

— Siinäpä se. Menin sanomaan työvoimatoimiston johtajalle, että tämä 

ei vetele. Se sanoi, ettei heillä ole asian kanssa mitään tekemistä, kun 
päätöksen teki toimikunta ja siitä voi valittaa Vakuutusoikeuteen. Minä 
sanoin, että olisivat vieneet asian suoraan käräjille, kun tämä on viran- 
omaisen mielivaltaa. Sitten se johtaja soitti sinne huoneeseensa juristin, 
sen saman. Se sanoi, että on asiakkaan etu, että tapaukset käsitellään 
sisäisinä ja että selvityksen antamista voi pitää oikeutena eikä pakkona. 
Minä sanoin, että sinun palkkasi kuuluu minulle. 

— Mitä? 

— Että niiden palkka kuuluu tässä yhteiskunnassa minulle ja että ne 
eivät itse tee mitään muuta kuin kiusaavat ihmisiä. Sitten se alkoi se 
ämmä taas ärsyttää minua. Sanoi, että on ihan omaa syytä, jos ei pidä asi- 
oistaan huolta ja että työtähän he vain tekevät. Sitten se tuli taas minun 
lähelleni ja alkoi tuupata minua, aivan niin kuin sen oven kanssa. Se vain 
työnsi minua ja sanoi, että mitäs jos kävelisin ulos sieltä. 

— Ja silloinko sinä löit. 

— En minä lyönyt. Itse se alkoi kähmimään. Panin käteni sen naamalle 
ja työnsin sitä taaksepäin, kun se kävi päälle koko ajan. Sitten se horjahti 
ja kaatui tahallaan maahan ja meni lattialle pitkin pituuttaan makaa- 
maan, että näyttäisi pahemmalta. Ja työvoimatoimiston johtaja tuli väliin. 
Siihen se loppui. 

— Siihenkö se jäi? 

— Ne pelästyivät eivätkä jatkaneet sillä kertaa, ja lähdin pois sieltä. 
Mutta sen jälkeen tuli puhelinsoitto. Ne kysyivät poliisilaitokselta, että 
menisinkö käymään siellä vai tulisivatko he hakemaan. 

— Ja sinä menit. 

— Pakkohan sinne oli mennä. Ne kuulustelivat minua. 

— Kiistit kai. 

— En, kun menin sanomaan, että löisin niitä työviranomaisia turpaan, 
jos voisin. Vasta oikeusavustaja sanoi, ettei kannata sanoa mitään. 

— Kuulusteluissa saa valehdella. 

— Eipäs vaan täytyy, mutta sanoin kerrankin niin kuin asia on. 

— Mistä sinua syytetään? 

— Pahoinpitelystä. Olisivat voineet syyttää enemmästäkin, mutta ottivat 
huomioon lieventäviä asianhaaroja, kun nykyään koetetaan olla inhimilli- 
siä. Ja sitten ne olivat tehneet vielä rikosilmoituksen väärien tietojen 
antamisesta. Ihan kuin omia tietojaan ei saisi pitää yksityisinä, mutta 
heidän julkisesta väkivallastaan vaaditaan vaikenemaan! 

— Sitäkö varten sinä olet täällä? 

— No en ihan siitä vielä. Olin mennyt sanomaan työvoimatoimistossa, 
kun ne tivasivat minun harrastuksiani, että tarkkuusammuntaa — ihan 
huumorimielessä. Se oli vielä siinä haastattelussa. Silloin ne nauroivat 
sille, mutta nyt ne alkoivat pitää sitä uhkauksena. 

— Eihän sinulla ole edes aselupaa, ja sivarissakin olit. 

— Poliisit ottivat sen todesta. Kysyivät, olenko ampumaseurassa, ja kun 

en ollut, ne sanoivat, että käyvät vilkaisemassa meillä kotona. 

— Niin ne tekivät meilläkin. Kotietsintäluvan saa, jos epäillään vaka- 
vasta rikoksesta. 

— Ne vetosivat väkivaltaan ja siihen, että niillä on ennaltaehkäisevä ri- 
koksenestomalli. Minä sanoin, etten suostu, ja tein niiden mielestä vasta- 
rintaa. Sitten ne panivat minut putkaan ja lähtivät meille kaivelemaan. 

— Mistä ne avaimet saivat? 

— Ottivat minulta. Mutta eiväthän ne mitään löytäneet. Tarkistivat, 
ettei ole aseita ja panivat sitten häkkiin pitäen väkivaltaisena ja vaaralli- 
sena ympäristölle. Määräsivät myös ilmaisen oikeusavustajan, mutta se 
on vasta harjoittelija. 

— Entäs tuomio? 

— Sakkoja tai vankeutta, ja sitten se takaisinmaksu. 

— Mitäs, kun pääset vapaaksi? 

— Täytyy kai olla työttömänä niin kauan, että Kela saa perityksi kaiken 
takaisin. 

— Sinulta vai? 

— Maksamattomista eristä. Kun on kaksi seuraavaakin vuotta työttö- 
mänä, niin Kela kuittaa väärin maksetut niistä. 

— Millä sinä sitten elät? 

— Toimeentulotuella. Eihän siinä muuta ongelmaa ole kuin työvoima- 
toimisto. Ne voivat nyt tehdä minulle työtarjouksen, ja jos kieltäydyn siitä, 
niin ne katkaisevat taas oikeuden työmarkkinatukeen. Tai pakottavat 
lisäkoulutukseen, siihen omaansa, jonka diktatorinen komissio määrää. 

— Kyllä ne nyt varmasti luottavat sinuun. 

— Niin kai, kun ensin aiheuttivat tämän konfliktin. 

— Viranomaisista on pelkkää vahinkoa. 

— Joskus minä en saa unta, kun ajattelen tätä asiaa. Sitten kuvittelen, 
että käyn ampumassa ne viranomaiset, jotka minut tähän järjestivät, ja 
uni tulee helposti. Se on kaiken loppu. 

— Vieläkö sinulla on se pistooli? 

— Automaatti-Beretta? 

— Se, jonka ostit virolaiselta, kun oltiin Fantaasialla? 

— Se oli venäläinen. 

— Missä se on? 

— Käärin sen gobeliiniin sisään. Siellä se on vieläkin. Tullitarkastajat 
eivät epäilleet mitään, kun menin vapaaehtoisesti punaista linjaa — vain 
viinat katsoivat. 

— Entä se seinävaate? 

— Se on vintillä komerossa ja ase on yhä sen sisässä. — Kuinka sinä muu- 
ten aiot viettää vankila-aikaa? 

— Gradua voisi kirjoittaa, ja sitten väitöskirjaa. Nythän siihen on oikeus, 
kun olen suorittamassa vapausrangaistusta ja estynyt vastaanottamasta 
työtä. 

— Entä sen jälkeen? 

— En tiedä, mutta työhön en ainakaan mene. Perittävää on jo niin pal- 
jon, ja luottotiedot ovat poskellaan. Ja sitten on vielä tämä rikosrekisteri. 
Luulen, että elän toimeentulotuella lopun ikäni. 

— Näin valtio palkitsee yritteliäisyydestä. 

— Ja sivistyksestä. Vaikka ei se ole valtion, yhteiskunnan eikä varsin- 
kaan kansalaisten syytä. Se on poliitikkojen, työnantajien ja ay-liikkeen 
sekä sairaan sosiaaliturva- ja työttömyysetuusjärjestelmän vika, joka pal- 
kitsee laiskuudesta ja tyhmyydestä mutta rankaisee vastuunotosta ja 
itsensä kehittämisestä. 

— Katsos keitä tuolta tulee. Meiltä taitaa ulkoiluaika päättyä. 

— Ne on kumnallisia nuo vartijat, kun ne aina sanoo, että ”nyt me 
menemme selleihin”, vaikka eivät itse tule. 

— On kuulemma kutsumusammatti. 

— Mitä sinä aiot sitten, kun pääset täältä? 

— Työttömäksi ajattelin yrittää. 

Älykäs hallitseminen näyttää 
hallitsemattomuudelta eli vapaudelta. 


Laotse 


Aatteelle voi uhrata vain oman, ei toisten elämää. 


Romain Rolland 


2. Filosofian ja byrokratian ristiriita 


dellä esitetty keskustelu on kuvitteellinen, eikä sillä ole tekemistä 

todellisten tapahtumien kanssa. Mutta se voisi olla totta. Luultavasti 
se onkin, sillä suuri osa kansalaisten ja viranomaisvallan konflikteista 
seurailee edellä kerrotun tarinan latuja. Lähes kaikki ihmiset tietävät, 
että työ on kirous. Vain harvat tekevät työkseen sellaista, mitä he todella 
haluaisivat tehdä. Lisäksi suuri osa maailmassa tehtävästä työstä on 
vahingollista tai turhaa, aivan niin kuin filosofi Hannah Arendt on toden- 
nut: tuskin mikään on saanut aikaan niin paljon pahaa kuin inhimillinen 
työ.!! 

Työvoimatoimistojen pelätyin asiakas ja hankalin kapula viranomais- 
vallan rattaissa on tietysti filosofian opiskelija tai filosofia-aineista valmis- 
tunut maisteri. Usein hän on peräti tohtori, tulevaisuudessa yhä useam- 
min myös määräaikainen professori. Työviranomaisilla ei ole koskaan 
ollut, ei ole eikä tule olemaan tälle erityisryhmälle mitään koulutusta vas- 
taavaa työtä. Tämä pulma on siis ikään kuin ratkaistu. Ongelma piileekin 
siinä, että työvoimatoimistojen henkilökunta on saanut byrokraattisen 
koulutuksen. Julkisessa hallinnossa on voimassa periaate, että periaat- 
teista ei saa valittaa. Filosofiset ja poliittiset kysymykset eivät ole valitus- 
kelpoisia hallintokoneiston rattaissa. Omalla tavallaan tämäkin ilmentää 
työelämän luonnetta: toimeenpanijan roolina on toteuttaa, aivan niin kuin 
virkamiesfilosofin tehtävänä on soveltaa ja teloittajan (executor) teloittaa. 

Työelämän konfliktit ovat usein heijastusta siitä ristiriidasta, joka 
kytee tavanomaisen elämän ja filosofisen kyseenalaistamisen välillä. Niin- 
pä ei ole ihme, että työelämän ongelmat alkavat paljastua nimenomaan 
filosofisen ajattelun kautta. Se taas on hierarkkisen ja esivaltauskoisen 
asenteen vastakohta. Tässä niin kuin muissakin yhteyksissä teen selvän 
eron viranomaisfilosofian ja aidon kriittisen filosofian välille. Viranomais- 
filosofia sitoutuu tiedepoliittisesti ohjattuihin instituutioihin, poliittiseen 
korrektiuteen ja tiedehallintoon, kun taas todellinen filosofia kukoistaa 
vapaana ajatteluna byrokraattisen virkarakenteen ulkopuolella. 

Byrokratia ja hierarkkiset suhteet ovat suurimpia syitä työelämän hal- 
vaantuneisuuteen. Aina kun yhteiskunnassa tapahtuu jotakin moraali- 
tonta — esimerkiksi kiinteistövälittäjä myy vuokra-asuntosi, insinööri tut- 
kimuksensa tai huora itsensä — he sanovat: ”Työtähän me vain teemme.” 
Työ ikään kuin vapauttaa vastuusta. Työn taakse paetaan moraalitto- 
muutta. Työ kelpuutetaan perusteeksi mille tahansa vääryydelle, ja niinpä 
työelämän tikasrappujen raoissa piileskelevä pieninkin sittiäinen katoaa 
autoritaarisen organisaatiorakenteen taakse vastuutaan piiloon. Sieltä 
hän sanoo: ”Me tottelimme vain määräyksiä.” 

On kuitenkin selvää — se sanottakoon — että yhteiskunnassamme on 
suuria ongelmia. Ongelma ei ole se, että kaikki ihmiset eivät työskentele 
tehokkaasti työelämämme työleireillä. Ongelma ei ole, että työleirien ulko- 
puolella on vielä liikaväestöä. Ongelma ei ole se, että työleirit potevat, niin 
kuin työleirien työnjohtajat sanovat, ”työvoimapulaa”. Ongelma ei ole se- 
kään, että eräille ammattialoille on päässyt syntymään ”työvoimakapeik- 
koja”. 

Ongelma on, että ihmiset yritetään pakottaa tekemään työtä, jota ei ole. 
Ongelma on, että poliittinen valta ei myönnä tiettyä tosiasiaa: yhteiskun- 
nassamme ei enää tarvita niin paljon työtä, että sitä olisivat kaikkien 
kädet täynnä. Ongelma on, että virkakoneisto ja puolueet kiistävät sen, 
minkä ne jo tietävät: talousjärjestelmämme pyörii vain sen tosiasian va- 
rassa, että yhteiskunnassamme on pysyvä joukko ilman palkkatyötä olevia 
ihmisiä, jotka ilman vastiketta ja vaatimuksia tekevät suuren osan yhteis- 
kunnan toiminnalle välttämättömästä koti-, hoito-, tutkimus-, kulttuuri- 
ynnä muusta työstä samalla, kun väestöä jaetaan taloudellisissa suhteissa 
kahtia takaisin kohti rikkaista ja köyhistä koostuvaa luokkayhteiskuntaa. 

Suurimman osa kaikesta luovasta, henkisiä tai materiaalisia arvoja 
tuottavasta työstä tekee huonosti palkattu taiteilija, filosofi, kirjailija tai 
duunari. Voitot käärii rahatieteiden edustajista kokoonpantu optiomiljo- 
näärien kerho, jolla ei ole välttämättä mitään syy-yhteyttä paljon kiitetyn 
talouskasvumme kehitykseen. 

Ihmiset, jotka mitä nuhteettomimmin ja kuuliaisimmin toimivat niin 
sanotussa työelämässä sijoittuen virkahierarkioiden huipulle, eivät usein 
tee sen enempää henkisiä kuin materiaalisiakaan arvoja tuottavaa työtä. 
Toisaalta ne ihmiset, jotka toimivat elämää ylläpitävissä tehtävissä työ- 
elämän ulkopuolella, saattavat tehdä yhteiskunnan kannalta hyvinkin 
välttämätöntä työtä. Ilman heidän panostaan virkamiesten, poliitikkojen 
ja muiden luokkayhteiskuntamme edunsaajien edellytykset käydä palkka- 
työssä kerta kaikkiaan romahtaisivat. Silti he eivät saa uhrautumisestaan 
ansaitsemaansa korvausta. Miksi? 

Tässä kirjassa pohditaan, miksi yhteiskuntamme toimintojen pitäisi 
organisoitua työn ympärille, kun koko työelämän rakenne on valheellinen. 
Miksi työllistäminen ja työssä käyminen pitäisi hyväksyä sosiaaliseksi tai 
juridiseksi normiksi, kun työttömyys näyttää olevan välttämätön ehto 

sille, että talous kasvaa, köyhät köyhtyvät ja rikkaat rikastuvat? Miksi 
torjua tosiasia, että työttömyys on osa Euroopan unionin jäsenyyden mu- 
kana valittua talousjärjestelmää? Miksi peittää näkyvistä visio, joka pal- 
jastaa näköalan poliittisen virkakoneiston sisälmyksiin ja sieluun: Euroo- 
pan unionin ylevät julistukset syrjäytymisen, huono-osaisuuden ja muuka- 
laisvihan torjumisesta osoittautuvat vain kollektiivisen piilotajunnan sa- 
nelemaksi syyllisyydentunteeksi huonoa omaatuntoa potevien EU-edusta- 
jien ajatuksissa. 


Kaikista ammateista ensimmäinen 
on maanviljelijän ammatti. 


Kiinalaista viisautta 


SIVISTYKSEN VISIOT 


Edellä mainittiin muutamia alustavia kysymyksiä ja näkökulmia siihen, 
miksi työ on ongelma yhteiskunnassamme. Ennen kuin alamme tarkem- 
min ratkoa työyhteiskunnan pulmia, palaamme Euroopan unionista takai- 
sin todelliseen Eurooppaan. Periaatteellinen konflikti kärjistyy puhutte- 
levalla tavalla 25-vuotiaan opiskelijan ja työviranomaisen välillä työmi- 
nisteriön hallinnonalaan kuuluvassa työvoimatoimistossa, kun korkeampi 
voima nimeltä maan hallitus on pannut köyhät kalvamaan toisiaan — 
aivan niin kuin Victor Hugo satiirissaan Les Miserables.!? 

Minä olen koulutukseltani filosofi. Kuulun siis niiden toimettomien 
yleissivistyneiden ryhmään, jonka viisasteluja ei ole voitu organisoida 
ammattikäytännöksi. Filosofin ammattia ei ole olemassa, sillä filosofian ja 
työelämän normit muodostavat hammaspyöräparin, jonka rattaat liikku- 
vat eri suuntiin. On erikseen tieto, valistus ja sivistys sekä toisaalta hyöty, 
liikevoitto ja tehokkuus. Vapaata ja itsenäistä ajattelua tavataan etu- 
päässä työelämän normien ja taloudellisten etujen ulkopuolella. Kenties 
juuri siksi filosofeja kysytäänkin apuun aina, kun työelämän piirissä jokin 
mättää. Filosofille yksi keino työllistää itsensä on perinteisesti ollut se, 
että hän rupeaa neuvomaan ja opastamaan muita yrityskonsulttina, työn- 
ohjaajana tai ”spektaakkelimaisena kukoistusoraakkelina”. 

Työelämän ongelmat ovat pohjattomia ja ne uusiutuvat jatkuvasti. 
Niinpä filosofiallekin riittää kysyntää. Ongelmana filosofisen ajattelun 
hyödyntämisessä ja käytäntöön soveltamisessa on ollut vain se, että liika 
sitoutuminen työelämän pyörteisiin on tehnyt alkuperäisestä cultura ani- 
mista filosofisen pellon ryöstöviljelyä. 

Aivan niin kuin yllä mainittu latinankielinen sanapari merkitsi aikoi- 
naan ”hengenviljelyä”, niin myös kreikan kielen sana skhol& merkitsi alun 
perin vapaata aikaa”. Koulu oli siis vapaa-aikaa: itsenäistä, ajattelemiseen 
ja keskustelemiseen omistettua sekä työstä vapaata aikaa. Nykyaikana 

koulutus on otettu käyttöön vapaa-ajan tuhlaamiseksi, esimerkiksi työttö- 
mille järjestetyssä työvoimakoulutuksessa. Antiikin Kreikassa opiskele- 
minen ja itsensä sivistäminen kävivät helposti, koska orjat tekivät enim- 
män työn. Mutta oppineisuuskin oli varattu vain muutamille etuoikeute- 
tuille. Nykyään on toisin, kun seitsemänkymmentä prosenttia ikäluokasta 
käy korkeakoulua, ja ilmaan heitetty kivi putoaa poikkeuksetta jonkun 
itseään kunnioittavan tohtorin silinterihatusta läpi kopsahtaen hänen 
päänuppiinsa. 

Viisaita on liikaa — vai onko? Työllisyystilastot suitsuttavat lukeneistoa 
kuin viimeinen voitelija balsamiin menevää ruumista: ”Akateemisesti 
koulutetun työmarkkinatilanne on poikkeuksellisen hyvä ja tohtoreiden 
työttömyys olematonta!”!3 Käytännössä tämä tarkoittaa, että maisteri ja 
tohtori sinnittelevät vartiointi- ja siivousfirmojen palveluksessa, sillä he 
eivät kehtaa mennä työvoimatoimistoihin kertomaan, kuinka huono hei- 
dän tilanteensa todellisuudessa on. 

Koulutus ja sen mahdollisesti mukanaan tuoma sivistys sekä toisaalta 
työelämän normisto ovat suureksi osaksi vastakohtia. Vain harvat ihmiset 
tekevät lopulta sitä, mihin heidät on koulutettu, saati että he tekisivät mi- 
tään sellaista, mitä he todella osaisivat ja haluaisivat tehdä. Myös koulu- 
tuksen hankkiminen on nykyisin ennennäkemättömän vaikeaa. Oppilai- 
toksiin on yhtä hidasta päästä sisään, kuin on päästä niistä pois. Opiskeli- 
jankin on tehtävä yötä päivää työtä pitääkseen itsensä leivissä. 


Töitä en saanut, mutta jäipä onneksi elämäntehtävä. 
Filosofit Kantista Gandhiin 


SELVIYTYMISTÄ VAI SOLUSSONEJA? 


Työn voi kokea kirouksena, tai se voi olla suuri siunaus, ja siihen voi liit- 
tyä jopa sankaruutta. Valitsin kirjani otsikoksi sanaparin ”Työttömän kuo- 
lema”, koska siinä kiteytyy teokseni olemassaolon syy. Tässä kirjassa ei 
yritetä nujertaa eikä tappaa työtöntä ihmistä. Sen sijaan tarkoitukseni on 
tehdä loppu työttömyydestä. Kun työttömyys poistuu, niin työtönkin ”kuo- 
lee”. ”Työttömän kuolema” kuvaa toisaalta sitä, miten käy, jos työyhteis- 
kuntaa ei uudisteta ja mitään ei tehdä. Jatkossa asiaa pohditaankin ni- 
menomaan siltä kannalta, miten selviytyä työyhteiskunnan ja työviran- 
omaisten puristuksessa sivistyneenä. 

Tämä kirja ei ole selviytymisopas. Mitä iloa on pelkästä eloonjäämi- 
sestä, jos päädymme sen lopputuloksena vain hilpeälle työleirille? Niinpä 
tässä teoksessa ei opeteta ainoastaan eloonjäämistä vaan selviytymistä 
oman itsearvostuksen ja elämänviisauden säilyttäen. Sana ”sivistyshän” 
perustuu latinan sanaan civis, joka merkitsee 'kansalaista”. Vähimmäis- 
ehtona sille, että ihminen voi tuntea itsensä sivistyneeksi, on se, että hän 

voi tuntea itsensä kansalaiseksi: ihmiseksi, jolla on vaikutusvaltaa, osalli- 
suuden kokemuksia ja puhelinnumero ja joka vielä on ”taho”. Työtön ei ole 
taho, mutta ei usein työssä käyväkään. Heidän nimensä katoavat puhelin- 
luetteloista. Heitä ei saa kiinni. Heitä ei ole olemassa. Ja tähän kaikkeen 
on syynsä. 

Julkaistessani tämän kirjan minulla on palkkapäivä. Useimpien ihmis- 
ten tavoin minäkään en ole nauttinut vuoden tieteentekijän tittelistä mut- 
ta puolen vuoden kylläkin. Vaikka kirjani sisältää myös omakohtaista ai- 
nesta, se ei nimestään huolimatta ilmesty postuumisti. Tämä teos on peri- 
aatteellinen filosofinen kirja. Teoksen loppupuolelta voi löytää poliittisen 
ohjelman paremman yhteiskunnan rakentamiseksi. Tässä kirjassa ei siis 
opeteta ainoastaan ”menestymään” tai ”pärjäämään” työyhteisöjen ja työ- 
viranomaisten puristuksessa vaan pääsemään niiden ongelmista eroon. 

Työyhteisöissä ”loistamisen” ja ”kukoistamisen” tavoitteleminen on 
usein merkinnyt sitä, että ihmispoloisen on pitänyt hyväksyä työelämän 
karikot, niellä ongelmat ja — vielä enemmän — on pitänyt omaksua osak- 
seen työelämän sairaudet, jotka sitten ovat rajoittaneet myös ihmisen 
omaa toimintakykyä. Työelämässä ihminen nähdään yleensä pelkkänä 
vieraan tahdon toteuttajana ja palvelijana. Ja mikä onkaan kauniimpaa 
kuin palvella uskollisesti? Mutta jos palvelemiseen ei liity omistautumista, 
toisin sanoen, jos se ei perustu vapaaseen tahtoon ja ”tule ihmisen sisältä”, 
niin mitä muuta tällainen ihminen on kuin vastentahtoinen kivien pyö- 
rittäjä, yhtä hyvin antiikin kuin moderninkin ajan kielellä lausuttuna: 
orja? 

Orjaa tarkoittava sana servus merkitsi alun perin ”henkiin jätettyä. 
Monet yrityskonsultit ovat ponnahtaneet omasta alistetun roolistaan 
toisten ihmisten alistajiksi. Menestystä luodaan naturalistisin, toinen tois- 
taan vastaan kamppailemisen, keinoin. ”Syö tai tule syödyksi!” on myös 
sarasvuolaisen ajattelun perusta.!! Ihmiset pannaan raivaamaan itselleen 
elintilaa ilman muiden myötävaikutusta tai tukea. Vertaisasemassa oleva 
toinen ihminen nähdään kilpailijana ja vastustajana. Tällaiseen ajatte- 
luun ei liity mitään etiikkaa. Yksilöt tuskin ovat onnellisia, jos koko yh- 
teisö voi pahoin ja menestys perustuu vain yksilöiden keskinäiseen kamp- 
pailuun. Tässä kirjassa lähdetään siitä, että yhteen hiileen puhaltamalla 
ihmiset voisivat saada työelämän alistusrakenteet kumotuiksi. 

Ongelmien oikaiseminen ei siis ole itsensä ympärille käpertyvää eloon- 
jäämisstrategiaa vaan avointa poliittista toimintaa. Tässä kirjassa käsi- 
teltävä pääongelma ei ole työttömyys, työelämä eikä liika sivistys tai näi- 
den asioiden väliset vaikeat suhteet. Keskeisin ongelma on, miten jär- 
jestää uudestaan yhteiskunnallinen arvotuotanto. Arvotuotanto on halki 
vuosikymmenten koetettu organisoida yrittäjä- tai palkkatyöksi siinä on- 
nistumatta. Kuitenkaan kaikkia (tai edes keskeisimpiä) arvoja ei voida 
tuottaa työelämän kautta. Miksi siis työelämä olisi niin tärkeä ja pyhä 
politiikan alue, että Jumalan sijaisena toimiva SDP:kin piti ”työttömyyden 

alentamista” taannoisen hallitusohjelman tavoitteena numero yksi?15 Väi- 
tänkin, että tällaisessa retoriikassa on kyse vain poliittisesta propa- 
gandasta ja ideologisesta vankeudesta, joka estää ihmisiä näkemästä, 
sanomasta ja ratkaisemasta taustalla olevia todellisia ongelmia. Omassa 
filosofiassani työ ja työelämä eivät ole itseisarvoja vaan pelkkiä välineitä. 
Niinpä tässä kirjassa ei suostuta kutsumaan yhteiskunnallista arvotuo- 
tantoa ensinkään ”työelämän” nimellä. Työyhteisöt ovat useimmiten niin 
henkisesti kuolleita ympäristöjä, ettei niissä mitään elävää eikä elämisen 
arvoista enää olekaan. Todellinen elämä kuohuu kokonaan muualla: raik- 
kaissa ja elinvoimaisissa puroissa, jotka syntyvät vapaasti ja esteettömästi 
inhimillisenä toimintana ja jotka voivat tuoda kirkasta vettä myös töh- 
ryisenä soljuvaan työelämän Jeniseihin. 

Kesäisin haluaisin olla lumenluoja, talvisin puutarhuri 
ja väliaikoina palata varsinaiseen ammattiini. 


Turkulainen raitiovaununkuljettaja 


Voi tätä työttömyyden kurjuutta! 


Aurinkoa ottavan tuskaa 


3. Työn loppuminen ja 
arvotuotannon ongelma 


yöelämä ja viranomaisten toiminta ovat koituneet monille ihmisille 

katastrofin lähteiksi. Mutta mistä työelämän ja työviranomaisten ai- 
heuttama kurjuus juontaa juurensa? Kyse ei ole vain työttömyydestä tai 
työn liiallisuudesta. Toiminnan organisoiminen työksi on osoittautunut 
monin paikoin mahdottomaksi. Työelämä koetaan ahdistavaksi. Ja työttö- 
mänä vasta vaikeaa onkin. Työtön on vailla perusoikeuksia. Työministe- 
riön nykymääräysten mukaan työtön ei saa edes matkustaa paikkakun- 
nalta toiselle Suomessa ilmoittamatta asiasta ensin työviranomaiselle!16 
Työttömyyden kohdatessa viranomaiset muuttavat ihmisten kodit vanki- 
loiksi. 

Tämän kaiken keskellä viranomaisvalta itse voi erinomaisen hyvin, 
eikä poliittisilla edustajillakaan ole valittamisen aihetta. Teokseni tässä 
luvussa (luku 3) arvioidaan työyhteiskuntamme ja arvotuotantomme tilaa. 
Sitten katsotaan (luku 4), missä suhteessa työkulttuuri ja sivistys ovat 
toisiinsa nähden. Kirjani johtava ajatus on, että työelämän nykyarvoihin 
perustuvassa työyhteiskunnassa ne ovat sovittamattomassa ristiriidassa 
keskenään. Tämän analyysin jälkeen (luku 5) luodaan katsaus työttömän 
tilanteeseen ja pohditaan, minkälaista työviranomaisten asennoituminen 
kansalaisia kohtaan on ollut — ja minkälaista sen pitäisi olla. Olen itse 
ollut toistuvasti työttömänä ja tiedän, kuinka viranomaiset kohtelevat 
työttömiä kansalaisia. Olen tehnyt osallistuvaan havainnointiin perustu- 
via tutkimuksia työvoimatoimistojen toimintatavoista. Erityistä huomiota 
suunnataan nyt siihen, mistä johtuu, että työttömät ja työnantajat yh- 
dessä pelkäävät ja karttavat työviranomaisia. Syyt siihen eivät ole sen 
enempää työttömissä työnhakijoissa kuin työnantajissakaan. Samalla poh- 
ditaan, miten työviranomaisten kanssa pitäisi menetellä, jotta selviäisi 
viranomaisvallan koettelemuksista työelämään tai takaisin koulutukseen 
sivistymään. 

Luvussa 6 tutkitaan, miksi työ on jobia ja miten työelämään pääsee. 
Näin menetellään siltä varalta, että työtön todellakin rekrytoituu hetkeksi 
myös työelämään ennen kuin hän pääsee eläkkeelle tai päätyy takaisin 
koulutukseen. Tässä luvussa analysoidaan seikkaperäisesti myös työn ja 
talouden suhdetta. Vaikka teinkin edellä selväksi, ettei teokseni ole mi- 
kään selviytymisopas, tämän kirjan lukeminen voi auttaa säästämään ter- 
veyttä, ihmishenkiä ja rahaa. Niinpä luvussa 7 tarkastellaan työelämän 
syvintä olemusta, sitä, minkälaista elämä työyhteiskunnan eri sektoreilla 
on, ja kuinka sen oravanpyörästä avautuu luukku ulos. Samassa yhtey- 
dessä pohditaan vaikutusta, joka työllä on ollut koko ihmiskuvaan: miten 
työ esineellistää ja esineet työllistävät? 

Eloonjäämisen tavoite olisi filosofisesti katsoen turha, jos sen päämää- 
ränä olisi vain hyödyn tavoittelu ja haittojen välttäminen. Mutta tässä kir- 
jassa kyse on siitä, mikä on oikein ja mikä väärin. Tavoitteena ei ole vain 
voidella työelämän rattaita niin, että ne pyörisivät nopeammin ja tehok- 
kaammin. Tavoite ei ole sekään, että ihmisillä olisi mukavat tai edes sie- 
dettävät olot työpaikoillaan tai työttömänä ollessaan. Tässä kirjassa työ- 
yhteiskunnan ja työviranomaisten luonteesta tehdään selvät johtopää- 
tökset. Tarkoitus ei ole ohjata sinua mukautumaan tai sopeutumaan mi- 
hinkään. Sen sijaan kyseessä on periaatteellinen ohjelmanjulistus ja po- 
liittisen järjen etsintäkuulutus. 

Ennen kirjan työpoliittista ohjelmaa luodaan vielä katsaus siihen, mis- 
sä asemassa paljon puhuttu koulutus ja konsultointi ovat työttömien ja 
työssä olevien ihmisten elämässä (luku 8). Koulutuksellahan on koetettu 
usein ratkoa työttömien ihmisten ja työyhteiskunnan välisiä yhteensopi- 
vuusongelmia. Työvoimakoulutus toimii kuitenkin lähinnä ideologisen ma- 
nipulaation muotona, eikä siihen liity aitoja sivistyksellisiä motiiveja. 
Koulutus ja sivistys eivät saisikaan olla vallankäyttöä, vaan koulutuksen 
ja sivistystoimen pitäisi palvella ihmistä hänen omien voimavarojensa va- 
pauttamiseksi hänen oman tahdonmuodostuksensa mukaiseen elämään. 

Kirjan viimeisessä pääluvussa 9 esitän poliittisen ohjelman, jonka kaut- 
ta työyhteiskuntaa voidaan kehittää niin materiaalisen kuin henkisenkin 
arvotuotannon kannalta oikeudenmukaisemmaksi. Käytännössä tämä tar- 
koittaa perustulojärjestelmään siirtymistä ja viranomaisvallan purkamis- 
ta kansalaisten hyväksi. 

Kaikkein ensiksi paneudumme kuitenkin työyhteiskuntamme nyky- 
tilaan. Minä olen koulutukseltani filosofian tohtori, ja olen toiminut tutki- 
jana neljässä eri yliopistossa. Asiantuntija-alueeni on käytännöllinen filo- 
sofia, erityisesti etiikka ja yhteiskuntafilosofia. Olen julkaissut moraali- 
filosofiaa käsittelevän väitöskirjani (1997) lisäksi useita muitakin teoksia 
ja artikkeleita, joista tärkeimpiä on vuonna 2003 ilmestynyt teos Dia- 
loginen filosofia — Teoria, metodi ja politiikka.1! Se, mitä nyt käsillä ole- 
vassa kirjassa sanotaan, perustuu filosofiseen perehtyneisyyteen. 

Aineistonani ovat poliittiset päätökset ja säädökset sekä tiedotusväli- 
neiden työelämästä kertomat uutiset. Mukana on myös paljon käytännön 
elämästä saatuja kokemuksia ja havaintoja. Filosofeille tyypillisesti en ole 
tehnyt omaa empiiristä tutkimusta, vaan olen turvautunut luotettavana 
pidettyjen tietolähteiden, kuten Tilastokeskuksen faktoihin, niiden vertai- 
luihin ja merkitysten analysoimiseen. Arkielämän havaintoihin viittaami- 
sen ja tukeutumisen oikeutan sillä, että havainnot eivät tule yhtään sen 
aidommiksi tai merkityksellisemmiksi, vaikka tietoa tavoiteltaisiin moni- 
mutkaisten kysely- ja koemenetelmien kautta. Onkin joskus sanottu, että 
varminta tietoa todellisuudesta tuottavat suorat todellisuutta koskevat 
havainnot eivätkä laboratorioissa tai muissa keinotekoisissa tutkimus- 
järjestelyissä lavastetut kokeet. Empiiristä työelämätutkimusta on muu- 
tenkin tehty suhteellisen paljon, eikä sen pohjalta ole päästy puusta pit- 
kään. Sen sijaan filosofeilla ovat hallussaan käsitteelliset, teoreettiset 
sekä ideologia- ja kulttuurikriittiset välineet, joiden johdosta filosofit voi- 
vat ajatella asioista toisin kuin monet muut ihmiset. Näin ollen pidän 
perusteltuna ja jopa velvoittavana sitä, että filosofit etenevät käsitteel- 
listen ja teoreettisten tutkimustensa pohjalta myös konkreettista todelli- 
suutta ja politiikkaa koskeviin johtopäätöksiin. Kyseessä on siis niin sa- 
nottu edifioiva ajattelu eli tulevaisuudennäkymiä avaava, suuntaa antava 
ja linjanvedoista koostuva filosofia. 

Koska eräät päätelmäni jäävät poliittisten johtopäätösten tavoin joka 
tapauksessa mielipiteidenvaraisiksi, niitä ei ole mielestäni tarpeen tukea 
tilastollisesti tai muulla tavoin empiirisesti. Filosofiseksi ongelmaksihan 
tulisi tällöin se, miksi pyrkiä oikeuttamaan omia töitä luovuttamalla auk- 
toriteettiasema esimerkiksi kaduilta kerätyille näkemyksille, niin kuin 
kyselyihin perustuva tilastotutkimus tekee. Yhtenäistä työelämäfilosofiaa 
ei voida panna kokoon satunnaisten vastaantulijoiden mielipiteistä sen 
enempää kuin minkään yksittäisen intressiryhmän näkemyksistäkään. 

Todettakoon, ettei tämä teos ole suunnattu työviranomaisille eikä vi- 
ranomaisvallalle ensinkään, vaikka tämän kirjan lukemisesta saattaa olla 
hyötyä myös heille. Toisaalta tämä teos ei ole tarkoitettu keskenään riite- 
leville työmarkkinaosapuolille. Työnantajien ja työntekijöiden edustajat 
tietävät ja tuntevat työyhteiskunnan karikot yhtä hyvin kuin työviran- 
omaisetkin, vaikka neuvottelustrategisista syistä he eivät sitä aina tun- 
nusta. Ensisijaisesti tämä on kirja työttömälle ja työssä pinnistelevälle 
ihmiselle. 

Ainoastaan se, joka ottaa rauhallisesti sellaiset asiat, 
joiden takia maailman ihmiset puuhaavat otsansa hiessä, 
puuhaa otsansa hiessä sellaisten asioiden takia, 
jotka maailman ihmiset ottavat rauhallisesti. 


Arabialainen sanonta 


TYÖTTÖMÄNÄ TYÖYHTEISKUNNASSA - TAUSTANA TALOUS 


Suomalaisen työyhteiskunnan mätäpaise puhkesi 1980-luvun hullujen 
vuosien jälkeen. Keväällä 1991 Suomi sukelsi keskelle syvää lamaa. Asi- 
asta on jo niin kauan, että vain harvat muistavat, minkälaista elämä työ- 
paikoilla oli sitä ennen. Tapaus merkitsi käännekohtaa suomalaisessa työ- 
kulttuurissa. Tuosta vuodesta asti massatyöttömyys on ollut osa yhteis- 
kuntaamme. Laman syvin aallonpohja saavutettiin vuonna 1994, mutta jo 
seuraavana vuonna pääministeri Esko Aho julisti toimikautensa viime 
töikseen laman päättyneeksi. Vielä edellisenä suvena hän oli selittänyt, 
että kyseessä oli ”Suomen viimeinen kesä”. Kesärannassa oleskelun kan- 
nalta se sitä olikin. 

Sittemmin totuttiin ajattelemaan, että taloudellisten romahdusten riski 
on lopullisesti ohitettu ja kuuluu historiaan. Suomi jämähti maailman- 
talouden kehityksessä vahvaan nousuun. Kansantalouden kasvukäyrä oli 
bruttokansantuotteella mitattuna Suomen historian pisin ja maailmankin 
mittakaavassa ainutlaatuinen. Noinko syvällä siis kävimme? Kuilun poh- 
jalta kun ei ole muuta tietä pois kuin kohota ylöspäin. Mutta kysymys 
kuuluu, pitikö talouspoliittisen feeniks-lintumme lentää muutamia vuosia 
tyhjän päällä, ennen kuin tilanne taas tunnustettiin ja talouselämän 
myönnettiin syöksyvän lamaan. 

Talous on jälleen romahtanut, mutta tilanteen ei olisi tarvinnut olla yl- 
lättävä saati dramaattinen, sillä ennusmerkit olivat näkyvissä jo pitkään. 
Eräs oire oli teknologia-alan kurssikehityksen rapistuminen viime vuosi- 
tuhannen vaihteessa, ja toisen merkin antoi terrorismiin liittynyt maail- 
mantalouden takaisku. Sen tuloksena investoinnit tyrehtyivät ja maail- 
maa uhkasi luottolama, jota Yhdysvaltain keskuspankki torjui höllentä- 
mällä kukkaronsa nyörejä sekä laskemalla liikkeelle halpakorkoista ra- 
haa. Sitä päätyi muun muassa maksukyvyttömien asuntovelallisten luot- 
toihin, ja johdannaismarkkinoiden kautta luottotappiot ulottuivat lopulta 
kaikkien pankkien riesaksi maailman ympäri. 

Kaikissa viime aikojen suurissa talousromahduksissa syyllisiksi ovat 
paljastuneet rahoitusmarkkinoiden toiminta ja pankit. Suomen vuosien 
1991—1994 lama, Aasian talouslama, 2000-luvun taitteen teknologiaosake- 
kuplan puhkeaminen sekä Yhdysvaltain asuntoluottokriisi 2008 olivat 
syntyneet holtittoman luotonannon seurauksena. Suomen kotitaloudet vel- 
kaantuivat 1980-luvulla niin, että kotimainen kysyntä painui laskuun 

eikä pystynyt kompensoimaan samaan aikaan sattunutta idänkaupan ro- 
mahdusta. Teknologiaosakkeiden taika puolestaan katosi, kun huomattiin, 
että yritysten osakkeita ostavat sijoitusyhtiöt eivät itse tuota mitään lisä- 
arvoa vaan odottavat sitä syntyvän tyhjästä. Ja Yhdysvaltain pankit ra- 
hoittivat maksukyvyttömiksi todettuja asiakkaitaan lainoilla, joiden korko 
nousi maksuvaikeuksien ilmaantuessa räjähdysmäisesti vetäen velallisen 
hirteen. Syypäiksi tähän vastuuttomuuteen ovat osoittautuneet ne pilk- 
kuun asti bailaavat pankkiparonit, jotka käyttivät köyhien ihmisten ah- 
dinkoa hyväkseen myöntämällä heille näennäisesti edullisia mutta suuren 
riskin sisältäviä luottoja. 

Ongelmien ydin on imaginaarinen ajattelu. Sen vallitessa mielikuvitus 
korvaa tosiasiat. Imaginaarisesta ajattelusta puolestaan syntyy spekulatii- 
vinen talous. Spekulatiiviselle taloudelle on ominaista se, että arvot määri- 
tellään kysynnän ja tarjonnan mukaan eikä esineiden tai hyödykkeiden 
absoluuttisen arvon tai niiden käyttöarvon mukaan. Esimerkiksi asunnot 
näyttävät noususuhdanteen aikana turvallisilta sijoituskohteilta, kun 
luottojen helppo saatavuus lisää kysyntää ja hinnat kysynnän myötä koho- 
avat. Niinpä ihmiset maksavat asunnoista ylihintaa odottaen löytävänsä 
takapihoiltaan sammioittain kultaa. Luottojen korkeat hoitomenot puo- 
lestaan johtavat kysynnän vähenemiseen, mikä ruokkii lamaa. Ja laman 
päästyä alkuun lisääntyy työttömyys, joka puolestaan käynnistää maksu- 
vaikeuksien kierteen. Tulos on, että sijoitusten arvot romahtavat, eivätkä 
ne vastaa enää velkoja. Romahduksen syy on tällöin imaginaarinen ajat- 
telu, joka estää myöntämästä, ettei paraskaan keskustakaksio ole kahden 
ihmisen koko elämäntyön arvoinen. 

Imaginaarisen ajattelun vastakohta on arvon määrittäminen esineen, 
palveluksen tai hyödykkeen todellisen käyttöarvon, materiaalisen olemuk- 
sen tai harvinaisuuden perusteella. Esimerkiksi kelpaa vaikkapa kullan 
hinta. Tosin myös kullalle kertyy markkina-arvoa kysynnän ja tarjonnan 
lain mukaan riippuen siitä, miten muut sijoituskohteet menettävät tai 
saavat arvoa. Ennen Yhdysvaltojen talouslamaa sijoituskulta maksoi noin 
265 dollaria unssi, kun se nykyään maksaa yli tuhat dollaria unssi.18 Osa 
kullan hinnan noususta selittyy tietenkin dollarin hinnan putoamisella, 
sillä kultakauppaa käydään dollarissa. Toisaalta se, että kultaa saattoi 
vuosituhannen vaihteessa ostaa pelkällä tuotantokustannusten hinnalla, 
selittyy tosiasialla, että vuonna 2000 monet keskuspankit purkivat kulta- 
varantojaan. Myyntitoimitusta johti Britannian keskuspankki, joka va- 
rautui tällä tavoin euroaikaan. Sen sijaan sijoittaja, joka varautui euro- 
aikaan ostamalla kultaa, korjasi muhkean voiton. Paikkaansa pitivät siis 
Kari Suomalaisen sanat mainiossa teoksessaan Menestyjän käsikirja 
(1998), jossa hän perusteli sijoituskultaan investoimistaan seuraavin sa- 
noin: ”Sieltä tullaan vielä ylös.”!9 

Kullan hinta perustuu työhön, joka sen esiin kaivamiseksi ja jalostami- 
seksi tarvitaan. Siksi se sopii työn arvon mitaksi mitä parhaiten. Tässä 

suhteessa kullan hinta havainnollistaa työn arvoa absoluuttisesti, vaikka 
sen arvo muutoin on spekulatiivinen. Käyttöarvoahan kullalla ei juuri ole, 
paitsi naimisiin menon välineenä tai mineraalina, josta tehdään sähkölan- 
koja, mutta näissäkin yhteyksissä se on korvattavissa. Myös kullan mark- 
kinaarvo heittelee sijoittajille suotuisasti, mutta sadan vuoden aikana kul- 
lan arvo on noussut keskimäärin vain alle prosentin vuodessa. Jos esimer- 
kiksi asuntojen hinnat olisivat nousseet keskimäärin kymmenen prosentin 
vuosivauhtia sadan vuoden ajan, asunnot maksaisivat enemmän kuin au- 
rinkokunta, eikä kenelläkään olisi varaa asua. Siksi on tärkeää, että myös 
asuntosijoituksilla tunnustetaan olevan vain absoluuttinen arvo, joka pe- 
rustuu rakentamisen vaatimaan työhön ja materiaalisiin resursseihin. 

Ihmisellä, joka uskoo absoluuttisiin arvoihin kuin rakkauteen, on pal- 
jon taloudellista pelisilmää. Ihminen, joka maksaa vain esineiden, töiden 
ja palvelusten todellisesta arvosta, pelastaa itsensä spekulanttien sääli- 
mättömyydeltä. Ihminen, joka karttaa markkinauskontoa kuin ruttoa, 
kaikkein epätodennäköisimmin päätyy pyörittelemään itsemurhalahkojen 
syanidipillereitä sormissaan. 


Talousihmeiden maa 


Talousromahdusten syy on yleensä ollut pankkien ja muiden rahoitus- 
laitosten toiminnassa. Ne vaativat täydellistä vapautta noususuhdanteen 
aikana mutta ilmaantuvat valtion kukkarolle, kun niillä alkaa mennä 
huonosti. Niinpä talous ei toimi ilman valtiollista valvontaa ja poliittista 
kontrollia. Samaten myös menestyvän talousjärjestelmän täytyy perustua 
todellisten arvojen tuottamiseen. Edellyttäkö sitten menestyksellinen ta- 
loudenhoito piinkovaa politiikkaa? Nähdäkseni on parempi elää kitu- 
piikkinä ajoissa kuin liian myöhään, eikä mikään ole mauttomampaa kuin 
paukutella henkseleitä pitkin Pariiseja mutta olla kotiin saapuessaan »p. a. 
Suurin osa julkisen ja yksityisen talouden hoitoon liittyvästä tuskasta joh- 
tuu juuri edellä selitetystä taikurimaisuudesta: imaginaarisesta ajatte- 
lusta ja spekulatiivisesta taloudesta. 

Miten Suomi historiallisesti katsoen joutui tähän markkinavetoiseen 
arvonmäärityksen junaan, toisin sanoen, miten maastamme tuli lopulta- 
kin markkinatalous, jossa arvot määritellään vain kysynnän ja tarjonnan 
mukaan, vaikka kansalaisten toinen jalka onkin vielä navetassa, toinen 
tenniskentällä? Mitä merkitystä kaiken kelluttamisella on ollut työllisyy- 
den ja työttömyyden kannalta? Suomen muuttuminen kapitalismin eh- 
doilla eläväksi markkinataloudeksi ajoittuu suhteellisen myöhäiseen ajan- 
kohtaan, 1980-luvulle. Olennaisia käännekohtia olivat rahoitusmarkkinoi- 
den vapauttaminen, pankkeja koskevan kontrollin vähentäminen ja vapaa 
korkokilpailu. 

Taloudessamme koettu ensimmäinen suuri lama ei ollut suinkaan työ- 


44 


voiman eikä työttömien syytä. Syitä vuoden 1991 romahdukseen oli useita. 
Niistä ensimmäinen ajoittui jo 1970-luvulla koettuun öljykriisiin, jonka 
tuloksena energian hinta nousi ja länsimainen työyhteiskunta joutui so- 
peutumaan tilanteeseen tehostamalla pääoman ja työvoiman hyötykäyt- 
töä. Esimerkiksi Yhdysvalloissa työttömyys ja työaika kasvoivat saman- 
aikaisesti. Sen sijaan Suomen tilannetta tasapainotti idänkauppa. Vasta 
Neuvostoliiton romahdus saattoi Suomen samalle viivalle muiden länsi- 
maiden kanssa, kun vientituotteidemme itäiset ostajat katosivat markki- 
noilta. Länsimaisen työyhteiskunnan kriisi luotiin siis jo kaksi vuosikym- 
mentä ennen Suomen suurta lamaa. Laman seurauksena talouden raken- 
teissa ja hyvinvointivaltion edellytyksissä tapahtui syvällinen muutos, jon- 
ka tuloksena talous- ja sosiaalipolitiikan päämääriä jouduttiin arvioimaan 
uudestaan. 

Suomessa oli 1980-luvun kuluessa toteutettu niin sanottua investointi- 
vetoisen talouskasvun strategiaa. Siihen liittyi muun muassa Suomen 
Pankin säätelemä alhainen korkotaso. Luottojen korot painuivat jopa mii- 
nusmerkkisiksi inflaation ylittäessä velkojen korkoprosentin. Tämä tuki 
kuluttajien ja yritysten luotonottoa. Investoinnit osoittautuivat kuitenkin 
tehottomiksi. Tuotantovälineiden asemasta sijoitettiin kylpylöihin ja 
pankkisaleihin. Asuntovarallisuuteen sijoittamista pidettiin perinteisesti 
luotettavana, mutta kysynnästä johtuva hintojen kaksinkertaistuminen 
1980-luvun lopulla merkitsi kiinteistökuplan syntymistä, kun kukaan ei 
uskonut, että asuntojen hinnat voivat myös laskea. Katteetonta optimis- 
mia lietsoivat talouden kasvuluvut. Suomea pidettiin Pohjolan Japanina, 
ja muutaman yrityskaupan perusteella uhottiin, että ”Suomi ostaa Ruot- 
sin”. BKT-luvuilla mitattuna Suomea pidettiin yhtenä maailman rikkaim- 
mista kansakunnista, jonka tulisi oppia elämään vertaistensa lailla. To- 
dellisuudessa Suomen bruttokansantuvote olikin vain näennäisesti korkea. 
Se perustui virallisilla valuuttakursseilla laskettuun Suomen markan yli- 
arvostukseen. Niinpä pankit ja kansantaloustieteilijät yliarvioivat koti- 
talouksien taloudellisen ostovoiman ja hyvinvoinnin. 

Bruttokansantuote sopii huonosti elintason mittariksi, sillä se, kuten 
makrotason talousindikaattorit yleensäkin, puhuu varsin epäluotettavasti 
ihmisten arkielämästä. Esimerkiksi taloustieteilijä Matti Pohjola on arvi- 
oinut, että BKT-lukuja parempi mittari olisi henkeä kohti laskettu ku- 
lutus. Suomessa bruttokansantuvotteesta liikeni kulutukseen vain vähän. 
Asukasta kohti lasketussa kulutuksessa Suomi jäi 1980-luvun lopulla 
OECD-maiden puolivälin huonommalle puolelle ja työntekijää kohti laske- 
tussa kulutuksessa suorastaan häntäpäähän.?0 Sen lisäksi, että maassa 
vallitsi pääoman huono tuottavuus, kilpailukykyä haittaava korkea mar- 
kan arvo, suuri investointiaste sekä sitä ruokkiva negatiivinen korkotaso, 
myös julkista hallintoa lisättiin aina 1980-luvun lopulle asti. Tämä puo- 
lestaan merkitsi verorasituksen kasvua. 

Suomen taloudessa vallitsivat jo kahden vuosikymmenen ajan kaikki 

katastrofin ainekset. Hämmästyttävää on, että niin pankit, julkisorgaanit, 
poliitikot kuin kansalaisetkin onnistuivat sulkemaan silmänsä edessä ole- 
valta romahdukselta. On laskettu, että pelkästään yhdellä viisaalla pää- 
töksellä, eli devalvoimalla markan arvo juuri kysynnän romahdettua 
vuonna 1991, olisi pystytty pelastamaan jopa 100 000 työpaikkaa.?! La- 
masta selviytymistä puolestaan hidasti teollisuuden kehno jalostusaste ja 
heikohko työmoraali, jotka olivat perua idänkaupan alhaisesta vaatimus- 
tasosta. Myös velkadeflaatio oli ennennäkemätöntä, kun velaksi hankit- 
tujen asuntojen arvo romahti ostovoiman ja kysynnän kadottua taivaan 
tuuliin. 

Syyllisinä sokeuteen on pidettävä ensi sijassa taloudellista ja poliit- 
tista toimivaltaa käyttäneitä tahoja, kuten pankkeja ja vakuutuslaitoksia 
sekä kuntia ja valtiota, sillä kuluttajat ja kotitaloudet toimivat niiden eh- 
doilla. Muun muassa pankkien toiminnan katsotaan perustuvan tieteellis- 
peräiseen asiantuntemukseen; ovathan rahalaitosten ekonomistit saaneet 
koulutuksensa yliopistojen ja kauppakorkeakoulujen laitoksilla. Mutta 
miksi taloustieteilijöiden toiminta on usein täysin moraalitonta? Miksi 
pankkiirien, rahoittajien ja meklarien on niin vaikea kantaa vastuuta? 


Oraakkelien tehtävä 


Taloudellisten toimijoiden elämänlogiikka koostuu kilpailusta ja oman 
edun tavoittelusta. Kun taloustieteilijät haistavat palaneen käryä, he eivät 
kerro havainnoistaan muille vaan pelastavat oman nahkansa vähin äänin 
ja vakuuttelevat kaiken olevan kunnossa, jotta ei syntyisi paniikkia. He 
myhäilevät partansa takaa kuin islamilaiset imaamit tai kabbalan opet- 
tajat sekä saattavat antaa kansalaisille jopa positiivisen kasvuennusteen. 
He valehtelevat ihmisille päin silmiä, että ”helvetin hyvin menee” niin 
kuin PMMP:n tytöt kesähitissään.? Näin he tekevät, koska heillä on oma 
lehmänsä ojassa. 

Talouden spekulaattorit pyrkivät vakuuttelemaan vakautta välttääk- 
seen vahvistamasta myrskyennusteita. He lohduttelevat hätäisiä ihmisiä 
pumppaamalla talouden kuumailmapalloon lisää helteistä ilmaa. Ennus- 
teet vaikuttavat usein itseään kumoavasti tai itseään vahvistavasti. Ta- 
loudessa ennusteisiin valitettavasti uskotaan, sillä kyse on lääketieteelli- 
sen vakavista asioista. Siksi kuolevallekaan ei kerrota totuutta hänen 
omasta tilastaan. 

Joukkokäyttäytyminen johtaa talouden piirissä siihen, että ilmiöt vah- 
vistavat toisiaan. Tämä näkyy esimerkiksi pörssien toiminnassa. Tiede- 
tään, että kun yksi myy, niin toinenkin myy — aikana, jolloin osakkeesta 
saa vielä jotakin. Tarjonnan lisääntymisen vuoksi kurssit laskevat ja osak- 
keiden markkina-arvo heikkenee, vaikka yritysten tuottavuudessa ei ta- 
pahtuisi mitään muutoksia. Siksi oman aikamme oraakkelit, analyytikot, 

spekulaattorit ja spesialistit pitävät tietonsa visusti omassa hallussaan, 
mikäli alkaa näyttää siltä, että talouden vauhtipyörä on vyörymässä kohti 
rotkon reunaa. Näin he tekevät siksi, että kyseessä on heidän oma etunsa. 
Tästä syystä ei olekaan ihme, miksi köyhät ja kurjat kokevat suunnatonta 
kateutta noita pankkiireita kohtaan -— jopa niin, että viha kiteytyy paikoin 
terrorismiksi. 

Mutta kuka tosiasiassa on terroristi? Onko se talouden substanssia eli 
kiinteää pistettä kaipaava fundamentalisti vaiko juuri tuo kaiken suh- 
teellisuutta korostava spekulantti, jonka anarkismi ei ole suinkaan perus- 
tojen vaatimista vaan perustojen kieltämistä anarkismin käsitteen alku- 
peräisessä merkityksessä? Kreikan kielen ”an arkhe” tarkoittaakin suurin 
piirtein samaa kuin 'ei perustaa.. Ja juuri tuon perustattomuuden varaan 
vannovat sekä imaginaarinen ajattelu että spekulatiivinen talous. 

Entä mitä merkitystä edellä sanotulla on ilmiölle nimeltä työ? Ymmär- 
rämme nyt paremmin sitä, miksi työttömyys ja lama tulevat aina kaikille 
ihmisille suurena yllätyksenä. Tämä on talouden olemus. Talouden vallan- 
pitäjien oman edun mukaista on luulotella muille toimijoille sellaisia 
asioita, joihin uskominen tuo etua heille itselleen. Niin sanotut asian- 
tuntijat ovat siis puolueellisia, sillä heillä on omaa soppaansa lusikassa. 

Suomen rikoslain vanhimpia pykäliä on kohta, jossa ihmisiä valistetaan 
seuraavin sanoin: ”Joka maksusta harjoittaa tietäjäntointa, loihtimista 
tahi muuta senkaltaista taikausta, rangaistakoon sakolla.”23 Ehkä myös 
talouselämän ennustajaeukoille pitäisi rapsauttaa muutamia sakkoja va- 
roitukseksi, vaikka itse pykälä poistettiinkin lakikirjasta vuonna 1999.24 
Tavallaan tämä rikoslain kohta valottaa edelleen sitä, miten vakavasti 
povaamiseen ja huijaukseen tulisi suhtautua — ihmiset kun tuppaavat 
ottamaan ne edelleen turhan vakavasti. 

Taloudellisilla ennusteilla ei voi olla varsinaista totuusarvoa, sillä ne 
eivät puhu olemassa olevasta maailmasta vaan aina vain tulevasta. Tästä 
johtuu, että talouden ennustaminen ei ole oikeastaan tiedettä lainkaan 
vaan juuri tuota loihtimista ja taikomista. Tämä selittää myös sen, miksi 
meillä on useita taloudellisia tutkimuslaitoksia. Yliopistojen taloustieteen 
laitosten lisäksi maassamme toimii muiden muassa Elinkeinoelämän tut- 
kimuslaitos ETLA, Palkansaajien tutkimuslaitos PT, Pellervon talous- 
tutkimus PTT ja Valtion taloudellinen tutkimuskeskus VATT. Talouden 
syheröitä selvittelevät lisäksi Suomen Pankin, valtiovarainministeriön 
sekä työ- ja elinkeinoministeriön kansantalousosastot, yksityisten pank- 
kien ja vakuutuslaitosten ekonomistit, ammattijärjestöt sekä suomalaisten 
yritysten, Elinkeinoelämän Keskusliiton ja Suomen Yrittäjien yhdessä pe- 
rustama Finpro (entinen Suomen Ulkomaankauppaliitto), joka yhdistet- 
tiin yliopistoja rahoittaneeseen Tekesiin ja josta niin muodoin tuli ”Busi- 
ness Finland”. Ne kaikki antavat taloudesta ja työllisyydestä keskenään 
erilaisia suhdanne-ennusteita ja selittävät eroavuuksia painotusten ja 
tilastointitapojen eroilla. ”Painotuseroihin” puolestaan on useita poliitti- 

sia syitä, kun tutkimuslaitosten takana olevat taloudelliset toimijat pyrki- 
vät ennusteiden kautta vaalimaan omia työllisyyteen liittyviä intres- 
sejään. 

Todellisuudessa nämä instituutiot toimivat muinaisessa Kreikassa vai- 
kuttaneen Delfoin oraakkelin tavoin. Delfoi-nimiseen kaupunkiin paikan- 
tuvassa luolassa asui aikoinaan noita, jota sanottiin oraakkeliksi. Ihmiset 
kävivät kysymässä häneltä neuvoja arkipäivän ongelmiinsa. Heidän mie- 
lenkiintoaan ei pystynyt vähentämään se tosiasia, että velhon vinkeistä ja 
vihjauksista sai harvoin mitään selkoa; hän kun saneli vastauksensa 
arvoitusten ja monimielisten vertauskuvien verhoon. Lisäksi hän istui 
maan povesta savuavan lähteen päälle asetetulla jakkaralla, ja häntä 
ympäröivien myrkyllisten höyryjen arvellaan vaikuttaneen myös hänen 
kykyynsä vaipua tulevaisuuden ennustamiselle otolliseen tilaan. Mutta 
mitä arvokkaampi asia oli, sitä tärkeämpiä olivat vähäisetkin tiedon 
rippeet. Näin selittyy myös se, miksi oraakkelin luona nähtiin arvovaltai- 
siakin vieraita. Tämä puolestaan kohotti noidan arvovallan suureksi. 

Kerran luolaan astui rikkaudestaan kuuluisa Lyydian kuningas Kroi- 
sos. Kun kaukaisen valtakunnan päämies teki niin, asioiden piti olla huo- 
nossa jamassa. Kroisoksen mieltä painoikin eräs asia: kuinka hänen johta- 
milleen joukoille kävisi, mikäli hän ryhtyisi sotaan persialaisia vastaan? 
Oraakkeli antoi hänelle seuraavan vastauksen: ”Jos käyt Halys-joen yli, 
häviää suuri valtakunta.” Oraakkelin vastauksesta rohkaistuneena Kroi- 
sos ryhtyi sotaan ja meni Halys-joen yli. Sodan lopputulos oli se, että 
Kroisoksen joukot kärsivät raskaan tappion. 

Taistelutantereelta kotiin raahautuva päällikkö saapui jonkin ajan ku- 
luttua sotisopa risaisena oraakkelin luolaan selittäen, kuinka ennusteelle 
ja hänen johtamilleen sotajoukoille oli käynyt. Oraakkeli vakuutti edelleen 
olleensa oikeassa. Suuri valtakunta hävisi, mutta Kroisos ei ollut arvan- 
nut, että se olisi hänen omansa. Sitä paitsi oraakkeli oli vastannut vain 
siihen, mitä neuvoa haluava häneltä kysyi, eikä siihen, mitä kaikkea muu- 
ta maailmassa tapahtuisi. Oraakkelin vastaukset olivatkin aina sopivan 
monimielisiä tullakseen tulkituiksi sekä ilmaan heitetyn lantin puolesta 
että sitä vastaan: kolikko saattoi kääntyä miten päin tahansa. Se saattoi 
pudota lappeelleen tai päätyä jopa syrjälleen muttei jäädä killumaan il- 
maan. 

Oraakkelien toiminta muistuttaa hämmästyttävästi taloudellisten tut- 
kimuslaitosten toimintaa. Todellisuudessa myös antiikin oraakkelijärjes- 
telmä oli eräänlainen vakoiluverkosto ja urkintapalvelu, joka toimi nykyis- 
ten tiedusteluorganisaatioiden tavoin. Myös se ulotti vaikutuksensa laa- 
jalle kansan keskuuteen ja vallan hoveihin. Pystyipä se ennusteillaan ja 
todellisilla toimillaan vaikuttamaan ennusteiden toteutumiseenkin. Vas- 
taavalla tavalla taloudelliset tutkimuslaitokset pyrkivät nyt vaikuttamaan 
ennusteillaan siihen, miten talous kehittyy ja työllisyys edistyy. Niiden 
tutkijat tietävät jo ennusteiden sinänsä muokkaavan ihmisten käyttäy- 

tymistä ja talouden ilmiöitä. Näin ollen niiden jakamaan informaatioon on 
syytä suhtautua yhtä luottavasti kuin oraakkeliin, eli sangen skeptisesti. 
Tietona esitetyt ennusteet eivät olekaan välttämättä tosia, vaan ne sisäl- 
tävät myös manipulaatiota. Silti kasvuennusteiden värähdyksiä ja nyki- 
mistä seurataan kuin teho-osastolle suljetun pulssia. Uutiset kellottavat 
tunti tunnilta kansalaisten tajuntaan pörssien yleisindeksin viimeisim- 
mätkin vinksahdukset. Desimaaliyksikön suuruiset tarkistukset talous- 
kasvun prosenttilukuun punehduttavat pankkiirien pään. Euribor-korko 
sahaa kuin lastu laineilla, ja valuutat heiluvat kuin haavan lehti puussa. 
Tämän kaiken keskellä tavallinen kansalainen seikkailee kuin Liisa ihme- 
maassa, eikä hänellä yleensä ole talouden hermonykimisestä sen kummoi- 
sempaa kuvaa. 

Ennusteiden, osavuosikatsausten ja taloustietojen yhä tihenevän hert- 
siluvun merkitys onkin lähinnä vertauskuvallinen. Se heijastelee ennusta- 
jien suurta valtaa. Talous elää ennusteiden varassa. Jos talouden takana 
ei ole enää mitään todellista, kuten kultaa, maata, kiinteistöjä tai teolli- 
suuslaitoksia, vaan pelkästään suhteellista osakkeiden kysyntään ja tar- 
jontaan perustuvaa markkina-arvoa, kaikki taloudellinen valta kuuluu 
silloin oraakkeleille. Heitä talouden toimijat kuuntelevat, ja heihin he 
uskovat. Lopulta talouselämä ei mitään muuta olekaan kuin odotuksia ja 
ennusteita. Mitä parempi odotus, sitä nopeampi nousu. Mitä lupaavampi 
ennuste, sitä enemmän se vahvistaa itseään, ja kurssit kiitävät koillista 
kohti. Mutta: ”Tie ylös ja tie alas ovat yksi ja sama”, kuten Herakleitos- 
hämäränä tunnettu Sokrateen edeltäjä lausui.25 

Olemme nyt tulleet erääseen tärkeään tulokseen, joka koskee työttö- 
män ja työssä sinnittelevän henkilön asemaa. Markkina-arvoihin perustu- 
vassa maailmantaloudessa ihmisiä ei hallita enää niinkään todellisilla 
faktoilla, vaikutusyhteyksillä eikä pääomilla, vaan useimmiten pelkillä 
utopioilla ja unelmilla. Juuri siksi talouden pitää leijailla ilmassa vielä 
hetken, kun maa on jo kadonnut jalkojen alta. Valheita pyritään pitämään 
voimassa viimeiseen asti, sillä koko talouden ajatellaan riippuvan vain ja 
ainoastaan odotusten uskottavuudesta. Ja juuri siksi lama, työttömyys ja 
kurjuus tulevat kaikille ihmisille ”suurena yllätyksenä”. Tämän vuoksi 
romahduksen luonne on aina totaalinen: taloustieteilijät tunnustavat 
todellisuuden olemassaolon vasta sitten, kun se tulee vastaan kiihtyvästi 
lähestyvänä maankamarana. Syy rysäykseen ei ole kuitenkaan duunarin 
eikä työttömän. Heitä voi korkeintaan moittia herrainsa paimentamisen 
laiminlyömisestä. Markkinatalous-Suomen ensimmäisen suuren talous- 
laman keskeinen seuraus oli se, että laskukausi voitettiin, mutta vain 
hetkeksi. Työttömyys uusiutui heti vuonna 2008 alkaneen laman jälkeen, 
ja jättiläismäinen valtionvelka jäi — todennäköisesti sukupolvien ajaksi. 

Tilastojen taiteellisuus 


Taloutta koskevan tiedon relatiivisuus eli suhteellisuus saattaa järkyttää 
monia ihmisiä. He kuitenkin järkyttyisivät vähemmän, mikäli he eivät 
alun perinkään uskoisi kaikkea, mitä heille tietona kerrotaan. 

Myös työllisyystilastot antavat asioista usein taiteellisen kuvan. Tässä 
maassa on tilastointitavasta riippuen 500 000 — 250 000 työtöntä, jotka 
ovat tilapäisesti tai pysyvästi työelämän ulkopuolella. Kyseinen tosiasia ei 
ole kenellekään yllätys. Kirjoitan tämän arvion työttömien määrästä suu- 
remmasta luvusta pienempään seuratakseni samaa logiikkaa, jonka mu- 
kaisesti myös viranomaisvalta pyrkii vähättelemään työttömien määrää ja 
uskottelemaan kansalaisille, että työttömyys on laskusuunnassa. Helmi- 
kuussa vuonna 2004 työttömiä oli 299 591 työttömyysprosentin ollessa 
11,7.26 Sittemmin työttömyys laski alle kahteensataan tuhanteen, kunnes 
työttömyysprosentti on laman astuttua voimaan noussut jälleen kymme- 
nen prosentin tasolle, ja työvoimatutkimuksen mukaan työttömiä työn- 
hakijoita oli vuoden 2009 elokuussa noin 270 000.27 Työttömien armeijaa 
pyritään pienentelemään, jotta syntyisi vaikutelma, että hallituksen ja 
eduskunnan toimet työttömyyden vähentämiseksi ovat tuloksellisia. Las- 
kentatavasta riippuen työttömien kokonaissaldo vaihtelee paljonkin, sillä 
Tilastokeskus ja työ- ja elinkeinoministeriö kirjaavat työttömien lukumää- 
rän eri tavoin. Tilastokeskuksen nettoamat työttömyyslukemat ovat olleet 
muutamia kymmeniä tuhansia suuremmat, koska Tilastokeskus on ollut 
laskentaperiaatteissaan rehellisempi. Se on tilastoinut työttömiksi muun 
muassa piilotyöttömät, jotka eivät ilmoittaudu lainkaan työttömiksi työn- 
hakijoiksi työvoimatoimistoihin. Piilotyöttömiä arvioidaankin olevan Suo- 
messa tällä hetkellä noin 100 000 henkilöä. Lisäksi niin sanottujen pitkä- 
aikaistyöttömien määrä joudutaan tilastoimaan ministeriön lukuihin ver- 
rattuna kaksinkertaiseksi, jos mukaan kirjataan nekin henkilöt, joiden 
työttömyys on keskeytynyt pelkän työvoimapoliittisen toimenpiteen, kuten 
työllistämisjakson, vuoksi. 

Tilastokeskuksen ja työ- ja elinkeinoministeriön tilastointitapoja lähen- 
tää EU:n komission asetus numero 1897/2000. Sen mukaan työttömäksi on 
lupa määritellä 15—74-vuotias henkilö, joka on etsinyt neljän viimeksi 
kuluneen viikon aikana työtä, joka on valmis ottamaan vastaan työtä kah- 
den seuraavan viikon kuluessa ja joka ei ole tehnyt työtä vähintään yhtä 
tuntia viikossa.?8 Kyseisen normin mukaan tilastojenpitäjät ovat velvolli- 
sia kirjaamaan ”työssä olevaksi” sellaisenkin ihmisen, joka tekee vain 60 
minuuttia työtä viikossa. Hän on siis EU-normien mukaan ”työssä oleva” 
eikä työtön. Tämä tilastointitapa ei ole seuraus sattumasta, vaan sen pe- 
rustelut on lainattu Euroopan unionin ja YK:n työjärjestö ILO:n normis- 
tosta, jossa noudatetaan juuri tätä leväperäistä tilastointitapaa. Näin voi- 
daan vähätellä työttömyyttä, jota EU:n tukemassa talouspolitiikassa syn- 

tyy helposti aina vain lisää. 

EU-normien käyttöönoton jälkeen työ- ja elinkeinoministeriön tilastot 
ovat antaneet hieman korkeampia lukemia kuin Tilastokeskuksen tutki- 
mukset, sillä työhallinnossa pelkkä työttömäksi työnhakijaksi kirjautu- 
minen on riittänyt tilastoyksiköksi pääsemiseen. Huomattavaa on, että 
päätoimisten opiskelijoiden kirjautumista työttömiksi työnhakijoiksi ke- 
säisin ei ole luettu työ- ja elinkeinoministeriönkään työttömyystilastoihin. 
Tämä puolestaan selittää sen, miksi Tilastokeskuksen työttömyysluvut 
ylittävät kesän kynnyksellä työ- ja elinkeinoministeriön luvut. Työviran- 
omaisten syrjivässä suhtautumisessa opiskelijoihin näkyy työvoimahal- 
linnon kielteinen asenne sivistysyhteiskunnan arvoihin, kun kouluttautu- 
valle ja opiskelevalle väelle ei haluta myöntää työpoliittista statusta. 

Tieteellisten ja hallinnollisten normien ero näkyy vihdoin tilastointi- 
tapojen jakautumisessa ja erottamisessa työvoimatutkimukseen, jota to- 
teuttaa Tilastokeskus, ja työnvälitystilastoihin, joita ylläpitää työ- ja elin- 
keinoministeriö. Kumpikaan lukuarvoja tuottava tilastoiminen ei ansait- 
sisi tutkimuksen nimeä, sillä varsinainen tutkimus alkaa vasta tilastotie- 
tojen tulkinnasta ja niiden merkityksen arvioimisesta. Tällaista tutkimus- 
ta tehdään muun muassa yliopistollisen sosiologian, politiikan tutkimuk- 
sen ja filosofian piirissä. Työyhteiskunnan moraalista asemaa ja tulevai- 
suutta koskeviin johtopäätöksiin vain harvat filosofitkaan ovat lopulta 
yltäneet, ja työelämän filosofiaa koskevan tutkimuksen taholla vallitsee 
paljon puhuva tyhjiö. Luultavimmin se johtuu tutkijoiden vaikeuksista 
löytää oma paikkansa yhteiskunnassa ja tunnistaa, mihin he itse pyrkivät. 
Tässä kirjassa tuota tyhjiötä koetetaan parhaan mukaan täyttää. Mutta 
myös tilastointikentällä vallitsevan sekavuuden selvittäminen on tärkeää, 
koska tilastotiedoilla on ollut tärkeä merkitys poliittisen vallankäytön 
välineenä. 

Yhdysvaltalainen taloustieteilijä Jeremy Rifkin aloitti mainetta niittä- 
neen teoksensa Työn loppu katsauksella länsimaiseen työyhteiskuntaan, 
jonka piirissä oli teoksen julkaisuhetkellä vuonna 1995 kaikkiaan 800 
miljoonaa ihmistä työttömänä.?? Työvoimatutkimuksen ja työttömäksi re- 
kisteröimisen erot tulevat selvästi näkyviin juuri Yhdysvaltojen työttö- 
myystilanteessa. Siellä työttömäksi rekisteröityjä oli tuolloin noin 2,5 mil- 
joonaa, kun taas työvoimatutkimus paljasti työttömien määräksi peräti 7 
miljoonaa henkeä.30 Heinäkuussa 2009 työttömien määrä oli Yhdysval- 
loissa noussut peräti 14,5 miljoonaan, joista pitkäaikaistyöttömiä oli 5 
miljoonaa työttömyysasteen kohotessa 9,4 prosenttiin.31 

Myös meidän maassamme lienee nyt 500 000 — 1 000 000 tilapäisesti tai 
osa-aikaisesti työtöntä ihmistä. ”Työn puutteesta” ilmoitti kärsivänsä 
vuonna 1991 noin 800 000 henkeä. Tilastollinen totuus on, että enää vain 
puolella työssä olevasta työvoimasta on vakituinen työpaikka.32 Loput on 
pakotettu uusintamaan itsensä pätkätöiden oravanpyörässä. Lamanaikai- 
nen työttömyys ei ole siis mihinkään poistunut, vaan sille on annettu vain 

uudet kasvot. Työttömyyttä on peitelty määräilemällä ihmisiä kursseille 
tai koulutukseen, joka ei tuo heille mitään olennaisia tietoja tai taitoja 
saati rahaa, vaan joiden tehtävä on lähinnä kosmeettinen: kaunistella 
tilannetta ja puolustella työvoimapoliittisia toimenpiteitä, jotka ovat usein 
ruokottomia ja ihmisten omaa tahtoa loukkaavia. Työelämän rakenteita 
on siis muokattu työttömien ihmisten kannalta ahdistavammiksi, ja 
ihmisten hyvinvointi työpaikoilla on usein hiuskarvan varassa. 


Pätkätöiden gulag 


Laajan työttömyyden lisäksi työelämän keskeisiin ongelmiin sisältyy se, 
että mikäli ihminen työhön pääsee tai menee, hän ei saa työllään mitään 
rakentavaa aikaan — ei itsen hyväksi eikä toisten ihmisten hyväksi. Ongel- 
mana on pätkätyö. Pätkätyö on pätkähaaveita, pätkäunelmia ja pätkä- 
elämää. Pätkätyöläinen on pakotettu uusintamaan itsensä hanttihom- 
missa, jotka eivät edistä ihmisen omaa elämää. Asunto, omaisuus, puoliso 
ja muu kallisarvoinen jäävät pätkätyöläiseltä hankkimatta, koska kukaan 
ei rahoita eikä arvosta ihmistä, jolla ei ole vakituista työpaikkaa ja sen 
mukaista vakituista tuloa. 

Pankit tekevät ihmisille uskaliaita asuntolaina- ja eläkesäästötarjouk- 
sia, jotka ovat omassa katteettomassa optimismissaan yhtä pahanilkisiä 
kuin viranomaisten uhkaukset ja määräykset. Ne pyrkivät olemaan ”tar- 
jouksia, joista ei voi kieltäytyä”. Samaan aikaan pelkän pankkikortti- 
hakemuksenkin yhteydessä kysytään ratkaiseva kysymys: ”Ja oliko sitä 
vakituista työpaikkaa tai työnantajan todistusta työpaikan pysyvyydestä?” 
Useimmiten tähän voi vastata: ”Kyllä oli...” Sosiaalisen kontrollin toisella 
puolella ovat työviranomaiset ja toisella puolella pankit, työnantajat ja 
heidän etujärjestönsä. Ihminen on puun ja kuoren välissä. 

Tyypillistä on, että nuorta työnhakijaa painostetaan työttömyyspäivä- 
rahan menettämisen uhalla kiinnostustaan vastaamattomaan koulutuk- 
seen. Koulutuksella yritetään peittää työelämästä pudonneiden ja monien 
akateemisten työttömien kurja tila. Työelämän ja koulutuksen suhde on 
suuri ongelma-alue, johon palataan perusteellisesti myöhemmin. Esitän 
tuonnempana ratkaisuehdotuksen sekä siihen että moniin muihin työ- 
elämän ongelmiin. 

Mutta myös työelämä sinänsä on osoittautunut ongelmaksi. Työssä ole- 
misesta ja siinä viihtymisestä on tullut entistä vaikeampaa. On tavoiteltu 
tehokkuutta ja tiukennettu normeja. Ihmisiä pitää työssä enää vain se, 
että heidät on sidottu työhön välillisin sanktioin. Tekemällä asunnoista 
niin kalliita, että niiden hankkimiseen kuluu koko elämä, halutaan sitoa 
ihmiset palvelemaan yhteiskuntaa viimeiseen asti tai ainakin eläkkeelle 
jäämiseen. Eräs pankkiryhmä mainosti taannoin lainojaan bulevardi- 
julisteilla, joissa sanottiin: ”Asuntolainaa maksetaan nykyään 30 vuotta, 

vuokraa ikuisesti.” Totuus: vuokraa maksetaan vain kuolemaan asti, kun 
taas lainalaskujen loppupäätä harvoin näkyy, ennen kuin kuolema alkaa 
lonksutella tuonpuoleisuuden ovia. Edes uralleen omistautunut ihminen ei 
nykyään poistu tästä maailmasta laskunsa maksaneena. Syy on kieroutu- 
neen asuntopolitiikan, joka sallii bisneksen teon ihmisten kodeilla. Oman 
olemassaolon lunastamispakko on sidottu työelämään. 

Mutta myöskään pätkätyöläinen ei saa elämästä irti mitään myönteis- 
tä. Hän ei pysty nauttimaan työttömyyden takaamasta vapaudesta, koska 
hänet on kahlittu varattomuuteen. Pätkätyöläisen eteen tulee työvoima- 
toimiston ovi. Sen saranat kuluvat lakkaamatta, ja työttömyyden kierre on 
jatkuvaa. Olen itse syntynyt 1960-luvulla. Valmistuin filosofian maiste- 
riksi vuonna 1993, keskelle mitä puhuttelevinta lamaa. Minulla ei ole 
tähän päivään mennessä ollut vielä yhtään vakituista työpaikkaa, ei 
myöskään samoihin aikoihin valmistuneilla tuttavillani ja opiskelukave- 
reillani. Rahat ja virat ovat eläkeikää lähestyvän edam-sukupolven hal- 
lussa. Roomalaisten juustopatojen äärellä orgioita juhlineet suuret ikä- 
luokat puolestaan odottavat, että me maksaisimme heidän eläkkeensäkin. 
Työttömyysongelman kautta repeää sukupolvien riita. 

Kirjani loppupuolella esitän edellä mainittuihin sosiaalisiin ongelmiin 
toteuttamiskelpoisen ratkaisumallin. Lähtökohtana on työn, toiminnan ja 
yhteiskunnallisen arvotuotannon uudelleenjärjestäminen niin, että työn 
asema ja taloudelliset toimintaedellytykset suodaan sellaisellekin arvo- 
tuotannolle, joka on tarpeellista ja välttämätöntä mutta jota ei ole aiem- 
min tunnustettu työksi. Suuria samassa yhteydessä ratkottavia ongelmia 
ovat myös eläkepommi, jota yritetään maksattaa 1960-luvulla ja 1970- 
luvulla syntyneiden sukupolvella, sekä syömävelkasysteemiin perustuva 
opintotukijärjestelmä, joka nykymuodossaan vaikeuttaa ja hidastaa opis- 
kelijoiden valmistumista. Ongelmana on niin ikään se, että eläkkeet eivät 
ole karttuneet pitkään työttömänä olleille. 

Eräs kanto kaskessa on vielä viranomaisten oma toiminta. Viranomais- 
toimintaa ja julkista hallintoa olisi supistettava rajusti, ja eräiltä osin se 
pitäisi ajaa kokonaan alas. Jäljelle jäävä osa pitäisi ohjata tosiasialliseen 
sosiaalipalvelutehtävään. Seuraavissa luvuissa käsittelen sitä, mitä työt- 
tömyys pohjimmiltaan on. Onko työttömyys ongelma, yhteiskunnallinen 
välttämättömyys vai peräti onnellinen asiaintila — ja mikä on työn kautta 
tapahtuvaksi aiotun arvotuotannon todellinen luonne. 


Työttömyys ei ole ongelma 
Työttömyyttä pidetään suurena ongelmana, vaikka todellisuudessa ihmi- 
set tavoittelevat myös työllään juuri sellaista tilannetta, jossa heillä olisi 


mahdollisimman vähän työtä. He tekevät työtä siksi, että heillä ei sen 
jälkeen olisi enää tekemätöntä eikä ajatuksia piinaavaa työtä. Työnteon 

päämäärä ja tarkoitus on työttömyys, eli vapaa-aika. Usein sanotaankin, 
että työssä käyminen on vain ”menetettyä vapaa-aikaa”.33 Vapaa-aika 
puolestaan on varattu oman tahdon toteuttamiselle, jonka vastakohta 
työelämä usein on. Niinpä työttömyys ei ole ongelma eikä epäarvo vaan 
toivottu tilanne. Kaikki ihmiset tähtäävät työtä tekemällä perimmältään 
työttömyyteen: viettämään vapaa-aikaa. Siksi työttömille ollaan jopa ka- 
teellisia, ja heidän asemansa koetetaan tehdä valtapoliittisin toimin mah- 
dollisimman tukalaksi. 

Työttömyydessä sinänsä ei ole mitään moitittavaa. Työttömänä olles- 
saan työtön mahdollistaa toisten ihmisten työssä käynnin ja paremman 
ansiotason. Yksien ihmisten työttömyys on siis toisten ihmisten vaurau- 
den ehto. Taustalla vaikuttaa tosiasia, että työnantajat pitävät työpaikko- 
jen niukkuutta ehtona sille, että työpaikoista kilpaillaan ja että heillä 
itsellään olisi mahdollisuuksia valita työntekijänsä. Työttömyys on talous- 
järjestelmämme ominaisuus, arpa, joka voi langeta kenelle tahansa. Ta- 
lous puolestaan on suhde, jossa ketään yksittäistä toimijaa ei voida liioin 
kiittää eikä syyttää omasta asemastaan. Olennaisia ovat ne ehdot ja 
säännöt, joiden puitteissa toimitaan. 

Työttömyys on päämäärä ja korkein tavoite, johon yksityisten kansa- 
laisten lisäksi pyrkii koko työ- ja tuotantoelämä. Nykyaikaisen tekniikan 
keinoin työtä on jo nyt pystytty vähentämään huomattavasti. Asettamalla 
yhteiskunnallisen arvotuotannon päämääriksi myös muita kuin pelkäs- 
tään materiaalisia arvoja voitaisiin työn määrää edelleenkin vähentää. 
Työtä voitaisiin esimerkiksi jakaa ihmisten kesken lyhentämällä työaikaa, 
jolloin elämänlaatu nousisi. 

Työttömyyttä pidetään yhteiskunnallisena ongelmana lähinnä yhdestä 
syystä. Poliitikot sanovat, että työttömyys tulee yhteiskunnalle kalliiksi, 
kun työttömiä pitää elättää työttömyysetuuksilla.34 Kaikessa näyttää ole- 
van kyse rahasta. Katsotaan, että jokaisen ihmisen pitäisi itse elättää it- 
sensä, ja tämän on ajateltu tapahtuvan työtä tekemällä. Ajatellaan, että 
ne, jotka tekevät työtä, elättävät siinä sivussa myös työttömiä. Todellisuu- 
dessa nämä käsitykset ovat vääriä. Pelkkä rahaan viittaaminen paljastaa 
vain ilmiön pinnan mutta ei sen rakennetta eikä syitä. Asiaa voidaan 
valaista pohtimalla kysymystä: alenisiko työttömyys, jos väestö yhtäkkiä 
vähenisi? 

Vastaus edellä mainittuun kysymykseen on kielteinen. Työttömyyspro- 
sentti ei Suomessa pienenisi, vaikka työvoiman määrä nopeasti alenisi. 
Tulos nimittäin olisi, että myös kysyntä vähenisi, ja työssä olevilla tee- 
tettäisiin entistä enemmän työtä, jotta tuotannon tehokkuus säilyisi. Kyse 
onkin siitä, että kapitalistinen talousjärjestelmä tarvitsee ja kaipaa työttö- 
miä. Työttömyys on olennainen osa työvoiman hinnan määritystä. Koko 
talousjärjestelmämme ja arvotuotannon rakenteemme ovat sellaisia, että 
ne eivät tule toimeen ilman työvoiman ylitarjontaa ja pulaa työpaikoista. 
Tähän on useita syitä. Ensimmäisen mainitsin jo edellä: on pakko pitää 

osaa työvoimasta työttömänä, jotta työnantajat voisivat valita tarkemmin 
omat työntekijänsä ja että palkkoja voidaan alentaa. Näin työvoiman 
hinta saadaan halvemmaksi, mikä puolestaan on tärkeää yritysten ja 
kansantalouden kilpailukyvylle. Jos työvoimasta olisi pulaa, sen hinta 
saattaisi nousta. Tämä oli esimerkiksi eräs viimeksi koetun lääkärilakon 
taustasyy, kun lääkäreitä oli heidän kysyntäänsä nähden liian vähän. 
Työntekijät pääsevät kuitenkin harvoin kiristämään työnantajiaan. Sen 
sijaan työnantajapuoli pitää yleensä pihdeissään työntekijöitä. Tämä joh- 
tuu siitä, että tuotantovälineet ovat työnantajien hallussa, ja työpaikkojen 
avaimet ovat heidän taskuissaan. 

Toinen syy siihen, miksi yhteiskuntamme tarvitsee työttömyyttä, on se, 
että näin työvoiman kokonaishinta saadaan halvemmaksi. Onhan kuvi- 
teltavissa, että kaikki yhteiskunnassa tehtävä työ jaettaisiin työvoiman 
kesken tasan. Työaikaa lyhennettäisiin niin, että ansiotyötä riittäisi todel- 
lakin kaikille. Palkat kenties laskisivat, mutta rahaa riittäisi palkkojen 
muodossa entistä useammille. Miksi yhteiskunnassamme ei sitten tehdä 
niin? Syy on, että yhden työntekijän työnantajalleen tuottama tehokkuus 
vähenisi. Työvoiman määrä lisääntyisi ja sosiaalikulujen yhteissumma 
nousisi, kun työnantajien pitäisi ottaa huolekseen yhä enemmän työnteki- 
jöitä. Siksi työnantajien kannalta on perusteltua teettää mahdollisimman 
paljon työtä mahdollisimman vähäisellä henkilömäärällä. Käytännössä 
tämä merkitsee työttömyysprosentin nousua. 

Edellä selitetyllä tilanteella on useita seurauksia, jotka liittyvät koko 
talousjärjestelmämme olemukseen. Jos työvoiman määrä yhtäkkiä alenisi 
esimerkiksi runsaan maastapaon seurauksena, työttömyysprosentti ei las- 
kisi, sillä työttömyys on osa talousjärjestelmämme luonnetta. Työvoiman 
vähetessä vähenisi myös kotimainen kysyntä, ja lohduton totuus onkin, 
että yhteiskuntamme ja taloutemme tarvitsevat työttömyyttä. Tämä yhdis- 
tettynä siihen, että työelämässä pyritään jokaisen työntekijän kohdalla 
mahdollisimman suureen tehokkuuteen, takaa että korkea työttömyyspro- 
sentti pysyy alati voimassa. Jos taas vaarallinen tartuntatauti surmaisi 
nopeasti neljänneksen väestöstämme, työttömyysprosentti tuskin alenisi 
silloinkaan nollaan, sillä jäljelle jäävä osa yhteiskunnasta tarvitsisi edel- 
leen tiettyä työttömien määrää, ja työttömyysprosentiksi asettuisi ennen 
pitkää tuo entinen noin kymmenen prosenttia. Tämä on työttömyyden, 
työyhteiskunnan ja kapitalistisen tuotantotavan olemus. Entä mitä tästä 
tilanteesta seuraa työttömyyden moraalista oikeutusta ajatellen? 

Totesin jo edellä, että työttömyys ei ole työyhteiskunnan ongelma vaan 
sen yksi ominaispiirre ja toisten ihmisten työssä käynnin ehto. Työttömyys 
on työyhteiskunnan edellytys ja sen pysyttäjä: eräänlainen peruspilari. 
Työssä käyvien ihmisten on mahdollista käydä kokopäivätoimisessa työssä 
vain sen vuoksi, että työtä ei jaeta tekijöiden kesken tasan, vaan osaa työ- 
voimasta pidetään tarkoituksellisesti työttömänä. Näin olemme tulleet jäl- 
leen tärkeän johtopäätöksen eteen: työttömiä ei voida moittia moraalitto- 

miksi laiskureiksi, sillä työttömyys on työyhteiskunnan ominaisuus. Se, 
joka arvostelee työttömyyttä osallistuen itse työssä käyntiin, sortuu väis- 
tämättä kaksinaismoralismiin. Hän kerää itse työyhteiskunnan hedelmät 
nauttien kokopäivätoimisen työnsä tarjoamaa palkkaa ja muita etuisuuk- 
sia. Toisaalta hän moittii työttömyyttä ja työttömiä, vaikka juuri heidän 
olemassaolonsa takaa hänelle itselleen kokopäivätoimisen työn, palkan ja 
toimeentulon. Se, joka itse työssä käyden haukkuu työttömiä, moittii siis 
oman työssä käymisensä ehtoja. Työttömiä moitiskelevien moralistien 
olisikin syytä hiljentyä ajattelemaan talouspolitiikkaa ja sen ilmiöiden 
luonnetta tarkemmin - ja olla sitä varten vaikka hetki työttömänä. 


”Omaa syytä”, ”omaa rahaa” 


Työssä ahkeroivat ihmiset sanovat usein, että ”jokaisen täytyy itse elättää 
itsensä omalla työllään!” Samoin he valittavat, että heidät itsensä pako- 
tetaan maksamaan työttömien ihmisten ylläpito. Ja edelleen he ovat ko- 
rostaneet, että työttömyys on jokaisen ihmisen omaa syytä. Kaikki nämä 
käsitykset ovat perin pohjin virheellisiä. 

Talous on suhde, joka perustuu vaihtoon: työvoiman kysyntään ja tar- 
jontaan. Usein sanotaan, että yksilön hyvinvointi riippuu siitä, miten hän 
onnistuu myymään työvoimansa eli vaihtamaan sen rahaksi työmarkki- 
noilla. Tämä on totta. Olennaista vaihdon onnistumiselle on se, minkälai- 
sia nämä vaihtamisen ehdot ovat, toisin sanoen: kuinka osapuolet pääse- 
vät keskenään sopimukseen. Nämä suhteet voivat olla epäoikeudenmukai- 
siakin. Työmarkkinat ovat väistämättä epäoikeudenmukaisia. Niinpä ke- 
tään ei voida liioin kiittää omasta rikastumisestaan eikä ketään syyttää 
omasta köyhyydestään. 

Talousjärjestelmämme muodostaa nykyään niin monimutkaisen orgaa- 
nin, että lopulta kukaan yksittäinen toimija ei enää elätä itseään omalla 
työllään. Sillä tavoin asia oli vielä maatalousvaltaisessa yhteiskunnassa ja 
luontaistaloudessa. Nykyään kaikki elävät perimmältään ”toisten rahoil- 
la”. Toisten rahoilla elämistä käytetäänkin tavanomaisena argumenttina 
työttömiä vastaan. Todellisuudessa pankinjohtajat, kiinteistövälittäjät ja 
suurkapitalistit elävät leveimmin toisten rahoilla. Toisten rahoilla elää 
myös kauppias ja jokainen sellainen teollisuusyrittäjä, joka nettoaa lisä- 
arvoa työvoiman käytöstä ja tuotteidensa tai palvelujensa myynnistä. 
Myös työttömät elävät toisten rahoilla, mutta siinä ei ole sellaista aihetta 
yleiseen paheksuntaan kuin on yleensä ajateltu. He elävät toisten rahoilla 
niukemmin kuin ne, jotka kahmivat käsiinsä toisten rahoja toimimalla 
työelämässä. Huomattava on myös se, että yhteiskunnassamme kenellä- 
kään ei ole ”omaa rahaa”. Se on EU:n keskuspankin holveista lähtöisin 
olevaa rahaa tai liikepankkien tiskeillään luomaa fiat- eli lumerahaa, jon- 
ka kautta toteutetaan Euroopan unionin talous- ja työllisyyspolitiikkaa. 

Vain harva ihminen elättää itsensä nykyään omalla työllään. Sellainen 
henkilö voi olla marjojenpoimija, metsästäjä tai kalastaja, joka toimii vielä 
luontaistalouden kaltaisissa olosuhteissa. Mutta modernissa työyhteiskun- 
nassa taloudellisen vaihdon suhteet ovat niin monimutkaiset, että sattu- 
man satoa on se, mikä lantti kenenkin käteen osuu. Jo kasinotalouden ai- 
kana näimme, että rikastumisesta on tullut onnenkauppaa. Omilla työhön 
liittyvillä ansioilla ei ole enää tulonjakoa säätelevää merkitystä. Paljon 
työtä tekevä voi jäädä köyhäksi ja laiska rikastua. Työn ja taloudellisten 
ansioiden syy-seuraus-suhteet ovat poikki. 


Jos jokainen tekisi työtä vain elääkseen eikä enemmän, 
niin kaikille olisi kylliksi ruokaa ja kylliksi vapaa-aikaa. 
Ihmiset tekisivät epäilemättä paljon muutakin joko 
ruumiillisesti tai henkisesti, mutta se kaikki 
olisi rakkauden työtä yhteiseksi hyväksi. 


Mohandas K. Gandhi35 


TYÖYHTEISKUNNAN ARVOJEN JA 
ARVOJA TUOTTAVAN TOIMINNAN RISTIRIITAISUUS 


Totesin edellä, että työssä käyvät ihmiset eivät oikeastaan maksa työttö- 
mien ylläpitoa. Sitä vastoin työttömien olemassaolo mahdollistaa työssä 
olevien rikastumisen ja korkean ansiotason. Voidaan siis väittää, että työ- 
tön elättää työssä käyvän. Koska työttömyys on rakenteellinen ilmiö, jota 
koko talousjärjestelmämme tarvitsee, kukaan yksittäinen henkilö ei ole 
syy työttömyyteen sinänsä. Syynä työttömyyteen ovat ne poliitikot, jotka 
haluaisivat lisätä tuloeroja. Heidän väitteensä on, että vain siten työn- 
teosta voidaan tehdä houkuttelevampaa työntekijöille.36 Tällainen näke- 
mys on virheellinen ensinnäkin siksi, että se tunnustaa työnteon motii- 
veiksi vain taloudelliset syyt. Lopulta he tukevatkin ohjelmillaan työttö- 
myyden kasvua. Palkkoja näet voidaan nostaa ja veroja vähentää vain 
kiskomalla lisää suorituskykyä jo työssä olevista ja ajamalla työttömät 
entistäkin ahtaammalle. Keppiin ja porkkanaan tukeutuva näkemys ih- 
misten motiiveista on kovin kapea-alainen, koska se typistää inhimillisen 
toiminnan syyt pelkkään pennien pyörittelyyn. Työhön osallistumiseen on 
muitakin syitä kuin raha. Niistä tärkeimpiä on yleinen osallisuuden koke- 
mus ja halu kuulua yhteiskuntaan, joskus jopa halu rakentaa työllään 
näkyviä tuloksia ja nauttia niistä. 

Työttömyysongelman ongelma ei olekaan työttömyys itse vaan talous- 
järjestelmä ja sen rakenteet. Juuri sen vuoksi aloitin kirjani talouden il- 
miöistä. Tosin en nyt puhu markkinatalousjärjestelmää vastaan tai sosia- 
listisen suunnitelmatalouden puolesta. Enintään puhun yksipuolista pää- 
oman valtaa vastaan. Talousjärjestelmämme kaipaa uudistamista, jotta 

työttömyyteen liittyvät ongelmat saataisiin ratkaistua. Sen sijaan työttö- 
myys on ilmiö, jota tulee aina jonkin verran olemaan, sillä talousjärjestel- 
mämme tarvitsee työttömyyttä. Ihmisellä olisikin siis oltava oikeus myös 
työttömyyteen. Myös työttömyyden ihanuus pitäisi jakaa paremmin tasan. 
Tämä ei onnistu ilman radikaaleja työelämää koskevia uudistuksia, joita 
varten olen laatinut ohjelman. Kenenkään työttömän ja henkisiä tai mate- 
riaalisia arvoja tuottavaa työtä tekevän ihmisen asemaa ei siinä yhtey- 
dessä heikennetä. Samaan pakettiin kuuluvat näet sosiaaliturvan, eläke- 
järjestelmän ja opintotuen kokonaisuudistus sekä ihmisten hyvinvointia 
haittaavan byrokratian vähentämistalkoot. 


Työttömien olemassaolo, häviäminen ja katoaminen 


Edellä hahmoteltiin työttömien ja työssä olevien ihmisten situaatiota eli 
elämäntilannetta. Heidän toimintaympäristönsä on nähty usein pelkkänä 
taloudellisena järjestelmänä. Tässäkään kirjassa työvoiman ja työelämän 
piirteitä ei suostuta arvioimaan irrallaan talousjärjestelmästä, mutta asi- 
oiden filosofinen pohtiminen vaatii myös laajempaa ihmisen olemassaolon 
tutkimista ja tunnustamista. Emmehän me ole mitään supermarketin nur- 
kassa vilkkuvia hedelmäpeliautomaatteja, joiden pääasiallinen tehtävä 
olisi vain kierrättää rahaa. Sen sijaan olemme tuntevia, tahtovia ja moni- 
puolisesti elämään osallistuvia organismeja: ihmisiä. 

Mikä on siis työkulttuurimme metafyysinen asema? Metafysiikalla tar- 
koitetaan filosofian osa-aluetta, jolla pohditaan, miten olevainen ja sen eri 
olennot ovat olemassa, eksistoivat. Eksistenssi puolestaan tarkoittaa juuri 
tuota olemassaoloa. Työttömän ja työssä olevan ihmisen eksistentiaalinen 
asema on ollut suuren laman jälkeen erittäin häilyvä. Työttömiä on ollut 
”olemassa” eri määrä riippuen laskentatavasta. Talouselämän metafysiik- 
kaa leimaa nykyään virtuaalisuus eli keinotekoisuus. Tämä on perimmäl- 
tään yhtä imaginaarisen ajattelun ja spekulatiivisen talouden kanssa. 
Talouden purjeissa puhaltelee haaveiden tuuli. Sana ”virtuaalinen” juon- 
taa juurensa latinan kielen 'hyvettä' tarkoittavasta sanasta virtis, mutta 
alkuperäisten hyveiden piiristä käsitteen nykymerkitys on kaukana. Ta- 
louden metafyysistä luonnetta leimaavat tätä nykyä pikemminkin harhai- 
suus, fantasiat ja yleinen mielikuvituksellisuus. 

”Miksi jotakin on, miksi mieluummin ei-mitään? |Warum ist iiberhaupt 
Seiendes und nicht vielmehr Nichts?]”, kysyi kuuluisa eksistenssifilosofi 
Martin Heidegger olemassaolon perusongelmien äärellä.37 Nykyajan kasi- 
notaloudessa sama kysymys joutuu surkuhupaisaan valoon: pankit ovat 
luopuneet kultakannasta, yritykset liiasta omaisuudesta, vakuutuslai- 
tokset entisistä lakisääteisistä kiinteistövakuuksistaan, ja firmojen tuo- 
tantovälineetkin ovat yleensä vuokralla. Ennen vanhaan kapitalistit hal- 
litsivat kansalaisia pitämällä hallussaan tuotantovälineitä, mutta nyky- 

ään kansalaiset pakotetaan itse ostamaan kapitalistin palvelemiseen tar- 
vittavat tuotantovälineet. Esimerkiksi pankeissa on vaikea päästä enää 
asioimaan ilman omaa tietokonetta ja Internet-yhteyttä. Ne kun suostuvat 
pitämään ovensa auki vain noin kello 10.45—13.15 eli aikana, jolloin suu- 
rin osa ihmisistä on kahlehdittu työhön ja vuorotyöläiset nukkuvat. Pan- 
keista ei saa myöskään käteistä rahaa niin kuin rippipapeilta ei saa 
takaisin paljastettua totuutta, vaan se annetaan enintään korttina. Ei ole 
enää konkreettista rahaa, kassakonetta, omaisuutta eikä osoitetta. On 
vain vaihteleva määrä bittejä. 

Tietokoneohjelmien kuumimpaan kysyntään vastaavat firmat eivät 
myy nekään mitään olemassa olevaa. Ohjelmistofirmat eivät aina myy 
edes aineellista esinettä, jolle ohjelma tai käyttöjärjestelmä on kirjoitettu 
eli CD-levyä. Ne myyvät vain ”lisenssejä” eli käyttöoikeuksia. Niiden 
ostaja maksaa usein sumutuksesta, sillä tuotteiden valmistamiseen ei 
tarvita suuria pääomia eikä edes mainittavaa toimintaa. Ohjelma on 
helppo kyhätä kasaan, ja sen suosion määrää vain sosiaalinen välttä- 
mättömyys, kun kukaan ei tule enää toimeen ilman juuri tuota nimen- 
omaista markkinoita hallitsevaa bittijonoa. Nykyajan työelämän takana ei 
olekaan juuri mitään materiaalisia eikä edes henkisiä arvoja vaan pelkkää 
markkinatilanteesta johtuvaa suhteellista arvoa. 

Totesin edellä, että taloudellisella lamakaudella oli suomalaiseen yh- 
teiskuntaan kolme keskeistä vaikutusta. Ensinnäkin laskusuhdanteesta 
selvittiin, mutta toisaalta voimaan jäi korkea työttömyys. Kolmantena 
seikkana harmiksi jäi huikea valtion velka. Nyt etenemme neljänteen 
johtopäätökseen työelämän luonteesta. Laman eksistenssifilosofinen vai- 
kutus on se, että yhteiskuntamme ja sen osapuolet ovat yhä heikommin 
olemassa. Työpaikkojahan ei tunnetusti ”ole”. Nekin, jotka vielä ovat, ovat 
tekijöidensä hallussa määräaikaisesti tai osapäiväisesti. Rahaakaan ei ole. 
Kun ei ole rahaa, ihmisillä ei ole omaisuutta. Heillä ei ole myöskään kiin- 
teää paikkaa, asumusta eikä isänmaata, vaan he asuvat vuokralla. He 
joutuvat lopettamaan läsnäolonsa tietyllä paikkakunnalla ja muuttamaan 
työn perässä toisaalle, jopa toiseen maahan. Kansallisvaltiot ovat menet- 
tämässä itsemääräämisoikeuttaan ja toimintakykyään. Ihmisillä ei ole 
kotimaata. Tämä on niin sanottua globalisaatiota, jota pakkokansain- 
välistämisestä innostuneet hallitukset puolustelevat julkilausumissaan. 

Sama, mikä pätee työntekijöiden ja työttömien olemassaoloon, koskee 
myös työpaikkoja. Yhtiöt pyrkivät eroon tarpeettomana pitämästään omai- 
suudesta. Pankit ovat myyneet talletusten takeena ollutta kiinteistöomai- 
suuttaan vakuuslainsäädännön muututtua. Teollisuusyhtiöt myyvät tuo- 
tantovälineensä jopa kilpailijoille tai ulkomaalaisille suuryrityksille ”in- 
tegraatioetujen” saavuttamiseksi. Tehtaat ja kiinteistöt on myyty, ja yli- 
opistot toimivat nykyisin vuokratiloissa, kun laitosten ja tiedekuntien 
toimitiloja koskee uusi maksusopimusmalli. Toimistofirmoihin vuokrataan 
kassa- ja tietokoneet, jotka omistaja käy hakemassa pois konkurssin jäl- 

keen. Sama pätee maisemakonttorien kalustukseen, niiden laiskanlinnoi- 
hin ja tekopalmuihin. 

Joissakin tapauksissa yrityksillä ei ole enää fyysistä toimipaikkaa eikä 
konttoria ollenkaan vaan ainoastaan vuokrattu osoite, samanlainen, joita 
tietokonepalvelinyritykset myyvät kotisivujen pohjiksi. Näin ovat synty- 
neet virtuaalitoimistot ja toimistohotellit, joissa useaa yrittäjää palvelee 
yksi ja sama puhelinvastaaja ja faksilaite. Järkevää tällaisessa toiminnas- 
sa on se, että näin säästetään turhissa hallintokuluissa ja kalliiden tilojen 
hankinnassa. Mutta jos asiakas haluaisi tavata henkilökohtaisesti jonkun 
ihmisen selvittääkseen asioitaan, ketään asioista tietävää ihmistä ei löydy 
mistään, vaan kaikkialla vallitsee neuvottomuus, ja puhelimeen vastaa 
joku abiturienttityttö, joka osaa ainoastaan yhdistää puhelun jonoon mui- 
den jatkoksi. 

Merkille pantavaa on, että niin sanotun klassisen talousteorian mu- 
kaan työttömyyttäkään ei ole olemassa. Kyseinen ajattelutapa ei tunne 
lainkaan työttömyyden ilmiötä eikä käsitettä. Sen asemasta puhutaan työ- 
voiman ylihinnoittelusta ja huonosta liikkuvuudesta, joiden vuoksi työ- 
sopimuksiin ei päästä. 

Mutta myöskään jäljelle jääneillä työpaikoilla ei ole enää juuri mitään, 
paitsi kova pöytä ja tuoli ja sillä sinipunainen kynä. It-huuman keskellä 
nähtiin sellaisiakin yrityksiä, jotka olivat olemassa vain paperilla ja joiden 
ainoa toimintamuoto oli lupaus ostaa muiden firmojen osakkeita sekä teh- 
dä niillä rahaa. 

Firmojen osakkeitakaan ei ole olemassa, kun elämme paperittomassa 
arvopaperijärjestelmässä. Eksistentiaalinen katoaminen on nykyisen ta- 
loudenpidon olemus, ja se on lyönyt leimansa myös työelämään. Sen 
lisäksi, että työtä ei ole, myös työelämän sisältöjä leimaa olemattomuus. 
Toimitilojen, laitteiden, pääoman ja ihmisten kaikkoamisen ohella ole- 
massa on vain ”operatiivinen tila” eli toiminta. Joskus työelämä suo- 
rastaan käyttää hyväkseen tätä olemattomuuttaan. Ennen vanhaan työ- 
elämässä toimimiseen liittyi selvien hyödykkeiden tai palvelujen tuotta- 
mista: tehtiin rakennuksia, vaatteita, patsaita ja kirjoja. Nykyisin työ- 
elämässä peritään käyttömaksuja, lupamaksuja, verkkoyhteysmaksuja, 
puhelinmaksuja ja vuokria. Tämä toiminta on järkyttävän kallista ja 
vähäarvoista — mutta tekijöilleen erittäin tuottoisaa. 


Työn ja sen tulosten katoaminen 


Kun kylpyhuoneessani tehtiin taannoin remontti, uudet laatat tuotiin 
Kiinan Republikaanisesta Tasavallasta. Ne olivat aivan tavallisia kaake- 
leita, koko 5 x 5 cm, ja niiden toisella puolella oli teksti ”Made in Taiwan”. 
Peilikaapit olivat Ruotsista, maalit ja laasti samoin. Mitä täällä Suomessa 
enää tehdään? Vastaus: peritään palvelumaksuja. 

Tarkoitukseni ei ole moralisoida työn kalleutta. Sehän on osa hyväk- 
syttyä työyhteiskuntaa ja sen mukaista talousjärjestelmää. Niinpä työn 
kalleudesta ei voidakaan syyttää muuraria, maalaria eikä duunaria. On- 
gelma on se, että yhteiskunnassamme tehdään entistä vähemmän materi- 
aalisia tai henkisiä arvoja tuottavaa työtä. Yhä harvemmat tekevät jotain 
todella tuottavaa. Useimmat vain istuvat hallinnossa, joka ei tuota mi- 
tään. Juuri siksi myös niiden ihmisten työ, jotka vielä tekevät jotain, on 
pohjattoman kallista. Syy työn kalleuteen ei ole siis työläisen, kirjailijan, 
taiteilijan eikä muusikon. He kaikki tuottavat tähän yhteiskuntaan ar- 
voja. Vika piileekin siinä, että valtion, kuntien ja firmojen hallintosektori 
on paisutettu järjettömän suureksi. 

Kun työtä ei ole, kun ”työssä oleileminen” ei ole työtä ja kun työn tu- 
lokset ovat pelkkää olemattomuutta, mitä voi seurata? Martin Heidegger 
totesi toisen maailmansodan melskeissä, että elämme ”puutteen aika- 
kautta [die diirftige Zeit]”.38 Myös meille itsellemme syntyy ennen pitkää 
pulaa oikeista esineistä ja tavaroista: käyttöhyödykkeistä, joilla tekee vie- 
lä jotakin. Niitä ovat vaatteet, autot, stereot, televisiot ja leivänpaahtimet. 
Asunnoista on jo huutava pula, sillä niitä ei voida tuoda meille kauko- 
mailta, paitsi pala kerrallaan. Mutta myös kehitysmaiden ihmiset kyl- 
lästyvät ennen pitkää elättämään meitä halpatyövoimallaan. 

Vaikutelma siitä, että työtä ei enää ole, on vain näennäinen. Se johtuu 
työn tuottavuuden laskusta. Kun työn teettäminen ei kannata länsimaissa 
sen kalleuden ja tehottomuuden vuoksi, tuotanto siirtyy halvan työvoiman 
kaukomaihin. Toisella tavalla lausuttuna työn tuottavuus on kaiken kaik- 
kiaan kasvanut niin suureksi, että meille riittää katsella, kun kolmannen 
maailman ihmiset tekevät työn puolestamme. Tällä tavoin ajateltuna 
hallintotyökin tuottaa, ja syntyy työttömyyttä ja vapaa-aikaa. Seurausta 
voi kutsua teollisuusyhteiskunnan ensimmäiseksi paradoksiksi. Kun työ 
on tuottavaa ja kustannustehokasta yhdessä maailmankolkassa, sen ei 
tarvitse tuottaa toisessa, ja näin syntyy kasautuvan työtaakan paine yh- 
täälle ja joutilaisuutta toisaalle. Mutta työn katoamiseen länsimaista on 
myös muita kuin taloudelliseen vallankäyttöön liittyviä syitä, nimittäin 
teknisiä. 

Eräs syy työn itsensä katoamiseen on koneistuminen ja automaatio. 
Teollisen työyhteiskunnan toinen paradoksi onkin siinä, että koneistu- 
misen ja automaation piti alun perin vähentää työtä, minkä se myös teki, 
mutta käytännössä se lisäsi työssä käyvien ihmisten työaikaa. Esimerkiksi 
Yhdysvalloissa tehdään tätä nykyä ennätyspitkiä työpäiviä koneiden 
ääressä, kun taas suuri osa työvoimasta on kokonaan työttömänä. Kehitty- 
neiden länsimaiden ja kehitysmaiden välinen paradoksi toistuu siis myös 
teollistuneiden maiden sisällä. Työtä ei ole tarjolla kaikille, jos sitä ei jaeta 
tekijöiden kesken paremmin tasan. Työn riittämättömyydestä johtuvat on- 
gelmat ovat pitkälti näennäisiä, ja ne johtuvat työn huonosta koordinoimi- 
sesta. Valitettavinta onkin ansioiden jakautuminen epätasaisesti, mikä 

puolestaan johtaa ihmiset eriarvoiseen asemaan. Tekniikka ja automaatio 
ovat vapauttaneet työvoimaa kurjista, epäsiisteistä ja yksitoikkoisista 
töistä, mitä on tervehdittävä iloiten. Mutta toisaalta esimerkiksi atk-lait- 
teiden huollon ja korjauksen kasvu on merkinnyt, etteivät työvoimapoli- 
tiikan asiantuntijatkaan ole enää yksimielisiä siitä, onko automaatio to- 
della vähentänyt tarvittavan kokonaistyövoiman määrää, vai onko ihmisiä 
vain siirtynyt työstä tai toimialalta toiseen. 

Syyt työn näennäiseen katoamiseen eivät ole olleet vain edellä selitetyn 
kaltaisia tuotannollisia syitä. Ne eivät johdu vain tuottavuuden, tehok- 
kuuden tai substantiaalisten arvojen tuotantoon liittyvistä muutoksista. 
Osa työvoiman tarpeen vaihteluun liittyvistä syistä on pelkästään talou- 
dellisia. Ne liittyvät kansantalouksien omaan toimintadynamiikkaan. 

Samalla kun kokonaistuotanto on kasvanut, myös kysyntä on laajentu- 
nut, eikä ihmisten tarpeilla näytä olevan rajoja. Tuotanto on siis luonut 
itse oman kysyntänsä, niin kuin ranskalaisen Jean Babtiste Sayn (1767— 
1832) muotoilema kansantaloustieteen laki sanoo. Kun tuotanto on pla- 
neetallamme kaiken kaikkiaan tehostunut, jokaisen hyödykkeen tuotta- 
minen on loihtinut tekijöidensä ja kauppiaidensa taskuihin sen lopullista 
myyntiarvoa vastaavan määrän rahaa. Takataskua polttaessaan tämä 
raha vaatii omistajaansa menemään kauppaan tai pankkiin eli laittamaan 
hallussaan olevan lisäarvon kiertoon. Mitä enemmän on tuotantoa, sitä 
enemmän on kysyntää. Pelkkä tuotannon kasvu sinänsä ei ole syy työttö- 
mien ja joutilaiden ihmisten armadaan. Hyödyke- ja palvelutarjonnan kas- 
vaessa kasvavat myös ihmisten tarpeet. Kun palveluja ja hyödykkeitä 
voidaan tuottaa yhä vähemmällä työvoimalla, ihmisten ostokyky ja kulu- 
tusmahdollisuudet lisääntyvät, ja näin länsimaihin syntyy työttömyyttä. 
Työtä on ja tehdään kaiken kaikkiaan enemmän kuin ennen, ja vaikka se 
sivistyneissä länsimaissa onkin varsin tehotonta ja kannattamatonta, 
globaalisti ajatellen tuotannon tehokkuus on kasvanut räjähdysmäisesti. 
Automaatio on johtanut työvoiman tarpeen vähenemiseen kehittyneissä 
maissa, kun taas alikehittyneissä tai kehittyvissä maissa ihmistyövoimaa 
vielä tarvitaan, ja halvalla hinnallaan se pystyy kilpailemaan koneiden 
kanssa. 

Automaatiotekniikan ja robotiikan huomattava kehittäjä, matemaa- 
tikko Norbet Wiener kirjoitti 1950-luvulla julkaisemassaan teoksessa 
Ihmisestä, koneista, kielestä, että länsimaisilla yhteiskunnilla on edessään 
sakeneva työttömien joukko, jonka jäsenet joutuvat kilpailemaan koneiden 
kanssa työpanoksensa tuottavuudessa. Pahimmillaan ihminen kilpailisi 
koneen kanssa siitä, kumpi onnistuu tehokkaammin tekemään itsestään 
työnantajaa palvelevan orjan. Siinä leikissä ihminen joutuisi nopeasti 
häviäjän rooliin. Parhaimmillaan ihmiset olisivat sellaisissa työtehtävissä, 
joita ei voitaisi koneellisesti hoitaa lainkaan ja joissa tarvitaan elävää per- 
soonaa. Suhteellisen pessimistiseen sävyyn hän kuitenkin jatkaa, että val- 
litseva kehityssuunta 

[...] tulee aiheuttamaan työttömyyttä, johon verrattuna tämänhetki- 
set rajoituksemme ja 1930-luvun suuri pulakausi näyttävät lasten 
leikiltä. Tämä uusi pulakausi on tuhoava monia teollisuudenaloja — 
ehkä sellaisiakin, jotka ovat hyötyneet näistä mahdollisuuksista. 
Mutta teollisuuden noudattamissa perinteissä ei mikään estä teolli- 
suusmiestä hankkimasta varmaa ja nopeaa voittoa ja sitten vetäyty- 
mästä syrjään, ennen kuin uusi romahdus ehtii koskettaa häntä itse- 
ään henkilökohtaisesti.39 


Ja kuinka oikeassa hän onkaan ollut, jos ajatellaan vaikkapa 1990-luvun 
lamasta hyötyneitä miljonäärejä ja romahduksesta kärsineiden kohtaloa? 
Toisaalta Wiener katsoi, että tekniikan luomuksia tulisi käyttää eettisesti 
ihmisten parhaaksi. Käytännössä tämä tarkoittaisi vapaa-ajan organisoi- 
mista ihmisten henkisen hyvinvoinnin edistämiseen. Keskeinen ongelma 
ei ole siis työn riittämättömyys tai riittävyys vaan sen kertakaikkinen ka- 
toaminen tekijöiden ulottuvilta, arvomaailmasta ja elämänkäytännöistä. 


Tuottavuuden ongelma 


Entä miten edellä selitetyt maailmanlaajuiset ongelmat ovat heijastuneet 
Suomen kansantalouteen? Kuinka ne ovat vaikuttaneet meidän työyhteis- 
kuntaamme ja elämäämme? Työn ja sen tulosten epätasainen jakautu- 
minen eli ”katoaminen”, tehokkuuden nousu eräillä toimialoilla ja lasku 
toisilla sekä työn kokonaistuottavuuden kasvu ovat johtaneet myös suo- 
malaisen työyhteiskunnan sosiaalipoliittiseen repeytymiseen: tielle takai- 
sin kohti luokkayhteiskuntaa. Meidän oloissamme teollisen työyhteiskun- 
nan paradoksit ovat toteutuneet kärjistetysti. Tehokkuusvaatimusten 
vuoksi työ ja ansiot ovat kasautuneet harvoihin käsiin automaation ja ko- 
neistumisen tuomista helpotuksista huolimatta. Toisaalta myöskään Sayn 
lain sanoma ei ole toteutunut. Tuotannon lisääntyminen ei olekaan ”luo- 
nut omaa kysyntäänsä” eli lisännyt kotimaisten hyödykkeiden kysyntää ja 
työvoiman tarvetta. 

Suomen tilannetta valottaa sen vertaaminen esimerkiksi Saksan kan- 
santalouteen. Saksassa toimii useita suuryrityksiä, jotka kotiuttavat ulko- 
mailla tuotettuja voittojaan emomaahansa. Yritysten johtajat ovat usein 
huippupalkattuja ja huippurikkaita. Tämä takaa kansantaloudelle ja ku- 
luttajille ostovoimaa. Vaikka myös ostovoima jakautuu rikkaiden ja köy- 
hien kesken epätasaisesti, vauraudesta nauttivan väen kulutustottumuk- 
set lisäävät kotimaista kysyntää ja luovat siten työtä ja tuloa myös alem- 
min palkatulle kansanosalle. Sanotaan, että ”vauraus tihkuu alaspäin”. 

Suomi puolestaan on pääomaköyhä, puolivalmisteita ja raaka-aineita 
tuottava maa. Vasta Nokian kaltaiset huipputeknologiayritykset ovat tuo- 

neet Suomeen runsaita pääomia ja synnyttäneet maahamme muutamia 
miljonäärejä, kun yrityksen pörssiarvo on noussut ja firma on alkanut 
maksaa korkeita palkkoja ja osinkoja sekä myöntää optioetuja. Korkeisiin 
tuloihin yltäneiden ihmisten ostovoima ei ole kuitenkaan suuntautunut 
suomalaisiin hyödykkeisiin ja sijoituskohteisiin, vaan heidän kulutustottu- 
muksensa ovat kohdistuneet ulkomaanmatkoihin, kalliisiin tuontitavaroi- 
hin, kuten autoihin ja kodinkoneisiin, sekä ulkomaisiin sijoitusrahastoihin 
ja osakkeisiin. Näin ollen kansantalouteen kertyneet pääomat eivät ole 
jääneet rikastuttamaan maatamme, vaan ne ovat valuneet suureksi osaksi 
ulkomaille. 

Toisaalta työn tuottavuus ei ole vain edellä selitetyn kaltainen arvo- 
tuotannon ilmiö, jossa arvioitaisiin pelkästään substantiaalisten esineiden 
tai henkisten arvojen tuottamiskykyä. Näitä arvoja maassamme tuotetaan 
vielä kohtalaisesti. Työn tuottavuutta voidaan lähestyä myös pelkkänä ta- 
loustieteellisenä ja systeemiteoreettisena ilmiönä: näkemällä tuottavuus 
kansantaloustieteellisen kasinon sisäisenä pelinä. Tällöin paljastuu, että 
jopa Sveitsissä työ ”tuottaa” huomattavasti paremmin kuin Suomessa. 
Kysymys on työyhteiskunnan ”ensimmäisestä paradoksista”. Hyödyntä- 
mällä työn globaalisti epätasaista jakautumista myös materiaalisia tai 
henkisiä arvoja tuottamaton banking and business saadaan tuottamaan 
huikeasti. Se ei siis tuota todellisia arvoja mutta leipoo tekijöilleen rahaa. 

Suomessakin työ tuottaa henkisiä tai materiaalisia arvoja vain tyy- 
dyttävästi, mutta myös työn laskennallinen tuottavuus on ainoastaan vält- 
tävä. Saksassa työ on perinteisesti tuottanut korkeatasoisia henkisiä ja 
materiaalisia arvoja, ja myös työn kansantaloustieteellisesti laskettavissa 
oleva tuottavuus on korkea. Sveitsin kaltaisessa kansantaloudessa taas 
tuotetaan vain niukasti substantiaalisia arvoja (maa tuottaa lähinnä 
käkikelloja), mutta työn laskennallinen tuottavuus on huippuluokkaa, 
sillä siellä osataan hyödyntää tehokkaan työvoiman maissa tuotettuja 
pääomia. Näin länsimainen joutilaisuus voi olla kansantaloudellisesti kat- 
soen ”tuottavaa”, vaikka sen piirissä ei työskenneltäisi kovin tehokkaasti 
ja arvotuotanto olisi minimaalista. Toisaalta maissa, joissa työvoiman 
käyttö on tehokasta ja hyötysuhde korkea, ei välttämättä päästä korkeaan 
tuottavuuteen, kun pääomat karkaavat maasta. Tässä vertailussa Suomi 
asettuu keskivaiheille. Korkeakaan tehokkuus ei suomalaisessa työelä- 
mässä paranna kansantalouden tilannetta, kun yrityksemme ovat entistä 
enemmän ajautuneet ulkomaiseen omistukseen. Pääomat kaikkoavat 
maasta eivätkä ne kartuta myöskään kokonaisverokertymää. Työn tuotta- 
vuutta edelleen heikentää Suomessa se, että julkisen hallintotoiminnan 
kautta arvotuotantomme astia vuotaa. Sitä mukaa kun joku saa jotakin 
valmiiksi, työn laskennallinen arvo nousee huimasti, koska yhden ih- 
misen työstä pyrkii hyötymään kymmenen hallintobyrokraattia, joiden 
pääasiallinen tehtävä on vain verottaa ja jakaa uudelleen yhteiskunnan 
rahavirtoja. Tuottavan työn kalleus johtuu siis sen harvinaistumisesta. 

Tästä tehottomasta toiminnasta olisi tehtävä loppu, jotta päästäisiin ter- 
veempään työyhteiskuntaan. 

Näennäisen tehostumisen mutta huonon tuottavuuden vuoksi työssä 
kuin työssä on entistä useammin kiire. Myös kansantalouden mahdolli- 
suudet huolehtia työttömistä heikkenevät kehnon hyötysuhteen vuoksi, 
mikä ei suinkaan paranna ihmisten taloudellista hyvinvointia saati lisää 
subjektiivisia hyvinvoinnin kokemuksia. Työaikaa pidentämällä mutta 
todellisia arvoja tuottavia työpaikkoja vähentämällä nyky-yhteiskunta on 
jättänyt lunastamatta hyvinvoinnin kasvua koskevat lupauksensa. 


Takaisin tuotantoon: työ ja arvot 


Edellä tarkasteltuja ongelmia voidaan korjata vain rakenteellisilla ratkai- 
suilla. Sen vuoksi on paikallaan tehdä filosofinen arvoanalyysi. Jo Karl 
Marx (1818—1883) katsoi teoksessaan Pääoma, että työn pitää tuottaa 
lisäarvoa.*0 Lisäarvon tuottamisen osasivat myös 1980-luvun hullujen 
vuosien yritysjohtajat. Mutta sen lisäksi Marx, joka teollisuusjohtajan 
poikana oli nähnyt, kuinka tehtaissa ja tuotantoelämässä toimitaan, ko- 
rosti myös seuraavaa: tuotettu lisäarvo pitää sijoittaa takaisin tuotanto- 
elämään niin, että lisäarvon tuloksena tuotanto tehostuu ja pääoman 
kokonaisarvo kasvaa. Juuri tämän nuo 1980-luvun alimelkkilät ja kaira- 
mot unohtivat upottaessaan omat ja lainaamansa rahat luksushuviloihin 
ja limusiineihin.f! 

Ne taloustieteilijät, jotka olivat lukeneet läksynsä loppuun — ja heihin 
kuuluivat muiden muassa professorit Pentti Kouri? ja Björn Wahlroos — 
muistivat, että Marxin mukaan pääoman kasvusta seuraa vääjäämättä 
liikatuotanto, lama ja romahdus: saavutetun pääoman mitätöityminen. 
Siksi romahdukseen on syytä varautua. Eteen tullessaan taloudellinen 
lama olisi suuri siunaus, ja se avaisi taitavalle pelaajalle loistavan 
finanssiteknisen mahdollisuuden. Jo John Maynard Keynes (1883—1946) 
tunnusti, ettei kaikki tuotettu pääoma välttämättä kanavoidu takaisin 
tuotantoon, vaan osa siitä jää rahan muotoon. Sen vuoksi pääoman kan- 
nattaa etsiytyä aina sinne, missä romahdus on juuri tapahtunut, ja edessä 
on taloudellinen nousukausi, joka on sijoittajan juhlaa. 

Jos rahavirrat eivät ohjaudu sijoitustoimintaan, ei päästä myöskään 
klassisen kansantaloustieteen mukaiseen täystyöllisyyteen. Jos taas raha 
sijoitetaan oikein, se sivuseurauksenaan luo työpaikkoja ja työtä — ainakin 
joillekin ihmisille jossain päin maailmaa. Samalla se luo vaurautta kan- 
santalouksiin. Rahan sijoittaminen huonosti puolestaan lisää lamaa ja ka- 
tastrofin synkkyyttä. Siksi on tärkeää lopettaa ajoissa ja olla paikalla 
silloin, kun kasvun edellytykset ovat jälleen voimassa. Kehäkettu Jukka 
Keitelef osasi vetäytyä markkinoilta juuri ajoissa, kun taas Uotin vel- 
jekset ja merkonomi Taito Tuunanen jatkoivat liian pitkään duunaillen 

itselleen taitavasti myös tuomioita. Heidän toimistaan oppineina monet 
rahoittajat karttavat nyt kaiken sellaisen toiminnan ruokkimista, jolla ei 
ole välittömiä konkreettisia tuloksia. 

Entä mitä edellä selitetty opportunismi merkitsee työllisyyden kannal- 
ta? Kansantaloustieteellisesti ajatellen työlle rakentuvan yhteiskunnan 
pitäisi olla kuin pankki, jossa tuotetaan arvoja ja jossa tuotetut arvot 
lisäävät yhteistä hyvää. Keskeistä ei ole se, mitä nuo arvot tarkalleen 
ottaen ovat, kunhan niitä tuotetaan. Juuri tärkeimpien arvojen mittaa- 
minen rahassa voi olla ylivoimaisen vaikeaa, kun osa niistä ei ole lainkaan 
materiaalisia. Käytännössä suuri osa yhteiskunnallisesti välttämättö- 
mästä työstä onkin ”näkymätöntä työtä”, toimintaa, jolla ei ole konkreetti- 
sia aineellisia tuloksia ja jota ei ole alun alkaenkaan mahdollista organi- 
soida palkka- tai yrittäjätyöksi. Tällaisen työn piiriin en lue suinkaan 
arvotonta byrokraatintyötä, jota jo edellä arvostelin ja jossa ei tuoteta edes 
paljon mainostettuja ”palveluarvoja”. Sen sijaan byrokraattien toiminnan 
tuloksena syntyy arvotonta paperisotaa ja kansalaisten alistamista tur- 
hanpäiväiselle tarkkailulle. Mutta ”näkymättömällä työllä” tarkoitan esi- 
merkiksi taiteilijan, kirjailijan, runoilijan tai kotiäidin työtä, jota ilman 
kulttuurielämämme ja toisten ihmisten työssä käynnin edellytykset ro- 
mahtaisivat. ”Näkymätön työ” on siis työtä, joka tuottaa näkymättömiä 
arvoja tai arvoja, jotka näkyvät kyllä, mutta joita vallitseva työkulttuuri ei 
omassa sokeudessaan näe — siis tunnusta näkyviksi. 

Tässä kirjassa työksi tunnustetaan vain sellainen työ, joka tuottaa lisä- 
arvoa. Lisäarvoksi en lue pelkästään materiaalisia arvoja, kuten vielä 
savupiipputeollisuuden ajan yhteiskunnassa oli tapana, vaan myös hen- 
kiset arvot. Materiaalisten arvojen yltäkylläisyys mahdollistaa vapaa-ajan 
lisääntymisen ja työttömyyden, mikä sitten vapauttaa aikaa ja energiaa 
myös henkisten arvojen tuottamiseen. Mutta henkisten arvojen tunnusta- 
misella osaksi työyhteiskuntaa on lisäksi käänteisvaikutus: se mahdol- 
listaa yhä paremman materiaalisten arvojen ja hyödykkeiden tuottamisen. 

Henkisten arvojen myötä kohtaamme nykyaikaisen työyhteiskunnan 
suurimman vaikeuden, joka on myös ihmisten sivistyksellisten pyrkimys- 
ten este: miten organisoida henkisten arvojen tuottaminen työksi? Siinä ei 
ole tähän asti onnistuttu ja tuskin koskaan onnistutaankaan. Työksi hen- 
kisten arvojen tuottaminen on myönnetty lähinnä silloin, kun henkiset 
arvot ovat tuottaneet myös huomattavia taloudellisia tai materiaalisia 
arvoja. Tällaisia henkisen työn tuloksia voivat olla esimerkiksi tietokone- 
ohjelmat, mikäli jätetään laskuista niihin liittyvä rahankiskonta, jonka 
kautta jakeluportaankin toiminta on muuttunut lompakoiden imuroimi- 
seksi. 

Esimerkin sellaisesta henkisiä arvoja tuottavasta työstä, jota ei ole voi- 
tu luontevasti organisoida palkkatyöksi, antaa säveltäjän työ. Sävellys- 
puuhaan ryhtyminen on pelkän taloudellisen palkinnon toivossa onnen- 
kauppaa. Suurin osa luovasta toiminnasta syntyykin ihmisen ”sisältä 

päin”, tekijän halusta sanoa itse jotakin. Siihen ei liity välttämättä talou- 
dellista kunnianhimoa eikä edes palkintoja. Mutta yhteiskuntamme 
näyttää arvostavan korkeasti myös sellaisen henkisen työn tuloksia, joka 
ei ole välittömästi tuottavaa tai voitollista. Ihmiset rakastavat esimerkiksi 
oopperoita ja konsertteja, ja he myös maksavat mielellään huomattavia 
summia elokuvista ja äänitteistä. 

Toisen esimerkin ”näkymättömästä työstä”, joka lopulta muuttuu näky- 
väksi, tarjoaa muotoilijan työ. Insinöörit ja juristit, jotka mielellään ajele- 
vat Bemareillaan, saattavat pitää muotoilijoiden työtä homojen hommana. 
Mutta huomaavatko he, että myös heidän kommunikaattoriensa, auto- 
jensa ja muiden tekopenistensä linjat ovat lähtöisin jonkun taiteilijan ky- 
nästä? Muistetaanko yhteiskunnassa siis arvostaa myös henkisiä arvoja 
tuottavan työn tekijöitä, vai palvotaanko elokuvia, runoja ja romaaneita 
vain muilta ihmisiltä salassa? 


Arvojen tuottaminen -— Työtä vai toimintaa? 


Hyvin organisoidun työyhteiskunnan tulee tuottaa lisäarvoa. Lisäarvoa on 
kahdenlaista: materiaalista tai henkistä. Sen mukaan työ, jota arvojen 
tuottamiseksi tehdään, on käytännöllisperäistä ja fyysistä — eli konkreetti- 
sia esineitä tai tuloksia tuottavaa työtä — tai se on henkistä: näkymättö- 
miä merkityksiä ja aineettomia arvoja tuottavaa toimintaa. Olennaista on, 
että molemmat toiminnat tuottavat lisäarvoa riippumatta siitä, onko ne 
organisoitu työksi vai ei. Myös työtön henkisten arvojen tuottaja synnyt- 
tää yhteiskuntamme kannalta tärkeitä arvoja. Heidän toimintansa on 
sekä heidän itsensä että yhteiskunnan kokonaisedun kannalta arvok- 
kaampaa kuin sellaisen viranomaisen toiminta, joka istuu kansliassa, 
osallistuu näennäisesti työelämään ja saa siitä palkkaa mutta ei tuota 
tähän yhteiskuntaan käytännöllisesti katsoen mitään arvoja. 

Entä millaiseksi sitten muodostuu filosofien oma rooli? Meitä filosofeja 
haukutaan usein tyhjäntoimittajiksi. Todellisuudessa filosofit vastaavat 
koko siitä arvokonstituutiosta (eli arvojen rakentumisesta ja niiden perus- 
tuksesta), jolle kaikki toiminta yhteiskunnassamme legitimoituu. Arvo- 
määrittäjän ja -analyytikon tehtävää toteutan myös tässä kirjassani. Silti 
monet ammattifilosofit joko ovat joko olleet kovin vaitonaisia työelämän 
arvoista ja etiikasta tai ovat kirjoittaneet business managament -tyyppisiä 
selviytymisoppaita, jollainen tämä kirja ei ole. Filosofeista aktiivisimmat 
ovat tyytyneet vain konsultoimaan yrityksiä ja työnhakijoita ohjaamalla 
heitä puimaan korjattavissa oleva vilja työelämän pellosta ja varoitta- 
malla heitä oman satonsa polttamisesta. 

Työelämän keskeinen ongelma ei ole se, miten menestyä työelämässä. 
Parinkymmenen viime vuoden aikana on nähty, että ihmiset eivät kai- 
kesta huolimatta oikein ”menesty työelämässä”. Ongelma ei ole sekään, 

miten hankkia työttömille työtä. Viranomaiset ovat uhranneet suuria 
summia kurssittamiseen ja koulutteluun, joiden avulla työttömiä on koe- 
tettu valmentaa työelämää ja työnhakua varten. Työnantajat eivät ole 
suinkaan niin tyhmiä, etteivät he näkisi tällaisten trikkikuvien läpi. Ei 
työelämästä pudonnutta saada sinne takaisin millään kosmeettisilla tem- 
puilla, strategioilla tai edes taloudellisilla myötäjäisillä. 

Asiaa pahentaa taannoiseen hallitusohjelmaan kirjattu linjaus, jonka 
mukaan työttömyysetuudet uhattiin muuttaa vastikkeellisiksi.?* Näin teh- 
täessä tuskin pohdittiin, kenen työnantajan kannattaa maksaa työstä 
enää palkkaa, kun sitä voi teettää työttömyyspäivärahalla. Vaikutukset 
olisivat siis työllisyyttä alentavia, työttömyyttä lisääviä ja sosiaalisesti 
epäoikeudenmukaisia. 

Myös työllistämiskurssien asennemuokkaus, jolla on koetettu opettaa 
työnhakutaitoja akateemisille työn etsijöille, on ollut toivotonta ja turhaa. 
Jos ihminen ei mitään osaa seitsemän vuoden yliopistossa opiskelun jäl- 
keen, on lisäopettaminen turhaa, ja ihminen on käytännössä työkyvytön. 
Asia on kuitenkin vain harvoin näin lohduttomalla tavalla, ja työttömyys 
johtuu rakenteellisista tai koulutuspoliittisista syistä. Toisaalta työnanta- 
jatkaan eivät ole sillä tavoin asioista pihalla, että he kiinnostuisivat työn- 
tekijöistä heidän supliikkitaitojensa perusteella. Kyllä heitä kiinnostaa 
etupäässä se, mitä nuo heidän palvelukseen haluamansa ihmiset todella 
osaavat ja tietävät. 

Uppoavat länsimaat voivat pelastaa itsensä vain mukautumisen ja 
sopeutumisen kautta, toisin sanoen puhaltamalla yhteen hiileen ja lo- 
pettamalla työntekijöiden ja työnantajien keskinäisen kiistelyn. Tämä 
edellyttää, että kansallinen etu tunnustetaan korkeimmaksi arvoksi. Si- 
vistyksellä ja koulutuksella on tässä jatkuvassa kulttuurievoluutiossa rat- 
kaiseva tehtävä. Tämän vuoksi seuraavassa pääluvussa perehdytäänkin 
erityisesti koulutuksen rooliin työyhteiskunnassa. Vanhoihin työväen- 
luokkaisiin asenteisiin lukkiutuminen ja taaksepäin katseleminen eivät 
kannata tilanteessa, jossa kehitystä edistävät voimat perustuvat tieteen ja 
tekniikan uudistumiseen. Asiaa voidaan havainnollistaa esimerkeillä. 


Ammattiyhdistysliikkeen konservatiivisuus 


Ammattiyhdistysliike penää usein työpaikkojen säilyttämistä vain sillä 
perusteella, että se on tekijöiden oman edun mukaista. Niin tehdessään se 
ei ole kovin edistyksellinen vaan kohtalokkaan konservatiivinen. Ajatelta- 
koonpa jotakin tiettyä ammattikuntaa, esimerkiksi 1900-luvun alun jään- 
myyjiä. Vielä viime vuosisadan alussa jäänmyyjien ammatti oli arvostettu 
ja taitoa vaativa ammatti. Jäänmyyjien vastuulle luettiin elintarvikkeiden 
säilytys, ja he olivat lääkärien tavoin osavastuussa myös väestön tervey- 
dentilasta. Heillä oli hallussaan tärkeää osaamispääomaa, sillä pakkas- 

tilan ylläpito kuumina päivinä vaati huomattavaa keinojen hallintaa. 
Jääkaappien keksiminen teki jäänmyyjien ammatista kuitenkin kerta hei- 
tolla hyödyttömän, sillä kukaan ei halunnut enää ostaa jäätä. Ei auttanut 
vakuutella olevansa mitä taitavin kylmätilan säilyttäjä, kun freoneilla 
täytetyt lämmönvaihtimet saivat pakkasen paukkumaan moderneissa 
refrigiraattoreissa. Niinpä myös jäänmyyjien vaatimukset jääkaappien 
kieltämisestä vain siksi, että heidän oma työllisyytensä voitaisiin säi- 
lyttää, olisivat osoittautuneet yhteiskunnan kannalta järjettömiksi. 

Kuitenkin suuri osa työväenliikkeestä pyrkii nykyisin jarruttamaan tie- 
teellistä kehitystä ja keksintöjen käyttöönottoa pelkistä työpoliittisista 
syistä. Tämä merkitsee yhteiskunnallisen tehokkuuden alenemista. Jos- 
kus työväenliike on suorastaan pyrkinyt estämään innovaatiot säilyt- 
tääkseen jonkin ammattialan työpaikat. Sivistys, kouluttautuminen ja 
uuden oppiminen on yritetty tällöin kieltää työntekijöiltä itseltään. Totuus 
on kuitenkin se, että jos kukaan ei halua maksaa videonauhurin korjauk- 
sesta DVD-soitinten aikakaudella, se on normaalia teknistä evoluutiota, 
eikä yhteiskunnan tule tukea videonauhurikorjaamoja vain siksi, että 
niissä työskentelee erittäin päteviä videonauhurin korjaajia. Samaan ta- 
paan sähkölamppujakaan ei kielletty vain kynttiläteollisuuden suojelemi- 
seksi. 

Länsimaista hyvinvointia ja kansantuotteen kasvua ei ole tuotettu työ- 
väenliikkeen kamppailun kautta vaan teknisen ja tieteellisen kehityksen 
tuloksena. Ammattiyhdistysliike on kyllä auttanut jakamaan tuloksia te- 
kijöiden kesken, mutta käyttäessään painostuksensa välineenä jarrutus- 
keinoja se on vain haitannut arvotuotantoa ja lisäarvon luomista. 

Tärkeintä on, että työelämässä tuotettaisiin arvoja. Työelämän raken- 
teita pitäisi uudistaa niin, että yhteiskuntamme alkaisi tukea nimen- 
omaan henkisten ja materiaalisten arvojen tuottamista ja ettei ihmisten 
toimeentuloa sidottaisi enää näennäistyön rotanloukkuun. Oikeasta työstä 
tulee tietenkin maksaa työhön kannustava korvaus, ja materiaalisia ja 
henkisiä arvoja tuottavan toiminnan täytyy olla entistä helpommin mah- 
dollista ilman, että ihmisen aktiviteetteja joudutaan kanavoimaan työelä- 
män kautta. 

Työyhteiskunta nykymuodoissaan on aikansa elänyt, samoin työttö- 
myyden ja työelämän käsitteet. Niitä vastaavat sanat pitäisikin korvata 
toiminnan käsitteellä. Yhteiskunnan tulisi kannustaa ihmisiä heidän 
omasta vapaasta tahdostaan tapahtuvaan toimintaan, kuten opiskeluun, 
työntekoon tai harrastustoimintaan riippumatta siitä, onko se työtä vai ei. 

Työn määrittelemisen vaikeus 


Työpolitiikan arvouudistuksen kannalta ratkaiseva on seuraava havainto: 
en ole löytänyt mistään kirjasta enkä viranomaispaperista yhtään yksi- 
selitteistä työn määritelmää. Silti kaikki ihmiset puhuvat työstä ikään 
kuin heillä olisi jokin käsitys siitä. Mitä työ siis on? ”Työ' on niin laaja 
käsite, ettei sitä pidä pyrkiä määrittelemään kaikenkattavasti (univokaa- 
listi) eikä muiden käsitteiden avulla (ekvivokaalisti). Joko määritelmiä 
saadaan tapauskohtaisesti useita tai voidaan päätyä jonkin teorian sisäi- 
siin deskriptioihin: kuvaileviin määritelmiin työstä. 

Työksi on näihin päiviin asti kutsuttu lähinnä sellaista toimintaa, jossa 
tekeminen muuttuu jonkun omaisuudeksi. Työ on siis marxilaisittain 
nähtynä vieraantunutta toimintaa eli tekoja, joiden määrääjänä on vieras 
tahto. Tällainen työn käsite näyttää olevan myös meidän yhteiskuntamme 
taustalla. Sitä olisikin syytä nyt laajentaa, ja työn piiriin pitäisi lukea 
myös sellainen toiminta, joka on omaehtoista, jossa tuotettava omaisuus 
on ikiomaa tai jossa sitä ei ollenkaan tuoteta. Kyseessä ei ole nyt työn 
käsite perinteisessä merkityksessä vaan edellä kuvailemani toiminnan 
käsite. 

Niinpä materiaalisia tai henkisiä arvoja tuottavaa työtä voi tehdä yhtä 
hyvin työtön harrastaja kuin palkkatyössä oleva. Moni yritys on syntynyt 
alun perin autotallifirmasta tai pienestä workshopista. Esimerkin tarjoaa 
Macintosh-tietokoneita valmistava Apple. Se on luotu rohkeiden yksilö- 
suoritusten ja innovatiivisen ajattelun kautta. Kuitenkaan suuri osa ihmi- 
sistä, jotka työskentelevät palkatussa työssä, ei luo mitään materiaalisia 
eikä henkisiä arvoja. Totuus on, että sellainen yhteiskunnan siivellä eläjä 
on useimmiten työviranomainen, sosiaaliviranomainen tai Kansaneläke- 
laitoksen viranomainen, jonka päivä koostuu vain etuushakemusten kä- 
sittelystä ja yhteiskunnallisesta rahanjaosta. Nämä tehtävät voitaisiin 
hoitaa tehokkaasti vain murto-osalla siitä summasta, joka raskaassa by- 
rokratiakoneistossa maksaa nyt kansalaisille äärettömän suuria summia. 

Työyhteiskunnan rakenneuudistuksen pitää olla radikaali. Ohjelmani 
eräänä motiivina on filosofinen havainto, että nykyinen talousjärjestel- 
mämme nojautuu näennäisesti työhön, vaikka kukaan ei pysty sanomaan, 
mitä työ on. Asiat, joita sanotaan työksi, eivät useinkaan ole sitä. Toi- 
saalta sellaista toimintaa, joka jotakin vielä tuottaa, ei tahdota tunnustaa 
työksi, ja tekijältä riistetään hänen ansaitsemansa kruunu. Jonkinlainen 
epäsuora työn määritelmä on kuitenkin aina ollut olemassa. Poliittisessa 
retoriikassa on leijunut lausumattomana eräänlainen työn määritelmä tai 
käsitys työstä. Todellisuudessa sillä ei ole pitkään aikaan ollut mitään 
tekemistä työn kanssa. Työksi voidaan nykyisin nimittää melkein mitä 
tahansa, kunhan sen ympärillä pyörii rahaa ja tekijä voi sanoa, että ”kun 
on taskussa lantti, niin eivät koirat kuse kengille”. 

Niin työviranomaisten, poliitikkojen kuin tutkijoidenkin käsitykset 
työstä ovat olleet ideologisia. Ne ovat sisältäneet poliittisia kannanottoja. 
Kysyttävä on, mitä ministeri oikeastaan tarkoittaa, kun hän sanoo, että 
”kansalaisille olisi saatava enemmän työtä” tai että ”työttömyysongelman 
ratkaiseminen on hallituksen tavoite numero yksi”. Kenties poliitikko 
tarkoittaa, että hän ei ole onnistunut tavoitteissaan: että hänen omien 
äänestäjiensä laiskuus olisi saatava kuriin ja orjille uusi isäntä. 

Kiintoisaa on, kuka tekee arvomäärittäjän työn ja kenen sallitaan mää- 
rittää työ työksi. Menneiden aikojen poliitikkojen työkäsitys on nouda- 
tellut vanhakantaista näkemystä, jonka mukaan työksi on tunnustettu 
vain materiaalisia arvoja tuottava välineellinen työ, esimerkiksi teolli- 
suustyö. Tämä käsitys on ollut työväenliikkeen etujen mukainen, ja se on 
pyrkinyt aktiivisesti vastustamaan ihmisten sivistyksellisiä ja henkisiä 
pyrkimyksiä. Tämän työnmääritelmän varaan on perustettu koko työ- 
yhteiskuntamme ja se, mikä on hyväksytty ”tärkeäksi toiminnaksi”. To- 
dellisuudessa tämä ajattelutapa ei ole ollut myöskään työväenluokan 
omien etujen mukainen vaan pelkkä tahaton seuraus siitä tosiasiasta, että 
vallalla oleva työn käsite on muotoutunut hiljalleen ammattiyhdistys- 
liikkeiden ja työnantajien järjestöretorisissa käytännöissä: työ on duunia. 

Siksi työelämä ja sivistys ovat nyt osittain tai kokonaan ristiriidassa ja 
toimivat toisiaan vastaan. Työväenliike on onnistunut lanseeraamaan 
julkiseen sanankäyttöön sellaisen työnmääritelmän, joka tunnustaa ar- 
vokkaaksi vain materiaalisia tai välineellisiä arvoja tuottavan toiminnan. 
Tämä ideologinen käsitys saa ilmaisunsa myös työviranomaisten ja mo- 
nien poliitikkojen mielipiteissä. Opiskelija, joka tekee yhteiskunnan kan- 
nalta korvaamatonta työtä kehittämällä ja sivistämällä itseään, on työ- 
viranomaisten kannalta katsottuna vihollinen, jota yhteiskunta pitää 
ahdingossa pakottamalla häntä rahoittamaan opintonsa lainalla ja tule- 
maan toimeen vähemmällä kuin samanaikaisesti työttömänä oleva ikä- 
toverinsa. Samoin sellainen työtön, joka tuottaa henkisiä arvoja, kuten tai- 
teilija, on usein pulassa. Hänen taitojaan ja tietojaan ei myönnetä arvok- 
kaiksi työelämässä, joka pitää tärkeänä työnä vain materiaalisten tai ta- 
loudellisten arvojen tuottamista. Myöskään ”työssä” olevista ihmisistä mo- 
net eivät tuota mitään arvoja, vaan he pyörittelevät päivätöikseen paha- 
enteisiä papereitaan. 


Työyhteiskunnan ulkopuolisen toiminnan oikeuttaminen 
Tässä pääluvussa olen käsitellyt yhteiskunnalliseen arvotuotantoon liitty- 
viä pulmia. Keskeisiä aiheita olivat työttömyyden synty osana kelluvaa 


talousjärjestelmää, työpaikkojen ja työntekijöiden olemassaolo ja olemat- 
tomuus, työttömyyden välttämättömyys ja moraalinen oikeutus, työn ja 

toiminnan ero sekä henkisten ja materiaalisten arvojen tunnustaminen 
toiminnan perustaksi. 

Totesin, että työttömyys kuuluu markkinatalousjärjestelmän olemuk- 
seen. Se on sekä markkinamekanistisista syistä että oman virkistävän 
luonteensa vuoksi toivottu asiaintila, eikä sitä ole syytä moralisoida. To- 
tesin, että työttömien aivan kuten työpaikkojenkin olemassaolo on muut- 
tunut epävarmaksi ja häilyväksi. Lisäksi päädyin näkemykseen, että 
yhteiskunnallisesti kannustettavaksi työksi pitäisi tunnustaa vain sellai- 
nen toiminta, joka tuottaa henkisiä tai materiaalisia arvoja, kun taas ar- 
voja tuottamattomasta näennäistyöstä pitäisi pyrkiä eroon. 

Olemme jälleen tulleet johtopäätösten eteen. Niistä ensimmäinen (1) 
koskee arvojen tuottamisesta johtuvaa palkitsemista. Kaikki materiaalista 
tai henkistä lisäarvoa tuottava toiminta tulisi saattaa työstä maksettavaa 
korvausta vastaavan taloudellisen tuen piiriin. Siihen lukeutuvat esimer- 
kiksi opiskelu ja taiteellinen toiminta. Toiseksi (2), työn käsite on syytä 
purkaa filosofisen kritiikin keinoin osiinsa. On perusteltua luopua edellä 
kuvatusta konservatiivisesta työn käsitteestä. Ihmisten toimeentulo pitäi- 
si organisoida arvoja tuottavan toiminnan perusteella eikä näennäiseen 
”työntekoon” liittyvien normien perusteella. Kolmanneksi (3), materiaalis- 
ten ja henkisten arvojen tuottamiseen liittyvä arvokonflikti tulee ratkaista 
niin, että henkisten arvojen tuottamisesta palkitaan yhä paremmin. Työ- 
yhteiskuntaa on liian kauan rakennettu pelkästään työväenliikkeen arvo- 
maailmaan perustuvan työnmääritelmän varaan. 

Nykyisin juuri kukaan poliittinen toimija ei pysty määrittelemään itse 
käyttämäänsä työn käsitettä. Keskeinen ongelma uuden työyhteiskunnan 
tiellä ei ole se, etteivät ihmiset tunnistaisi tai myöntäisi henkistä ja ma- 
teriaalista arvotuotantoa taloudellisen palkitsemisen perustaksi. Ongelma 
on se, kenen arvot lopulta ratkaisevat. 

”Ken ei työtä tee, sen ei syöäsmänkään pidä.” 
Tämä on sosialismin käytännöllinen käsky. 


V.I. Lenin 


Meidän olisi syötävä elääksemme — ei elettävä syödäksemme. 
Mohandas K. Gandhi*5 


4. Miten selviytyä sivistyneenä 
työyhteiskunnassa? 


A mielestä yhteiskunta on oikeudenmukainen, kun kaikki 
sen jäsenet tekevät työtä, joka vastaa itse kunkin kiinnostuksia, 
kykyjä ja taipumuksia.f6 Tämä on sekä yksilöiden että yhteiskunnan etu. 
Jos ihmisiä pakotetaan koulutustaan vastaamattomiin töihin, kuten ny- 
kyisessä työvoimahallinnossa, menee pohja sekä kouluttautumiselta että 
työhallinnolta itseltään. Yhteiskunta, joka toisella kädellään kiistää toi- 
sella luovuttamansa koulutuksen arvon, kiistää lopulta itsensä. Työ- 
viranomaiset pyrkivät kieltämään ihmisten tiedoissa ja taidoissa olevat 
erot vetoamalla siihen, että ihmiset ovat lain edessä yhdenvertaisia. Yh- 
denvertaisuus koskee kuitenkin vain ihmisarvoa ja perusoikeuksia eikä 
velvoita samanlaisuuteen perustuvaan tasa-arvokäsitykseen. Se ei siis tar- 
koita, että työviranomaiset saisivat paiskoa ihmisiä kykyjään ja koulutus- 
taan vastaamattomaan työhön tai lisäkoulutukseen mielivaltaisesti. 

Mikään ole vahingollisempaa kuin se, että väärät ihmiset tekevät kes- 
kenään vääriä asioita. Työviranomaiset taivuttelevat vääriä ihmisiä teke- 
mään väärien ihmisten kanssa vääriä asioita. Ihmisten tiedot ja taidot 
ovat erilaisia, ja ne ovat myös eri tavoin arvokkaita; ne ovat suoraan 
sanottuna eriarvoisia. Tästä johtuu, että ihmisetkin ovat eriarvoisia. Ihmi- 
sillä on luonnollisesti yhtäläinen ihmisarvo, joka on luovuttamaton, eikä 
sitä pidä riistää keneltäkään pois. Mutta ihmisten kyvyt ja ominaisuudet 
tekevät meistä eri tavoin arvokkaita yhteiskunnassa. Tämä on sekä 
kiitettävää että eräällä tavalla moitittavaa. Ongelmana on muun muassa 
seuraava. 

Usein sanotaan, että ihmisen arvo työmarkkinoilla riippuu vain siitä, 
miten hän onnistuu myymään oman työvoimansa. Ajatus pitää vali- 
tettavasti paikkaansa, sillä työyhteiskunta pyrkii määrittelemään ihmisen 
arvon vain sen kautta, mitä arvoa hänen tiedoillaan ja taidoillaan on työ- 
elämää ojatellen. Tällainen näkemys on yksinkertaistava ja välineellinen, 


73 


sillä se näkee tietoihin ja taitoihin liittyvät arvot tuloksina siitä, miten 
niitä voidaan hyödyntää tai käyttää työyhteiskunnan tarpeisiin. Tällaisen 
ajattelun takana on mekanistis-materialistinen ihmiskuva. Ihmisen arvoa 
ei saisikaan määritellä vain sillä perusteella, mitä merkitystä hänen tie- 
doillaan, taidoillaan ja ominaisuuksillaan on työelämälle. Niinpä myös- 
kään ihmisten mahdollista eriarvoisuutta ei saisi luoda sen varaan, että 
ihmisten kykyjä, taipumuksia ja ominaispiirteitä tulkittaisiin vain työ- 
yhteiskunnan instituutioiden ja arvojen pohjalta. 

Yhteiskunnalla ja ihmisillä itsellään on muitakin tehtäviä ja arvopää- 
määriä kuin työelämän sanelemia. Työelämän arvokriteerit voivat pal- 
jastua melko mitättömiksi, kun niitä verrataan muihin arvostuseroja tuot- 
taviin seikkoihin. Esimerkiksi ulkonäkö, taiteellinen lahjakkuus ja ra- 
kastettavuus tuottavat ihmisten välille toisenlaisia arvokkuuseroja kuin 
työelämä, jossa ihmisten arvoa mitataan pelkästään taloudellisilla tuotta- 
vuuskriteereillä. Ihmisenä olemista ei pitäisi määritellä työelämän vaati- 
musten kautta. Työelämän arvot ja normit ovat kyllä monessa mukana, 
kun ihmiset tavoittelevat esimerkiksi rakkautta, kauneutta tai ikuista 
nuoruutta, mutta tärkeimpiä ihmiselämän arvoja ei voida palauttaa työn, 
talouden eikä rahan valtaan eikä johdella niistä. Työelämä arvoineen ja 
normeineen on melko vähäarvoinen, kun päätämme siitä, mikä meille on 
tärkeää elämässä. Samasta syystä työn ei tule olla myöskään poliittisen 
mielipiteenmuodostuksen ylin arvo. Nykyisin työelämä pyrkii koko ajan 
välineellistämään meidät, vaikka työn itsensä pitäisi olla väline. 

Filosofisesti keskeistä on, että työ ei ole itseisarvo, vaan sillä voi olla 
vain välineellistä arvoa jonkin päämäärän tavoittelussa. Sen sijaan sivis- 
tyksellä on aina paitsi välinearvoa, myös itseisarvo ihmisen persoonan ke- 
hittäjänä. Tässä pääluvussa lähdetään ajatuksesta, että työelämän tavoit- 
teena pitää olla ihmisyksilöiden hyvinvointi ja sivistys. Niinpä koulutuk- 
sen, sivistymisen ja kehittymisen arvot on asetettava työelämän välineel- 
listen päämäärien edelle. Vain yksilöiden sivistystason nousun kautta on 
voitu tuottaa myös työelämässä tärkeinä pidettyjä henkisiä ja materiaali- 
sia arvoja. 


Suomi Finland — Always use headlights. 


Liikennemerkki Helsingin satamassa 


KENEN ARVOT? 


Työyhteiskuntaan osallistuminen ei tuota arvoja välttämättä. Mutta se voi 
tuottaa epäarvoja ja koitua haitaksi ihmisille ja yhteiskunnalle. Esimer- 
kiksi tehdas, joka tuottaa auton, ei luo ainoastaan lasin, pellin ja kromin- 
kimalteista teknologiafetissiä, vaan myös suuren määrän jätteitä, saas- 
teita ja romua. Niitä ovat liukuhihnoilta liikenevät sivuseuraukset sekä 

käytöstä poistetun ajoneuvon kaatopaikoille kärrätyt roippeet. Autolla 
voidaan sen elinkaaren aikana ajaa myös kolareita ja surmata lukuisia 
ihmisiä. Sitä voidaan käyttää murha-aseena. Mainoksilla manipuloitu 
tajuntamme näkee edessään usein vain tämän materiaalisen arvotuotan- 
non välittömät hedelmät, niin kuin lapsi helistimeen kiinnitetyn kulkusen. 

Arvotuotannossa olisi tärkeää asettaa etusijalle ihminen ja hänen 
henkiset arvonsa eikä vain noita materiaalisia esineitä, tuotteita ja 
välineitä, jotka nekin tietysti edistävät yhteistä hyvää — mutta vain tiet- 
tyyn rajaan asti. Tämän teoksen lähtökohtana on näkemys, että niin hen- 
kiset kuin materiaalisetkin arvot tuotetaan ensisijaisesti yksilösuoritusten 
kautta. Todellisia arvoja tuottavaksi toiminnaksi pitäisi myöntää lähinnä 
yksilösuoritukset. Tämä johtuu siitä, että ainoastaan yksilön arvotajun- 
nassa työn tuloksilla voi olla merkitys. On tärkeää, että työllä on persoo- 
nallista ja henkilökohtaista arvoa jollekin yksilölle ja työntekijälle itsel- 
leen, sillä vain silloin kyse voi olla aidosta toiminnasta työskentelyn si- 
jaan. Tälle käsityskannalle yhtenevästi saksalaisyhdysvaltalainen filosofi 
Hannah Arendt jakoikin työn käsitteen kolmeen osaan ihmisen eksis- 
tenssiä analysoivassa teoksessaan The Human Condition (1958). Hänen 
mukaansa työtä voidaan kuvailla käsitteillä abour” (työ), ”work' (työs- 
kentely) ja 'action? (toiminta). Labouria luonnehtii piirre, että ihmiset ovat 
tekemisissä vain esineiden kanssa. Työllä sinänsä ei koeta olevan suur- 
takaan sisältöä, eikä sen kautta luoda pysyviä arvoja. Workin eli työs- 
kentelyn kautta ihminen voi saavuttaa tietoisuuden itsestään. Tällainen 
työskentely ei Arendtin mukaan tapahdu vielä ihmisten subjektiivisena 
vuorovaikutuksena, vaan toiset ihmiset kohdataan systeemin pelinappu- 
loina: tuottajina ja kuluttajina. Sen sijaan action eli toiminta tapahtuu 
persoonallisesti toisten ihmisten kanssa. Siihen liittyy yksilöiden tietoi- 
suus omista päämääristään, ja tämän toiminnan tapahtumapaikka on ole- 
massaolon julkinen alue: politiikka. 

Myös omasta mielestäni yleisten arvojen oivaltaminen omiksi arvoiksi 
(eli niiden käytännöllisten merkitysten määritys) on aina yksilöllistä har- 
kintaa ja päätöksentekoa koskeva asia. Kukaan ei voi valita arvoja sinun 
puolestasi, sillä silloin kyseessä ei olisi vapaa ja sen myötä vastuullinen 
valinta vaan normatiivinen pakottaminen. Vastuu ei voi perustua pakotta- 
miseen, sillä manipulaatio siirtää vastuun vaatimukset manipulaattorille 
itselleen. Niinpä myös arvoreflektio, eli arvojen vertaileminen ja valinta, 
tapahtuu aina nimenomaan yksilön tajunnassa, jossa päätökset tehdään. 

Yksilöiden ja yhteisöjen ponnistuksia ei pidä kuitenkaan nähdä vasta- 
kohtina, vaikka usein ne asettuvatkin vastustamaan toisiaan. Todellisuu- 
dessa yksilösuoritusten kautta myös yhteisöt voivat menestyä. Ihmisen 
arvokkuus määräytyy hänen tietojensa ja taitojensa itseisarvon kautta, ei 
sen kautta, mitä välinearvoa hänen kyvyillään voisi olla työyhteiskun- 
nalle. Arvotuotannon keskiössä on näin ollen yksilö ja hänen vastuullinen 
arvotajuntansa, ei yhteisö tai kollektiivi, jossa vastuu jakautuu ja hajoaa. 

Yksilöä kunnioittavassa yhteiskunnassa eriarvoisuuskin on aina persoo- 
nallista ja ihmiskasvoista eriarvoisuutta — ei sosiaalista epäoikeuden- 
mukaisuutta. Olemme kaikki erilaisia, ja siksi myös meidän taipumuksil- 
lamme on eri arvo. 

Tällainen eriarvoisuus ei ole yksilöille eikä yhteiskunnalle haitallista. 
Se ei ole hierarkkista vaan rinnakkaista ja johtuu tosiasiasta, että yksilöt 
ovat erilaisia. Tällainen eriarvoisuuden tunnustaminen kohottaa myös 
yksilöiden subjektiivista itsearvostusta, sillä se ei pakota ihmisiä valmii- 
siin muotteihin vaan myöntää yksilöiden persoonallisuuden. Tästä seuraa, 
että oikeiden ihmisten pitää olla yhteiskunnassa oikeilla paikoilla — ja 
tehdä keskenään oikeita asioita. 

Työyhteiskunnan arvoille rakentuva kulttuuri ei tunnusta tietojen ja 
taitojen itseisarvoa. Se myöntää todellisiksi vain välinearvot. Sen sijaan 
tietojen ja taitojen itseisarvon hyväksyy sivistysyhteiskunta. Poliittinen 
järjestelmä, joka myöntää sivistyksen itseisarvon, on oikeudenmukainen. 
Myös yksilön osallistuminen työyhteiskuntaan pitää nähdä sen kautta, 
miten yksilö voi toteuttaa omia tietojaan ja taitojaan oman osallistumi- 
sensa kautta. Tällöin työn tekemisellä on se rooli ja asema, joka sille kuu- 
luu: työ on nyt väline, jota ihmiset ”käyttävät” ja ”hyödyntävät” saadak- 
seen oman tahtonsa toteutetuksi. 

Työpaikatkaan eivät ole olemassa ”työllistämistä” varten vaan sitä 
varten, että yksilöt voisivat työelämään osallistumisen kautta tehdä mah- 
dollisimman hyviä työtuloksia, kuten kirjoja, koruja, laivoja, leivoksia, 
näytelmiä tai lauluesityksiä. Sen sijaan työyhteiskunta ja työviranomaiset 
katsovat asioita nurin niskoin. Niiden kannalta ihmisten osallistumisen 
arvo nähdään lähinnä sen valossa, mitä hyötyä heidän käyttämisestään on 
työelämän välineellisten tarpeiden tyydyttämiseen ja työnantajien tyyty- 
väisenä pitämiseen. Todellisuudessa työnantajatkaan eivät ole tyytyväisiä 
näennäisen työnteon takana piiloteltuun välinpitämättömyyteen ja henki- 
seen laiskuuteen. 

Olemme jälleen tulleet tärkeään johtopäätökseen: työyhteiskunnan on- 
gelmallisuus työttömyyksineen ja työperäisine sairauksineen johtuu työ- 
yhteiskunnan ja sivistysyhteiskunnan sovittamattomasta ristiriidasta. 
Työviranomaiset yrittävät manipuloida ihmisiä näkemään koulutuksen ja 
sivistyksen pelkkinä välineinä työelämän arvojen toteuttamisessa. Oikea 
tapa ajatella asioista olisi seuraava: koulutus ja sivistys nähtäisiin yksilöi- 
den persoonallisena ominaisuutena, kykynä ja voimavarana, jota yksilöt 
harjoittavat käyttämällä hyväkseen työelämän tarjoamia resursseja. Tämä 
ajattelutapa koituisi myös työnantajien ja työyhteisöjen eduksi, ja siksi 
monet työnantajat ajattelevatkin asioista näin. Sivistys tunnustaa persoo- 
nan. Se, että arvotuotanto rakentuu yksilöiden aktiivisuudelle, ei toisaalta 
tarkoita, ettei myös yhteistyö olisi tärkeää. Myös sosiaalista kontekstia, 
kuten kansallisvaltiota, tarvitaan hyvinvointiyhteiskunnan luomiseksi, 
sillä hyvinvointi on mahdollista vain kansallisvaltion avulla ja kautta. 

Työelämän ja sivistysyhteiskunnan arvoristiriidat 


Työelämän normien ja sivistyksellisten motiivien vastakohtaistuminen on 
ymmärrettävää, sillä näiden asioiden olemus on kovin erilainen. Se ei 
kuitenkaan oikeuta alistamaan koulutusta tai sivistystä välineiksi työelä- 
män arvojen palvelukseen. Väitän, että tulos olisi sekä yhteiskunnan että 
yritysten kannalta parempi, jos meneteltäisiin täysin toisin. Työelämä 
nähtäisiin välineenä ihmisten sivistyksellisten motiivien toteuttamiseen. 
Pätevät henkilöstöjen valintaan erikoistuneet konsultit lähtevätkin jo 
tästä periaatteesta. Juuri siksi yritykset ja yhteisöt hankkivat työnteki- 
jänsä heidän kauttaan, vaikka tällä tavoin toimivien konsulttifirmojen 
palkkiot ovat korkeita. Sen sijaan työviranomaisia pelkäävät yhtä hyvin 
työttömät, työntekijät kuin asiansa osaavat työnantajatkin. Tämä johtuu 
siitä, että työviranomaiset perustavat näkemyksensä ihmisten arvosta 
siihen epäinhimilliseen ajattelutapaan, joka hyväksyy rekrytoitumisen, 
palkkauksen ja muun yhteiskunnallisen toiminnan, kuten opiskelun, pe- 
rusteeksi vain sen, mitä hyötyä ihmisestä on työelämän välineenä. 

Tämän ajattelutavan työviranomaisille on opettanut työväenliike. Työ- 
väenliike on pitänyt tärkeänä myös sivistystä ja koulutusta. Mutta mistä 
johtuu, että taho, jota voimme kiittää välineellisestä ajattelutavasta, on 
juuri SAK ja sen poliittiset taustatekijät puolueissa? Syitä on kaksi. Toi- 
saalta työväenliike on hehkuttanut työn välinearvojen puolesta pitäen 
ainoastaan materiaalisten arvojen tuottamista ja fyysisen työn tekemistä 
tärkeänä. Tämän mukaan tärkeää on vasaroiminen, hiilien lapioiminen ja 
nokipannujen putsaaminen. Työn välineiksi tunnustetaan vain sirppi, 
vasara, viikate ja vauhtipyörä, ei esimerkiksi kotitietokone, lepotuoli, tai- 
teilijan suti tai luokkahuone yliopistossa. Näin ay-liike on koettanut myy- 
dä suorittavan työvoimansa mahdollisimman kalliilla. Toisaalta työviran- 
omaiset ja työnantajat ovat poimineet tästä ideologiasta talteen vain 
siihen sisältyvän tunnustuksen. Ainoastaan välineellinen ja suorittava työ 
on myönnetty arvokkaaksi, ja sivistykselliset motiivit on jätetty pölytty- 
mään työväen opintopiirien henkisesti ahtaaseen nurkkaan. 

Immanuel Kant (1724-1804) määritteli sivistysyhteiskunnan päämää- 
rän seuraavasti: ”Valistus on ihmisen pääsemistä ulos hänen itsensä ai- 
heuttamastaan henkisen alaikäisyyden tilasta.”4? Kantin ajatus sopii poh- 
jaksi myös silloin kun pohditaan, mitä on tuo tässäkin kirjassa useasti 
mainittu sivistys, jonka varaan halutaan rakentaa parempaa yhteiskun- 
taa. Sivistys on, paitsi opillista sivistystä ja tiedonhalua, myös rakkautta 
ja kiinnostusta kansan kaikkia kerroksia kohtaan. Sivistysyhteiskunnaksi 
voidaankin sanoa yhteiskuntaa, jossa sivistykseen oikeutettujen luokka- 
jakoa ei vallitse vaan jossa valistuksen ihanteet tavoittavat mahdollisim- 
man suuren määrän ihmisiä varallisuusasemasta ja sosiaalisesta taus- 
tasta riippumatta. Sivistyksen pitää olla mahdollista kaikille, sillä koko 

yhteiskunnan hyvinvointi ja toimivuus riippuvat siitä. Tähän ihanteeseen 
perustuu esimerkiksi länsimaisen oikeusvaltion periaate ”kukaan älköön 
olko laista tietämätön”: ihmisten pitää olettaa tietävän moraalin ja lain- 
säädännön perusteet, jotta oikeusjärjestyksen voitaisiin katsoa ylipäänsä 
olevan voimassa. Sen sijaan työväenliike on korostanut aina vain fyysi- 
syyttä, materiaalisia arvoja ja naturalismia, kuten taitamaton teatterin- 
tekijä. Tässä mielessä työväenliikkeen välineelliset ja immanentit arvot 
eivät ole olleet työväenluokan omillekaan sivistyspyrkimyksille hyväksi. 


Työyhteiskunnan telapyörämalli 


Hahmottelen seuraavaksi työviranomaisten, työelämän, kansalaisten sekä 
sivistysinstituutioiden suhteet kaavion avulla. Yhteiskuntakoneiston vai- 
kutusvaltaisimpia osapuolia voidaan kuvata kahdella suurella rattaalla, 
jotka pyörivät toisiaan vastaan. Ne ovat työelämä ja koulutusjärjestelmä. 
Näiden rattaiden välissä pyörii kaksi pienempää hammaspyörää, jotka 
välittävät tai vastustavat työelämän ja sivistyksen liikettä. Niistä toinen 
on työtön ihminen, ja toista pyörittävät työviranomaiset. Kun työelämä ja 
sivistys vastustavat toisiaan, koko koneisto on jumissa. Yksikään akseli ei 
pyöri. Suurten rattaiden pysähtyneisyys jumiuttaa myös pienten hammas- 
pyörien liikkeen. Mutta myös yksi pieni pyörä voi pysäyttää koko systee- 
min. 


Työelämän normit 


Kuva 1. Nykyinen tilanne: ihminen ja sivistysyhteiskunta pyörivät synk- 
ronisesti, samoin työelämän normit ja työviranomaiset keskenään. Mut- 
ta suuret pyörät vastustavat toistensa liikettä, mikä aiheuttaa kitkaa 
työviranomaisten ja ihmisten välille. 


Mikäli pyörät ovat suostuneet pyörimään ja systeemi liikkumaan, tämä on 
johtunut siitä, että koulutuksen vauhtipyörä on suostunut pyörimään työ- 
elämän ja työviranomaisten määräämään suuntaan. Työviranomaiset ovat 
polkeneet vauhtia nimenomaan työelämän sanelemaan rattaaseen, mikä 
johtuu edellä kuvailluista ideologisista sitoumuksista. Työelämämme oi- 
rehtii kuitenkin monella tavalla. Työssä viihtyminen on heikentynyt, ja 


78 


työttömänä ihmisen vasta on paha olla. Tämä johtuu siitä, että työelämän 
ja työviranomaisten antama akselivoima pyrkii pakottamaan sekä työn- 
tekijöitä että sivistyselämää vain itse määräämäänsä suuntaan. 

Kulkuneuvo, jossa tämä pyörä vetää, ajelehtii harhaan. Työelämän ja 
työviranomaisten voimanlähde myöntää vain välineelliset motiivit. Ihmi- 
set ja heidän tietonsa ja taitonsa pakotetaan pyörimään pelkästään työelä- 
män hyväksi. Ihmiset suostuvatkin kenties pyörimään työelämän ja työ- 
viranomaisten vauhdissa mukana, mutta he eivät tuo lisää energiaa ja 
akselivoimaa liikkeeseen. Tarvittaessa he putoavat pois tai laittavat vaih- 
teen vapaalle. Tämä johtuu siitä, että heidän oma käsityksensä vauhtipyö- 
rän suunnasta on kokonaan toisenlainen, ja erimielisyydessään he ovat 
yleensä oikeassa. 

Systeemiä pitäisikin kepittää toisin. Ihmisten ja heidän sivistyksensä 
pitäisi määrätä työelämän ja työviranomaisten kiertosuunta. Työelämä ja 
työviranomaiset suostuttaisiin näkemään välineinä yksilöiden tahdon 
toteuttamiseen eikä päinvastoin. Juuri näin myös yritykset ovat alun 
perin syntyneet. Ne ovat hautomoita ihmisten vapaan tahdon toteuttami- 
seen. Arvojen, päämäärien ja työelämän pitää ohjautua sivistyselämän 
suunnalta. Työntekijät kokevat tällöin omat tietonsa ja taitonsa arvok- 
kaiksi, ja heidän identiteettinsä ja ammattiylpeytensä vahvistuvat. Sivis- 
tyksen ja koulutuksen itseisarvo tunnustetaan. Innovaatiot ja osaaminen 
kanavoituvat spontaanisti teoiksi. Ihmisten erilaisuus ja heidän tietojensa 
ja taitojensa eriarvoisuus myönnetään, ja oikeat ihmiset tekevät keske- 
nään oikeita asioita. Ihmisten itsekunnioitus kasvaa, ja he tuovat mielel- 
lään akselivoimaa koko koneiston liikkeeseen. 


Sivistys ja koulutus 


Työviran- 
omaiset 


Työelämän normit 


Kuva 2. Uusi tilanne: ihminen ja sivistysyhteiskunta pyörivät edelleen 
synkronisesti, samoin työelämän normit ja työviranomaiset keskenään. 
Mutta sivistysyhteiskunnan normit antavat kokonaisuudelle vauhdin, 
mikä edistää myös työviranomaisten ja työelämän pyörimistä oikeaan 
suuntaan. 


Entä pitääkö työelämä ja sivistys nähdä edellä selitetyllä tavalla vasta- 
kohtina? Niiden välillä vallitseva ideologinen konflikti juontaa juurensa 
erilaisista intresseistä. Työelämä pitää arvossa lähinnä käytännöllisiä 

intressejä, kun taas sivistysyhteiskunta ja ihmiset arvostavat yleensä hen- 
kisiä tai hyvinvointiarvoja. Niinpä työelämän normit ovat perin pohjin eri- 
laiset kuin esimerkiksi akateemisen tutkimuksen ja opetuksen normit. 
Työelämässä ihanteena pidetään sopeutumiskykyä, joustavuutta ja pal- 
veluhalua, kun taas tieteen, taiteen, sivistyksen ja koulutuksen kivijalka 
on itsenäinen, rohkea ja omaperäinen ajattelu: eri mieltä oleminen ja 
kriittisyys. 

Yliopistojen tehtävänä on mahdollistaa kriittisyys ja totuuksien etsimi- 
nen, kun taas työelämässä näitä pyrkimyksiä on pidetty lähes käyttökel- 
vottomina tai ainakin ei-toivottuina haittatekijöinä. Työelämä on vaatinut 
ihmisiltä markkinointikykyä, itsen tuotteistamista ja kykyä valehdella. 
Sivistyksen päämääränä on ollut ajattelun ja sanomisen vapaus, rehelli- 
syys ja totuuden tavoittelu. Sanon ”tavoittelu”, jotta nekin, joiden mielestä 
totuutta ei ole olemassa, voisivat ymmärtää, että on sentään parempi 
pyrkiä totuutta kohti kuin pois päin siitä. Sen sijaan työelämässä ei saa 
puhua johtajista paskaa. Voidaan kysyä, eikö tämä sääntö päde myös yli- 
opistoissa. Ja jos se pätee, niin eikö se ole lausumattomana vieläkin vai- 
kuttavampi kuin selvästi sanottuna? Kysymykseen voidaan vastata, että 
kyllähän se vaikuttaa tiedeyhteisöjenkin instituutioissa, mutta siellä ih- 
miset eivät ole muutamaa poikkeusta lukuun ottamatta niin pikku- 
sieluisia, että he loukkaantuisivat kritiikistä — paitsi tahallaan, kiusa- 
takseen muita. Lisäksi he eivät ole yleensä niin epä-älyllisiä, että he 
haluaisivat kieltää vapaata ääneen ajattelemista. Sillä tavoin tehdessään 
he tulisivat vain paljastaneiksi, että pelkoon ja tärinään onkin syytä, ja 
siten he olisivat hävinneet taistelun jo ennen kuin sitä on käyty. Sen 
sijaan työelämää ja sen normeja valvovia viranomaisia leimaa piirre, joka 
ei ole enää pelkkä klisee vaan jo klassinen tosiasia: ”Valta kiristää otet- 
taan heti, kun se alkaa horjua” (Stanislaw Jerzy Lec). 

Todellisuudessa myös työelämän kannattaisi arvostaa kriittistä ajatte- 
lua. Kaikissa menestyvissä yrityksissä ja yhteisöissä työntekijöiden päte- 
vyys perustuu sivistykseen. Totuus on kuin kirkastava valo, joka tekee 
ihmisen vapaaksi. Siksi sivistyksen ja koulutuksen pitää määrätä synkro- 
nisesti pyörivän systeemin suunnan. 

Olkoon kukin oma kadunlakaisijansa. Me olemme kaikki kadunlakaisijoita. 
Jokaisen, joka on sen oivaltanut, olisi aloitettava leipätyönsä kadunlakaisijana. 
Sillä tavoin älyllisesti aloitettu kadunlakaisu johtaa 
todelliseen ihmisten tasa-arvoon. 


Mohandas K. Gandhi48 


CIVIS ACADEMICUSTEN LAINSUOJATTOMUUS 


Työviranomaisten ja työyhteiskunnan keskinäinen vastahakoisuus reali- 
soituu opintotuen ja työttömyysetuuksien vertailussa. Se tiivistyy myös 
akateemisten tutkijoiden ja yrittäjien työttömyysturvaa koskevien konflik- 
tien kautta. Molemmat kansalaisryhmät ovat vailla perustuslaillisen yh- 
denvertaisuuden turvaa. 

Olen jo edellä todennut, että työviranomaisten vallankäyttö on useasti 
suunnattu sivistysyhteiskunnan arvoja vastaan. Työviranomaiset ketjut- 
tavat työelämän normit ja opiskelun yhteen niin, että opiskelu muodostuu 
mahdollisimman vaikeaksi ja taloudellisesti epätoivoiseksi ja että ih- 
misten tulee välttämättömäksi osallistua pikemminkin työelämään kuin 
kehittää itseään sivistyneinä kansalaisina. 


Työttömyysturvan opiskeluesteet 


Työviranomaiset ja poliittinen valta ovat tietoisesti ja tarkoituksellisesti 
järjestäneet opiskelemisen niin vaikeaan asemaan, että oman sivistyksen 
vaaliminen koituu ihmiselle aina suureksi taloudelliseksi tappioksi. Tä- 
män ehdollistamisen pääasiallinen menetelmä on sääntö, jolla halutaan 
estää yhtäaikainen työttömyysturvan varassa eläminen ja opiskelu. Työt- 
tömyysturvalain mukaan päätoimisella opiskelijalla ei ole oikeutta työttö- 
myysetuuksiin.!? Hänellä ei oikeutta myöskään viimesijaiseen sosiaali- 
etuuteen eli toimeentulotukeen, ellei hän ole nostanut ja käyttänyt kaik- 
kea saatavissa olevaa opintorahaa, asumistukea ja etenkin valtion takaa- 
maa opintolainaa. Hänen tilanteensa on siis yhtä huono kuin yrittäjän, 
sillä työväenliikkeen junaileman sosiaalilainsäädännön mukaan yrittä- 
jälläkään ei ole oikeutta yleiseen toimeentulotukeen, vaan tarpeen ilmaan- 
tuessa hän voi anoa enintään harkinnanvaraista toimeentulotukea? jota 
harvemmin kuitenkaan myönnetään. 

Opiskelijoita koskevista säännöistä voidaan tosin tehdä muutamia 
pienehköjä poikkeuksia. Ensinnäkin jos ihminen on rahoittanut opintonsa 
työskentelemällä jatkuvasti opiskelun ohella, hänet voidaan tietyin ehdoin 
katsoa sivutoimiseksi opiskelijaksi. Tällöin hänellä saattaa olla joissakin 
tapauksissa oikeus työttömyysetuuteen. Työssä on pitänyt kuluttaa kui- 
tenkin vähintään 4—5 vuotta eli yhtä kauan kuin korkea-asteen opinnot 

saisivat kaiken järjen mukaan kestää. Lainsäätäjä kiusaa opiskelijaa vielä 
toisellakin periaatteella. Myös epäonnistuttuaan opinnoissaan opiskelijan 
on tuotava työviranomaisen nähtäville ”luotettava selvitys”, jossa hän 
todistaa opintojensa keskeytyneen mitä lopullisimmin ja menneen aivan 
totaalisesti pilalle. Pelkkä ”poissaolevaksi ilmoittautuminen” ei riitä opin- 
tojen keskeyttämisen ehdoksi, vaan opiskelija kuuluu työttömyysetuuden 
piiriin vain silloin, kun hän ei ole ilmoittautunut opiskelijaluetteloon lain- 
kaan — ei poissaolevaksi eikä läsnä olevaksi, eikä mennyt oppilaitoksensa 
ovesta ollenkaan sisään. Työttömyysturvalaki toteaa asiasta expressis 
verbis niin, että yliopisto-opiskelijan opinnot todetaan keskeytyneiksi, jos 
ne ovat todisteellisesti keskeytyneet vähintään vuoden ajaksi.51 Juuri näin 
työviranomainen palvelee opiskelijaa. Ja samalla tavoin opiskelijan pitäisi 
rakastaa omaa opinahjoaan: kuin sian teurasautoa. 

Työviranomainen vaatisi opiskelijoilta myös oppilaitoksen antaman 
todistuksen opintojen keskeytymisestä, mutta yliopistot eivät ole onneksi 
niin ymmärtämättömiä, että ne jakelisivat negatiivisia todistuksia eli pot- 
kuja opiskelijoille. Viime vuosiin asti tätä perusteltiin muun muassa sillä, 
että opiskeluaikaa ei rajoitettu ajallisesti ja että kerran saavutettua opis- 
keluoikeutta pidettiin pysyvästi voimassaolevana. Työviranomaisten suh- 
de opiskelijoihin on ollut joka tapauksessa yhtä nurja sekä ennen rajoitta- 
mista että rajoittamisen jälkeen. Työviranomainen voi nimittäin aina 
vaatia opiskelijalta todistusta siihenastisesta statuksestaan, esimerkiksi 
siitä, milloin hän on viimeksi ilmoittautunut opiskelijaksi, tapahtuiko il- 
moittautuminen läsnä olevaksi vai poissaolevaksi, vai onko hän laimin- 
lyönyt ilmoittautumisen kokonaan (mikä on siis työttömyysetuuden saa- 
misen ehto). Tällaistakin opiskelijaa työviranomaiset taivuttelevat osoitta- 
maan, että hän ei ole opinnoissaan ”aktiivisessa vaiheessa” eli valmistau- 
du esimerkiksi laajahkoon tenttiin tai valmistele tutkielmaansa salassa! 

Oikeus työttömyysetuuteen on vain, jos opiskelija on kaikista vai- 
keuksista huolimatta saanut tutkintotodistuksen tai kaikesta kiusan- 
teosta lannistuneena keskeyttänyt opintonsa. Työviranomainen naulitsee 
keskeyttämisen ehdoksi sen, että (1) opiskelija on keskeyttänyt opintonsa 
vähintään lukuvuodeksi, että (2) opintojen keskeyttäminen ei ole perutta- 
vissa, (3) ettei oppilaitos ota keskeytysaikana vastaan opintosuorituksia ja 
että (4) työhistorian, opintosuoritusten puuttumisen tai työmarkkinoilta 
poissaolon perusteella on selvää, ettei hän enää opiskele. Mutta työ- 
viranomaisten käytännöissä ihminen on työnnetty kunnolla lattianrakoon 
vasta sitten, kun häntä ei ole olemassa edes ”poissaolevana”. Onko siis 
asia juuri niin kuin Jean-Paul Sartre sanoo eksistenssifilosofisessa pää- 
teoksessaan L'Etre et le Neant (”Oleminen ja Olematon”): myös poissaololla 
itsellään on jotakin tiettyä olemassaoloa, kun poissaolevat henkilöt 
tuntuvat joskus olevan väkevästi paikalla.5? Läsnäolon metafysiikkaa 
tuntevalle työviranomaisen säännöt tuovatkin omalla hirtehisellä taval- 
laan mieleen sen, miten työttömien ja ahdistettujen ihmisten olemassaolo 


82 


on pyritty hävittämään. Kuten jo edellä totesin, työttömät, opiskelijat ja 
muu joutoväki siivotaan tilastoista. Lopulta heitä ”ei ole”, ja heidän poissa- 
olonsakin halutaan kieltää. 

Opiskelu ja samanaikainen työttömyysturvan käyttäminen ovat lain- 
säädännössä ankarasti sanktioituja asioita. Filosofisesti ajatellen ihmi- 
sellä olisi työttömänä ollessaan suorastaan velvollisuus kehittää tietojaan 
ja taitojaan myös opiskelemalla, mutta tätä työlainsäädäntö ei hyväksy 
vaan määrittelee sen työttömyysturvan väärinkäytöksi määräten rikko- 
muksesta sekä rangaistuksen että takaisinperintävaatimuksen. Tällä me- 
nettelyllään poliitikot ja viranomaiset haluavat estää sen, että opiskelijat 
käyttäisivät työttömyysetuuksia opintotuen asemasta. Taustaongelma 
onkin, että opintotuen taso on säädetty työttömyysetuuksia alemmaksi ja 
että yhteiskunta myös sillä tavoin aliarvostaa sivistyksellisiä motiiveja 
asettaen etusijalle vain työyhteiskunnan käytettävissä olemisen. 

Poliitikkojen ja viranomaisten mielestä on haitaksi yhteiskunnalle, jos 
ihminen työttömänä ollessaan opiskelee. Viranomaisvallan mielestä opis- 
kelijan on kärsittävä kurjuutta ja tultava toimeen opintotuella. Sama aja- 
tus on myös toimeentulotukilainsäädännön taustalla. Myöskään toimeen- 
tulotuki ei nosta opiskelijan tulotasoa työttömän ihmisen tasolle — ei 
ainakaan ennen kuin kaikki saatavissa oleva opintolaina on nostettu ja 
käytetty. Opiskelijat ovat siis työttömiin verrattuna pelkkää paariaa, vaik- 
ka todellisuudessa he tekevät yhteiskunnallisesti tärkeää työtä kehittä- 
essään itseään. Viranomaisvalta ja poliittinen valta asettavat työelämän 
normit niin vahvasti opiskelun ja sivistyksen edelle, että käytännössä si- 
vistysarvojen laiminlyöminen lyö korvalle myös yhteiskuntaa itseään. 


Työyhteiskunnan normien sivistyksenvastaisuus 


Opiskelevaa työtöntä ei katsota työviranomaisten normeissa työmarkki- 
noiden käytettävissä olevaksi henkilöksi. Niinpä opiskelija ei voi saada 
sen enempää työttömyyskassojen työttömyyspäivärahaa kuin Kelan perus- 
päivärahaa tai työmarkkinatukea eikä myöskään toimeentulotukea, vaan 
hän menettää lähes kaikki sosiaaliset oikeutensa heti, kun hän astuu 
oppilaitoksen ovesta sisään. Hänelle lankeaa velvollisuus elättää itsensä 
joko opintotukeen sisältyvällä opintorahalla ja opintolainalla sekä asumis- 
tuella — tai menemällä samanaikaisesti työhön, mikä ei ole useinkaan 
mahdollista opintojen kärsimättä ja keskeytymättä. Tämä yhteiskunnan 
aiheuttama ristipaine tekee opiskelijan asemasta vaikean. 

Opiskelijan asema onkin muodostunut pelkäksi helvetiksi, kun juuri 
kukaan opiskelija ei pysty enää maksamaan kiskurimaisia asumiskuluja 
sillä alimitoitetulla opintotuella, jolla yhteiskunta kiusaa opiskelijaa, hal- 
ventaa hänen uhrauksiaan yhteiskunnan rakentamiseksi ja asettaa hänen 
pyrkimyksensä jopa työttömänä olevien ihmisten alapuolelle. Helsingin 

yliopiston opiskelijoista 75 prosenttia käy opintojensa ohella jatkuvasti 
työssä.55 Tämä koetaan ongelmana myös opetusta antavalla taholla, kun 
luennoitsijat eivät pysty enää keskittymään opettamiseen luentosalien 
ovien paukkuessa jatkuvasti, toisin sanoen opiskelijoiden virratessa työ- 
hön tai palatessa työstä. 

Työttömänä oleminen on ihmisille taloudellisesti kannattavampaa tai 
ainakin vähemmän vahingollista kuin itsensä kehittäminen opiskele- 
malla. Ihmisten passiivisuus koituu haitaksi ensisijaisesti yhteiskunnalle, 
joka joutuu patistelemaan työttömiä työviranomaisten omille propaganda- 
kursseille tai koulutukseen: korjaamaan heidän masentuneisuudestaan 
johtuvia ongelmia. Työvoimatoimistojen omaan opetukseen saa sitten 
kyllä osallistua, ja sinne onkin pakko mennä työttömyysetuuden menettä- 
misen uhalla. Todellisen kouluttautumisen ja sivistymisen ehdot on kui- 
tenkin siihen mennessä yleensä jo tuhottu. 

Kaikki ihmiset eivät ole kuitenkaan niin moraalittomia, että he heittäy- 
tyisivät sohvalleen sammaloitumaan vain siksi, että viranomaisvalta on 
toimissaan epälooginen ja vahingollinen. Akateemisen tutkijan tapauk- 
sessa ”työmarkkinoiden käytettävissä oleminen” pitäisi ymmärtää samak- 
si asiaksi kuin ”itsensä kehittäminen opiskelemalla tai jatko-opiskele- 
malla”. Akateemisen kansalaisen kohdalla työyhteiskuntaan osallistumi- 
nen on vastuun kantamista itsestä ja omasta asiantuntemuksesta pitä- 
mällä tietoja ja taitoja yllä. Työmarkkinoiden käytettävissä olo ja opiskelu 
eivät olekaan vastakohtia, eikä viranomaisten pitäisi vastakohtaistaa 
niitä kieltämällä oikeutta työttömyysetuuksiin. 

Työviranomaisten ja työvoimahallinnon pitäisi tukea ihmisten pyrki- 
myksiä opiskella, sivistää itseään ja toisia ihmisiä. Lainsäädäntöä pitäisi 
muuttaa niin, että opiskelemisesta tehtäisiin työttömille selvä velvollisuus 
ja että ihminen ei menettäisi oikeuttaan työttömyysturvaan ja muihin 
sosiaalietuuksiin opiskellessaan korkeakouluissa tai yliopistoissa. Asian 
korjaaminen pitäisi aloittaa opintotukijärjestelmän remontista. Opintotu- 
kea tulisi korottaa niin, että se vastaisi perustoimeentulonormien tasoa ja 
että opintolainajärjestelmästä päästäisiin kokonaan eroon. Opintotuen 
rahoitus paikattaisiin luopumalla muun muassa perustoimeentuloa kor- 
keammista työttömyyspäivärahoista. Leikkauksen jälkeen kaikille työelä- 
män ulkopuolella oleville ihmisille maksettaisiin sama määrä rahaa. Se 
vastaisi perustoimeentulonormia, joka kattaa sekä asumisen että ravinto- 
ja muut välttämättömät menot. 

Tämä olisi sosiaalisesti oikeudenmukaista ja moraalista, sillä korkeaa 
ansiosidonnaista päivärahaa saavien henkilöiden työttömyys ei ole yhteis- 
kunnalle sen arvokkaampaa kuin työmarkkinatuella sinnittelevän ihmi- 
sen työttömyys tai opiskelijan työttömyys. Kun työttömien — ovatpa he 
sitten opiskelijoita tai pelkkiä ”veltto-virtasia” — asema olisi taloudellisesti 
sama, jokaiselle tulisi kannattavaksi kehittää itseään opiskelemalla. Opis- 
kelu ja sivistystoiminta eivät merkitsisi ihmisille enää pelkää ansion- 

menetystä ja uhrausta, vaan jokaisen kannattaisi hakeutua mahdolli- 
simman nopeasti sellaiseen koulutukseen, joka parantaa hänen kykyään 
tehdä henkisiä tai materiaalisia arvoja tuottavaa työtä. 

Sen sijaan työ- ja elinkeinoministeriö aikoi lieventää ongelmaa niin, 
että se vuoden 2009 syksyllä antoi eduskunnalle lakiehdotuksen, jonka 
mukaan työtön voisi jatkaa keskeytyneitä opintojaan tai opiskella uuteen 
ammattiin menettämättä työttömyysetuuttaan. Koulutuksen pitää olla 
kuitenkin ammattiin tähtäävää, suunnitelma on tehtävä yhdessä työ- 
viranomaisen kanssa, ja tukea voi saada korkeintaan 24 kuukaudeksi.5 
Käytännössä tämä johtaisi siihen, että yliopistoihin kertyisi kahden 
kerroksen väkeä. Pääsykokeissa valitut päätoimiset opiskelijat, joita usei- 
siin oppiaineisiin valitaan vain tusinan verran, saisivat valtion takaamaa 
opintolainaa ja opintotukea. Samoja aineita opiskelee huomattavasti suu- 
rempi joukko avoimessa yliopistossa. Uuden mallin mukaan he voisivat 
rahoittaa opintonsa opintotukea paremmalla työttömyysetuudella ja toi- 
meentulotuella. Opintonsa katkaiseva ja niitä myöhemmin jatkava saisi 
siis taloudellista etua verrattuna siihen, joka suorittaa opintonsa yhtä- 
jaksoisesti ja tunnollisesti kerralla loppuun. Tämä olisi selvästi väärin, ja 
järkevintä olisikin tukea parhaalla panoksella varsinaisia opiskelijoita, 
jotta opinnot eivät pääsisi ensinkään keskeytymään. Ongelma ei siis 
poistu ennen kuin työttömien ja opiskelijoiden taloudellisen aseman keino- 
tekoinen erottelu poistetaan perustulojärjestelmällä. 

Työ- ja elinkeinoministeriön esitys perustuu hallituksen asettaman ja 
sosiaaliturvan kokonaisuudistusta pohtivan komitean ehdotukseen. Kiel- 
teistä kaavailluissa uudistuksissa on, että perustulojärjestelmään siirty- 
misen sijasta poliittinen valta haluaisi lisätä vastikkeellisuutta ja ehdol- 
listamista, mikä johtaisi entistäkin tiukempaan kontrolliin, tarkistuksiin, 
valvontaan ja byrokratiaan sekä lisäisi järjestelmän sekavuutta ja aiheut- 
taisi karensseja sekä ihmisten vihaamia takaisinperintöjä. Lisäksi ihmi- 
nen haluttaisiin kytkeä entistä tiukemmin patistelun kohteeksi, jossa ase- 
massa hänen liikkumatilansa kävisi nykyistä ahtaammaksi. Sen sijaan 
perustulon idea on siinä, että se takaisi selkänojan, jonka tuella ihminen 
voisi toimia vapautuneesti yhteiskunnassa ja toteuttaa spontaania aktiivi- 
suuttaan tehtävissä, jotka hän osaa ja joihin hän on pätevä. 

Havainnollisen esimerkin nyt tekeillä oleviin uudistuksiin sisältyvistä 
heikennyksistä tarjoaa opetusministeriön työryhmän ehdotus, jonka mu- 
kaan ”alalle soveltumattomilta” voitaisiin viedä jatkossa opiskeluoikeus 
kokonaan.55 Ongelmalliseksi tulee, kuka ja tai millainen opiskelija tulki- 
taan ”alalle soveltumattomaksi”. Erottamiset eivät välttämättä rajoittuisi 
koskemaan vain joitakin anarkisteja, rabulisteja tai takkutukkaisia muu- 
sikoita. Kun tieteen olemus on kriittisyys, voitaisiin opiskeluoikeus viedä 
myös kaikilta niiltä, jotka toteuttavat tieteen parhaita piirteitä kriitti- 
syydellään. Myös C. G. E. Mannerheim erotettiin aikoinaan kadettikou- 
lusta, ilmeisestikin ”alalle soveltumattomana”. 

Non ridere, non lugere, negue detestari, sed intelligere. 


Roomalainen ajatelma”%6 


YLIOPISTO- JA KORKEAKOULUPOLITIIKAN 
AJATTELEMATTOMUUS 


Sen asemasta, että viranomaiset ja poliitikot pyrkisivät ratkaisemaan 
työelämän ja sivistyksen ristiriitoja, ne toimivat nyt päinvastoin ja vai- 
keuttavat sivistyneistön asemaa yhteiskunnassa. Tämä ei ole yllättävää, 
sillä julkinen hallinto ja byrokraatit eivät toimi ensisijaisesti kansalaisten 
parhaaksi vaan pitävät silmällä byrokratiakoneiston omaa etua. Julki- 
sessa hallinnossa asioita tarkastellaan julkisen edun eikä niinkään kansa- 
laisten edun kannalta. Tämä merkitsee, että kansalaiset pakotetaan elät- 
tämään viranhaltijoita, mutta nämä eivät tee mitään kansalaisten par- 
haaksi. Yksilöiden edun ja yhteiskunnan edun vastakohtaistuminen on 
keljua, koska kaikki julkinen etu koostuu viime kädessä yksilöiden eduis- 
ta. Muita etuja kuin yksilön etu ei näet ole olemassa. Yksilön etu ja jul- 
kinen etu näyttävätkin lankeavan yhteen vain viranomaishenkilöiden 
omassa voitonpyynnissä ja heidän hallitsemissaan viroissa, joissa julkinen 
etu edistää aina myös byrokraatin omaa hyvinvointia. 

Suomen ajauduttua suureen lamaan 1990-luvun alkuvuosina työvoima- 
hallinto oli pulassa. Ihmisille ei voitu löytää työtä, jolla he olisivat voineet 
elättää itsensä ja kartuttaa myös verottajan kukkaroa. Työttömyyttä hoi- 
dettiin lisäämällä julkisen sektorin velkaa. Suomen valtiolla oli vuonna 
2009 velkaa noin 58,9 miljardia ja vuoden 2014 lopulla yli 96 miljardia 
euroa. Vuoden 2022 lopulla velka on paisunut 137 miljardiin 57 eikä sitä 
ole pystytty lyhentämään nousukausilla lainkaan. Pelkät lainojen korot 
muodostavat erään suurimmista valtion budjetin menoeristä joka vuosi. 

Poliittinen valta yritti ja yrittää edelleen ratkaista työttömyysongelmaa 
siistimällä työttömiä pois tilastoista, jotta ne saataisiin näyttämään kau- 
niimmilta. Näin hallitukset ovat voineet pitää kiinni lupauksistaan työttö- 
myyden puolittamiseksi. Työttömyyden puolittaminen oli jo Paavo Lippo- 
sen lipsauttama vaaliteesi, jonka lunastamisesta tuli ylivoimaisen vai- 
keaa.58 Parempi olisi ollut puhua vain työttömyyden alentamisesta tai 
toimista, joilla tähdätään työttömien ihmisten ongelmien lievittämiseen. 
Mutta työttömiä puoliksi halkova pöllinhakkuu pääsi kuitenkin alka- 
maan. 

Työviranomaiset ja opetusviranomaiset lyöttäytyivät tällöin yhteen. He 
pyrkivät työttömien määrän vähentämiseen ohjaamalla ihmisiä aktiivi- 
sesti koulutukseen. Juuri tämä on johtanut moniin ristiriitoihin, joista osa 
näkyy työttömyysturvan ja opiskelun vastakohtaistumisena. Kun ihminen 
opiskelee, hän ei ole enää työtön ja tulee yhteiskunnalle halvemmaksi. 

Harjoitettu politiikka ei ole ollut vain työvoimapoliittisesti epäonnistu- 
nutta, vaan sen tuloksena on tehty myös surkeaa tiede- ja korkeakoulu- 
politiikkaa. 


Työttömyyden vähentäminen koulutusta lisäämällä 


Yliopistoista ja korkeakouluista valmistui jo 1990-luvun alussa ylen mää- 
rin maistereita, lisensiaatteja ja tohtoreita. Suuri osa meistä päätyikin 
mahdollisimman nopeasti työttömyyskortistoon. Vielä 1960- ja 1970-luvul- 
la yhteiskunnalla oli tarjota jokaiselle akateemisesti koulutetulle ihmiselle 
koulutusta vastaava työpaikka. Jos työpaikkoja ei ollut, niitä luotiin lisää 
paisuttamalla julkista sektoria ja perustamalla lisää virkoja. Sen sijaan 
1990-luvun alussa valmistuneen akateemisen henkilön asema ei ole ollut 
läheskään yhtä ruusuinen kuin 1970- tai 1980-luvulla valmistuneen. 

Laman aikana julkisen hallinnon osastopäälliköt, suunnittelijat ja yli- 
johtajat joutuivat pinteeseen. Korkeakoulutettujen tulva piti ohjata työttö- 
myyskortistoista nopeasti jonnekin muualle. Turhautunut ihminen joutuu 
helposti aggression valtaan, alkaa vaatia oikeuksiaan ja tekee sen pudot- 
tamalla muutamia liian hyvin voivia päitä. Niinpä työministeriön ja ope- 
tusministeriön virkamiehet laativat hallitustahon kanssa suunnitelman, 
jolla työttömät korkeasti koulutetut ihmiset ohjattiin akateemiseen jatko- 
koulutukseen. Ammattiyhdistyksiä ja muita työmarkkinaosapuolia ei tar- 
vinnut kuunnella, sillä ay-liike oli menettänyt voimiaan laman keskellä, ja 
työnantajat puolestaan eivät ole koskaan piitanneet siitä, miten koulu- 
tetut ihmiset voivat, kunhan heitä on tarpeeksi. 

Jo opintoviikkojärjestelmä ”koulutusohjelmineen” ja ”suuntautumis- 
vaihtoehtoineen” tuotiin yliopistoihimme DDR:stä, jossa siitä on myöhem- 
min päästy kielipoliisien ystävällisellä avustuksella eroon. Mutta 1990- 
luvulla maahamme luotiin myös kokonaan uusi korkeakoulujärjestelmä. 
Yliopistoistamme valmistuu nykyisin kaksi kertaa enemmän maistereita 
ja neljä kertaa enemmän tohtoreita kuin vuonna 1985.9 Työviranomaiset 
ja opetusviranomaiset eivät virittäneet tätä kouluttautumisen rotan- 
loukkua siksi, että heidän motiivinsa olisivat olleet sivistykselliset tai että 
he olisivat ajatelleet kansalaisten parasta. Ikäluokasta yli kaksi kolman- 
nesta käy nykyisin korkeakoulua, kun entiset opistot nimettiin keski- 
asteen uudistuksen tuloksena ”korkeakouluiksi”. Ammattikorkeakoulu- 
järjestelmä on kuitenkin pelkkä opistojen katto-organisaatio, hallinto- 
himmeli, jolla johdetaan keskitetysti useita oppilaitoksia: teknisiä opis- 
toja, kauppaoppilaitoksia, sihteeriopistoja ja sairaanhoito-opistoja. Mutta: 
vain nimet muuttuvat — asia pysyy. Uusi kallis järjestelmä ei tuonut 
lisäarvoa opetuksen sisältöihin eikä laatuun, ellei sellaiseksi lasketa 
oppilaiden ja opettajien mahdollisesti parantunutta ammattiylpeyttä. 

Kukaan ei vaivautunut pohtimaan, mitä yhteiskunta tekee monin- 

kertaisella määrällä maistereita ja tohtoreita sekä heidän lisäkseen leivo- 
tuilla opistokorkeakoulutetuilla. Eräässä vaiheessa tohtoreita ehdotettiin 
”tuotettaviksi” jo ammattikorkeakouluissakin.$0 Yhtä hyvin opetusministe- 
riö olisi voinut perustaa postimyyntifirman ja lähettää tohtorindiplomin 
jokaiseen kotiin. 

Orwellilainen doublespeak alkoi leimata koulutuspolitiikkaa, kun sanat 
muuttuivat musiikiksi ja korkeakouluja perustettiin jokaiseen niemeen ja 
notkelmaan. Ammattikorkeakoulut tarttuivat aktiivisesti mahdollisuuteen 
kääntää sana ”korkeakoulu” englannin kielen sanaksi ”university”; sana 
”korkeakoulu” kun kääntyy huonosti suoraan englanniksi. Esimerkiksi 
Kotkassa toimiva Kymenlaakson ammattikorkeakoulu luonnehtii itseään 
Internet-kotisivuillaan maininnalla ”University of Applied Sciences”.61 
Sekä sanalla ”university” että käsiteparilla ”applied sciences” (”soveltavat 
tieteet”) on kuitenkin sekä tieteessä että yleiskielessä muu kuin ammatti- 
korkeakoulua tarkoittava merkitys. ”University” merkitsee yliopistoa, ja 
soveltavat tieteet ovat tiedeyliopistoissa edustettujen tutkimuksellisten 
tieteenalojen haaroja, joilla teoreettista perustutkimusta harjoitetaan jon- 
kin erityisemmän asia-alueen yhteydessä. Tutkimuksen mielenkiinto ei 
ole tällöin välttämättä käytännöllinen eikä konkreettinen, mutta tutki- 
muksella on muu kuin puhtaasti yleispätevä merkitys. Näin on esimer- 
kiksi soveltavassa matematiikassa, soveltavassa fysiikassa ja soveltavassa 
filosofiassa, joiden tutkimusaiheet voivat olla hyvinkin teoreettisia ja lä- 
hestymistavat epäkonkreettisia: vain ajatusobjekteina lähestyttäviä. Kos- 
ka ammattikorkeakouluissa harjoitettava toiminta on kuitenkin poik- 
keuksetta konkreettista ja käytännöllistä, on väärin ja tahallisen har- 
haanjohtavaa sanoa niitä ”soveltavien tieteiden yliopistoiksi”. 

Ammattikorkeakouluissa opetetaan ja opiskellaan tietoja sekä taitoja, 
jotka ovat paikoin banaaleja ja jotka jokainen voisi päätellä arkikoke- 
muksen pohjalta. Esimerkiksi pelastusalan ammattikorkeakoulussa saate- 
taan paukuttaa oppilaiden päähän läksyjä siitä, ”miten on toimittava vaa- 
ratilanteessa”, vaikka kyseisten opinkappaleiden päättelemiseen ei tar- 
vittaisi mitään opetusta vaan pelkkää tervettä järkeä. Kuitenkin ammatti- 
korkeakouluissa opiskellaan suurina totuuksina esimerkiksi seuraavanlai- 
sia opetuksia: ”Jos pyöräsi jarrukahva tuntuu löystyvän, on todennäköistä, 
että fillarisi jarru on rikki.” Tai paljon lisääntyneessä turvallisuusalan 
koulutuksessa teroitetaan opiskelijoiden mieleen, että ”jos halutaan vält- 
tyä varkaudelta, on syytä lukita ovet ja ikkunat!” 

Kun puolet ikäluokasta käy nykyään lukion, on suurella osalla lukio- 
laisista ja ammattikoululaisista suunnilleen sama älykkyyden taso. Niin- 
pä lukiolaisten ja ammattikoululaisten välillä ei ole sen suurempaa eroa 
kuin lukiolaisten ja ammattikorkeakoululaistenkaan välillä, eikä lukiota 
voida pitää enää ”yliopisto-opintoihin valmentavana tai ohjaavana oppi- 
laitoksena? kuten ennen, vaan siitä on tullut eräänlainen peruskoulun 
jatke. Tämä merkitsee, että todelliset tasoerot tulevat näkyviin vasta yli- 

opistoissa opiskelevien ja ammattikorkeakouluissa opiskelevien välillä. 
Samasta syystä ammattikorkeakoulujen ei pitäisi pyrkiä esiintymään 
korkeakouluina, ja niiden nimittämisen ”yliopistoiksi” voisi kieltää. 

Myös yliopistoissa maisteri- ja tohtorikoulutuksen taso on laskenut, 
kun rahoitus sidottiin suoritettujen tutkintojen määrään. Tässä uudessa ja 
moititussa järjestelmässä yliopistot ja niiden laitokset saavat merkittävän 
osan rahoituksestaan sen perusteella, miten paljon ne onnistuvat laakeroi- 
maan maistereita ja seppelöimään tohtoreita ulos tuotantolinjojensa liuku- 
hihnoilta.6? Ohjaamalla työttömät koulutuksen tielle ei onnistuttu tieten- 
kään ratkaisemaan korkeakoulutuksen tulvaan johtanutta perussyytä, 
työttömyysongelmaa. Sen sijaan toimettomat akateemiset ylpistyivät ja 
tulivat entistäkin soveltumattomammiksi itselleen sopiviin töihin. Alet- 
tuaan tuntea itsensä Edisoneiksi heidän jononsa kiertyi kulman taakse 
työttömyyskassojen ja sosiaalitoimistojen luukulle. Tällä tavoin ei onnis- 
tuttu myöskään tukemaan sivistystä eikä tutkimusta, sillä määrällisten 
kriteerien käyttöönotto on ollut omiaan heikentämään tutkimuksen laa- 
tua. Eräät tiedekunnat eivät esimerkiksi kehtaa enää arvostella uusia 
väitöskirjoja arvolausein, sillä hyväksymisen kriteerit ovat tuotantokiin- 
tiöiden keskellä alentuneet.93 

Uudistusten tulokset ovat nyt käsillä. Niiden myötä on vastattava 
muutamaan tärkeään kysymykseen. Eikö ylikouluttamisen arvostelemi- 
nen ole ristiriidassa sen kanssa, mitä edellä totesin sivistysarvojen tär- 
keydestä ja kouluttautumisen ihanteista? Entä mitä koulutusjärjestelmän 
paisuttaminen kertoo työyhteiskunnan ja sivistysyhteiskunnan ongel- 
mista? Vastaan kysymyksiin näin: ensinnäkin koulutuksen ja sivistyksen 
tukeminen ei ole ollut sivistysihanteiden syventämistä vaan laajentamista. 
Koulutusjärjestelmän uudistus ei ole merkinnyt laatua vaan lavennusta. 
Vaikka vauhti onkin ollut hyvä, uudistusten kanssa on kiirehditty vää- 
rään suuntaan. Ja mistä nämä vääristymät johtuvat? Työelämän ongel- 
miin ja sivistyksen sisältövaatimuksiin on pyritty vastaamaan pelkillä 
hallinnollisilla uudistuksilla. Ongelman takana on tosiasia, ettei työ- 
markkinoiden arvoihin perustuva viranomaistoiminta ole vieläkään luo- 
punut periaatteistaan, joiden mukaisesti se arvottaa työelämään osallistu- 
misen opiskelua ja tieteen sekä tutkimuksen sisältöjä tärkeämmäksi. Po- 
liittinen valta on vaatinut kouluttautumista lähinnä työvoimapoliittisista 
syistä eikä tiedon ja sivistyksen itseisarvon vuoksi. 

Viranomaisten todellinen piittaamattomuus näkyy siinä, että opiskeli- 
jaa ei haluaisi taloudellisesti tukea kukaan ja siinä, että tieteen ja sivis- 
tyksen sisällöistä ei piitata juuri mitään. Myös yliopistot ovat jatkuvassa 
ahdingossa julkisen rahoituksen heikennyttyä ja tulosvaatimusten alettua 
sanella tieteiden sisältöjä. Tässä tilanteessa työttömien ohjaaminen koulu- 
tukseen olikin pohjimmiltaan ajattelematonta. Koulutuksen ja sivistyksen 
motiivit eivät syntyneet spontaanisti sisältä päin, vaan ulkoisten syiden 
sanelemina. ”Kepit ja porkkanat ovat välineitä, joilla ohjaillaan aasia”, 

lausui pitkän linjan yliopistomies Antti Eskola uudistusten vuosina.94 
Keppinä toimi työvoimapolitiikka ja porkkanana tutkintojen tuloskiintiö. 
Työttömiä ohjattiin koulutukseen vain siksi, että heidät saatiin pois 
työttömyystilastoja rumentamasta. Sivuseurauksena tehtiin ongelmallista 
korkeakoulu- ja tiedepolitiikkaa, jossa humboldtilaisen sivistysyliopiston 
(die Bildungsuniversität)65 ihanteen mukaista itsehallintoa kavennettiin 
ja akateemista vapautta leikattiin. Heikennykset näkyvät edelleen opiske- 
lijoiden ja tutkijoiden asemassa. Tämä ei suinkaan tarkoita, ettei sivisty- 
misen ja kouluttautumisen itseisarvo olisi edelleen kannatettava. Viran- 
omaisvallan pitäisi vain ottaa entistä johdonmukaisemmin vastuu myös 
kouluttautumisen taloudellisista edellytyksistä ja seurauksista. Siihen 
päästäisiin ehdottamani uuden tulonjakomallin kautta. Seuraavaksi pe- 
rehdytään siihen, mitä opiskelijoiden, tutkijoiden ja professorikunnan ase- 
massa nykyään tapahtuu. 


Opiskelijoiden aseman sietämätön kurjistaminen 


Pääministeri Matti Vanhanen ilmoitti Helsingin yliopiston ylioppilas- 
kunnan järjestämällä kyselytunnilla olevansa huolissaan yhteiskunnan 
”huoltosuhteesta”.66 Huoltosuhteella, jota usein sanotaan myös elatus- 
suhteeksi, tarkoitetaan sitä osuutta väestöstä, jonka työlliset joutuvat 
elättämään. Esimerkiksi jos huoltosuhde on 2, yksi työssä käyvä joutuu 
elättämään kaksi työssä käymätöntä, toisin sanoen työtöntä tai työvoiman 
ulkopuolista ihmistä, kuten opiskelijaa, eläkeläistä tai lasta. Tyypillinen 
huoltosuhde Suomessa on ollut hieman yli yksi mutta työttömyysalueilla 
se on ollut jopa kaksi, eli tilastojen valossa melko harva käy tuottavassa 
työssä. Huoltosuhde ei kuitenkaan anna täydellistä kuvaa yhteiskunnan 
arvotuotannosta. Kuten edellä totesin, arvoja tuotetaan työelämän ulko- 
puolellakin. Siksi on väärin, että huoltosuhteesta moralisoiminen aloite- 
taan kohdistamalla kritiikin keihäät opiskelijoihin, jotka sentään kehittä- 
vät itseään ja suhtautuvat vastuullisesti yhteiskuntaan. 

Vanhasen mukaan opiskelijoiden opiskeluaikaa pitäisi lyhentää eläke- 
pommin purkamiseksi niin, että opiskelijat siirtyisivät työelämään entistä 
aiemmin. Hänen ehdotuksensa mukaan varhaisempi työelämään siirtymi- 
nen kävisi siten, että luppovuosien kasaamista ylioppilaaksi pääsyn ja 
opintojen aloittamisen väliin vähennettäisiin ja sivuaineiden määrää pie- 
nennettäisiin. Lisäksi hän kehotti opiskelijoita nopeuttamaan valmistu- 
mista ”ottamalla rohkeasti lainaa työnteon asemasta”. Hieman hänen 
lausuntonsa jälkeen opetusministeriön työryhmä päätyi esittämään, että 
opiskeluoikeuksille asetettaisiin aikaraja, joka katkaisisi opiskeluoikeu- 
den ”suositeltuun valmistumisaikaan” eli viiteen vuoteen lisättynä kah- 
della vuodella.67 Myös ”raskaudesta, ulkomailla oleskelusta tai varusmies- 
palveluksessa olosta” tai muusta ”hyväksyttävästä syystä” johtuvat poissa- 

olot jatkaisivat opiskeluoikeutta poissaolokautta vastaavan ajan verran, 
maksimissaan kuitenkin kahdella vuodella. Näin pisimmäksi kokonais- 
valmistumisajaksi ja opiskeluoikeuden enimmäismääräksi tulisi seitse- 
män vuotta.68 Myöhemmin uudistus myös ajettiin läpi. 

Rajoittamalla ja leikkaamalla ei kuitenkaan tueta opintojen suoritta- 
misen fodellisia edellytyksiä. Viivästyminen harvoin johtuu sivuainevali- 
koimasta tai siitä, ettei ihminen osaisi opiskella. Hitaus johtuu ajan puut- 
teesta, ja aika riippuu rahasta. Rahojen riittämättömyyden vuoksi opiske- 
lijat vitkastelevat opintojaan roikkumalla työelämän ja opintojensa välillä. 
Niinpä valmistumissuositusta ei saavutetakaan kiristämällä ja kurista- 
malla opiskelun ehtoja vaan tukemalla opiskelijoita taloudellisesti sekä 
kohdistamalla taloudellinen tuki oikein. Sen sijaan sivuaineiden ja opis- 
keluoikeuksien leikkauslinja merkitsee tulipalon sammuttamista gasolii- 
nilla, kun kiire ja välinpitämättömyys lisääntyvät. 

Opintojen varhaisemmassa aloittamisessa ja tehokkaassa opiskelussa 
sinänsä ei ole mitään vikaa. Opintojen hidas eteneminen ja viipyvä val- 
mistuminen ovatkin johtuneet viranomaisten itsensä kasaamista esteistä. 
Moitittaessa ylioppilastutkinnon ja yliopistoon kirjoittautumisen väliin 
jääviä vuosia ei muisteta, että ne eivät ole seurausta yksilöiden omasta 
tahdosta tai toiminnasta, vaan esimerkiksi yhteiskunnan itsensä säätä- 
mästä asevelvollisuudesta ja ennen kaikkea yliopistojen valintakoe- 
järjestelmästä, joka viivyttää opiskelijoiden rekrytoitumista haluamalleen 
opinalalle. Halukas pääsee lopulta kuitenkin, jos ei 19-kesäisenä niin 
viimeistään 25-vuotiaana. Kömpelö, vain kerran vuodessa järjestettävä ja 
huonosti ominaisuuksia mittaava valintakoejärjestelmä ainoastaan viivyt- 
tää asioita. Aikaisempina vuosina alle 25-vuotiaat eivät saaneet opiskella 
edes avoimessa yliopistossa. Nyt hekin voivat suorittaa yliopistoissa arvo- 
sanoja, mutta he eivät saa opintoihinsa tukea. Muutoksen suunta on ollut 
joka tapauksessa oikea. Tällä tavoin on kierretty nykyisen valintakoe- 
järjestelmän karsintaa, ja opintojen piiriin pääsee hyvin motivoituneita 
nuoria, kun taas valintakoejärjestelmää käytetään usein pelkkänä lotto- 
arvontana ja takaporttina vähemmän suosituille aloille. Niiden kautta 
opiskeluoikeus koko yliopistoon saattaa lohjeta ilman kiinnostusta pää- 
aineeseen. Avoimessakin yliopistossa opiskelevat saavuttavat yleensä tut- 
kinnonsuorittamisoikeuden tulevien kesien valintakokeissa. Tämä on kui- 
tenkin varsinaisten opintojen katveessa elettyä pienelämää, joka ohjaa 
opiskelijoita kiertelemään ja kaartelemaan. 


Numerus clausuksen vaihtoehdot 
Ei ole todisteita siitä, että mikäli nykyinen valintakoejärjestelmä poistet- 


taisiin ja korvattaisiin hakijoiden ominaisuuksia paremmin mittaavalla 
järjestelmällä, koulunpenkille kasautuisi nykyistä enempää sellaisia 

opiskelijoita, jotka tietyltä koulutusalalta lopulta valmistuvat. On oletetta- 
vaa, että maisterintutkintoja ja muita diplomeita myönnettäisiin eri kou- 
lutusaloilta sama määrä kuin ennenkin. Dosentti Osmo Pekonen kertoo 
teoksessaan Ranskan tiede, että kyseisessä sivistysmaassa on käytössä 
järjestelmä, jonka mukaan tuoreet ylioppilaat voivat vapaasti kirjoittau- 
tua haluamalleen koulutusalalle yliopistoihin.69 Vasta opintojen edetessä 
suoritetaan karsintaa. Se ajoittuu kahden lukuvuoden jälkeiseen vaihee- 
seen, mutta tuolloinkaan selektio ei ole ehdotonta. 

Myös Suomeen voisi sopia järjestelmä, jossa yliopistoihin saisi kirjoit- 
tautua heti ja opintojen suorittaminen olisi vapaata. Tällainen järjestelmä 
on todellisuudessa olemassa jo avoimen yliopiston muodossa, mutta se 
toimii tehottomasti ja edustaa vähemmän arvostettua varjojärjestelmää. 
Avoimen yliopiston piirissä opiskelevat nuoret integroituvat opiskelija- 
elämään heikommin, ja heidän tulevaa ammatti-identiteettiään kolhitaan, 
kun heille ei myönnetä täysivaltaisen opiskelijan statusta.7?! Opiskelu- 
oikeuksien vapauttaminen ja karsinnan siirtäminen opiskeluvaiheeseen 
saattaisi kohottaa myös opiskelumotivaatiota ja työskentelyn laatua. Täl- 
laisen järjestelmän piirissä täysi taloudellinen tuki voitaisiin antaa opin- 
tonsa parhaiten suorittaneille, ja karsinta tapahtuisi taloudellisen tuen 
vähentämisen kautta, mikäli opinnot eivät etene. Opintonsa neljässä tai 
viidessä vuodessa suorittavien tuki olisi työttömän täyden toimeentulo- 
tuen suuruinen. Mutta myöskään opinnoissaan hitaammin tai heikommin 
edistyviä ei tulisi hoputtaa opiskeluoikeuksia leikkaamalla. Järjestelmän 
etuna olisi myös se, että se ei johtaisi samanlaiseen ehdottomaan giljo- 
tiinin käyttöön kuin nykyinen valintakoejärjestelmä, jossa akatemioiden 
ovet joko aukenevat tai pysyvät kerta kaikkiaan kiinni. 

Opintojen laadun kohottaminen kävisi yhtäältä niin, että täysi tuki 
luvattaisiin parhaiten menestyville, ja toisaalta niin, että vaatimustasoa 
korotettaisiin. Tämä ei tosin saisi merkitä opetuksen pedanttisuuden tai 
tenttien yksityiskohtaisuuden lisäämistä vaan huomion kiinnittämistä 
esimerkiksi siihen, miten opiskelija sietää ja käsittelee semanttista ja 
arvofilosofista moniselitteisyyttä. Tenttivastausten, kirjoitelmien ja tutki- 
elmien keskeinen heikkous on tätä nykyä se, että ne ovat teksteinä 
armottoman huonoja, ja myös ylioppilaskirjoitusten äidinkielen kokeen 
taso on romahtanut. Lisäksi nykyisen valintakoejärjestelmän ja yliopisto- 
rakenteen ongelmana on jo kauan ollut, että ruotsinkielisille tarkoitettuja 
korkeimman asteen opiskelupaikkoja riittää lähes kaikille halukkaille 
ruotsinkielisille ylioppilaille, kun taas suomenkielisistä ylioppilaista vain 
noin kymmenelle prosentille on olemassa opiskelupaikka yliopistossa. Kie- 
lipoliittinen diskriminaatio näkyy siinäkin, että Svenska kulturfonden 
tukee vain ruotsinkielistä tutkimusta toisin kuin Suomen Kulttuurirahas- 
to, vaikka se on Suomen Kulttuurirahastoa varakkaampi säätiö. 

Opintojen aloittamisen aikaistamista ja opintojen nopeampaa suoritta- 
mista ei voitane edistää ministerien mahtikäskyillä, sillä kitulias opin- 

noissa edistyminen on seuraus lähinnä valintakoebyrokratian aiheutta- 
man ajantuhlauksen tuottamasta haitasta ja taloudellisten resurssien 
puutteesta, toisin sanoen viranomaisten omasta toiminnasta. Akateemi- 
nen aikahuvoli ei johdukaan opiskelijoiden hitaudesta, sillä opiskelijoilla on 
jo nyt voimakas intressi valmistua mahdollisimman nopeasti. Ongelmana 
on, miten tieteen virkamiesten oma viivyttely voitaisiin lopettaa. Sen 
sijaan Vanhasen malli ohjaisi opiskelijoita valmistumaan nopeammin ja 
ottamaan elatusvastuuta eläkeläisistä, poliitikoista ja virkamiehistä vain 
rohkaisemalla opiskelijoita tekemään syömävelkaa. Tuskin kukaan opis- 
kelija on niin ajattelematon, että rupeaa kasaamaan itselleen suurta 
velkataakkaa tilanteessa, jossa julkinen valta ei itse haluaisi ottaa mitään 
vastuuta työllisyystilanteesta, opintotuesta eikä kansalaisten toimeen- 
tulon edellytyksistä. 

On ennustettu, että suurten ikäluokkien jäätyä eläkkeelle julkisella 
sektorilla koetaan jopa työvoimapulaa, jonka tuloksena myös parikym- 
mentä vuotta työttömänä tai tilapäistöissä olleet pääsevät yhteiskunnan 
kakkuun kiinni.” Itse en usko tähän arvioon. Sellaiset ihmiset ovat jo 
työttömyytensä niin pilaamia, että heistä tulee väliinputoajien sukupolvi, 
ja heidän sijastaan virkoihin valitaan 1980- ja 1990-luvulla syntyneitä 
nuoria. Todennäköisesti suuri osa julkisista viroista myös lopetetaan elä- 
köitymisen myötä, kun niiden ylläpitämisen ainoa peruste poistuu tai 
kuolee. Esimerkiksi TV-uutiset kertoivat vähän aikaa sitten tosiasian, että 
eräissä pienissä kunnissa 1990-luvun lama söi jopa kolme neljäsosaa 
julkisista työpaikoista.??2 

Opiskelijoiden haluttomuus tehdä opintolainaa on suora seuraus tule- 
vaisuutta ja toimeentuloa koskevasta epävarmuudesta. Kun pysyviä työ- 
paikkoja on entistä vähemmän, opiskelijat hankkivat toimeentulonsa 
muualta kuin pankeista. Tämä tarkoittaa, että jos työmarkkinapolitiikkaa 
hoidetaan huonosti, opiskelijat tekevät omat yhtälönsä eivätkä ala elä- 
mään velaksi. Riittämätön opintoraha ja asumistuki puolestaan ohjaavat 
opiskelijoita työelämään, ja tämä merkitsee turhautumista, opintojen vii- 
västymistä, huonoa tehokkuutta ja älykkäiden ihmisten käyttämistä 
vartiointifirmoissa ja valintamyymälöiden kassoilla. Se merkitsee huonoa 
yhteiskunnallista hyötysuhdetta, vajaatehoista resurssien toimeenpanoa 
ja aivokapasiteetin tuhlausta. 

Kehotusta vauhdittaa opintoja opintolainaa tekemällä voikin pitää 
tyhjille seinille kaikuvana korahduksena, jota kukaan ei usko ja jota 
kukaan ei tottele. Itse neuvoisinkin opiskelijoita menemään kokonaan 
lainalakkoon. Muutaman tuhannenkin euron lainalasku rasittaa nuoren 
ihmisen taloutta aina keski-ikään asti. Myöskään opiskelijoiden näennäi- 
sesti myöhäinen työelämään siirtyminen ei ole mikään ongelma. Ongelma 
on se, että valtaosa opiskelijoista joutuu työskentelemään jo opintojensa 
aikana, ja siksi heidän opintonsa eivät etene. Kun siis lähes kaikki 
yliopisto-opiskelijat jo työskentelevät, miten ihmeessä heidän ”työelämään 

siirtymistään” voitaisiin vielä aikaistaa? Tilastoharhassa onkin kyse siitä, 
että työssä ollessaan he eivät toimi omalla koulutusalallaan, kun ”työ- 
elämään siirtyneeksi” tilastoidaan vain sellainen, joka ei enää opiskele, ja 
korkeakoulutuksen runsaus ei muutenkaan vastaa työvoiman tarvetta. 


Huoltosuhde ja opiskelu 


Opintotuki ei ole tietenkään sama asia kuin poliitikkojen ja virkamiesten 
palkkaus. Vertailu on kuitenkin tärkeää, koska se paljastaa, miten asiat 
ovat. Samalla kun pääministeri kehotti nuorisoa elämään lainarahalla, 
kansanedustajat itse korottivat palkkojaan 50 prosenttia.?3 Palkankoro- 
tuksia on sadellut myös korkeimmille virkamiehille. Virkamiehen pitäisi 
olla palvelija eikä herra. Julkista virkaa voidaan sen alkuperäisen tarkoi- 
tuksen vuoksi pitää luottamustehtävänä mutta myös eräänlaisena lahjana 
haltijalleen. Julkisissa viroissa toimivien henkilöiden palkkojen pitääkin 
olla kohtuulliset tai keskimääräistä alemmat, eikä niihin tule houkutella 
rahalla. 

Oma ehdotukseni on, että yhteiskunnallista huoltosuhdetta oikaistai- 
siin alentamalla ammattipoliitikkojen palkkoja ja muita etuja. Byrokratia- 
koneistoa olisi purettava ja sosiaalietuuksien jakelua yksinkertaistettava 
ja nopeutettava. Myöskään taannoista lääkäripulaa ei olisi pitänyt rat- 
kaista niin kuin Alahärmän kunnassa, jossa terveyskeskuslääkärille tar- 
jottiin jopa 11 200 euroa kuukaudessa, mikäli syrjäiseen kuntaan joku 
pätevä lääkäri saadaan.74 Asia olisi voitu ratkaista oikealla koulutuspoli- 
tiikalla: sallimalla järkevä lääkärikoulutus myös kaidalla 1990-luvulla 
eikä vääntää koulutushanoja kiinni tavalla, jolla kokonaisia tiedekuntia 
uhattiin lakkauttaa. 

Aivovientiä, oppineiden maastapakoa ja alueellista työvoimapulaa ei 
paranna se, että julkinen sektori hamuaa palvelukseensa väkeä kilpaile- 
malla yksityisen sektorin kanssa sekä tarjoaa tulokkaille rahaa niin, että 
ranteet notkuvat. Esimerkiksi syrjäseutujen lääkäreiden työskentelyolot 
pitäisi järjestää muilla keinoin niin inhimillisiksi, että joku osaava lää- 
kärikokelas haluaisi ottaa paikan vastaan. Sen sijaan nykyisin julkisen 
sektorin supistukset tekevät työssä olemisesta niin tukalaa, ettei kukaan 
halua vaihtaa omaa onneaan rahaan. Palvelutaso tulisikin taata sitä 
kautta, että koulutettuja ihmisiä olisi tarjolla kysyntää vastaava määrä. 
Muuten ay-liike pääsee kiristämään yhteiskuntaa kohtuuttomasti palkka- 
vaatimuksillaan. Koko työelämän ja työttömyyden dynamiikkaahan elät- 
tää se jo kolmannessa luvussa toteamani asia, että työvoimaa on aina tar- 
jolla enemmän kuin työpaikkoja. Tämä on työyhteiskunnan hapan he- 
delmä. 

Sen, minkä voi sanoa, voi sanoa selvästi 
huulilävistyksestä huolimatta. 


Nykyintellektuellien viisautta 


HATTUJEN JA MYSSYJEN ERIMIELISYYS 


Opiskeluoikeuksien kaventaminen kuului Matti Vanhasen ensimmäisen 
hallituksen asialistalle, joten ei ole ihme, että opiskelijat alkoivat vastus- 
taa esitystä aktiivisesti. Hallitustahon ehdotus opiskeluoikeuksien rajoit- 
tamisesta leimahti liekkeihin yliopistolla 18.3.2004, jolloin Senaatintorille 
kokoontui noin 15 000 mielenosoittajan joukko. He kaikki protestoivat 
hallituksen ehdotusta vastaan ja, kuten saatoin päätellä, tässä kirjassa 
esitettyjen ajatusten puolesta. Hämmästyttävää kiistassa oli tapa, jolla 
yliopiston johto asettui hallituksen ehdotusten taakse ja opiskelijoiden 
sekä muiden isänmaantoivojen etuja vastaan. Muiden muassa kansleri 
Kari Raivio kirjoitti opiskelijoiden reaktioista Yliopisto-lehteen tyrmis- 
tyttävästi näin: 


Jos ilmiselviinkin epäkohtiin puuttumista kynsin hampain vastuste- 
taan, uskottavuus voi olla vähissä sitten, kun aktiiviopiskelijoille to- 
della tärkeät asiat, kuten opintojen maksullisuus, nousevat esitys- 
listalle.75 


Kansleri näyttää ajatelleen, että opiskelijoiden tavalla puolustaa oikeuk- 
siaan ei olisi ollut katetta, vaikka opiskelijakunta ei edes vaatinut mitään 
vaan yritti ainoastaan pitää oikeuksistaan kiinni. Kansleri näytti pitävän 
selvänä ja luonnollisena, että opiskelijoiden täytyy suostua ehdotuksiin, 
koska muutoin sillä on edessään vielä pahempia uhkakuvia, kuten opin- 
tojen tekeminen maksulliseksi. Pelkään pahoin, että pitämällä yliopisto- 
opintojen maksullistamista mahdollisena Kari Raivio ampui itseään jal- 
kaan.76 Hän ikään kuin tunnusti maksullistamisen sellaiseksi neuvottelu- 
valuutaksi, jolla opiskelijoita ja yliopistoyhteisöä voidaan uhata, kun hei- 
kennyksiä jatketaan. Juuri tällaisten syiden vuoksi pirulle ei pitäisi antaa 
pikkusormea. Kaikesta päätellen Raivio ei ollutkaan niin sanottu rauta- 
kansleri. ”Kun valta alkaa horjua, sen ote todellakin lipsuu.” Korkeat 
virkamiehet olisivat voineet puolustaa opiskelijoita paremminkin, mikäli 
he olisivat halunneet tunnustaa opiskelijat yliopistoyhteisön jäseniksi. 

Kanslerin kanssa kilpailemaan sopii opiskelijoiden kantoja edustavan 
Ylioppilaslehden päätoimittajan, Anna-Liisa Kauhasen, näkemys. Hän 
puolestaan kirjoitti näin: 


Opiskelijoiden vastarinta on oikeutettua, sillä opiskelijoista on tehty 
väärin perustein syyllisiä Suomen huoltosuhteen tulevaan keikahduk- 

seen ja takkuavaan työllisyysongelmaan. Hallitus huijaa itseään ja 
monia muita hoitamalla näennäisongelmaa, muka pitkiä opiskelu- 
aikoja, kun oikeasti pitäisi puuttua siihen, kuinka työttömät saadaan 
töihin ja ikääntyvät pysymään hommissa edes viralliseen eläke- 
ikään.7? 


Siteeratussa sananvaihdossa ei ole mitään uutta. Se osoittaa todeksi 
tämän kirjan lähtökohtana olevan tosiasian: sivistysyhteiskunnan ja työ- 
yhteiskunnan normit ovat joutuneet ristiriitaan keskenään. Mutta huomi- 
ota asiassa herättää se, että yliopiston johto ei pyri ymmärtämään tai 
tulkitsemaan nuorison tilannetta vaan suhtautuu siihen normittavasti. 
Ymmärtäminen olisi kuitenkin tieteenharjoittajien tehtävä. Tämä johdat- 
taa pahoittelemaan sitä ikävää piirrettä, että yliopiston hallinto on asettu- 
nut vastustamaan kiistakysymyksen heikomman osapuolen eli varatto- 
mien ja virattomien opiskelijoiden oikeuksia. Lisäksi kiista vahvistaa sen 
jo edellä toteamani asian, että nykyajan yhteiskuntarakenteet ovat re- 
peytymässä kahtia ja leventämässä myös sukupolvien kuilua. 

Mutta Kari Raivio ei ole sentään yhtä kohtuuton mies kuin entinen 
vararehtori Arto Mustajoki. Olemmehan Raivion kanssa sentään saman 
kylän poikia, vakavamielisiä tyrvääläisiä. Sen sijaan Pohjanmaalta kotoi- 
sin oleva humoristi oli panna opiskelijatkin tulosvastuuseen ja rajoittaa 
opiskeluoikeuden viiteen vuoteen.?8 Teoksessaan Tuloksena yliopisto 
(2002) hän loihe lausumaan näin: 


Yliopistoihin ei tulisi ottaa sisään opiskelijoita, jotka eivät niin halu- 
tessaan pysty suorittamaan ylempää perustutkintoa viidessä vuo- 
dessa. On myös muistettava, että tietyn toiminnon sijoittaminen tiet- 
tyyn aikaväliin on taito, jota tarvitaan missä tahansa työssä. [...] Niin 
kaunis ja houkutteleva kuin humboldtilainen ikuisen opiskelijan idea 
onkin, se ei ainakaan nykyisellä tavalla toteutettuna ole mielekäs.?? 


Molempien herrojen mielipiteistä on Gestapon tehokkuuteen vielä mat- 
kaa. Mutta molemmat korkeat virkamiehet näyttävät olevan yhtä mieltä 
puhuessaan tulosajattelun siunauksellisuudesta. Pulassa on opiskelijoiden 
lisäksi myös akateemisen yhteisön keskikerros, tavalliset opettajat ja tut- 
kijat. Yleisradion ohjelmassa ”Yliopistojen Hullut Päivät” kansleri Raivio 
oli jo rehtorina ollessaan ilmaissut huolensa sen johdosta, että yliopistot 
eivät enää pysty kilpailemaan ”hyvistä tutkijoista” ja että ei ole oikein, jos 
yliopisto pakkautuu täyteen ”B-luokan tieteenharjoittajia”.8? Samalla hän 
totesi, että myöskään heikosti tuottavien laitosten lakkauttaminen ei ole 
mahdotonta ja ettei yliopistossa ole siihenkään liittyen ”mitään asioita, 
joista ei voitaisi keskustella”. Yhteistä puhuttavaa näyttää löytyvän aina, 
kun se tukee parhaissa asemissa olevien etua. 

Ongelma ei olekaan se, että yliopisto ei pystyisi kilpailemaan ”Yhyvistä 

tieteenharjoittajista” (keitä he sitten ovatkin ja miten ”hyvyys” sitten mää- 
ritelläänkin). Nähdäkseni meillä filosofian piirissä ei ole lainkaan noita 
”B-luokan tutkijoita” vaan pelkästään erinomaisia tai kiitettäviä tieteen- 
harjoittajia. Tämä johtuu ehkä siitä, että humanististen tieteiden piirissä 
yliopistoa on pidetty tutkijan sijoittumispaikkana numero yksi, kun työ- 
markkinoita yliopiston ulkopuolella ei oikeastaan ole — toisin kuin lää- 
käreille, juristeille, ekonomeille ja muille rahatieteiden edustajille. Niin 
sanotut työmarkkinat ovat siis yliopistohumanisteille erittäin kireät, kun 
taas monilla käytännöllisillä aloilla etevimmät tutkijat lähtevät rahan pe- 
rässä laveammille teille, ja yliopistovirkoihin jäävät vain rekrytointi- 
prosessien pudokkaat. Joka tapauksessa yliopistovirkaan päätyminen 
edellyttää keneltä tahansa hakijalta samaa mieltä oloa tiedepolitiikan 
päämääristä ja istuvan professorikunnan myötäilyä. Kriitikoiden pois kar- 
siminen ei tue tällöin tieteen omia päämääriä, ja toisinajattelijoiden kar- 
kottaminen on myös yleinen tieteenfilosofinen ongelma. 

Perinteisillä sivistyksellisillä ja epäkäytännöllisesti motivoituneilla 
aloilla, kuten filosofiassa, parhaat tutkijat ovatkin juuri niitä kusipäitä, 
jotka omaksi onnettomuudekseen rohkenevat olla eri mieltä. Koska kri- 
tiikin esittäminen ei ole sosiaalisesti palkitsevaa vaan tulee usein esittä- 
jälleen kalliiksi, juuri kritiikin kaltaista normeista poikkeamista yliopis- 
toissa pitäisi arvostaa ja siihen kannustaa. Kriittisyys, näennäinen lais- 
kuus ja kritisoiminen saattavat koitua lopulta myös yhteiskunnan eduksi, 
kun joku kertoo systeemeihin sitoutumattomasti, missä mennään. ”Hyvän 
tieteen” suhteellisuus puolestaan tekee mittaamisen mahdottomaksi. Niin- 
pä normatiivisesti ymmärretty ”hyvä” (esimerkiksi kuuliaisuus ja nöyryys) 
eivät ehkä olekaan sitä alkuperäistä ja todellista hyvää, kun taas ”pa- 
hoiksi” arvotetut piirteet (kuten reippaus ja rohkeus) saattavat edustaa 
mitä pyyteettömintä yhteiseksi hyväksi uhrautumista. Tämä sekoittaa 
lopulta hyvän ja huonon tutkijan ominaisuudet keskenään niin, ettei 
hyvää ja huonoa voida enää erottaa toisistaan. 


Tiedepolitiikan ristiriitaisuus 


Yliopiston ongelmana on nyt kilpailuajattelu, jonka vallitessa tiedon ja 
totuuden tavoittelemisesta tehdään bisnestä ja kauppatavaraa. Mitähän 
esimerkiksi professori Nietzsche olisi ajatellut globaalin tiedetalouden' 
iskevyydestä? Ongelmia tuottaa se, että yliopisto tekee myönnytyksiä väli- 
neellisille motiiveille tunnustaen rahan ja vaikutusvallan tavoittelun tie- 
teen motiiveiksi. Omasta mielestäni suotavaa on, jos pelkän rahan perässä 
juoksijat kaikkoavat yliopistoista. Rahalla ei tule houkutella ketään 
tieteenkään piiriin. Mutta tieteenharjoittajia ei saisi myöskään tappaa 
rahattomuuteen, vaan heidät täytyisi ikään kuin pitää hengissä siltä 
varalta, että he jonakin aikana tekevät jotain uutta ja luovaa. Kaipaankin 

takaisin sellaisia aikoja, jolloin tieteellinen virka ymmärrettiin ajattele- 
misen ja vapaan sanankäytön olotilaksi ja jolloin rahoituksella tähdättiin 
kohtalaisen pitkäjänteiseen työskentelyyn sekä viranhaltijan persoonal- 
listen resurssien kehittämiseen ilman sen kummempia muodollisia tulos- 
vaatimuksia. Lisäksi haikailen sellaisia tulevia vuosia, jolloin tieteellisen 
tutkimisen ja kirjoittamisen kiireetön ja pakoton luonne jälleen tunnustet- 
taisiin. Nykyisin näyttää siltä, että hermoileva kilpailuajattelu on laajalti 
hyväksyttyä myös yliopistoissa, eikä niissä enää muista syistä ollakaan 
kuin rahan vuoksi. 

Suomessa valmistui vuonna 2002 yhteensä 1280 uutta tohtoria, ja 
opetusministeriö kaavaili määrän nostamista tuhanteen kuuteensataan 
seuraavien kymmenen vuoden kuluessa.8! Helsingin yliopiston rehto- 
raatin mielestä kaikki on tutkijakunnan keskuudessa hyvin. Esimerkin 
käsityskannasta tarjoaa yliopiston toinen vararehtori, biologi Marja Maka- 
row, joka liverteli Yliopistolainen-lehden pääkirjoituksessaan ”Tuottaako 
tutkijakoulutus liikaa tohtoreita?” näin: 


Tutkijakoulujen ensimmäisestä toimintavuodesta 1995 alkaen on 
epäilty, pystyykö yhteiskuntamme työllistämään tohtorit. Perustutki- 
muksessa jatkavat ovat työllistyneet hyvin. Tähän on luonnollinen 
selitys, runsas tutkimusrahoitus, sekä tutkimuksen huippuyksiköt, 
jotka ovat jatkuvasti rekrytoineet tuoreita tohtoreita.82 


Makarowin suhtautuminen tutkintojen tuottamiseen on ollut kautta linjan 
itsekritiikitöntä, ja hän on toistanut ajatuksensa myös myöhemmässä 
saman lehden numerossa.8 Kirjoittajan vastaus otsikkonsa epäilykseen on 
siis kieltävä. Hänen mukaansa nautimme ”runsasta tutkimusrahoitusta”. 
Makarow sopisi itse pääepäiltyjen listalle, kun pohditaan, miksi ainakaan 
humanistisilta aloilta valmistuneille ei ole olemassa käytännöllisesti kat- 
soen mitään toimintaresursseja ja miksi filosofian piirissä peräti viisi- 
kymmentä kuudestakymmenestä tohtorista on työttömänä. Sen sijaan bio- 
bisneksessä rahavirta näyttää olevan niin kovaa, että sieltä voisi lohkaista 
muutamia kymmeniä miljoonia toisten hyväksi.8! 

Tilastollinen tosiasia on, että vuoden 2003 marraskuussa työttömänä 
oli noin 500 tutkijankoulutusasteen saavuttanutta henkilöä. Tohtoreita 
heistä oli 247. Työllistettynä oli yhteensä 17 ja työnhakijoina kaiken kaik- 
kiaan 396 tohtoria.85 Sen sijaan vuotta aiemmin tilastoista löytyi 181 työ- 
töntä tohtoria. Vuoden 2009 elokuussa työttömien tutkijankoulutuksen 
saaneiden määrä oli kasvanut 1 348:ään,86 joten määrä on huikeasti 
paisunut! Helsingin yliopiston ensimmäinen vararehtori Hannele Niemi 
totesikin yliopiston verkkouutisissa jo 19.1.2004, että tohtorintutkintojen 
määrää ei tule kasvattaa opetusministeriön ehdotuksen mukaan. Hän 
nimesi tutkintojen suman syyksi sen, että kilpailu rahoituksesta nostaa 
tutkintotavoitteita, ja lausui, että ”huippututkimus ei voi kuitenkaan 

perustua tohtoreiden tuottamiseen yhä halvemmalla. Tutkintomäärissä 
yläraja on tulossa vastaan. ”87 Tohtoreita valmistui Suomessa tuohon 
aikaan, vuonna 2003, yhteensä 1254, joista 354 Helsingin yliopistossa. 
Lisäksi Helsingin yliopisto ”sopi” 396 tohtorin vuositavoitteesta kolmelle 
seuraavalle vuodelle. Mutta miksi nimittää ”tavoitteeksi” sellaista, mitä 
kukaan ei todellisuudessa halua ja mikä ei ole tieteen oman edun 
mukaista? Vararehtorien kannat jäivät eriäviksi. Heidän yläpuolellaan 
istui filosofeista viisain ja hiljaisin, rehtori Ilkka Niiniluoto. 

Työllistymisvaltiksi Makarow näki sen, että tutkija vaihtaa ”väitel- 
tyään tutkimusalaa, jotta hän laajentaisi tietotaitoaan” ja välttäisi ”kapea- 
alaisuutta”. Tärkeää on, että tutkijat ”lähtevät ulkomaille post-dokto- 
raaliopintohin”. Olen itse vaihtanut tutkimusalaa monta kertaa, samoin 
yliopistoa. Olen välttänyt kapea-alaisuutta niin, että minua on syytetty 
halusta ehtiä joka paikkaan.88 Pakolaiseksi ulkomaille en ole lähtenyt, 
sillä kukaan ei ole myöntänyt minulle lanttiakaan matkarahaa. Minulle 
on väitetty, että kaiken huippututkimuksen täytyy olla kapea-alaista. 
Yliopiston ulkopuolella on ihmetelty, mikä on syynä tutkimustuen kieltä- 
miseen osaltani: olenko minäkin liian kapea-alainen? Syy on tietenkin se, 
että oppiaineeni professorit ovat kääntäneet tosiasialliset ansioni dismerii- 
teiksi. Syvällisyys on voitu tulkita ”kapea-alaisuudeksi” ja monipuolisuus 
”syventymättömyydeksi”. Yliopiston ulkopuolinen työelämä puolestaan 
haluaa ”laaja-alaisuutta” tietämättä itse mitä vaatii. Uusavuttomuuden 
mittariksi sopiikin hyvin tapa, jonka mukaisesti kaiken yleissivistyksen 
kielletään alkavan yksityiskohdista. Esimerkiksi joku atk-teknikko saat- 
taa erehtyä pitämään humanistista tutkimusta ”kapea-alaisuutena”. Entä 
kuinka moni jonkin suositun teknisen alan edustajista osaisi itse kirjoittaa 
yhtään yleisesti ymmärrettävää lausetta? 

Makarowin ihanteiden valossa akateeminen tutkija on mahdottomien 
yhtälöitten edessä. Todellisuudessa kapea-alaisuus on laaja-alaisuutta ja 
yksipuolisuus asiantuntemusta. Kansainvälisyys puolestaan on huvimat- 
kailua ja huippututkimus huiputusta. Hän tukeutuikin mielipiteissään 
Suomen Akatemian tekemiin selvityksiin. Suomen Akatemia on poliitti- 
sesti johdettu toimielin. Se on tiedepolitiikan keppihevonen ja vapaamuu- 
rarien valheveli. Makarow viittasi muun muassa Suomen Akatemian 
viimeaikaiseen ”tohtoritarveselvitykseen”, jonka mukaan ”työttömyyttä ei 
ole tohtoreilla juuri ilmennyt”.8 Tällainen väite on ilmeisen väärä ja vir- 
heellinen. Tutkijakunnan keskuudessa kysellään, kuinka tällainen valhe 
on saatu syntymään. Kenties tohtorit piiloutuvat koulutustaan vastaa- 
mattomiin tehtäviin. Ehkä tilastoihin ei ole luottamista. Ei ole selvitetty, 
kuinka moni toimii vakituisessa tai edes kohtalaisen pysyvässä virassa. Ei 
ole kysytty, miten moni on ylipäänsä kehdannut ilmoittautua työttömäksi 
ja miten sijoittuminen työyhteiskuntaan vastaa koulutuksen tasoa. Tut- 
kijakunnan omia kokemuksia hallintovirkamiesten selvitykset eivät aina- 
kaan vastaa. Niitä lieneekin kaunisteltu, jotta tohtoreiden liikakoulutta- 

mista voitaisiin jatkaa. Tämä puolestaan on välttämätöntä, jotta opiskeli- 
joiden ja maistereiden työttömyyttä voitaisiin alentaa ohjailemalla heitä 
jatkokoulutukseen. 

Myöskään pakkokansainvälistäminen ei välttämättä kohota suomalai- 
sen tieteen eikä filosofian tasoa. Suomen opinto-oikeusleikkaukset ja suo- 
ritusvaatimukset juontavat juurensa Euroopan unionin pyrkimyksestä 
yleiseurooppalaiseen yliopistoon. Suomessa on ollut perinteisesti Pohjois- 
maiden alhaisin opintotuki? ja Euroopan korkeimmat väittelykriteerit. 
Kellottamalla valmistumisaikatauluja EU saattaakin tuhota sivistysyli- 
opiston ihanteita, pinnallistaa filosofiaa ja vahvistaa teknisiä tiedonintres- 
sejä. Kriitikot eivät ole rohjenneet arvostella eivätkä vastustaa kansain- 
välisyystendenssin aallonharjalla tapahtuvaa taivuttelua, sillä he ovat pe- 
länneet nurkkakuntaiseksi leimautumista. Valitettavasti kansainvälisyys 
on kohotettu yliopistoissa itseisarvoksi, jonka kyseenalaistaminen on an- 
karasti kiellettyä, vaikka vieraskielisyys vesittää kulttuurielämäämme. 

Olen vielä yhdestä asiasta täysin eri mieltä vararehtori Makarowin 
kanssa. Hänen väitteensä siitä, että ”[mleidän tulisi pyrkiä kaikin keinoin 
kotikansainvälistymään, eli houkuttelemaan riveihimme ulkomaalaisia 
tutkijoita ja opettajia”, on nykyisen resurssipulan keskellä täysin kestä- 
mätön. Pitäisikö niukat varat ja virat jakaa lahjaksi ulkomaalaisille tutki- 
joille, joiden rahoitustilanne omassa lähtömaassaan on huomattavasti 
parempi? On ymmärrettävää, että Ranskan ja Yhdysvaltojen tapaisissa 
valtioissa, joissa tutkimusta rahoitetaan laveasti, on kokonaisia järjes- 
telmiä ulkomaalaisten tutkijoiden toimintaa ja oleskelua varten.?! Sen 
sijaan Suomessa tulisi suhtautua erittäin pidättyvästi tutkimusresurssien 
suuntaamiseen ulkomaalaisten hyväksi niin kauan kuin oman maamme 
tutkijakunnan keskuudessa esiintyy työttömyyttä. Ulkomaisista tutkijois- 
ta ei ole hyötyä myöskään tieteen kokonaisedulle, kun pätevämpiä suoma- 
laisia on tarjolla. 

Lisäksi ei ole oikein, että ulkomaalaisten opiskelu Suomen korkeakou- 
luissa on maksutonta. Ulkomaalaisten opiskelu pitää tehdä maksulliseksi, 
ja oikeus koulutusjärjestelmästä hyötymiseen pitää rajata sen ylläpitäjiin: 
Suomen kansalaisiin. Ulkomaalaiset opiskelijat eivät paranna opiskelija- 
aineksen tasoa, vaan tarpeeksi hyviä pyrkijöitä riittää omassa maassam- 
me pilvin pimein. Myös opintotuen taso voisi olla nykyistä parempi, jos 
yhteisen laivamme resurssit eivät vuotaisi ulkomaalaisille opiskelijoille, 
joten suomalaisten opiskelijoiden ei kannata vaatia maksuttomuutta ulko- 
maalaisille kilpailijoilleen. Ulkomaalaisilta perittävät lukukausimaksut 
olisivat kansainvälisesti vertaillen oikeudenmukaisia, sillä kansainväli- 
sissä huippuyliopistossa opiskelu maksaa jo tätä nykyä enemmän kuin 
Cadillacin kromaukset. 

Yliopistojen rehtorien olisikin syytä pitää jalat maassa. Itse haluaisin 
reivata tiedepolitiikkaa kokonaan toiseen suuntaan kuin he. Kyseeseen 
tulisivat muun muassa väittelykriteerien kohottaminen, tohtoreiden mää- 

rän supistaminen, tulosjohtamiseen perustuvan rahoitusmallin hylkäämi- 
nen ja perusrahoituksen lisääminen. 


Akateemisen uran savupirttimalli 


Helsingin kaupungista löytyy tätä nykyä kaksi savupirttiä. Toinen sijait- 
see Kansallismuseossa ja toinen Seurasaaressa. Tietyin edellytyksin yli- 
opistoakin voidaan pitää sisäänpäin lämpiävänä savupirttinä, joka tuo 
saunojansa ulos hikisenä ja keuhkot köhisten. Myös oppineiden yhteisö eli 
yliopisto on työyhteisö, valitettavasti. Yliopistoa leimaa kollegojen viha- 
mielisyys, kateus ja kielteinen asenneilmapiiri. Sen, minkä varmimmin ja 
pyytämättä saa, on aina kiellon, moitteen ja epäilyksen sana. Tämä on 
ymmärrettävää, sillä tiede perustuu kriittisyyteen. Tosin myös kritiikin 
voisi esittää rakentavasti, ja myös läimäyttelystä selviää parhaiten se, 
joka taitavimmin ottaa arvostelun vastaan. 

Mutta hallinnollisessa mielessä yliopistot eivät näytä piittaavan ihmis- 
ten asemasta juuri mitään. Parhailla ja eniten uhrautuneilla tieteenhar- 
joittajillakaan ei ole takeita uran jatkumisesta. Yliopisto oli pätkätöiden 
esikuva jo ennen kuin ongelmaa tunnettiin muualla. Jos menet työhön 
esimerkiksi johonkin paljon parjattuun työpaikkaan, kuten armeijaan tai 
poliisilaitokselle, voit luottaa siihen, että sinulla on tehtävä tai toimi, 
jonka pysyvyys on kohtalainen, ja vuosien mittaan jopa ylenet tehtävästä 
toiseen. Mutta yliopisto on tässä suhteessa täysin kurja paikka. Saatat 
palvella yliopistoa uskollisesti kaksikymmentä vuotta, ja lopultakaan 
sinulla ei ole takeita toimintaedellytystesi jatkumisesta. Professorien jää- 
dessä eläkkeelle tuulet vaihtuvat. Jos et ole itse heidän tilalleen nimi- 
tettyjen joukossa, kilpahakijasi savustavat sinut pois koko akateemisesta 
yhteisöstä. Ihmiselle voi siis käydä vaikka kuinka huonosti — tai hyvin, 
riippuen siitä, onko edeltävä professori onnistunut sitomaan oman tieteen- 
alaansa sellaiseen paradigmaan, joka takaa oman tutkimusdisipliinisi jat- 
kumisen vuosikymmenestä toiseen. 

Toisaalta yliopistojen ei ole milloinkaan myönnetty olevan ”tavallisia 
työpaikkoja”. Nähdäkseni niiden ei tulisikaan olla sellaisia. Mutta kuvi- 
telma tieteen objektiivisuudesta näyttää toisinaan hautaavan alleen tosi- 
asian, että myös tutkijat ja opettajat ovat ihmisiä. Yliopistoa ei saisi pitää 
sellaisena ristivedon paukuttamana kaamospirttinä, jonka ovet ja räppä- 
nät aukeavat sattumanvaraisesti milloin kenellekin tutkijalle tai suistavat 
hänet välillä ulkopuolelleen pimeydessä hiihtelemään. Monessa Keski- 
Euroopan maassa, kuten Saksassa ja Ranskassa, ja jopa resursseiltaan 
omaa maatamme vastaavassa Ruotsissa tutkijoiden perusedellytykset on 
järjestetty paljon paremmin kuin Suomessa. Jos on koulutusta, on myös 
resursseja, eikä ketään jätetä Suomen mallin mukaisesti heitteille — saati 
että viranomaiset kyykyttäisivät tohtoreita ja dosentteja työvoimatoimis- 

toissa! Oman maamme ongelmat saattavat johtua siitä, että yliopisto- 
laitoksessamme reuhaavat juuri nuo edellä mainitut disipliinit. Esimer- 
kiksi filosofian alalla on ollut pitkään vallalla niin sanotun analyyttisen 
systeemifilosofian paradigma, jonka edustajat ovat kääntäneet kassan 
aina omaksi edukseen niin Suomen Akatemiassa kuin säätiöissä ja tiede- 
kunnissakin. 


Professorikunnan asema 


Nykyisessä yliopistojärjestelmässä siivoojat ja vahtimestarit pääsevät 
parempaan kokonaisvuosiansioon kuin tohtorit ja dosentit. Yhdelläkään 
yliopistossa työskentelevällä ei ole tietenkään tavanomaisten työpaikkojen 
luontaisetuja, kuten autoetua, asuntoetua, uima-allasta, kuntosalivuoroa 
eikä mitään muutakaan. Me emme niitä myöskään halua. Yliopisto ei 
kurssita työntekijöitään laivaseminaareissa, kuten mikä tahansa muu 
työpaikka, ja sen vuoksi yliopisto onkin niin hyvä ja haluttu työympäristö. 
Totuuden voi aina sanoa, ja turpaan saa vetää (henkisesti). Siitä ei pal- 
kita, ja riidankylväjä voi todeta, että ”juuri kriittisyyshän on tieteiden 
suositeltu normi”. Myös professorikunnan pitkiä ja vakituisia virkoja on 
perusteltu vapauden takaamisella, toisin sanoen sillä, että puhuja ei ole 
itse heti putoamassa pallilta. Halutaan, että virkaistuimelta kuultaisiin 
puolueettomia totuuksia eikä vain puolueellisia puolitotuuksia, jotka syn- 
tyvät taloudellisen painostuksen tuloksena. Harmi vain, että professori- 
kuntakaan ei pysty enää tukeutumaan taloudelliseen selkänojaansa. Myös 
professorien luotsaamien laitosten resurssit on kiinnitetty moniin talou- 
dellisiin kahleisiin. Niinpä professorikunnan taholta ei ole kuultu pitkään 
aikaan juuri mitään yhteiskunnallista kritiikkiä, vaan kriittinen ajattelu 
tulee varattomien ja virattomien nuorten tutkijoiden piiristä. 

Tulosajattelun keskellä myös professorit ovat puun ja kuoren välissä. 
Niin sanotut intellektuellit menevät mukaan tehokkuusajattelun noidan- 
kehään ja työn tuoksinaan. Onhan toki viisainta hyväksyä säännöt ja toi- 
mia niiden mukaan, jos siten voi lyödä laudalta kilpailevan yliopiston tai 
tutkimuslaitoksen. Yliopistotkaan eivät jyristele tiedepolitiikan raivaus- 
töissä minään puskutraktorien yhteisrintamana, vaan niillä kaikilla on 
omat intressinsä. Olen useasti maininnut eri yliopistojen rehtoreille, että 
pitääkö teidän vetää nimenne niihin opetusministeriön tarjoilemiin tulos- 
sopimuksiin, kun kerran Te itse ette halua. Minulle on vastattu, että mitä- 
pä muuta voi tehdä, kun toisten yliopistojen rehtorit suostuvat niihin kui- 
tenkin kahmiakseen oppilaitoksiinsa lisää rahaa. Hangoittelija piiskataan 
pöydän ympäriltä pois. Rehtoreiden ryhtyessä yhteiseen kapinaan ei jäisi 
puolestaan muita vaihtoehtoja kuin rehtorien ero. Mutta itse näen toisen- 
kin mahdollisuuden: ratkeamattoman ristiriidan sattuessa opetusminis- 
teri lähtee. Myös tämä tilanne on demokratiassa täysin laillinen. 

Tuloksellisuus ja tapporaha 


Valistuksen ajan esseistit opettivat, että tyylin ominaisuus on pakotto- 
muus ja että turhuuteen liittyy kauneutta. Pakottomuus ja sujuvuus luo- 
vatkin usein tyyliä, ja turhuuden salliminen mahdollistaa esteettisten ar- 
vojen tavoittelun. Suuri osa yliopistojen ongelmista johtuu nyt tulosajatte- 
lun ulottamisesta tiedeyhteisöön. Tulosjohtamisen idea on peräisin liik- 
keenjohdon piiristä, ja yliopistoihin se saapui kaksikymmentä vuotta sen 
jälkeen, kun oppisuunta oli hylätty yritysmaailmassa hiostavaksi ja väli- 
neelliseksi todettuna. Yliopistojen näennäisen tehottomuuden vuoksi sen 
ajateltiin kuitenkin olevan niissä kuin kotonaan. 

Todellisuudessa immanentteja massakulttuuriarvoja tuottamaton ”tu- 
loksettomuus” oli eräänlainen todiste siitä, että yliopistoissa ajatellaan 
asioita eikä vain hiillosteta ihmisiä. Mutta myös tulosjohtamisella pyrit- 
tiin alun perin hyvään. Kun tärkeäksi tunnustettaisiin vain työn tulokset, 
ei tarvittaisi entisenlaista kontrollia. Tulosten puhuessa puolestaan voi- 
taisiin vähentää turhaa raportointia. Työn hallinta kasvaisi, eikä tarvit- 
taisi liioin edes ohjausta, kun työ itse ohjaisi tekijäänsä. Tulosjohtamista 
perusteltiin lisäksi demokratialla. Kun työtehtävät järjestettäisiin alhaal- 
ta ylöspäin, päästäisiin eroon turhista johtajista. Liike-elämästä saadut 
kokemukset osoittivat kuitenkin, että toisin kävi. Pelkkien tulosten ta- 
voittelu johtikin työyhteisöjä hakemaan kustannussäästöjä. Joustokyvyn 
tehostaminen ei merkinnyt toiminnan tehostumista vaan vietereiden ve- 
nyttämistä ja ihmissuhteiden pilaantumista, ja tulosten tavoittelu hävisi 
ennen pitkää ihmisten halulle pitää työpaikoistaan kiinni. Tulokset jäivät 
tuottamatta, ja sen sijaan jokainen keskittyi kyttäämään ja valvomaan 
omaa etuaan työpaikalla: vieläkö hänellä itsellään työpaikka on, vai 
uhkaako kilpaileva kollega vieläkin paremmalla työtuloksella? Hyvät saa- 
vutukset alkoivat näyttää toisten silmissä pahoilta ja kateutta herättä- 
viltä, eikä niistä ollut tekijöilleenkään ylpeyden aiheiksi, kun kaveri lai- 
tettiin niiden vuoksi pitkospuille huonommaksi leimattuna. 

Tulosjohtamisen idean käännyttyä nurin tehokkuutta etsitään tätä 
nykyä erilaisista säästötoimista. Kustannustehokkuutta tavoiteltaessa jul- 
kiset palvelut halutaan ulkoistaa, jolloin vastuu niiden suorittamisesta ja 
hinnoittelusta sysätään myyjän tehtäväksi, ja oma tilinpäätös saadaan 
näyttämään kauniimmalta. Niinpä yliopiston laitoksetkin laskuttavat nyt 
toisiaan, vaikka ne toimivat samoissa tiloissa. Byrokratian paisuminen 
lisää kuluja. Raportoiminen on ennennäkemättömän runsasta, ja rasit- 
teeksi koettu tarkkailu ja valvonta naamioidaan ”laadunvarmistukseksi”. 
”Laadunvarmistus” puolestaan on samanlainen kiertoilmaus luovuutta ja 
omaperäisyyttä kahlitsevalle vapauden kuolettamiselle kuin sana ”sako- 
tuspalvelu” on ”pysäköinninvalvonnalle”. 

Kun laitokset saavat tippirahoja tuotetuista väitöskirjoista mutta eivät 

läheskään tarpeeksi virkoja tuottamilleen tohtoreille, tulosajattelu ohjaa 
maksamaan tapporahaa jokaisesta uudesta tohtorista. Kun työltä katoaisi 
subjekti, voitaisiin tutkimuksen tulos erottaa sen tekijästä. Näin saatai- 
siin tuotetun tutkimuksen määrä nousuun mutta tarpeettomien tekijöiden 
määrä laskuun. Tämä on suora seuraus liiketaloudellisen valtionrunouden 
välittymisestä tieteeseen ja filosofiaan. 


Eino Kaila vai kaino Eila? 


Yliopistoille luovutettiin aikoinaan itsehallinto siksi, että tieteen ja tutki- 
muksen puolueettomuus vaativat sitä. Yliopistoyhteisö on työyhteisö, 
johon kaupallinen rahoitusmalli mahdollisimman huonosti sopii. Se kyt- 
kee tieteenharjoittajat rahoittajien laulukuoroon. Yliopistolaitos tarvitsee 
julkisen talouden vahvaa perusrahoitusta, jota ei saa ehdollistaa määrälli- 
sillä kriteereillä. Kaupallinen malli on kuitenkin omaksuttu niin ideologi- 
sella tavalla yliopistojen omaksi toimintastrategiaksi, että yliopistot itse 
miettivät, miten kaupallisen tutkimuksen osuutta voitaisiin lisätä, kun 
rahakraanat valtion kassasta ovat menossa kiinni Muiden muassa 
filosofian professori Ilkka Niiniluoto ilmoitti pohtivansa heti rehtoriksi pu- 
dottauduttuaan, kuinka ulkoisen rahoituksen määräosuutta voitaisiin 
kasvattaa. Akateemisen ”itsehallinnon” paikalle on siis astunut Matti 
Wibergin mainitsema ”itsehillintä”.93 Yliopistot on ehdollistettu jo omasta 
aloitteestaan leikkelemään laskujaan, voitelemaan leipäänsä ja rajoitta- 
maan kriittistä ajattelua kaupallisten ehtojen sanelemiin puitteisiin. Juu- 
ri näin kontrolli toimii myös Michel Foucault'n valta-analyysin mukaan: 
pahin tarkkailun muoto on se, joka menee huomaamatta ihon alle ja jonka 
tuloksena ihmiset valvovat itseään ja toisiaan.” Myös yliopistot taipuvat 
vaatimaan valvontaa, rajoittamaan omia vapauksiaan ja toivomaan jopa 
kuritusta ja rangaistuksia — huomaamatta olevansa itse pääasiallinen syy 
siihen, miksi ajattelun vapautta kannattaisi pitää yllä. 

Onko tarkkailu sitten pelkästään kielteinen asia? — Kyllä, mikäli sillä 
tarkoitetaan tutkimuksen ja opetuksen omien arviointiperusteiden ulko- 
puolelta tulevaa kontrollia, jonka tehtävänä on sitoa toiminnan arvojen 
määritys ja koko olemassaolon oikeutus immanentteihin ja laskettavissa 
oleviin tuloksiin. Koska yleisesti hyväksyttyjä arviointiperusteita hyvälle 
ja tärkeälle tieteelle ei ole, on tieteen arvon määrittäminen usein vaikeaa. 
Se voi johtaa myös vääriin ja epäoikeudenmukaisiin arvioihin. Ne ovat 
kohtalokkaita, jos niiden perusteella ratkaistaan, kuka saa rahat ja kenen 
toimintalupa yliopistossa lopetetaan. Tämä ei tarkoita, ettei laiskaa ja 
välinpitämätöntä ihmistä saisi potkaista pois. Mutta moraalia vääristää 
se, jos tulosjohtamisen palkitsemisperusteet välittyvät tieteen omiin nor- 
meihin, ja tutkimusten arvoa aletaan laskea tieteen ulkoisten kriteerien 
mukaan: esimerkiksi väitöskirjan tieteellistä arvoa sillä perusteella, pal- 

jonko se tuo näkyvyyttä, huomiota, ulkoista rahoitusta tai sosiaalista 
elämää laitoksen rappukäytävään. Tieteen omat arviointiperusteet ovat 
perin juurin erilaisia kuin tutkijoiden sosiaalisen toiminnan arviointi- 
perusteet. Näitä asioita ei saisi sekoittaa toisiinsa. Esimerkiksi ”verkostoi- 
tumista” ja ”kansainvälisiä kontakteja” ei tulisi pitää tieteellisinä ansioi- 
na, sillä ne eivät ole tieteellisiä tuloksia vaan seuraelämän muotoja. Tulos- 
ajattelussa niistä kuitenkin palkitaan. Sen sijaan tutkijoiden ja opettajien 
toimintaa pitäisi arvioida tutkimustulosten ja opetusansioiden perusteella. 
Tieteen omat ja sisäiset metodologiset kriteerit riittävät tällöin laadun 
arvioimiseen, eikä ulkoa annettuja hallinnollisia tulosjohtamisen periaat- 
teita tarvita. Niiden laatijoilla ja vaatijoilla ei useimmiten ole myöskään 
tieteellistä pätevyyttä eikä filosofista ajattelutaitoa. 

Kilpailuideologia sinänsä on kiero ja sopii huonosti tieteiden olemuk- 
seen. Kilpailu ja palkitseminen saattavat myös loukata tutkimukseen va- 
kavasti suhtautuvia henkilöitä. Taloudellisten ehtojen kiristyessä yliopis- 
toissa on otettu käyttöön tulosmittareita, joina käytetään muun muassa 
huippuyksiköiden nimeämistä ja hyvän opettajan palkintoja. Todellisuu- 
dessa tiede hyötyy usein myös näennäisesti tuottamattomasta työstä. 
Aivan kuten Eino Kaila -palkittu vastaväittäjäni Jaana Hallamaa hienosti 
totesikin: opettajan ansioita eivät ole luomassa vain hänen omat tietonsa 
ja taitonsa vaan myös hänen yleisönsä ja kuulijansa, jotka usein jäävät 
kokonaan palkitsematta.9 

Sen sijaan erilaiset paras-paskin-vertailut saattavat kylvää katkeruut- 
ta ja lisätä epäoikeudenmukaisuuden kokemuksia niin, että yhtä palkittua 
kohti kymmenen muuta tunnollista tutkijaa masentuu. Yliopistoyhteisö 
näyttää olevan aina maanis-depressiivisessä tilassa. Sen itsenäisimmät ja 
loistavimmat tutkijat, jotka useasti työskentelevät vapaina ja riippumat- 
tomina kynäilijöinä, ovat jatkuvasti maanisen yli-innostuksen vallassa. 
Joskus tämä innostus tarttuu muihinkin, mutta palkinnoilla ja kilpailulla 
sitä harvoin voidaan edistää. Suurin osa professoreista ja opiskelijoista on 
depressiivisessä tilassa, ja heihin muodollinen kukittaminen vaikuttaa 
kuin seppeleenlasku edesmenneen haudalla. 

Lukeneiston taloudellinen ja työmarkkinapoliittinen tila on Suomessa 
tätä nykyä huonompi kuin koskaan. Syynä on epäonnistunut korkeakoulu- 
politiikka. Nyt ei kaivatakaan parannuksia professorikunnan etuihin. Sen 
sijaan nuorten tutkijoiden toimintamahdollisuuksia olisi lisättävä, ja 
jatkokoulutettujen suuren määrän vuoksi ne olisi vähintään kaksinker- 
taistettava. Oireellista on, että muutoinkin hyvässä asemassa olevien pro- 
fessorien palkkoja nostettiin jokin aika sitten yhdellä palkkaluokalla. 
Tämä on ristiriidassa sen kanssa, miten julkisiin virkoihin pitäisi asen- 
noitua. Professorit eivät tarvitse eivätkä luullakseni edes kaipaa suuria 
parannuksia omiin palkkoihinsa. Sen sijaan monet heistä haluaisivat työs- 
kennellä entistä enemmän tutkimustoiminnan piirissä: vapaana tasaisen 
tappavista rutiinitehtävistä. Nykyisin ainoa mahdollisuus vapautua pe- 

ruskurssien luennoimisesta ovat tutkimusprofessuurit ja varttuneen tie- 
teenharjoittajan apuraha, jonka voi saada Suomen Akatemialta kerran, jos 
on kiltti. Professorikunnalle pitäisikin järjestää yhä enemmän mahdolli- 
suuksia tuulettaa ajatuksiaan virasta vapaana yliopiston ulkopuolella, ja 
heidän virkojaan hoitamaan pitäisi panna joku toimeton tohtori tai 
dosentti. 


Ammatikseen viisaat 


Eräs mahdollisuus ongelmien oikaisemiseen on se, että enin osa pro- 
fessorinviroista muutettaisiin määräaikaisiksi. Professorien asema yhteis- 
kunnassa on kokenut perinpohjaisen muutoksen, kun pätevien ihmisten 
määrä on kasvanut. Tieteellistä pätevyyttä ei enää yhdistetä vain pro- 
fessorin titteliin. Professorinvirka ei ole tae virassa toimivan pätevyydes- 
tä, kun viran saamiseen tarvitaan vain hieman seurapiiritaitoja, sosiaalis- 
ta koreografiaa ja onnea. Professoria ei enää mielletä oman alansa aino- 
aksi auktoriteetiksi, kun oppineiden määrä yhteiskunnassa on lisäänty- 
nyt. Tämän vuoksi professorikaan ei tarvitse Jumalan valtaa eikä ehdo- 
tonta asemaa sanojensa takeeksi. 

Yksi vahvimmista syistä siihen, miksi professorinvirat ovat niin halut- 
tuja, on se, että professoreja on koskenut näihin aikoihin asti irtisano- 
mattomuus. Määräaikaisia professoreja lukuun ottamatta heidät nimite- 
tään virkoihinsa ”toistaiseksi”. Lauselmaa on tulkittu niin, että se merkit- 
see samaa kuin ”ikuisesti” tai ”lopullisesti”. Yliopistoyhteisön muita jäse- 
niä varjostaa jatkuva potkujen pelko, ja potkuja jakava taho on useim- 
miten juuri tuo virkaansa ikuisesti istutettu professori. Irtisanotuksi tule- 
misen uhka onkin juuri se syy, joka pahimmin pitää ihmiset herran nuh- 
teessa. Pitäisikö siis potkujen pelkoa lisätä vai vähentää? 

Professorien irtisanomattomuutta on usein perusteltu totuudellisuuden 
vaatimuksilla. Samaan tapaan kuin maallisen vallankäytön tuomioistui- 
met ovat riippumattomia ja puolueettomiksi julistettuja sekä niiden tuo- 
marit irtisanomattomia, niin myös professorien irtisanomiskynnys on var- 
sin korkea. Professorit siis köytetään virkoihinsa, jotta heitä ei voitaisi 
kiristää ja jotta he ainakin näyttäisivät puolueettomilta. Entä miten tähän 
periaatteeseen pitäisi suhtautua nykyisessä tilanteessa? Ei pitäisi olla 
mahdollista, että professorien irtisanomattomuutta perustellaan vain 
”puolueettomuuden takaamisella”. Yleensähän irtisanomattomuus johtaa 
täsmälleen päinvastaiseen tulokseen: täydelliseen puolueellisuuteen, yk- 
sinvaltaan ja despotismiin, jota ei vähennä edes kansainvälinen kontrolli. 
Se saattaa jopa lisätä sitä, kun koko ammattikunta esiintyy omien asemi- 
ensa ja itse varjelemiensa totuuksien puolesta. Professorikunnan suoja- 
tussa asemassa piilee siis suuri vaara disipliinien ja paradigmojen uhriksi 
ajautumiseen! 

Yliopistoissa professorikunnan absolutismi pitäisikin entistä selvem- 
min kyseenalaistaa ja tutkijakunnan irtisanomissuojaa parantaa. Käytän- 
nössä tämä merkitsisi professorinvirkojen määräaikaistamista ja työtilai- 
suuksien jakoa myös yliopistohierarkian keskiportaalle. Tällä menettelyllä 
tähtään samaan kuin valintakoekarsinnan korvaamisella. Tuloksena olisi 
entistä liberaalimpi ja demokraattisempi yliopisto, jossa on entistä vä- 
hemmän suuria johtajia mutta entistä enemmän oman itsensä johtajia. 
Professorinviran instituutiota minäkin haluaisin mielelläni ”kehittää”. 


Vapaan kanan munat ovat peräisin lattiakanaloista, joissa 
kanat voivat vapaasti liikkua ja tutkia ympäristöään. 


Teksti kananmunien myyntikennossa 


ELÄMÄÄ TILINTARKASTUSYLIOPISTOSSA 


Käsittelin edellä opiskelijoiden, tutkijoiden ja professorien työskentely- 
oloja ja sosiaalisia suhteita. Valtiovalta puuttui niihin viime hallitus- 
kaudella uudistamalla ammattikorkeakoulutusta, patistelemalla yliopis- 
toja tulosvaatimuksilla ja heikentämällä opiskeluoikeuksia tiedekorkea- 
kouluissa. Piiskan ja porkkanan järjestelmä vietiin loppuun Vanhasen 
toisen hallituksen aikana, kun uudeksi palkkausjärjestelmäksi (UPJ) sa- 
nottu järjestelmä saatettiin voimaan. Hanke oli osa valtion palkkausjär- 
jestelmän muuttamista tulospohjaiseksi, tosin sitä ei olisi tarvinnut vält- 
tämättä soveltaa yliopistoissa, ja esimerkiksi Ruotsissa vastaava hanke on 
haudattu tieteeseen sopimattomana. 

Istuvan hallituksen tehtäväksi jäi yliopistojen rakenteellisten uudis- 
tusten loppuun saattaminen. Valtionhallinnon keskeisestä roolista tässä 
työssä kertoo valtiovarainministeri Jyrki Kataisen toteamus vuoden 2008 
TV-vaalikeskustelussa: ”Meneillään oleva yliopistouudistus on suurin sit- 
ten yliopistoverkoston luomisen.” Mikäli näin on, kyse täytyy olla sen pur- 
kamisesta. 

Asioiden nykytilaa leimaavat yliopistojen liitoshankkeet ja niiden eriyt- 
täminen valtiosta julkisoikeudellisiksi yhteisöiksi tai säätiöiksi. Sivistys- 
yliopistoista ollaan siirtymässä yritysyliopistoihin. 


Rahariita kultapossukerhossa 


Yliopistojen rehtorit olisivat voineet torjua tulosjohtamisen ja sen käytän- 
nöllisen käsikassaran eli tulospalkkausjärjestelmän, mikäli olisivat halun- 
neet. He kuitenkin osoittautuivat virkamiehiksi, jotka eivät osanneet 
sanoa ”ei”. Helsingin yliopistossa konfliktiin rehtorien ja muun hallinnon 
kanssa ajautuivat muiden muassa kansainvälisen oikeuden professori 

Martti Koskenniemi ja kansainvälisen politiikan professori Heikki Pato- 
mäki, jotka laativat avoimen protestikirjeen Internetiin. Kirjoittajat väit- 
tivät, että tulosohjausjärjestelmä ei ole yliopistolle eikä tieteelle hyväksi. 
Patomäki julkaisi lisäksi tätä omaa kirjaani vastaavan pamfletin nimeltä 
Yliopisto oyj hieman oman kirjani jälkeen vuonna 2005.,97 

Rehtori Ilkka Niiniluoto vastasi Koskenniemelle ja Patomäelle monia 
yliopistoyhteisön jäseniä ihmetyttävään sävyyn, että henkilökunnan 
siihenastinen ”hiljaisuus” oli muka merkki uuden palkkausjärjestelmän 
hyväksymisestä, vaikka todellisuudessa Koskenniemen ja Patomäen taak- 
se oli asettunut 233 yliopistoyhteisön jäsentä, jotka kommentoivat heidän 
verkkojulkaisuaan yksimielisinä. Lisäksi Niiniluoto yritti kääntää Pato- 
mäen huomautukset tulosarviointijärjestelmän ”sadistisesta pikkuvirka- 
miesmäisyydestä” väitteiksi siitä, että tuo sadistinen pikkuvirkamies on- 
kin muka sellainen professori itse, joka näkee alaistensa kanssa käymis- 
sään tulosneuvotteluissa painostuksen mahdollisuuden! Totuus lienee 
se, että tulospalkkaus joka tapauksessa lisää välineellistä ja hiostavaa 
ajattelua. Kirjoittipa assyriologian henkilökohtainen ylimääräinen pro- 
fessori Simo Parpola Yliopisto-lehteen keväällä 2005, että ”jos rehtori ei 
pysäytä UPJ-prosessia siksi, kunnes puutteet on korjattu, hän menee his- 
toriaan miehenä, joka tuhosi tieteen vapauden Helsingin yliopistossa.”99 
Se oli jyrkästi sanottu ja kertoi varsinkin humanistisilla aloilla toimivien 
huolesta. 

Nyt yliopistot ovat (säätiömuotoisia lukuun ottamatta) julkisoikeudelli- 
sia laitoksia ja itsenäisiä oikeushenkilöitä, jotka voivat mennä jopa kon- 
kurssiin. Vielä valtion tilivirastoina toimittaessa valtionhallinnon tulos- 
ohjelma ja palkkausjärjestelmä määrättiin yliopistoille ulkoa, joten vapaus 
on nyt periaatteessa laajempi, mutta tosiasiassa yliopistot ovat täysin 
riippuvaisia opetusministeriön asettamista ehdoista. Monet yliopistot kär- 
sivät rahoitusvajeesta, jonka syynä ovat, paitsi Senaatti-kiinteistöjen 
vuokrankorotukset, erityisesti tutkintotavoitteiden toteutumattomuus tai 
toisella tavalla sanottuna tutkintotavoitteiden ylimitoitus. Kun tulos- 
tavoitteet etenevät laitoksilta dekaaneille ja edelleen rehtoreille sekä 
opetusministeriöön ja palaavat rahojen kera samaa tietä takaisin, tämä on 
rahoituksen toivossa johtanut tavoitteiden kilpalaulantaan. Syynä rahoi- 
tusvajeeseen ei ole opiskelijoiden tai tutkijoiden toiminta vaan yliopistojen 
hallinnon epärealistiset tutkintotavoitteet. Rahoitusvaje taas on johtanut 
niin sanottuun ”sopeuttamiseen” eli varsinkin budjettirahoitteisten ope- 
tusvirkojen pakastamiseen ja sitä kautta yliopiston päätehtävien, ope- 
tuksen ja tutkimuksen, kärsimiseen. Pahiten tämä noidankehä on koe- 
tellut juuri niitä tieteitä ja laitoksia, joilla on korkeimmat tutkintojen 
hyväksymiskriteerit. Niinpä koko tulossopimusmalli pitäisi hylätä. 

Ei ole mikään ihme, että yliopistojen rehtorit suostuivat edistämään 
yliopistouudistusta, sillä heidät palkittiin hyvin, kun rehtorien palkat 
nousivat yli puolella ja hallituksen kulut satakertaistuivat. Helsingin Sa- 

nomat kertoi 16.4.2012, että Helsingin yliopiston rehtorin palkka on nyt 
17 846 euroa kuukaudessa, mikä vastaa kaksinkertaista ministerin- 
palkkaa, ja yli kymppitonnin palkkatasolle päästiin muissakin yliopis- 
toissa. Kuudentoista yliopiston rehtoreista neljä ei kehdannut kertoa 
palkkaansa ollenkaan edes tieteen julkisuusperiaatteen velvoittamana. 
Helsingin yliopiston kanslerin ja vararehtorin palkat nousivat 27 pro- 
sentilla 14 500 ja 12 000 euroon, ja hallintojohtajan palkka 20 prosentilla 
11 000 euroon. Myös laitosjohtajien palkkoja korotettiin, mutta opettajien 
ja tutkijoiden ei lainkaan. Entisen konsistorin kulut puolestaan nousivat 
2 500 eurosta 252 000 euroon vuodessa, kun hallituksen puheenjohtajalle 
alettiin maksaa kuukaudessa 2 500 euroa, varapuheenjohtajalle 2 000 ja 
jäsenille 1 500 euroa, jonka he saavat, vaikka eivät osallistuisi kokouksiin. 
Palkkioita korottanut yliopistokollegio perusteli korotuksia ”kannusta- 
vuudella”, ja lisäksi alettiin suunnitella erityisen bonusjärjestelmän pe- 
rustamista. Voidaan kysyä, mikä olisi riittävän kannustava palkkio Jorma 
Ollilan ja Björn Wahlroosin kaltaisille pohatoille ja yritysmaailman ”halli- 
tusammattilaisille”. Riittäisivätkö siihen minkään valtakunnan varat? Ja 
miksi yliopistojen hallituksissa pitäisi ylipäänsä olla juuri heidän tapai- 
siaan rahamaailman ruhtinaita? 

Palkkojen ja palkkioiden korotuksia perusteltiin ”vastuun” kasvulla, 
vaikka todellisuudessa ei ole lisääntynyt vastuu vaan hallintobyrok- 
raattien ahneus ja valta. Yliopistohierarkiaan sijoittuvasta korkeasta ase- 
masta ei oikeastaan seuraa vastuuta mistään tosiasiallisesta toiminnasta. 
Se on pelkkä näköalapaikka muiden tekemän työn tarkkailemiseen. On 
myös arvoituksellista, mihin hallintoa ”kannustettaisiin” ja miten suori- 
tuksia voitaisiin arvioida tai mitata. Puhuttelevaa onkin, että korotuksia 
valmistelevassa työryhmässä olivat mukana hallituksen puheenjohtaja 
Hannu Tanskanen ja rivijäsen Jorma Ollila, jotka näin nostivat omia palk- 
kioitaan. Menettely on tuttu myös kansanedustuslaitoksesta, jossa kan- 
sanedustajat ovat useasti korottaneet palkkojaan omatoimisesti. Täten se 
kertoo yhteiskunnassa laajemminkin leviävästä sairaudesta, jonka tulok- 
sena epäluottamus kasvaa. Ammatikseen ahneitten häikäilemätön oman 
edun tavoittelu, ansioton palkitseminen ja palkkioiden saalistaminen joh- 
tavat työn ja ansioiden välisten kausaalisuhteiden kiistämiseen. Todelli- 
sen tutkimus- ja opetusvastuun kantajia ja tuloksen tekijöitä, eli tutkijoita 
ja opettajia, ei palkittu mitenkään, mikä loi eriarvoisuutta ja huononsi 
yhteishenkeä. Tätä tietä yliopistojen johto irrottautuu professorikunnasta 
ja muista tutkijoista, mikä johtaa työskentelyilmapiirin huonontumiseen. 

Paras ase byrokraattien hullukurisuutta kohtaan on ironia. Valitetta- 
vasti se näyttää myös ainoalta aseelta, sillä akateemisessa yhteisössä si- 
veellisyys estää tarttumisen oikeisiin aseisiin. Mutta entäpä, jos sivistys ja 
sen myötä siveellisyys menetetään? Tuleeko yliopistoista silloin saman- 
laisia etukäräjöinnin foorumeja, jollaisia ovat yritykset, ammattiliitot ja 
pyhyytensä menettäneet muut tavanomaiset työpaikat? Ehkä niin on jo 

käynyt, kun parodiahorisontti on ylitetty, eikä kukaan voi enää ymmärtää 
ironiaa ironiaksi tai parodiaa parodiaksi. Tämä johtuu luonnollisesti siitä, 
että todellisuutta itseään ei voida erottaa ironiasta eikä parodiasta. 

Painotettakoon, että en ole arvostellut tulospalkkausta omista itsek- 
käistä syistäni vaan järjestelmään liittyvien yleisten heikkouksien vuoksi. 
Tulospalkkaus ei ole varmaankaan huonompi väline, kun nykyistä yli- 
opistolaitosta puretaan. Suuri osa yliopistollisesta tutkimustuesta on nyt- 
kin eräänlaista sosiaalitukea, jolla luodaan suojatyöpaikkoja. Monet lais- 
kurit pelkäävät tulospalkkausjärjestelmää siksi, että myöntämällä palkki- 
ota ansioista se toteuttaa meritokraattista oikeudenmukaisuutta. Valitet- 
tavasti myös uusi palkkausjärjestelmä vesitettiin myöhemmin siirtämällä 
palkitsemisen painopiste julkaisuista sekä todellisesta tutkimus- ja ope- 
tustyöstä sosiaaliseen ”verkostoitumiseen” ja ”vuorovaikutustaitoihin”. 
Ilman tätä valheellisuutta viroissa kellottelevan jengin olisi ollut vaikea 
osoittaa olevansa tuloksellisia. 

Huono järjestelmä johti ennen pitkää sen kiertämisyrityksiin. Muuta- 
milla laitoksilla tulosten mittaaminen yritettiin tehdä tyhjäksi panemalla 
pisteet tasan. Valheellinen järjestelmä koetettiin siis kumota toisella val- 
heellisuudella, aidon dialektiikan mukaisesti. 


Yliopistojen yhdistäminen ja luova vapaus 


Tulosohjaus johti surullisella tavalla tieteen vahinkoon jo suunnittelu- 
vaiheessa: tukkanuottasille päätyivät tieteenharjoittajat keskenään todel- 
listen trouble makerien selvitessä kuin koira veräjästä. Opetusministeriön 
hajota ja hallitse -politiikka ajoi akateemiset kollegat riitoihin heikentäen 
siten tiedeyhteisöä ja tarjoten pelimerkit ministeriöiden ja poliitikkojen 
käsiin. Todellisuudessa Koskenniemen ja Patomäen sekä muidenkin yli- 
opistoyhteisön jäsenten olisi kannattanut esittää kritiikkinsä suoraan 
opetusministerille, opetusministeriön virkamiehille ja kansanedustajille. 
Niiniluoto ja yliopistojen nöyrät keskushallinnot olivat lopultakin pelkkiä 
ukkosenjohdattimia, ja uudistusten primus motor oli valtiovarainminis- 
teriö, jonka korkea virkamies Raimo Sailas oli myös yliopistojen yhdis- 
tämishankkeiden takana. Vain jonkun täysin asioita tuntemattoman mie- 
lestä kolmesta keskinkertaisesta yliopistosta voi tulla yhdistämällä huip- 
puyliopisto. 

Yhdistäminen on toisaalta ymmärrettävää. Fuusioimalla firmat tavoit- 
televat integraatioetuja: hallintoa tarvitaan vähemmän — ja vaikka sitä ei 
olisi alun perin tarvittu ollenkaan, sitä ei ole vähentämisen jälkeen tyhjän 
panttina ainakaan yhtä paljon. Siksi yhdistäminen usein kannattaa. 
Elämä on luonnollisesti myös mukavampaa, kun ei ole kilpailijoita. Seinät 
ja katto ovat yhdistymisten jälkeen korkeammalla, ja ihmiset voivat 
liikehtiä piiristä toiseen, vaikka myös keskittymisen väitetään joskus ole- 

van eduksi. 

Yliopistoja on edeltäneiden hallitusten kausilla naitettu aktiivisesti 
yhteen. Niille on luvattu avokätisesti myötäjäisiä. Esimerkiksi Teknilli- 
sen korkeakoulun, Helsingin kauppakorkeakoulun ja Taideteollisen kor- 
keakoulun yhdistymisestä valtiovalta lupasi palkinnoksi 200 miljoonan 
euron häälahjan, joka kerättäisiin tiedettä, taidetta ja tutkimusta tuke- 
vilta yrityksiltä.!? Avio-onni on silti jäänyt kyseenalaiseksi, sillä tilapäi- 
sillä tuloilla on vaikea rahoittaa pysyviä menoja. Myös säätiöittämisen 
tuloksena yliopistoihin on oletettu virtaavan rahaa ovista ja ikkunoista. 
Liitoshankkeiden motiivit ovat olleet pelkästään taloudellisia. 

Käytännössä yhdistymiset ovat johtaneet kankeisiin karnevaaleihin. 
Teknillisen korkeakoulun, Helsingin kauppakorkeakoulun ja Taideteolli- 
sen korkeakoulun yhdistelmää sanottiin ensin ”huippuyliopistoksi”, kun- 
nes huomattiin, että käsite mitätöi nykyisissä korkeakouluissa toimivien 
työtä. Se tuntui vihjaavan, että vasta yhdistetty yliopisto olisi se varsi- 
nainen ”huippuyliopisto”. Sitten sitä alettiin kutsua ”innovaatioyliopis- 
toksi”. Innovatiivisuuden lisäämisessä ei varmasti olekaan mitään pahaa, 
mutta siihen tuskin päästään hallinnollisella pakkoavioliitolla. Etuna olisi 
voinut olla lähinnä se, että teekkareiden naidessa taiteilijoita syntyy lah- 
jakkuuksia, kuten seka-avioliitoista yleensä. Lopulta päädyttiin byro- 
kraattiseen työnimeen ”yliopistokonsortio”, kunnes mainosmaakarit lan- 
seerasivat viralliseksi nimeksi ”Aalto-yliopiston”.1021 Kuuluisalta arkki- 
tehdilta ja muotoilijalta lainatussa nimessä tekniikan ja taiteen maailmat 
yhdistyvät talouden suhdannevaihteluista muistuttavaan vertauskuvaan. 

Kysymys tekniikan, kaupan ja taiteiden sopivuudesta saman katon alle 
haudattiin hallintohöttöön. Kunkin korkeakoulun toimintakulttuurit ovat 
täysin erilaiset. Niissä toimii erilaisia ja eri arvomaailmoja edustavia ih- 
misiä. Varsinkin taiteilijat pelkäsivät taiteen vapauden hautautumista 
rahan maailmaan. Niinpä Taideteollisen korkeakoulun opiskelijat ja hen- 
kilökunta keräsivät adressin yhdistymistä vastaan ja jättivät Teatteri- 
korkeakoulun rehtorille eräänlaisen turvapaikkahakemuksen.10?2 

Myös omasta mielestäni Suomessa yhdistettiin vääriä korkeakouluja. 
Teknillinen korkeakoulu ja Kauppakorkeakoulu olisivat kenties sopineet 
yhteen ilman kolmatta pyörää, sillä niiden teknis-taloudelliset tiedon- 
intressit ovat yhteiset. Mutta niitäkin olisi pitänyt täydentää filosofialla, 
yhteiskuntatieteillä ja humanistisilla tieteillä. Samoin pääkaupunkiseu- 
dun neljä taidekorkeakoulua — Kuvataideakatemia, Sibelius-Akatemia, 
Taideteollinen korkeakoulu ja Teatteri-korkeakoulu — olisivat voineet so- 
pia yhteen. Itä-Suomen alueella puolestaan Joensuun yliopisto ja Kuopion 
yliopisto yhdistyivät Itä-Suomen liittoyliopistoksi tavoitellen parempaa 
sijoitusta määrällisten tutkimus- ja opetustulosten listalla.108 Tulosten 
mittaaminen on kuitenkin osoittautunut vaikeaksi arvosteluperusteiden 
puolueellisuuden ja tulosten vertailukelvottomuuden vuoksi.1% Mittari- 
matoja kunnioittavasta silmänpalvonnasta ei ole lopulta hyötyä myöskään 

opiskelijoille eikä henkilökunnalle, sillä Itä-Suomen yliopistot sijaitsevat 
kaukana toisistaan. 

Sen sijaan Tampereen yliopiston ja Tampereen teknillisen yliopiston 
yhdistyminen viipyi 40 vuotta, vaikka ne toimivat samassa kaupungissa ja 
yhdistyminen olisi poistanut korkeakoulujen alkuperäisiä valuvikoja ja 
puutteita: Tampereen yliopistossa ei ollut luonnontieteitä juuri lainkaan, 
ja Tampereen teknillisestä yliopistosta puolestaan puuttuivat humanisti- 
set ja yhteiskuntatieteet. Silti yliopistoja ei saatettu yhteen kunnes vasta 
vuonna 2019. Ne pitäytyivät erillään pelkästään taloudellisista syistä: 
teknillisen yliopiston uskoessa pääsevänsä parempaan rahoitukseen tie- 
dettä kauppaamalla ja perinteisen yliopiston uskoessa menestyvänsä 
valtion kukkarolla. Suomen yliopistot eivät ole yleensäkään yhdistyneet 
tai pysyneet erillään tieteen oman edun vuoksi vaan pelkistä taloudelli- 
sista syistä, jotka eivät ole edistäneet tieteen parasta. 

Yhdistämiset sinänsä eivät saa aikaan muita kuin byrokraattisia pai- 
najaisia. Kestää vuosikymmeniä, ennen kuin uudet rakenteet saadaan 
toimimaan. Hallintouudistuksen jälkeen kuluu yleensä kauan, että uuden 
järjestelmän haitat onnistutaan eliminoimaan ja elämä tulee mahdolli- 
seksi. Sen vuoksi kansainvälisissä huippuyliopistoissa, kuten Cambridges- 
sa ja Oxfordissa, on vuosisataiset ja ikuiset hallinnolliset rakenteet, joita 
ei koskaan muuteta. Myöskään huippuyliopistohankkeen piirissä toimi- 
neen Pekka Himasen hehkutus ”luovan talouden” puolesta ei ole ollut 
muuta kuin halua alistaa taiteellinen toiminta kaupallisille ja tekno- 
kraattisille pyyteille. Oma vaihtoehtoni tuolle Manuel Castellsilta laina- 
tulle sanaparille onkin luova vapaus. 


Sivistysyliopistoista yritysyliopistoihin 


Vuonna 2010 voimaan astuneet yliopistouudistukset kivesivät ostospolun 
yliopistoihin. Tuloksena on entistä amerikkalaisempi yliopistolaitos. Edel- 
leenkään opetus ja tutkintojen suorittaminen eivät ole maksullisia — aina- 
kaan suomalaisille ja Euroopan unionin kansalaisille. Omasta mielestäni 
lukukausimaksun voisi periä kaikilta muilta paitsi Suomen kansalaisilta, 
sillä ulkomaalaiset eivät maksa veroina järjestelmän ylläpitoa. 
Tutkintojen sijaan yliopistot myyvät nyt tiedettä. Tutkimusten tilaajat 
tulevat vaikuttaneiksi — tahtoen tai tahtomattaan — myös tuloksiin eten- 
kin ideologista mielipiteenmuodostusta koskevissa aiheissa, mikäli tut- 
kijakunta tietää tai arvaa, kuka tutkimuksen on tilannut. Harva tutkija 
uskaltaa esittää tilaajan ajattelumaailmaa kyseenalaistavia päätelmiä, 
vaikka ne olisivat tieteellisesti perusteltuja. ”Puolueetonta” tutkimusta voi 
tällöin tehdä lähinnä teoreettisesti mielenkiinnottoman kuluttaja- tai 
markkinatutkimuksen piirissä. Jatkossa yleistynevät esimerkiksi tupa- 
koinnin tutkimuksen Marlboro-lahjoitusprofessuurit, maatalouden tutki- 

muksen MTK-apurahat ja työelämän tutkimuksen SAK-projektit. Lyhin 
askel maailmassa kulkee lahjoituksesta lahjontaan. 

Eräänä esimerkkinä yritysyliopistojärjestelmään valmistautumisesta 
on se, että yliopistot alkoivat kerätä vuoden 2009 lopussa rahaa entisiltä 
opiskelijoiltaan. Uuden käytännön mukaan niillä on seuraava vuosi aikaa 
hankkia vähintään miljoona euroa yksityistä rahaa pääomiinsa, jotta ne 
saisivat valtiolta 2,5-kertaisen vastaantulon.1%5 Tämän merkiksi useat val- 
mistuneet maisterit ja muut alumnukset ovat saaneet entisiltä opin- 
ahjoiltaan kerjuukirjeitä, jossa toivotaan almuja alma materille. NHL- 
kiekkoilijat, kaljamiljonäärit ja pörssikeinottelijat voivat ehkä ostaa lah- 
joituksillaan kunniatohtorin arvon. Mutta arvatkaapa, paljonko itse 
lahjoitan niille kahdellekin yliopistolle, joista olen valmistunut mutta 
jotka eivät koskaan tukeneet tieteellisiä opintojani ja tekemääni tutki- 
musta punaisella puupennillä saati viroilla? Kun yliopisto nyt lähestyy 
taloudellisessa ahdingossa olevia akateemisia hattu kourassa, siinä aino- 
astaan parodia paranee. On myös järjetöntä kerätä varoja yrityksiltä ja 
kansalaisilta suorina lahjoituksina, kun samat varat voitaisiin periä tasa- 
puolisesti veroina, jolloin myös tieteen puolueettomuus pysyisi paremmin 
yllä. 

Eurooppalaisperäinen riippumattoman yliopiston ihanne olisi sopinut 
Suomen oloihin amerikkalaisten koripalloyliopistojen roolia paremmin. 
Yhdysvaltalaisille yliopistoille on tyypillistä, että ne pyrkivät paranta- 
maan sijoitustaan yliopistojen ranking-listoilla ostamalla virkoihin nobe- 
listeja ja muita ansioituneita tieteenharjoittajia. Tämä on helppoa, sillä 
rikkaimmilla yksityisillä yliopistoilla on kymmenien miljardien omaisuus 
erilaisten lahjoitusten tuloksena. Yhdysvaltain niin sanotut huippuyli- 
opistot toimivat lisäksi säilytyspaikkoina politiikasta presidentinvaihdos- 
ten kautta pois jättäytyville virkamiehille, joita yliopistot houkuttelevat 
riveihinsä vallan sirpaleiden toivossa. Lisäksi nuo yliopistot kerskailevat 
mielellään kasvattaneensa presidenttejä, joita ne haalivat myös perinne- 
toimintaan ja kutsuvat kunniatohtoreikseen. Mitäpä eroa tällaisen ”ver- 
kostoitumisen” lisääntyessä on enää politiikalla ja tieteellä? 

Yhdysvaltalaisten yliopistojen ideologisuus käy ilmi jo maailmanlistaa 
johtavan Harvardin yliopiston nimestä, joka on peräisin englantilaiselta 
papilta, John Harvardilta. Yliopistojen kulttuuripoliittinen rooli onkin Yh- 
dysvalloissa kokonaan toisenlainen kuin Suomessa. Suomen yliopistot 
eivät ole olleet koskaan tehottomia tai huonoja, vaikka ne ovatkin yltäneet 
kansainvälisissä vertailuissa vain keskitasolle tai juuri ja juuri sadan 
parhaan joukkoon. Britanniassa ja Yhdysvalloissa yliopistojen rooli on eli- 
tistinen. Tiede on tarjolla vain harvoille: niille, joilla on varaa sitä ostaa. 
Vaikka se onkin korkeatasoista, yliopistolaitos ei toimi noissa maissa yhtä 
tehokkaasti ihmisten yleisen sivistystason kohottajana kuin Suomessa ja 
muissa Pohjoismaissa. Suomalaisissa yliopistoissa opiskelijan ja professo- 
rin välimatka on lyhyempi kuin autoritaarisen perinteen amerikkalaisissa 

yliopistoissa, ja samoin tie akateemiseen asemaan on suorempi. Opiskeli- 
jat suhtautuvat Suomessa asioihin älyllisemmin ja ovat asioista paremmin 
perillä kuin Britanniassa ja Yhdysvalloissa, jotka täyttyvät rahalla tutkin- 
tojaan ostavista Persian prinsseistä ja joissa keskitytään pelaamaan brid- 
geä ja krikettiä. 

Suomen yliopistot ovat huippuyliopistoja siksi, että niiden merkitys 
koko kulttuurin osana on korkeampi. Pohjoismainen malli toimii hyvin, 
sillä Kööpenhaminan ja Helsingin yliopisto ovat maailmanlistan kärjessä 
lukukausimaksuttomien yliopistojen sarjassa. Näin ollen Suomen yliopisto- 
laitosta on voitu pitää huipputehokkaana, vaikka se ei olekaan erottunut 
vertailulistoilla koko maailman kärkeen. Silti se on nostanut kansan yleis- 
sivistystä tavalla, josta monissa maissa vain haaveillaan. Käsitykseni 
mukaan suomalaisen tieteen vapaus, julkinen rahoitus ja riippumat- 
tomuus ulkoisista rahoittajista olisivat olleet jatkossakin sekä yhteis- 
kunnalle että yrityselämälle eduksi. 


Henkisen arvotuotannon suojelu ja uhanalaisuus 


Tässä pääluvussa on tarkasteltu työyhteiskunnan ja sivistysyhteiskunnan 
ristiriitoja. Niiden välillä kohdataan usein arvokonflikteja, jotka ovat peri- 
aatteellisesti ratkeamattomia. Asiaan liittyvät valtasuhteet tulisi järjes- 
tellä sivistysyhteiskunnan arvopäämäärien eduksi. Koulutus on työyhteis- 
kunnan perusta. Henkisiä ja materiaalisia arvoja tuottavaa toimintaa ei 
pitäisi pyrkiä organisoimaan ensisijaisesti työksi, mutta sille tulisi myön- 
tää yhteiskunnalliset toimintaedellytykset. Opiskelun pitäisi olla mahdol- 
lista työttömyyden rinnalla, ja siihen tulisi kannustaa antamalla opiskeli- 
joille samantasoinen toimeentulosuoja kuin työttömille tähän asti. 

Yliopistojen valintamenettelyä pitäisi uudistaa poistamalla esteitä hy- 
vin motivoituneen opiskelun tieltä. Opintotukijärjestelmä olisi uudistetta- 
va tavalla, joka on myös osa jäljempänä kaavailemaani työttömyysetuuk- 
sien, toimeentuloturvan sekä sosiaali- ja eläkevakuutusjärjestelmän koko- 
naisuudistusta. Korkeakoulutettujen määrän kasvettua yhteiskunnan 
tulee taata täydet toimintaresurssit ainakin kaikkein korkeimmin koulu- 
tetuille, joita ovat opintonsa loppuun suorittaneet tohtorit. Tähän tarvi- 
taan tutkijakunnan resurssien lisäystä ja oikeaa kohdentamista. Valtion 
pitäisi tukea suorilla subventioilla nimenomaan humanistisia ja yhteis- 
kuntatieteellisiä aloja, joiden piirissä yliopistojen ulkopuolista ja kaupal- 
lista tutkimustukea on vähemmän saatavilla. Myös yliopistojen virka- 
järjestelyjä pitäisi muuttaa oikeudenmukaisemmiksi. 

Allah antaa kunnian kenelle tahtoo ja nöyryyttää ketä tahtoo. 


Koraani 


Jumala on kuollut, mutta hänen tilalleen on tullut 50 000 sosiaalivirkailijaa. 
Archibald MacLeish 


5. Työviranomaisten helvetissä 


len usein hämmästellyt erästä ilmiötä: miksi työtön ihminen menee 

työvoimatoimistoon? Saman kysymyksen voisi esittää Harlemin 
alueella autoileva newyorkilainen bussikuski, jolla on takataskussaan 
Alabaman yliopiston paperit: ”Hey! Why free man goes to the labour 
exchange office?” Onko hän kaiken kouluttautumisensakin jälkeen yhtä 
yksinkertainen kuin laboratoriorotta, joka ei opi virheistä vaan kipittää 
vahingossa labyrinttinsa perukoilla olevaan ansaan? Vastaus on seuraava: 
ihminen menee työvoimatoimistoon, koska hänen työttömyysetuuksiensa 
maksaminen on sidottu olemiseen ”työttömänä työnhakijana työvoima- 
toimistossa”. Siis: ”Sen, joka ei työttömänä ole, ei syömänkään pidä.”106 
Sanoisin tämän Raamatun lauseen Speden äänellä, jos sinä, hyvä lukijani, 
olisit kuulolla. 

Työvoimatoimistojen asiakkaita yhdistää piirre, että he ovat melkein 
kaikki työttömiä. Työvoimatoimistoissa työttömyys on 100-prosenttista. 
Työssä oleva ihminen ei yleensä mene työvoimatoimistoon, koska hänellä 
on jo työtä. Vaikka hänet olisi irtisanottu, hän ei mene sinne ennen kuin 
on pakko saadakseen työttömyyspäivärahaa tai työmarkkinatukea. 

Mutta olen nähnyt myös sellaisia varsin nuhteettomia ja viattomia 
ihmisiä, jotka esiliinoineen ja nyytteineen istuvat yleisökäytössä olevien 
Internet-päätteiden ääressä selaten työvoimatoimistojen sivuja: uskoen 
löytävänsä sieltä työtä. Heitä tapaa varsinkin julkisissa kirjastoissa, jotka 
näyttävät olevan työttöminä ajelehtivien mielipaikkoja. Kokonaan toinen 
asia on, saako sellainen ihminen työtä vai ei. Todennäköisesti hän ei ha- 
luakaan työtä, mutta hän on jossakin sisäisesti ristiriitaisessa uskossa. 
Hän toistaa työnhakukäytäntöihin liittyvää epärationaalista rituaalia ja 
olettaa, että hänen asemassaan ihmisen tulee menetellä juuri noin: selata 
työvoimatoimistojen työpaikkailmoituksia. Jos siis sinä, hyvä lukija, olet 
työtön, sinun tehtäväsi on vältellä kaikin keinoin työvoimatoimistoja. 
Mikäli haluat työtä, saat sitä todennäköisimmin vapailta työmarkkinoilta, 
työviranomaisten ulottumattomista, toimistojen tuolta puolen. Tämä edel- 
lyttää tietenkin sitä, ettet hiisku työnantajillesi mitään työviranomaisista 

etkä paljasta olleesi kovin pitkään työtön. 

Toteankin jo luvun tässä vaiheessa tärkeän totuuden: työvoimatoi- 
mistot eivät ole olemassa ensisijaisesti työnvälitystä varten, vaan työttö- 
mien ihmisten joukkokontrollia ja sosiaalietuuksien jakelemista varten. To- 
delliset työmarkkinat ovat työvoimatoimistojen ulkopuolella. Vuonna 1998 
työvoimatoimistoissa otettiin käyttöön uusi asiakaspalvelumalli, jossa 
työttömän oikeudet ja velvollisuudet lueteltiin pääkohdittain. Sillä oli 
määrä selkeyttää asiakkaiden työpoliittista asemaa ja toimistojen tehtä- 
viä.107 Oikeudet olivat suunnilleen samat kuin ennenkin: oikeus työttö- 
myysetuuteen (jos on työmarkkinoiden käytettävissä), oikeus työvoima- 
toimistojen palveluihin, oikeus lyhyihin ulkomaanmatkoihin ja sivutoimi- 
seen opiskeluun ja niin edelleen. Työnhakijan velvollisuutena oli pyrkiä 
etsimään jatkuvasti ja aktiivisesti kokopäivätyötä, osallistua työnhaku- 
suunnitelman tekoon yhdessä työviranomaisen kanssa ja velvollisuus osal- 
listua työviranomaisen osoittamiin työpoliittisiin toimenpiteisiin, kuten 
työvoimakoulutukseen tai työnhakukursseille. Moni edellä lausuttu ”oi- 
keus” on itse asiassa peitelty velvollisuus ja merkitsee vain sosiaalisen 
kontrollin pukemista sosiaaliturvaa koskevien ehtojen muotoon. Myös 
usea pakkotoimi tai sanktio on naamioitu ”oikeudeksi” — esimerkiksi luon- 
nehtimalla työnhakusuunnitelman laatimista ja viranomaisrekistereitä 
varten tapahtuvaa tietojen keruuta ”työnhakijan oikeudeksi työvoimatoi- 
miston palveluun”. 

Uudistuksen kautta työttömyyttä vähennettiin tekemällä työttömistä 
ihmisistä ”kokopäivätoimisia työnhakijoita”. Kun työttömälle vielä aiem- 
min riitti se, että hän lakkaamatta päivysti viranomaisen yhteydenottoa ja 
oli valmis ottamaan vastaan mitä tahansa työtä, uudessa järjestelmässä 
hänelle ei riittänyt enää tuo piiloteltu ja katoamaan pyrkivä ”oleminen”, 
vaan hänet velvoitettiin nyt etsimään työtä ja toimimaan jollakin tavoin 
aktiivisesti. Niin välineellistä ja objektivoivaa kuin inhimillisen olemisen 
esineellistäminen viranomaisvallan kohteeksi jo olikin, tuli ihmisten tai- 
vuttelusta itsekontrolliin vielä kurjempaa. Työvoimahallinnon normien 
haluttiin siirtyvän ihmisten ihon alle. Hassunkurista oli, että ihmisten ei 
uskottu pyrkivän pois työttömyyden noidankehästä oma-aloitteisesti, vaan 
kontrollia lisäämällä heidät sidottiin yhä pahenevaan työvoimatoimistojen 
käyntikierteeseen ja työhakemusten uusimiseen. 

Vuonna 1993 astui voimaan laki, joka velvoittaa työnantajia ilmoitta- 
maan avoimena olevista työpaikoista työvoimatoimistoihin.108 Säädöksen 
kautta koetettiin taata se, että työpaikat tulisivat kaikkien työttömien 
tietoon. Laki jätettiin kuitenkin rankaisukäytännön osalta avoimeksi. 
Säännön rikkomista ei valvota eikä laiminlyönneistä rangaista. Lainsää- 
täjä nimittäin oivalsi, että työmarkkinoiden perusta romahtaisi, jos julki- 
nen valta päästettäisiin vaikuttamaan työntekijöiden valintaan. Työn- 
antajat lakkaisivat julistamasta työpaikkoja avoimiksi, kun työvoimatoi- 
mistot lähettelisivät sopimattomia henkilöitä niihin. Työpaikat pantaisiin 

enintään ”sisäiseen hakuun”. Niinpä kyseinen pykälä jäi kuolleeksi kirjai- 
meksi. 

Mainittakoon, että käytän edelleen työvoimatoimistoista työvoimatoi- 
miston nimeä, vaikka ne onkin nimetty uudestaan ”työ- ja elinkeinotoimis- 
toiksi” kauppa- ja teollisuusministeriön yhdistyttyä työministeriöön vuo- 
den 2008 alussa ja muodostettua jättiläismäisen työ- ja elinkeinoministe- 
riön. Elinkeinohan työvoimatoimistoissa käyminen työttömille tietysti on, 
aivan niin kuin sen viranhaltijoillekin. Muutoin työvoimatoimistojen toi- 
minta ei juuri tue niin sanottua elinkeinoelämää. 

Työnantajat pelkäävät nyt työvoimatoimistoja, koska niiden normit 
puhuvat työnantajien etuja vastaan. Työviranomaiset ovat tällöin ay-liik- 
keen puolella. Työnhakijat puolestaan pelkäävät työvoimatoimistoja, kos- 
ka työvoimatoimistot vetoavat heitä arvioitaessa työnantajapuolen etuun. 
Mistä tämä ristiriitaisuus sitten johtuu? Viranomaisen omalta kannalta 
mitään ristiriitaa ei ole. Syy siihen, miksi työviranomaiset menevät vuo- 
roin työnantajien ja vuoroin työntekijöiden selän taakse, johtuu vain siitä, 
että se on viranomaisten oman edun mukaista. Työviranomaiset taiste- 
levat nimittäin molempia osapuolia vastaan. Työnhakijoita vastaan he 
väittelevät kurkistellessaan työnantajien olkapään takaa, ja työnantajille 
he huutelevat ay-liikkeen muurien suojista. 

Lähinnä seuraavaksi keskityn tarkastelemaan sitä, minkälainen on 
työtön työvoimatoimistoon saapuva henkilö. Meneekö hän sinne pakotet- 
tuna vai omista syistään? Sitten tutkin, miten työviranomaiset toimivat. 
Lopuksi hahmottelen, kuinka työviranomaisten kanssa on meneteltävä, 
jos haluaa jatkaa matkaansa kohti työelämää sivistyneenä. 

Tarkasteluotteeni koostuu niin sanotusta osallistuvasta havainnoin- 
nista, joka hyödyntää fenomenologista menetelmää.1!? Kyseinen metodi 
pyrkii ilmiöiden omimman olemuksen näkemiseen ja sitä kautta selvään 
ja kirkkaaseen tietoon. Havaintoja tekevällä tutkijalla on siis oikeus ja 
velvollisuus lausua mielipiteitään ja tulkintojaan myös suoraan, kysy- 
mättä asiaa kadunmieheltä, sillä tutkijaa velvoittavat hänen käytössään 
olevat käsitteet ja teoreettiset välineet, joita muilla kansalaisilla ei ole. 
Usein tieteenharjoittaja selvitteleekin asioita tilastotieteellisesti vain saa- 
dakseen tutkimuksilleen enemmistöjen tuen ja valjastaakseen siihen 
joukkovoimaa. Sen sijaan yhdysvaltalainen kokeellisen tieteen harjoittaja 
George H. Mead on omiin kokeisiinsa ja laboratoriomenetelmiinsä tur- 
hauduttuaan turahtanut, että varminta tietoa todellisuudesta tuottavat 
yksilöiden suorat elämykset ja havainnot — niitä kun ei voida peitellä 
monimutkaisilla metodologioilla eikä veistellä kauniimmiksi tilastotie- 
teellisen timpurin välineillä.1!? Ihminen voisikin olla yhä useammin itse 
asiantuntija omissa asioissaan, toisin kuin julkinen hallinto ja ihmisten 
kontrolloimiseen tähtäävät empiiriset tieteet myöntävät. 

Tällä hetkellä Suomessa on virallisesti rekisteröityjä työttömiä n. 125 000, 
vaikka takana on runsaat kaksi vuotta jatkunut voimakas nousukausi. Ensi 
vuonna työttömyyden on ennustettu lisääntyvän. 80-luvun Suomen kuvaan 
uhkaakin tulla tahraksi pysyvä joukkotyöttömyys... 


Työttömänä Suomessa -teos vuonna 1981111 


TYÖTTÖMÄN TAKKI VIRKAVALLAN RATTAISSA 


Ennen vanhaan työttömiä pidettiin yhteiskunnan hylkiöinä ja kierto- 
laisina: kulkureina ja yhteisön ulkopuolisina ihmisinä.1!? Tältä ajalta on 
peräisin myös työttömän ihmisen huono leima eli kirjaimellisesti hänen 
”säädyttömyytensä”. Ajateltiin, että työtön on taitamaton ja osaamaton tai 
ainakin niin yksinkertainen, ettei hän ole pystynyt pitämään asioistaan 
huolta, kun on päätynyt työttömäksi. Työttömyyden ajatellaan edelleenkin 
olevan todiste ihmisen kelvottomuudesta. Siksi työttömän leiman saa- 
nutta pidetään yhteiskunnan ulkopuolisena, jolle ei suoda muille kansalai- 
sille kuuluvia oikeuksia. Yhä edelleen työtöntä arvioidaan surkeaksi pult- 
sariksi, jonka työttömyyteen täytyy olla jokin hänestä itsestään johtuva 
syy. Yhteiskunta suorastaan opettaa työtöntä hankkiutumaan pultsarin 
näköiseksi, jotta viranomaiset uskoisivat hänen olevan työtön. Työttömällä 
ei saa olla omanarvontuntoa, joka näkyisi hänestä ulospäin, sillä siihen 
liittyy riski, että työtöntä aletaan epäillä hämärien hommien teosta! 

Kun ihminen joutuu työttömäksi, hän menettää — tai häneltä riistetään 
— hänen identiteettinsä ja persoonansa. Hän on tilastoyksikkö, ja sellai- 
sena hänet halutaan pitää. Hän ei saisi erottua muista, paitsi jos hän on 
niin sanottu nuorisomuusikko. Tähän ryhmään kuuluville onkin monissa 
työvoimatoimistoissa ihan oma lokeronsa. Työtön saa olla omanarvon- 
tuntoinen, jos hän tekee sen tavalla, joka vakuuttaa viranomaisille hänen 
olevan täysin työmarkkinoille kelpaamaton ja totaalisesti työttömyydestä 
parantumaton, kroonisesti romahduksen partaalla oleva henkilö: pitkä- 
tukkainen ja pitkäkyntinen, pillikinttuinen ja hilpeällä tingeltangelilla 
koristeltu olento, jonka pukeutumishabituksen kiistämätön omaperäisyys 
on ilmeinen syy siihen, miksi hän ei kelpaa mihinkään työhön. Yhteis- 
kunnan suosima ja hyväksymä selitys työttömyyteen on usein se, että 
työtön on todellisuudessa alkoholisti tai, jos sitä ei voida todistaa, niin 
ainakin kaappijuoppo, siis sala-alkoholisti! Arvottamalla työtön ihminen 
epäkelvoksi yksilöksi tuhotaan hänen itseluottamustaan ja suostutellaan 
häntä ajattelemaan omasta itsestään samoin kuin hänen ympäristönsä 
ajattelee hänestä. Lopulta yksilö alkaa uskoa sitä, mitä hänestä puhutaan, 
ja hän tulee ympäristönsä oletusten ja odotusten kaltaiseksi. 

Työttömäksi vaaditaan paljon koulutusta 


Työttömyys on nykyisin niin laajalle levinnyt ja monikerroksinen ilmiö, 
että työttömät ovat suurimmaksi osaksi täysin toisenlaisia ihmisiä kuin 
nuo entisaikojen syrjäytyneet tai syyttä suotta syrjäytetyt. Työttömäksi 
voi joutua kuka tahansa. Työttömyys sinänsä ei osoita ihmisestä mitään, 
ei edes sitä, onko hän perin juurin laiska vai perimmältään ahkera — tai 
mitä hänen laiskuutensa tai ahkeruutensa pohjimmiltaan on. Työttömyys 
ei ole useinkaan ihmisen omaa syytä. Työttömyys on rakenteellinen, mo- 
derniin työyhteiskuntaan ja sen talousdynamiikkaan liittyvä ongelma, 
kylkiäinen, joka tulee ostoksen mukana, vaikka ei haluaisi. 

Työelämämme rakenteet ovat nykyisin sellaisia, että ne suosivat suo- 
rittavia työntekijöitä. Toisaalta koulutus- ja sivistysjärjestelmämme on 
sellainen, että se tuottaa yhä enemmän luovia, taiteellisia tai tieteellisesti 
motivoituneita — ja myös huippupäteviä yksilöitä. Suorittavia työntekijöitä 
ovat esimerkiksi sairaanhoitajat, veturinkuljettajat, suntiot, lakaisijat, 
poliisit, pankkineidit ja juristit. He tekevät etukäteen ohjelmoitua, viran- 
omaisen, seurakunnan tai yrityksen määräämää työtä. Heidän tekemänsä 
työ on yleensä sellaista, että sen tekijä voidaan huoleti vaihtaa toiseen: 
jyrsijän tilalle toinen jyrsijä, ekonomin tilalle ekonomi, leipurin tilalle lei- 
puri. On samantekevää, kuka merkonomi toisen merkonomin tilalle tulee, 
kunhan hän raksuttaa kassakoneen ääressä entiseen tapaan työnanta- 
jansa iloksi. 

Edellä kuvailtu suorittava työ ei ole useinkaan persoonallista. Ihminen 
ei tee työtä persoonallaan, tai jos tekee, uusi tekijä voi korvata entisen. 
Sen sijaan taiteellinen tai tieteellinen työ on sellaista, joka on sidottu 
tekijänsä persoonaan. Ei ole sama, kuka kirjan kirjoittaa tai kuka maalaa 
taulun. On vaikea ajatella, että esimerkiksi maalauksen ollessa kesken 
joku toinen astuisi kuvataiteilijan paikalle ja siveltelisi työn loppuun. (Toi- 
saalta tällaisesta kokeilusta saataisi tulla mitä hersyvintä taiteellista 
performanssia.) Sama pätee tieteellisten tutkimusten tekoon: myös ne voi 
loppuunsaattaa vain ihminen, joka on jyvällä tehtäväkokonaisuudesta, ja 
yleensä tuo henkilö on tekijä itse. Tekijän korvaamattomuus on luonteen- 
omaista aloille, joita on vaikea järjestellä työksi. Tällainen toiminta vaatii 
persoonallista panosta, jota välineellinen työ ei useinkaan edellytä ja har- 
voin edes sietää. 

Yhteiskunnassamme on paljon sellaista toimintaa, joka on arvokasta ja 
arvostettua mutta jota ei voida organisoida palkkatyöksi. Juuri näillä 
aloilla toimiva ihminen päätyy usein työttömäksi. Näin olemme tulleet 
jälleen tärkeän johtopäätöksen eteen: suuri osa työttömistä ihmisistä ei 
olekaan yhteiskunnallisesti epäkelpoja henkilöitä vaan kansakuntamme 
kallisarvoisimpia huippuosaajia, joiden kyvyt, taidot ja ominaisuudet eivät 
vain vastaa yhteiskuntamme pönkittämää ammatti- ja elinkeinoraken- 

netta. Työtön ihminen on yhä useammin taiteilija, kirjailija ja niin edel- 
leen: ihminen, jonka tietoja ja taitoja ei voida sovittaa vallitsevaan elin- 
keinorakenteeseen. 

Sen sijaan suorittavaa työtä tekevät ihmiset ovat nyky-yhteiskun- 
tamme kaleeriorjia. He suostuvat tekemään työtä lähinnä siksi, että 
työttöminä he eivät osaisi lainkaan olla ja tulla toimeen. Työttömiltä puo- 
lestaan vaaditaan todellista neuvokkuutta ja taitoa: älykkyyttä ja ongel- 
mien ratkaisukykyä, jota heillä myös on. Onkin ihmeteltävä, miksi työn- 
antajat eivät palkkaa palvelukseensa nimenomaan työttömiä. Työtön 
ihminen on kustannustehokas toisin kuin uraputkiurpo. Hän on oppinut 
tulemaan toimeen kymmenen euron päiväbudjetilla. Hän on nöyrä ja kuu- 
liainen. Hänellä ei ole varaa kapinoida. Työtöntä leimaa illuusiottomuus, 
mikä on pelkästään hyvä asia. Kun ei ole ”visioita”, ei ole pelkoa epä- 
realistisiin harhakuviin ajautumisesta. Työtön sietää myös painetta ja on 
luova. Sen lisäksi, että työttömän täytyy kestää viranomaisten ja yhteis- 
kunnan ahdistelua, hänen pitää täyttää päivänsä jollakin järkevällä puu- 
hastelulla. Tämä toiminta ei tuota yleensä välittömiä materiaalisia arvoja 
mutta kylläkin henkisiä arvoja, ja yhteiskunta arvostaa esimerkiksi tai- 
teiden tuotteita enemmän kuin pelkkiä materiaalisen työn muovikuplia. 

Nämä ajatuskulut tuovat meidät nyt toiseen tärkeään johtopäätökseen: 
työvoimapolitiikan kautta yhteiskuntamme sorsii sellaisia yksilöitä, jotka 
todellisuudessa ovat kulttuurielämämme huippuja ja joille kuuluisi parem- 
pi ansiotaso. Tällä hetkellä tilanne on sellainen, että työmarkkinoilla voi 
menestyä vain olemalla tavallinen, toteuttamisintoinen ja totteleva. Lah- 
jakkaalla ihmisellä ei useinkaan ole tätä mahdollisuutta. Työelämä puo- 
lestaan ei halua palvelukseensa itsenäistä ja luovaa toimijaa vaan to- 
teuttajan ja suorittajan, joka noudattaa etukäteen määrättyä tahtoa. 
Tämä nujertaa ihmisten spontaanin innostuksen. 

Olisikin tärkeää, että ammattirakenteiden ja taloudellisen toimeen- 
tulon kytkös purettaisiin poliittisilla ratkaisuilla niin, että työvoiman 
ulkopuolella oleville aktiivisille toimijoille tunnustettaisiin nykyistä pa- 
rempi toimeentulon oikeus eikä muodollisesta työelämään osallistumi- 
sesta palkittaisi liikaa varsinkaan silloin, kun kyseinen työ ei tuota arvoja. 
Myös ihmisten määritteleminen ”työttömiksi” on tarpeetonta, kun kerran 
ei ole olemassa sellaisia työpaikkoja, joita nämä ihmiset voisivat hakea. 
Ihminen ei ehkä itsekään voi perustaa itselleen työpaikkaa. Työttömyyden 
käsite on tässä tapauksessa turha. 

Työttömien lisäksi maailmassa on myös paljon muita ihmisiä, jotka 
eivät osallistu työelämään. Heitä ovat esimerkiksi opiskelijat ja eläke- 
läiset. Heidänkin tittelinsä ovat tavallaan turhia. Työvoimapoliittista sa- 
nankäyttöä pitäisikin oikaista sellaiseksi, että se tunnustaisi vain työssä 
olevan väestön ja sen, joka tekisi jotakin muuta. Ihmisiä ei määriteltäisi 
enää ”työttömiin”, ”opiskelijoihin” tai ”eläkeläisiin”. Työssä käyvien lisäksi 
olisi vain ”ei-työssäolevia” eli työvoiman ulkopuolisia. 

Nykyään on olemassa hyvätuloisia työ- ja virkamieseläkeläisiä sekä 
huipputuloisia työttömiä. He saattavat saada ansiosidonnaista työttö- 
myyspäivärahaa tai eläkettä tuhansia euroja kuukaudessa. Heidän ja huo- 
nommassa asemassa olevien tuloerot olisi tasoitettava. Ne rahavirrat, 
jotka he ovat maksaneet kassoihin työssä ollessaan, on luonnollisesti pa- 
lautettava ansaittuna sosiaaliturvana, mutta yhteiskunnan ei tule osal- 
listua jättiläismäisten eläkkeiden eikä työttömyysetuuksien maksamiseen. 
Yhteiskunnan kassaa ja arvojen kertymää ei enää kartuta se, mitä ny- 
kyinen eläkeläinen tai työtön on puuhannut työelämässä ollessaan. Hänen 
eläkeläisyytensä tai työttömyytensä ei ole yhteiskunnalle tuottoisampaa 
vain sillä perusteella, että hän on ollut aiemmassa elämänvaiheessaan 
hyvätuloinen. Niinpä työvoiman ulkopuoliselle väestölle olisi maksettava 
yhteiskunnan tukena täsmälleen sama määrä rahaa. Ja olemme taaskin 
tulleet keskeisen johtopäätöksen eteen: työttömyys ei ole ensisijaisesti 
sosiaalipoliittinen vaan taloudellinen ongelma. Se pitää myös ratkaista 
taloudellisin keinoin, ennen kuin se synnyttää sosiaalipoliittisia ongelmia. 


Työttömänä työvoimatoimistossa 


Jos Arnold Schwarzenegger ja Madonna menisivät työvoimatoimistoon, 
viranomainen kysyisi heiltä ensimmäiseksi heidän osaamisensa ja suori- 
tetut tutkintonsa. Jos minä olisin Arnold Schwarzenegger tai Madonna, 
vastaisin että osaan muun muassa tyhjentää roskatynnyreitä ja siivota 
käymälöitä. Työviranomainen ottaisi sen todesta ja kirjoittaisi sen lomak- 
keeseen. Sitten tämä tieto, taito tai osaaminen vietäisiin työvoimahal- 
linnon atk-rekisteriin. Työviranomaiselle näet vain objektiivisella tiedolla 
on merkitystä. Jos ei ole tutkintoa eikä työtodistuksia, on mahdotonta 
osoittaa osaavansa mitään muuta kuin yllä mainittuja asioita. 

Minä puolestani olen filosofi, joka käy ahkerasti kuntosalilla. Kun työn- 
hakija saapuu työvoimatoimistoon ensimmäistä kertaa, hänelle määri- 
tellään työnhakutoiveeseen perustuva työnhakutunnus. Koska olen toimi- 
nut yliopistossa erilaisissa tutkimustehtävissä, minun tunnuksekseni 
määriteltiin aikoinaan numerosarja, jonka merkitys oli ”assistentti”. Niin- 
pä olen saanut Uudenmaan työ- ja elinkeinokeskukselta silloin tällöin työ- 
tarjouksia, joissa neuvotaan hakemaan jossakin yrityksessä avoinna 
olevaa kaupan assistentin, liikkeenjohdon assistentin, sivutoimisen art 
director -assistentin sekä hammaslääkärin assistentin tointa tai virkaa. 
Näin hallinto toimii. Kirjeissä määrättiin lisäksi raportoimaan jokaisen 
työnhaun tuloksesta. Työpaikoilla asioille naurettiin. 

Vielä ennätystyöttömyyden aikoihin työvoimatoimistoista otettiin har- 
voin yhteyttä. Sen sijaan nousukauden aikana työvoimatoimistoilla on 
resursseja olla aktiivisia. Jos työpaikkaa ei tunnu löytyvän, viranomaiset 
alkavat painostaa ihmistä kurssituksella, ja kansalainen saattaa saada 

osoituksen työvoimakoulutukseen. Osoituksen sisältönä on useasti mää- 
räys hakeutua viranomaisen järjestämälle kurssille. Määräyksen naamioi- 
minen ”hakemuksenvaraiseksi” tosin kumoaa koko hakemusmenettelyn 
idean. Hakemuksen tekoa ylipäänsä olisi pidettävä hakevan subjektin 
oman tahdon ilmaisuna, eikä se niin muodoin voisi olla viranomaisen mää- 
räämää. 

Työvoimakoulutus onkin spaniel-like-education-tyyppistä aikuisten 
apukoulua, jossa häntä heiluttaa koiraa. Se on valheellista ja kallista ja 
saattaa myös loukata asiansa osaavia ihmisiä, kun heiltä kiistetään hei- 
dän ammattitaitonsa ja tutkintonsa. Tämän mukaisesti filologeja määräil- 
lään kielikokeisiin, ekonomeja itsensä tuotteistamiseen, kirjailijoita 
oikean hallinnollisen sanankäytön testeihin sekä filosofeja kokonaisval- 
taisen manipulaation mankeliin. Jos civis academicukset näyttäytyvät tä- 
män asennemuokkauksen keskellä ”osaamattomilta”, he tekeytyvät sellai- 
siksi tahallaan: välttääkseen viranomaisten uhkaukset. 

Mikäli kurssille osoitettu henkilö kieltäytyy viranomaisen toimenpi- 
teestä, hän menettää oikeutensa työttömyysetuuteen, ja asiaa aletaan kä- 
sitellä työvoimatoimikunnassa, jonka pitäisi olla ”*demokraattisesti valittu 
elin toimistojen yläpuolella”. Todellisuudessa kaiken yläpuolella on kansa, 
mutta sen viranomaiset näyttävät unohtaneen jo kauan sitten. Työ- 
voimatoimikunta on siitä erikoinen organisaatio, ettei sen toimipaikkaa 
eikä fyysistä postiosoitetta löydy mistään. Asiat ajetaan postilokeron tai 
työvoimatoimistojen kautta. Myöskään esittelijöihin ei saa yhteyttä. Hei- 
dän sijastaan puhelimeen vastaa päivystäjä. Näin yhteiskunta suojelee 
viranomaisia kansalaisten taholta pursuilevalta vihalta, jota sen toiminta 
ihmisissä herättää. 

Kun viranomaiset itse ovat selvillä kurssittamisen turhuudesta, miksi 
he taivuttelevat viattomia kansalaisia alistumaan niihin? Syy on kiero 
kuin korkkiruuvi: kurssittamisella, kontrollilla ja patistelulla he koettavat 
tehdä työttömien ihmisten elämän mahdollisimman epämukavaksi ja vai- 
keaksi, jotta nämä ottaisivat mieluummin vastaan mitä tahansa työtä kuin 
menisivät työvoimatoimistoon. Lopputulos on, että amis menee serviin, 
maisteri fattaan, insinööri kaniin ja tohtori dyykkaa. Koulutukseen pe- 
rustuva ammattitaitosuoja on työttömyysturvalaissa rajattu vain kolmen 
kuukauden pituiseksi.1!3 Sen jälkeen työttömän työnhakijan on viran- 
omaisohjeiden mukaan suostuttava tekemään mitä tahansa koulutuksesta 
ja ammattitaidosta riippumatta, tai hän menettää työttömyysturvansa. 

Työttömyysturvalain vihamielisyys akateemista sivistystä kohtaan 
näkyy siinä, että sen mukaan pelkän koulutuksen tai tutkinnon ei katsota 
tuottavan laissa tarkoitettua ammattitaitosuojaa. Ammattitaitosuoja muo- 
dostuu lain mukaan ammatillisesta koulutuksesta ja siihen liittyvästä vä- 
hintään yhden vuoden työkokemuksesta tai ammattipätevyydestä, joka on 
hankittu vähintään kahden vuoden työkokemuksella.!!! Jos ihminen ei ota 
ammattitaitosuojan umpeuduttua vastaan hänelle osoitettua työtä tai 


122 


koulutusta, hänet voidaan katsoa työstä kieltäytyneeksi, ja hänelle voi- 
daan määrätä työttömyysetuuden maksukarenssi 60 päiväksi.115 Mikäli 
työnhakijan ammattipätevyyden mukaista tehtävää ei voida osoittaa työn- 
hakualueelta, ammattitaitosuoja voidaan poistaa kolmea kuukautta ly- 
hyemmässäkin ajassa. Niin voi käydä esimerkiksi ahvenanmaalaiselle 
sisävesilaivan kuljettajalle, rovaniemeläiselle ydinvoimalaitoksen käyttö- 
teknikolle tai helsinkiläiselle maanviljelijälle. 

Vaikka työhön hakeutumattomuus muualle maahan olisikin tällaisissa 
tapauksissa hullua, myös työviranomainen toimii järjettömästi. Siinä, 
missä kansalainen kieltäytyy muodolliseen pätevyytensä vedoten työstä, 
viranomainen puolestaan repii tutkintoja kappaleiksi ihmisiä patistel- 
lessaan. Mikäli tutkintojen arvo ammattitaitosuojan umpeuduttua kielle- 
tään, työviranomainen vie pohjan kouluttautumiselta ja kiistää oman 
oikeusperustuksensa; ovathan myös tutkinnot yleensä viranomaisvallan 
itsensä legitimoimia. 

Opetusviranomaisten vahvistamien tutkintojen kiistäminen työviran- 
omaisissa johtaa ristiriitaan. Näin työviranomaiset kapinoivat Aristote- 
lesta vastaan. Juuri Aristoteles katsoi, että yhteiskunta on oikeuden- 
mukainen silloin, kun sen jokainen jäsen — myös työvoimaviranomainen 
itse — tietää paikkansa ravintoketjussa. Ihmisten harhauttaminen mihin 
tahansa työhön on julkilausuttujen työllistämistoimien piilofunktio. Se on 
osa vallitsevaa työvoimapolitiikkaa, jota työvoimatoimistot on pantu to- 
teuttamaan. Ja suun aukaiseminen turhaa, kun giljotiinin terä on lonk- 
sahtanut. 


Käsitteellinen hämärtäminen 


”Kaikki ilmaistavissa oleva voidaan ilmaista selvästi”, sanoi Ludwig 
Wittgenstein.1!6 Hänen mielestään todellisuuden tutkiminen on kielen 
tutkimista. Jos käsitteet ja kieli pilaantuvat, suhteemme todellisuuteen 
vääristyy. Seurauksena on orwellilainen yhteiskunta, jossa sota on rauhaa 
ja rauha sotaa, tietämättömyys voimaa ja vapaus orjuutta.!!? Sitä hal- 
litsevat koulutus-, viihdytys- ja taideasioita hoitava Totuusministeriö, 
sota-asioille pyhitetty Rauhanministeriö, laki- ja järjestysasioita hoitava 
Rakkausministeriö sekä talousasioista huolehtiva Yltäkylläisyysminis- 
teriö. Kyseisessä käsitteistössä toteutuu totalitaarisen hallinnon vaalima 
”kaksoispuhe” (doublespeak), jossa jokaisella sanalla on piilo- tai sivu- 
merkitys. Kieltäytyessään valheellisesta kielenkäytöstä kansalainen voi 
tehdä ”ajatusrikoksen” (thoughtcrime). Myös minä teen nyt ajatusrikoksen 
ja kerron, mitä viranomaiskäsitteet oikeasti merkitsevät. 

Edellä luotiin kuvaa jo sellaisten käsitteiden kuin ”osoittaminen”, 
”ammattitaitosuoja” ja ”tukeminen” todellisesta sisällöstä. Todellisuudessa 
”osoittaminen” on määräilyä. Se on komentelemista ja pakottamista, jonka 

tehosteeksi asetetaan uhkauksia. ”Ammattitaitosuojan” käsitteellä koulu- 
tuksen arvo kielletään tai typistetään määräaikaiseksi. Myös ”tukemisen” 
käsite on mielenkiintoinen. Mihin täysivaltainen kansalainen mitään kai- 
nalosauvoja kaipaa? ”Tukemisen” käsitteellä pyritäänkin peittelemään 
sitä, että viranomaisvallan kautta kansalaisia itse asiassa holhotaan, pai- 
nostetaan ja tarkkaillaan. Heistä kerätään rekistereitä, joihin tallenne- 
taan heidän tietonsa perhesuhteita ja harrastuksia myöten. 

Näitä tietoja kansalainen saattaa joutua luovuttamaan saatuaan ”kut- 
sun haastatteluun”. Todellisuudessa myös ”kutsu” on käsky, johon sisältyy 
määräys saapua tiettyyn aikaan tiettyyn virkahuoneeseen, tai muuten 
seuraa rangaistuksia ja oikeudenmenetyksiä. ”Haastattelut” eivät ole 
pelkkiä keskusteluja, joita käytäisiin molempien osapuolten ehdoin. 
Haastattelun käsite kääntää keskustelutilanteen kuulusteluksi, tivaami- 
seksi, urkkimiseksi ja kiristykseksi, jossa viranomainen kysyy ja kansa- 
lainen vastaa. Viranomainen kysyy, mitä tahtoo, ja kuulee vain ne vas- 
taukset, jotka se haluaa kuulla. Kansalainen puolestaan vastaa, kuten 
haluaa, ja jos kysymykset ovat samoja, ovat vastauksetkin samoja. Siksi 
viranomainen muuttaa kysymyksiä saadakseen haluamiaan vastauksia. 
Ei ole ihme, että haastateltujen lempiharrastuksia ovat sitten tarkkuus- 
ammunta ja sylipaini. 

Kursseille pakottaessaan viranomainen saattaa vedota siihen, ”ettei 
siitä sinulle haittaakaan ole”. Hän siis käyttää painostuksensa välineenä 
oletusta, että työtön on muka joutilas mihin tahansa. Vain koulutusresurs- 
sien niukkuus riittää syyksi koulutuksesta kieltäytymiseen, jos käykin 
niin, että koulutukseen ei ”pääse” eli mahdu. Työvoimakoulutuksessa 
sinänsä on kyse yhteiskunnallisten voimavarojen haaskauksesta. Siitä 
kärsivät sekä veronmaksajat että koulutukseen siistityt ihmiset. Työ- 
voimakoulutuksesta hyötyvät vain kalliiden kurssien järjestäjät, jotka 
käyttävät hyväkseen poliitikkojen painetta pumpata työllisyyskoulutuk- 
seen yhä enemmän rahaa. 


Taivuttelu työstä kieltäytymiseen 


Pakkokouluttaminen, kurssittaminen ja määräily eivät ole ensisijaisesti 
ihmisten nöyryyttämistä. Nöyryyden kokeminen on vielä tunne, ja se voi 
olla myös myönteinen tunne. Mutta työviranomaisten toiminnasta voi 
tulla ihmisten kiusaamista. Tällöin ei liikuta enää subjektiivisen tunne- 
elämän maailmassa vaan objektiivisen vääryyden maailmassa. Toimin- 
nasta tulee ihmisarvon riistoa, joka vastaa henkisen pahoinpitelyn piir- 
teitä. Pahiten siitä paistaa päälle järjettömyys. Suuri osa nöyryytetyksi 
tulemisen tunteista seuraakin siitä, että ihmiset kokevat tulleensa koh- 
delluiksi järjen vastaisesti. Tämä ohjaa ihmisiä reagoimaan tunneperäi- 
sesti, ja juuri siihen viranomainen pyrkii. Viranomaiselle on näet eduksi, 

jos se onnistuu kanavoimaan omat järjettömyytensä tavalla, joka herättää 
kansalaisessa aggression. Tällöin viranomainen voi todistaa kansalaisen 
menettäneen harkintakykynsä, ja viranomainen on voittanut pelin. Näin 
viranomainen pyrkii kääntämään omat hullutuksensa kansalaisten omi- 
naisuuksiksi. 

Toinen päämäärä, johon viranomaistaho pyrkii, on se, että kansalainen 
itse kieltäytyisi työstä tai koulutuksesta. Tällöin hänelle ei tarvitsisi mak- 
saa lainkaan työttömyysetuutta. Hän olisi vailla työtä ja toimeentuloa 
kuten ennenkin, mutta tulisi valtiolle halvemmaksi. ”Kieltäytyminen 
viranomaisen osoittamasta työllistämistoimenpiteestä kuten työstä tai 
koulutuksesta ilman pätevää syytä” on osa työviranomaisten liturgiaa. 
Työstä kieltäytymiseen ohjaaminen tapahtuu tarjoamalla ihmiselle työtä, 
esimerkiksi diplomi-insinöörille kadun lakaisemista. Vaikka työ on koulu- 
tusta vastaamatonta, hänen on pakko ottaa tarjottu työ vastaan, mikäli 
hänen amnmattitaitosuojansa on kulunut umpeen. Jos hän ei niin tee, seu- 
rauksena on työttömyysturvan menetys.118 

Ammattitaitosuojan ohella toinen työttömyysturvalain tarjoama mah- 
dollisuus välttää työviranomaisen osoitus olisi se, että työstä saatava palk- 
ka työssäkäyntikustannukset vähentäen jäisi pienemmäksi kuin työttö- 
myysetuus.!!? Vuonna 2002 säädetty työttömyysturvalaki 1290 onkin susi, 
koska se mahdollistaa työttömien ihmisten pakottamisen koulutustaan tai 
ammattipätevyyttään vastaamattomaan työhön työttömyyskorvauksen 
suuruisella palkalla. Tässä tapauksessa voidaan päätellä, että työviran- 
omainen yrittää tahallaan ohjata kansalaista kieltäytymään työstä — ja 
samalla sen mukaisiin sanktioihin. Ja tulos on kaamea mutta looginen. Se 
ohjaa ihmistä itse toimimaan omaa etuaan vastaan. Joka toistuvasti 
kieltäytyy työstä, koulutuksesta tai muusta viranomaisen toimenpiteestä, 
voi olla oikeutettu työttömyysetuuteen oltuaan omin toimin työssä vähin- 
tään kolmen kuukauden ajan.!20 


Matkustussääntö 


Työtöntä taivutellaan tilittämään elämänkaarensa työviranomaiselle mi- 
tään peittelemättä ja mitään salaamatta. Muutoin seuraa rangaistuksia 
tai jopa rikossyyte.1?! Tämä ei ole enää pelkkää tarkkailua ja valvontaa 
vaan usein myös kansalaiseen kohdistuvaa massaraiskausta. Työttömyys- 
turvalain mukaan väärien tai puutteellisten tietojen antamisesta seuraa 
sakkorangaistus. Ihminen saatetaan sulkea jopa vankilaan riippuen siitä, 
mikä hänen rikkomuksensa ja aiempi juridinen statuksensa on. Viran- 
omaiset ovat oppineet huonot tapansa ja käytäntönsä sosialistisista 
maista, joissa ihmisille ei suotu mitään yksityisyyttä. Viranomaista ei 
mielletä meidänkään oloissamme palvelijaksi vaan herraksi. 

Yksityisiä tietoja koskeva urkinta ei koske vain tavanomaisia ja 

viranomaistoiminnan kannalta välttämättömiä asioita, kuten osoitteita ja 
puhelinnumeroita. Selvää on, että työviranomainen kysyy asiakkaaltaan 
”onks tää sun osote vielä voimassa?”, ikään kuin ihmisellä ei olisi oikeutta 
pysyvään kotiin tai että asumisjärjestelyissä pian tapahtuisi jotakin ikä- 
vää. Mutta viranomaisurkinta ja työttömien elämäntaparajoitukset saat- 
tavat loukata myös ihmisten perustuslaillisia oikeuksia. 

Termi, joka muuttaa kansalaisen olosuhteet vankilaksi myös hänen 
ollessaan vapaalla jalalla, on työviranomaisen lanseeraama matkustus- 
säännön käsite.?2 ”Matkustussääntö” perustuu työmarkkinoiden käytettä- 
vissä olemiseen. ”Matkustussäännön” mukaan työtön työnhakija ei saa 
matkustaa kotipaikkakunnaltaan toiselle arkipäivisin ilmoittamatta asi- 
asta etukäteen työvoimatoimistoon. Viikonloppumatkat vielä sallitaan, 
mutta matkojen kesto ei saa silloinkaan ylittää kahta päivää. Tällainen 
säännöstely ja kontrolloiminen voi saattaa esimerkiksi seurustelevat pari- 
suhteen osapuolet surkuhupaisaan asemaan. Jopa Neuvostoliitosta saattoi 
saada maastamuuttoluvan avioitumisen kautta. Mutta työviranomaisten 
matkustussääntö tekee eri paikkakunnalla asuvien rakastavaisten elä- 
mästä Siperiaakin opettavaisempaa: he eivät saa matkustaa tapaamaan 
toisiaan kuin viikonloppuisin ja silloinkin ainoastaan viranomaisten suos- 
tumuksella. ”Matkustussäännön” mukaan työtön työnhakija ei saa mat- 
kustaa myöskään ulkomaille, ellei kyseessä ole — mikäpäs muu kuin työn- 
haku. 

Mutta miksi panna häkkiin siivetöntä lintua, joka ei oman varatto- 
muutensa vuoksi etelänmatkoille pääse? Näin peitellään sitä, että virka- 
miehet ja poliitikot polttavat jatkuvasti kansalaisten verovaroja risteile- 
mällä edestakaisin Brysselin- ja Strasbourgin-koneilla sekä kiitämällä 
vauhdikasta matalalentoa viron-, välimeren- ja karibianlaivoilla. ”Matkus- 
tussäännön” myötä myös työttömille tarjotaan eksoottisia ulkomaan- 
elämyksiä, kun elämme Albanian demokraattista tasavaltaa vastaavissa 
oloissa. 


Byrokratian pyhyys 


Työviranomaisten lakiläppä on osa viranomaiskontrollia, jolla toteutetaan 
ideologista valvontaa. Asioista ei puhuta niiden oikeilla nimillä, vaan 
viranomainen sitoo argumentaation itse kehittämäänsä hallintoslangiin. 
Mitä paremmin viranomainen pystyy naamioimaan pakottavan roolinsa 
”palvelemiseksi”, ”kansan tahdon toteuttamiseksi” tai ”työttömän edun 
valvomiseksi”, sitä vaikuttavampaa viranomaisen vallankäyttö on. 
Suomen työvoimahallinnon rakenne noudattaa pyhää kolmiportaista 
kerrostumaa. Sen ylimmällä askelmalla kukoistaa työ- ja elinkeino- 
ministeriön työhallinnollinen jaos, joka on majoittunut Helsingin Mikon- 
kadulla sijaitsevaan mahtitaloon. Osa ministeriöstä sijaitsee läheisellä 

Etelä-Esplanadilla. Virkamiehillä on oman työnsä lomasta lyhyt matka 
katukahviloiden pittoreskeille terasseille virvokkeita nauttimaan. Työ- 
voimahallinnon väliasteena toimivat alueelliset työ- ja elinkeinokeskuk- 
set. Hallinnon alimmalla portaalla ovat työ- ja elinkeinotoimistot, joiden 
ovensaranat kuluvat lakkaamatta. Vailla arvoa oleva ”neljäs” nollaporras 
ovatkin sitten työhallinnon asiakkaat. 

Myös työvoimapolitiikan toisinajattelija Heikki Rinne jakoi 1980-lu- 
vulla Suomen työhallinnon neljään kerrokseen.!23 Ne ovat 


1. Kipsipäätaso 
2. Kipsaajataso 
3. Jäykistäjätaso 


4. Suorittajataso 


Työnantajat ovat usein arvostelleet jäykkiä rakenteita, jotka vastustavat 
työelämän ”joustoja”. Samaa jäykkyyttä kohtaa työhallinnon sisällä. 
Omasta mielestäni onnellisin olisi tilanne, jossa yksilön sallittaisiin toimia 
jäykkänä rakenteena, mutta työelämän ja työhallinnon rakenteet joustai- 
sivat. 

Työviranomaiset ovat pilanneet mahdollisuutensa riittävän monta ker- 
taa ollakseen pilanneet ne lopullisesti. Tämä ei tosin koske työvoimaneu- 
vojia, jotka kohtaavat työlainsäädännön ristiriidat ja työttömien ahdis- 
tuksen joka päivä. Työvoimahallinto on erittäin byrokraattinen konglome- 
raatti, ja sen sisäiset keskusteluyhteydet ovat usein poikki. Tilanne on 
kuin suoraan tamperelaisen koomikkoryhmä Mankelin sketsistä, jossa 
”tieto varaston ja reskontran välillä ei kerta kaikkiaan kulje, vaikka asiaa 
on buukattu, briiffattu, skarpattu, fläptopattu, tsekattu ja hypetetty”. Sen 
jälkeen Majaniemi kääntää sitä taulua vähän... 

Työministeriön korkeimpien virkamiesten liksat tekevät heidän alem- 
min palkatut kollegansa kateellisiksi. Osastoja luotsaavien ylijohtajien so- 
pimuspalkat noudattelevat ay-pamppujen ja vuorineuvosten palkkaus- 
tasoa ja ovat noin 8 000 euroa kuukaudessa. Työministeriön johtajien hui- 
keat palkat johtuvat siitä, että valtiollisen logiikan mukaisissa palkkatau- 
lukoissa on mahdotonta maksaa alempaa palkkaa korkeammassa ase- 
massa olevalle virkamiehelle. Kun pyramidin kärki on korkealla, portaita 
on paljon ja pohja on lavea, hierarkia muodostuu vaikuttavaksi: korkeasti 
palkatulla virkamiehillä on alapuolellaan työvoimaneuvojien, toimiston- 
johtajien ja tarkastajien armeija. Asiakas eli työtön mielletään osaksi ra- 
kennelman savista pohjasakkaa, ja häntä voidaan taivutella ottamaan 
vastaan mitä tahansa työtä minimaalisella taloudellisella korvauksella. 
Toisaalta virkamiesten korkea palkkaus johtuu ministeriön toimialaan 
liittyvien tehtävien vastenmielisyydestä. Esimerkiksi operatiivista osastoa 
komentavan ylijohtajan toimialaan sisältyy työttömien patistelemisen 

lisäksi myös siviilipalvelusmiesten ja vankien valvonta, joten ongelmia 
riittää. Vertauskuvallista ja paljastavaa on tapa, jolla työttömät, sivarit ja 
rikolliset pannaan ministeriön kastijaossa samaan junaan. Ja se juna 
höyryää johtajineen kohti toistaiseksi tuntematonta määränpäätä. 

Työministeriössä on toiminut aika ajoin myös pieniä julkkiksia. Esi- 
merkiksi Marko Ahtisaari suoritti valtiolliset velvollisuutensa siviilipalve- 
lusmiehenä Mikonkadun viihtyisässä ministeriössä. Saman ministeriön 
kansliapäällikkönä on toiminut Kalevi Sorsan veli Pertti Sorsa. Skogilai- 
sen työväenliikkeen perinteestä muistuttava Harri Skog toimi ministeriön 
ylijohtajana. Ministeriön korkeassa virassa on istunut myös Kommunisti- 
sen Työväenpuolueen entinen presidenttiehdokas, tilastotieteen tohtori 
Pekka Tiainen. Lampaiden laskemisen ohessa hän toimi siis työttömien 
kaaderin yhtenä käpykaartikenraalina. Europarlamentaarikko Heidi Hau- 
talalla puolestaan on ollut pakastevirka Kluuvin työvoimatoimistossa. 

Vaikka työhallinnon alalla toimii paljon poliitikkoja ja julkisuudessa 
aktiivisia henkilöitä, työhallinnon toiminnasta saa sen kuvan, että kansa- 
laisten ääni ei organisaatiossa kuulu ja että poliitikoilla ei ole mitään 
näkemystä siitä, kuinka heidän tulisi ohjata mörssärinsä toimintaa. Työ- 
hallinnon omaksuma statistin rooli johtuu siitä, että poliitikoilla ei ole 
ollut käytössään uuteen työyhteiskuntaan johdattavaa filosofiaa.124 Tä- 
män kirjan myötä on. 


Tempputyöllistäminen - Hyvä temppu? 


Työvoimatoimistot eivät yleensä onnistu välittämään työtä. Siksi niiden 
tärkeimmäksi tehtäväksi on jäänyt sosiaalietuuksiin liittyvän tarkkailun 
ohella työllistämistöiden jakaminen. Työllistämistöiden idea keksittiin 
1980-luvulla, jolloin edellä mainittu työvoimaministeriön virkamies ja sit- 
temmin SDP:n kansanedustaja Heikki Rinne laati yhdessä SMP:läisen 
työministeri Urpo Leppäsen kanssa ehdotuksen siitä, kuinka pitkäaikais- 
työttömyys voidaan poistaa Suomesta. Mallin ajatus oli, että työttömyys- 
etuudet sekä työttömyyteen liittyvät sosiaalietuudet kanavoitaisiin työllis- 
tämistueksi, jolla työttömiä palkattaisiin yrityksiin, valtiolle tai kunnille 
heille soveltuviin töihin. Idean malliinsa Rinne kertoi saaneensa kodis- 
jokilaiselta pienviljelijältä, joka oli selostanut tupakka-askin kanteen, että 
työllistäminen tulee valtiolle halvemmaksi kuin työttömyys. Rinne alkoi 
laskea asiaa ja kirjoitti aiheesta kolme raporttia: Oikeus työhön 13.15 
Useimmat muut ministeriön virkamiehet vastustivat ehdotusta, sillä 
sen koettiin rikkovan ammattijärjestöjen toimintaperiaatetta, jonka mu- 
kaisesti työttömänä pysyttely nähtiin neuvotteluvalttina työnantajaa 
kiristettäessä. Lisäksi Suomen Akatemia oli evännyt hankkeelta talou- 
dellisen tutkimustukensa jo aiemmin, ja siitä vaiettiin julkisessa sanassa. 
Myös työnantajat ja suuret porvaripuolueet vastustivat ideaa. Vaikka työl- 

listämistuki olisi koitunut yrityksille taloudelliseksi tueksi, työnantajat 
toivoivat työttömyyden yllä pysymistä tinkiäkseen työvoiman hintaa alas- 
päin. Vastustuksen takana oli työmarkkinaosapuolten halu säilyttää työt- 
tömyyden perinteinen rooli työvoiman hinnan määrittämisessä. 

Poliittiset edellytykset Rinteen mallin toteuttamiselle syntyivät vuon- 
na 1984, jolloin SMP sai vaalivoiton myötä 17 kansanedustajaa ja kaksi 
ministerinpaikkaa. Urpo Leppäsestä tuli tällöin työministeri. Nelivuoti- 
sen virkakautensa aikana hän ajoi läpi uuden työllisyyslain, jonka nojalla 
pitkäaikaistyöttömiä voitiin sijoittaa yksityisiin yrityksiin vuoden mittai- 
sen palkan suuruisella tuella, ja lisäksi valtio ja kunnat velvoitettiin työl- 
listämään loput pitkäaikaistyöttömät. 

”Lex Leppäseksi” nimetty laki tuli voimaan 1987. Ensin sitä kokeiltiin 
muutamissa kunnissa, joista pitkäaikaistyöttömyys poistui todellakin 
kokonaan! Vuodesta 1990 alkaen lakia sovellettiin koko maassa. Vaikka 
hanke tuntuikin veden äyskäröimiseltä kaivoon ja takaisin, sen edut olivat 
kiistattomat: työllistetyt osallistuivat arvotuotantoon työelämässä, ihmi- 
sille tuotettiin osallisuuden kokemuksia ja ehkäistiin syrjäytymistä, työn- 
antajille järjestettiin edullista työvoimaa, ja myös verotulot kasvoivat, kun 
osa palkoista kiertyi verotuottoina kuntien ja valtion kassaan. Vaikka siis 
työllistetyille kanavoituikin hieman enemmän rahaa kuin heidän olles- 
saan työttöminä — ja vaikka malli siten tuli hieman kalliimmaksi kuin 
aiemman tilanteen ylläpito — sen kokonaisvaikutukset olivat edulliset. 
Taloudellisesti malli oli ehkä nollasummapeli, mutta sillä oli myönteisiä 
sosiaalipoliittisia ja arvotuotantoa edistäviä vaikutuksia. 

Mallin kautta onnistuttiin luomaan myös pysyviä työpaikkoja. Seuran- 
nassa osoittautui, että työllistämisjakson päätyttyä noin puolet työlliste- 
tyistä oli edelleen töissä.!26 Asiaa auttoi tietysti myös taloudellinen nousu- 
kausi. Rinteen mallin kaatoikin 1991 alkanut suuri lama, jonka oloissa 
mikään työllistämismalli ei olisi voinut toimia, ja mallin velvoittavasta ja 
täystyöllisyyteen pyrkivästä ideasta luovuttiin 1993. Silti tukityöllistä- 
minen on edelleen virallisen työvoimapolitiikan instrumentti. Sitä on 
arvosteltu, koska moneen organisaatioon on syntynyt pysyvä tukityöllistä- 
mispaikka, jonka haltija vain vaihtuu, eikä työllistetyille itselleen saada 
vakituisia työpaikkoja. Esimerkiksi entinen pää- ja valtiovarainministeri 
Jyrki Katainen luonnehti palkkatuki- ja tukityöllistämisjärjestelmää 
tempputyöllistämiseksi.12? Työttömät puolestaan ovat kritisoineet sitä, 
että tukien ja niihin liitettyjen tukisetelien kautta ihmisiä orjuutetaan 
tekemään töitä tuhannen euron kuukausipalkalla ja että heitä itseään 
painostetaan myös luomaan työpaikkoja organisaatioihin, joissa ei ole 
spontaania työvoiman tarvetta. Työnantajat taas paheksuvat työnhaki- 
joiden lähettelyä heidän eteensä kiemurtelemaan. 

Vaikka kritiikki onkin ollut oikeaan osuvaa, on työllistäminen ollut kui- 
tenkin monessa tapauksessa parempi vaihtoehto kuin ihmisten työttö- 
mänä pitäminen. Työvoimapolitiikan koko olemushan on väistämättä 

keinotekoinen, eikä sitä siten voida arvostella aktiivisesta asioihin puuttu- 
misesta. Aidot työpaikat syntyvät joka tapauksessa spontaanisti: yritysten 
tai julkisyhteisöjen tarpeista. Jos siis työvoimapolitiikkaa ylipäänsä on, 
sen rooli muodostuu väistämättä ”temppuiluksi”. Tämä on aktiivisen työ- 
voimapolitiikan olemus. Järjestelmää onkin ollut perusteltua jatkaa aina- 
kin sikäli kuin tempputyöllistäminen ei ole muuttunut ”pampputyöllistä- 
miseksi”, jolla on patisteltu ihmisiä koulutustaan vastaamattomiin hom- 
miin. 

Nykyisen työllistämispolitiikan muotisana on ”välityömarkkinat”. Ky- 
seisellä käsitteellä tarkoitetaan vapaiden työmarkkinoiden ja työttömyy- 
den välillä olevaa työssäoloa, josta pyritään sijoittumaan vapaille työ- 
markkinoille, eli oikeisiin töihin. Välityömarkkinoiden sanotaan olevan 
”vaikeasti työllistyviä” varten, ne kuuluvat työ- ja elinkeinoministeriön 
vastuulle, ja niiltä ihmisen odotetaan siirtyvän melko nopeasti varsinai- 
sille vapaille työmarkkinoille. Välityömarkkinoiden ohessa poliittinen hal- 
linto on pyrkinyt näkemään niin sanotut välittävät työmarkkinat”, jotka 
kuuluvat sosiaali- ja terveysministeriön alaan ja joille luettavien henki- 
löiden sanotaan tarvitsevan kuntoutusta. Sekä välityömarkkinoita että 
välittäviä työmarkkinoita pitävät yllä yhdistykset, valmennus- ja sosiaali- 
palvelusäätiöt sekä työpajat, ja niitä tuetaan valtion tulo- ja menoarvion 
lisäksi Euroopan sosiaalirahastosta.128 Sana ”väli” kertonee konfliktista. 

Työministeriön vuonna 2006 käyttöön ottama käsitteistö osoittaa, että 
kyseessä on vakavasti syrjäytyneitä varten perustettu sosiaalihuvollollinen 
hanke. Se ei ole niinkään työllistämispolitiikan osa kuin suojatyöpaik- 
kojen perustamista pultsareille. Käsitteellisen fiksuttelun takana asuu siis 
karu todellisuus, joka paljastaa, että välityömarkkinoilla ja välittävillä 
työmarkkinoilla ei ole paljoa menestymisen mahdollisuuksia, jos työllistet- 
tävät ihmiset itse ovat parantumattomasti pilalla. Useimmiten välityö- 
markkinoilla ja välittävillä työmarkkinoilla toimiminen onkin vain väliin- 
putoajien eli muovikassimiesten ja lumppualmojen hallinnollista hienos- 
telua. Minkä tahansa työllistämismallin toimimiseksi ihmisten täytyy olla 
työkykyisiä ja kunnossa. 

Kyseisten ituhippityöpaikkojen luomista ovat hallituksessa ajaneet eri- 
tyisesti vihreät. Vihreät ovat olleet myös vuorotteluvapaajärjestelmän 
jatkamisen kannalla. Työntekijällä on ollut vuodesta 1996 mahdollisuus 
sopia työnantajansa kanssa vuorotteluvapaasta, joka voi kestää yhtä- 
jaksoisesti vähintään 90 ja enintään 359 kalenteripäivää. Työnantaja 
palkkaa vuorotteluvapaan ajaksi sijaisen, joka on työtön työnhakija. Vuo- 
rotteluvapaalle lähtevällä on oikeus vuorottelukorvaukseen, joka on 70 
prosenttia siitä työttömyyspäivärahasta, johon vuorottelija olisi oikeutettu 
työttömänä ollessaan. Jos vuorottelijalla on vähintään 25 vuoden työ- 
historia, vuorottelukorvauksen määrä on 80 prosenttia työttömyyspäivä- 
rahasta. Työntekijä voi saada vuorottelukorvausta, jos hän on ollut työssä 
ennen vuorotteluvapaan alkamista vähintään 10 vuotta ja jos hän on ollut 

saman työnantajan palveluksessa yhtäjaksoisesti vähintään 13 kuukautta. 
Tähän ajanjaksoon voi sisältyä enintään 30 päivän palkaton poissaolo- 
jakso.!?9 

Vuorotteluvapaat on koettu joustoiksi, joita työmarkkinoiden ja työssä 
jaksamisen sanotaan kaipaavan. Tutkimus on kuitenkin osoittanut, että 
vaikka sijaisten työllisyysaste onkin kymmenen prosenttia vertailuryhmää 
korkeampi vielä kahdeksan vuotta sijaisuuden jälkeen, vuorotteluvapaalle 
hakeutuminen lisää työntekijän riskiä jäädä työttömäksi.130 Vapaalle 
hakeutuvien kasvanut työttömyysriski on luonnollinen seuraus siitä, että 
työnantajat kokevat työntekijän tilapäisen pois lähdön samanlaiseksi 
haittatekijäksi kuin äitiyslomankin, ja siksi he arvostelevat vuorottelu- 
vapaita ”ylimääräisiksi sapattivapaiksi”.181 Niinpä järjestelmän voidaan 
katsoa epäonnistuneen. 

Välityömarkkinat, välittävät työmarkkinat ja vuorotteluvapaat ovat 
temppuilua, jota työelämä ei tarvitse. Sen sijaan työpolitiikka kaipaisi 
kokonaisvaltaista uudistamista niin, että spontaani työvoiman tarve täyt- 
tyisi paremmin ja ihmisten tulisi kannattavaksi tehdä työtä tai opiskella. 
Myös nykyisin tarvittaisiin yhtä ripeitä ja ennakkoluulottomia otteita 
kuin Rinteen työllistämismallin aikoihin. Nykyinen passivoiva työttö- 
myysturvajärjestelmä on niin huono, että juuri mikään järjestelmä ei voisi 
lannistaa ihmisiä pahemmin. Soveltuva instrumentti asiaan puuttumi- 
seksi olisi sellainen sosiaaliturvajärjestelmä, joka ohjaisi työelämään tai 
itsen kehittämiseen tekemällä osallistumisesta taloudellisesti kannatta- 
vaa. Paras työllistämispolitiikan malli olisi nähdäkseni sosiaalietuuksien 
tilkkutäkin korvaava perustulojärjestelmä, joka mahdollistaa myös sen 
tyyppisen toiminnan, jota ei voida organisoida työksi. 


Ihmisen ja viranomaisen ikuinen ristiriita 


Tässä luvussa esitetyn kritiikin eräs johtopäätös on, että työttömän oi- 
keusturvassa on puutteita. Niitä eivät korjaa viranomaisvallan sisäiset 
muutoksenhakumenettelyt. Ne vain jatkavat byrokratian painajaismai- 
suutta. Ministeriön, työ- ja elinkeinokeskusten sekä työvoimatoimistojen 
ohella on toiminut poliittinen elin: työvoimatoimikunta, joka nimi vaih- 
dettiin vuonna 2009 työllisyyden edistämistoimikunnaksi. Kun kansa- 
laisen asiat kärjistyivät viranomaisissa, konflikti saatettiin ratkaistavaksi 
työvoimatoimikuntaan. Työvoimatoimikunnat koostuivat muun muassa 
työntekijöiden ja työnantajien keskenään riitelevistä osapuolista. Kum- 
matkaan eivät edustaneet työttömien etua, vaan ne näkivät työttömien 
edut omien etujensa vastaisina. Työvoimatoimikunnissa työntekijät ja 
työnantajat saattoivat jopa löytää toisensa: ne voivat liittoutua työtöntä 
ihmistä vastaan ja hylätä hänen armonanomuksensa. 

Todellisuudessa työvoimatoimikunta on näennäisdemokraattinen elin, 

jonka jäsenet ovat dynamiittityhmiä turvenuijia. Heidän vallankäyttönsä 
on naamioitu ”demokraattiseksi” vain siksi, että kansanvallan periaatetta 
voitaisiin käyttää kansalaisia vastaan. Kun viranomaisvallan sanotaan 
olevan lähtöisin kansalta, tuotetaan todellista kansandemokratiaa. Demo- 
kratialla ja kansandemokratialla on kuitenkin sama ero kuin tuolilla ja 
sähkötuolilla. Työvoimatoimikunnat koettavat esiintyä kansanvallan ni- 
missä, vaikka kyseessä on korporatismin ilmaus. Työtön on heidän kan- 
naltaan yhteiskunnan vihollinen: samaa karjaa kuin työviranomaiset ovat 
työttömän kannalta. Myös työvoimatoimikuntien toiminta osoittaa, kuin- 
ka syvä kuilu kansalaisten välille on päässyt repeämään. 

Työvoimatoimikunnista oli vaikeaa saada tietoja. Päätösesityksetkin 
pyrittiin salaamaan viitaten käsittelyn keskeneräisyyteen, vaikka myös 
valmisteilla olevia asioita koskee asianosaisjulkisuus.132? Luottamushenki- 
löitä ei saa kiinni, eikä heihin voi sen vuoksi vedota. Heillä on tietenkin 
laillinen nimi, asuinpaikka ja osoite, mutta he eivät paljasta henki- 
löllisyyttään, koska he tietävät olevansa vihattuja ja pelkäävät, että epä- 
oikeudenmukaisen kohtelun uhreiksi jouduttuaan kansalaiset voisivat 
etsiä nämä henkilöt käsiinsä ja käydä heidän kimppuunsa kaduilla, kun 
heitä ei muutoinkaan saa kiinni. 

Työvoimatoimikunnat tekivät usein kansalaisten tahdon vastaisia pää- 
töksiä, jotka olivat epäoikeudenmukaisia tai mielivaltaisia. Ei siis ihme, 
että niiden tehtävät käytännössä lopetettiin. Oikeudenmukaisuuden to- 
teutumisen toimikunnat jättivät päätösten muutoksenhakukelpoisuuden 
varaan todeten, että ”sinähän voit laatia valituksen Vakuutusoikeuteen”. 
Todellisuudessa viranomainen ei saisi perustella päätöstensä leväperäi- 
syyttä asioiden valituskelpoisuudella, vaan sen pitäisi pyrkiä tekemään 
suoraan mahdollisimman oikeudenmukaisia päätöksiä. Valitustuomio- 
istuimissa asioiden ratkaiseminen pitkittyy, ja kurki kuolee ennen kuin 
jää sulaa. Kun valituksenkin voi tehdä nykyään vapaamuotoisesti toimis- 
toissa, tämä ei helpota asiain käsittelyä vaan siirtää tulkintavelvolli- 
suuden viranomaiselle ja laajentaa siten viranomaisen valtaa. 

Myös puolueettomana esiintyvä oikeusistuin on viranomainen. Valtion 
tuomioistuimessa valtio harvoin häviää, vaikka tuomioistuinten riip- 
pumattomiksi julistamisen yksi tarkoitus oli taata ihmisille suoja valtiota 
vastaan. Puolueettomammin oikeutta voitaisiin käydä yksityisissä tuo- 
mioistuimissa. Niitä voidaan pitää täysin toteuttamiskelpoisina, sillä 
eihän kukaan sano yksityislääkäreitäkään huonoiksi. Sekä lääkärien että 
tuomarien pitää tehdä eettisen valansa mukaisesti puolueetonta ja 
mahdollisimman hyvää työtä, ja niinpä tuomioistuinlaitos voitaisiin ul- 
koistaa kaikkien ulkoistamistoimenpiteiden kärjessä. 

Jos asiasi on edennyt työhallinnon valitusviranomaisiin tai johonkin 
oikeuteen, sinulla ei ole yleensä muuta mahdollisuutta kuin kärsiä ja 
hävitä. Viranomaisvalta katsoo aina olevansa oikeassa legitimoidakseen 
omaa asemaansa. Jos viranomainen myöntäisi olevansa väärässä, se tun- 

nustaisi samalla, että sen toimielimet kannattaisi lopettaa. Niin useim- 
miten onkin, ja juuri tästä seuraa kansalaisten ja viranomaisvallan välejä 
tulehduttava ikuinen konflikti. 

Ajaakseen asioitaan työvoimahallinnossa kansalaisen pitää pysyä val- 
veilla vuorokauden jokaisena hetkenä ollakseen valmis puolustamaan oi- 
keuksiaan. Viranomainen on viranomainen, eikä sillä ole persoonaa. Tai- 
vuttelulla ja patistelulla sinua väsytetään, eikä oikeuksien puolustaminen 
tuo sinulle kuin korkeintaan ideologisen voiton. Se saavutetaan usein hen- 
gen ja terveyden hinnalla. Viranomainen puolestaan vaihdetaan uuteen. 
Ja kukapa voisi aiheuttaa sydän- ja verisuonitauteja, stressiä tai aivo- 
verenvuotoja hbyrokraattisille instituutioille. Sinuahan hallinnossa teu- 
rastetaan eikä viranomaista. 


Vain silloin kun mies tai nainen on palvellakseen tehnyt 
ruumiillista työtä, hänellä on oikeus elää. 


Mohandas K. Gandhi!33 


TYÖTTÖMÄT POLITIIKAN JA TIETEEN KAAVOISSA 


Transparenssi eli läpinäkyvyys on aikamme muotisana. Yritysten omistus- 
suhteita, ministereiden varallisuutta ja pörssikauppoja koskevista tie- 
doista on koetettu tehdä entistä julkisempia. Näin on yritetty lisätä kansa- 
laisten tiedonsaantia ja sitä kautta myös vaikutusvaltaa — sikäli kuin 
asiat heitä koskevat. Verhoja puolestaan on vedetty kiinni yksityisyy- 
densuojan nojalla. Avoimuutta on puoltanut se, että poliittista ja talou- 
dellista valtaa käyttävät ihmiset eivät ole tasavertaisessa asemassa, vaan 
yhteiskunnan täytyy tasapainottaa tilanne kansalaisten ja vallankäyttä- 
jien välillä kontrolloimalla kansakunnan keulakuvia. Paljon vaikutta- 
vampaa on sellainen tarkkailu ja valvonta, joka kohdistuu vähävaraisten 
tai vaikutusvallattomien ihmisten elämään. Heitä raastava viranomais- 
kontrollin koura on huomattavasti teräväkyntisempi ja raatelee syvem- 
mältä kuin pelkkä julkisen sanan marmatus poliittisten vallankäyttäjien 
veroäyreistä ja optioista. 

Läpinäkyvyys onkin muuttunut peili-ikkunaksi, joka läpäisee valoa 
lähinnä yhteen suuntaan. Viranomaiset tutkivat tarkoin, mitä kansalaiset 
harrastavat ja puuhaavat. Hehän voivat vehkeillä vaikka anarkistista 
vallankaappausta.134 Tarvittaessa työttömien yhdistyksiin solutetaan 
Suojelupoliisin toukka. Ihmisten sähköpostiliikennettä voidaan uuden lain 
nojalla valvoa työpaikoilla, ja heille voidaan tehdä jopa ruumiintarkas- 
tuksia.135 Sen sijaan kansalaisilla ei ole pääsyä sen enempää työnantajien 
kuin työviranomaistenkaan suunnitelmiin eikä juoniin. Kestävätkö ne 
läpivalaisua? 

Joukko ilman liikettä 


Kontrolli vahvistuu, kun viranomaiset keräävät kansalaisista tietoja. 
Tasa-arvon ja samanlaisuuden sekoittaen viranomaiset kohtelevat kansa- 
laisia joukkona ja massana olettaen, että kaikki ihmiset ovat keskenään 
samanlaisia. Ihmisten yksilöllisyyttä ei nähdä persoonallisena voima- 
varana, vaan siitä puristetaan esiin vain ”joukkovoiman puute”, jota 
käytetään yksilöitä vastaan hallintovallan kurimuksessa. 

Noin 500 vuotta ennen ajanlaskumme alkua elänyt japanilainen sota- 
päällikkö Sun Tzu on sanonut, ettei sotia voida voittaa yksin, ilman hyviä 
liittolaisia.136 Liittolaisten apu onkin usein korvaamatonta. Ihmisten mah- 
dollisuudet kapinoida yksin työpoliittista vallankäyttöä vastaan ovat 
vähäiset. Työttömillä ei ole yhteistoimintaa eikä etujärjestöä, eikä työttö- 
mien puolimiljoonainen joukko saa edustajaansa edes tupo-pöytään, vaik- 
ka kyseessä on maamme suurin ammattikunta. Nykyisin myös työnanta- 
jien ja työntekijöiden järjestöt puhaltavat jopa vastoin omia intressejään 
yhteen hiileen työttömien tappioksi. 

Näin työviranomaisten ja työelämän organisaatiot hallitsevat kansa- 
laisia, mutta kansalaiset eivät voi vastustaa heitä, sillä heiltä puuttuu 
juuri tuo Organisaatio. Työttömät eivät hakeudu yhteistoimintaan, koska 
joukkoliikkeeseen samastuminen leimaisi heidät helposti ei-toivotuksi 
ulkopuolisten laumaksi. Toisaalta suuri osa työttömistä on vailla työtä 
juuri sen vuoksi, että heidän arvotuotantonsa on yksilöllistä, kuten 
kirjailijan tai kuvataiteilijan työ, eikä yhdistymiseen koeta alun perinkään 
houkutusta. Eivät kaiken maailman ajattelijat ja yksin olijatkaan ole 
halunneet mennä luostareihin, sillä siellä he olisivat jatkuvan kontrollin, 
aamurukousten tai iltavigilioiden vankeja. Työttömän on siis maastou- 
duttava ja piilouduttava. 

Totuus on, että työllisyystilanteen korjaukset ovat useasti tapahtuneet 
muista syistä kuin valtiovallan toimien johdosta, esimerkiksi vientikaupan 
elpymisen tai jonkin muun onnenkantamoisen seurauksena. Työviran- 
omaiset voisivatkin keskittyä patistelun sijasta pitämään vain huolta 
ihmisistä. Paras, mitä viranomaiset voisivat tehdä, on ”olla inhimillisiä”. 


Positivistinen ihmiskuva on eettisesti negatiivinen 


Työhallinnon ongelma on pitkään ollut teknis-välineellinen ihmiskuva, 
jonka se on oppinut 1950-luvun mittaavalta yhteiskuntatieteeltä. Positi- 
vistisen ihmiskuvan vallassa unohtuu usein se, että ihminen on elollinen, 
tunteva ja tahtova olento. Kaikki ihmiset ovat erilaisia. Niinpä meistä ei 
voida puhuakaan samassa merkityksessä. Sen sijaan viranomaiset pitävät 
lähtökohtanaan vanhakantaista oletusta, että ihmiset ovat samanlaisia. 

Koska kyseessä ei ole tosiasia vaan virheellinen oletus, se muuttuu viran- 
omaistoiminnassa pelkäksi vaatimukseksi. Työviranomaisten näkökul- 
masta ihmistä ei arvioida yksilönä, vaan ihmisiä pidetään pelkkänä per- 
soonattomana ”työvoimana”. Jo sana ”työvoima” luo kuvan yksiaineksi- 
sesta massasta, jota voidaan käyttää välineenä. Tätä käsitettä käytetään, 
kun halutaan uskotella, että massaan sisältyy suurta tai jopa uhkaavaa 
potentiaalia. Tämän mukaisesti ihmisiä lähetellään summittaisesti koulu- 
tukseen tai työnhakuun. 

Viranomaistoiminta perustuu behavioristiseen ihmiskuvaan. Sen mu- 
kaisesti ihmisten tekoja ei tarkastella tietoisena toimintana vaan ärsyk- 
keen ja reaktion välisenä vuorovaikutuksena, käyttäytymisenä (engl. 
behaviour). Tavoitteena on ollut rakentaa vuorovaikutuksesta koostuva 
yhteiskuntamalli kansalaisen ja viranomaisen välille: viranomainen pas- 
sittaa ja kansalainen reagoi ennustettavasti. Behaviorismi, interaktio- 
nismi ja positivismi ovat ihmisten hallintaan tähtäävän politiikan väli- 
neitä. Todellisuudessa tällainen ihmiskuva on kapea-alainen, sillä se sul- 
kee ulkopuolelleen ihmisten mahdollisuuden itse päättää suhtautumises- 
taan eteen tuleviin asioihin. Ihminen halutaan typistää pelkäksi reagoi- 
jaksi, jolla ei ole oman ajattelun eikä poliittisen toiminnan tilaa. Hänet 
kavennetaan vain suorittajaksi ja osaksi massakulttuuria. 

Positivismiin liittyy läheisesti yhteiskuntapolitiikassa suosittu pistey- 
tys. Mittaamisen ja pisteyttämisen korostaminen on seuraus määrällisistä 
arviointiperusteista. Maailman pisteyttäminen muodostaa metafysiikan, 
joka on verrattavissa leibnizilaiseen monadologiaan. Sen mukaan todelli- 
suus koostuu pistemäisistä yksiköistä, monadeista. Kun lapsi syntyy 
maailmaan, hänelle annetaan heti pisteitä, eikä tuo pisteyttäminen kovin 
nopeasti lopu. Jos planeetallemme saapuisi humanoidi vieraalta taivaan- 
kappaleelta ja kysyisi, mitä nuo pisteet oikeastaan ovat, hän varmaan 
hämmästyisi, mikäli hänelle kerrottaisiin, että ne eivät ole kerrassaan 
mitään. Ne ovat geometrian olioita, joilla ei määritelmän mukaan ole edes 
ulottuvuutta. Merkitystä niillä voi olla vain erilaisten asiaintilojen, mitta- 
suhteiden ja lukumäärien ilmaisijoina. Tärkeää ei olisikaan pisteiden 
määrä vaan niiden laatu. 

Positivistista ihmiskuvaa seuraten työviranomaiset kohtelevat ihmisiä 
useimmiten pelkkinä tilastoyksikköinä, joilla ajatellaan olevan irrallisia ja 
luetteloitavia ominaisuuksia. He järjestävät kampanjoita, joiden tarkoitus 
on paljastaa työnhakijan ominaispiirteitä ja arvioida hänen soveltuvuut- 
taan eri tehtäviin. Kun ihmisellä on jokin tieto tai taito, työviranomaiset 
sanovat sitä hänen ”osaamisekseen”. Ongelmallisinta tällaisen jaottelun 
tai luokittelun periaatteissa on niiden taustalla vaikuttava välineellinen 
ihmiskuva. Ihmisyyden kokonaisuus on aina enemmän kuin osatekijät, 
joista se koostuu. Ihmiset eivät yleensä koe tulevansa ymmärretyiksi 
irrallisina pidettyjä ominaisuuksiaan koskevissa luokitteluissa.137 Tämä 
puolestaan johtaa viranomaistoiminnan välttelyyn. 

Asiakirjaihmisen synty 


Nykyisen työhallinnon kautta on luotu kokonaan uusi ihmisrotu, joka on 
lähtöisin erään tieteellisen tematisaation pyhästä paradigmasta. Tuo 
ihmisrotu on homo papyrus byrocraticus eli ”asiakirjaihminen”. Ihmisten 
luettelointi ja heidän ominaisuuksiensa pilkkominen tapahtuvat positivis- 
tisen ihmiskuvan keinoin. Siihen liittyy käsitys, että yksilöt ovat keske- 
nään vaihdettavissa. Ihminen nähdään pelkkänä suorittajana. Tämä sopii- 
kin sellaisten työnantajien piirustuksiin, jotka eivät piittaa, ketkä nimen- 
omaiset ihmiset heidän töitään tekevät. Ihmisten valikointi suorittaviin 
tehtäviin tapahtuu esineellistävin perustein, mikä saattaa heijastella 
myös työtehtävien omaa luonnetta. Kyse on ihmisten käyttämisestä väli- 
neinä. 

Tätä nykyä melkein kaikki ihmiset ovat jo valistuneempia kuin tuo 
viranomaisvallan lähtökohtana oleva näennäistieteellinen ihmiskuva. 
Noin puolen vuosisadan takaa periytyvä tekninen ja positivistinen sosio- 
logia on kuitenkin opettanut tilastolliset ja esineellistävät tutkimusasen- 
teet myös julkisen hallinnon organisaatioille, jotka ovat ottaneet ne vas- 
taan mitä suurimmalla kiitoksella. Ovathan ne antaneet vallankäyttäjille 
tehokkaat aseet ihmisten tasapäistämiseksi ja heidän persoonansa kieltä- 
miseksi.138 

Suurin osa työnantajista on nykyisin tietoisia työviranomaisten toimin- 
nan taustaehdoista. He valitsevat työpaikalleen aina tietyn persoonan. 
Suorittavissakin töissä on alettu kiinnittää yhä enemmän huomiota ihmi- 
sen kokonaisuuteen eikä vain sellaisiin erillisiin tai luetteloitavissa oleviin 
piirteisiin, joiden perusteella voidaan päätellä jokin muodollinen pätevyys, 
joka ihmisellä on tai ei ole. Niinpä esittämäni kritiikin tärkein sisältö voi- 
daan pukea transsendentaalifilosofisen ihmiskäsityksen muotoon: Ihmi- 
nen on toiselle ihmiselle suuri salaisuus. Tämän tulisi ohjata pikemmin- 
kin toisen ihmisen kunnioittamiseen ja arvostamiseen kuin pyrkimykseen 
määritellä hänen ihmisyyttään viranomaispapereiden piirustuksilla .139 
Positivistisen ihmiskuvan ja transsendentaalifilosofisen ihmiskäsityksen 
ero on tällöin sama, jota professori Lauri Rauhala on painottanut filosofi- 
assaan: ihmiskuva on reflektoimaton eli harkitsematon ja siten ideologi- 
nen, kun taas ihmiskäsitys on tiedostettu, ja se perustuu ontologiseen ana- 
lyysiin eli sen pohtimiseen, mitä ihmisyys filosofisesti katsoen on.10 Ih- 
misten ominaisuudet eivät välttämättä paljastu testien, mittausten eivät- 
kä ansioluettelojen kautta vaan persoonallisten kohtaamisten tuloksena. 

Myös työelämässä, kuten vaikkapa opettajan työssä, työnteon väline on 
usein ihmisen persoona. Miksi siis luetteloida ja luokitella ihmisten tietoja 
tai taitoja jaottelemalla niitä erilaisiin osaamisprofiileihin, sektoreihin ja 
segmentteihin? Tiedeyhteisöjen lisäksi henkilöstövalintafirmoissakin on 
alettu viime aikoina ymmärtää ihmisen kokonaisvaltaisen kohtaamisen 

merkitys, kun niin sanotun laadullisen tutkimuksen asenteet ja arvot ovat 
löytäneet tiensä myös niiden menetelmiin. Toisaalta tätä kautta on vasta 
saavutettu filosofinen lähtötaso, jonka taakse on jäänyt paljon järjetöntä 
ihmisten kontrollointia. 

On tietenkin mahdollista, että myös viranomainen itse tietää kaiken 
edellä lausutun, mutta hän käyttää positivistisen asenteen takaamaa 
sosiaalipoliittista valtaa hyväkseen. Työviranomainen on yhtä aikaa kettu 
ja siili. Viranomainen voi vetäytyä omien piikkiensä taakse suojaan. Olles- 
saan kettu työviranomainen yrittää oikeuttaa omaa asemaansa juonillaan: 
väsyttämällä häntä. Ihmisen elämä yritetään kaventaa vain siihen byro- 
kraattiseen aineistoon, joka on osoitettavissa dokumenteilla. Ihminen on 
työviranomaiselle samaa kuin hänen ”työhistoriansa”. "Työhistoria puo- 
lestaan on mahtipontinen käsite, jota viranomainen käyttää todistellak- 
seen oman rekisteröinti- ja kirjanpitotoimintansa tärkeyttä. Näin viran- 
omainen toivoo, että ihminen arvostaisi enemmän viranomaista itseään. 

Todellisuudessa kaikki tietävät, että viranomaiselimissä ihminen on 
kaulaansa myöten krokotiilin kidassa. Ihminen tuntevana, rakastavana ja 
hellyyttä kaipaavana olentona on viranomaiselle kuin viranomaiselle vie- 
ras ilmiö. Siinä, missä toisen ihmisen läsnäolo ja elämä herättävät minus- 
sa ja toisissa ihmisissä inhimillisiä tunteita, viranomaisille ihmistä tässä 
muodossa ei ole olemassa. On vain asiakirjaihminen: se, mikä on A4-kokoi- 
sille paperiarkeille dokumentoituna. Viranomaisen näkökulmasta olisi toi- 
vottavinta, että ihminen olisi kuollut, koska silloin hän ei tekisi enää 
mitään uutta. Hänen elämänsä olisi lopullisesti hallittavissa ja työnnettä- 
vissä arkistoon. 


Kansalaisoikeuksien kiistäminen 


Sosiaaliturvajärjestelmäämme pidetään suurimmaksi osaksi Suomen Sosi- 
alidemokraattisen Puolueen luomuksena. Kunnia työnantajien ja työnteki- 
jöiden saattamisesta saman pöydän ääreen niin, että valmiiksi saatiin 
sopimus yhteisesti rahoitetusta työttömyyspäiväraha- ja sosiaaliturva- 
järjestelmästä, kuuluu vasemmistopuolueista sovittelevimmalle, SDP:lle. 
Mutta byrokratisoiduttuaan viranomaisvalta on tullut jakaneeksi kau- 
hallaan paitsi rahaa, myös pahaa. 

Samalla kun työviranomaiset ovat hokeneet ihmisten tasa-arvoisuutta, 
sosiaaliviranomaiset ovat johdattaneet ihmiset keskenään eriarvoiseen 
asemaan. Esimerkkinä siitä on vuonna 2000 voimaan astunut säädös, jolla 
toimeentulotuen saajien pankkitilitiedot avattiin, pankkisalaisuus murret- 
tiin ja pankkitiedot ulotettiin viranomaiskontrollin piiriin.1!! Toimeentulo- 
tuen saajat ovat usein työttömiä. Viranomaiset voivat nyt urkkia heidän 
pankkitietonsa. Muita ihmisiä koskee edelleen perustuslailliseen yksityi- 
syydensuojaan nojaava pankkisalaisuus. Lisäksi uusi laki loukkasi myös 

perustuslain yhdenvertaisuussäädöstä, jonka mukaan ihmiset ovat viran- 
omaisten edessä yhdenvertaisia.!!? Menettely muistuttaa 1930-luvun 
Saksan käytäntöä, jonka mukaisesti juutalaisten pankkitilit avattiin ja 
omaisuus siirrettiin valtion haltuun. Samantyyppistä asennetta osoittaa 
taannoisen kokoomuslaisen sosiaali- ja terveysministerin Maija Perhon 
innostus, jonka mukaan sosiaalihuijauksen ehkäisemiseksi tehdään ”kaik- 
ki mahdollinen”.143 

Tilastojen valossa sosiaalihuijareita on kuitenkin vain noin yksi pro- 
sentti kaikista toimeentulotuen saajista, ja rahallisesti summa ei ole tuota 
prosenttiosuutta suurempi.1!4 Niin pieni hävikki voitaisiin hyväksyä 
viranomaistoiminnan omasta vaikeaselkoisuudesta tai elämäntilanteiden 
vaihtelusta johtuvana, kun tiedot ja ehdot muuttuvat, eikä paraskaan 
sosiaali-insinööri pysty enää laskemaan tai ”sosiaalisuunnittelemaan”, 
millä tavoin yhden etuuden hakeminen tai hakematta jättäminen vai- 
kuttaa johonkin toiseen esimerkiksi asumistuessa. Koska väärinkäyttö on 
Suomessa kansainvälisesti vertaillen vähäistä ja kansalaisten kuuliaisuus 
viranomaisia kohtaan huomattavasti korkeampi kuin monissa Etelä- 
Euroopan maissa, ei pyrkimyksen estää väärinkäytöksiä pitäisi riittää 
perustuslaillisen yksityisyydensuojan kaventamiseen. Yksityisyydensuo- 
jan loukkauksissa ja yleisessä eriarvoistamisessa onkin kyse poliittisesti 
hienostuneesta fasismista, jolla vainotaan työtöntä kansanosaa ja kiiste- 
tään sen perustuslaillisia oikeuksia. Taustalla lienee poliittisen vallan 
kyvyttömyys ratkaista työttömyysongelmaa oikeudenmukaisilla keinoilla 
— ja kateus työttömien joutilaisuutta kohtaan. 


Luottamusloukut 


Se, että työttömyydestä syytellään työttömiä, ilmentää poliittisen vallan ja 
kansalaisten välistä luottamuspulaa. Nykyään yhä useammat ihmiset 
ovat alkaneet epäillä viranomaistoiminnan moraalista oikeutusta. Miksi 
juuri työttömiä saisi komennella, kun he ovat muutenkin alistettuja 
yhteiskunnassa? Mikä oikeus työviranomaisilla olisi puuttua omien yllä- 
pitäjiensä eli veronmaksajien yksityisyydensuojaan ja tahdonmuodostuk- 
seen? Mistä juontavat juurensa viranomaisvallan suvereeniuden ja 
kansalaisten alamaisuuden periaatteet? 

Jos poliittisia oikeuksia koetetaan luoda julkisen vallan kautta, toi- 
minnan pitää perustua luottamukseen. Ennen vanhaan yhteiset asiat 
hoidettiin ihmisten keskinäisillä sopimuksilla ja työnjaolla, esimerkiksi 
talkoilla. Niiden jatkeiksi syntyivät luottamustoimet. Kuntien tehtäviä 
hoidettiin aikoinaan jakamalla paikkakuntalaisille vapaaehtoistehtäviä. 
Merkittävä muutos tapahtui 1960-luvulla, jolloin valtion ja kuntien toi- 
mintaa alettiin laajentaa, ja suuri osa niiden tehtävistä byrokratisoitiin. 
Tehtäviä tuli lisää, ja niitä varten perustettiin palkattuja virkoja, joihin 

nimitettiin vakituisia virkamiehiä. 

Virkamiehet olivat alun alkaen olemassa kansalaisten palvelemista 
varten. Nykyajan virkamies erehtyy pitämään virkaa omanaan ja katsoo, 
että se on olemassa enemmänkin häntä itseään ja hänen toimeentuloaan 
varten kuin sitä tehtävää varten, jonka vuoksi virka on perustettu. Virka- 
istuimeltaan virkamies pyrkii määräilemään kansaa. Hän voi vaikkapa 
ajaa kansalaisen ulos toimistostaan. Hän on tavattavissa vain virka- 
aikana, esimerkiksi keskiviikkoisin kello 12.00-12.15. Itse hän on tyyty- 
mätön palkkaukseen. Jos kansalaisen ja viranomaisen välille syntyy konf- 
likti, viranomainen vetoaa demokratiaan ja poliittisen vallan edustuk- 
sellisuuteen. Saattaapa hän poliitikkojen kanssa eri mieltä ollessaan levit- 
tää kätensä ja valittaa toteuttavansa ”vain poliittisia päätöksiä”. Tällai- 
selle viranomaiselle voisi muistuttaa, että mikäli hän ei itse hyväksy niitä 
periaatteellisesti, hänen velvollisuutensa olisi sanoutua tehtävistään irti. 

Todellisuudessa edustuksellinen demokratia on harvainvaltaa, jonka 
kautta poliitikot ja virkamiehet pyrkivät hallitsemaan kansalaisia. Lait 
voivat olla järjettömiä ja yhteisen edun vastaisia. Joka tapauksessa ne 
ovat relatiivisia eivätkä välttämättä perustu eettisyyteen vaan intressei- 
hin ja mielipiteisiin. Tiettyinä aikoina ovat voimassa diktaattorien ja toi- 
sina ajanjaksoina kansan enemmistön toiveiden mukaiset lait. Vaaleissa 
puolestaan ei äänestetä asiakysymyksistä, vaan niissä valitaan ainoas- 
taan henkilöitä. Kansalaisilla ei ole myöskään sopimusta lakien noudatta- 
misesta valtiovallan kanssa, joten julkisella vallalla ei ole perustetta 
patistella kansalaisia. 

Libertarismi on poliittinen suuntaus, jonka mukaan valtiovallalla on 
silti velvollisuus huolehtia ihmisten perusturvallisuudesta. Miten tällai- 
nen epätasapaino voidaan ymmärtää? Se voidaan ymmärtää juuri niin, 
että valtio nähdään palvelijana. Valtion pitää olla alistettu ihmisille eikä 
päinvastoin. Ihmisiä koskee self-ownership, eli ihmiset omistavat itsensä, 
ruumiinvoimansa ja henkisen kapasiteettinsa, kun taas julkisen vallan ja 
julkisyhteisöjen tehtävä olisi pitää ihmisistä huolta ja taata heidän mah- 
dollisimman suuri vapautensa. Ainakaan yhteistä etua ei saisi edistää 
yksilöiden etuja loukkaamalla, eikä yksien onnellisuutta saa edistää 
toisten ihmisten onnellisuuden kustannuksella. Kun niin sanottu yhteis- 
kuntasopimus voidaan katsoa murentuneeksi jo tuloerojen ja luokka- 
yhteiskunnan uuden voimaanastumisen seurauksena, miksi ei samalla 
siirryttäisi libertaristiseen yhteiskuntaan, jossa tuota valheellista luotta- 
mus- ja vaihtosuhdetta ei alun perinkään katsota voimassaolevaksi? 
Valtio myönnettäisiin tällöin pelkäksi tulonsiirron välttämättömäksi väli- 
neeksi, ja muutoin sille annettaisiin ulkoisesta turvallisuudesta ja hyvin- 
voinnista vastaava palvelijan rooli. 

Filosofinen ihminen ei voi hajottaa itseään kahteen osaan: toisaalta 
siihen, joka ajattelee johdonmukaisesti, ja toisaalta siihen, joka seuraa 
lakeja. Toisin on viranomaisten laita. Viranomaisen identiteetti koostuu 

elämänvaleesta, jonka mukaisesti viranomainen myöntää kyllä toimin- 
tansa epärationaalisuuden mutta kieltäytyy tekemästä mitään asioiden 
oikaisemiseksi. Viranomaiset laskevat luikuria myös itselleen. Laillisuu- 
den varjeleminen on osa pakkoneuroosia, jolla viranomainen pyrkii so- 
vittamaan oman toimintansa ristiriitaisuuden. Todellisuudessa lait ovat 
kirjallisia painotuotteita, joiden moraalinen velvoittavuus on kyseenalai- 
nen. 

Silti viranomaisvalta vetoaa lainsäädäntöön. Se on pakottamista. Jos 
pakkoihin ei suostuta, seuraa oikeustoimia. Oikeus puolestaan on kostoa 
tottelemattomuudesta. Ja oman oikeutuksensa viranomainen tukee — 
mihinkäs muuhun kuin lakiin. Lakien avuksi ovat tulleet koulutus- ja 
pätevyysvaatimukset: viranomaisen hallitsemaan virkaan vaaditaan usein 
virkatutkinto. Työviranomaisen tapauksessa tuo koulutus on yleensä sosi- 
aalitieteellinen, hallintotieteellinen tai juridinen. Niinpä työviranomainen 
arvioi asioita nimenomaan oman koulutuksensa näkökulmasta. Koulutus 
on ideologia, johon hän uskoo. Liittyyhän sen saavuttamiseen paljon 
ponnistuksia ja vaikeuksia, tenttejä ja testejä, sekä vihdoin myös tutkinto. 

Todellisuudessa suuri osa sosiaalitieteellisestä koulutuksesta on propa- 
gandaa, jonka kautta ihmisiä taivutellaan omaksumaan yliyksilöllinen 
maailmankuva. Työviranomaisella on useimmiten juuri tuo maailman- 
kuva. Hänet on opetettu valvomaan nimenomaan yhteiskunnan etua ja 
viranomaisten omaa etua, ei juuri koskaan yksilöiden etua. Hän saattaa 
tosin epäillä tämän näkökulman oikeutusta ja sen yksipuolisuutta, mutta 
hän pitää siitä kiinni virkatoiminnassaan kahdesta syystä. Ensinnäkin 
hänet on opetettu uskomaan, että yliyksilöllinen ihmiskuva on se ainoa 
oikea. Tämä on tapahtunut ehdollistamisella, kun tenteistä ei ole pääs- 
tetty läpi, ellei ole antautunut kehumaan marxismia yliopistojen pul- 
peteissa. Toinen syy on se, että yliyksilöllisen ideologian taakse viran- 
omainen pääsee kiemurtelemaan kansalaisten vastaväitteiltä piiloon. 
Sosiaalitieteellinen kollektivismi tarjoaa lievityksen juuri niihin oman- 
tunnon kipuihin, joiden keskelle työviranomainen joutuu työelämän ham- 
masrattaita pyöritellessään. 

Asetelman nurinkurisuus paljastuu, kun kerrataan viranomaistoimin- 
nan historia: virkamies oli alun perin talkoolainen, kansalaisten palveli- 
jaksi ja luottamusmieheksi hyvää hyvyyttä valittu henkilö. Yksilöiden 
arvon kääntää kieroon se, että viranomaistoiminta on nyt institutionali- 
soitu byrokraattiseksi ja hierarkkiseksi systeemiksi. Tämän työelämän 
filosofiaa käsittelevän teoksen näkökulmasta viranomaistoiminnalla ei ole 
mitään yksiselitteistä oikeutusta. Viranomaistoiminnan oma legitimaatio 
on pelkästään historiallinen ja relatiivinen. Tämän totesi myös yhdys- 
valtalainen filosofian professori Robert Nozick. Teoksessaan Anarchy, 
State and Utopia hän luonnosteli sellaisen valtion ihanteen, jossa valtion 
vaikutusvalta yksityisten kansalaisten elämään olisi supistettu mini- 
miinsä.1!5 Mammuttimaista viranomaistoimintaa tulisikin nähdäkseni 

kutistaa, paitsi valtion yksipuolisen vallankäytön välttämiseksi, myös 
siitä syystä, että sen ylläpito tulee veronmaksajille ylivoimaisen kalliiksi. 


Talousilmiöiden psykologisoiminen 


Kun työttömyyteen etsitään syyllistä, yksilön rooli vastuullisena subjek- 
tina mielihyvin tunnustetaan. Tähän liittyy sosiaalipolitiikan ”kaikki on 
omaa syytä” -selitysmalli. Sen mukaan ihmisen kaikkia vastoinkäymisiä 
pidetään todellakin hänen omana syynään, eikä viranomainen haluaisi 
tunnustaa velvollisuutta yksilöiden auttamiseen edes siinä laajuudessa 
kuin se on pakotettu tekemään. Tämä merkitsee käytännössä seuraavaa. 
Vaikka sosiaalitieteilijä muutoin onkin omaksunut kollektivistisen ideo- 
logian, hän saattaa kelpuuttaa myös individualistisen ihmiskäsityksen, 
kunhan yksilö voidaan sen avulla todistella syylliseksi omaan kurjuu- 
teensa. Jos taas kyse on työttömän oikeuksista, yksilön asemaa ei tunnus- 
teta eikä kunnioiteta, vaan asioita tarkastellaan vain julkisen edun kan- 
nalta: mitä hyötyä ihmisestä on yhteiskunnalle? Poliittisten aatteiden 
lisäksi myös yksilöpsykologiasta on tehty työvoimahallinnossa argumentti, 
jolla ihmisiä voidaan syyllistää — ja jolla voidaan kieltää yhteiskunnalliset 
selitysperusteet silloin, kun ne valaisisivat työttömyyden syntysyitä. 
Työttömyyden kääntämistä ei-taloudelliseksi, ihmisten kallon sisäiseksi 
ilmiöksi, nimitetään asioiden psykologisoimiseksi. 

Yksilöiden syyllistämistä jatkaa yksilöpsykologia. Työviranomaisissa 
toimiva psykologikunta jakautuu kahtia: työpsykologeihin ja ammatin- 
valintapsykologeihin. He eivät useinkaan katso työelämän ilmiöitä koko- 
naisuuksina. Juuri heille yhteiskunnan vaikutuksen myöntävä sosiaali- 
psykologinen tarkastelutapa olisi tarpeellinen. Analysoimalla asioita yksi- 
löpsykologisin teorioin he saavat työelämän ilmiöt näyttämään paikka 
paikoin sairailta, mitä ne varmasti ovatkin. Vaikka siis asialla ovat yksilö- 
psykologit, he eivät yksilöpsykologisen lähestymistapansa vuoksi ym- 
märrä yksilöä, sillä metodologista individualismia ei käytetä tällöin yksi- 
lön puolesta vaan häntä vastaan. 

Keskeistä on, kuka määrää hallinnollisesti motivoituneen psykologi- 
soinnin suunnan. Psykologit saattavat epäillä työnhakijan työttömyyden 
johtuvan vaikkapa psyykkisestä sairaudesta. Myös näennäisesti terve 
ihminen voi olla salakavalasti sairas. Niinpä ihmisessä, joka on työelämän 
ulkopuolella, voi piillä salainen psyykkinen ongelma, kuten neuroosi, 
fobia, mania, skitsofrenia tai jokin vakavanluonteinen persoonallisuus- 
häiriö, kuten narsismi. Siksi työvoimatoimistojen psykologit epäilevät aina 
asiakkaitaan, ja asiakkailla on syytä olla varuillaan. Sekä työelämä että 
työttömyys stressaavat ihmisiä nykyään niin paljon, että ne tekevät monet 
ihmiset oikeastikin sairaiksi. Mutta myös viranomaisten harjoittama 
painostus on omiaan synnyttämään psyykkisiä ongelmia. Työelämä on 

hyvä bisnes psykologeille ja psykiatreille, sillä se helpottaa heidän omaa 
työllistymistään. 

Kun Suomi oli pudonnut puusta vuonna 1993, maan hallitus teki 
päätöksen, jolla työvoimatoimistoihin perustettiin 200 uutta ammatin- 
valintapsykologin virkaa. Näin hallitus koetti uskotella kansalaisille, että 
työttömyys ei johdukaan kurjasta taloudellisesta tilanteesta vaan muo- 
dostaa oman psyykkisen painajaisensa, jota lääkitsemään tarvittiin 
kuorma-autolastillinen pöpilääkäreitä. Todellisuudessa päätöksestä hyötyi 
lähinnä Suomen psykologiliitto, jonka tilannetta ratkaisu huojensi. Juuri 
tämä on taloudellisten ilmiöiden tematisoimista kierolla tavalla ”psyykki- 
siksi”.146 

Ammatinvalintapsykologien konsultaatioissa ihmisten intohimot puo- 
lestaan latistetaan. Ihmisen ei katsota omistautuvan tai rakastuvan työ- 
hön tai ammattiin, jonka hän kokee omakseen, vaan hänen toivotaan ”tun- 
nustelevan” ammatteja ulkokohtaisesti ja suorittavan niiden kesken ”ver- 
tailua ja valintaa”. Ammatin valitsemiseen liittyvä retoriikka ohjaa ihmi- 
siä omien voimavarojen tuhlaamiseen. Totuus on kuitenkin seuraava: 
siitä, joka ”valitsee” ammatin, ei tule koskaan hyvää työntekijää, koska 
hänen ratkaisujaan ei sanele intohimo. Innostuneessa tilassa valinnat 
saattavat osua tietenkin myös harhaan, mutta ainoastaan intohimosta ja 
tekemisen sisäisestä pakosta syntyy hyviä kirjailijoita, runoilijoita, meri- 
miehiä, kokkeja, partureita, lääkäreitä, palomiehiä, poliiseja ja opettajia. 
Ihmisten elämää leimaa halu ja usko siihen, minkä he kokevat elämän- 
tehtäväkseen. Tällainen ihminen ei valitse, vaan hänet valitaan: hän on 
valittu omalle tehtävälleen. Parhaassa tapauksessa näiden ihmisten into- 
himosta syntyy kokonaisia yrityksiä, kun ihmisten oma toiminta valuu yli 
äyräiden, ja heidän täytyy palkata lisätyövoimaa vastaamaan hyödykkei- 
den tai palvelujen kysyntään. Sen sijaan ”ammatin valitseminen” on 
hämähäkinseittien kutomista. Todellisuudessa ammatti valitsee tekijänsä. 


”Tervetuloa ilmaiseen persoonallisuustestiin” 


Työvoimatoimistossa saattaa nykyään käydä niin kuin monella muullakin 
markkinatorilla, ja joudut ilmaiseen persoonallisuustestiin. ”Eihän siitä 
sinulle haittaakaan ole”, toteavat työvoimaneuvojat lähettäessään terveen 
ihmisen psykologin juttusille. Siitä kaikki alkaa. Jokaisesta ihmisestä voi- 
daan löytää piirre, jonka perustella hänet voidaan määritellä epänormaa- 
liksi, poikkeavaksi tai sairaaksi. Ei ole yhteiskunnallista ongelmaa, jota ei 
voitaisi kääntää yksilön pään sisäiseksi pulmaksi. Esimerkiksi jos ihmi- 
nen ei ota vastaan koulutustaan vastaamatonta työtä, hänen voidaan väit- 
tää olevan itseensä sulkeutuva ja narsistinen luonne, joka ei myönnä ole- 
vansa avun tarpeessa — saati että hän pystyisi luopumaan omasta itses- 
tään toisten ihmisten hyväksi. Ja jos ihmisen katsotaan kieltäytyvän 

työstä siksi, että hänellä on hyvä itsetunto, tuokin asia voidaan psyko- 
logien kaleidoskoopissa kääntää nurin päin. Voidaan väittää, että todelli- 
suudessa hän on sulkeutunut, yksinäinen ja ahdistunut: hänellä on paisu- 
teltu minäkuva, joka aiheuttaa sen, ettei hän ole lainkaan yhteistyökykyi- 
nen, vaan tullakseen sosiaalisesti terveeksi yksilöksi hän tarvitsee työ- 
voimatoimiston osoittamaa kuntoutusta. Tarvittaessa ihminen toimite- 
taan hoitoon, josta häntä ei päästetä pois ennen kuin hän on todistetta- 
vasti ”terve”. 

Koska hoitoon joutuminen vain lisää työttömän stressiä, hänen asiain- 
tilansa ei suinkaan parane vaan heikkenee. Mikäli hänen päätään aletaan 
puuduttaa pillereillä, hän menee tokkuraan eikä virkoa siitä mahdolli- 
sesti koskaan. Lääketieteellisen hoidon kautta työelämän ongelmat ja oma 
väkivaltaisuus kiertyvät ihmisten henkisen vapauden loukkauksiksi, kun 
heidän rationaalisuutensa yritetään kieltää ja ajatteluaan manipuloidaan 
psykofarmasialla. 

Psykologisten terapioiden tarve on kerran alkuun päästyään loppuma- 
tonta. Vaikka ihminen selviäisi psykiatrien ja psykologien konsultaatioista 
takaisin normaaliin elämään, varmuutta hänen terveystilastaan ei voida 
koskaan saavuttaa.!'? Hänestä saattaa aina löytyä jokin piilevä sairaus, 
joka estää häntä palaamasta terveen kirjoihin. Ja kun ihmiseen on kerran 
lyöty hullun leima, ei se pesemällä pois lähde. Ihminen voi vain yrittää 
hävittää tietonsa, potilaskertomuksensa ja kansionsa ja vaieta kokemuk- 
sistaan työpsykologien ja työpsykiatrien konsultaatioissa. Tämä ohjaa 
häntä kieltämään oman persoonansa ja menneisyytensä. Eikä kukaan ota 
varmasti työhön sellaista hakijaa, josta tiedetään, että hänellä on ollut 
”niitä ongelmia” — ainakaan niin kauan kuin terveitä työnhakijoita on 
vielä jäljellä. 


Politiikan takaisku 


Julkisen vallan ja kansalaisten välistä luottamuskriisiä hoidetaan ny- 
kyään tavalla, joka pahentaa tautia. Suhteessaan viranomaisiin ihminen 
voi valita kahden vaihtoehdon välillä. Toinen on suostumista peliin. Se on 
nöyristelemistä ja tottelemista, alistumista myöntämään, että ihminen 
muka kunnioittaa viranomaista. Toinen vaihtoehto on avoin ja suora 
kapinamieli. Myönteistä siinä on tosiasia, että kapinoimalla ihminen oike- 
astaan luo itsensä: sen, mitä hän yksilönä ja persoonana on. 

Tilanne voi olla useanlainen: voi olla yksilö vastaan yhteiskunta, yli- 
opisto vastaan tutkija, vanki vastaan vankila. Ja viranomainen voittaa 
aina hallinnollisesti kansalaisen voittaessa ideologisesti. Hyökkäämällä 
viranomaista vastaan ihminen saa asiansa kuuluviin ja ilmaisee viran- 
omaistoiminnan vastaisuutensa, ja suurin merkitys tällä on juuri kansa- 
laisen oman identiteetin kannalta. 

Vaarallisimman uhan viranomaistoiminnalle muodostaa se, että ta- 
valliset koulutusta vailla olevat kansalaiset kapinoivat. Heitä on paljon, 
eikä heidän protestoimisen haluaan voida selitellä pois tai tehdä tyhjäksi 
väittämällä, että se johtuu vain liiallisesta lukeneisuudesta, joka on vienyt 
todellisuudentajun esimerkiksi yliopistojen professoreilta. Sivistyneistön 
vastalauseet voidaan aina kääntää politiikassa ja viranomaisvallan pii- 
rissä näyttämään pelkältä akateemiselta näpertelyltä, kun kritiikin esit- 
täjien voidaan väittää tekevän sitä työkseen ja olevan itsekin viran- 
omaisia! Heidät voidaan myös leimata pelkiksi vieraantuneiksi idiooteiksi 
ja selittää kapinan johtuvan heidän korkean asemansa tuottamasta tur- 
hautuneisuudesta. Sen sijaan syrjäytyneiden ja ulkopuolisten työttömien 
kapinamuodot ovat pelottavia. 

Viranomainen puolestaan pelkää vain yhtä asiaa: virkansa menettä- 
mistä. Jos viranomaiselle esittää periaatteellista arvostelua, viranomainen 
kokee asemansa uhatuksi ja alkaa pistellä miekkojaan työttömään. Kun 
näet kadulla pultsarin, hänen kurjuutensa johtuu todennäköisesti siitä, 
että hän on esittänyt jossakin virastossa viranomaistoiminnan vastaista 
kritiikkiä. Tuo virasto voi olla peruskoulu, sosiaalitoimisto, työvoima- 
toimisto tai verovirasto. Kun näet oikeuden eteen tai sydänsairaalan 
leikkauspöydälle raahatun toimitusjohtajan, hänenkin onnettomuutensa 
on seurannut mitä ilmeisimmin siitä, että hän on joutunut konfliktiin 
viranomaisten kanssa. Asiaa ei ole auttanut se, että hän on yrittänyt 
pelastaa pari tuhatta työpaikkaa ja monen ihmisen toimeentulon — ja 
pitänyt sitä vieläpä elämäntehtävänään. 

Työtön puolestaan ei uskalla mennä työvoimatoimistoon juuri muulloin 
kuin ruuhka-aikaan eli iltapäivisin, jolloin kaikki toisetkin työttömät ovat 
jo heränneet eikä viranomaisilla ole aikaa paneutua kansalaisten kurjaan 
tilaan. Enintään he ehtivät syöstä asiakkaan päälle sanasalaatin: ”Teidän 
pitää ottaa yhteys Sosiaalitukijakoperustetasoitusositusvirastoon. Jos asia 
ei onnistu siellä, ottakaa yhteys Määrätarkistusrahoitusanomuslakitupa- 
käsittelytoimistoon. Mikäli asia ei ratkea sielläkään, lähettäkää valitus 
Varavaurioraivausvuorovarausratkaisutoimikuntaan tahi vaihtoehtoisesti 
maansiirtoasiainlääninvalituskokouskäsittelykansliaan, josta se siirre- 
tään tasa-arvoyhteisetuuslupauslunastuspakotusmaksatushallussapitotoi- 
miston papupupulupu...” 

Viranomaistoiminnan ja kansalaisten välinen luottamuspula on seu- 
raus politiikan epäonnistumisesta. Kun talous on päästetty määräämään 
politiikkaa, kansalaiset rimpuilevat toistensa tukassa kiinni. Politiikan 
olemus oli ennen vanhaan sovittelu. Sen merkiksi sovittelevat puolueet 
olivat suurimpia. Nykyään politiikka on ääriarvoja tavoittelevaa, mikä 
kertoo siitä, että vallan viekas käsi on onnistunut, ja ihmiset syyttelevät 
toisiaan todellisiin ongelmiin tarttumisen sijasta. 

Simputtaminen on nykyisin kiellettyä Suomen Puolustusvoimissa. Siitä 
voidaan suorastaan rangaista esimiestä. Paljastavaa onkin, että simputus 

sallitaan nykyään viranomaisissa. Samalla kun armeijat valmistautuvat 
käymään virtuaalisotaa tietoverkkojen hallinnasta, todellinen sota on siir- 
tynyt kansalaisten ja viranomaisvallan välisiksi konflikteiksi toimistoihin 
ja virastoihin. Virtuaalisotaa käydään Internetissä ja kyberavaruuksissa, 
kun taas oikeaa ihmisten välistä sotaa käydään työviranomaisissa. Toisia 
aseita tuhoavien täsmäaseiden ja huippuelektroniikan mukaisessa sodas- 
sa ei ole enää kyse todellisesta elämästä ja kuolemasta, mutta työvoima- 
toimistoissa sen sijaan on. Yhteiskunnalliset konfliktit ovat siirtyneet kan- 
sojen ja valtioiden rajoilta keskelle kansalaisyhteiskuntia, ja merkkeinä 
siitä ovat suojeluskuntia vastaavat maakuntajoukot sekä niin sanotut ”ei- 
tappavat” aseet, kuten kumiluodit ja sähköpamput, jotka sopivat mella- 
koiden hajottamiseen ja aggressioiden tukahduttamiseen. 


Mistä heput tulivat ja minne he menivät? 


Mistä edellä kuvatuissa ilmiöistä on pohjimmiltaan kyse? Työelämän 
kokonaistrendinä ja tavoitteena on nyt saattaa ihminen pelkän reagoijan 
rooliin. Hänestä yritetään tehdä voimaton säntäilijä. Samaan tapaan kuin 
terroristi tahtoo hallita uhrinsa reaktioita, myös viranomaisissa ja työ- 
elämässä ihmisiä pakotetaan yhä useammin toimimaan reaktiomaisesti. 
Pelon ja aggression herättäminen on silloin tärkein tulos. Aggressio ei 
synny yleensä itsestään vaan turhautuneisuudesta. Vihamielisyys on 
frustraation vastareaktio. Myös työelämässä ja -viranomaisissa osapuolten 
on ensin turhauduttava ja sitten alettava käyttäytyä reaktiomaisesti. 
Niitä molempia seuraa ajattelutilan menettäminen, ja juuri siihen nykyi- 
nen viranomaisvallan käyttö ohjaa. 

Pelkäksi reagoijaksi alistumista voi olla vaikeaa välttää tilanteessa, 
jossa ihminen on jatkuvan painostuksen alainen. Tällöin mikä tahansa toi- 
mintamuoto muuttuu tahattomasti ”reaktioksi”. Esimerkiksi työmarkki- 
noilla painostus osoittautuu iskuksi yksilöllisyyteen, jos ihmisen vapaus 
valita oma suhtautumisensa päälle kaatuvien asioiden keskellä katoaa. 
Työelämässä ja -hallinnossa ihminen on yhä useammin jatkuvan painos- 
tuksen alainen. Monesti yksilö tuntee tarvetta singota vihan takaisin 
sinne, mistä se on tullutkin, sekä nujertaa vihan tuossa kohteessa. Koh- 
teena voi olla edellä kuvatulla tavalla vaikkapa työnantaja tai viranomai- 
nen. Pelkkä aggression ilmaiseminen ei kuitenkaan paranna tilannetta, 
sillä jäljelle jää suhde, jossa viha on syntynyt. Se koostuu vallitsevan 
politiikan normeista, ja siksi jokaisen työelämässä toimivan olisi syytä 
välttää pakonomaisia toimia pakonomaisissa tilanteissa. 

Myöskään vihan projisoiminen konkreettiseen kohteeseen ei paranna 
tilannetta, kun ongelmat syntyvät vääristyneistä yhteiskunnallisista suh- 
teista. Poliittisten asiayhteyksien tajuaminen edellyttäisi älyllistä analyy- 
sia, ja juuri sen lisääntynyt pelko ja ahdistettuna oleminen pyrkivät estä- 

mään. Juuri siksi työelämän rakenteiden korjaamiseksi tarvitaan filosofi- 
sia vaikutuskeinoja. Sen sijaan yrityskonsultit ja työelämävalmentajat 
opettavat ihmisiä vain reagoimaan ja toimivat siten esteinä oman ajattelu- 
tilan luomiselle. Työelämän tuottamiin ahdistuksiin ei suhtauduta järki- 
peräisesti vaan käytännöllisesti ja toiminnallisesti: toistamalla joko uhrin 
avuttomuutta tai valtaapitävien mahtia. Poliittiset ja periaatteelliset vai- 
kutuskeinot on hylätty pragmatismin voitoksi. 

Pitkospuille ajettu pätkätyöläinen on yhä useammin pelkkä reagoija, 
aivan niin kuin hänen alistajansakin. Kun jollakin viranomaisella on si- 
nulle ”asiaa”, hänellä ei yleensä ole mitään asiaa, vaan ikävyyksiä. Hänet 
on pantu asialle, ja hän toteuttaa työelämän sääntöjä. Niinpä nykyisellä 
työmarkkinapolitiikalla on ollut kaksi tapaa tuhota ihmisen perusturvalli- 
suus: kiistää sosiaalinen tuki tai laittaa ihminen ponnistelemaan vain 
omien resurssiensa varassa. Kollektivismi on nykyisin tuota yhteisön tuen 
kieltämistä ja individualismi yksilön haastamista ja syyllistämistä. Mo- 
lempia sovelletaan ihmisen vahingoksi. Oman ajattelun ja filosofoimisen 
mahdollisuus kumoutuu, kun ihminen joutuu elämään epävarmuudessa. 
Epävarmuudessa elää nykyään yhtä hyvin työtön kuin omien huippusuori- 
tustensa varassa oleva uraohjuskin. Vastoin liiketaloudellisia johtamistek- 
niikoita ja yrityskonsulttien neuvoja ahdistuksen, vaaran ja haasteiden 
kokeminen ei vapauta ihmiskunnan parhaita ja luovimpia voimia, vaan se 
johtaa pakonomaiseen itsensä kiusaamiseen, josta esimerkkeinä ovat eri- 
laiset tulosohjausjärjestelmät, survival-ideologiat ja laadunvalvontaohjel- 
mat. Se puolestaan on yhteiskunnallista hallintaa ja tarkkailua. 

Filosofoimisen mahdollisuuden menettänyt ihminen on siis sopeutuja, 
joka toteuttaa positivistisen ja empiristisen ihmiskuvan mukaista ase- 
maansa stimuluksen (ärsykkeen) ja responsin (vastineen) välisessä kaa- 
vassa. Hän on pelkkä vuorovaikutukseen pakotettu olento ilman oman 
ajattelun ja elämäntavan tilaa. Asian voi sanoa myös niin, että positivis- 
tinen ihmiskuva on omalla näennäisobjektiivisella asenteellaan pyrkinyt 
viemään perusteet ihmisten aktiiviselta poliittiselta toiminnalta, ja siten 
se on ollut omiaan kukistamaan yhteiskunnalliset kapinamuodot. Edellä 
esitetyn perusteella voidaan vastata myös siihen, mistä totalitaaristen 
maiden Gestapot ja miliisit aikoinaan tulivat ja minne he menivät. He 
eivät tulleet kulttuurimme ulkopuolelta, vaan he olivat tarkoin samastu- 
neet niihin pragmaattisiin elämänkäytäntöihin, jotka vallitsivat viran- 
omaisnormien ja -ohjeiden alla. He olivat oman filosofiattomuutensa ja 
ahdistuneisuutensa vuoksi hyväksyneet yhteiskunnan normit banaalisti ja 
identifioituneet todellisuuteen sellaisena kuin se on: he tahtoivat olla 
voittajia tai selviytyjiä ”syö tai tule syödyksi” -tyyppisillä säännöillä. 
Nykyisin he voisivat olla yhtä hyvin työviranomaisia tai työnantajia kuin 
heidän katkeroituneita uhrejaan, ja nykyajan orjuus onkin orjuutta ni- 
menomaan naturalistisen ihmiskuvan välineellistävälle vaikutukselle, 
joka kohtelee ihmisiä eräänlaisina hyödyllisinä ja tottelevaisina eläiminä. 

On olemassa suora linja, joka johtaa keskiajan kidutusvälineistä teollisen 
liukuhihnatyön mekaaniseen liikkeeseen ja myöhemmin ruumiin 
muokkaamisen tekniikoihin mekaanisia laitteita hyväksikäyttäen. 


Jean Baudrillard!f8 


VIRANOMAISTOIMINNAN SYVIN OLEMUS 


Edellisessä luvussa viranomaistoiminnan olemusta kartoitettiin viittaa- 
malla poliittisiin ja ideologisiin syihin, joiden vuoksi viranomaistoiminta ei 
palvele enää ihmisten etua vaan pyrkii turvaamaan hyvinvoinnin lähinnä 
viranomaisille itselleen. Viranomaistoiminnan paisuminen ei ole hyväksi 
edes virassa oleville ihmisille, sillä he joutuvat toimimaan työssään val- 
heellisesti. Heidät pakotetaan vastoin tahtoaan kiusaamaan ja ahdistele- 
maan muita kansalaisia. Myös heidän oma persoonallisuutensa on jatku- 
valla koetuksella. Niinpä tämä kirja ei olekaan suunnattu ketään viran- 
omaisissa toimivaa yksilöä vastaan vaan myös heidän kaikkien puolesta. 

Ihminen ei voi tietenkään tulla ”viranomaiseksi” ilman työelämää ja 
sen pakottavia normeja. Sillä ”työtähän hekin vain tekevät”. Seuraavaksi 
huomio siirretäänkin yhteiskunnallisista selitysperusteista viranomaisissa 
toimivien henkilöiden persoonaan ja psyykeen. Näkökulman asiaan avaa 
byrokraattisen toiminnan psykologinen analyysi. Jo edellä viittasin siihen, 
että psykologisoiminen muuttuu helposti psykofasismiksi, kun psykologi- 
ja psykiatrikunta selittää ihmisten tavanomaisen elämän ilmiöitä, esimer- 
kiksi kulutuskäyttäytymistä tai ruokailutottumuksia, yksipuolisesti pel- 
kiksi psyyken ilmiöiksi. Tämän mukaan esimerkiksi alkoholismi johtuu 
siltä, että ihminen on fiksoitunut oraaliseen eli imeväisikäisille ominai- 
seen ja suun toiminnoista mielihyvää tavoittelevaan vaiheeseen. Rahan- 
ahne säästäväisyys puolestaan voidaan selittää niin, että ihminen on kiin- 
nittynyt anaaliseen eli ulostustoiminnoista mielihyvää saavaan vaihee- 
seen: mammonaa ihailemalla tai joskus jopa pois lahjoittamalla ihmisen 
katsotaan ruokkivan omaa narsismiaan. Riemullisena päivänsäteenä iloa 
levittävä ihminen puolestaan on juuttunut falliseen vaiheeseen ja luottaa 
sen merkiksi omiin omnipotenssifantasioihinsa eli kaikkivoipuuskuvitel- 
miinsa. Ihmisen masentuneisuuden puolestaan voidaan selittää johtuvan 
siitä, että ”hänellä oli lapsena liian vähän mielenkiintoisia leluja”. Nor- 
meista poikkeavaan käyttäytymiseen ripustetaan sairauden tai jonkin 
muun omituisuuden leima. 

Hallitsevana selitysperusteena psykologisointi saattaa olla yksipuo- 
lista. Mutta kyseisellä tutkimusotteella voidaan luoda myös valoa viran- 
omaistoiminnasta kärsivien viranomaisten omaan tilanteeseen. Teenkin 
nyt vastavedon ja psykologisoin viranomaistoiminnan omia motiiveja — 
edes hieman. Se, mitä seuraavaksi sanon, ei ehkä ole edellä lausuttua 
imartelevampaa, mutta se on kuitenkin ansaittua ja totta. Analyysini 

perustuvat psykologiatieteen tarkkanäköisimpiin löydöksiin, jotka muo- 
dostavat yhden koko tieteenalan suurimmista ja loistavimmista keksin- 
nöistä. 


Persoonan alttius 


Olet varmaan pannut merkille, että viranomaisissa toimivien ihmisten 
olemuksessa on jotakin heille luonteenomaista: että viranomaisia leimaa- 
vat tietyt persoonallisuuden piirteet. Viranomaisten toiminta on usein 
poikkeuksellisen jäykkää ja kaavamaista ja heidän ajattelunsa mustaval- 
koista. Heidän menetelmänsä ovat kankeita, ja asioiden käsittelyä pitkite- 
tään tavalla, joka johdattaa epäilemään, onko tuo viivyttely tahallista. 
Viranomaistoiminnassa ihmistä vastaan saatetaan käydä jopa viivytys- 
taisteluita. Päätöksiä ei anneta ennen kuin on ehdottomasti pakko tai laki 
määrää, ei missään tapauksessa silloin kun vielä voidaan. Osittain tämä 
seuraa viranomaistoiminnan omasta logiikasta, jonka mukaan viran- 
omainen ei palvele ketään paremmin kuin välttämättä täytyy. 

Tämä muodostaa vastakohdan yksityisille yrityksille, jotka kilpailevat 
siitä, kuka onnistuu parhaiten miellyttämään asiakkaita. Sen sijaan 
viranomaisissa asiat mutkistuvat. Viranomainen operoi esimerkiksi enna- 
kolta vaikuttavuuden käsitteellä, joka on osa edellä selitettyä pakkoneu- 
roottista logiikkaa. Tuo sanapari hyödyntää sinänsä johdonmukaista 
mutta spekulatiivista ajatusta, mitä tapahtuisi, jos kaikki ihmiset tekisi- 
vät jollakin tietyllä tavalla. Niinpä viranomaiset vetoavat usein siihen, 
että ”yksittäispäätös ohjaa aina yleistä käytäntöä” ja merkitsee siten myös 
periaatteellista ratkaisua, joka velvoittaa ratkaisujen tekoa kaikissa 
tulevissakin tapauksissa... Esimerkiksi jos viranomainen päättää jonkin 
asian sinun eduksesi, hän katsoo joutuvansa ratkaisemaan kaikkien mui- 
denkin ihmisten samanlaiset tapaukset täsmälleen samalla tavalla. Jos 
taas aikaisempien päätösten tai käytäntöjen perusteella tiedetään, mitä 
mistäkin kysymyksestä on seurannut, tämä tieto ohjaa jo etukäteen rat- 
kaisujen tekoa. Juuri tätä tarkoitetaan viranomaistoiminnan ennakolta 
vaikuttavuudella. Tehtyjen ratkaisujen katsotaan sitovan myös tulevai- 
suuden mahdollisuuksia, jolloin tuloksena on pattitilanteita: jossittelu 
entisestään halvaannuttaa asioiden hoitoa. Ennakkotapausten olemassa- 
olo voi joissakin tapauksissa tehdä toiminnasta myös sujuvampaa, mutta 
asian psykologisesti paljastava merkitys ei olekaan sen käytännöllisessä 
puolessa, vaan olennaista on taustalla vaikuttava jäykkä ja yleistävä 
ajattelutapa. 

Huomaat varmaan, että jo edellä esitetyllä ajatuskululla sinänsä on 
noita ”ennakolta vaikuttavia” ominaisuuksia. Se muun muassa estää ihmi- 
siä tekemästä mitään luovaa tai uutta ja vaikuttaa yksilöiden toimintaan 
kuolettavasti. Kyseinen ajattelutapa perustuukin virheelliseen taustaole- 

tukseen, että kaikki ihmiset, kaikki tapaukset ja kaikki elämäntilanteet 
ovat keskenään samanlaisia. Se puolestaan on johdeltu sinänsä oikeasta 
periaatteesta, jonka mukaan kaikkia ihmisiä tulisi kohdella tasa-arvoi- 
sesti. Virhe piilee siinä, että tasa-arvoisuudesta on johdeltu näkemys, että 
ihmiset ovat keskenään samanlaisia ja että heidän kohtelemisensa 
hallinnossa pitää olla samanlaista eli yksioikoista ja kylmäkiskoista. Kos- 
ka ihmiset eivät ole samanlaisia, myös tasa-arvoisuus paljastuu pelkäksi 
kuplaksi, ja sen sijaan ihmisten tasa-arvoisuudella tulisi ymmärtää vain 
ihmisarvon yhtäläisyyttä. Viranomainen vetoaa kuitenkin tasa-arvon vaa- 
timukseen ja siitä johdeltuun samanlaisuuden oletukseen: sinä olet viran- 
omaiselle Kuka Tahansa, samanlainen kuin Kaikki Muutkin. Normista on 
tällöin johdeltu todellisuutta koskeva oletus eli ”tosiasia”, vaikka loogisesti 
ajatellen niin ei voitaisi tehdä. Virhepäätelmän tuloksena viranomainen 
tulee kieltäneeksi persoonasi. Niin ajatellessaan hän tulee kieltäneeksi 
myös oman persoonansa, sillä myös hän itse on ihminen. 

Samanlaisuutta ja tasa-arvoisuutta sekoittavan ihmiskuvansa vuoksi 
viranomainen ei ymmärrä elämän monimuotoisuutta, ja elämän oma ole- 
mushan on juuri monimuotoisuus. Niinpä viranomainen ei ymmärrä elä- 
määkään. Tuloksena on esineellistävä, kaavoittunut ja välineellinen 
ihmiskuva. Tämä seuraa edellä selitetystä yliyksilöllisestä ideologiasta ja 
sosiaalitieteellisestä kollektivismista. Ne ovat aatteita viranomaistoimin- 
nan kulissien takana. Mutta näihin yliyksilöllisiin ideologioihin liittyy 
vielä viranomaisen oma persoonallinen panos, joka vahvistaa tuota kol- 
lektivismin noidankehää. Todellisuudessa viranomainen ei näet huolestu 
sen johdosta, että hän joutuu sovittamattomien ristiriitojen eteen työs- 
sään. Hän ei koe persoonalliseksi ongelmaksi sitä, että hän joutuu ratkai- 
semaan asioita ihmisten vahingoksi, vaikka hän tietääkin tekevänsä mo- 
raalittomasti ja väärin. Keskeinen kysymys kuuluu, minkä vuoksi suh- 
teellisen mitäänsanomaton ja heikon moraalisen selkänojan takaava yli- 
yksilöllinen ideologia voi riittää suojautumiskeinoksi omantunnon ja inhi- 
millisyyden ääntä vastaan. Miksi yksi tietty henkilö katsoo voivansa paeta 
vastuuttomuuttaan lakien ja asetusten taakse, kun jollekin toiselle 
yksilölle tai persoonallisuustyypille vastaavanlainen ihmisten kiusaami- 
nen kollektiivisen ideologian kidutusvälineillä olisi sula mahdottomuus? 
Moraalinen ihminen huutaisi tuskasta ja sanoutuisi irti virastaan pitäen 
sitä paholaisen keksintönä! 

Vastaus löytyy persoonan käsitteen kautta. Virassaan viihtyvä virka- 
miestyyppi ei ensinkään koe huonoa omaatuntoa viranomaistoiminnan 
epäeettisyyden johdosta. Helposti mieleen tuleva selitys on, että hän ei 
ajattelekaan mitään: hän ei tiedosta eikä koe syyllisyyttä siitä, että hän 
kansalaisena alistaa muita kansalaisia. Psykologiatieteen tarjoama häm- 
mentävä selitys hänen näennäiseen välinpitämättömyyteensä on, että hän 
nauttii siitä! Hän tuntee salaista mielihyvää sen johdosta, että hän saa 
oman virkansa suojista kiusata muita yksilöitä, urkkia heidän tietojaan ja 

toteuttaa ”vain lakien ja asetusten määräyksiä”. Tällaista persoonallisuus- 
tyyppiä sanotaan psykoanalyyttisen teorian piirissä anaalisvarastoivaksi 
nekrofiiliksi eli henkilöksi, jonka ruoansulatus toimii huonosti ja jota lei- 
maa rakkaus kaikkeen elottomaan ja kuolleeseen. Anaalisvarastoiva 
nekrofiili on määritelty myös vahvasti autoritaariseksi persoonallisuu- 
deksi.!!9 Se, mikä normaalissa ihmisessä on vain tunnollisuutta ja täs- 
mällisyyttä, piirtyy anaalisvarastoivassa nekrofiilissä huippuunsa. Psyko- 
logisten tutkimusten mukaan anaalisvarastoivia nekrofiilejä työskentelee 
yhteiskunnan kaikilla sektoreilla, mutta useimmiten kyseinen persoonalli- 
suus hakeutuu työhön julkiseen hallintoon, jossa hän itselleen ominaisella 
tavalla sijoittuu nimenomaan hbyrokraattiseksi viranomaiseksi. Viran- 
omaistoimessaan hän voi sitten toteuttaa anaalisvarastoivia viettiyllykkei- 
tään, joita leimaa myös padottu aggressiivisuus. Saadessaan tyydytystä 
ulosteiden pidättämisestä anaalisvarastoivan persoonallisuuden mieli- 
hyvärakenne ja viranomaistoiminnan harjoittama viivyttely lankeavat yh- 
teen. Tässä mielessä koko viranomaistoiminnan rakennetta voidaan pitää 
anaalisvarastoivan persoonallisuustyypin luomuksena. Sen toimintamuo- 
dot ovat kankeita kuin paska, ja niitä leimaa hitaus sekä loputon ajan 
tappaminen. 

Tämän tekstin lukija saattaa nyt ajatella, että jopa on vahvaa. Mutta 
vielä suuremman elämyksen lukijalle saattaa tarjota se, että edellä seli- 
tetty kuvaus anaalisvarastoivasta nekrofiilistä ja kyseisen persoonalli- 
suustyypin vastaavuudesta byrokratiakoneistojen kanssa ei ole suinkaan 
tämän tekstin kirjoittajan omaa päähänpistoa. Edellä kuvattu analyysi on 
mitä suurimmassa määrin arvossa pidettyä tiedettä. Destruktiivisesti eli 
tuhoavasti toimivan mielenlaadun ja byrokraattisen vallankäytön välisen 
yhteyden selittäminen on yksi nykyaikaisen psykoanalyyttisen teorian 
kuuluisimpia saavutuksia. 

Anaalisvarastoivan nekrofiilin käsite on peräisin saksalaisamerikka- 
laiselta psykoanalyytikolta, Erich Frommilta. Muutettuaan toisen maail- 
mansodan edellä maanpakoon Atlantin toiselle puolen hänestä tuli eräs 
maailman johtavia psykoanalyyttisen teoriaperinteen edustajia. Vuonna 
1973 julkaisemassaan teoksessa The Anatomy of Human Destructiveness 
(suom. Tuhoava ihminen, 1976) Fromm selitti anaalisvarastoivan persoo- 
nallisuustyypin käsitteellä entisen kotimaansa totalitarismia ja sen johta- 
jien psyyken rakenteita. Hänen mukaansa Adolf Hitler, Joseph Göbbels, 
Heinrich Himmler ja eräät muut natsihallinnon virkamiehet edustivat 
anaalisvarastoivia persoonallisuustyyppejä sairaalloisen voimakkaasti. He 
olivat luonteeltaan jäykkiä byrokraatteja, joiden elämä oli omistettu 
”velvollisuudelle”. He onnistuivat myös hyödyntämään useiden tavallisten 
ihmisten persoonallisuuteen sisältynyttä nekrofiliaa ja auktoriteettiuskoa, 
joiden tuella he tekivät laumasieluisista ihmisistä omia poliittisia käsi- 
kassaroitaan. 

Natsismista ja fasismista on tietenkin matkaa suomalaiseen viran- 
omaistoimintaan. Ei voidakaan väittää, että Kansaneläkelaitos ja työ- 
voimatoimisto olisivat fasistisia organisaatioita — ainakaan välittömästi. 
Sen sijaan vertailu ohjaa tärkeämpään johtopäätökseen: myös monet 
pikkubyrokraatit perustavat asenteensa samaan toimintalogiikkaan ja 
viettirakenteeseen, joka vastaa toisen maailmansodan melskeistä elämän- 
tehtävänsä löytäneiden keskitysleirikomendanttien ja heidän massa- 
murhaluetteloitaan ylläpitäneiden sihteeriensä mielihyvärakennetta. Sii- 
hen liittyvä sadomasokismi ei välttämättä seuraa poliittisten aatteiden 
sisällöistä. Paremminkin poliittisia ideologioita ja hallinnollisia käytäntöjä 
on pidettävä tuon vallitsevan persoonallisuustyypin ilmaisuina. Fromm 
kirjoittaa seuraavasti: 


Sadomasokistista luonnetta vastaa suurin piirtein byrokraattinen 
luonne, mutta enemmänkin sosiaalisessa kuin poliittisessa mielessä. 
Byrokraattisessa järjestelmässä jokainen valvoo alempiaan ja on puo- 
lestaan itse ylempiensä valvottavana. Tällaisessa järjestelmässä on 
mahdotonta tyydyttää sekä sadistiset että masokistiset yllykkeet. 
Byrokraattinen ihminen halveksii alempiaan, ja ylempiään hän ihai- 
lee ja pelkää. Riittää kun vilkaisee tietyntyyppisen byrokraatin ilmet- 
tä ja kuuntelee hänen äänensävyään hänen arvostellessaan alaistaan 
tai rypistäessään kulmiaan tämän ollessa minuutin verran myöhässä 
tai vaatiessaan tältä käyttäytymistä, joka ainakin symbolisesti ilmai- 
see tämän ”kuuluvan” toimistoaikana ylempänsä alaisuuteen. Tai 
voimme ajatella postitoimiston luukun takana istuvaa byrokraattia ja 
tarkkailla hänen tuskin havaittavaa kuivaa pientä hymyään, kun hän 
sulkee luukun tasan 17.30, jolloin jonossa viimeisinä seisoneet ja jo 
puoli tuntia odottaneet kaksi ihmistä joutuvat tulemaan uudelleen 
seuraavana päivänä. Asian ydin ei ole siinä, että hän lopettaa posti- 
merkkien myymisen tasan 17.30; merkityksellistä hänen käyttäytymi- 
sessään on se seikka, että hän nauttii tuottaessaan ihmisille petty- 
myksiä, osoittaessaan että hän hallitsee heitä, mistä aiheutuva tyyty- 
väisyys näkyy hänen kasvonilmeistään.150 


Byrokraattisessa luonteessa asuu siis pieni fasisti. Julkisen hallinnon 
olemus hekumoi pohjimmiltaan puolifasistisessa kiimassa. Mittakaava 
vain on toisenlainen. Siinä, missä vastarintaliikkeen sissi tai käpykaarti- 
lainen sidottiin Hitlerin ja Stalinin valtakunnassa teloituspaaluun, työ- 
viranomainen puolestaan kutittaa penkkiin naulittua asiakasta jalka- 
pohjista höyhenellä ja sanoo: ”Sinulla ei ole mitään ammattipätevyyttä 
eikä ammattitaitosuojaa. Jos et heti mene meidän määräämäämme koulu- 
tukseen, me rankaisemme sinua katkaisemalla työttömyyspäivärahasi 
maksatuksen ja lähetämme sinut muiden mukana uudelleenkoulutuk- 
seen.” Työssään tällainen viranomainen on kieltämättä säntillinen ja 

tunnollinen, ja hän tottelee määräyksiä niitä kyseenalaistamatta. Hän on 
siis juuri tuo Erich Frommin kuvailema autoritaarinen persoonallisuus. 
Frommin ajatuksista voidaan tietenkin esittää myös kritiikkiä. Hänen 
arvostelunsa päämaalina olivat saksalaiset nationalistit eli entisen koti- 
maansa äärioikeisto. Fromm itse oli tunnustuksellinen sosiaalidemokraat- 
ti. Mutta eikö lippujenmyynnin kesken lopettava virkailija olekin usein 
juuri rehti työläinen, joka yleensä on tavallinen demari? Niinpä voimme 
päätellä, että hierarkkinen ja autoritaarinen esivaltauskoisuus ja niihin 
liittyvä sadomasokismi asuvat niin sosialistin kuin kansallissosialistinkin 
ihon alla. Ja tarkalleen ottaen juuri tämä — työväen- ja keskiluokan alttius 
turhautuneelle autoritaarisuudelle — oli Frommin analyysin sisältö. Ta- 
valliset ihmiset pyrkivät luomaan omalle tylsälle ja mielikuvituksetto- 
malle elämälleen merkitystä tekaistujen hierarkioiden ja jopa kiusanteon 
kautta, jolloin tuloksena on massakulttuurin arvoihin vannova tavalli- 
suuden diktatuuri. Tavallisuudessa sinänsä ei olekaan mitään pahaa, 
paitsi että se ohjaa omien persoonallisten haasteiden ja mahdollisuuksien 
kiertämiseen. Ihmiset eivät tunnista omaa ainutlaatuisuuttaan, kun heitä 
kohdellaan yleistäen: massojen ja joukkokohtausten osina. Sen sijaan he 
hakeutuvat hierarkioiden ja virkarakenteiden taakse piiloon omilta eksis- 
tentiaalisilta haasteiltaan, eli elämän ja olemisen mahdollisuuksiltaan. 


Pahamaineiset mahapaineiset 


Hierarkiat ja auktoriteettiuskoisuus pitävät julkisen hallinnon organisaa- 
tioita ja kulisseja pystyssä tukien niitä sisältä ja ulkoa. Sinänsä risti- 
riitainen auktoriteettien pelko leimaa sekä viranomaisia itseään että lain- 
kuuliaisia kansalaisia. Pelon sisältämä ristiriitaisuus koostuu yhtä hyvin 
kunnioituksesta kuin pakonomaisesta ihailusta. Se saattaa olla seuraus 
jostakin saavutetusta edusta, jonka viranomainen on joskus hänelle myön- 
tänyt ja jolla on ostettu kansalaisen luottamus julkista hallintoa kohtaan. 
Se saattaa olla esimerkiksi kunniamerkki. 

Mutta Erich Frommin mukaan auktoriteettiuskoisuus liittyy kiinteästi 
myös ihmisen luonteeseen. Hänen analyysiensa mukaan jopa Hitlerin ilme 
ja hänen eleensä olivat huomiota herättävän jäykkiä ja kaavamaisia. 
Fasismi ikään kuin näkyi hänen naamastaan. Kun asioi viranomaisissa, ei 
voi välttyä samalta elämykseltä. ”Viranomaisluonteen” tuntee jo hänen 
olemuksestaan. Ajattelun ja anatomian välillä on vastaavuus. Aivan kuten 
Frommin lanseeraama anaalisvarastoivan nekrofiilin käsite jo paljastaa, 
kyse oli perimmältään gastroentropian eli ruoansulatusjärjestelmän toi- 
minnasta. Joskus kuulee heitettävän huulta, että viranomaisten tekemät 
ratkaisut riippuvat siitä, milloin he ovat viimeksi aterioineet tai ulos- 
taneet, ja kuinka tämä toimitus on onnistunut: miten korkealla on viran- 
omaisen verensokeri tai tunteeko hän itsensä kylläiseksi? Vitsissä on lau- 

suttu aavistuksenomainen totuus. Nälkäinen viranomainen saattaa olla 
suorastaan vaarallinen. Viranomainen, jonka suoli ei ole toiminut, saattaa 
olla ahdistunut ja monella tavalla hätäinen. Sikäli kuin viranomaisella on 
käsissään ratkaisuvaltaa, hänen tekemänsä päätökset riippuvat keskei- 
sesti hänen mielentilastaan, joka puolestaan riippuu hänen ruoansulatuk- 
sensa senhetkisestä tilasta. Itse hän ei ehkä tiedosta asiaa lainkaan, ja 
juuri se tekee asiasta murheellisen. 

Tämän analyysin tuloksena voinet paremmin ymmärtää myös viran- 
omaispaperille jäävää jälkeä. Viranomaisissa asioitaessa on oltava tark- 
kana aina alkaen siitä, miten ajoittaa oman toimintansa. Isku pitää syn- 
kronoida viranomaisten wc-pyttyjen toimintaan. Aamu on usein parasta 
aikaa, koska viranomainen on silloin juuri ulostanut ja on aamuaterian 
jäljiltä kylläinen. Lounasta edeltävä aika puolestaan on vaarallista. Lou- 
naan jälkeen on suotuisaa aikaa noin kello yhdestä kahteen, jos ei ole 
kahvitauko ja suoli on toiminut. Juuri ennen virka-ajan päättymistä 
viranomaista ei kannata häiritä. Näitä sääntöjä kannattaa noudattaa, 
mikäli pyrkii viranomaisen kanssa tulokseen eikä halua asioiden mut- 
kistuvan. 


Aggressiot ja destruktiivisuus 


Viranomaisten halua identifioitua yliyksilölliseen kollektivismiin ja byro- 
kraattiseen kankeuteen voidaan selittää edellä kuvatuilla yksilöpsykologi- 
silla tekijöillä. Niissä ei ole kyse vain poliittisista valinnoista vaan viran- 
omaishenkilön omasta psykodynamiikasta, jonka mukaisesti hän viehät- 
tyy byrokraattisesta vallankäytöstä ja samastuu viranomaisvaltaan. Se 
tyydyttää hänen viettiyllykkeitään. Tässä valossa viranomaiseksi ei suin- 
kaan tulla, vaan viranomaiseksi synnytään. Byrokraattisesti lahjakkaat 
ihmiset ovatkin yleensä gastroentrologiselta luonteeltaan eli ruoansula- 
tusjärjestelmänsä toimintaa koskevalta mielihyvärakenteeltaan juuri 
noita anaalisvarastoivia ja autoritaarisia persoonallisuustyyppejä. Erich 
Frommin mukaan kyse ei ole moraalisesti merkityksettömästä luonteen- 
piirteestä, sillä hänen käsityksensä mukaan anaalisvarastoivaa nekrofiiliä 
luonnehtii myös poikkeuksellisen voimakas aggressiivisuus. Tästä juontuu 
Frommin teoksen alkuperäiskielinen nimi, joka suoraan käännettynä kuu- 
luisi ”Ihmisen tuhoavuuden anatomia”. Teoksen mukaan anaalisvarastoi- 
van nekrofiilin koko persoonallisuus on voimakkaan aggression ilmausta. 
Usein tämä vihamielisyys on padottua, sillä yhteiskunta vaatii tukah- 
duttamaan myös viranomaisen omaa aggressiivisuutta samaan tapaan 
kuin suolen huono toiminta patoaa anaalisvarastoivan nekrofiilin mieli- 
hyvän täyttymistä. 

Kyseisenlainen persoona on yhteiskunnan kannalta ongelma. Hänen 
tuhoisuutensa muodot vain etsiytyvät viranomaistoiminnan yhteydessä 

näennäisesti sivistyneisiin muotoihin. Ihmisiä kiusataan paperiarkeilla 
sen sijaan, että heitä raahattaisiin keskitysleireille. Tämän toiminnan 
olemus sinänsä on kuolettava. Se tuhoaa sekä sinun aikaasi että viran- 
omaisen omaa aikaa eikä tuota yhteiskuntaan arvoja — ei henkisiä eikä 
materiaalisia. Sosiaalibyrokratia ja työhallinto, jotka ovat olemassa vain 
rahanjakoa varten, kuluttavatkin nykyään suunnattomia määriä yhteis- 
kunnan voimavaroista. Niiden oma ylläpito tulee erittäin kalliiksi. Huo- 
mattava on myös rahan ja ulosteiden ekvivalenttius. Psykoanalyyttisen 
teorian mukaan raha ja paska vastaavat symbolisesti toisiaan.15! Rahaa 
jakava viranomainen hekumoi sillä tosiasialla, että juuri hän säätelee 
ulkoisen ja sisäisen syvästi merkityksellistä rajaa. Hän ikään kuin ”mää- 
rää” ihmisten toimeentulosta ja heidän elämästään tai kuolemastaan 
samaan tapaan kuin hän arvelee hallitsevansa oman suolensa toimintaa. 
Todellisuudessa tähän toimeliaisuuteen uhrattu energia ja ponnistukset 
ovat hukkaan heitettyjä: ne ovat kuin keskitysleirijunan vessasta alas 
polkaistuja. 

Tämän psykoanalyyttisen ajatuskehittelyn tuloksena olemme kenties 
tulleet kohtaan, jossa lukija arvelee saaneensa tarpeekseen kyseisestä 
aiheesta. Mutta kukaties hän on myös päässyt ajatuksesta riittävästi 
jyvälle niin, että voimme nyt luopua tästä sinänsä kiinnostavasta kysy- 
myksestä (josta tosin riittäisi paljon sanottavaa). Vielä on kuitenkin eräs 
johtopäätös paikallaan. Olen vakuuttunut siitä, että tulevaisuus tulee 
joskus nauramaan oman aikamme sosiaalibyrokratialle päin silmiä ja 
pitämään sitä orjayhteiskunnan kaltaisena alistusrakenteena, joka olisi 
voitu aikoja sitten korvata paremmalla käytännöllä. Tarkoituksellinen 
ihmisten simputtaminen olisi voitu lopettaa jo ajat sitten ja byrokraatit 
ajaa tiehensä. Ihminen ei ole vain hullunkuristen systeemiensä avuton 
uhri, vaan voimme myös kumota sellaiset järjestelmät, jotka filosofinen ja 
psykologinen analyysi on osoittanut sairaiksi. 


Suomessa on mukava asua, 
sillä täällä on aina Sade-päivä. 


Masokistin onnea 


MITEN SELVIYTYÄ HENGISSÄ TYÖVIRANOMAISISSA? 


Olen edellisissä luvuissa hahmotellut viranomaistoiminnan yleisiä piir- 
teitä poliittisen ideologiakritiikin ja psykologisen analyysin kautta. Tällä 
tavoin avatun näkökulman valaisemina syvennymme jälleen työvoimahal!- 
lintoon. Työttömän kauhupaikka on työvoimatoimisto. Jokainen työtä 
haluava ihminen tietää, ettei työvoimatoimistoista saa mitään kunnon 
työtä. Tämä johtuu siitä, etteivät työnantajat ilmoita vapaista työpaikoista 
työvoimatoimistoihin, elleivät he suunnittele jostakin syystä konkurssia 

tai toivo yrityksensä menevän vararikkoon sopimattoman työvoiman vuok- 
si. Jokainen työnhakija puolestaan on selvillä siitä, että työvoimatoimis- 
toista työtä etsivän henkilön maine on poikkeuksetta huono. Työvoima- 
toimisto on kuin sellutehdas, joka haisee kauas. Tätä lemua eivät halua 
itseensä sen enempää työnantajat kuin työtä hakevat kansalaisetkaan. 

Muutamat työpaikat tulevat avoimiksi työvoimatoimistojen rekisterei- 
hin vain siksi, että julkiset työnantajat seuraavat kirjaimellisesti lakia, 
joka velvoittaa ilmoittamaan avoimista työpaikoista työvoimatoimistoi- 
hin.1? Toinen mahdollinen syy on se, että tietyillä alipalkatuilla aloilla 
vallitsee tilapäinen työvoimapula. Työviranomaiset sanovat, että työ- 
paikkojen ja työntekijöiden keskinäinen kohtaamattomuus johtuu heidän 
järjestelmänsä aukollisuudesta, siitä, että työmarkkinoiden valvomiseksi 
ja laiminlyöntien rankaisemiseksi ei ole riittävää kontrollijärjestelmää. 

Tämä osoittaa, kuinka työviranomainen ajattelee: se olettaa työvoima- 
toimistojen karttamisen johtuvan vain siitä, että viranomainen ei valvo, 
tarkkaile ja rankaise ihmisiä tarpeeksi. Se, että työnantaja ja työnhakija 
eivät halua mennä työvoimatoimistoihin, johtuu muka siitä, ettei heitä 
kuriteta riittävästi niissä. Todellisuudessa kansalaisten haluttomuus työ- 
paikkojen täyttöön työvoimatoimistojen kautta johtuu pelosta, että työ- 
voimatoimistot pilaavat omalla piiskaamisellaan kaikki mielekkään ja 
vastuullisen toiminnan edellytykset. Totuus on, että työpaikkoja ei ilmoi- 
teta työvoimatoimistoihin, koska työnantajat eivät halua työvoimatoimis- 
tojen puuttuvan heidän työntekijöidensä hankintaan. 

Jos ihminen haluaa kunnollista työtä tai työnantaja osaavan tekijän, 
heidän on syytä ilmoitella itsestään suoraan ja kiertää työvoimatoimistot 
mahdollisimman kaukaa. Heidän on syytä pyrkiä sopimukseen keskenään, 
niin kuin jatkuvasti tapahtuukin. Tuskin Helsingin Sanomienkaan paperi- 
määrä olisi niin iso, paitsi juuri työpaikkailmoitusten vuoksi. Niitä on 
ollut sunnuntai-Hesarin sivuista noin viidennes. Nämä työmarkkinat liik- 
kuvat ja vaihtelevat vapaasti. Ihmisiä tulee ja menee. Työmarkkinoiden 
niin sanottu joustavuus ei ole välttämättä kovinkaan onnekas asia silloin, 
kun se liittyy palkkoihin, työehtoihin tai esimerkiksi työaikoja koskevaan 
työpaikkakohtaiseen sopimiseen. Sen sijaan se, että työnhakijat ja työn- 
tekijät löytävät toisensa itse ilman viranomaisvallan painostusta, on 
pelkästään hyvä asia. Sillä mikään ei ole vahingollisempaa kuin se, että 
”väärät ihmiset tekevät keskenään vääriä asioita”. Ja sellaista hulluttelua 
on Suomessa erittäin paljon. Työsuhteen luominen on siis vähän niin kuin 
naimakauppa. Siinäkään puuhassa ulkopuolisesta neuvonnasta ja asioihin 
puuttumisesta ei ole mitään hyötyä. 

Ihmiset välttelevät nyt työviranomaisia niin paljon kuin voivat, mutta 
toimistot pakottavat heitä erilaisin sanktioin. Työviranomaiset tukevat 
työttömyyttä ja työttömänä pysymistä. Niin he tekevät, jotta heillä 
itsellään olisi työtä. 

Oikea ajoitus ja myöntyminen 


Juha Sipilän oikeistohallitus otti vuonna 2018 käyttöön työttömien akti- 
vointimallin, jonka työmarkkinapomo Antti Rinteen hallitus lopetti 2019 
ja Sanna Marinin (niin ikään) vihervasemmistolainen hallitus palautti 
vuoden 2022 alussa. Sen ideana on yksinkertaisesti velvoittaa hakemaan 
tiettyä määrää työpaikkoja työttömyysturvan menetyksen uhalla. Työ- 
voimaneuvojia palkattiin jälleen kaaderillinen lisää. Hakuammunnan tu- 
loksena työnantajat vastasivat hakemuspinojensa takaa, että työttömyy- 
den ja samanaikaisen työvoimapulan välinen ongelma olisi jo ajat sitten 
ratkaistu, mikäli asia olisi neuvomisesta kiinni. 

Vältelläkseen työviranomaisten ”aktivoivia toimia” kansalainen saattaa 
nyt ottaa ohjakset omiin käsiinsä ja valehdella olleensa ”aina aktiivinen” — 
myös työttömäksi jouduttuaan. Koska työvoimatoimistojen lietsoma aktii- 
visuus ei edistä työttömän etua vaan haittaa sitä, työtön valehtelee olleen- 
sa erittäin aktiivinen ja hakevansa koko ajan useita työpaikkoja — mutta 
tyhjin toimin. Tärkeintä on, että muodollinen työnhaun vaatimus täyttyy 
ja viranomainen uskoo. Todellisuudessa kumpikaan ei usko toistaan, vaan 
molemmat valehtelevat toisilleen päin silmiä. Molemmat tietävät, että 
kyseessä on pelkkä peli, jota pelataan, jotta työlainsäädännön pykälät 
täyttyisivät ja kansalaista ei tarvitsisi vetää oikeuteen tai hirteen. Kansa- 
laisten oikeusturva jää riippumaan työviranomaisten armeliaisuudesta. 

Jos ihminen osoittaa itsenäistä ajattelua ja ryhtyy filosofoimaan viran- 
omaisen kanssa olematta kuitenkaan samaa mieltä, viranomainen saattaa 
ärsyyntyä ja alkaa pelata kansalaista vastaan. Tämä riippuu tietenkin 
siitä, minkä verran viranomaiselta löytyy kärsivällisyyttä, ja onko hänen 
suolensa toiminut. Jos työvoimatoimistossa on kiire ja paljon työtä, viran- 
omainen saattaa kiusaantua yhtä helposti kuin siinä tapauksessa, että 
aikaa on paljon ja työvoimatoimistossa on vähän työtä. Ensimmäisessä 
tapauksessa viranomainen saattaa sivuuttaa työttömän asian hyvinkin 
välinpitämättömästi, juuri niin kuin työtön toivoo, ja asia päätyy takaisin 
mappiin. Tai sitten viranomainen voi ärsyyntyä, tehdä nopean mielivaltai- 
sen päätöksen ja rangaista kansalaista siitä, että hänellä itsellään on 
enemmän työtä kuin kansalaisella. Hän siis kostaa oman ylityöllisyytensä 
työttömälle, joka on ainakin näennäisesti työstä vapaa. 

Tapauksista ensimmäinen on mutkikkaampi. Jos työvoimatoimistoissa 
on vähän työtä, kansalainen on yhtä suuressa, jopa suuremmassa vaa- 
rassa. Silloin viranomaisella on nimittäin aikaa paneutua ihmisen tilan- 
teeseen ja hänen asioihinsa. Ilmi saattaa tulla ”sellaista uutta selvitystä”, 
jolla on merkitystä työttömän taivuttelussa työhön tai koulutukseen. 
Edellä mainitsemani käyntiaikojen ohjeistukset huomioon ottaen työ- 
voimatoimistoon ei kannata mennä milloinkaan muulloin kuin ruuhka- 
aikaan eli iltapäivisin, jolloin kaikki toisetkin työttömät ovat jo heränneet. 

Jos joutuu käymään työvoimatoimistossa aamupäivällä, jolloin käytävillä 
on vielä tyhjää, voi yrittää kuluttaa aikaa puhumalla viranomaisen kanssa 
mukavia ja olemalla samaa mieltä. Voi keskustella esimerkiksi monimut- 
kaisista ideologisista kysymyksistä ja ongelmista, mikäli pystyy uskottele- 
maan olevansa viranomaisen kanssa yksimielinen. Aina tämä ei onnistu, 
vaan viranomainen näkee motiiviesi läpi. Hän oivaltaa, että pelaat kuu- 
lusteluissa aikaa etkä olekaan sydämessäsi kommunisti. Hän saattaa silti 
tulla peliin mukaan, mutta vain siinä tapauksessa, että hän pysyy hyvän- 
tahtoisena eikä tule aggressiiviseksi. Sinä siis mielistelet, ja viranomainen 
hyväksyy, nyökkäilee ja ”uskoo”. 

Todennäköisimmin viranomainen ymmärtää sinua sen poliittisen yksi- 
mielisyyden vallassa, jonka varaan voit vannoa puhuessasi. Varo kuiten- 
kin olemasta liian suorasukainen, sillä haastattelun normeista lipsuminen 
voi koitua kohtaloksesi, eikä viranomainen pysty enää parhaalla tahdol- 
laankaan uskomaan valheitasi ja pysymään niiden logiikassa mukana; 
hän ei voi luottaa siihen, että olet tosissasi tekeytyessäsi yhteiskunnan- 
vastaiseksi. Viranomainenhan toivoo, että vakuuttelisit omaa työhön kel- 
paamattomuuttasi moittimalla yhteiskuntajärjestelmää, työnantajia ja 
niiden kautta myös omaa itseäsi. Tällöin työviranomaisella olisi perusteltu 
syy uskoa, että työnhakija on täydellinen ääliö, joka ei kelpaa työhön 
henkilökohtaisten ominaisuuksiensa vuoksi. Silloin olet uskottavasti 
työtön. Työviranomaisen omana newuvottelutaktiikkanahan on vain var- 
mistella omaa asemaansa. Sitä tukee parhaiten se, että kansalainen ei 
kyseenalaista työhallinnon oikeutusta vaan alistuu viranomaisen edessä, 
onpa tuo viranhaltija minkälainen kusiainen tahansa. 

Mitä pienempi viranhaltija on, sitä suuremmaksi omanarvontunteen 
kohotukseksi hänelle koituu se, että korkeasti koulutettu työtönkin alis- 
tuu peliin. Jos kansalainen tekeytyy voimattomaksi ja heikoksi, viran- 
omainen oivaltaa omaksi roolikseen sen, että hänen täytyy ”ymmärtää”. 
Näin he molemmat sulautuvat mielipiteidensä harmoniaan tietoisina siitä, 
että kumpikin ajattelee asioista aivan toisin kuin tuo julki. Olennaisia 
eivät olekaan todelliset mielipiteet eivätkä edes ne esille tuodut työllistä- 
mistä edistävät tai haittaavat seikat, joista keskustelua käydään. Kes- 
keistä on vain se, että kansalainen nöyrtyy ja viranomainen käyttää val- 
taa. Kyse on siis valta- ja alistussuhteesta; vain siihen suostuminen on 
tärkeää. Siis: minä tiedän, että sinä tiedät minun tietävän, mutta molem- 
mat toimimme ikään kuin kumpikaan ei tietäisi. 


Konfliktin uhatessa 
Konfliktin uhatessa työvoimatoimiston asiakkaan on hyvä muistaa, että 


viranomainen ei pelkää mitään muuta kuin virkansa menettämistä. Juuri 
siksi viranomaisen toimien kyseenalaistaminen johtaa usein siihen, että 

viranhaltija hyökkää asiakkaan kimppuun. Mutta sitä hän ei tee juuri 
koskaan konkreettisesti. Hän nimittäin tietää, että virkamies ei saa syyl- 
listyä väkivaltaan. Jos hän niin tekisi, hän saattaisi menettää virkansa tai 
hän voisi tulla pidätetyksi virastaan määräajaksi. Väkivaltana pidetään 
valitettavasti ja lähinnä vain konkreettista, aineellista ja fyysistä väkival- 
taa, josta jää mustelmia. Yhtä pahaa väkivaltaa on kuitenkin henkinen 
väkivalta, joka tuottaa haavoja sydämeen. Tosin tämäkin vertauskuva ai- 
neellistuu sydäninfarktien tai ohitusleikkausten muodossa: myös haukku 
tekee haavan. 

Eräät kovaosaiset filosofit ovat lausuneet, että kaikki valta on väki- 
valtaa. Valta perustuu väkivaltapotentiaaliin eli väkivallan käytön mah- 
dollisuuteen ja sillä uhkaamiseen. Tällaista vallankäyttöä on esimerkiksi 
pakottaminen: taivuttelu koulutukseen, vankilaan tai pakkohoitoon, jos 
ihminen kapinoi esivaltaa vastaan. Koska viranomaisella on hallussaan 
väkivaltamonopoli eli laillinen yksinoikeus käyttää aineellisia pakkokei- 
noja, sillä on järjestäytyneen väkivallan kortti hihassaan. Niinpä viran- 
omaishenkilö ei koskaan syyllisty väkivaltaan ”enempää kuin se on tarvit- 
tavan vaikutuksen aikaansaamiseksi tarpeen”. Sen sijaan viranomainen 
toivoo, että hänen asiakkaansa syyllistyisi väkivaltaan työvoimatoimis- 
tossa. Sitä hän toivoo, jotta hän saisi perusteen kutsua paikalle järjes- 
täytyneen väkivallan edustajan, eli poliisin tai armeijan, ja käyttää läsnä 
olevia työtovereitaan todistajina kansalaista vastaan. Viranomaisen edun 
mukaista on kääntää itse aiheuttamansa konfliktitilanteet näyttämään 
siltä, että hyökkääjäksi osoittautuukin työvoimatoimiston asiakas, joka 
käyttäytyy aggressiivisesti. 

Mutta myös aineetonta ja ei-fyysistä konfliktia varten viranomaisella 
on tehokkaita keinoja. Mikäli työviranomaiselta loppuvat argumentatii- 
viset aseet ja asiakas pystyy paljastamaan työhallinnon järjettömyyden, 
viranomainen saattaa kokea olevansa niin pahassa pulassa, että hän 
kokee tulleensa täysin kyseenalaistetuksi. Hän huomaa ruutinsa loppu- 
neen ja valheellisuutensa paljastetuksi: ”Keisarilla ei ole vaatteita lain- 
kaan!” Juuri silloin viranomainen käy vastahyökkäykseen. Viranomaisen 
hyökkäyksellä ei ole tällöin äärtä eikä rajaa, vaan hän käy ihmisen kimp- 
puun koko virkakoneistonsa voimalla. Hän poistaa asiakkaan ja oman 
itsensä väliltä kaiken häveliäisyyden, jolloin kaikkea, mitä sanot tai teet, 
voidaan käyttää sinua vastaan. Hän kaivelee esiin tietosi ja etsii niistä 
heikkoja kohtia. Ihmisen asemaa helpottaa tällöin ainoastaan se, että nyt 
hän on suojassa viranomaisen harjoittamalta fyysiseltä väkivallalta pa- 
remmin kuin koskaan. Juuri sitä viranomainen välttää viimeiseen asti, 
jotta hän ei menettäisi virkaansa. 

Mutta henkinen väkivalta työtöntä työnhakijaa kohtaan on totaalista. 
Käytännössä se toteutuu niin, että viranomainen tekee viranomaispää- 
töksen, jolla hän katkaisee työttömän ihmisen työttömyysetuuden maksa- 
misen ja saattaa hänet pahaan taloudelliseen ahdinkoon — niin pahaan, 


158 


että se poikkeuksetta romuttaa työttömän ihmisen koko talouden. Sitten 
hän siirtää asian jonkin toisen viranomaisen ratkaistavaksi, ja näin hän 
menettelee suojellakseen itseään kansalaisen kostotoimilta. Kaikkensa 
menettänyt ihminen voi nimittäin hermostua ja kostaa viranomaiselle 
niin, ettei hän enää ajattele hyöty- eikä haittanäkökohtia vaan ainoastaan 
oikeudenmukaisuutta. Hän voi esimerkiksi tappaa vahingollisen työ- 
voimaneuvojan! Tämä on jo paljon vaikuttavampaa kuin viranomaisen 
aiheuttama oma vahinko ja ylittää jopa sen haitan, joka syntyisi viran- 
omaiselle itselleen, mikäli hän syyllistyisi konkreettiseen väkivaltaan. 
Siksi viranomainen pakenee väkivaltaisen viranomaispäätöksen tehtyään 
byrokratian suojiin ja siirtää asian valituksenalaiseksi. Hän kieltäytyy 
keskusteluista työvoimatoimiston asiakkaan kanssa ja lähtee varmuuden 
vuoksi pois työpaikaltaan viitaten esimerkiksi siihen, että häneltä loppui 
työaika. Mikäli tätä mahdollisuutta ei ole, hän alkaa palvella jotakin 
toista asiakasta, jolla on sama ongelma ja jolle hän todennäköisesti 
aiheuttaa saman harmin. 


Kun tilanne on pahimmillaan - Ohjeita hätätilanteiden varalle 


Annan nyt sinulle, oi työtön työnhakija, muutamia tuhannen taalan 
neuvoja, joita kannattaa noudattaa työviranomaisissa asioitaessa. Niistä 
tärkein on se, että (1) älä missään tapauksessa syyllisty fyysiseen väki- 
valtaan, sillä juuri sitä viranomainen toivoo, ja silloin sinä olet pahassa 
pulassa! Sinua voidaan syyttää pahoinpitelystä ja ties mistä, ja viran- 
omainen voi itsepuolustuksen varjolla kolhia sinua, miten tahtoo. Tämän 
asian esiin nostaminen ei ole kohtuutonta, sillä väkivaltaan turvautu- 
minen on työvoimatoimistoissa arkipäiväistä. Esimerkiksi Iltalehden 
uutinen kertoo, että Lahden käräjäoikeus tuomitsi hiljattain 36-vuotiaan 
miehen kolmeksi vuodeksi vankeuteen tämän lyötyä työviranomaisen 
vastaanotolla työvoimaneuvojaa vasaralla päähän.153 

Jos taas viranomainen käy ensin sinun kimppuusi, (2) juokse pakoon. 
Mikäli hermostunut viranomainen saa sinut kiinni, puolustaudu urheasti 
omien henkilövahinkojen välttämiseksi mutta älä silloinkaan liioittele 
väkivaltaa. Myös tällaisia tilanteita on sattunut. Esimerkiksi Ilta-Sano- 
mat raportoi tapauksesta, jossa kaksi Kampin työvoimatoimiston virkaili- 
jaa työnsi Nelosen TV-uutisten kuvaajan niin rajusti ulos huoneesta, että 
kuvaaja sai kolhun silmäkulmaansa. Tapaus johti virkamiehille esitettyyn 
syytteeseen lievästä pahoinpitelystä ja virkavelvollisuuden rikkomi- 
sesta.154 

Mikäli olet ollut pitkään työttömänä, sinun kannattaa (3) käydä itse- 
puolustuskurssi. Judo-, karate-, jiujitsu- ja taekwondo-seurojen vetäjät 
antavat mielellään lisätietoja, ja heitä löytää helposti netistä, ilmoitus- 
tauluilta ja puhelinluetteloista. Mikäli joudut työviranomaisissa väki- 

vallan uhriksi, (4) hanki itsellesi todistaja suoraan tapahtumapaikalta. 
Hän voi olla kuka tahansa, jota ei sido intressi-, osallisuus-, sukulaisuus- 
eikä palvelussuhdejääviys. Viimeksi mainitun vuoksi työviranomaisen 
kollega on huono todistaja. Käytä sen sijaan jotakuta toista työtöntä. Hän 
yleensä suostuu todistajaksi työviranomaista vastaan ja sinun puolestasi, 
sillä hän on yhtä huonossa tilanteessa kuin sinä. Toisaalta hän saattaa 
samasta syystä pelätä viranomaisen kostoa ja vältellä todistajan asemaa. 
Kutsu aina paikalle poliisi. 

Akuutissa väkivaltatapauksessa pätee yleensä (5) sovinnollinen ja rat- 
kaisukeskeinen lähestymismalli. Tämä kohta ansaitsee hieman pitemmän 
perustelun. Viranomaista on rohkaistava olemaan järkevä ja luopumaan 
väkivaltaisesta yrityksestä. Mikäli viranomainen on psykoottisessa tilassa 
ja muodostaa välittömän uhan itselleen tai ympäristölleen, asiassa saattaa 
auttaa se, että hänen aggressiivinen faasinsa katkaistaan nopealla 
manööverillä. Neurootikolle pitää puhua käskylausein. 

Riittää siis, jos viranomaisen ajatuskulku ohjataan uusille urille. Neu- 
roottis-rituaalinen viranomainen on usein riippuvainen pakkomielteensä 
hallinnasta, esimerkiksi paperiarkkien täyttelemisestä, varastoimisesta ja 
silppuamisesta. Sen taustalta paljastuu usein kompulsiivinen oireyhtymä. 
Kun neurootikon pakkomielteen järjetön luonne on paljastettu neurooti- 
kolle itselleen ja kun neurootikko ymmärtää asian olevan myös hänen 
läheistensä tiedossa, hänen aggressiivisuutensa yleensä laantuu ja hän 
alkaa hävetä käytöstään. Vaarana on, että paljastettaessa näennäisratio- 
naalisen toiminnan taustalta sen tosiasiallinen järjettömyys, viranomai- 
sessa herätetään samalla vasta-aggressio, jonka esille tuomiseen viran- 
omainen ymmärrettävästi pyrkii. 

Jos jokin viranomaisen toistama rituaali epäonnistuu ja vähäpätöiseltä- 
kin näyttävä asia menee pieleen, tällä tapahtumalla saattaa olla viran- 
omaiselle suuri merkitys, vaikka toiset ihmiset eivät huomaisi minkään 
asian olevan pielessä. Työviranomaiselta on saattanut esimerkiksi kadota 
jokin dokumentti. Tällöin viranomainen voi joutua paniikin valtaan, ja 
rituaali joudutaan aloittamaan alusta. Eduksi on, jos asiakas auttaa 
viranomaista tiedostamaan pakkotoimintonsa luonteen. Tämä käy parhai- 
ten ottamalla asian puheeksi suoraan ja lausumalla viranomaiselle sho- 
keeraava sulkulause: ”Seis!”, ”Älä tee noin!”, ”Tuliko asia selväksi!”, ”Teillä 
on ongelmia!” tai ”Valheenne on paljastettu!”. 

Silloin on mahdollista, että viranomainen alkaa epäillä toimintansa pe- 
rusteita ja hänen faasinsa murtuu. Hajoava viranomainen saattaa jopa 
pyytää apua asiakkaalta. Tämä on tyypillistä potilaalle, jonka neuroosi on 
johtanut kaksisuuntaiseen mielialahäiriöön. Sille ovat ominaisia väliaikai- 
set aktiivisuuden ja toimeliaisuuden jaksot ja toisaalta pitkäänkin jatku- 
vat lamaannuksen kaudet. Viranomainen saattaa esimerkiksi hyökätä 
asiakasta vastaan ja kiusata häntä vaatimuksilla ja kysymyksillä. Oival- 
lettuaan ylittäneensä yksityisyyden ja julkisuuden välisen rajan, joka on 

normaaleille ihmissuhteille ominainen, viranomainen saattaa osoittaa 
äkillistä katumusta. Hän voi esimerkiksi puolustella tekoaan piiloutu- 
malla virka-asemansa taakse ja selittelemällä asiakkaalle, että hänenkin 
on ”pakko noudattaa lakia”. Voidaan siis sanoa, ettei tällainen työviran- 
omainen välttele oikeisiin töihin hakeutumista niinkään motivaation 
puutteen vuoksi kuin suojellakseen elämänvalhettaan ja säästääkseen 
omaa psyykeään hajoamiselta. 

Aina pako ei ole kuitenkaan mahdollinen, ja viranomaisen kaavoittunut 
persoonallisuus luhistuu. Tällöin hän saattaa suistua aggressioon tai 
regressioon. Seuraa siis joko vihamielisyyttä tai lannistumisen kokemuk- 
sia. Jos asiakas saa aggression kanavoitua regressioksi, viranomainen 
saattaa osoittaa asiakasta kohtaan huomattavaakin myötätuntoa, joka 
todellisuudessa on hänen oman järjettömyytensä tunnustus. Asiakkaan on 
silloin suhtauduttava työviranomaisen tunnustukseen rohkaisevasti. Poti- 
las on tällöin myöntänyt ongelmansa, mikä muodostaa askeleen kohti ter- 
vehtymistä. Tällainen henkilö on kuitenkin vielä epävakaa. Mikäli neu- 
roottis-ritualistinen toiminta on jäykistynyt osaksi viranomaisen persoo- 
nallisuutta (esimerkiksi pitkän työuran tuloksena), on mahdollista, että 
hän toistaa maanis-depressiivisen oireyhtymänsä. Kyseisen henkilön toi- 
minnassa esiintyy sama ennalta arvattava häiriö. Sille ovat ominaisia 
ponnekkaat, suurisuuntaiset ja hyvinkin epärealistiset vaatimukset ja 
tahdonilmaisut sekä niitä seuraavat katumuksen ja masennuksen jaksot, 
joiden kuluessa potilas on usein täysin lamaantunut mutta todellisuuden- 
tajuinen. Tällainen viranomainen ei ole asiakkaalle vaarallinen. 


Älä sinä poikaseni halveksu työttömyyttä. 
Työttömyys se tuo leivän sinunkin perheeseesi. 


Moraalinen perheenpää jälkikasvulleen 


TYÖTTÖMÄN SOSIAALINEN ASEMA: VAHVASTI 
NYKYAIKAA PEILAAVA 


Työviranomainen on kuin strateginen ydinase, jonka uhka vaanii pahaa- 
aavistamattomien kansalaisten yllä. Työviranomaisista ei voida tosin saa- 
da tutkahavaintoja, eikä heitä voida paikantaa säteilymittauksilla. Viran- 
omaisen paha silmä ulottaa kuitenkin katseensa myös virastorakennusten 
ulkopuolelle. He ovat keskuudessamme kuin avaruuden örkit, ja heitä 
täytyy pelätä myös toimistojen ulkopuolella, sillä he saattavat osua pai- 
kalle juuri silloin, kun olet pitämässä hauskaa tai tulet rikkoneeksi — 
vaikka vähänkin — jotain työvoimalainsäädännön normia. Esimerkiksi 
eräs tuttu työviranomainen bongasi minut kerran linja-autossa, kun olin 
työttömänä ollessani poistunut kotipaikkakunnaltani tekemättä ilmoitus- 
ta työvoimatoimistoon! 

Työttömän elämä ei muistuta ruusuilla tanssimista myöskään muualla 
yhteiskunnassa — paitsi siinä suhteessa, että valssahtelun pyörteissä voi 
saada piikin jalkapohjaansa. Työttömiin kohdistetaan huomattavaa epä- 
virallista elämäntapakontrollia. Julkinen sana harjoittaa työttömien vas- 
taista asennemuokkausta. Suurten päivälehtien kielellä työttömät ovat 
”sosiaalihuijareita” niin kuin akateemiset tutkijat ovat ”etuoikeutettuja”. 
Tiedotusvälineet otsikoivat työttömiä koskevan lainsäädännön tiukennuk- 
set huomiota herättävän näyttävästi, mikä ei ole useinkaan työttömille 
eduksi. Tämä mielipiteiden manipulaatio on myös onnistunut tehtävis- 
sään. 

Vaikuttavinta elämäntapatarkkailua onkin nyt se, kun naapurimme, 
tuttavamme ja sukulaisemme pitävät silmällä, teemmekö koko ajan työtä. 
He päivystävät toisiaan työpaikoilla ja niiden ulkopuolella. He tarkkai- 
levat toistensa tuloja ja menoja — myös heidän kotiintuloaikojaan ja kotoa 
poistumisiaan. Työpaikkaa koskeva kysymys esitetään pankkien ja vakuu- 
tuslaitosten lisäksi yhä useammin kaupassa, bussissa, taksissa, puolu- 
eissa, lääkärissä, uimahallissa, asuntovuokraamossa, kuntosalin ovella ja 
ampuma-aselupaa haettaessa. Työtön ihminen leimataan perin juurin 
epäilyttäväksi henkilöksi. Hän ei kuulu yhteiskuntaan; häneltä puuttuvat 
muille ihmisille myönnetyt kansalaisoikeudet. 


Ilmiantojen, kavallusten ja kahden bitin yhteiskunta 


Hullunkurisinta on, että työtöntä tarkkailee juuri sellainen työssä käyvä 
ihminen, joka seuraavan aamun valjetessa saattaa olla itsekin työtön. 
Työttömille ei haluttaisi myöntää kansalaisille kuuluvia oikeuksia, vaikka 
työttömyys on jouduttu hyväksymään osaksi yhteiskunnallisia rakenteita. 
Tasavallan presidentti Tarja Halonen totesi syksyllä 2003, että myös 
työttömille kuuluu oikeus ”säälliseen elämään”.155 Sen sijaan arkiajatte- 
lussa työtöntä hävetään, hänet ehdollistetaan häpeämään itseään, ja 
häntä hävettää. Työttömien tarkkailu toimii juuri tämän logiikan varassa. 
Kun ihmistä, jolla työtä vielä on, kalvaa jatkuva pelko työpaikkansa ja 
toimeentulonsa menettämisestä, hän alkaa yhä voimakkaammin tark- 
kailla myös muita ihmisiä: ”Ei kai tuo työtön Ville ole uhka minun työ- 
paikalleni?” — ”Kyllä kai hän pysyy työttömänä, jotta minä voin pitää 
ylemmyydentunteeni?” Mihin yhteiskunnallisen arvostuksen luominen ja 
osoittaminen joutuisivatkaan, jos ei olisi työttömiä, joita piinaamalla 
työssä käyvät voivat tuottaa itselleen omanarvonkohennusta? 

Edellä selitetty ajattelutapa on tietenkin tavattoman epäjohdonmukai- 
nen. Se pyrkii tuottamaan itselle moraalista oikeutusta pelkästään ali- 
arvioimalla toisia ihmisiä. Myös kristillinen ajattelutapa perustuu useasti 
juuri sellaisiin kaksiarvoisiin tilanteisiin, joissa ”hyväksi” mielletään jo 
”pahan” poissaolo ja ”pahaksi” sellainen, mikä ei ole ”hyvää”. Todellisuu- 

dessa hyvä ja paha esiintyvät harvoin puhtaina. ”Pahassa” on usein myös 
jotakin hyvää ja ”hyvässä” pahaa. Vastakohta-asetelmilla operoiminen on 
mustavalkoista, ja se voi saada myös fasistisen ilmeen. Jako hyvään ja 
pahaan pätee vain, jos nämä vastakohdat ovat toisensa poissulkevia, eli 
toisen voimassaolo takaa, ettei toinen ole voimassa. Kun tätä ajattelu- 
tapaa sovelletaan työttömyyteen, päädytään ajattelemaan seuraavasti. 
Ihminen, joka ei ole selvästi työssä siten, että hänellä olisi se ”vakituinen 
työpaikka” (eihän juuri kenelläkään nykyään ole), niin — ahaa — kyseessä 
onkin sangen epäilyttävä ja hämäräperäinen tyyppi: työtön! Jos et ole 
työssä, niin olet työtön, ja jos et ole työtön, niin mikset ole vakituisesti 
työssä?! 

Tämä kahden bitin ajattelumalli on ulotettu osaksi työmarkkina- ja 
sosiaalipolitiikkaa, mutta ennen kaikkea se on osa ihmisten keskinäistä 
vihanpitoa ja elämäntapakontrollia. Vielä transistorien ja puolijohteiden 
aikakaudella osattiin ajatella, ettei ole niin tärkeää, mitä jokin on tai ei 
ole. Ymmärrettiin, että on olemassa asteita: harmaita vyöhykkeitä ja su- 
meita logiikkoja. Sen sijaan nykyaika on piinkovaa joko/tai-ajattelun 
aikaa, jossa ihmiset syrjäytyvät tai heidät valitaan uralle. Ihmisen odo- 
tettaan venyvän kuin kuminauhan, jonka työelämän terävä leikkuri tar- 
vittaessa katkaisee. 

Kun työttömyyttä ei ole tunnustettu rakenteelliseksi ongelmaksi, joka 
sisältyy talousjärjestelmään, työttömyyttä on päädytty pitämään yksilöi- 
den omana ongelmana. Työttömältä halutaan viedä kansalaisoikeudet, tai 
ne säädetään heikommiksi kuin muilla ihmisillä. Työttömäksi voi kui- 
tenkin päätyä nykyään kuka tahansa. Lopulta kaikki ihmiset surisevat 
työttömyyden oravanpyörässä, jossa he häpeävät itseään. Näin on, koska 
työttömyyttä ei ole hyväksytty elämään kuuluvaksi asiaintilaksi, vaan sii- 
hen asennoidutaan moralisoivien ja paheksuvien vastakohta-asetelmien 
kautta. Ne puolestaan määrittelevät kunkin ihmisen aina joko hyvinvoi- 
vaan kahden kolmasosan diktatuuriin tai sitten tuohon syrjäytyneeseen 
työttömien kolmannekseen, jota oikeastaan ”ei ole olemassa”. Sitten nämä 
osapuolet vihaavat ja karttavat toisiaan. 

Ikävää on, että viranomaisvalta ei enää pyri suojelemaan ihmisiä työ- 
elämän raadollisimmilta vaikutuksilta vaan menee tuohon toimintaan 
mukaan. Viranomaistoiminnan viimeisin villitys on suostutella kansalai- 
sia kavaltamaan toisensa viranomaisille. Tämä on osa vastakohta-asetel- 
mien politiikkaa. Esimerkiksi veroviranomaisten yleisenä käytäntönä on 
jo vuosien ajan ollut se, että kaikki viranomaiselle toimitetut kantelut 
tutkitaan. Viranomainen siis toivoo niitä vaikka ei vielä tohdikaan suo- 
rastaan usuttaa kansalaisia niihin (esimerkiksi TV-mainoksilla). Sen si- 
jaan tekijänoikeuksia valvova keskus on jo luvannut ilmiantopalkkioita 
sille, joka paljastaa kopioiden levittäjän. Näin ollen 15-vuotias koulupoika, 
joka valmistaa kaverilleen kopion äänilevystä, määrittyy vaaralliseksi ri- 
kolliseksi, jota rangaistaan! 

Kantelu ja kavaltaminen on mielletty suosittaviksi normeiksi myös 
muissa yhteyksissä. TV-lupatarkastajat taivuttelivat naapureita ja kylän- 
miehiä kirjallisiin lausuntoihin siitä, onko jonkun ihmisen huushollissa 
televisio vai ei. Laki suojelee nykyään todistajia, joten paljastuksen voi 
tehdä nimettömänä. Ilmiantojen, paljastusten ja anonyymien todistajan- 
lausuntojen kautta kansalaiset voivat kostaa toisilleen vanhoja kaunoja, 
jos he eivät keksi muuta keinoa. He antavat viranomaistoiminnan — tuon 
ihmiskunnan pahimman vihollisen — tehdä työn puolestaan. Myös Kan- 
saneläkelaitos, työviranomaiset ja sosiaalitoimistot ovat kiitollisia kante- 
luista; nehän vain osoittavat ”yhteisvastuuta”. Pahinta on, että usein 
kantelija on itse samassa tai vain vähän paremmassa asemassa kuin kan- 
telun uhri. Yhteiskunta, jossa köyhyys ja syrjäytyminen on hyväksytty 
rakenteellisiksi ominaisuuksiksi, ihmiset vartioivat ja vakoilevat toisiaan. 
Ihmisiä taivutellaan keskinäiseen nipistelemiseen, jotta he eivät huo- 
maisi, millä tavoin yhteiskunta alistaa heitä kaikkia. Kun kansalaiset on 
taivuteltu kontrolloimaan toisiaan, viranomainen on tyytyväinen. Hän itse 
nauttii verottamalla kahmittua palkkaa, ja kansalaiset kyräilevät kateelli- 
sina toistensa tekemisiä. 

Toivottavinta viranomaisvallan kannalta olisi, että kantelun uhka oh- 
jaisi ihmisiä ilmiantamaan itsensä. Esimerkiksi Kelan sanomat kiitteli 
toukokuisessa jutussaan 2007, että tulorajansa ylittäneet tunnollisimmat 
opiskelijat ilmiantavat nykyään itse itsensä.156 Jutussa ihannoidun käyt- 
täytymismallin mukaisesti he menevät Kelaan tarkistuttamaan tulonsa, 
kysyvät takaisinmaksun mahdollisuutta omasta aloitteestaan ja odottavat 
takaisinperintää kuin joulua. Tätä käyttäytymismallia mainostamalla 
viranomainen koettaa uskotella, että järjestelmä koetaan oikeudenmukai- 
seksi ja että ihmiset ovat tyytyväisiä, vaikka totuus onkin täysin päin- 
vastainen. 


Työttömän Dasein 


Saksalaisesta eksistenssifilosofiasta peräisin olevalla Daseinin käsitteellä 
tarkoitetaan ihmisen olemassaoloa, hänen tapojaan elää ja asua: hänen 
tapaansa olla. Joskus käy niin, että työttömiä katoaa, ja heitä joudutaan 
etsimään ruotsinlaivojen matkustajaluetteloista. Silti heitä ei löydetä edes 
Tukholman satamien poistumisjonoista, kuten vielä siirtolaisuuden vuosi- 
na 1970-luvulla. Eniten työttömyydestä kärsii juuri työttömän eksistenti- 
aalinen status. Kun työttömällä ei ole työpaikkaa, hänellä ei ole kohta yö- 
paikkaakaan. 

Epävirallinen elämäntapakontrolli tulee näkyviin työttömän ihmisen 
vuokra-asuntohelvetissä. ”Miten löysit noin hienon vuokra-asunnon?”, 
kysyy Reiska. — ”Oli näyttää työnantajan todistus, että on vakituinen työ- 
paikka”, vastaa Arska. Vuokranantajat, jotka todellisuudessa ovat vuok- 

ran ottajia, osaavat omassa nokkeluudessaan kysyä jo muutakin kuin sitä, 
”minkälaista maksutapaa nuori neiti oli ajatellut”. Myös työpaikoilla 
spekuloiminen on eräänlaista henkistä prostituutiota. Yksinkertaisinkin 
puistotäti tai posetiivari osaa vuokranantajan ominaisuuteen päädyttyään 
esittää asuntojonossa olevalle ihmiselle seuraavan kysymyksen: ”Ja oliko 
maisteri jo auskultoinut, tai onko Teillä sitä vakituista työpaikkaa?” Selitä 
siinä sitten perikunnan perintöyksiön haltijalle olevasi kunnon ihminen, 
joka maksaa vuokraa. 

Jokaisen ihmisen pitäisi tietää, ettei kukaan, jolla on vakituinen työ- 
paikka, asu vuokralla, ellei hänellä ole takanaan pitkällistä avioeropro- 
sessia. Vuokralla asuu vain pätkätyötä tekevä ihminen, työtön tai sellai- 
nen viransijainen professori, jolle virkauralla eteneminen on ollut asunto- 
säästämistä tärkeämpää. Tämä johtuu seuraavasta tosiasiasta: vuokralla 
asuminen on niin kallista ja kannattamatonta, että siihen ei ole enää 
varaa muilla kuin työttömillä. Miten sitten työttömillä on varaa juuri asu- 
mismuodoista kalleimpaan? Työttömien vuokralla asuminen ei ole ainoas- 
taan mahdollista vaan pakollista. Vuokrat ovat korkeat, koska valtiovalta 
poisti vuokrien hintasääntelyn, jolloin asuntojen vuokratuotto kasvoi ja 
asuntojen arvot sijoituskohteina nousivat. Vuokrasääntelyn poistaminen 
edesauttoi asuntojen hintojen kohoamista rakettimaisesti tähtiin. Tämä 
bisnes rahoitettiin lopulta asuntokurjuuden kehnoimmalla osapuolella: 
työttömällä. Kun työttömiä on paljon, vuokralla asujia riittää ja asuntoja 
kysytään. Asumistuki- ja sosiaaliviranomaiset eivät kuitenkaan tue kulu- 
mattomilla kukkaroillaan työtöntä vuokralaista, vaan vuokralainen on 
pelkkä väline, jonka kautta asumiseen suunnatut yhteiskunnan tuet imu- 
roidaan asuntojen omistajien eli vuokranantajien taskuihin. Näin työttö- 
miä käytetään pelinappulana asuntopoliittisessa bisneksenteossa. 

Myös vasemmistoliittolainen asuntoministeri Suvi-Anne Siimes piti ai- 
koinaan mahdottomana vuokrien hintasääntelyn palauttamista, vaikka se 
olisi ollut ainoa johdonmukainen keino hillitä sekä asuntojen hinnan- 
nousua että vuokrakiskontaa.157 Asunnot eivät olisi suinkaan kaikonneet 
markkinoilta, sillä kiinteistöt ovat omaisuutta, jota ei voida siirtää toiseen 
paikkaan, kuten valuuttoja. Omistajien olisi kannattanut vuokrata niitä 
kohtuullisemmallakin tuotolla. Nykytilanteessa työtön on paitsi huonon 
työvoimapolitiikan ja sosiaalipolitiikan, myös vastuuttoman asuntopoli- 
tiikan yhtäaikainen uhri. Hän on pelkkä väline toisten ihmisten rikastu- 
miseen. Pahinta on, että julkinen valta tukee tätä toimintaa maksamalla 
vuokranantajille pääomatuottoa vuokranmaksuun tarkoitettujen sosiaali- 
etuuksien, kuten asumistuen, kautta. Ongelma ei ole näiden tukien ole- 
massaolo sinänsä vaan vuokrakiskonta. 

Ihanneilmeen limppulapiomalli 


Mikäli työtön onnistuu kiertämään kysymyksen ”oliko sitä vakituista 
työpaikkaa?”, hän saattaa päästä vuokranantajan kuulustelussa varmis- 
televaan vaiheeseen: ”Siis olet tyässäkäyvä?” — ”Kyllä, olen työssä käyvä.” 
Hän siis käy työssä, ei ole tai asu siellä. Näin vuokranantaja pyrkii 
kontrolloimaan asukkaan elämää. Paras vuokralainen on tietysti sellai- 
nen, jonka Dasein on mahdollisimman häilyvä ja jonka olemassaoloa ei 
huomaa. Häntä ei voida erottaa seinäpaperin raidoista, ja ilmeettömyyden 
vertauskuvana käytetty armeijan kenttälapion käänteispuoli on hänestä 
puhuttaessa aivan liian suurieleinen. Paremminkin hänen tulee muistut- 
taa entisaikojen leipälapiota, jolla noukittiin kypsiä limppuja uunista; sen 
varsi on ryhdikäs kuin veneen airo ja päänuppi pyöreä, lattea ja jauhon- 
valkoinen. Sellainen on paras mahdollinen vuokralainen! Eduksi on, jos 
hän ei edes vietä kovin paljon aikaa asunnossaan vaan on mahdollisim- 
man paljon työpaikalla. Maksaakseen vuokraa hän saattaa joutua otta- 
maan toisen työn tai tekemään kahta vuoroa. ”Työssä käyvän” asemasta 
hänestä tuleekin ”kotona käyvä”, nimetön das Man, epäpersoona, jolla ei 
ole vakituista läsnäoloa vaan jota luonnehtii pelkkä kiertolaisuus. Vuokra- 
asunnossaan hän käy vain nukkuakseen siellä. Asia on jo niin institu- 
tionalisoitunut, että juuri tästä ilmiöstä saa nimensä ”nukkumalähiö”. 

Pysyvästi vuokralaisen läsnäolon lopettaa vuokra-asunnon irtisanomis- 
ilmoitus. Asunnottomasta työttömästä tulee todellinen työelämän kierto- 
lainen, nomadi, eli paimentolainen, jota monet postmodernistiset yhteis- 
kuntatieteilijät ihannoivat kirjoituksissaan tietämättä mitä tekevät. Hä- 
nestä tulee siis entisaikojen kulkuri, jonka ahdistusta (die Angst) kohtaan 
eksistenssifilosofit tuntevat huolta ja sääliä (die Sorge). 

Työttömällä ei ole lopulta osoitetta eikä julkista puhelinnumeroa. Hä- 
nen ei-olemassaolonsa vakinaistetaan, ja hän lakkaa olemasta taho. Asun- 
nottomuus ei kuitenkaan luhista hänen elämäänsä vielä lopullisesti. 
Hänelle saattaa avautua suojakoti jonkun sellaisen ihmisen luona, jolla on 
työtä ja asunto. Yhteiskunnallinen tarkkailu ja valvonta saattavat tila- 
päisesti muuttua myös huolenpidoksi, mutta siihen eivät riitä pelkkä sääli 
tai sosialismi, vaan siihen tarvitaan osapuolten välistä rakkautta. 

Joskus ihmiset pelastavat toisiaan työelämän rattaista toistensa luokse 
turvaan. Viranomaiskontrollin ohittamisessa ovat kunnostautuneet var- 
sinkin nuoret. Tyypillistä on, että yhdelle rakennetussa opiskelijasolussa 
asuu myös päävuokralaisen seurustelukumppani, tämän tuttava, ali- 
vuokralainen, lemmikkieläimiä ja maaseudulta käymään tullut kaveri. 
Nykyinen työvoima- ja asuntopolitiikka tukevat kansalaisten keskinäisiä 
vertaisavun muotoja. Siitä kai saa perusteensa juuri tuo keskiverto- 
miesten elämänlogiikka, jonka mukaisesti naisten huoneet pelastavat 
heidät kurjuudelta. Asuntohan on yleensä nimenomaan naisella, joka viet- 

tää työmarkkinapoliittisesti turvattua elämää työskentelemällä esimer- 
kiksi työviranomaisena tai etuuskäsittelijänä. Tämä tilanne onkin useim- 
miten syy keskivertoheteromiesten kurjuuteen, joka johtuu ajelehtimi- 
sesta työviranomaisten, työttömyyden, vuokranantajien ja naisseuralais- 
ten välillä. Yhteiskunta on nainen, ja yksilö on mies. Individualismi ja 
yksilöiden etu arvotetaan yhteiskunnassamme pahaksi. Yksilönvapaus ja 
riippumattomuus ovat lähes rikollisina pidettyjä ilmiöitä. Niinpä miehet, 
jotka kulkevat omia polkujaan, alistetaan sosiaaliseen kontrolliin. Mie- 
hekkyys on poistettava, jotta päästään täydelliseen kontrolliyhteiskun- 
taan. Apu löytyy sitten naisen helmoista. Työvoimapolitiikka on myös osa 
feminismin ohjelmaa ja miesten alistamista. 

Mutta pahimmassa asemassa ei ole kokonaan koditon ihminen eikä 
edes miesparka, joka etsiytyy turvaan ravintolasta iskemänsä työvoima- 
neuvojan asuntoon. Huonoimmassa asemassa on henkilö, joka päätyy 
työnantajan työsuhdeasuntoon. Silloin hänestä tulee todellinen työelämän 
karavaanari, kiertolainen, jolla on koko ajan työpaikka mukanaan, myös 
kotonaan. Työnantaja saattaa luovuttaa hänen käyttöönsä myös laina- 
auton, jotta hän voisi käskyttää työntekijänsä liikkeitä oman mielihalunsa 
mukaisesti. Työsuhdeasunto ja työsuhdeauto ovat paluuta feodalismiin ja 
maaorjuuteen. Ollessaan ”kotonaan” työsuhdeasunnon vuokralainen ei 
olekaan kotonaan vaan työpaikalla. Autoillessaan ”täysin vapaana ja riip- 
pumattomana” Espoon moottoritietä auringonlaskun suuntaan diplomi- 
insinööri ei ole suinkaan pelkkien liikennesääntöjen vaan myös häntä kyy- 
ditsevän työsuhdeautonsa vanki. Kenties hänen työnantajansa kohta soit- 
taakin hänen työsuhdematkapuhelimeensa: kaikki on työelämän kontrol- 
lissa, eikä yksityisyyttä ole. 


Arjen kahleista itsemäärämisoikeuksien toteuttamiseen 


Kun ihmisen työttömyys opintojen päättyessä alkaa, hänellä ei ole yleensä 
työttömyysturvalain mukaiseen työssäoloehtoon perustuvaa oikeutta työt- 
tömyyspäivärahaan. Nykyisten säädösten mukaan ihmisen pitää olla työt- 
tömyyskassan jäsen ja palkkatyössä vähintään 26 kalenteriviikon ajan 28 
edeltävän kuukauden aikana ollakseen oikeutettu päivärahaan. Viikko- 
työajan tulee olla vähintään 18 tuntia ja palkan alan työehtosopimuksen 
mukainen.158 Ansiosidonnainen päiväraha voi riittää tai olla riittämättä 
toimeentuloon, sillä sen määrä on suhteutettu työssä nautittuun palk- 
kaan. Usein työtön joutuu turvautumaan toimeentulotukeen. 

Jos ansiosidonnaista päivärahaa nauttivan ihmisen työttömyys jatkuu 
ja hän putoaa muutaman sadan päivän jälkeen Kansaneläkelaitoksen pe- 
ruspäivärahalle, häntä lähestyy viimeistään silloin Kelan tai jonkin muun 
sosiaaliviranomaisen ovi. Kelan työmarkkinatuen määrä on 35,72 euroa 
päivässä, ja sitä maksetaan viideltä päivältä viikossa.!59 Kansaneläke- 

laitos vähentää työmarkkinatuesta ennakonpidätyksenä 20 prosenttia, 
jolloin kuukausittain maksettavaksi jää 20 arkipäivän eristä koostuva 
571,52 euron nettosumma. Taloudellisen tilanteensa vuoksi työtön ihmi- 
nen ei kuulu vain työviranomaisten toimintapiiriin vaan joutuu sosiaali- 
viranomaisten holhottavaksi. Hän joutuu anomaan Kansaneläkelaitok- 
selta asumistukea ja toimeentulotukea. Kun asumistuen määrä on tie- 
dossa, toimeentulotukiviranomaiset täyttävät syntyneen toimeentulova- 
jeen, joka lasketaan tulojen ja menojen erotuksesta niin, että asumis- 
kulujen jälkeen ihmiselle on jäätävä ravintoon, vaatetukseen ja muihin 
hyväksyttäviin menoihin 514,82 euroa kuukaudessa.160 Työttömien ta- 
pauksessa kvartaalitalous tarkoittaa sitä, että toimeentulotukipäätökset 
tehdään maksimissaan kolmen kuukauden jaksoiksi. 

Sosiaalityöntekijät ovat saaneet oppinsa yliopistojen sosiaalipolitiikan 
laitoksilla. Niistä suurimpia ja kauneimpia on Tampereen yliopiston 
sosiaalipolitiikan laitos. Opiskellessani filosofiaa Tampereen yliopistossa 
1980-luvulla ja 1990-luvun alussa panin merkille, että kyseisen laitoksen 
seinällä komeili kyltti, jossa sosiaalityön opetusta ja tutkimusta sanottiin 
toteutettavan ”kristillisen lähimmäisenrakkauden ja sosiaalisen oikeuden- 
mukaisuuden hengessä”. Ajatus viittasi siis sekä uskonnollisperäiseen ar- 
meliaisuuteen (joka voi muuttua nopeasti myös ihmisten nolaamiseksi ja 
nöyryyttämiseksi) että sosiaaliseen oikeudenmukaisuuteen, jonka katso- 
taan perustuvan valistuksen, humanismin ja marxismin opinkappaleisiin. 
Niihin sosiaalityön motiivit nojaavat nykyäänkin — tosin yhä enemmän 
vain ensiksi mainittuun. 

Myönteistä suomalaisessa sosiaalipolitiikassa on kautta historian ollut 
se, ettei sitä koskaan ole täysin kahlehdittu kollektivismiin. Vuonna 1982 
säädetyn sosiaalihuoltolain ensimmäinen pykälä velvoittaa huolehtimaan 
sosiaalitoimesta pitäen ensisijaisesti silmällä yksilön kykyä ja oikeutta 
itse huolehtia asioistaan: 


Sosiaalihuvollolla tarkoitetaan tässä laissa sosiaalipalveluja, toimeen- 
tulotukea, sosiaaliavustuksia ja niihin liittyviä toimintoja, joiden tar- 
koituksena on edistää ja ylläpitää yksityisen henkilön, perheen sekä 
yhteisön sosiaalista turvallisuutta ja toimintakykyä.161 


Käytännössä tämän pykälän sisältö ei toteudu kovinkaan hyvin, vaan 
viranomaiset puuttuvat myös kielteisillä tavoilla yksilöiden elämään. 
Eräät filosofit ovatkin sanoneet yhteiskunnallisen avuliaisuuden sivu- 
vaikutuksia ”elämismaailman kolonialisaatioksi”. Ja eikö vain sinustakin 
tunnu aivan kuin panssarikolonnat marssisivat tupaasi, kun joudut sosi- 
aalihvollollisen suopeuden uhriksi tai kohteeksi? Sosiaaliseen kontrolliin 
liittyy myös sosiaalinen holhous. Paitsi että se on jo sinänsä epämukavaa, 
se voi lannistaa yksilöiden oma-aloitteisuutta ja heikentää toimintakykyä. 
Tuloksena on niin sanottua uusavuttomuutta. 

Sosiaalityön taustalla vaikuttaa nyt kolme suurta ajattelijaa: lumiukko, 
Jeesus ja joulupukki. Sosiaaliviranomaisella on lumiukon järjenjuoksu, 
joulupukin ideologia ja Jeesuksen laupeus. Hän tekee ihmeitä, kävelee 
vetten päällä ja jakaa lahjoja. Sosiaaliviranomaisten toimintaan pätee 
sama kuin työviranomaisiin ja viranomaisten toimintaan yleensä. Heidän- 
kin päivänsä koostuvat kontrollin toteuttamisesta. Mutta sen lisäksi he 
tekevät myös jonkin verran tosiasiallista sosiaalityötä, esimerkiksi hoita- 
vat vanhuksia, vammaisia ja lapsia. Nämä toiminnot tulisikin säilyttää 
sosiaalihallintoa purettaessa. Mutta pelkkään rahanjakoon liittyvä toi- 
minta pitäisi siirtää yhdeltä luukulta tapahtuvaksi, sillä näin päästäisiin 
eroon tarpeettomasta työttömiin kohdistuvasta viranomaiskontrollista ja 
säästettäisiin kymmeniä miljoonia euroja perustulojärjestelmän rahoitta- 
miseen. Myös tarve yhteiskuntapoliittiseen tutkimukseen vähenisi, kun 
ihmiset voisivat hyvin, eikä heidän asemaansa tarvitsisi jatkuvasti vatvoa 
ja kyseenalaistaa. 

Miksi sitten ihmisten yksilöllisyys on niin tärkeää, että sen pitää olla 
loukkaamatonta? Vastaus on, että ihmisen yksilöllisyyden arvostaminen 
takaa myös hänen itsemääräämisoikeutensa. Kun viranomaiset puuttuvat 
ihmisten itsemääräämisoikeuteen, he todellisuudessa heikentävät heidän 
yhteiskunnallista toimintakykyään. Pahinta on, että itsemääräämisoikeu- 
den kavennukset tehdään vastuuntunnon nimissä. Todellisuudessa se on 
henkisten kahleiden ripustelua, josta ihmiset eivät pidä. Ihmiset haluavat 
tulla toimeen omillaan ja hoitaa asiansa itse. Kun työttömistä on tullut 
yhteiskuntamme pysyvä sosiaaliluokka, tämän ryhmän toimeentulo pitäisi 
järjestää pelkkänä taloudellisena kysymyksenä ainakin niissä tapauk- 
sissa, joissa siihen ei ole tarpeen liittää holhousta eikä patistelua. 

Edellä sanottu pätee myös vanhustenhuoltoon. Korkeaan ikään ehti- 
neiden ja kunnoltaan huonontuneiden ihmisten hartaimpia toiveita on 
välttyä joutumasta viranomaisten armoille. Laitokseen joutuminen on 
heidän pahimpia pelkojaan. Tätä nykyä tyypillistä on, että itsestään huo- 
lehtimaan kykenemättömän dementikon omaisuus otetaan viranomaisten 
haltuun, ja hänen eläkkeensä ja asuntovarallisuutensa ulosmitataan. Van- 
hukset jopa salaavat oman toimintakykynsä alenemisen suojellakseen 
lapsilleen säästämäänsä perintövarallisuutta. Perinnön säilyttäminen 
puolestaan on keino, jolla vanhukset toivovat voivansa pitää yllä vasta- 
vuoroisuutta siinä epäsymmetriseksi käyvässä suhteessa, jossa lapset 
hoitavat ikäihmistä tämän kotona. Vanhuksen dementia vain pahenee, 
kun viranomaiset alkavat uhkailla häntä laitoshoitoon siirtämisellä. Lo- 
pulta häntä kohtaa aivohalvaus tai kleroosi. Silloin hän on todistettavasti 
hoidon tarpeessa, eikä siirtämistä laitokseen ”voida enää viivyttää”. 

Sairas asuntopolitiikka yhdessä eläkkeiden karttumattomuuden kanssa 
on saanut aikaan sen, että monet terveetkin vanhukset paikkaavat huo- 
noa eläkettään ottamalla pankista lainaa asuntoaan vastaan. Saata- 
nallisin keksintö onkin käänteinen asuntolaina, jolla asunnon omistaja voi 

pantata asuntonsa pankin myöntämää syömävelkaa vastaan ja siten 
kuluttaa asuntovarallisuudessa olevan pääoman niin, ettei perillisille jää 
mitään. Pankit suorastaan tyrkyttävät tällaisia lainoja huonotuloisille 
eläkeläisille, sillä ne ovat pankeille varmoja sijoituksia; onhan asunto jo 
maksettu, ja rahalaitosten tehtäväksi jää vain imuroida pääoma korkoi- 
neen pois pankkien pohjattomaan kirstuun. 

Syynä asioiden kurjaan tilaan on, paitsi pankkien ahneus, myös kom- 
munismin kukoistuskaudella luotu sosiaalilainsäädäntö ja sosiaalipoli- 
tiikan opetus, joka ei kunnioita ihmisten itsemääräämisoikeutta, yksityi- 
syyttä ja yksityisomistusta. Sosiaaliturvajärjestelmän luomisesta voi tie- 
tenkin myös kiittää sosialistisia ajatussuuntia, mutta jäljellä niistä näyt- 
tää olevan enää vain julkisen vallan omaa etua edistävä asenne. Röyhkei- 
tä menettelymuotoja tehostaa viranomaistoiminnan harkintavalta. Esi- 
merkiksi Kelan kirjeiden ja perintäpäätösten sekä niissä olleiden vir- 
heiden vuoksi on järkyttyneitä vanhuksia jouduttu kärräämään kuoleman 
kielissä teho-osastoille. 

Kun viranomaisvalta nykyään puuttuu ihmisten elämään, se kiistää 
ihmisten subjektiviteetin eli heidän oman tahtonsa, toimivaltansa ja har- 
kintakykynsä. Tuloksena on ihminen, jolla ei ole vapautta, subjektivi- 
teettia eikä niiden mukanaan tuomaa vastuuta. Tuloksena on neuvotto- 
muutta ja osa-alueidiotismia. Lopulta ihmiset eivät selviä yhteiskunnassa 
lainkaan ilman holhousta, josta kirkon perhekoulut ja pullan leipomista 
opettavat kotiavustajat antavat edustavan esimerkin. 

Tässä teoksessa hahmottelemassani perustulojärjestelmässä uusavutto- 
muus ja holhous laitetaan kuriin, kun ihmisten taloudellinen selkänoja 
varmistetaan ja julkisen vallan taloudellinen tuki kytketään irti sosiaali- 
sesta kontrollista. Koska ihmiset entistä useammin joutuvat viimesijaisen 
sosiaaliturvan, eli toimeentulotuen, piiriin työttömyyspäivärahojen ja 
eläkkeiden riittämättömyyden vuoksi, koko sosiaalietuusjärjestelmä pi- 
täisi korvata perustulolla, joka vapauttaisi ihmiset moninkertaisesta byro- 
kratiasta ja läpivalaisun aiheuttamasta sosiaalipornosta. 


Viranomaisista viimeinen 


Elämä ja kuolema ovat eri asioita. Siksi elämän arvoa ei pitäisi mittailla 
kuoleman kautta. Kun ihminen elää, kuolemaa ei ole. Kuoleman saa- 
puessa elämä päättyy. Musta ei tule kuitenkaan mustemmaksi, vaikka 
sitä verrattaisiin valkoiseen eikä hyvä paremmaksi vaikka sen rinnalla 
kasvaisi jotakin pahaa. Asiat ovat mitä ovat. Siksi niitä ei tulisi määritellä 
toistensa kautta, kuten kuolemaa elämän tai elämää kuoleman. Silti suh- 
tautumisessa kuolemaan paljastuu jotakin myös siitä, miten asennoi- 
dumme elämään. 

Tutkimusten mukaan työttömyys on pelto, jossa kasvaa kuoleman vii- 

katteelle altista viljaa. Selvästi ennen aikojaan kuollut ihminen on useim- 
miten työtön keski-ikäinen mies. Tilastokeskuksen mukaan työttömien 
miesten keskuudessa kuolleisuus on kolminkertainen ja naisten keskuu- 
dessa kaksinkertainen työllisiin verrattuna.162 Alle neljäkymmentävuotiai- 
den ryhmässä kuoleman ja työttömyyden korrelaatio on niin huomattava, 
että ilmiöiden välille voidaan vetää seurausnuoli: työttömyys tappaa. Tur- 
hautuminen johtaa aggressioon, aggressio stressiin, stressi sairastumi- 
seen, joka lisää stressiä, ja lopulta ihminen kuolee huonoon ruokaan, 
juomaan tai omiin myrkkyihinsä.163 

Työttömän poistuminen tästä maailmasta on yksi lohduttomimpia 
ihmiskohtaloita. Jos yhteiskunnan suhtautuminen kuolemaan on välin- 
pitämätöntä ja siitä puuttuu kunnioitus, sellaista asennetta voi sanoa 
häpeämättömäksi ja sen mukaista toimintaa toisten ihmisten häpäisemi- 
seksi. Keskitysleireillä kuolemasta tehtiin arkipäiväistä. Siitä tehtiin 
viranomais- ja liukuhihnatoimintaa. Tuloksena oli pelkkää barbariaa. 

Jos työtön ei pääse eläkkeelle tai töihin ennen kuin hänen elämän- 
lankansa lopullisesti katkeaa, hän on pulassa. Myös työelämä voi tehdä 
ihmisestä nykyään selvää jälkeä. Mutta hänellä on sentään varaa hauta- 
jaisiin. Toisin on työttömien laita. Toimeentulotuesta annettujen säädös- 
ten mukaan työttömällä on oikeus ”kohtuullisiin hautajaisiin sellaisen 
hautausurakoitsijan toimesta, jolla on sosiaalipalvelutoimiston kanssa yh- 
teistyösopimus”.164 Työttömän hautajaiset saavat siis olla ”kohtuulliset”. 
Mitä tarkoittavat ”kohtuulliset hautajaiset”? Eikö olekaan aihetta juh- 
laan? Onko myös lähimmäisemme poismenon johdosta koettavan surun 
oltava ”kohtuullista”? Entä mitä merkitsee, että hautausurakoitsijalla on 
sosiaalipalvelutoimiston kanssa ”yhteistyösopimus”? Huhkivatko viran- 
omaiset oikein yhteistyössäkin työttömän saattamiseksi pois tämän maan 
kamaralta? Nauru loppuu, kun huomataan, että toimeentulotuen hautaus- 
avustuksella ikuiseen lepoon saatetaan pelkästään Helsingissä useita 
kymmeniä, mahdollisesti joitakin satoja, ihmisiä vuodessa.165 

Se, että ihminen tarvitsee hautajaisiinsa toimeentulotukea, on seuraus 
yhteiskunnallisesta heitteillejätöstä ja mielivallasta, jonka tuloksena ih- 
misen taskut on jo hänen eläessään siivottu niin putipuhtaiksi, ettei hä- 
nellä ei ole varaa edes hautajaisiin. ”Ei hautaan omin varoin” on monen 
työttömän makaaberi slogan, jonka jokainen tunnollinen perheenisä opet- 
taa myös lapsilleen. Sosiaalitoimistot ja hautausliikkeet voisivatkin lisätä 
ohjeisiinsa mainoksen: ”Toimintamme on luotettavaa, nopeaa ja tehokasta, 
ja lopputulokselle annamme ikuisesti kestävän takuun.” 

Joka toiselle kuoppaa kaivaa, saa siitä 7,45 | tunti. 


Sananlasku 


Ruoho on aina vihreämpää naapurin haudalla. 


Sivustaseuraaja 
6. Miksi työ on jobia? 


iksi ihminen menee työhön? Miksi hän ei tee jotakin muuta? Mo- 

dernissa yhteiskunnassa valtio on luonut olosuhteet, joiden keskellä 
on tullut välttämättömäksi organisoida vapaa toiminta työksi. Tämä työ 
on useimmiten palkkatyötä tai yrittäjätyötä. Vastaus kysymykseen on 
seuraava: ihminen menee työhön, koska hän tarvitsee rahaa. 

Luontaistaloudessa ihminen saattoi elää vaihtamalla oman työpanok- 
sensa toisen ihmisen työpanokseen. Yksilöiden ponnistelut turvasivat yh- 
teisön koossapysymisen ja elämän edellytykset sen jäsenille. Nykyaikai- 
sessa vaihtoon perustuvassa rahataloudessa ihmisten on tehtävä työtä 
päästäkseen osallisiksi vaihdon välineestä, eli rahasta. Ilman työtä ei ole 
rahaa, mutta ilman rahaa ei olisi palkkatyötäkään. Vapaa toiminta näet 
muuttuu työksi vasta silloin kun se myydään ja ostetaan, toisin sanoen 
kun se muuttuu jonkun omaisuudeksi. Vasta työvoiman ostaminen ja sen 
tekijöiden tai tulosten omistaminen tekevät vapaan toiminnan työksi. 
Voinkin antaa nyt lyhyen määritelmän sille, mitä on työ: työ on toimintaa, 
jossa (1) tuotetaan arvoja, joka (2) voidaan ostaa, myydä ja omistaa ja (3) 
jonka tulokset ovat omistamis- tai vaihtokelpoisia. 

Työ on sosiaalisen toiminnan muunnelma, joka on organisoitu raha- 
talouden ja ansionhankinnan kautta vaihdon välineeksi. Ihminen menee 
työhön hankkiakseen itselleen tai läheisilleen tuloa. Tämä on tilanne 
työntekijän kannalta. Mutta myös työnantaja näkee työssä useimmiten 
pelkkiä taloudellisia arvoja. Sijoituksen työntekijään pitää tuottaa vähin- 
tään yhtä paljon rahaa kuin se kuluttaa, jotta työllistäminen olisi mah- 
dollista. Ja vielä ankarammin: ollakseen kannattavaa investoinnin työ- 
voimaan pitää tuottaa enemmän kuin vastaavan sijoituksen jossakin 
muussa kohteessa. Näistä syistä johtuu, että työvoimapolitiikkaa ja suh- 
tautumista työhön leimaa väkevästi raha. 

Palkkatyötä tehdäkseen ihmisen on tuotettava nimenomaan materi- 
aalisia arvoja tai sellaisia henkisiä arvoja, joilla on välitöntä taloudellista 
merkitystä. Palkkatyössä tuotetuilla arvoilla pitää voida elää. Jo tämän 
kirjan alussa totesin, että hengissä selviytyminen ei vielä vastaa siihen, 

miksi ihmisellä olisi syytä jatkaa elämää sivistyneenä. Toisaalta sivisty- 
neenä selviäminenkään ei takaa hengissä pysymistä. Millaiseksi muodos- 
tuu palkkatyön ja sivistysyhteiskunnan suhde? 

Vapaan toiminnan organisoiminen palkkatyöksi merkitsee rajausta yh- 
teiskunnalliseen arvotuotantoon. Palkkatyöhön perustuva yhteiskunta 
sulkee helposti ulkopuolelleen sellaiset arvotuotannon lajit, jotka eivät vä- 
littömästi synnytä taloudellista hyötyä. Tämä ei tietenkään merkitse, ettei 
niihin liittyisi muita arvoja, mutta työelämään osallistumisen syyt ovat 
useimmiten pelkästään välineellisiä. Tätä kautta palkkatyön oma väli- 
neellisyys alkaa leimata koko työelämää. Yhteiskuntaan liittyvät osalli- 
suuden kokemukset tuotetaan nykyään muuta tietä kuin työelämän kaut- 
ta, esimerkiksi harrastustoiminnan tai läheissuhteiden välityksellä. Niin- 
pä voidaan päätellä, että ihminen menee työhön vain hankkiakseen itsel- 
leen toimeentulon ja pysyäkseen hengissä. Kyseisenlainen naturalismi voi 
olla kuitenkin ristiriidassa ihmisen itsensä toteuttamisen päämäärien ja 
hänen oman olemuksensa kanssa. 

Tämän pääluvun aluksi tutkin työn ja omistamisen suhdetta ja pohdin 
filosofisesti vieraan tahdon ongelmaa. Sitten tarkastelen, minkälaisten 
vaiheiden, valheiden ja vaikeuksien kautta työelämään joutuu tai pääsee. 
Luon myös katsauksen työelämän omiin ongelmiin, siihen, millaista elämä 
on vieraan tahdon alaisuudessa ja markkinamekanismien määräämän 
arvotuotannon välineenä. 


Raha varsinkin liika raha tekee ihmisen riippuvaiseksi. 


Kari Uoti!$6 


TYÖN TALOUSOHJATTU OLEMUS 


Työnteon taustalla on omistamisen varmistelu. Omaisuus on vieraantu- 
nutta työtä. Entisaikojen maatalousyhteiskunnassa työtä tehtiin vain sen 
verran, että sillä tuli toimeen vuoden ympäri. Tilalliset, talolliset ja torp- 
parit eivät välittäneet kerätä aittoihinsa enempää viljaa, perunoita, 
porkkanoita tai nauriita kuin juuri sen, mikä riitti seuraavaan suveen ja 
sadonkorjuuseen asti. Tuolloin pohjimmaiset jo pahenivat. Monia ihmisiä 
huolestutti se, että runsaankin satovuoden tuottama ylimäärä pilaantui 
siiloihin ja laareihin. Vasta raha teki mahdolliseksi arvon säilyttämisen ja 
sen mukaisen investointitoiminnan. 

Kun tuotettu ylimäärä voitiin sijoittaa rahaan, kultaan tai muuhun 
arvon säilyttäjänä toimivaan omaisuuteen, tuli mahdolliseksi tehdä yhä 
enemmän työtä ilman pelkoa siitä, että työn tulokset valuvat sormien läpi 
hiekkaan niin kuin siemenvilja kiviseen peltoon. Silloin ei elettykään enää 
itseään uusintavassa luontaistaloudessa, vaan tuottavuuteen ja tehokkuu- 

teen perustuvassa raha- ja vaihdantataloudessa, joka pyrki itsensä yllä- 
pitämisen lisäksi tuottamaan mahdollisimman paljon ylimäärää. Tällä 
ylimäärällä voitiin sitten turvata toimeentulo esimerkiksi katovuosien 
aikana. Sillä voitiin taistella tehokkaasti myös omaisuuden menettämisen 
pelosta johtuvaa eksistentiaalisen katoamisen tunnetta vastaan. 

Mutta tekikö työn tulosten esineellistäminen omaisuudeksi ihmisistä 
sen vapaampia kuin he olivat silloin, kun heidän piti vielä ahkeroida oman 
toimeentulonsa hyväksi? Luontaistaloudessa ihmiset heräsivät lypsä- 
mään, kyntämään, kylvämään ja niittämään aamuisin kello viisi vain tur- 
vatakseen oman elämänsä jatkumisen. Nykyajan lähiöissä ihmiset herää- 
vät samaan aikaan ehtiäkseen leipomaan työnantajilleen mahdollisimman 
paljon liikevoittoa. Samalla he tietenkin tuottavat itselleen sopivan siivun 
elämiseen tarvittavaa rahaa. Mutta onko tehostunut tuotanto kohottanut 
elämänlaatua, ja ovatko ihmiset entistä onnellisempia? 

Siirtyminen uusintamiseen perustuvasta luontaistaloudesta tuottavuu- 
den periaatteille rakentuvaan työyhteiskuntaan kytki ihmiset yhtä tiu- 
kasti työhön kuin millä ankaruudella vaikeat luonnonolot koettelivat pe- 
rinneyhteisöjen ihmisiä. Mahdollisuus sijoittaa ylimäärää rahaan tai muu- 
hun omaisuuteen ei ole merkinnyt monillekaan ihmisille mahdollisuutta 
heittäytyä laakereilleen lepäämään. Päinvastoin: kävi niin, että hamstraa- 
misen houkutukset kääntyivät ahneudeksi, ja ihmiset ovat nyt yhtä paljon 
itse luomansa investointitoiminnan uhreja kuin heidän jatkuvaan uusin- 
tamiseen tuomitut edeltäjänsä olivat aiemmin työnteon ja jatkuvan raa- 
tamisen orjia. 

Työtä on siis nykyään tehtävä työn itsensä vuoksi. Sen näennäisenä 
motiivina on mahdollisuus vapautua työstä esimerkiksi tuottoisan eläke- 
vakuutuksen tai osakesalkun turvin, mutta paradoksaalisesti varmistelu, 
suojautuminen ja puolustelu alistavatkin ihmiset entistä pahemmin työ- 
elämän vaatimuksille. Työn kytkös sen alkuperäisiin motiiveihin on kat- 
kennut. Työtähän kannattaisi tehdä vain sen vuoksi, että sitä tulevai- 
suudessa olisi entistä vähemmän. Nyt työstä on tullut itseisarvon kaltai- 
nen asiaintila, johon suostutellaan ja suostutaan siksi, että sen kautta 
voisi kuulua yhteiskuntaan. Paljon mainostettu ”osallisuuden” ihanuus on 
tässä mielessä sosiaalinen kahle. 


Työn ja tekijän suhde omistamiseen 


Työn ja omistamisen suhde on niin kiinteä, että ilman omaisuutta ja 
omistamisen vaatimuksia ei olisi työtäkään. Myös työvoima sinänsä etsii 
jatkuvasti omistajaa. Tehty työ muuttuu työpaikkojen liukuhihnoilla jon- 
kun toisen omaisuudeksi. Valmiiksi saadun työn tuotteet ilmentävät poik- 
keuksetta jonkun toisen ihmisen selkänahasta kiskottua työtä. 

Mutta työn ja omistamisen suhde ei rajoitu vain siihen, kuka omistaa 

työn, tekijän ja hänen valmiiksi saamansa tuotteet. Ihmisen menestyksen 
mittana pidetään nykyisin sitä, miten hyvin hän pystyy myymään työ- 
voimansa työmarkkinoilla. Kun työ määrää ihmisen persoonaa useiden 
sosiaalisten välttämättömyyksien kautta, työmarkkinat vaativat ihmistä 
myymään työn mukana myös itsensä. Tämä ei poikkea paljoakaan entis- 
aikojen orjayhteiskunnasta, jossa ihmisen hyvinvointi riippui hänet omis- 
tavan isännän suosiosta, siitä, miten hyödyllinen työntekijä isännälleen 
oli. 

Georg Wilhelm Friedrich Hegelin (1770—1831) teoksessaan Phänomeno- 
logie des Geistes (”Hengen fenomenologia”, 1807) esittämä ajatus herran 
(der Herr) ja rengin (der Knecht) suhteesta on modernin ajan vaikutus- 
valtaisimpia poliittisen vallan kuvauksia.167 Saksalaisen filosofin mukaan 
herran tuntee siitä, että hän aina joko orjuuttaa tai tappaa tieltään jokai- 
sen, joka ei suostu noudattamaan hänen tahtoaan, kun taas rengin 
tunnusmerkkinä on se, että hän jo alun perin pyytää ja kaipaa tuota 
alamaisuutta. Tässä suhteessa ”herroina” toimivien isäntien on viisainta 
pyrkiä saattamaan palvelukseensa elämän turneissa ja taisteluissa koh- 
taamansa yksilöt — onhan uskollinen palvelija heille monin verroin arvok- 
kaampi kuin sitkeä tai kuolleena lepäävä vihollinen. Toisaalta tätä omis- 
tussuhdetta ei koettu vain kielteiseksi asiaksi. Esimerkiksi antiikin Krei- 
kassa ja Roomassa lääkäritkin olivat orjia, ja he harjoittivat lääkärin- 
tointaan parturin ammattinsa ohella. Orjia pidettiin suuressa arvossa, he 
olivat kalliita, eikä kenelläkään isännällä ollut varaa kohdella arvokasta 
omaisuuttaan huonosti. Myös Hegelin käsityksen mukaan herra saattoi 
tulla ennen pitkää orjastaan riippuvaiseksi, jopa niin, ettei hän tullut enää 
lainkaan toimeen ilman orjansa servuksia. Asetelma saattoi kiepsahtaa 
lopulta niin, että palvelija alkoikin riistää herraa. 

Samaan tapaan kuin isännät maksoivat aikoinaan orjista, niin myös 
tavalliset kansalaiset maksavat nyt suuria summia saadakseen esimer- 
kiksi lääkäreiltään hoitoa. On vaikea erottaa, kumpi tässä suhteessa on 
herra ja kumpi on renki. Esimerkiksi lääkärikuntaa erottaa partureista 
nyt vain se, että lääkäriltä voi saada kuitin. Työvoiman myyminen puolin 
ja toisin on itsensä myymistä, ja asiasta riippuen vain myytävän tuotteen 
hinta vaihtelee. Minua on kiinnostanut pitkään esimerkiksi se, että jos 
Helsingissä haluaa klassista thai-hierontaa, mihin osoitteeseen pitäisi 
mennä. 


Ideologiat ja identiteetti 
Työhön ja omistamiseen liitetyt filosofiset arvostukset ovat vaihdelleet 
vuosisatojen saatossa paljon. Keskeistä roolia työn ja omaisuuden arvot- 


tamisessa ovat näytelleet kirkon opettajat, jotka ovat toimineet erään- 
laisina hissipoikina herrojen ja renkien kerrosten välillä. 

Kirkkoisä Augustinus (354—430) oli esittänyt vanhalla ajalla, että työ 
on Jumalan säätämä luonnollinen oikeus ja velvollisuus, kun taas keski- 
ajalla työ määriteltiin kirkkoruhtinaiden toimesta kiroukseksi, synniksi ja 
orjuutuksen lähteeksi. Sitä se varmaan oli myös eurooppalaisten maa- 
orjien mielestä. Sen sijaan uskonpuhdistaja Martti Lutherin (1483—1546) 
vaikutuksesta työtä alettiin jälleen pitää tapana palvella Jumalaa. Niin 
sanottu protestanttinen etiikka, joka korostaa kovan työnteon autuutta- 
vuutta, on luterilaisen ajattelun vaikuttavimpia seurauksia. Lutherin 
aikalaisen Jean Calvinin (1509-1564) suhde työhön oli kaupallisempi 
sikäli, että hän piti työn tuloksena tuotettua maallista vaurastumista 
myös osoituksena Jumalan suopeudesta. Protestantismin kalvinilainen 
haara johtaakin helposti eräänlaiseen pragmatismiin, jossa uskonnolli- 
suuden totisuutta ja perusteluja arvioidaan sen käytännöllisten seuraus- 
ten tuloksena. Kun menestystä tulkitaan Jumalan siunaukseksi ja vas- 
toinkäymisiä puolestaan ansaituiksi rangaistuksiksi, päädytään helposti 
julmaan todellisuuskäsitykseen, ja uskonnosta on vaarassa kadota sen 
hengellisyys: käytännön tekoja ja toimia alkaa leimata taivaallisten palk- 
kioiden toivo tai rangaistusten uhka. 

Koska kirkossakäynti on ollut keskeinen osa ihmisten elämäntapaa 
aina 1900-luvun puoliväliin asti ja pitemmällekin, on syytä nähdä, että 
nämä uskonnollis-metafyysiset käsitykset työn merkityksestä ovat vai- 
kuttaneet syvästi ihmisten asennoitumiseen työhön. Eri asia on sitten se, 
kuinka moni ihminen on lopultakin uskonut työn siunauksellisuuteen 
istuessaan kirkon kovalla penkillä kuuntelemassa papin saarnaa aamulla 
kello seitsemän ja joutumalla sillä tavoin tuhlaamaan kalliisti ansaitse- 
mansa lepopäivän aatteellis-ideologisessa manipulaatiossa. Ei siis ihme, 
että nykyaikana työväki on ymmärtänyt työn enemmänkin työnantajan, 
valtion tai muiden yhteisöjen palvelemiseksi kuin huoleksi omasta taivas- 
osuudestaan tai sielun pelastumisesta. 

Herran ja rengin dialektiikka toteutui yllä lausutussa kehityskulussa 
seuraavasti. Vanhalla ja keskiajalla vallinneessa feodaalijärjestelmässä 
työntekijä omisti koko elämänsä herralle suojelua vastaan. Ihmiskuvaan 
kuului, että ihminen tarvitsee piiskaa, porkkanaa ja paimenta. Sen sijaan 
uudella ajalla ja valistuksen jälkeisinä vuosina herran ja rengin välinen 
riippuvuussuhde alkoi määrittyä joko talonpoikaiseksi tai teollisuuslaitok- 
sissa hyödynnettäväksi työsuhteeksi. Kapitalismin tärkeimpiä tuloksia 
työelämää ajatellen oli alaltaan rajattu työsopimus. Ihmisen ei nähty ole- 
van olemassa enää vain herraa varten vaan talousjärjestelmää varten, ja 
talouden puolestaan katsottiin olevan olemassa ihmisten tarpeiden tyy- 
dyttämistä varten. 

Suomessa tapahtunut kehitys poikkeaa edellä esitetystä eurooppalai- 
sesta kehityskaaresta sikäli, että suomalaisessa yhteiskunnassa siirryttiin 
suoraan keskiajalta moderniin maatalous- ja teollisuusyhteiskuntaan 
1800-luvulla. Kun vuokraviljelijä saattoi vielä 1600-luvulla menettää 

tilansa ja tupansa kruunulle verorästien laiminlyömisen tuloksena, niin 
1700-luvun lopulla alkanut talonpoikien vapautuminen ja liberalismin 
elpyminen Ruotsi-Suomessa takasivat maata viljelevälle väestölle entistä 
paremmat olot. Juuri tuolloin syntyi suomalainen juureva mentaliteetti, 
ajatus omasta reviiristä, jonka mukaan ”oma tupa on oma lupa”. Myös 
teollistuvassa Suomessa herran ja rengin välinen suhde perustui pitkälle 
konsensukseen, ja esimerkiksi kansalaissodan tapahtumia voidaan ym- 
märtää ensisijaisesti ideologisena konfliktina, jota lietsoi kansainvälis- 
poliittisesti tarjoutunut tilanne. Talvi- ja jatkosodan ajalta on peräisin 
lentävä lause, jonka mukaan kommunistienkin kerrotaan todenneen mar- 
salkka Mannerheimista: ”On se hyvä, että tuo päälahtari on meidän 
puolella.” Rintamamiestonteille rakennetut talot piirrettiin sulassa so- 
vussa Työmies-askien kanteen. Herran ja rengin välinen riippuvuussuhde 
toteutui hedelmällisimmin suomalaisessa työelämässä 1970- ja 1980- 
luvuilla, minkä jälkeen asiat ovat luisuneet sekä työn hallinnan, työn- 
tekijöiden hyvinvoinnin että elämänlaadun kannalta jälleen huonompaan 
suuntaan. 

Pätkätöiden Suomi on merkinnyt siirtymistä kohti eurooppalaisen feo- 
dalismin mukaista ajattelua, jossa suomalaiset eivät ole koskaan eläneet. 
Sen mukaisesti yksityisyyden reviiri onkin vain lainassa, eikä työn hedel- 
mistä pääse nauttimaan. Kouluttautuminen, vastuunotto ja tarpeentyydy- 
tyksen lykkääminen tulevaisuuden hyväksi eivät kannata, koska omai- 
suus voidaan riistää hetkessä pois. Ei ole mielekästä investoida elämään 
ja läheissuhteisiin pitkäjänteisesti. 

Juuri tämän havaitsemisesta nähdäkseni johtuu muun muassa se seik- 
ka, että monilla paikkakunnilla syrjäytyneiden nuorten määrä on kasva- 
nut yhdestä prosentista kolmeenkymmeneen noin kahdessakymmenessä 
vuodessa. Siinä, missä omina kouluaikoinani niin sanottuja pahiksia kat- 
sottiin vielä vinoon ja heidät siirrettiin erityisopetukseen tarkkailuluo- 
kille, nykyään heidän toimintaansa — eli kaljoittelua, maleksimista ja 
vandalismia — pidetään arkipäiväisenä ja asiaan kuuluvana. Syynä ei ole 
pelkkä aikuisten esimerkki vaan myös nuorten oma havainto elämän toi- 
vottomuudesta, kun kovallakaan työllä ei saa alleen omaa asuntoa. 

Myönteistä tällaisessa momentaarisuudessa eli tilapäisyydessä saattaa 
olla houkutus elää unelmia todeksi tässä ja nyt. Se on ”elämää hetkessä”. 
Toisaalta sekin voi muuttua melkoiseksi omien mahdollisuuksien kieltä- 
miseksi, jos toivoa paremmasta huomisesta ei ole. Näin myös ihmisten 
luokkanousu ja pääsy paremmille päiville tyrehtyvät. Selvästi kielteistä 
nykytilanteessa on tietty päämäärättömyys, johon hetkellisyyden elämys 
ohjaa. Kun elämä on entistä epävarmemmalla pohjalla, ihmisten kan- 
nattaa pinnata ja juopotella. Tuntuu järkiperäiseltä harjoittaa vilppiä ja 
varastaa työnantajalta. Rikkuruus muodostuu yleiskäytännöksi. Herran ja 
rengin välinen epäluottamus johtaa juuri siihen nipistelyyn ja näpistelyyn, 
jonka yrityskonsultit koettavat sitten taikoa pois. 

Sosiologi Pierre Bourdieu on kuvannut vastaavantyyppistä kehitystä 
eräässä ranskalaista yhteiskuntaa käsittelevässä tutkimuksessaan ”suu- 
ren kurjuuden” ja ”pienen kurjuuden” käsitteillä.168 Siinä, missä 1920- 
luvun suuren kurjuuden oloja leimasi puute alkeellisimmistakin käyttö- 
hyödykkeistä, 1980-luvun pienen kurjuuden yhteiskunnassa ihmiset kärsi- 
vät älyllisperäisistä ja elämän mielekkyyttä koskevista ongelmista, kuten 
masennuksesta. Käsitykseni mukaan Suomessa ollaan jälleen matkalla 
takaisin kohti tuota suuren kurjuuden yhteiskuntaa. 


Työelämän keinot: äärimmäisyysajattelu ja vyöryttäminen 


Entä mitä merkitystä työn ja sen tulosten omistusoloilla on nykyisen 
työkulttuurimme kannalta? Omistamisen tärkeys näkyy herran ja rengin 
suhteessa muun muassa seuraavasti. Mikäli ihmisellä ei ole mahdolli- 
suutta hankkia itselleen aineellista omaisuutta eikä päästä nauttimaan 
talonpoikaiseen identiteettiin liittyvästä oman tuvan luvasta, hänellä ei 
ole syytä tehdä työtäkään. Työyhteiskunnan edun mukaista on luovuttaa 
ihmiselle työn vastikkeeksi vähäistä omaisuutta, jonka niukkuus takaa 
sen suuren arvon. Edellä esitettyä kertomusta seuraten voisi luulla, että 
nyky-yhteiskunnassa useimmilla ihmisillä olisi jotakin omaa, esimerkiksi 
oma koti. Mutta asuntojen hinnat on talousjärjestelmässämme nostettu 
niin korkeiksi, että niiden hankkimiseen kuluu hyvätuloiseltakin ihmi- 
seltä koko elämä. Tässä mielessä velkarahalla hankittu asunto ”omistaa” 
asukkaansa, ja myös alaltaan rajattu työsopimus on kumoutunut, kun 
olemassaolon lunnaana on elinikäinen uhrautuminen työnantajalle. Asun- 
tojen hinnat on määritelty Suomessa seuraavan yhtälön mukaisesti: 


Oman kodin hinta = Kaikki se omaisuus, jonka pystyt keräämään 
koko elämäsi aikana, jos teet joka päivä työtä. 


Yllä esitetyn kaavan voimassaolo ei olisi tietenkään välttämätöntä. Asun- 
tojen seiniin muuratun omaisuuden todellinen arvo ei ole kenenkään ihmi- 
sen koko elämäntyön arvoinen, vaan paljon halvempi. Hintoja nostaakin 
asuntopula, joka on täysin keinotekoinen luomus. Yhteiskunnan laitokset 
pelkäävät asuntopulan loppumista ja asuntojen riittämistä kaikille, koska 
silloin ihmisten motiivi tehdä työtä vähenisi. Kun riittävä asuntojen ra- 
kentaminen ja sen mukainen hyvä asuntopolitiikka tietoisesti estetään, 
ihmisiä voidaan patistella tekemään työtä niin pitkään kuin elämää ja 
lainojen laskunauhaa riittää. Käytännössä tämä tarkoittaa, että asunto- 
pula on yhteiskunnan kannalta yhtä toivottu asiaintila kuin työttö- 
myyskin. Ne molemmat palvelevat työntekijöiden taivuttelemista teke- 
mään herkeämättä työtä. Näin ihminen on jälleen olemassa vain talous- 
järjestelmää varten eikä talous ihmisten tarpeita varten. 

Vielä orjayhteiskunnassa rengin alttius palvella herraa johtui siitä, että 
orjalla ei ollut oikeutta omistaa mitään. Nykyisin ihmistä alistaa hänen 
omistusoikeutensa. Ihminen suostuu työskentelemään kuin orja voidak- 
seen hankkia varallisuutta. Orjayhteiskunnalle ominainen ”vapaus kai- 
kesta omistamisesta” onkin kääntynyt omistamisen kahleeksi: jotta ihmi- 
nen tekisi työtä, hänellä pitää olla omaisuutta. Tämä on myös oivallus, 
joka jokaisen työnantajan tulee omaksua päästäkseen selville työntekijöi- 
densä motiiveista ja voidakseen käyttää niitä hyväkseen. Omaisuus vel- 
voittaa ihmistä taistelemaan omaisuuden säilyttämiseksi, aivan niin kuin 
Roope-setä käy kärpäslätkällään pienoissotaa inflaation koiperhosta vas- 
taan rahasäiliössään.!6? Tätä kautta ihmisistä on tullut omaisuutensa 
orjia ja varallisuutensa vahtimestareita. Jotta omaisuudella olisi ehdotto- 
man velvoittava luonne, se pitää kytkeä johonkin ihmisen perustarpee- 
seen, ja mikä onkaan olemassaololle sen välttämättömämpää kuin olemas- 
saolo itse? Niinpä työntekoon rohkaiseva omaisuus on ollut luontevinta 
kytkeä eksistentiaalisesti ihmisen olemissijoille: hänen asuinpaikkaansa. 

Nykyinen työelämä on kuin on-line-huoran takamus tai maatalous- 
näyttelyn sivulavalla pyörähtelevä onnenpyörä: se lupaa paljon mutta ei 
anna mitään. Tämänkaltainen näennäiseksistentialismi pelaa koko ra- 
halla. Se laittaa elämän hinnaksi elämän itsensä. Vain elämä itse tekee 
olemisen per definitionem hintansa arvoiseksi. Suomalainen asuntopoli- 
tiikka on hyvin eksistentialistista, vaikkei mikään muu Suomessa ole- 
kaan. Hankkiakseen itselleen Daseinin (eli olinpaikan) ihmisen on uhrat- 
tava koko elämänsä, kaikki kuviteltavissa oleva varallisuutensa sekä 
terveytensä ja isoäitinsä. 

Epäilyksen sanoja herättää se, eikö ahkeraan työntekoon voitaisi 
päästä muuta tietä kuin patistelun ja uhkailun kautta. Ovatko ihmiset ja 
varsinkin suomalaiset niin itsepäisiä, että me emme suostu tekemään 
mitään ilman, että niskaamme hengittää pankkilainan lyhennyksiä las- 
keskeleva saksiniekka tai kiinteistövälitysfirman keltiäinen? Heidän 
etunsa mukaista on, että asunnot ovat maksimaalisen kalliita. Lainaraha 
menee hyvin kaupaksi, ja välitysprovisioiden loppusumma on suurempi. 
Mutta tärkein syyllinen kurjistuneeseen asuntopolitiikkaan on valtiovalta, 
joka ei tee mitään ongelmien ratkaisemiseksi. Huonoa asuntopolitiikkaa 
tehdäänkin vain siksi, että ankeat asunnot ja kurjistuneet kodit ovat työ- 
yhteiskunnan edun mukaisia: ne mahdollistavat patistelun. 

Tämän pääluvun aluksi olen puhunut lämpimästi asuntopolitiikan kor- 
jaamisesta, sillä epäonnistunut asuntopolitiikka on osa työyhteiskunnan 
ongelmallisuutta. Puristavien seinien politiikka on työvoimapolitiikan kes- 
keinen väline. Teemme työtä ansaitaksemme olemassaolomme kahden- 
kymmenen neliön omistusasunnossa tai kahdenkymmenenviiden neliön 
vuokrayksiössä. Asiat voisivat olla paremminkin. Asuntolainaa maksetaan 
epäilemättä 30 vuotta, mutta vuokraa vain kuolemaan asti. Työyhteis- 
kunnan ympärillä pyörii omistamisen raatokärpänen. 


180 


Tehokkuuden turbotalous 


Se, että työelämässä vallitsee jatkuva toimintaan ohjaava hätätila, johtuu 
edellä lausutuista omistamisen vaatimuksista. Työn puolestaan on 
tuotettava, sillä sen taustaehtoina ovat itsensä omistamisen, työvoiman 
omistamisen ja työn tulosten omistamisen keskenään ristiriitaiset vaati- 
mukset. Niihin liittyvät myös utilitaristiset hyötymisen ja ansaitsemisen 
ideologiat. Protestanttista etiikkaa analysoinut sosiologi Max Weber 
(1864-1920) pahoitteli aikoinaan tavoiterationaalisuuden eli pelkän te- 
hokkuuden valtaa arvorationaalisuuden ja perinteiden yli.1/0 Tietenkin 
myös työn kohottaminen itseisarvoksi voi olla ongelmallista, varsinkin jos 
arki ja hengellinen elämä kytketään yhteen, kuten kapitalismin nousu- 
kaudella, ja järjestelmällinen työnteko sekä työlle omistautuminen näh- 
dään tapoina palvella Jumalaa. Mutta yhtä pulmallista on myös nyky- 
kapitalismille tyypillinen työn näkeminen pelkän välineen roolissa, vailla 
laajempaa merkitysyhteyttä, toimiipa sellaisena sitten oman elämän tai 
työn välittömien tulosten rakentaminen — tai jokin transsendentaalinen 
päämäärä, kuten ikuinen elämä tai Jumala. Tehokkuus onkin nyt työ- 
elämän avainsana. Tehokas mutta järjettömästi toimiva talous johtaa hel- 
posti semanttiseen ja arvofilosofiseen tyhjiöön. Kun tehokkuutta tavoi- 
tellaan vain tehokkuuden itsensä vuoksi, seurauksena on päämäärätön 
liike. 

Kun sosiaalitoimistoissa, terveyskeskuksissa ja vankiloissa käy paljon 
asiakkaita, niiden katsotaan toimivan tehokkaasti, vaikka todellisuudessa 
niiden runsas käyttö kertoo vain yhteiskunnan sairaudesta ja hyvinvointia 
turvaavien toimintojen tehottomuudesta. Kyse on siis pelkästä tehokkuu- 
den vaikutelmasta, jota pidetään yllä touhuamalla paljon. Työttömien 
moittimat ”kyykyttäminen” ja ”luukuttaminen” syntyvät juuri niin, että 
hallintopalvelujen tehokkuutta mitataan määrällisesti käynti- tai käyttö- 
kertoina. Tämä ohjaa byrokraatteja suorastaan houkuttelemaan kansalai- 
sia asiakkaikseen, jotta heidän oma toimintansa näyttäisi tarpeelliselta ja 
tehokkaalta. Ongelmaksi paljastuu jälleen empiristinen ja positivistinen 
ihmiskuva, joka keskittyy tylsämielisesti laskemaan ja mittaamaan luku- 
määriä ymmärtämättä mitään ihmisistä itsestään. 

Pelkän laskennallisen tehokkuuden tavoitteleminen on epärationaa- 
lista siksikin, että pelkillä kasvuluvuilla mitattujen tehokkuustilastojen 
kaunistamiseksi olisi toivottavin asiaintila sota ja sen mukainen täy- 
dellinen tuho. Kun pohjalla olisi pelkkiä raunioita, voitaisiin saavuttaa 
useiden satojen prosenttien kasvulukuja ja huomattavaa tehokkuutta. 
Historioitsija Juha Siltala on nimittänyt itseisarvoksi kohotettua tehok- 
kuuden vaatimusta hypertehokkuuden tavoitteluksi mausoleumimaisessa 
kirjassaan Työelämän huonontumisen lyhyt historia.!!! Hypertehokkuu- 
delle on tyypillistä, että korkeiden kasvulukujen muodostaessa toiminnan 

itseisarvon ei työelämässä keskitytä enää varsinaisten hyödykearvojen tai 
henkisten arvojen tuotantoon. Sana ”hyper” viittaakin kreikankielisen 
alkuperäismerkityksensä ('yli?, ?'yläpuolella”) mukaisesti sellaiseen järjes- 
telmään, joka on kohonnut varsinaisen toiminnan tai tehtävänsä ylä- 
puolelle ja alkanut elää omaa elämäänsä. Erääksi esimerkiksi hyper- 
ilmiöstä sopii pörssikeinottelu, jossa sijoittamisen kohteina toimivat muita 
yhtiöitä omistavien sijoitusyhtiöiden osakkeet, ja investointitoiminnan 
kytkös reaaliseen arvojen tuottamiseen on poikki. Esimerkeiksi sopivat 
myös erilaiset kasvua ruokkivat kasvuodotukset, joiden vallitessa pelkän 
optimismin toivotaan toteuttavan itseään ja johtavan talouden laajene- 
miseen. Lisäarvoa oletetaan tällöin syntyvän tyhjästä. Koska odotus on 
katteeton, pikaisia pörssivoittoja voi tehdä lähinnä etevällä kaupan- 
käynnillä, toisin sanoen ajoittamalla ostonsa ja myyntinsä oikein. Tällöin 
tosin joku toinen varmasti häviää yhtä paljon tai jopa enemmän kuin 
toinen voittaa. Kyse on siis keinottelusta. 

Mutta 1980-luvun hyperilmiöt, joissa trendien nähtiin vahvistavan 
itseään, eivät olleet tuntemattomia 1890-luvullakaan. Taloudellisen turbo- 
moottorin idea oli tuttu myös pyramidiorjien yhteiskunnassa. Tehok- 
kuuden ruokkima tehokkuus, suosioon yllyttävä suosio ja kasvuun 
kannustava kasvu ovat aina olleet osa ihmisen situaatiota ja talouden 
olemusta. 


Rahan ruoska ja merkityksetön tuotteliaisuus 


Jotakin tehokkuuden avulla on aina tavoiteltu, ja tuo jokin on raha. Sen 
vuoksi on tarpeen valaista keinotekoiseen nousukierteeseen ohjaavan 
talousilmiön filosofista taustaa. Sen takana asuu ihmisille ominaisen 
ahneuden ja siihen liittyvien eksistentiaalisten ahdistusten (kuten kuo- 
leman uhkaa vastaan varustautumisen) lisäksi myös talousjärjestelmän 
oma toiminnallinen olemus. 

Tehokkuuden tavoittelu on tärkeää muun muassa Karl Marxin muo- 
toilemista syistä. Hänen näkemyksensä mukaan luontaistaloudessa ta- 
vara vaihdettiin rahaan sen vuoksi, että tuolla rahamäärällä voitiin tule- 
vaisuudessa ostaa entinen määrä tavaraa pois kulutetun tilalle. Tavara T 
vaihdettiin rahaan R, jotta voitiin saada tilalle entinen määrä tavaraa T 
tutun kaavan mukaan: 


T-R-T. 
Sen sijaan kapitalismissa rahan tehtävänä pidetään tuottaa lisää rahaa. 


Rahan ei katsota olevan vain vaihdon väline, jonka kautta elämän 
edellytyksiä uusinnetaan, vaan rahan tehtäväksi nähdään lisäarvon tuot- 


182 


taminen. Raha on siis vaihdettava tavaraan niin, että tuloksena on entistä 
muhkeampi määrä rahaa. Kaavassa 


R-T-R 


rahan ansaitsemisen tärkeyttä osoittaa rahan etusija tavarainhankintaa 
edeltävänä ehtona. Tällöin tärkeänä ei pidetä sitä, mihin nimenomaiseen 
tavaraan raha vaihdetaan, kunhan tuloksena on entistä enemmän rahaa. 
Marx uhraakin Pääomassaan lukuisasti pohdintoja sille, minkä taika- 
tempun raha tavaralle tekee.1? Tavaran käyttöarvo on nimittäin erilainen 
kuin kapitalismin sille valjastama vaihtoarvo. Kun esineille ja asioille 
myönnetään arvoa vain niiden varainhankintaa kartuttavien ominaisuuk- 
sien mukaan, voi tuottoisana vaihtotavarana toimia vaikkapa heroiini. 
Paradoksaalista on, että tavaran hankinta voi tulla itseisarvoiseksi toi- 
minnaksi helpoimmin silloin, kun sillä nähdään olevan vain rikastumisen 
kannalta tärkeää vaihtoarvoa. Todellisuudessahan tavaran käyttöarvo 
olisi ihmisille useasti tärkeämpää kuin sen arvo pelkkänä vaihdon 
välineenä. 

Suhteessa Marxin ajatuksiin on tärkeää huomata, ettei kumpikaan yllä 
mainituista kaavoista kuvaa talouden luonnetta täydellisenä. Molempia 
kaavoja voidaan nimittäin jatkaa. Esimerkiksi kaavaan T- RT voidaan 
lisätä sen luonnollinen jatko-osa R niin, että tulokseksi saadaan kaava 


T-R-T-R. 


Siitä puolestaan löytyykin jo kapitalismin varainhankinnalle ominainen 
kaavan pätkä ”7R - T — R”. Tällä tavoin rahan hankinta asettuu pää- 
määräksi kaikissa sellaisissa talousjärjestelmissä, joissa ylipäänsä esiintyy 
tuota arvon säilyttäjää ja vaihdon välinettä: rahaa. Raha sinänsä sisältää 
siis mahdollisuuden, että pelkkä tehokkuuden tavoitteleminen muodostuu 
työelämän korkeimmaksi arvoksi. Rahan olemassaoloon sisältyy kapitalis- 
min dispositio ja potentiaali. 

Aivan niin kuin Jumala on omassa kaikkivaltiudessaan ja yksinäisyy- 
dessään täysin suvereeni itsesäätelyjärjestelmä, niin myös rahan maailma 
muodostaa omalakisen systeemin, jossa sen potentiaalisuus jatkuvaan 
kasautumiseen aktualisoituu. Raha on vähän niin kuin J.R.R. Tolkienin 
Tarussa sormusten herrasta kuvaama valtasormus, josta on vaikeaa ellei 
suorastaan mahdotonta päästää irti, kun sen on kerran käsiinsä saanut.173 
Myös rahanhankinnan oma rationaliteetti ohjaa jatkuvaan rahankeruu- 
seen, sillä tuntuisi kerrassaan hullulta luopua vaivalla hankitusta omai- 
suudesta — ainakaan omaksi tappioksi. Juuri tästä syntyy rahan maine 
eräänlaisena jumalana, joka Jumalan paikalle kohotettuna muuttuu pian 
vastakohdakseen: epäjumalaksi. Jumalaksi korotetun rahan saatanalliset 
kasvot paljastuvatkin juuri sen omahyväisyyden kautta. Rahan kirottua 

ominaisuutta ja sen vaikutusta ihmisissä nimitetään ahneudeksi. Ahneus 
puolestaan koetaan kirouksena, sillä sen taustalla on ahdistus. Vaikka 
rahaa olisi jo yli tarpeen, sitä on hankittava yhä lisää, jotta voitaisiin 
nujertaa rahan menettämiseen liittyvä pelko. Näin raha houkuttelee 
omistajaansa työskentelemään ja tuskailemaan omaisuutensa puolesta, 
minkä tuloksena syntyy tehokkuuden vaatimuksia. 

Rahan tuottamista rahan päälle olen nimittänyt aiemmissa teoksissani 
merkityksettömän tuotteliaisuuden ideologiaksi.!? Sen mukaan työelämäs- 
sä ei enää pidetä materiaalisten hyödykearvojen tai henkisten arvojen 
tuottamista tärkeänä, kunhan vain voidaan leipoa yhä enemmän tuota 
kasvotonta lisäarvoa, rahaa. Arvot on siirretty yksityisen elämän puolelle, 
josta niiden ei katsota voivan vaikuttaa yhteiskunnan menoon. Samalla 
yksilöiden oma arvo on määritelty työelämän kannalta toisarvoiseksi, eikä 
yksilöiden pidetä suotavana pyrkiä vaikuttamaan talouselämän strategioi- 
hin eikä päämääriin, siihen, mitä työllä oikeastaan pitäisi tuottaa. Tämä 
on osa politiikattomuuden aikakauteen astumista: kun kansallinen pää- 
tösvalta on kadonnut kansainvälisyyden kitaan, globaali kapitalismi ja 
merkityksetön tuotteliaisuus ovat langenneet yhteen niin, että myös yksi- 
löiden itsemääräämisen mahdollisuudet ja vaikutusvalta yksityiselämässä 
ovat kutistuneet. 

Yhteiskuntatieteilijä Niklas Luhmann on todennut, että talous on oma- 
lakinen järjestelmä, joka tekee kyllä vissin eron voiton ja tappion välille 
mutta ei kykene tekemään semanttista eroa eikä arvoeroa oikean ja 
väärän välille, saati että se pystyisi tunnistamaan ihmisten tarpeet.175 
Tarpeiden ja tahdon ilmaiseminen olisi politiikan tehtävä, mutta talouden 
ohjatessa politiikkaa siitäkin on tullut pelkkää hienosäätöä. Talouden 
ajatellaan järjestävän itsensä ja muut asiat siinä sivussa. Osittain näin on 
käynytkin, eli tahattomasti voimaan astunut kapitalismin ilosanoma on 
toteutunut — mutta ei suinkaan kaikkien ihmisten elämässä. Onnetonta 
on, että viime vuosikymmeninä merkityksetön tuotteliaisuus on nähty 
pelkkänä päämäärättömänä orgiana, johon kuluttajat osallistuvat. To- 
dellisuudessa ihmiset eivät ole voineet kulutusjuhliensa keskellä kovin 
hyvin. Tehokkuutta tarvittaneen jatkossakin, jotta hyvinvointiyhteiskun- 
nan perusta voitaisiin säilyttää. Itse pidänkin suurempana ongelmana 
tehokkuuden muuttumista pelkäksi merkityksiä vailla olevaksi ponniste- 
luksi. Sen vallitessa myös filosofisia ratkaisuja etsitään erilaisista eloon- 
jäämis- ja selviytymisstrategioista eikä oman elämän mielekkyydestä. 
Työelämässä koetun kurjuuden takaa paljastuu viime kädessä oman 
tahdon ja vieraan tahdon välinen ongelma. 

Nykyisessä konkurssin partaalla olevassa julkistaloudessa ei enää us- 
kota talouden voivan järjestää itsensä moraalisesti, vaan myönnetään oh- 
jailun välttämättömyys. Siksi puhutaan sopeuttamisesta ja vastuusta. 
”Markkinamekanismi” ei riitä eettisen itsejärjestymisen perustaksi, vaan 
talous pitäisi saattaa palvelemaan ihmisten tarpeita ja poliittista tahtoa. 

Työ ja vieraan tahdon ongelma 


Työttömien asemaa ei tulisi valitella, sillä heillä on useasti elämän- 
tehtävä, kun taas työssä käyvät toteuttavat vierasta tahtoa. Palkkatyölle 
on tyypillistä se, että työn kautta ihmiset eivät toteuta omaa tahtoaan. 
Sen tyyppistä työtä ei nykyään juuri ole, vaan sitä sanotaan harrastus- 
toiminnaksi. Toimiessaan sellaisen asian hyväksi, jota ihminen itse ei pidä 
tärkeänä, hän työskentelee pitkin hampain eikä ole subjekti. Myöskään 
agraariyhteiskunnan luontaistaloudessa elävä maanviljelijä ei ollut sub- 
jekti. Häntä sitoi turpeeseen hänen elatusvelvollisuutensa, jonka toteut- 
tamiseksi hän joutui raivaamaan naurispeltonsa suosta ja leikkaamaan 
vilja-aittaan jemmaamansa jyvät kaskisesta pellosta. Häntä eivät rajoit- 
taneet työelämän sosiaaliset suhteet, vaan hänen yhteytensä omaa 
tahtoaan rajoittaviin luonnonvoimiin oli välitön ja suora. Oman itsensä 
ylläpitämisen halu voi siis sekin kääntyä ihmisen tahtotilaa vastaan ja 
vaatia ihmistä tekemään työkseen jotain sellaista, mitä hän ei haluaisi. 
Tässä mielessä sekä entisaikojen että nykyajan ihmiset voivat vieraantua 
omasta tahdostaan: toinen siksi, että häntä rajoittaa hänen oman ihmis- 
luontonsa lisäksi myös varsinainen ihmisen ulkopuolella oleva luonto — 
toinen siksi, että modernissa yhteiskunnassa luonnonvoimat ja ihmisessä 
asuvat voimat kasautuvat työelämän rakenteisiin, joissa ne jatkuvasti 
piinaavat meitä. 

Usein ajatellaan, että vieraan tahdon ongelmasta päästään eroon, kun 
ihminen ryhtyy oman ammattialansa yksityisyrittäjäksi. Siten hän on 
vapaa työnantajasta ja esimiestensä komentelusta. Todellisuudessa vieras 
tahto sitoo yksityisyrittäjää yhtä tiukoin nyörein kuin palkkatyöläistäkin. 
Yrittäjän pitää sopeutua asiakkaittensa tahtoon ja toteuttaa sitä vielä 
tunnollisemmin kuin esimiestensä määräyksiä. Vieras tahto rajoittaa 
tällöinkin ihmistä ja saattaa estää hänen itsensä toteuttamistaan. 

Myös hyöty, joka työstä saadaan, on kyseenalainen. Kun ihminen ei voi 
nauttia elämästään tahtonsa mukaisesti, hän tosiasiassa myy ja luovuttaa 
pois kalleinta, mitä hän omistaa: omaa aikaansa. Tästä koituu hänelle 
itselleen usein pelkkää haittaa. Hänen kannattaisi työskennellä vain sen 
verran, että hän pysyy hengissä. Lyhyttä elämää varten on turha kerätä 
suurta omaisuutta. Elämänlanka vain lyhenee entisestään, jos kynttilää 
polttaa molemmista päistä tekemällä paljon työtä. 

Entä vallitseeko oman tahdon ja vieraan tahdon välillä sovittamaton 
ristiriita? Tähän voin vastata kieltävästi: ei vallitse. Mutta ne yhdistyvät 
harmoniseksi yhden köyden vetämiseksi äärimmäisen harvoin. Syynä 
siihen ovat työelämän metkut. Vain harvat ihmiset tekevät sitä, mitä he 
haluaisivat tehdä. Miksi näin on? Ihmisten taustalla vaikuttaa myön- 
teinen tahtotila. Miksi oman tahdon toteuttaminen kuitenkin vääristyy 
työelämässä? Seuraavassa pohditaan tarkemmin, minkälaista rulettia 

työvoiman ostamiseen ja myymiseen liittyvistä markkinoista on tullut ja 
miksi niin on käynyt. 


Minne tahansa minä menen, siellä minä olen. 


Vanhan hyvän ajan ihminen 


KUINKA TYÖELÄMÄÄN PÄÄSEE? 


Jos ihminen selviää työkykyisenä viranomaisten helvetistä, häntä odottaa 
työelämän labyrintti. Myös työyhteiskunta muodostuu hierarkkisesti ker- 
rokselliseksi, aivan niin kuin työhallinto. Se vastaa italialaisen runoilijan 
Dante Alighierin (1265—1321) Jumalaista näytelmää.l!!6 Sen nimisessä 
teoksessahan Dante kuvaa vaellustaan Helvetistä Kiirastulen vuoren 
kautta Taivaan Paratiisiin. Työyhteiskunnan pohjarakenteen muodostaa 
työttömän ihmisen Helvetti. Selvittyään ylös kattilasta ihminen pääsee 
aavistuksen verran paremnmille päiville, Kiirastuleen. Kuitenkin vasta si- 
vistys, koulutus tai eläköityminen muodostavat ihmisen maanpäällisen 
Paratiisin. Seuraavassa kaaviossa on kuvattuna työyhteiskunnan ker- 
roksellinen rakenne. 


Sivistys 


Työelämä 


Työttömyys 


Kuva 3. Työyhteiskunnan hierarkkinen rakenne 


Työyhteiskunnan kakussa on monta kerrosta niin kuin pyramidissa. 
Sivistys, joutilaisuus ja vapaa-aika muodostavat työyhteiskunnan Tai- 
vaan. Työelämässä olet vielä Kiirastulessa, ja pyramidin lappea pohja 
kuvaa työttömyyshelvetin runsautta. Dante Alighierin kirjoittama kome- 
dia oli oman aikansa supertapahtuma, joka avasi oven vakavamieliseltä 
keskiajalta renessanssin rehevyyteen. Samalla tavoin sen hierarkkinen 
luonne sopii kuvaamaan myös meidän aikamme työelämän luonnetta. 

Mekään emme elä enää vakavuus- ja totisuusihanteissa, joiden mukaan 
työssä pitää tuottaa arvoja ja työhön suhtaudutaan hartaudella. Työn- 
teosta on tullut virtuaalista komediaa, jossa pelkillä narrintaidoilla voi- 
daan yletä monipuolistuneen ammattirakenteen ja uusammattien ker- 
roksissa tasolta toiselle. Aivan niin kuin renessanssiajan kirjailijan, myös 
nykyaikaisen työttömän matka portaalta toiselle on melkoista näytelmää. 
Siinä voi liikkua ylös ja alas, eikä mikään karma takaa lopullista 
sijoitusta yhdessäkään kerroksessa. Kaikki on pelkkää buddhalaista 
uudelleensyntymistä tai Nietzschen kuvailemaa ikuista paluuta. Työ- 
yhteiskunnassa selviytyminen vaatiikin nyt näyttelijän ja silmänkään- 
täjän taitoja aivan niin kuin käärmeenlumoajan tai tulennielijän ammatti. 
Miten siis pelata korttinsa niin, että selviytyisi edes Kiirastulen tasolle? 

Parhaiten ihminen pääsee työelämään, jos hän ei altistu lainkaan työ- 
viranomaisten vaikutukselle: suoraan. Työviranomaiset onnistuvat usein 
vaikeuttamaan ihmisten oloja niin, että heidän työnsaantinsa estyy ja 
ihminen itse turmeltuu. Parhaiten ihminen saa työtä menemällä työhön 
oppilaitoksesta valmistuessaan. Tällöin hän ei putoa Belsebuubin hallitse- 
maan kellariin vaan humahtaa ainoastaan Kiirastulen kerrokseen niin 
kuin Herran lähettiläs Taivaasta. 

Työtä halajava ihminen menisikin useasti työhön suoraan oppilaitok- 
sesta, jos hän saisi aikaan työsopimuksen. Aina se ei käy päinsä. Työn- 
hakija ei ole ehkä onnistunut luomaan kontaktiverkostoa sopiviin työ- 
paikkoihin opiskeluaikanaan. Jos koulutukseen ja suoritettuun tutkintoon 
liittyy jokin muodollinen pätevyys, eli kyseessä on ammattitutkinto, 
valmistumiseen liittyy usein kynnys, jonka vuoksi ihmisellä ei ole aikai- 
semmin luotua kontaktiverkkoa turvanaan. Valmistuminen muuttaa siis 
ihmisen työpoliittista statusta, kun hän saavuttaa kelpoisuuden sellaiseen 
tehtävään, jossa hän ei ole voinut aiemmin toimia kompetenssin puutteen 
vuoksi. Esimerkkeinä ovat vaikkapa lakimiehen, psykologin tai lääkärin 
ammatit, joissa toimivilta vaaditaan tietty tutkinto. Niinpä moni koulu- 
tettu kansalainen huomaa jonakin päivänä olevansa pätevä sellaiseen 
tehtävään, jonka hoitamisesta hänellä ei ole aikaisempaa kokemusta eikä 
suurtakaan käsitystä. Hän saapuu työelämään niin kuin telkkä pönttöön. 


Työelämään saapuminen 


Telkkä on siitä erikoinen lintu, että sillä on räpyläjalat, mutta se ei pesi 
kaislikossa, kuten muut vesilinnut, vaan puussa. Lisäksi se on kolopesijä. 
Kynnyskysymys on se, miten telkkä selviytyy lennosta pönttöön. Se ei saa 
räpylöillään kiinni oksasta, jolle istahdettuaan se voisi pujahtaa aukosta 
sisään niin kuin kottarainen tai tiainen, kenenkään huomaamatta. Siispä 
telkkä ottaa ilmassa vauhtia, vetää siivet suppuun, syöksyy alaspäin, 
tekee lentoradassaan pienen U:n muotoisen mutkan, jolloin sen vauhti 

hidastuu, ja suunnistaa sen jälkeen suoraan pöntön aukosta sisään. 
Pöntön pohjalta kuuluu tömähdys, ja pian kotikolon suuaukkoon ilmestyy 
pökerryksissä olevan telkkälinnun pää! Tämä on tapa, jolla akateeminen 
työnhakija saapuu työelämään. 

Myös ihminen selviää työelämän aiheuttamasta tokkurasta nopeasti. 
Hän sopeutuu työelämän normeihin, ja hänestä tulee tavanomainen suo- 
rittaja. Hän huomaa lopulta, että työelämän tehtävät ovat niin helppoja ja 
yksinkertaisia, ettei hänen korkealla yleissivistyksellä olekaan juuri mi- 
tään annettavaa hänen työlleen. Työelämän ja sivistyksen rattaat alkavat 
pyöriä eri suuntiin. Ne surisevat työelämän eduksi ja ihmisen omaa tahtoa 
vastaan. Useimmat ihmiset päätyvät työhön kokonaan eri alalle kuin sille, 
mikä vastaisi heidän koulutustaan, tietojaan ja taitojaan. Oivallettuaan 
tämän ihmiset laiminlyövät myös koulutustaan. He limboavat tentit ja 
seminaarit alimmilla arvosanoilla. Pro gradunsa he teettävät tuttavillaan, 
elleivät onnistu valokopioimaan sitä. Kiirastulen vaikutus nuoreen opis- 
kelijaan on samanlainen kuin sen, joka täyttää rukousmyllynsä noita- 
loitsuilla ja pyörittää sitä Pirun valtakunnan puolesta. Nämä tyypit pär- 
jäävät työelämässä mainiosti. 

Yleensä ihminen löytää työpaikan helposti, jos hän suostuu toimimaan 
työelämän ja koulutuksen telapyörien välissä työelämän määräämään 
suuntaan. Mutta toisin käy, jos hän edustaa sivistysammatteja ja on esi- 
merkiksi korkeakoulun opettaja tai tutkija, taiteilija, kirjailija tai krii- 
tikko. Silloin hänen sijoittumisensa työelämään pitkittyy. Lopulta siitä ei 
tule mitään, vaan hän jää pysyvästi työviranomaisten vangiksi Juma- 
laisen näytelmän alimpaan kattilaan, nokiseen ja kafkamaiseen hiili- 
kellariin. Mutta rohkaistaan nyt mielemme ja tehdään hypoteesi, tehdään 
oletus. Katsotaan, miten edes laiskuus ei viihdy ruutikellarissa vaan hala- 
jaa silmänvalkuaiset sytyttimen valossa loistaen POIS toimettomasta 
tilasta. 


Tuotteistamisen taikaa 


Työhönottohaastatteluun valmistautuva voi nykyisin varautua siihen, 
ettei häneltä enää tiedustella tutkintotodistuksia eikä asevelvollisuuden 
suorittamista. Nykyään melkein kaikilla on riittävästi muodollista koulu- 
tusta, eikä sen todistamista pidetä tärkeänä, vaan koulutuksen ole- 
massaoloon luotetaan joko yleisvaikutelman tai netistä löytyvien tietojen 
perustella. Se voi toisaalta olla hyvin hämäävää ja tarjota mahdollisuuden 
keinotteluun. Armeijan käyntiä ja siellä menestymistä koskeva tieto puo- 
lestaan saattaa olla tärkeä sopeuduttaessa yritykseen, joka ei huoli 
palvelukseensa yhtään siviilipalvelusmiestä ja joka on täynnä reservin 
upseeriuden kautta teekkarivuosiinsa elämänsisältöä etsineitä diplomi- 
insinöörejä. Tätä nykyä yrityksiin koetetaan löytää ihmisiä, jotka eivät 

ensi töikseen karkaisi kertausharjoituksiin tai isyyslomille. Myöskään niin 
sanottu tupakkatesti, jossa pärjätäkseen hakijan on syytä kieltäytyä tar- 
jotusta savukkeesta, ei näyttele suurta merkitystä. 

Sen sijaan nykyisin työnhakijoilta edellytetään komeljanttarin taitoja. 
Tämä ei ole työelämän omalta kannalta suinkaan myönteinen asia. Ih- 
mistä ei pelasta työelämään tuo entisaikojen suomalainen ihanne, juureva 
talonpoikainen identiteetti ja kyky olla oma itsensä. Ihmisen ei enää 
sallittaisi olla oma itsensä, vaan häneltä vaaditaan esiintymisen ja va- 
kuuttelun taitoa. Kyseessä on sama olemassaolon kieltäminen, joka vaivaa 
työelämän ilmiöitä laajemminkin. Ilman edustavaa promokuvaa ja Inter- 
netsivustoa on turha olettaa pääsevänsä lähellekään työpaikkahaas- 
tattelua (tämä riippuu tietenkin siitä, millainen kuva tai sivusto on). 

Myös valintatapahtumat ovat usein illusorisia. Hakijat ja kokelaat voi- 
daan asettaa erilaisiin testeihin, joissa heitä puhutetaan toisiaan vastaan. 
Kyse on naturalistisesta eloonjäämistaistelusta ja selviytymisstrategiasta 
herkullisimmillaan. Firmat ja julkisyhteisöt eivät esiinny haastattelu- 
tilanteissa omalla nimellään. Hakijan ja työnantajan suhdetta pehmittää 
personal management -firmojen puskuri. Haastattelutilanteessa ”haastat- 
telija” on kuitenkin yleensä vain valintatapahtuman avustaja, kun taas 
tilannetta sivupöydästä seuraava ”kanslisti” on havaintoja tekevä psyko- 
logi, jolla on todellista ratkaisuvaltaa. Mikäli olet itsekin psykologi, saatat 
saada häneltä poistumiskättelyssä vastauksen: ”Kiitos vain itsellesi, ei 
viitsi kiusata kollegaa.” 


Kuinka ”persoonan” korostaminen esineellistää? 


Työtä hakevan odotetaan tätä nykyä ”tuotteistavan” itsensä. Tämän 
ihanteen aitous ei ole kuitenkaan itsestään selvä asia. Se onkin lähinnä 
ideologia, jota erilaiset konsulttifirmat ovat ylläpitäneet. Tuotteistamisen 
perusajatuksen valottamiseksi tarkastelen hetken tavaroiden taikamaail- 
maan liittyvää esimerkkiä: miten esineiden personoimiseksi tehdyt toimet 
tekevät ihmiseen sovellettuina elävästä ihmisestä esineen? 

Ranskalainen filosofi Jean Baudrillard on todennut, että postmoder- 
nissa yhteiskunnassa heikoimmatkin merkit säilyttävät mahdollisuutensa 
tulla muotiin. Tämä perustuu siihen, että jälkiteollisessa yhteiskunnassa, 
jossa tiedonvälitys on laajentanut ihmisten vuorovaikutusta, minkään 
ilmiön merkitys ei ole sidottu pysyvästi vain yhteen tulkintaan. Kulttuu- 
risen vapautumisen tuloksena esimerkiksi Ed Woodin vuonna 1958 ohjaa- 
ma kauhuelokuva Plan 9 (tunnetaan myös nimellä ”Haudanryöstäjät 
ulkoavaruudesta”) ei ole enää vain maailman huonoimpana pidetty elo- 
kuva. Aikaa myöten se on saanut myös ylimääräistä arvonlisää, kun siitä 
on kiinnostuttu lukuisten pikkuvirheiden, yleisen kommeltelun ja omalle 
tasolleen kohoavan tahattoman komiikan esimerkkitapauksena. Huonon 

muuttumista näennäisesti hyväksi ja hyvän muuttumista katsojan sil- 
missä huonoksi voidaan tietenkin myös arvostella mitäänsanomattomaksi 
relativismiksi, sillä täytyyhän komiikan tunnistamiseen liittyä aina jokin 
näkemys objektiivisesta hyvästä ja huonosta.17? Postmodernistisen relati- 
vismin yleistyttyä voidaan kuitenkin ymmärtää esimerkiksi retrospektii- 
visen esittämisen suosiota, sitä, miksi monia 1950-luvun ja 1970-luvun 
graafisia merkkejä ja tyylejä pidetään nykyään suuressa arvossa. Funktio- 
nalismin kukoistuskaudella luodut esineet ovat luonnollisesti käyttö- 
kelpoisia ja kauniita oman ajattomuutensa vuoksi, ja ne ovat puhutelleet 
tuohon aikaan lapsuutensa eläneitä, jotka nykyään ovat ostovoimaisia 
ihmisiä. Mutta ilmiöön liittyy muutakin kuin Morris Minien ja Fiat 500 
-autojen henkiinherättämisiä. Postmodernissa yhteiskunnassa merkit 
kuin merkit voivat todellakin nousta zombien tavoin haudasta. Ilmiöllä on 
kulttuurisen ja sosiaalisen dynamiikan lisäksi ihmisten persoonallisuu- 
teen liittyvä ulottuvuus. 

Puma on saksalainen urheiluvälinemerkki, joka hävisi vahvemmalle 
kilpailijalleen Adidakselle 1980-luvulla. Merkki ei ottanut alun perinkään 
elääkseen, vaan se jäi jo varhaisvaiheissaan isompansa varjoon. Muutama 
vuosi sitten Puman mainosstrategiaa vaihdettiin. Markkinoinnista vas- 
taavat totesivat tärkeän asian: yhtiön päätuoteartikkelit, jalkineet, ovat 
moitteettomia, mutta niiltä puuttuu jotakin tärkeää: omistaja. Kukaan ei 
koe niitä omakseen. Kukaan ei halunnut ostaa Pumia, kun tuotteita ei 
käyttänyt kukaan tunnettu henkilö. Puman logolla varustetun paidan 
pukeminen jalkapallotähden, huippukoripalloilijan tai maailmanmestarin 
päälle olisi tullut mittaamattoman kalliiksi. Niken ja Adidaksen kohdalla 
tämä taktiikka oli toiminut, mutta se oli maksanut kymmeniä miljoonia 
dollareita jokaista sellaista julkkista kohti, joka suostui luovuttamaan 
nimensä ja kasvonsa käytettäviksi TV-mainoksissa. Nyt rahaa oli käy- 
tössä huomattavasti vähemmän. Niinpä mainostajat päätyivät kampan- 
jaan, jossa Puma-tuotemerkkiin liitettiin omistamista yleisesti tarkoittava 
sana tai symboli. Se muistutti, että tuote kuuluu jollekin, ja näin ku- 
luttajat oppisivat ajattelemaan, että tuote on haluttu. Valinnassa pää- 
dyttiin omistamista ilmaisevaan sanaan ”my”, siis: ”My Puma's”. Ratkaisu 
oli onnistunut, koska se ei maksanut mitään. Sanathan ovat ilmaisia, ja 
mainosvideossa omistavaksi subjektiksi voitiin palkata kuka tahansa. 
Valinta onnistui hyvin myös siksi, että se toi näkyville omistamisen 
intentionaalisen rakenteen: kyseessä on suhde, joka viittaa omistettavan 
tuotteen ulkopuolelle, sitä käyttävään kuluttajaan. 

Tärkeintä on, että sana ”my” loi Puman tossuille persoonallisen ilmeen. 
Sen kautta kuluttaja saattoi mieltää ne nimenomaan hänen itsensä 
jalkineiksi eikä kenenkään muun. Niinpä niiden omistamiseen täytyi 
liittyä persoonallista arvoa, jonka voitiin ajatella ylittävän kilpailijan tuot- 
teeseen liittyvän arvon, eikä se ollut korvattavissa. Ajatuksen teki elä- 
väksi mainosvideo, jossa salskeavartaloinen jalkapalloilija poistui suih- 

kusta ja kulki nurmikentällä pakarat paljaina noutaakseen rasavillien 
varastamat jalkineensa takaisin pukuhuoneeseen. ”Ne ovat My Pumass, 
skipitawaynow!” Teksti ”My Puma's” painettiin myös jokaisen kenkälaati- 
kon kanteen. Asiakas sai siis paketissa persoonalliseksi mielletyn tuot- 
teen, jonka arvo voitiin arvioida muilla kriteereillä kuin pelkän hinnan 
perusteella. Näin tuotteen arvo saatettiin mieltää jopa sen varsinaista 
ostohintaa korkeammaksi. Ja tuotehan alkaa myydä huikeasti juuri 
silloin, kun ostaja kuvittelee saavansa maksamaansa hintaa arvokkaam- 
man tuotteen. Tätä kautta oli mahdollista todistaa vanhojen työarvo- 
teoreetikoiden, kuten Adam Smithin, David Ricardon ja Karl Marxin, 
opetukset vääriksi — aivan niin kuin virtuaalisuuteen perustuvat osake- 
markkinat olivat jo osoittaneet markkinavetoisen hinnanmuodostuksen 
”oikeaksi”. Työarvoteoreetikoiden mukaanhan tavaran arvo on tasan yhtä 
suuri kuin sen valmistamiseksi vaaditun työn ja raaka-aineen arvo, eikä 
siihen liity muita arvoja. Sen sijaan Puman kampanjan kautta liittyi. 
Puman mainosta esitettiin sittemmin maailmanlaajuisen Music Tele- 
visionin kanavilla, ja tulos oli, että brändin tunnettuvuus sekä tuotteiden 
kysyntä lähtivät räjähdysmäiseen nousuun. Merkin suosio ohitti pian 
Adidaksen, ja näin konserni oli jälleen kilpailussa mukana. 

Millä tavoin sitten esineiden personifioimiseen liittyvät havainnot 
valaisevat ihmisten itsensä markkinoimisen käytäntöjä? Ihmisenhän aja- 
tellaan olevan jo lähtökohtaisesti persoona. Miksi hänestä ajatellaan 
tulevan ”persoonallisempi” tuotteistamisen tuloksena, tai miten tuotteista- 
minen jopa heikentää ihmisen kykyä olla persoona? Kuinka ihmisten 
brändääminen kohottaa tai laskee hänen arvoaan, ja miten ”heikotkin 
merkit voivat tulla uudestaan muotiin”? 

Ihmisjoukkojen käyttäytyminen on usein hyvin vaikutusvaltaista 
mutta ei kovin tietoista. Vaikka kuluttajilla onkin nykyään paljon valtaa, 
he eivät käytä sitä tavalla, joka vahvistaisi heidän persoonana olemistaan. 
Aivan niin kuin persoonaton esine tehdään ”persoonalliseksi” käyttämällä 
sen markkinoinnissa ihmispersoonaa, myös ihmiset kuvittelevat tulevansa 
persooniksi tavaroiden omistamisen kautta. Tämä edellyttää tavaralta sen 
mieltämistä edellä esitetyllä tavoin ”persoonalliseksi”. Mutta: samalla, 
kun ihminen koettaa tehostaa ja tuotteistaa omaa persoonaansa esineillä, 
hän muuttuukin itse yhä enemmän esineen tai tavaran kaltaiseksi. 
Esineellä? tarkoitan tällöin mitä tahansa objektia, ”tuotteella' tuotannon 
kautta synnytettyä esinettä ja tavaralla? vaihdon kautta syntynyttä 
esinettä tai tuotetta. Mitä tuotteistetumpia ja muodikkaampia ihmisten 
ulkoasut ja heidän käytöksensä ovat, sitä varmemmin esineet esineellis- 
tävät ihmiset itsensä. Tuotteistamisen kautta ei enää välitykään ihmisen 
oma valinnan vapaus vaan markkinoiden valinta: markkinat valitsevat 
hänen puolestaan. Mitä vähemmän muodikkaana tai tuotteistettuna ihmi- 
nen pysyy, sitä enemmän hänen olemuksensa, ajattelunsa, käyttäytymi- 
sensä ja tapansa ilmaisevat ihmisen omaa persoonaa. Persoonallinen ilme 

tuotetaan todellisuudessa normirikkomusten ja -poikkeamien kautta. 

Huolestuttavaa on, että työelämässä ihmistä velvoitetaan olemaan en- 
tistä enemmän markkinaesineiden kaltaisia. Heidän pitää olla kuin Puma. 
Heidän ei suvaittaisi olevan olemassa omana persoonanaan, vaan heitä 
taivutellaan tuotteistamaan itsensä tavoilla, joilla omistajan persoona 
todellisuudessa heikkenee. Ennen pitkää ihmisestä itsestään tulee hänet 
ehdollistaneen markkinamekanismin omaisuutta, aivan niin kuin herran 
ja rengin tai pelkäksi ”reagoijaksi” houkutellun tapauksissa. Irvokasta on, 
että tätä kaikkea sanotaan human resources -toiminnaksi (HR). Voimme- 
kin nyt päätyä erääseen tärkeään tuotteistamista koskevaan johtopäätök- 
seen: jotta ihmisen myönnettäisiin olevan persoona, häntä taivutellaan 
tuotteistamaan itsensä, mutta persoonan edustamisen nimissä hänen 
pitää todellisuudessa kieltää oma persoonansa. Ja paradoksin takana 
vaikuttaa edelleen eräs tietty tosiasia: ihmiselle manipuloitu persoonana 
olemisen vaatimus ei ole hänen persoonansa. 

Keskeisimmän kritiikin ansaitsevat tuotteistamisen äänitorvena toimi- 
vat pääideologit. Nykyajan työyhteiskunnassa järkevät ihmiset pakote- 
taan kinastelemaan sellaisia ideologioita vastaan, joita filosofiassa yhtä 
hyvin kuin arkielämässäkin pidetään yksiselitteisesti kielteisinä asioina. 
Niitä ovat juuri edellä mainitut tuotteistaminen, esineellistäminen, it- 
sensä markkinointi ja brändäys. Työviranomaisten tai HR-konsulttien 
suosittamina nuo ihanteet eivät varmasti muutu entistä paremmiksi. 


Brändimarkkinoinnin loppu: kumous tuotannon arvoketjussa 


Vaikka semioottiseen siirtymään (eli merkitysten muuttumiseen huonosta 
hyväksi ja kääntäen) sisältyykin paljon vapauttavia vaikutuksia, merki- 
tysten määrittelyyn liittyvä mielivaltaisuus on ohjannut myös haitalliseen 
arvorelativismiin. Selvimmin se näkyy juuri sen tyyppisessä ihmisku- 
vassa, jossa ihmisestä itsestään tehdään väline. 

Monet yhteiskuntakriitikot ovatkin nousseet ihmisten ja tavaroiden 
brändäämistä vastaan. Tunnetuimman esimerkin tarjoaa kanadalainen 
kansalaistoimija Naomi Klein, joka julkaisi vuonna 2000 kohua herättä- 
neen teoksen No Logo.178 Kirjoittaja arvosteli teoksessaan brändipainot- 
teista kulutuskulttuuria ja väitti, että esimerkiksi Niken logolla tuotettuja 
vaatteita valmistettiin työturvallisuutta sekä työaika- ja minimipalkka- 
lakeja rikkoen maailman köyhimmissä maissa, kuten Indonesiassa, Kam- 
bodzassa, Vietnamissa ja Pakistanissa, tavoitteena yhä suuremmat tuotot. 
Toisaalta hänen käsityksiään arvosteltiin epätarkkuuksista ja niitä koh- 
taan esitettiin vastakritiikkiä. Esimerkiksi ruotsalainen taloustieteilijä 
Johan Norberg todisteli teoksessaan Globaalin kapitalismin puolustus 
vuonna 2001, että Kleinin mielipiteet perustuvat valikoivaan tilastojen 
tulkintaan ja asioiden tarkoitushakuiseen yhdistelyyn ja että brändit ja 

logot ovat pikemminkin suojelleet ihmisiä työvoiman riistolta ja hyväksi- 
käytöltä. Norbergin mukaan juuri brändi takaa, että tietyn tavaramerkin 
omistavan yrityksen on järkevää pitää huolta maineestaan ja työnteki- 
jöistään.17? Logolla varustetut tuotteet ovat hänen mukaansa eettisemmin 
tuotettuja kuin merkittömät, sillä yritysten ei kannata pilata mainettaan 
eikä mainostamiseen investoimiaan sijoituksia ajattelemattomalla tuotan- 
non tavalla. Muuten asiaan puuttuu joku kiilusilmäinen aktivisti. Nämä 
ikävyydet ovatkin ohjanneet olosuhteiden korjaamiseen, mutta toisaalta 
brändimarkkinoinnin tähti on ollut viime aikoina pysyvästi laskussa — 
pääasiassa muista kuin etiikkaan tai tuotannon tapaan liittyvistä syistä. 

Brändi on oman määritelmäni mukaan symboli tai funktio, joka liittää 
tuotteen tiettyyn mielikuvaan kuluttajan tajunnassa. Sen tavanomaisin 
manifestaatio on juuri logo eli merkki. Brändääminen on käsitykseni 
mukaan tiensä lopussa, ja syyt siihen ovat kuluttajarationaalisia. Ihmiset 
eivät kiinnostu pelkästään merkeistä, mikäli ne eivät tuota heille 
lisäarvoa. On kenties suuriarvoista kulkea Calvin Kleinin pikkupöksyissä, 
joiden merkki näkyy vyötäröltä housujen repsottaessa puolitangossa. 
Mutta tavaramerkeistä riippumattomien muotitalojen, kuten Hennes & 
Mauritzin ja lähes samalla konseptilla toimivan ranskalaisen Delaveinen 
suosio kertoo, että ihmiset eivät erityisemmin välitä siitä, mitä nimen- 
omaista merkkiä tuote on, kunhan se muutoin vastaa merkkituotetta. 
Tämä kertoo tietoisen kuluttajan syntymisestä. 

Käytännössä se merkitsee myös vallankumousta markkinoinnin arvo- 
ketjussa. Tuottajat ja kauppiaat eivät voi enää lähestyä kuluttajia entisen- 
laisin oletuksin ja asentein. Kun ihmisten aatteet eivät ole samanlaisia 
kuin ennen, heidän vaatteensakaan eivät voi olla entisenlaisia. Muutos on 
alkanut kuitenkin ihmisten sisältä päin eikä ”tuotteistettuna” ulkoa. 
Niinpä myös kuluttamiseen liittyvä manipulaatio eli markkinointi ja sen 
eräs osa-alue eli mainostaminen on täytynyt ajatella uudestaan. Perin- 
teiset mainostoimistot toimivat aikoinaan toteuttajina. Ne omaksuivat 
alun perin eräänlaisen suorittajan roolin: niiden katsottiin toteuttavan 
tuotteiden tai palvelujen valmistajan tahtoa iskeä markkinoille mitä ta- 
hansa sellaisia tuotteita, joita valmistajat halusivat myydä. Sitten ne 
yrittivät saada ostajan hankkimaan niitä ehdoilla, jotka tuottaisivat 
valmistajille ja myyjille mahdollisimman paljon voittoa. 

Tietoisen kuluttajan syntymisen myötä tämä kaava ei enää toimi. 
Mainosrahat menevät usein hukkaan, jos niillä koetetaan yhä tehok- 
kaammin, valvotummin ja aukottomammin pakottaa ihmiset tähän tuotta- 
misen ja kuluttamisen väliseen kaavaan — ja vieläpä niin, ettei kuluttaja 
huomaisi asiaan liittyvää manipulaatiota vaan kuvittelisi olevansa vapaa. 
Parhaiten menestyvät nykyään sellaiset mainostoimistot, jotka perustavat 
toimintansa ihmisten tarpeiden analysoimiseen: sen selvittämiseen, mitä 
ihmiset oikeastaan haluavat. Ja mitäpä tämä on muuta kuin marxilaisen 
perusajatuksen toistoa: ihmisten tarpeiden pitää ratkaista, mitä tuote- 

taan, millä ehdoin ja kuinka paljon. Näin selviää myös se, minkälaisella 
toiminnalla teollisuuden ja kaupan kannattaa koettaa vaurastua. Kulut- 
taja pitäisi siis tunnustaa todelliseksi kuninkaaksi. Tällöin mainostoimis- 
tojen tehtäväksi muodostuisi yritysten johdon informoiminen sekä yhtiöi- 
den strategioihin vaikuttaminen. Tämä puolestaan tuottaa kauhun hetkiä 
yritysten omille markkinointiosastoille, joiden tehtävänä on ollut saman 
asia-alueen hoitaminen yritysten sisällä. Tieto näyttää kuitenkin kulke- 
van paremmin, kun se tulee ulkopuolelta tai suoraan kentältä. 

Negatiivisen tilinpäätöksen korjaamiseksi monissa organisaatioissa 
riittäisi se, että totuttu hierarkia käännettäisiin ylösalaisin kuin tiimalasi, 
jolloin hiekka alkaisi valua uuteen suuntaan. Juuri tätä kutsun kumouk- 
seksi markkinoinnin arvoketjussa. Vaikutusvaltaiseksi tunnustettaisiin 
jälleen ihminen ja hänen tarpeensa, jolloin tuloksiakin voitaisiin tuottaa 
täysin terveellä pohjalla olevan, niin kuluttajien kuin ympäristönkin pa- 
rasta ajattelevan, idean pohjalta. Ensinnäkin (1) toiminnan pitää nojautua 
win-win-strategiaan, jolloin lisäarvoa tuotetaan reilun pelin perus- 
ajatuksen mukaisesti sekä kuluttajille että tuottajille — ilman brändien ja 
logojen taakse piiloutuvaa vilpillisyyden ilmapiiriä. Toiseksi (2) kulutta- 
jalle tuotetaan aitoa lisäarvoa niin, ettei kuluttaja koe enää maksavansa 
turhasta — paitsi tietysti halutessaan, esimerkiksi tavoitellessaan tietoi- 
sesti ylellisyyttä tai hetken lumoukseen liittyvää kauneutta. 

Tuulikoneet käyvät edelleen mainostoimistojen luomissa Elvital-mai- 
noksissa, vaikka tämä epätoivoinen brändäys on huippukallista, välineel- 
listä, ihmisiä aliarvioivaa ja tehotonta. Kun brändimarkkinoinnin joutsen- 
laulu on kuultu mainosmaailman omassa piirissä, miksi sitä ei otettaisi 
vastaan myös politiikassa ja hallinnossa? Valistuneen kuluttajan synty- 
misen myötä valheellisuuden ja manipulaation ajat ovat ohi, ja ihmisiä 
kiinnostaa lähinnä se, millaisia asiat ja ihmiset todella ovat ja mitä 
heikkouksia tai vahvuuksia asioihin liittyy. Vain tältä pohjalta voidaan 
tuottaa aitoa ja kestävää lisäarvoa. Kuluttajat toki ajattelevat aina vain 
omaa hyötyään, mutta tietoisilla markkinoilla voikin menestyä vain sel- 
lainen tuottaja, joka pyrkii synnyttämään lisäarvoa toiselle osapuolelle eli 
asiakkailleen. Taloudellinen menestys tulee tällöin ikään kuin toiminnan 
sivuseurauksena. Useimmiten sitä kuitenkin kertyy, sillä hyvät ja tar- 
peellisiksi koetut hankkeet eivät voi olla menestymättä. Edessämme on 
autenttisuutta korostava aitouden aikakausi, jonka kuluessa myös työ ja 
sen todellinen arvo palautetaan kunniaan. 


Tuotteistamisen vaarallisuus ja luottamuksen varallisuus 
Ideologioiden voima perustuu vaikutusvallan epäsuoruuteen, siihen, ettei 


niitä tunnisteta niiden kukoistuskautena. Ne ovat kuin televisiomainoksia, 
joita ei voi aina erottaa esitettävästä elokuvasta. Mutta aatteen tai ideo- 

logian viimeisen myyntipäivän kuluttua umpeen tilanne voikin olla toi- 
nen, ja niitä kaupustelleille saattaa käydä kuten villin lännen mikstuura- 
kauppiaille, jotka olivat usein kadonneet myyntipaikalta, kun asiakas seu- 
raavan kerran tuli käymään. Luultavasti saamme ennen pitkää naures- 
kella myös tuotteistamisen ihanteille aivan niin kuin vanhoille musta- 
valkoisille Pekka Puupää -elokuville, ja kenties niin käy jo lähitulevaisuu- 
dessa. 

Tuotteistaminen ja muu hölinä jäävät usein lyhytaikaisiksi ilmiöiksi. 
Joskus tosin sattuu, että tuotteistaminen ja tuotteena oleminen ovat osa 
työtehtävää tai ammattikuvaa. Pelkistetyn esimerkin tapauksesta tarjoaa 
tuote-esittelijän ammatti. Tuote-esittelijän nimenomainen tehtävä on uh- 
rautua tuotteelle ja elää tuotteensa myynnillä niin, että tuotteen ohella 
hän tulee tuotteistaneeksi myös itsensä. Tuote-esittelijää ei ole olemassa 
ilman tuotetta, jota hän esittelee. Tuotetta varten puolestaan ei ole ole- 
massa kysyntää ennalta, vaan tuote-esittelijän tehtävä on luoda myytävä 
tuote houkuttelemalla ihmisiä heräteostoksiin. Tuote-esittelijä on siis 
eräänlainen Sayn lain henkilöitymä, jolle ominaisen uustyön piirteenä on 
juuri se, mitä Heidegger kutsui ”lörpöttelyksi” (das Gerede).180 Mutta onko 
työelämällemme hyväksi, jos se alkaa koostua pelkästä kosiskelusta, 
ihmisten perään huutelemisesta ja kaupustelusta? 

Tuotteistamisen ja tavaroiden taikomisen keskellä rehellisyys, vilpittö- 
myys ja luottamus olisivat suositeltavampia arvoja töitä ja niiden tekijöitä 
etsiville. Myös yritysmaailma on alkanut viime aikoina kiinnostua näistä 
vanhoista hyveistä. ”Oman osaamisen tuotteistamista ja markkinointia” 
voidaan pitää jo ohitettuna vaiheena ihmislajin historiassa, ja niiden 
sijasta puhutaan taas luottamuksesta. Pelkkä bisneshän voi aika ajoin 
mennä kuralle, ja yrityksen raappahousut voivat olla niin pahasti rou- 
dassa, että niissä voisi säilyttää lampaanviulua. Mutta rehellisyyden täy- 
tyisi silti pitää, sillä luottamus muodostaa toiminnan perustan kaikissa 
ihmissuhteissa, vaikka välillä tulisikin taloudellisesti takkiin. 

Esimerkiksi pankeissa meni 1990-luvun alkuvuosina säälimättömän 
huonosti. Pankkitoiminta ei koostu kuitenkaan mistään muusta kuin luot- 
tamuksesta. Rahan anto- ja ottolainaus perustuvat liikelaitosta kohtaan 
tunnettavaan luottamukseen. Sen vuoksi bisneksenteko on vasta toissijai- 
nen arvo jopa kapitalismin päämajassa, pankissa. Esimerkiksi pankki- 
salaisuus ei (olisi) saanut murentua siitäkään huolimatta, että Suomen 
pankkijärjestelmä oli käytännöllisesti katsoen konkurssitilassa. Vaikeista 
ajoista selviydyttyään luottamuksen varaan voi rakentaa liiketoimintaa 
tulevaisuudessa, ja toimintaa sen mukaan sanotaan going concern 
-periaatteeksi. Kun rehellisyys, vilpittömyys ja luottamus tunnustetaan 
noin tärkeiksi asioiksi bisneksessäkin, niin miksi se ei olisi sitä myös 
paljon vähäpätöisempinä pidetyissä asioissa, kuten organisaation omissa 
ihmissuhteissa? 

Sirkusleijonien naamiohuvit 


Tuotteistamista haitallisempaa työnhaussa lienee vain hyvä itsetunto, 
johon psyykkaajat ja sparraajat koettavat hypnotisoida työnhakijoita. Työ- 
paikkahaastattelujen käänteissä ihmistä taivutellaan vakuuttelemaan 
hyvää itsetuntoa ja panssaroimaan itsensä liituraidan tai jakkupukujen 
kipsiin. Todellisuudessa ”hyvän itsetunnon” korostaminen on merkki 
itsepetoksesta, sillä se perustuu defensioon eli puolusteluun. ”Huonon 
itsetunnon” poteminen taas kertoisi rohkeudesta epäillä omaa itsetuntoa 
ja olisi sen vuoksi terveen itsetunnon merkki! Se, joka myöntää, ettei 
tunne itseään, tuntee itsensä parhaiten. Pelottavaa on, että tullessaan 
ulos erilaisten työelämävalmentajien kursseilta nyrkkeilijöiden, jääkiek- 
koilijoiden ja rymyjohtajien itsetunto on todella vahvistunut, ja he kat- 
sovat olevansa myös merkittäviä filosofeja. 

Filosofia ja hyvä itsetunto ovat vaarallinen yhdistelmä, sillä yritys- 
filosofit ovat henkilöitä, jotka eivät osaa sanoa mitään epäsuorasti tai 
tyylikeinoa käyttäen vaan ainoastaan ilman tyyliä ja suoraan. Kun siihen 
yhdistetään ”hyvän itsetunnon” karkaisemaa puhdasta voimaa, on murhe- 
näytelmä valmis. Lentävien sloganien takaa paljastuu merirosvon olka- 
päällä asustava henkinen jättiläinen niin kuin salonkileijonan kulissien 
takaa hiipii pieni peukaloinen. Todellisuudessa työelämä on työnhausta 
alkaen vertauskuvallista ja vihjeenvaraista toimintaa, jossa tuotteista- 
misen itsepetos osoittautuu pahimmaksi petokseksi juuri sen läpinäkyvyy- 
den vuoksi. Työnantajat ovatkin kiinnostuneita lähinnä siitä, minkälainen 
hakija on ihmisenä, ja siksi heidän tärkein tehtävänsä on murtaa teen- 
näisyyden muuri. Myös monet arvo- ja normisektorilla liikkuvat puheen- 
aiheet, joita työnhakutilanteissa esitetään, ovat vain verhottuja tiedus- 
teluretkiä kyseisen henkilön ajatusmaailmaan. Niiden avulla koetetaan 
tunnustella, tuleeko hakijan kanssa toimeen, vai kehittyykö hänestä se 
hirveä käenpoikanen, joka kuoriuduttuaan alkaa tapella muita vastaan ja 
työntää sekä munat että poikaset pesästä. 

Sen tunnistamiseksi, mistä puhutaan, onkin tärkeää tietää, kuinka 
asioista puhutaan. Asioista puhutaan valitettavan usein epäsuorasti tai 
symbolisesti. Suurten firmojen syväkurkut saattavat esimerkiksi jakaa 
mitä ankarimpia toruja toteamalla, että ”piripintaan lastattua venettä ei 
saisi keikuttaa” tai ”miksi tappaa lypsävää lehmää”. Uteliaisiin kysy- 
myksiin he puolestaan toteavat arvoituksellisesti, että ”siinä on siinäkin 
oma mysteerinsä”. Uhkauksiin he vastaavat rauhallisesti, että ”noin sa- 
nottaessa mentäisiin jo pitkälle asioiden edelle”. Kokemattomalle lör- 
pöttelijälle he vihjaavat, että ”ajatuksesi ei ollut tyhmempi”, ”sinähän olet 
reipas” tai että ”minähän opin sinulta paljon”. Rakentaviin ehdotuksiin, 
joihin he eivät suostu ottamaan kantaa, he toteavat niin kuin vasta- 
karvaan silitetty Paavo Väyrynen: ”pannaan asia korvan taakse” tai ”minä 

jaan tämän näkemyksen”. Ja mikäli heitä perätään jotakin, mihin he eivät 
pitkin hampainkaan suostu, on vastaus kaksimielisen myöntävä ja kiel- 
tävä: ”Elämäntehtävänäni pidän, että asia hoidetuksi tulee.” 

Todelliset johtajat ja työelämässä menestyjät ovat usein poliitikkoja 
myös työyhteisöissä. He ovat luikertelijoita tai viirejä, jotka tietävät, mistä 
tuuli puhaltaa. He myös kääntyilevät sen mukaisesti. He puhuvat niin 
kuin Jeesus, Sokrates, Muhammed ja Buddha: vertauskuvien avulla. 
Tämä onkin ainoa asia, joka yhdistää heitä esikuviinsa. Syvästi symboliset 
arvovaltakiistat he ratkaisevat golfkentillä, lohijoilla ja metsästysretkillä, 
joiden aikana he joskus ampuvat toisiaan diplomaattisesti persauksiin. 
Tämä vääristynyt kommunikaatio on tietysti erittäin lapsellista, mutta 
sitä on välttämätöntä ymmärtää voidakseen tulkita oikein työelämän 
arvoituksellista kryptografiaa. 


Honestly is the best policy 


Edellä selitetyssä valossa työnhakijat voivat arvioida uudestaan työn- 
hakuun liittyvän näytelmän lavasteita, näyttelijäntyötä ja ohjausta. Toi- 
saalta myös työnhakija voi olla joskus työnantajan asemassa. Olisi 
mahdotonta muotoilla ihanteellisen työhönottotapahtuman nallia, sillä 
tilanteet ja ihmiset ovat erilaisia. Mutta filosofiset suuntaviivat voidaan 
kyllä esittää. Kilpailun, röyhistelyn ja tuotteistamisen sijasta luottamuk- 
seen perustuva työntekijöiden valinta ja osaamisen tunnistaminen edel- 
lyttävät ihmisiltä empatiaa eli myötätuntoa ja transferenssia eli tunteen- 
siirtoa: kykyä eläytyä toisen ihmisen asemaan. 

Työpaikoista käytävä kilpailu tekee ihmisistä usein kylmiä ja kovia. 
Sellainen ei ole paras mahdollinen työntekijä. On kaikkien osapuolten etu, 
että ihmiset pysyvät totuudessa. Työhönottotilanteessa periaatteellisista 
ja ideologisistakaan kysymyksistä keskusteleminen ei ole välttämättä 
pahasta. Se edustaa vain rehellisyyttä ja älyllisyyttä. Usein ajatellaan, 
että työhaastatteluissa kaikki sellainen on suositeltavaa, mikä palvelee 
hakijan päämäärää: työpaikan valloittamista. Todellisuudessa pyrkyryys 
ja myötäileminen voivat kääntyä hakijaa vastaan, sillä työnantaja ei saa 
hänestä rehellistä kuvaa. Olisi siis parempi, että hakija kertoisi myös 
mahdollisista periaatteellisista erimielisyyksistään, sillä se edustaisi tuota 
paljon kaivattua luottamusta, josta vallitsee pula kaikilla maailman pää- 
omamarkkinoilla, myös sosiaalisen pääoman markkinoilla. Ja erimielisiä 
käsityksiähän ei ole vain joillakin tietyillä ihmisillä vaan kaikilla. Myös 
monet pitkäaikaiset työntekijät ovat organisaationsa toimintaperiaatteista 
vakavasti ja jyrkästi eri mieltä. Erimielinen ihminen on usein työyhteisön 
pelastava enkeli. 

Työpaikan tavoitteleminen pyrkimällä on osoitus työvoiman värväys- 
menettelyn kieroutumisesta. Pyrkiminen on aikamme sairaus, aikamme 

tauti. Pyrkiminen ja pyrkyryyteen pakottaminen alistavat ja halventavat 
ihmistä. Työ lavastetaankin ankaran pyrkimisen kohteeksi, koska sillä 
tavoin vihatusta asiaintilasta toivotaan tulevan jotain perin tavoiteltua. 
Miksi alisteista asiantilaa pitää sitten anoa? Pyrkimään pakottaminen 
opettaa ihmiselle, että hän ei ole muka omana itsenään mitään. Ja kui- 
tenkin hän on äärettömän paljon opetettua pakkopyrkyryyttä korkeam- 
malla tasolla! Esimerkiksi työvoimaneuvoja saattaa tähdentää, kuinka 
tärkeää on, pääseekö työtön työhaastatteluun ja miten hän siellä pärjää. 
Tämä opettaa ihmistä alistumaan niin, että työnantajat eivät ala pitää 
häntä tavoiteltavana. Myös koulutus ja opiskelu on kyllästetty pyrkimi- 
sellä. Opiskelemaan meneminen tehdään vaikeaksi lavastamalla se ”pää- 
semiseksi”, joka puolestaan on seurausta ankarasta pyrkimisestä. Kaikkea 
anotaan, pyydetään, kaivellaan ja maanitellaan. Mitään ei voisi ansaita, 
ottaa ja saada reilusti. 

Ja paradoksaalista on, että näiden tavoiteltujen asioiden pitäisi olla 
itsestäänselvyyksiä. Pyrkyryyden perinteen taustalla onkin ideologia: na- 
turalismi. Ihmisten motiivien tulkitaan juontavan juurensa kilpailusta. 
Jos kilpailua ei ole, sitä pitää järjestää, niin kuin eräät käytännöllisesti 
motivoituneet ihmiset järjestävät joutoaikansa tuhlaamiseksi urheilu- 
kilpailuja. Sivistyneelle ihmiselle pyrkimistä ei ole olemassakaan. Hän 
voikin pyrkiä ja vaatia tasa-arvoa vain sen todistamiseksi, ettei hän ole 
muita ihmisiä korkeampitasoinen tai sivistyneempi. Taitonsa tuntevan ja 
asiantuntemuksensa tietävän ihmisen siirtyminen työelämään on niin 
kuin Nietzschen: se on pelkkää tilapäistä pudottautumista — mutta ei ker- 
jäämään eikä kaupustelemaan, vaan poimimaan kypsän hedelmän. 


Testeistä selviytyminen 


Totuutta etsiessään monet henkilöstöjen valintaan erikoistuneet firmat 
testaavat pyrkijät perusteellisesti. Sillä tavoin ne koettavat antaa itses- 
tään mahdollisimman luotettavan kuvan. Kun testi on tieteellinen (useim- 
miten psykologinen), työtä hakevan kallo on läpivalaistu huolellisesti. 
Mutta testit ovat myös varsin läpinäkyviä, ja niiden kautta hakija voi 
luoda itsestään haluamansalaisen kuvan. Ne muistuttavat armeijan käyt- 
tämää P-testiä, joka mittaa sekä älykkyyttä, lahjakkuutta, soveltuvuutta 
että luonteenpiirteitä. Niiden luotettavuus onkin lopulta alhainen ja 
merkitys vain suuntaa antava. Esimerkiksi itse valehtelin aikoinani ky- 
seisessä testissä niin, että testi paljasti esiin ”johtajaksi erinomaisesti 
soveltuvan persoonallisuusrakenteen”, joka on analyyttinen, järjestel- 
mällinen, luotettava, ulospäin suuntautuva ja opportunistinen. Mikään ei 
valitettavasti pitänyt paikkaansa. Testitulosta ei lainkaan haitannut, että 
valehtelin haluavani olla kukkakauppias. Muihin valehtelemiini piirtei- 
siin yhdistettynä sekin saattoi tulla tulkituksi esimerkiksi niin, että osaan 

pitää myös miehentaimet järjestyksessä ja sitoa heidät kauniiksi kim- 
puiksi. 

Henkilöstöjen valinnassa käytetyt tehtävät ovat samanlaisia. Myös 
niitä voi hämätä mielin määrin, jos osaa, eikä hämääminen vaadi vält- 
tämättä esitietoja eikä psykologista asiantuntemusta. Ainoan esteen 
valehtelulle asettaa se, että kysymyksiä voidaan toistaa. Jos asianomainen 
puhuu itsensä kanssa ristiin, hän joutuu kiikkiin. Siksi on syytä muistaa 
mitä on valehdellut, jotta voi valehdella saman asian uudestaan. Per- 
soonallisuustesteissä voi valehdella niin paljon kuin sielu sietää. Pelkkään 
kaavakkeiden täyttämiseen perustuvat testit eivät paljasta ihmisten per- 
soonasta mitään todellista myöskään siinä tapauksessa, että testattavat 
toimisivat testeissä vilpittömästi. 

Epäluotettavuus muodostaa kaupallisessa hyötykäytössä olevien per- 
soonallisuustestien keskeisen ongelman. Jokaisella työnhakijalla on int- 
ressi antaa itsestään mahdollisimman myönteinen kuva. Niinpä hänellä ei 
ole syytä vastata testeissä totuudenmukaisesti vaan tavalla, jonka hän 
arvelee edistävän omaa etuaan. Poliisilla on tätä nykyä käytössään 
valheenpaljastuskone, joka lukee kuulusteltavan sormenpäihin kiinnitetty- 
jen tunnistimien avulla, milloin kuulusteltava todennäköisesti valehte- 
lee.18! Tosin tämäkään testi ei takaa täydellistä luotettavuutta, eivätkä 
tuomioistuimet kelpuuta laitetta todistajaksi, sillä ihmiset voivat hikeen- 
tyä monesta muustakin syystä kuin valehtelun vuoksi. Sivistyneissä länsi- 
maissa salaisilla poliiseilla ja tiedustelupalveluilla on käytössään myös 
totuusseerumeita, joilla ihmisten aivoja voidaan aktivoida niin, että sieltä 
saadaan puristetuksi haluttu totuus. ”Lääkitseminen” kun ei vielä riko 
Geneven yleissopimusta. Moraalisesti takapajuisemmat valtiot käyttävät 
vähemmän hienostuneita keinoja. 

Mutta pelkästä paperista valmistettujen persoonallisuustestien ongel- 
ma on, että ne voivat johtaa harhaan sekä käyttäjiään että niiden koh- 
teita. Testattavat ihmiset voivat hämätä testin suorittajia. Kielteisillä tai 
myönteisillä testituloksilla voi olla aiheettomasti joko lannistava tai kan- 
nustava merkitys työnhakijalle itselleen. Koska persoonallisuustestien 
asema työhaussa on sama kuin piikkilankaesteiden, neuvon jokaista 
ihmistä valehtelemaan niissä omaksi edukseen. Totta puhuessasi saatat 
toisaalta edistää omaa etuasi yhtä hyvin, mutta harkitse vastauksesi ja 
sanasi! Inhimillistä kohtaamista sisältämättömät testit eivät kohtele 
sinua itseäsi persoonana vaan välineenä. Niinpä käytä sinä puolestasi 
persoonallisuustestejä välineenä. Ja pysy loitolla sellaisesta toiminnasta, 
jossa ystävä kadunkulmassa kutsuu sinut ”ilmaiseen persoonallisuus- 
testiin”. 

Normaalien loppuminen 


Useinkaan vain tekijä ei etsi työtä, vaan työ etsii tekijää. Ensinnäkin 
sopivista henkilöistä vallitsee pulaa. Ja toiseksi, pätevä työvoima on 
yleensä niin kallista, että tehtäviin kannattaa etsiä aina mahdollisimman 
erinomainen henkilö. Niinpä valintaseulan täytyy ulottautua kauas ja olla 
mahdollisimman tiheä. Aina ei kuitenkaan riitä, että etsitty henkilö on 
kyvykäs, osaava ja taidokas. Lisäksi hänen pitäisi olla 24-vuotias, mie- 
luiten kaksi loppututkintoa suorittanut reipas ja sopeutumiskykyinen 
yksilö, jolla on työkokemusta esimiestehtävistä, koeteltu ammattitaito ja 
vakuuttava työura. Ennen tällaisen ihmisen laskeutumista maan päälle 
voimme muutamasta ominaisuudesta tinkimällä löytää hänen kaltaisensa 
henkilön hautausmaalta. 

Työnantajien ongelma on, että he eivät löydä töihin enää tavallisia 
keskivertokansalaisia. Normaaleita ihmisiä ei enää ole, kun kaikki ovat jo 
olevinaan jotakin. Niinpä tavallisista limppulapioista on huutava pula. 
Heitä ei riitä edes pääministereiksi eikä Nokian johtoon. Työtehtäviin ei 
löydetä ketään normaalia, koska kaikilla on jo liikaa persoonaa. Työn- 
antajien mielestä he toteuttavat vain itseään eivätkä työnantajansa mää- 
räyksiä. Toisaalta tämänkaltainen linjanveto merkitsee luovuustyhjiötä 
kyseiseen organisaatioon ja allekirjoitusta firman konkurssihakemukseen 
— tai ainakin lopun alkua. 

Esimerkiksi huippujohtajista on kaikkialla huutava pula, sillä normaa- 
leita keski-ikäisiä mieshenkilöitä ei ole riittävästi saatavilla. Heidän 
etsiskelynsä on kuitenkin turhaa ja tuhoisaa. Miksi ihmisen pitäisikään 
olla mukiinmenevä ja tavallinen? Työpaikkailmoitukset avaavat mielen- 
kiintoisen näköalan työpaikkojen täyttämiseen liittyvien toiveiden aarteis- 
toon. Työnantajien työpaikkailmoituksissa töihin halutaan ihmisiä, joiden 
tärkeimmäksi ominaisuudeksi arvotetaan ”sosiaalisuus”, ”yhteistyökykyi- 
syys” ja ”verkostoituminen”. Töihin ei siis haluta luovia ihmisiä, jotka toi- 
mivat itsenäisesti ja jotka tietävät, mitä tekevät. Sosiaalisuus, yhteistyö- 
kykyisyys ja verkostoituminen ovatkin todellisuudessa vaatimuksia ja 
uhkauksia, joilla pelotellaan ja riistetään yksilöiden persoonaa. Heistä 
haluttaisiin käyttöön vain heidän julkinen puolensa, ei heidän tunnedyna- 
miikkaansa, taustaansa eikä persoonaansa. Sosiaalinen, yhteistyökykyi- 
nen ja verkostoitunut on siis Kuka Tahansa: hän on pelkkä väline. 

Sosiaalisuuden vaatiminen merkitsee usein sitä, että ihmisen todelliset 
resurssit eivät pääse esille. Mitä sosiaalisuutta tai yhteistyökykyisyyttä 
haluaville pitäisi sitten vastata? Heille voisi vastata esimerkiksi näin: 
”Kyllä, kyllä, minä olen erittäin sosiaalinen ja yhteistyökykyinen: epä- 
sosiaalisiin yksilöihin suhtaudun kielteisesti, ja niihin, jotka eivät suostu 
tekemään kanssani yhteistyötä, suhtaudun täysin torjuvasti!” Sosiaalisuu- 
den ja yhteistyökykyisyyden edellyttäminen ovat yksipuolista alistamista, 

jolla ihmisen oma tahto halutaan valjastaa kollektiivien palvelukseen. 
Sosiaalisuuden ja yhteistyökykyisyyden vaatijat eivät ole usein itsekään 
kovin sosiaalisia eivätkä yhteistyökykyisiä vaan määräileviä ja hallitse- 
maan pyrkiviä tyyppejä. Juuri heidän omat pyyteensä paljastavat, että 
takana on massakulttuurin ja joukkuehengen mukainen arvomaailma, 
joka ei piittaa yksilösuorituksista vaan käyttää työntekijöiden taitoja 
pelkkänä välineenä. Verkostoituminen taas on synonyymi riippuvuudelle. 

Tällaista termistöä viljelevän retoriikan rekrytointikäytäntö voi johtaa 
vain yhtä hullunkuriseen vastaretoriikkaan, kun ihmiset antavat johda- 
tella itseään puolusteluun ja itsensä kehumiseen. Seurauksena on keski- 
luokan arvoihin ja asenteisiin perustuvia hakemuksia, joiden kautta ihmi- 
sestä piirtyy kerrassaan koominen ja kummallinen kuva: ”Arvoisa työn- 
antaja! Pyydän saada tulla huomioon otetuksi täytettäessä yrityksessänne 
haettavaksi julistettua toimistosihteerin tointa. Luonteeltani olen sosiaali- 
nen, yhteistyökykyinen ja riippuvainen. Lempiruokiani ovat keskiolut ja 
HK:n sininen lenkkimakkara.” —- Hän varmaan saa työpaikan.182 


Whatever you do, don? never lie, just 
be yourself and don? hurt yourself 
and yow'll be happy when you die. 


Hiphop-yhtye Kwan laulussaan !83 


TOIMINTA TYÖNHAKUTILANTEESSA 


Olen edellisissä luvuissa neuvonut työpaikan hakijoita valehtelemaan ja 
levittämään itsestään mahdollisimman paljon myönteistä propagandaa, 
sillä kyse on elämästä ja kuolemasta. Niinpä taistelussa ei tunneta mo- 
raalia vaan pelkkiä keinoja hyökkäyksen vyöryttämiseksi päämääräänsä. 
Kyse on propagandaa läheisesti muistuttavasta sanasta: ”pragmatiikasta”. 
Se puolestaan merkitsee, että tarkoitus pyhittää keinot ja onnistunut käy- 
täntö siunaa totuuden. 

Jos läpäiset ensimmäiset piikkilankaesteet eli hakemuksen teon, haas- 
tatteluun pääsemisen ja mahdollisen persoonallisuustestin, saatat selviy- 
tyä hengissä hyökkäyksen kohteeseen asti ja onnistut valtaamaan itsellesi 
bunkkerin jonkin työyhteisön sisäpuolelta. Mutta meidän tehtävämme ei 
ole selviytyä vain hengissä vaan sivistyneenä. Herätettyäsi mielenkiinnon 
ja edettyäsi haastatteluun on syytä vakavoitua ja palata totuudessa py- 
symisen peruslinjoille. Vaikka kaikki keinot ovatkin testien ja hakemus- 
rumban ohittamiseksi paikallaan, ne eivät ole sitä enää silloin, kun ihmi- 
set kohtaavat kasvokkain. Olen kerännyt seuraavaan muutamia vinkkejä 
työpaikan saamiseksi. 

Vinkkejä työnhakuun ja haastatteluihin 


Työhönottohaastatteluun päätyneiden olo on usein kuin lampailla, jotka 
laskivat, että leijonien luolaan meni ensin neljä leijonaa, ja sitten sieltä 
tuli neljä leijonaa pois. Kun seutua saattoi leijonien mentyä pitää tur- 
vallisena, lampaat uskaltautuivat menemään luolaan. Mutta yhtään lam- 
masta ei tullut ulos. Sille tielle voi siis myös jäädä! 

Samoin on työelämän laita. ”Vilkuta valoa kun lähestyn taloa, jos reitti 
on turvallinen”, totesi suomalainen trubaduuri Irwin Goodman albumil- 
laan Ai ai jos nuori ois.184 Ensimmäinen (1) vinkkini työnhakijalle liittyy- 
kin siihen, että kaikki yli 25-vuotiaat ovat tasavertaisesti liian vanhoja 
hakeakseen ensimmäistä oikeaa työpaikkaansa. Nykyään juuri kenellä- 
kään alle 40-vuotiaalla ei ole ollut vakituista työpaikkaa, joten tämän 
tosiasian ei pitäisi tuottaa hakijalle suurtakaan huolta, eikä asian joh- 
dosta kannata masentua. Vaikka työpaikkoihin valitaan usein ainoastaan 
kiinteiden tissien perusteella, hakijat ovat kuitenkin samalla viivalla. Ky- 
seinen normi ei siis ilmennä ikärasismia, vaan sitä luonnollista seikkaa, 
että työpaikoille halutaan ihmisiä, joita yleisten käsitysten mukaan pide- 
tään kauniina ja seksikkäinä. 

Koska kyseisten näkemysten takana piilee välineellisyyttä, se ei ole 
kovin kestävällä pohjalla. Pikkutakkeihin ja jakkupukuihin sonnustautu- 
neet 22—27-vuotiaat uraohjukset, joilla on asuntovelka, kihlasormus, oma- 
kotitalo, kaksi lasta, ylimielinen katse ja kunnianhimosta kiiltävät kulma- 
hampaat, ovat yleensä tavattoman kokemattomia ja riippuvaisia. Heidän 
kopeutensa peittää epävarmuutta aivan niin kuin heidän katseensakin, 
joka mittaa muita ihmisiä päästä kenkiin, ylhäältä alas. Luota siis itseesi 
ja ole kuin muita ei olisikaan. Kun olet henkilökohtaisessa haastattelussa: 
Ole oma itsesi! 

Toinen (2) vinkkini koskee hakemisen suuntaa. Harkitse tarkasti, min- 
ne menet. Jos työnhakusi tökkii ja tilanteet toistuvat samanlaisina, asioita 
on syytä pohtia tieteellisen monimuuttuja-analyysin avulla. Kaikille koh- 
taamillesi tilanteille on tyypillistä se, että menetpä minne tahansa, vain 
yksi asia pysyy kaikissa tapauksissa samana. Se olet sinä itse. Koska 
tämän kirjan tarkoitus ei ole ohjata selviytymään vain hengissä vaan 
myös sivistyneenä, en neuvokaan sinua muuttelemaan tai korjailemaan 
omia luonteenpiirteitäsi — ainakaan kovin paljon. 

Varo siis työnhakukurssien ja konsulttifirmojen ohjeita. Älä yritä tuot- 
teistaa itseäsi: älä yritä olla mitään muuta kuin olet. Vaikka henkilöstö- 
valinnassa työskenteleviä leimaakin usein heidän oma teennäisyytensä, 
he pystyvät kokemuksensa ansiosta näkemään teatterisi läpi. He joko 
pitävät hakijaa niin simppelinä, että hän todellakin luulee teeskente- 
lyynsä uskottavan. Tai sitten he alkavat epäillä, että hakijalle on valeh- 

deltu hänestä itsestään koko elämän ajan niin, että hän nyt itsekin uskoo 
olevansa jotakin muuta kuin on. 

Tuotteistaminen jää aina tilapäiseksi. Työelämässä on yritetty tuot- 
teistaa jopa tähtiä. Esimerkiksi levy-yhtiöissä on koetettu tuotteistaa nii- 
den oville kulkeutunutta tähtiainesta. Poppareista on yritetty vaatteiden, 
huulipunan ja helyjen kautta meikata ketjulompakkolinjaisia rokkareita 
olettaen uuden tyylin sopivan paremmin heille räätälöityihin soundeihin. 
Mutta sisäinen muutos on jäänyt tapahtumatta, eivätkä ihmiset ole itse 
viihtyneet uusissa rooleissaan. Kun ihmiset eivät tunne olevansa niissä 
kotonaan, he palaavat nopeasti entiseen kuosiinsa. Tuotteistaminen ei siis 
pysy. Totuus paljastuu. Teennäisyys osoittautuu kestämättömäksi. Kuu- 
luisiksi ovatkin yleensä tulleet ne, joille ole tehty mitään. Jos ihminen 
tuntee itsensä oikeanlaiseksi sellaisena kuin on, niin hyvä. Jos ei, asialle 
ei ole paljoakaan tehtävissä. Mutta parhaan mahdollisen menestyksen 
saavuttaa aitoudella ja vilpittömyydellä. Muu on vaarallista itsepetosta! 
Itsepetoksen seurauksena toteutuu julkinen katastrofi, ja moni asia 
vääntyy kieroon: olet kaikkien nähtävillä, mutta kukaan ei näe sinua 
itseäsi eikä opi tuntemaan sinua. Mitä hyötyä on silloin tuotteen ympärille 
paketoiduista kääreistä? Älä siis aloita tuotteistamista omasta itsestäsi; 
työn hakijana olet aktiivinen tekijä ja uuden luoja. 

Kolmanneksi (3): älä mene sinne, missä sinä tai kaltaisesi ovat jo muo- 
dossa tai toisessa paikalla. Monissa suurissa ja arvostetuissa työyhtei- 
söissä, kuten yliopistoissa, kaikki haluaisivat olla professoreita. Siellä 
vastavalmistunut maisteri ja tohtori eivät ole mitään. Heitä todellakin 
riittää. He ovatkin kohtalaisen älykkäitä mutta eivät yleensä kovin nokke- 
lia. He eivät ole ”ovelia kuin kyyhkyset ja viattomia kuin käärmeet”. Sen 
sijaan he toimivat niin kuin lampaat ja jonottavat sisään yhdestä ja 
samasta tavaratalon ovesta, vaikka monia muitakin ovia olisi tarjolla. He 
eivät vain viitsi avata niitä. 

Älä siis turhaan mene sinne, missä kaltaisiasi ihmisiä on jo yllin kyllin 
tarjolla, vaikka juuri ne voivatkin tuntua luontevimmilta työpaikoilta; 
onhan joku jo vakiinnuttanut oman ihmistyyppisi roolin kyseisissä pai- 
koissa. Mene mieluummin sellaiseen paikkaan, jossa ei ole kaltaisiasi 
ihmisiä. Siellä sinusta saatetaan potea pulaa, ja sinut otetaan kiinnostu- 
neesti vastaan. Ongelman muodostaa vain se, että joillakin toimialoilla 
yksi ja tietty organisaatio pitää hallussaan monopolia ja aiheuttaa tun- 
gosta, ruuhkautumista ja paniikkia ovelleen. Tällainen paikka on yliopis- 
ton ohella viinakauppa, jonka asiakkaita tai henkilökuntaetujen nautti- 
joita kaikki haluaisivat olla. 

Neljänneksi (4) käytännön vinkki: juuri kukaan ei enää lue paperille 
tehtyjä hakemuksia, paitsi viranomainen, jolle on säädetty kirjallinen 
menettely. Lähesty siis työnantajaa mieluiten sähköisen haun kautta ja 
laita hakemus Internet-pohjaiseen tietokantaan. Se on nopeampi, ja sitä 
työnantaja arvostaa. Lisäksi se antaa kuvan, että hallitset tietojen- 

käsittelyn. Monien isojen työpaikkojen sivuille voi tehdä avoimen hake- 
muksen, jolla voi ilmoittautua useampaankin työpaikkaan. Mikäli jonkin 
osaston henkilöstövastaava kiinnostuu sinusta ja haluaa tavata sinut, 
myös kutsu tulee yleensä sähköisesti. Tarkkaile siis sähköpostiasi. Kirjal- 
lisia hakemuksia lukevat vain ne, jotka haluavat tietää, minkälainen 
nimikirjoitus sinulla on, ja jotka toivovat, että hallitset monilta unoh- 
tuneen paperienkäsittelyn. 

Viidenneksi (5), työnhakutilanteessa sinusta kiinnostuneet ihmiset 
haluaisivat tietää monia asioita, mutta he eivät ehkä uskalla kysyä. 
Heidän tehtäviään vaikeuttaa, jos olet puolustusasemissa. Kysymykset tai 
tehtävät ovat tiedusteluretkiä, joiden tarkoitus on selvittää, oletko se 
kuuluisa sitruunaihminen tai kehittyykö sinusta vuosien myötä virta- 
hevon ruho työpaikan leposohvalle. 

Mikäli satut pitämään työpaikasta, johon olet pyrkimässä, opettele 
tuntemaan empatiaa sinusta kiinnostuneita kohtaan. Hyödynnä transfe- 
renssia eli tunteensiirtoa. — Mitä se sitten on? Se on kaikkein yksin- 
kertaisin asia, joka jokaisen pitäisi luonnostaan osata. Asetu heidän ase- 
maansa ja helpota heidän tehtäväänsä. Eräs 18-vuotias ystäväni sai 
äskettäin työtä. Tutkintoa vailla oleva opiskelija meni tavaratalon työ- 
haastatteluun. Pian hän kertoi minulle innostuneena, että hänen valin- 
taansa kassapojaksi ”saattoi vaikuttaa se, kun kerroin sille haastatteli- 
jalle, että mulla on niitä lemmikkirottia, ja sillä itsellään oli marsuja ja 
hamstereita. Niin se sit varmaan vaikutti.” 

Kontaktipinnan löytymistä helpottavat yhteisten kiinnostuksenaihei- 
den lisäksi avoimuus ja huumori. Luottamuksellisen ilmapiirin löytymistä 
edistävät rentous mutta myös aktiivisuus. Joskus kannattaa siis mennä 
asioiden edelle ja ennakoida haastattelijan kysymykset, mutta ei liialli- 
sesti. Toisin kuin työvoimatoimistoissa, työnantajien haastatteluissa ei 
yleensä kiskota mitään hohtimilla, ja haastattelijat tietävät kokemuk- 
sesta, että pyrkyrit pitävät itse huolen myyntipuheista ja oman itsensä 
kehumisesta. Jos haastatteluun osallistuu useita hakijoita, kannattaa 
yleensä kaapata aloitteet tai tarttua niihin. Näin pääsee loppupeleihin ja 
finaaliin. 

Joskus haastattelijoiden taholta tulee kiertopotkuja. Ne ovat henkilö- 
kohtaisia tai arkaluonteisia kysymyksiä ja voivat koskea yksityiselämää. 
Useimmiten ne kannattaa ohjata hyväntahtoisesti omaan maaliin. Esi- 
merkiksi raskaaksi hankkiutumisen aikomustahan ei saa lain mukaan 
kysyä, vaikka asiaa koskeva totuus on kenties tärkeä sekä hakijalle että 
työnantajalle, ja siihenkin on lupa rehellisyyden nimissä vastata. Sosi- 
aalinen urkinta voi tuntua kiusalliselta, mutta valheiden paljastuminen 
on vielä kiusallisempaa kaikille. Jos kysymykset tuntuvat muutoin tun- 
keilevilta, älä välttele kiusaantuneisuuttasi vaan ota ne pelkkinä sieto- 
kykyäsi testaavina koepallona, jotka isket takaisin. Sano silloin avoimesti 

mutta kohteliaasti, että et halua keskustella aiheesta tai että kysymys on 
liian henkilökohtainen. — Helppoa! 

Kuudenneksi (6), varo turhaa kainostelua ja nöyristelyä. Työpaikan 
tavoitteluun ja täyttöön liittyvän ruletin keskeinen piirre on hakupro- 
sessin suosittama alistuminen. Hakijan saatetaan odottaa suostuvan ihan 
kaikkeen. Hänet nähdään välineenä: ihmisen haluttaisiin palvelevan työn- 
antajaa, vaikka työnantajalle hän on pelkkää ilmaa. Tällainen tilanne on 
tietenkin sairas. 

Työpaikan täytön keskeisiä piirteitä ovat Alistuminen ja Nöyristely. Ne 
tulevat paikalle joka ikiseen työhönottohaastatteluun. Ihminen ei ole 
silloin parhaimmillaan. Paikkaan, jossa pitää kulkea nurkkapieliä nuol- 
len, ei kannata hakeutua. Kannattaa hakea vain sellaisia työpaikkoja, 
joissa voit tuntea itsesi arvostetuksi ja tärkeäksi. Jos näin on, silloin 
sinulla on jokin taito, jota työnantaja tarvitsee. Kahden kauppa, ja hyvä 
niin. Työnhakijan ei kannata tavoitella myöskään sellaisia työpaikkoja, 
joista hän on alusta asti vaarassa lentää pois. Mitäpä siinä saisi aikaan, ja 
mitä etua se toisi itselle? 

Seitsemänneksi (7), rahasta puhuminen koetaan itsensä myymisen 
herkässä tilanteessa usein vaikeaksi, mutta se on kuitenkin kaiken alfa ja 
omega. Työvoimakustannukset merkitsevät työnantajalle paljon, ja työn- 
antaja haluaa tietää, mitä rahalla saa. Työntekijää taas kiinnostaa, mihin 
hän työsuoritteensa vaihtaa. Tämä on kieltämättä raakaa, ja siksi asiaan 
kannattaa suhtautua naama peruslukenmilla. 

Monet työnantajat pyytävät kohteliaasti hakijalta palkkatoivomuksen 
kokeillen siten, esittäisikö hakija alemman toiveen, mihin työnantaja on 
varautunut. Työnantaja antaa hakijalle tilaisuuden toivoa, koska hän 
tietää, että toiveen ollessa liian korkea palkan maksajalla on joka ta- 
pauksessa oikeus ja mahdollisuus neuvotella palkka alemmaksi. Työn- 
antaja tietää, että useiden henkilöiden hakiessa työpaikkaa valta on sen 
käsissä, eikä palkan tinkiminen alaspäin nolostuta työnantajaa ollenkaan. 

Häveliäisyys ja kursailu eivät edistä myöskään hakijan asemaa. 
Kannattaa miettiä palkkatoivomus valmiiksi ja sanoa se suoraan. Näin 
työnantaja saa vastauksen häntä kiinnostavaan kysymykseen, ja hakija 
antaa kuvan, että hän tietää oman arvonsa. 

Mille tasolle palkkatoive pitäisi sitten asettaa? Taulukkopalkkoihin 
viittaaminen on helppoa, mutta jos palkkaus perustuu sopimukseen, on 
syytä pitää silmällä kyseisellä alalla ja työpaikassa voimassa olevaa tasoa. 
Hakijan oma toive kelpaa tällöin lähtökohdaksi, koska se kertoo, millä 
vaihtoarvolla työntekijä olisi valmis toimimaan. Mutta toive pitää sovittaa 
myös vallitsevaan yleistasoon, jotta ei tulisi astuneeksi kenenkään var- 
paille. Seuraavanlainen vastaus voi olla paras: ”Edellisessä työpaikassa 
minulle maksettiin 2,9 kiloeuroa. Olen hakeutumassa jonnekin, mistä 
voisin saada 3,2. Koska olen uusi työntekijä, en kuitenkaan toivoisi 
enempää kuin talonne maksaa muille samassa tehtävässä toimiville.” 

Työnantaja saattaa tarjota aluksi hyvinkin alhaista palkkaa ja luvata, 
että sitä voidaan ajan myötä nostaa. Ensimmäistä työpaikkaa hakiessa 
kannattaa yleensä suostua siihen kiitollisesti, mutta työpaikasta toiseen 
siirtyjän on epäedullista luottaa pelkkiin lupauksiin. Lupaukset voivat 
myös jäädä katteettomiksi, ja reilumpaa on sopia suoraan kunnon pal- 
kasta. Se velvoittaa alusta asti myös työntekijää hyviin ja vastuullisiin 
suorituksiin siinä missä pelkkä toive paremmastakin. 

Kahdeksanneksi (8), raha on, paitsi tärkeä työskentelyn motiivi, myös 
sitouttamisen väline silloin kun se liittyy omistussuhteisiin. Jos työn- 
hakijalta kysytään, miksi hän pyrkii juuri tiettyyn yritykseen, erinomai- 
sen suosituksen tarjoaa, jos hakija voi sanoa omistavansa muutamia kysei- 
sen firman osakkeita. Mikäli tavoittelee työpaikkaa jossakin suuressa 
pörssinoteeratussa yrityksessä, kannattaa siis ostaa muutama kyseisen 
yhtiön osake. Ne eivät maksa enempää kuin käyntikorttien painatta- 
minen, mutta omistajuuden mainitseminen tarjoaa vahvemman näytön 
kiinnostuksesta kuin kauneinkaan käyntikortti. Lisäksi se antaa vihjeen, 
että myös optiot lisäomistukseen kelpaisivat... 

Yhdeksänneksi (9), haastattelussa on syytä käyttäytyä kunnolla. Lotto- 
kansan vilpittömyys ei ole aina hyvä asia. Sinänsä myönteiset asenteet, 
kuten vilpittömyys ja avoimuus, voivat kääntyä työnantajan pihdeissä 
kontrollin muodoiksi. Ajatuksia on osattava salata. Mutta rehellisyys ja 
avoimuus voivat muuttua myös hakijan omissa käsissä kielteisiksi 
ilmiöiksi: piittaamattomaksi käytökseksi ja välinpitämättömyydeksi esi- 
merkiksi ulkonäöstä. Mitä on siis kunnollinen käyttäytyminen? Vaikea 
kysymys — helppo vastaus: käyttäydy arvollesi sopivasti. 

Opetellut lauseet, sadan euron tarjouspuvut ja paita-solmio-paketit 
ovat vaihtosettejä paperinukkien päällä. Ihmisestä näkee sekunnin murto- 
osassa, onko hän kotonaan omassa roolissaan ja asussaan vai ei. Toisaalta 
asiaan on tehtävä pieni varaus: myös verkkareissa voi mennä julkisiin 
tiloihin enää vain sellainen puliämmä, joka kaljabaarissa istuessaan luu- 
lee todella urheilevansa. Tätä kautta on menemässä maine myös urheili- 
joilta. 

Työhaastattelu on kuin ensi-ilta. Mitään ei saa takaisin, ja sanattomat 
viestit ovat tärkeitä. Pukeutuminen on juuri sellainen. Niin sanottu casual 
clothing riittää usein, kun haetaan suorittavan tai keskitason työpaikkaa. 
Casual-pukeutuminen tarkoittaa tällöin esiintymistä siisteissä suorissa 
housuissa ja esimerkiksi neuleessa ja paidassa ilman solmiota, ja kyseinen 
normisto koskee lähinnä miehiä. Smart casual! on astetta muodollisempi ja 
tarkoittaa pukeutumista arkipukuun ja paitaan. Solmion voi jättää pois, 
mutta paidan ylänapin on oltava auki. Sen sijaan A-luokan työpaikkoja 
haettaessa kukaan ei säästele vaan pukeutuu pukuun ja tyylikkääseen 
solmioon. On selvää, että mainostoimistoihin pitää hakea erilaisessa 
vaatetuksessa kuin valtioneuvoston kansliaan. Suomalainen harvoin 

pukeutuu liian trendikkäästi tai huolitellusti. Varminta on pukeutua hie- 
man yli kuin ali. 

Puheissa ja pukeutumisessa tärkeintä on oikea suhde, keskinäinen 
tasapaino ja Aristoteleen opettama kultainen keskitie. Suusta putoilevien 
sammakoiden hillintää tarvitaan sen verran, ettei karkuun loikkivia vem- 
melsääriä tarvitse kerätä taskuihin lattioilta. Rupikonnien noukkimisessa 
lohduttaa tieto, ettei 20-vuotiaalle voi opettaa pöytätapoja. Jos ihminen ei 
ole oppinut käytöksen kultaisia sääntöjä ennen tuota ikää, hänelle on 
turha opettaa niitä myöhemminkään. 

Vinkkejä työnhakuun oli edellä yhdeksän, vaikka asian uskottavuuden 
kannalta kuuluu keksiä täydet kymmenen, joten syvennän asiaa vielä 
hieman. Siispä kymmenenneksi (10) havainto: monet ihmiset rikkovat 
käyttäytymiskoodeja tahallaan. Käyttäytymissääntöjä voikin rikkoa, jos 
osaa. Silloin puhutaan tyylistä, ja koodien rikkoja on diiva. Hänellä on 
hyvä itseluottamus, sillä hän tietää mitä tekee — ja tietää tietävänsä. Hän 
voi nousta normien yläpuolelle. Tämä tapahtuu juuri kyseenalaistamalla 
käyttäytymisodotuksia ja hallitsemalla tilanteita toimimalla herrasmies- 
mäisesti. Tyylileijona kääntää tökeryydet ja nöyryytykset aina parhain 
päin. Tilanteessa, jossa tuottamus on selvästi toisen, herrasmies ottaa syyt 
punaviinilasin loiskeista päälleen, aivan niin kuin myös ne lautaset, jotka 
hän vetää pöytäliinan mukana lattialle. Jos syy on todellakin itsen, arvon 
herra ottaa tilanteen haltuun korostetulla eleellä todeten tämän tai 
tuonkin törkeyden olevan hänelle itselleen ”aivan tyypillistä” ja ettei 
kukaan ollut onneksi hengenvaarassa. Jos pidät kiinni edes näistä peri- 
aatteista, olet jo melkoinen hoviherra Ren6 Descartes. 


Vastauksia kysymyksiin 


Työhönottohaastatteluissa tehdään usein muodollisesti suoria mutta sisäl- 
löllisesti kiperiä kysymyksiä. Ne esitetään nopeasti, ettei haastateltava 
ehtisi keksiä valeita niihin vastatessaan. Niinpä yllättäviin henkselien 
katkaisuihin on syytä varautua etukäteen. Tavallisimpia kysymyksiä ovat 
seuraavat. Vastausehdotukset ja selitykset auttavat selviytymään niistä. 


Kysymys: Mitkä ovat vahvuutesi ja heikkoutesi? 

Vastaus: Heikkouksia minulla ei ole, ja vahvuuteni on se, että olen 
sataprosenttisen luotettava ja rehellinen. 

Selitys: Vastauksen suorasukaisuuden kautta haastattelijaa ohjataan 
ymmärtämään, että olet oivaltanut kysymyksen mustavalkoisuuden. 


Kysymys: Miksi meidän pitäisi valita juuri sinut? 


Vastaus: Mahdoton kysymys vastattavaksi, koska valinta perustuu 
vertailuun, enkä tiedä kilpahakijoistani tarpeeksi. Ja minähän olen täysin 

rehellinen. Valitsemalla jonkun toisen voitte saada paremman — mutta 
myös huonomman. 

Selitys: Siirrät vastuun takaisin sille, jolle se kuuluu. Et voi hakijana 
ottaa vastuuta kokonaistilanteesta, jota et tunne. 


Kysymys: Miksi haet juuri tätä työpaikkaa? 

Vastaus: Koska minä ja tämä työpaikka liittyvät yhteen. En yleensä- 
kään tavoittele mitään sellaista, mistä en ole kiinnostunut. 

Selitys: Haastattelija arvaa jokaisen kokelaan hakevan yhtä aikaa 
useaa työpaikkaa eikä voi odottaa saavansa vastaukseksi muita kuin va- 
leita. Odottaessaan täysin rehellistä vastausta kysyjä itse asiassa pettäisi 
itseään. 


Kysymys: Missä arvelet olevasi viiden vuoden kuluttua? 

Vastaus: Tulevaisuus yksin tietää. 

Selitys: Näin sanoessasi et sitoudu katteettomiin odotuksiin tai lupauk- 
siin etkä esiinny ennustajaeukkona. Vältät nolaamasta itseäsi ja osoitat 
todellisuudentajua. 


Kysymys: Kertoisitko jostakin sinulle sattuneesta nolosta tilanteesta? 

Vastaus: Olin eilen kaverini kanssa kalassa, kun haavini lipsahti ja 
meiltä pääsi karkuun kahdeksan kilon hauki. 

Selitys: Tämä kysymys on vaarallinen. Se testaa, mitä asioita pidät 
nolostuttavina, ja sitä kautta vastaukset paljastavat luonnettasi. Älä siis 
esitä vastaukseksi Parsifalia äläkä puhu tapahtuneista tosiasioista! 

Tämän ymmärtämiseksi on tiedostettava ”nolojen tilanteiden” luonne. 
Nolouden kokemus syntyy siitä, että asiat karkaavat käsistä. Se johtuu 
normeista ja perustuu sääntöjen kahlitsevaan rooliin. Nololta voivat tun- 
tua esimerkiksi sosiaalisista säännöistä poikkeavat tapahtumat, kuten se, 
että ripille päästessään pojat joutuvat pukeutumaan hameeseen — tai että 
ala-asteen aamunavauksessa joltakin pääsee paukku. Ne ovatkin noloja 
tilanteita. Perimmältään nolouden kokemus johtuu siitä, että uomo 
naturale, luonnollinen ihminen, on kielletty. Nolous syntyy elämän uh- 
raamisesta normeille. Noloa tilannetta ei synny, mikäli ihmiset ennättävät 
normien edelle. Siksi sinäkään et saa vastata noloa tilannetta koskevaan 
kertomuspyyntöön rehellisesti — tai tässä selitetyllä analyysilla! Muutoin 
menet kysyjän virittämään lankaan, ja sepä vasta olisi noloa. 

Oikea tapa reagoida on sellainen, että kerrot jonkin viattoman tarinan. 
Esimerkiksi et ole ottanut jotakuta läheistäsi huomioon hänen merkki- 
päivänään. Voit myös kertoa, että toivot jokaisen viihtyvän omassa seu- 
rassasi luonnollisesti. Tämä menettelytapa tuo sinut kuitenkin vaaravyö- 
hykkeelle. Sitä kautta sinusta voidaan ajatella, että et piittaa seura- 
elämän säännöistä mitään. Parempi on useasti turvautua vain jonkin 
mitättömän kommelluksen selittämiseen. 

Kysymys: Meillä on tässä firmassa strategiaan ja taseisiin liittyvä 
ongelma. Tiedätkö, miten sen voisi ratkaista? 

Vastaus: En varmasti tiedä. 

Selitys: Kun olet keltanokka, älä ryhdy asiantuntijaksi sellaisissa kysy- 
myksissä, joihin vastaaminen edellyttäisi pitkää kokemusta ja vuori- 
neuvoksen äänivaltaa — paitsi jos olet asiantuntija. Muutoin et voi voittaa. 


Kysymys: Mikä on tärkein saavutuksesi? 

Vastaus: Tärkein saavutukseni on tekstiviesti, jossa läheiseni kertoo 
rakastavansa minua. 

Selitys: Palauta mieleesi Immanuel]! Kantin ajatus, että hyvän elämän 
päämäärä on itsen täydellisyys ja toisten onnellisuus. 


Kysymys: Mitä tiedät yrityksestämme? 

Vastaus: Varmastikin paljon vähemmän kuin te, ja selvänäkijän omi- 
naisuuksiahan minulla ei ole. Mutta minulle on kehittynyt kykyä perehtyä 
asioihin, joten eiköhän kaikki aikanaan selviä. 

Selitys: Näin kerrot olevasi halukas oppimaan. Höysteeksi voit tietysti 
luetella julkisesta sanasta tuntemiasi faktoja, jotka yrityksen tiedotus- 
osasto on päästänyt käsistään lavastaessaan lehdistötiedotteensa ”tieto- 
vuodoiksi”. Todelliset tiedot ovat nimittäin aina joko liikesalaisuuksia tai 
juoruja. 


Johtopäätöksiä työnhakutilanteista 


Aloitin tämän pääluvun katsauksella työn talousohjattuun olemukseen. 
Siltä pohjalta arvostelin välineellistä ja esineellistävää ajattelua. Ahneus, 
tuotteistaminen ja trendikkyyden tavoittelu ovat hämänneet ja sokaisseet 
ihmisiä levittäydyttyään ihmiskuvan ideologioiksi. Nykyisin ne leimaavat 
työntekijöiden valintatapahtumia ja asenteita työpaikoilla. Tilalle ehdotin 
ja ennustin aitouden aikakautta, joka palvelisi paremmin niin työnanta- 
jien kuin työntekijöidenkin toiveita. 

Olen arvostellut työnhakukäytäntöjä ja työvoiman välitysfirmoja, koska 
ne tekevät saman kuin vuokravälittäjätkin: ne levittävät keskinkertai- 
suuden ihanteita suositellessaan tai ollessaan suosittelematta työnhakijoi- 
ta työpaikkoihin, ja varman päälle ne pyrkivät pelaamaan vain omaa vä- 
littäjän mainetta suojellakseen. Ne esimerkiksi marisevat siitä, jos jonkun 
”työhistoriassa” on ”aukkoja”. Mitäpä se kenellekään kuuluu, mitä ihmiset 
tekevät omassa elämässään ja omalla ajallaan? Kritiikkiin antaa aiheen 
se, että työnantajat pyrkivät hallitsemaan ihmisten koko elämää: mennei- 
syyttä, tulevaisuutta, nykyhetkeä ja ajankäyttöä yleisesti. Työttömyyden 
lisääntyessä ote vain pahenee. Tuloksena on elämäntapatarkkailua, jossa 
jonkun ihmisen omistautumista jollekin ideologisen palvonnan muodolle, 

kuten lapsiperheelle, suostutaan ymmärtämään ”äitiysloman” veruk- 
keella. Onhan perheen ylläpito kurjaa ja kahlehtivaa. Mutta jatkuvan työ- 
elämässä puurtamisen normeista poikkeamista ei ymmärretä siinä ta- 
pauksessa, että ihminen omistaakin aikaa esimerkiksi itselleen tai jollekin 
luovalle, taiteelliselle tai tieteelliselle toiminnalle. 

Entä olenko antanut periksi? Olenko nyt sovinnollinen? Pyrinkö mu- 
kautumaan työelämän arvoihin, joita aluksi arvostelin? — En pyri. Mutta 
olen ollut rakentavampi kuin suhteessani työvoimatoimistoihin, sillä työ- 
elämän kautta taataan edelleenkin hyvinvoinnin ja yltäkylläisyyden mate- 
riaalinen perusta. Silti käsitykseni työelämän teennäisyydestä on entisen- 
lainen: 


Life at work 

is a tree full of monkeys, 
some of climbing up, 
some down. 


Those on the top 
look down and see 
only smiling faces. 


Those on the bottom 


look up and see 
nothing but asholes! 

NASA teetti vuonna 1990 tutkimuksen, jossa selvisi, että 
avaruussukkuloiden lämpötiiliä asentavat työntekijät nauttivat 
muita selvästi heikompaa palkkaa ja väen vaihtuvuus oli suurta. 


Uutinen Ilmailu-lehdessä sukkulaturman jälkeen185 


Pitkällä tähtäimellä olemme kaikki kuolleita. 


John Maynard Keynes 
1. Työelämän syvin olemus 


ässä luvussa perehdytään työelämän sosiaaliseen olemukseen. Sijoit- 

tumista työelämään pidetään usein ehtona sille, että voi elää 
täysipainoista elämää ja olla rakastettu. Vakituinen työpaikka on vahvaa 
valuuttaa avioliittomarkkinoilla. Mutta onko kukkaron rakastaminen lo- 
pulta sitä oikeaa rakkautta? Rikas ja rakastunut ei voi koskaan varmasti 
tietää, pidetäänkö hänestä hänen itsensä vuoksi vai hänen leveän lom- 
pakkonsa ja yhteiskunnallisen arvoasemansa vuoksi. Sen sijaan se, joka 
rakastuu luuseriin, rakastaa siitä huolimatta, että toinen ihminen on 
köyhä ja kurja, eli vain tämän ihmisen itsensä vuoksi — ei hänen työ- 
elämässä saavuttamiensa meriittien tai itsensä myymisen vuoksi. Tie- 
dättehän sanonnan: ”Mä en lähde sen kanssa, jolla on BMW.” 

Jos siis päädyt dantelaisen porraspyramidin keskikerrokseen, työ- 
elämän Kiirastuleen, sinulla ei välttämättä ole suurta aihetta kiittää 
itseäsi. Olet vain järjestänyt itsellesi väliaikaisen elinkeinon. Mutta kuka 
pitäisi sinusta tai rakastaisi sinua sillä perusteella? Todellisuudessa 
näemme ihmisten välillä arvostuseroja kokonaan toisenlaisin perustein 
kuin sellaisin, joita työelämä meille opettaa. Eivät Jeesus ja Sokrateskaan 
halunneet olla ”arvostettuja” vaan rakastettuja. Heillä ei ollut mainittavaa 
työuraa — ei myöskään Kierkegaardilla eikä Nietzschellä. Silti he ovat 
edelleen erittäin rakastettuja. 


Isäsi löytö: yötyölisäsi. 


Alivaltiosihteeri!86 


ELÄMÄÄ TYÖELÄMÄSSÄ? - ANTIPEREHDYTTÄMISPAKETTI 


Kun saavut työelämän suojaisaan satamaan ja saat itsellesi työpaikan, 
huomaat heti, että työelämässä vallitsevat jatkuvat hullut päivät. Työ- 
suhteesi on mitä todennäköisimmin solmittu määräaikaiseksi, sillä ku- 

kaan työnantaja ei uskalla ottaa riskiä, että hänen palkkaamansa työn- 
tekijä alkaisi ensi töikseen laiskotella työpaikalla. Sinut voidaan potkaista 
pois. Pelko työpaikan menetyksestä tuskin johdattaa sinua innostumaan 
mistään. Paremminkin se ohjaa välinpitämättömyyteen ja hakeutumaan 
mahdollisimman nopeasti muualle. 

Nykyään voi olla tyytyväinen, jos saa kirjallisen työsopimuksen. Työn- 
antaja saattaa kysäistä valinnan osuttua sinuun, että ei kai haittaa, 
vaikka työsopimus on konkludenttinen. Onnen huunassa ei kannata heti 
säikähtää sivistyssanaa ja myöntyä, sillä konkludenttinen sopimus on niin 
sanottu hiljaisessa yhteisymmärryksessä syntynyt sopimus, joka on yhtä 
huonosti osoitettavissa todeksi kuin ilman todistajia laadittu suullinen 
sopimus. Myös ei-kirjalliset sopimukset muuttuvat vuoden työssäolon jäl- 
keen pysyviksi, minkä voit todistaa esimerkiksi veropapereistasi tai tulo- 
tositteistasi, mutta tee mieluummin kirjallinen sopimus. Siitä käyvät ilmi 
kaikki työsuhteen pienet yksityiskohdat, kuten palkka. 

Työpaikalle saavuttuasi saat käteesi niin sanotun perehdyttämispake- 
tin. Siinä kerrotaan, minkälaisia tapoja kyseisessä työpaikassa nouda- 
tetaan: mikä on työaika, kuka organisaatiota johtaa, missä hän piiles- 
kelee, kuinka vanhaa ja konservatiivista toiminta on, ketkä ovat ystäviä 
(eli asiakkaita) ja ketkä ovat vihollisia (eli kilpailijoita tai muita asiak- 
kaita) sekä ”kuka meidät tällä hetkellä omistaa”. Jo saksalaisen filosofian 
suurmies Edmund Husserl ajatteli, että ihmisen on tärkeää tiedostaa 
tutkittavien elämänilmiöiden todellinen olemus, jotta hän voi tietää, miten 
niihin pitää asennoitua myös moraalisessa mielessä.187 Tätä tehtävää 
varten olen luonnostellut sinulle työelämän antiperehdyttämispaketin. 


Työn transsendentaaliset ehdot: aika ja paikka 


Vapaus ja aika ovat pitkälti samoja asioita. Immanuel Kantin trans- 
sendentaalifilosofian mukaan ihmistä rajoittavat hänen aistikykynsä eh- 
dot, jotka ovat sidotut ajan ja paikan koordinaatistoon. Sen vuoksi saattaa 
tuntua oudoksuttavalta, miksi G. W. F. Hegel katsoi aivan hänen jäl- 
keensä, että ”työ on tilaltaan rajatonta mutta ajaltaan loputonta”.188 Eikö 
työ ole siis inhimillistäkään, kun sitä eivät rajoita ihmisille ominaiset 
ehdot? Myös meidän aikamme työvoimaneuvoja saattaisi hämmästyä, jos 
joku työnhakija kertoisi hänelle, että itse asiassa työstä ei vallitsekaan 
pulaa, vaan sitä on suorastaan loppumaton määrä! Hegelin ajatuksen 
taustalla vaikuttikin hänen oma näkemyksensä äärettömästä tekijöitään 
vailla olevasta työstä, jota ”maailmanhenki” toteuttaa. Tehtävän valmiiksi 
saattamista kuvaa runollisesti Johann Wolfgang von Goethen lause: ”Työn 
suuren täyttöön tähdätyksi saa tuhat kättä, henki yksi.”189 

Miten sitten työ on muka päässyt loppumaan? Marxilainen filosofi 
saattaisi vastata, että oikeastaan työstä ei vallitse pulaa, vaan työn huono 

saatavuus johtuu vain kurjista tuotantosuhteista. Ihminen on sidottu ajan 
ja paikan rasitteisiin aivan kuten ennenkin, mutta työ ja sen tekijä eivät 
kohtaa. Työ on edelleen sikäli ”rajatonta”, ettei se noudattele kansallis- 
valtioiden rajoja vaan karkaa aina sinne, missä tuotantosuhteet ovat 
edullisimmat. Lisäksi työ on ainakin olemuksensa osalta ”ajaltaan lopu- 
tonta”. 

Sen sijaan yksilön kokemusmaailmassa työn ajallisia ja paikallisia 
ehtoja leimaavat hysteerisyys ja väliaikaisuus. Kun työtä ei hahmoteta 
ajallisesti suoraviivaisena jatkumona, siihen on yhä vaikeampi suhtautua 
pitäen sitä loogisena kokonaisuutena, jossa syyt edeltäisivät vaikutuksia. 
Sen lisäksi, että työntekijöiltä vaaditaan kykyä keskeyttää työnsä, osallis- 
tua yhtä aikaa useisiin projekteihin ja kuunnella keskittymistä vaativien 
toimiensa keskellä läheistensä huolia (”moniajo”), itse työtehtävät ovat 
muuttuneet pätkittäisiksi. Ihmiset eivät voi enää hoitaa töitään alusta 
loppuun ja nähdä niiden valmistuvan. Ennen vanhaan kirvesmies saattoi 
yhdessä työporukan kanssa rakentaa kokonaisen talon kivijalasta harja- 
kattoon, minkä kunniaksi nostettiin lippu salkoon. Nykyajan rakennus- 
mies toimittaa rakennuspaikalle vain muutamia heloja, muttereita tai 
betonirenkaita ja kaikkoaa sen jälkeen tiehensä. Kun ihminen ei näe 
työnsä tuloksia, hän voi yhä harvemmin saada tyydytystä työnsä kokonai- 
suudesta ja tuntea sen onnistumisesta vastuuta. Yhä harvemmat voivat 
kiittää itseään siitä, että ”tuon talon minä rakensin alusta loppuun”. 

Työn suhdetta aikaan leimaa työsuhteiden pätkittäisyys, mutta sitä 
luonnehtii myös edellä kuvattu työn itsensä pätkittäisyys. Vaikka ihminen 
olisi vakituisessa työsuhteessa, yhä useammin hän osallistuu prosesseihin, 
joiden olemusta tai tarkoituksia hän ei tunne. Tämä oli myös teollistuvalle 
yhteiskunnalle ominaisen liukuhihnatyön piirre. Kun ihminen ei näe 
prosessin alkua eikä loppua, hän ei tiedä, missä hän on osallisena. Maail- 
manhengen globaalin toimintaprosessin näkijöitä lienevätkin nykyisin 
vain näköalakonttoreissa parveilevat johtajat. 

Kun ihmiset vihdoin pääsevät viettämään vapaa-aikaa, he mielellään 
keskittyvät sellaiseen toimintaan, jonka he voivat hahmottaa kausaali- 
sena jatkumona. Tämä liittynee ihmisen rationaaliseen olemukseen: ha- 
luun kokea toimintansa mielekkääksi. Pelkkä päämäärätön ponnistelu ja 
multitasking vaikuttavat ihmisen psyykeen tuhoavasti, ja onpa esimer- 
kiksi kivien kasaamiseen pakottamista ja aikaansaannosten nopeaa hajot- 
tamista käytetty kidutuskeinona keskitysleirioloissa. Kiintoisaa onkin, 
että ihmiset myös vapaaehtoisesti tekevät jotain näennäisesti turhaa 
vapaa-aikanaan, kuten kokoavat 10 000 palan palapelejä ja osallistuvat 
vuorikiipeilyyn tai maratoneille, kunhan he voivat hahmottaa toimintansa 
alun ja lopun. Näin he pyrkivät rakentamaan mieltä elämäänsä sekä 
poistamaan sitä ahdistusta, jota ajallisesti, tilallisesti ja merkitystensä 
osalta hajonnut työelämä heille tuottaa. Mutta ajan ja paikan yhteen 
kietomista varten on olemassa myös velvoittava käsite: työaika. 

Työaika 


Kun Jörn Donner valittiin eduskuntaan vuonna 1987, TV-toimittajat ky- 
sylivät häneltä, mitä kulttuurin monitoimimies on ajatellut edustajan- 
paikallaan tehdä. Hartioitaan raapiva Donner vastasi tällöin aikovansa 
kirjoittaa romaania ja että ”enhän minä edes tiedä, milloin sinne pitäisi 
mennä”. 

Työnantaja kertoo työntekijälle yleensä tarkoin, mikä on hänen työ- 
aikansa. Työaika ei ole sama kuin läsnäoloaika, vaikka usein ne mielle- 
täänkin samoiksi. Työaika voi olla esimerkiksi kello kahdeksasta kuuteen- 
toista, mutta paikalla työntekijä on vaikkapa vain kahdestatoista yhteen. 
Toisaalta on työpaikkoja, joissa työaika on täsmälleen sama kuin läsnäolo- 
aika. Esimerkiksi kaivosmiehen on mentävä kaivokseen, ompelijan liuku- 
hihnalleen, postiljoonin jakelureitilleen ja lääkärin residenssiinsä. Mutta 
työaika voi myös ylittää varsinaisen työtehtäviin käytetyn ajan. Työ- 
aikalaki lausuu asiasta seuraavasti: ”Työajaksi luetaan työhön käytetty 
aika sekä aika, jonka työntekijä on velvollinen olemaan työpaikalla työn- 
antajan käytettävissä. ”190 Niinpä esimerkiksi palomiehen on saavuttava 
palopaikalle silloin kun pyydetään, vaikka hänen työaikansa ei olisikaan 
täsmälleen sama kuin hänen säädetty päivystysaikansa palolaitoksella. 
Ahkerin työntekijä voi olla nykyään se, joka ei ollenkaan saavu työ- 
paikalle. Hän suorittaa työnsä esimerkiksi etätyönä kotona tai piha- 
keinussa istuen. Lisäksi on monia töitä, joita ei saa valmiiksi sen enempää 
valvovan silmän alla kuin palkkioilla kiristämällä. Tällaista on esimer- 
kiksi ajattelijan työ, joka vaatii poikkeuksellista itsekuria ja fyysistä 
kuntoa. 

Läpinäkyvyys on valitettavasti muotia myös työpaikoilla. Sen vuoksi 
työhuoneiden seinät on nykyään purettu, ja on siirrytty maisema- eli 
avokonttoriperiaatteeseen. Tarkkailemisen ja valvonnan lisääntyminen 
liittyy läheisesti työaikaan ja sen käyttöön. Avokonttorissa useita työn- 
tekijöitä on sijoitettu 3-5-kulmaisten työpisteiden ääreen samaan saliin. 
Siten ne muistuttavat oppilaitosten tietokoneluokkia. (Työelämään siirty- 
minen ei siis tuo parannusta ihmisten yksityisyydensuojaan.) Jos työn- 
tekijä on niin korkealla virkahierarkiassa, että hän saa vielä oman työ- 
huoneen, sen seinät on varmasti rakennettu lasista niin, että käytävältä 
näkee huoneeseen: ”Onko meidän Jukka siellä ja tekeekö hän varmasti 
työtä?” Vähintään ovi on väännetty saranoiltaan: ”No me vietiin se tuonne 
varastoon, ettei se ole tiellä.” Arkkitehtonisella ratkaisulla voidaan valvoa, 
miten työntekijät käyttävät työaikaansa. Toimisto- ja virastotyö ovat juuri 
sellaisia työelämän osa-alueita, joihin avokonttori sopii. Niissä, toisin kuin 
ajattelijan työssä, ei tuoteta paljoakaan arvoja, ja juuri siksi niitä halu- 
taan valvoa entistä tarkemmin. Toimisto- ja virastotyö nimittäin ohjaavat 
ihmisiä joutilaisuuteen, mikä on myös tämän tapaisen työn syvin olemus. 

Läsnäolopakko ja tuhlatut tunnit 


Läsnäolopakko sisältyy työaikasääntöihin. Sinun pitää olla työpaikalla, 
vaikka et tiedä, mitä siellä tekisit. Avokonttorissa läsnäolopakko muodos- 
tuu suorastaan tuskalliseksi. Olet jatkuvan silmälläpidon alla. Aamun 
työt tulevat tehdyiksi vajaatehoisesti. Suoritat kirjalliset työsi mieluiten 
tietokoneellasi kotona, ja turhanpäiväisen kirjeenvaihdon hoidat kan- 
nettavallasi M-junassa matkalla työhön. Perille saavuttuasi sähköpostit 
on luettu, ja toisten ihmisten valvonta tekee työnteon teeskentelystä pii- 
nallista. Kollegasi kurkkivat olkapäidesi yli, deittailetko samassa chat- 
huoneessa kuin he itse. Lähestyvä ruokatunti pelastaa tilanteen, mutta 
iltapäivän joudut kuluttamaan näytellen puuhaavasi jotakin tärkeää ja 
vältellen paljastamasta, että itse asiassa makselet laskujasi työnantajan 
tietokoneella. 

Työnantaja katsoo maksavansa tuhlatuista tunneista, vaikka todelli- 
suudessa tällainen joustavuus on vain työtehtävien rationalisointia eli 
järkiperäistämistä. Saatat tehdä työsi omalla ajallasi, ja työpaikalla näyt- 
täydyt vain läsnäolopakon vuoksi. Tämä sekoittaa toisaalta työajan ja 
vapaa-ajan keskenään. Pakollinen työaika rasittaa elämääsi vielä enem- 
män kuin oma näennäinen laiskuutesi työnantajaa. Työnantaja saattaa 
vaatia työltäsi tulosta, ja joudut suorittamaan sen joka tapauksessa. 
Mutta entäpä, jos et saa töitäsi tehtyä säännöllisen työajan vuoksi? Työ- 
paikalla on runsaasti häiriötekijöitä. Keskittymistä vaativa työ jää usein 
tekemättä. Jokainen ammattimainen sanankäyttäjä tietää, ettei työpai- 
koilla tule ainakaan kirjoittamisesta mitään. Häiriötekijöitä ei saa suljet- 
tua aina edes katseilta pois. Siksi ei olekaan ihme, että kirjallisen työn 
tekijä haluaa kansanedustajille ominaisen riippumattomuuden, jota ”eivät 
sido mitkään määräykset”. 

Monet ihmiset pitävät työaikaa, työpaikkaa ja läsnäolopakkoa ter- 
veiden työyhteisöjen tunnusmerkkeinä. He ovat tottuneet ajattelemaan, 
että kotona ei voi tehdä työtä. Kenties tämä johtuu heidän omasta 
perhehelvetistään. Työelämän kautta heidän kurjuutensa siirtyy myös 
työpaikoille. Kun he itse kokevat läsnäolopakon vapautuksena kodin risti- 
riidoista, he alkavat vaatia myös ongelmattomilta työntekijöiltä läsnäoloa. 
Sitten he sekoittavat läsnäoloon myös työntekoa. Muutoinhan työpaikka 
olisi vain ihmisten tapailemista, kohtaamista ja hauskanpitoa varten. Työ- 
paikoilla voitaisiin syödä keksejä ja turista niitä näitä. Mutta tehdä työtä 
tällaisessa ympäristössä — se on ehdottomasti liikaa! 

Työpaikan sosiaalinen funktio kääntyykin helposti nurin. Ensinnäkin 
ihmiset alkavat työskennellä tosissaan. Ne, joilla työtä ei ole, joutuvat 
teeskentelemään samaa ja olemaan tekevinään työtä. Syntyy painetta olla 
yksin. Sen vastavaikutuksena aletaan vaatia läpinäkyvyyttä, ja yhtälö on 
valmis: työpaikalla on oltava, koska muutkin ovat ja vaikka kukaan ei 

haluaisi. Valvontaa on lisättävä, vaikka kukaan ei sitä rakasta. 

Ongelman tekninen ratkaisu on Flexim-kulunvalvontajärjestelmä, joka 
toimii kuin sähköpaimen. Kun työpaikalla oloa kontrolloidaan elektroni- 
sesti, ihminen ”on paikalla” vaikka todellisuudessa ei olisikaan. Hän on 
voinut vain ”unohtaa” kirjautuneensa poissaolevaksi lähtiessään käymään 
kaupungilla. Flexim-järjestelmän siunaus on siinä, että kun läsnäolon 
tarkkaileminen on jätetty koneen huoleksi, ihmisten ei tarvitse enää tark- 
kailla toinen toisiaan. Konetta puolestaan voi huiputtaa. Terveessä työ- 
yhteisössä kulunvalvontaa ei tarvita. Kun siis näet työtoverisi ahkerasti 
leimaavan itsensä ulos ja sisään, hän niin tehdessään paljastaa huonon 
omantuntonsa. Tämä johtuu siitä, että sisään tai ulos kirjautuessaan hän 
tekee päivän tärkeimmän työnsä. 


Vuorotyö ja liukuva työaika 


Tavanomaisin työaika on niin sanottu normaali virka-aika eli kello 8.00— 
16.00. Tosin useimmat julkisyhteisöt ja liikelaitokset ovat muuttaneet 
aukioloaikojaan niin, etteivät ne vastaa työntekijöiden työaikaa. Organi- 
saatio saattaa pitää ovensa auki esimerkiksi vain kello 10.30-13.30. Työn- 
tekijöiden on silti saavuttava paikalle viimeistään kello kahdeksaksi, ja 
syntyneen liika-ajan he käyttävät siirtelemällä papereita ja pitämällä 
palavereja. Monet rakennus-, teollisuus-, elintarvike- ja kuljetustyöt alka- 
vat aamuisin kello kuudelta. Jotta työpaikalle ehtisi työajan alkuun men- 
nessä, ihmisen on herättävä noin puoltatoista tai kahta tuntia ennen 
työajan alkua. Niinpä ihminen joutuu nousemaan ylös vuoteestaan jo 
neljältä tai viideltä. Kun kyse ei ole vuorotyöstä, tämä merkitsee, että 
töihin saapuminen aikaisin aamulla muuttaa radikaalisti ihmisten omia 
elämänkäytäntöjä. Vuodelta 1996 peräisin oleva tilasto toteaa, että työn- 
tekijöitä, joilla on liukuva työaika, oli Suomessa 450 000 ja että noin yksi 
kymmenesosa työvoimasta tekee yötyötä.!9! Eräs tuoreempi tutkimus 
totesi syksyllä 2004, että yötyöläisiä oli jo 26 prosenttia työvoimasta.19?2 
Määrä oli siis noussut, ja välillisesti ongelma koskee hyvin suurta joukkoa 
ihmisiä. Koronakriisin jälkeen ei vertailukelpoisia tilastoja ole saatavilla. 
Neljältä herääjän on mentävä nukkumaan hyvissä ajoin ennen ilta- 
uutisia saavuttaakseen yhdeksän tunnin yöunen. Hänen on ummistettava 
silmänsä jo seitsemältä. Tämä ei ole useinkaan mahdollista elämän kärsi- 
mättä. Aamu-uniselle aikaisen ylösnousun vaatimus on ylivoimainen. Hän 
ei saa unen päästä kiinni ennen katujen ja kaupunkien hiljenemistä. Hä- 
nen yöunensa jää huonoksi. Hän nukkuu korkeintaan neljä tai viisi tuntia. 
Hän on valveilla ollessaankin horroksessa. Hänen työtehonsa kärsii, ja 
hän nukkuu työpaikalla. Niin kauan kaikki on hyvin, kun hän ei aiheuta 
nukkumisellaan vaaraa itselleen tai muille. Mutta hän voi nukahtaa myös 
ruoriin, perämiehen puikkoihin tai rattiin. Hän voi nuokahtaa sirkkelin, 

sorvin tai lihamyllyn ääreen. Unisena suoritetut työtapaturmat ovat koko- 
naan oma lukunsa. Luotettava Suomalainen Lääkärikeskus kertoo ongel- 
masta näin: 


80-90 % yötyöläisistä on ”usein” tai ”joskus” väsynyt yövuoron aikana. 
On arvioitu, että viidennes vuorotyöläisistä saattaa nukahdella yö- 
vuoron aikana, mikä objektiivisilla mittauksilla on todettu mm. 
junankuljettajilla ja prosessioperaattoreilla. Ruotsalaisista junankul- 
jettajista 11 % tunnusti nukahtelevansa lähes jokaisella junamat- 
kalla, ja 59 % ilmoitti ainakin joskus nukahtaneensa.19 


Nukkuvien umpitunnelin päässä näkyy siis valoa, mutta se valo saattaa 
tulla toisesta lähestyvästä junasta. Työajalla on paljon tekemistä ihmisen 
biologisen kellon kanssa. Yötyön ongelmille on valveutunut myös Työter- 
veyslaitos, joka julkaisi jokin aika sitten tutkimuksen nimeltä Hyvä uni, 
hyvä työ.!% Siinä kerrotaan, että 10-20 prosenttia suomalaisista kärsii 
jatkuvista unihäiriöistä ja että maassamme olisi ”kansallisen uniremon- 
tin aika”. En ole tosin varma remonttivertauskuvan osuvuudesta, sillä eri- 
laiset remonteista johtuvat äänet ja muut koettelemukset ovat syynä 
ihmisten unettomuuteen aina, kun remonttistressi tunkeutuu ihmisten 
elämään painajaisina. Mutta sen allekirjoitan, että suomalaisten pitäisi 
muuttua yökukkujista takaisin päiväeläimiksi. 

Työaika ei useinkaan sovi synkronisesti yhteen ihmisten sisäisen kellon 
ja vuorokausirytmin kanssa. Teollistumisen vuosina, jolloin tehtaiden 
työntekijät nukkuivat suurissa parakeissa ja vuoteiden haltijat vaihtuivat 
työvuorojen tahdissa, ihmisten keskuudessa kiersi sanonta, että ”punkat 
eivät koskaan jäähtyneet”. Nykyajan vuorotyöyhteiskunnalle on tyypil- 
listä, että sängyt eivät ehdi edes lämmitä. Aviopuolisot eivät tapaa toisi- 
aan, jos heillä on eri työvuorot. Toinen lähtee työhön ennen kuin toinen 
tulee ja päinvastoin: näin he kulkevat ristiin. Jompikumpi anoo itselleen 
vielä toisen työvuoron maksaakseen oman osansa vuokrasta. Lopulta he 
eivät muista, kenen kanssa he asuvat. He yrittävät ottaa asiasta selvää 
lukemalla postiluukusta tai soittamalla valtakunnalliseen osoitepalve- 
luun. Asian ratkaisee kolmannen työvuoron hankkiminen. Nukkunalähi- 
öön ei tarvitse tulla enää ollenkaan. 

Jos päivä ei veny aamusta, se venyy illasta. Monet kaupat eivät saa 
oviaan kiinni ennen yhdeksää tai kymmentä. Pankeissa puolestaan ei ehdi 
asioimaan normaalin työajan puitteissa ahkeroiva ihminen. Työaikalain- 
säädäntö on vapauttanut kauppaliikkeiden aukioloajat, mutta mikään laki 
ei ole velvoittanut pankkeja tai virastoja pitämään oviaan auki myös 
sellaisina aikoina, että niihin ehtisivät muutkin kuin sijoittajarouvat. Ilta- 
ja viikonlopputyötä tehdään nykyään lähes kaikkialla. Ihmisen eksistenti- 
aalinen kuolemankammo ja halu viipyä elämässä kanavoituvat kauppojen 
aukioloaikoihin niin, että kaupankäyntiä hillitsee enää vain aukiolo- 

aikojen meneminen päällekkäin ravintoloiden avautumisen kanssa. Tulos 
on, että ihmiset eivät pääse ajoissa kotiin. Heidän kenkänsä ja kainalonsa 
ovat hiestä märät. Heidän työmaasolmionsa hiertää kaulusta. He ovat 
uupuneita ja rättiväsyneitä. Miksi työaikoja piti heilauttaa tällä tavoin 
yhä pitemmiksi? Eikö varhainen aamutyö riittänyt? Asian alkusyy on se, 
että myös ravintoloiden aukioloaikoja pidennettiin lopusta. Niinpä ihmis- 
ten vuorokausirytmi käy nyt Amerikan aikaa. Aamulla ei jaksa herätä 
enää kukaan. Ihmiset nukkuvat milloin sattuu, ja yhä useammin työ- 
paikalla. 


Yötyö 


Minervan Pöllö alkaa lentää hämärän tultua. Tällä tarkoitetaan, että his- 
toriallisten johtopäätösten aika on vasta asioiden kiirehdittyä ohi, päivän 
mentyä mailleen ja iltaruskon langettua asiain ylle. Vaikka pöllö on myös 
viisauden ja sitä kautta ihmisyyden humaani vertauskuva, moinen vuoro- 
kausirytmi sopii vain pöllölle itselleen, ei ihmiselle. 

Ihminen on luotu elämään päivällä. Jos Luoja olisi tarkoittanut ihmi- 
sen yöeläimeksi, hän olisi antanut meille kissan tai pöllön silmät. Sen 
sijaan työelämä vaatii meitä tekemään työtä myös öisin. Yöllä tehtävä työ 
sotii ihmisen olemusta ja luontoa vastaan. Ihmisen vuorokausirytmi häi- 
riintyy. Myös sosiaalinen rytmi lähiöissä ja kerrostaloissa järkkyy, kun 
ihmiset menevät työhön ja tulevat työstä keskellä yötä. Työpaikoilla kuh- 
kitaan yötä päivää. Poliittisen korrektiuden vuoksi on tietenkin mainit- 
tava, etteivät levottomuuksiin taloyhtiöissä ole syypäitä vain yötyössä 
käyvät asukkaat tai ravintoloista palaavat ihmiset, vaan tietysti myös 
työttömät, joiden vuorokausirytmi järkkyy yhtä hyvin työhön liittyvän 
kontrollin puutteen vuoksi kuin työssä käyvien jatkuvan metelöimisenkin 
takia. 

Ravintolat ovat usein tärkeässä osassa, kun pohditaan yötyön syitä. 
Ihmiset, jotka istuvat ravintoloissa, eivät yleensä tee henkisiä eivätkä 
materiaalisia arvoja tuottavaa työtä. Yökerhossa kävijä onkin monesti 
myös itse ravintolan työntekijä: sen saman, jossa hän on asiakkaana, tai 
jonkin toisen. Ravintolat elävät juuri siitä, että ne, jotka eivät ole sillä 
kertaa työvuorossa, menevät vapaayönään ravintolaan bailaamaan. Sitten 
kun nämä puolestaan tekevät työtä ravintolassa, heidän äskeiset viinu- 
rinsa ja tarjoilijansa tulevat vuorostaan diskopallon alle juhlimaan. Näin 
ravintola elää kaiken yötä. Se, joka äsken oli ravintolatiskin takana 
palvelemassa muita, on nyt baaritiskin ääressä asiakkaana. Kysymyksen 
herättää vain se, mistä tähän ympyrään tulee se tarvittava lisälantti, joka 
tekee kyseisen kierokulun taloudellisesti kannattavaksi. Vastaus löytyy 
viinan hinnasta, mutta selitys voi olla myös se, että yötyöläisellä on 
yleensä jokin puolison kaltainen rahoittaja, joka tekee rehellistä ja 

lisäarvoja tuottavaa työtä ja joka maksaa lähimmäisensä kekkuloimisen 
ravintoloissa keskellä yötä. 

Ravintola ei ole kuitenkaan yötyön ainoa toteutumisyhteys. On paljon 
sellaista työtä, jota ei yksinkertaisesti voitaisi tehdä päivällä ja jota sen 
vuoksi tehdään yöllä. Tällaista työtä on esimerkiksi turvallisuus- ja jär- 
jestysalan työ sekä lääkärin työ. Vartija, poliisi, sairaanhoitaja ja lääkäri 
joutuvat työskentelemään öisin. Rohkenen kuitenkin väittää, että näiden- 
kin ammattien tapauksessa yötyön alkujuuri löytyy ravintolasta. Yötyön 
langat ja lonkerot johtavat vääjäämättä ravintolaelämään. Jos ei olisi 
ravintoloita, ei tarvittaisi vartijoita, jotka valvovat ovia ja ikkunoita hu- 
malaisilta rellestäjiltä. Jos kapakat panisivat ovensa kiinni aikaisin, 
poliisikin ehtisi palvella asiakkaansa ennen auringonlaskua ja pääsisi 
ajoissa kotiin. Lääkäreiden ja sairaanhoitajien ei tarvitsisi ommella juopu- 
neiden haavoihin tikkejä. Vältyttäisiin monelta onnettomuudelta. Sen 
lisäksi ihmisten vuorokausirytmi ei häiriintyisi, ja he voisivat tehdä päivi- 
sin jotain tuottavaa työtä. 

Ravintolahumusta ja sen seurauksista johtuvan työpaineen lisäksi on 
vielä sellaistakin vuorotyötä, joka johtuu tosiasiasta, ettei suuria teolli- 
suuslaitoksia voida pysäyttää yön ajaksi. Paperitehtaat ja ydinvoimalat on 
pidettävä käynnissä. Rekkojen ja laivojen on kuljettava. Uutiset ja uutis- 
pullat leivotaan yön aikana. Mutta yötyön välttämättömyys on näidenkin 
alojen kohdalla sangen mielipiteenvarainen asia. Ei ole sanottua, vaikka 
yhteiskuntamme tulisi toimeen ilman teollisuuslaitoksissa tehtävää vuoro- 
työtä, kunhan kansantuotettamme ei alentaisi huonomaineinen ravintola- 
elämä. 

Hyvä yöuni on suuri lahja. Muusta elintasosta kannattaisi hieman 
tinkiä sen hyväksi, että kaikki halukkaat voisivat nukkua öisin ja herätä 
ajatukset kirkkaina seuraavaan aamuun. Tämä on suurempaa rikkautta 
kuin yötyöskentelyllä saatu taloudellinen hyöty. Jokaisella ihmisellä tulisi 
olla oikeus yörauhaan ja nukkumiseen. 

Kaikilla toimialoilla yötyötä ei tehdä, vaikka se olisi erittäin kannat- 
tavaa. Olette varmaan kuulleet lauseen: ”Osakkeen kurssi selviää, kun 
Tokion pörssi aukeaa.” Pörsseissä ja pankkien valuuttaosastoilla ei työs- 
kennellä öisin, vaikka globaalitalouden aikana se olisi mahdollista ja jopa 
välttämätöntä. Kun aurinko paistaa Bangkokissa, newyorkilainen pank- 
kiiri nukkuu sikeää unta kotikaupungissaan. Yötyö onkin täysin ideo- 
loginen asia. Rikkaat työnantajat ovat keksineet sen siksi, että he voisivat 
pitää omistamansa tuotantokoneiston tehokkaassa käytössä. Mutta he itse 
nukkuvat makoisaa yöunta silloinkin kun heidän omistamillaan osak- 
keilla käydään kauppaa toisissa maissa ja he eivät ole omaisuuttaan var- 
jelemassa. Ilmeisesti he eivät pidä sitä yöunien menettämisen arvoisena, 
ja heillä on tällaiseen mukavuuteen varaa. Jonain aamuna he heräävät 
toivoakseni vararikkoon. Esitänkin, että kaikki maailman ihmiset liittyi- 
sivät yhteen parempien yöunien puolesta ja luopuisivat yhteisellä sopi- 

muksella yötyöstä. Näin olisi mahdollista rauhoittaa öinen ajanjakso 
nukkumiseen, lukemiseen, runojen kirjoittamiseen ja lemmiskelyyn. 


Työelämä ohjaa yöelämään 


Ne, jotka valvovat öisin, nukkuvat päivällä. Jos menee iltaisin ravinto- 
laan, nukkuu aamuisin pitkään. Ravintoloitsijan ei tarvitse olla tästä huo- 
lissaan, ei myöskään vuorotyöläisen. Heidän asemansa on sama: he työs- 
kentelevät öisin ja viettävät vapaa-aikaansa kuorsaten päivällä. He ovat 
todellisia kaupunkien kujakatteja, lepakkoparvia ja kulkukoiria, yökyöpe- 
leitä ja ravintolaryömijöitä. 

Jos työtoverisi tuoksuu aamuisin tupakalta, vaikka et ole nähnyt hänen 
milloinkaan polttavan, hän todennäköisesti istuu iltojaan lohduttomasti 
ravintolassa. Jos hän haisee tupakalta ja olet nähnyt hänen polttavan, 
hän todennäköisesti istuu siinäkin tapauksessa öisin ravintolassa, sillä 
ravintola, tupakointi ja muut epäterveet elämäntavat kuuluvat yhteen. 
Työterveyslaitoksen tutkija Kari Reijola on laskenut, että tupakka- 
taukojen vuoksi yksi työntekijä limboaa vuoden aikana yhteensä noin 17 
työpäivää eli määrän, joka vastaa lähes yhtä kesälomaa. Samalla hän 
tuottaa työnantajalleen keskimäärin 2 890 euron tappiot. Edellisen tu- 
pakkalain aikana maassamme kuoli 250 ihmistä vuodessa altistuessaan 
tupakansavulle työpaikoilla, ja useimmiten ne olivat ravintoloita. Siksi 
terveysviranomaiset halusivat tehdä kaikesta yleisissä tiloissa tapahtu- 
vasta tupakoinnista lopun. Uuden tupakkalain voimaan astuttua kukaan 
tuskin osaa laskea sitä vilustumissairauksien ja niistä johtuvien sairaus- 
lomien määrää, joka kertyy, kun ihmiset juoksevat puolipukeissaan ulos 
tupakoimaan. 

Terveet elämäntavat eivät työelämään kuulu. Työelämä ohjaa ihmisiä 
yöelämään. Nekään, jotka ovat päivätöissä, eivät nuku öisin vaan lähtevät 
illan tullen ravintolaan. Tämä johtuu kahdesta syystä. He menevät ra- 
vintolaan purkamaan työperäistä stressiä. Kun aikaa perheelle ja seu- 
rustelulle ei jää työelämän paineiden vuoksi, lapset unohtuvat päivä- 
kerhoon niiden tekijän paetessa yökerhoon työn tuottamia murheita pa- 
rantelemaan. Toinen syy ravintolaan menemiseen on se, että ihmisellä on 
työssä ollessaan rahaa. Tuottamalla tekijälleen rahaa työelämä mahdol- 
listaa myös työstä johtuvien ongelmien hoitamisen. Tällöin ihminen alko- 
holisoituu. Työelämä onkin merkittävin syy ihmisten ajautumiseen rappi- 
olle. Työttömänä ollessaan ihminen ei alkoholisoidu, vaikka työttömyys 
tuottaa ihmiselle vielä enemmän stressiä kuin työelämä. Työttömällä 
ihmisellä ei ole nimittäin varaa viinaan. Viina on työssä käyvien etuoikeus 
— ainakin valtion viina. 

Ihmisellä on aina joko aikaa tai rahaa mutta ei molempia. Kuitenkin on 
suotavaa, että ihmisellä olisi vain aikaa, koska työelämään osallistuminen 

johtaa vielä vaikeampaan tilanteeseen. Työssä oleva ihminen alkoholi- 
soituu useammin kuin työtön, joka pysyy pitempään myös hyvinvoivana. 
Ennen vanhaan osat olivat toisin, kun työttömälle tuli enemmän rahaa ja 
työssä oli helpompaa. Työtön joi ja työhön menijä raitistui. Nykyisin työ- 
tön on raitis ja työssä käyvä dokaa. 

Dokaaminen ja työ johtavat siihen, että työssä käyvä vain ”käy” työssä 
mutta ei tee mitään siellä. Hän nukkuu työpaikalla. Lopulta hänet irti- 
sanotaan tai hän irtisanoutuu itse, ja hän päätyy työttömäksi. Työttömänä 
hän saattaa taas raitistua, mutta pian sen jälkeen hän jälleen retkahtaa ja 
palaa takaisin työelämään — ja yöelämään. 


Kesätyö ja osa-aikatyö 


Kesätyö ja osa-aikatyö ovat paradoksaalisia käsitteitä. Niiden kautta 
välittyy näkemys, että tilapäiseksi aiottu kausityö, kuten kesätyö, ei mer- 
kitse työntekoa lainkaan vaan edustaa jonkinlaista poikkeusta työelämän 
pyörteistä. Todellisuudessa kesätyötä tai osa-aikatyötä tehdään usein jon- 
kin vakinaisemman toiminnan ohella. Ne ovat täydentäviä töitä ja tekevät 
elämästä entistäkin kiireisempää. Tunnettua on, että kesätyötä hakee 
yleensä opiskelija, joka tekee lukukausien aikana jotain muutakin eli 
opiskelee, mikäli hän vakinaiselta työltään ehtii. 

Kuinka ahdistavaa puhe kesätyöstä onkaan! Vanhukset kiusaavat 
sukulaisnuoriaan sillä ikävällä puheenaiheella, joka koskee työtä työn 
päälle. Lukion läpäissyttä abiturienttia aletaan kiusata jo helmikuussa 
kysymyksellä ”joko olet varmasti hakenut kesätyötä ja mitä aiot vapautesi 
kynnyksellä tehdä?” Tämä tarkoittaa: ”Minkälaiseen vankilaan aiot va- 
pautua?” He ajattelevat, että opiskelussa ja opiskelemaan hakemisessa ei 
muka olisi tarpeeksi työtä. Kesätyötä pitäisi paiskia vielä opiskelujen ja 
samanaikaisen työnteon lisäksi. Opiskelijalla ei saisi olla kesälomaa. 

Kesäloma on ideologisesti latautunut käsite, aivan niin kuin 'suomalai- 
nen sauna”. Noin 60—-70-vuotiaat miehet, joilla on omakohtaista kokemusta 
heinäpelloilla huhkimisesta, heittävät yleiset saunat aina täyteen löylyä, 
jotta jokaisella lauteilla olijalla olisi paha olla. Näin he torjuvat seksu- 
aalisia intohimojaan. Saunassa ei saisi nauttia, vaan pitää kärsiä. Samaan 
tapaan kesästäkään ei saisi nauttia, vaikka Suomessa kesää riittää vain 
nimeksi. Myös kesäisin pitää olla paha olla, aivan niin kuin saunassa tai 
heinäpellolla. Siksi kesä on pilattava teettämällä ihmisillä työtä (yleensä 
sellaista työtä, jonka voisi hyvin tehdä talvellakin). 

Saudi-Arabiassa on voimassa sääntö, jonka mukaan työtä ei tarvitse 
tehdä, jos ilman lämpötila nousee yli 42 Celsius-asteen. Suomessa läm- 
pimät ja lomailuun kelvolliset ilmat ovat niin harvinaisia, että meidän 
oloissamme pitäisi säätää laki, joka kieltää tekemästä työtä aina, kun 25 
asteen helleraja rikkoutuu. Suomessa on noin 10+15 hellepäivää vuodessa. 

Se ei ole liikaa. Kansantaloudellamme on varaa viettää kyseiset päivät 
lorvaillen niin, että mahdollisimman monet voisivat nauttia kesästä. 
Loma-ajat osuvat usein sadepäiviksi. Siksi kesälomien vietto olisi organi- 
soitava helteisten päivien mukaan. Työntekoa ei tulisi vaatia eikä siihen 
suostua kuumina päivinä. Lämmin auringonpaiste kelpaisi työstä kieltäy- 
tymiseen, ja sitä ymmärrettäisiin: ”Ahaa, olet sulkenut puotisi lämpimien 
ilmojen vuoksi. Taidan itsekin lopettaa nipottamisen ja lähteä ottamaan 
aurinkoa uimarannalle.” 

Espanjassa siestan viettäminen on hyväksytty elämäntavaksi, jota 
liikkeiden ja virastojen aukioloajat noudattavat. Ainoastaan kiireelliset 
hälytystehtävät hoidetaan, mutta nekin valikoiden ja rauhallisesti. Niitä 
myös tulee siestan aikana vähemmän, koska ihmiset eivät hermoile 
saaden sydänkohtauksia tai joutuen tapaturmiin. Ihmiset osaavat ottaa 
asiat lunkisti. Suomessa ei ole mahdollisuutta siestan kaltaisiin tunteihin 
keskellä päivää, paitsi jos haluamme viettää aikaamme solariumissa. 
Aurinko paistaa meille harvoin. Niinpä olisi kohtuullista, että kauniina 
kesäpäivinä työnteko lopetettaisiin ja päätettäisiin marssia muitta mut- 
kitta lomanviettoon. 


Työpaikan topologiaa 


Ajatukset ovat kirkkaimmillaan aamuisin. Levänneillä aivoilla pystyy 
tekemään työtä keskeytyksettä jopa neljä tuntia. Sen jälkeen voi käyttää 
päivänsä miten tahtoo. Nykyisten työaikojen vallitessa ihmiset tuhlaavat 
luovimmat tuntinsa istumalla liikenneruuhkissa matkalla työpaikoille. He 
vaientavat iloisesti kuplivat ajatuksensa kuuntelemalla autostereoiden 
aamujytää, ja he kirjoittavat murheelliset mietteensä auton kojelaudassa 
lepäävään muistilehtiöön. Siten he eivät unohda, mitä kaikkea päivän 
aikana pitää ehtiä. Kiire tulee ajan tuhlaamisesta. Paljon paremmin ihmi- 
set käyttäisivät aikansa pysymällä kotona. 

Topologia on paikkoja ja tilallisia suhteita koskeva tiede. Kartoitam- 
mekin työn transsendentaalisia koordinaatteja koskevan tarkastelumme 
lopuksi työelämän topologiaa. Ystäväni, joka asuu Espoon Kivenlahdessa, 
matkustaa yksityisautolla työpaikalleen Helsingin Itäkeskukseen. Matkaa 
kertyy 35 kilometriä, ja sen taittaminen kestää noin 70 minuuttia. Lukio- 
laisen matka Kulosaaresta Pohjois-Haagaan julkisella kulkuvälineellä 
vaatii kolme eri vaihtokertaa ja kestää huonon dösätärpin sattuessa 
tunnin ja kaksikymmentä minuuttia. Työssä käydään Oulusta Helsingissä 
ja Helsingistä Tampereella. Molemmat matkat kestävät nopeimmalla 
kulkuvälineellä suoritettuina yhtä kauan kuin seutulipun kyyti Olarista 
Meri-Rastilaan: puolitoista tuntia. Helsinkiläinen dosentti hoitaa professo- 
rin virkaa Lapin yliopistossa, jonne kertyy matkaa 998 kilometriä. Hänellä 
ei ole varaa lentää, joten hän pakkaa varusteensa yöjunaan ja matkustaa 


222 


makuuvaunussa Rovaniemelle. Armeijakielellä lausuttuna hän ”tetsaa”. 
Mutta renkaat ja raiteet kuluvat myös kaupunkien sisällä ja tavan- 
omaisissa töissä — ja kerosiini palaa. 

Suomen kansalaisilla on perustuslaillinen oikeus valita itse asuinpaik- 
kansa. Ihmisillä on oikeus valita itse myös työpaikkansa. Silti ihmiset 
reissaavat työn perässä satojen kilometrien matkoja joka päivä. — Miksi? 
Matkanteko riistää säälimättömästi ihmisten aikaa ja elämää. Puolitoista 
tuntia yhteen suuntaan päivässä tekee viisitoista tuntia viikossa ja noin 
700 tuntia vuodessa. Se on yhteensä enemmän kuin neljän kuukauden 
työpäivät. Eikö tätä aikaa voisi käyttää paremmin? ”Ei voi”, sanoo kodin- 
konekorjaajana toimiva tuttavani, joka on laskenut, että tuottavinta toi- 
mintaa hänelle on autossa istuminen. Koko siltä ajalta, jonka hän on 
matkalla työpaikalleen asiakkaan luokse, hän saa palkkaa, ja lisäksi 
auton mittari pyörittää hänelle nettovoitollista kilometrikorvausta. 

Globalisoituva maailmantalous ja virastojen hajasijoittaminen pahenta- 
vat työelämän fragmentoitumisen ongelmaa entisestään. Ne muuntavat 
työelämän sisäisen hätätilan työpaikkojen ja asuinpaikkojen väliseksi 
liikkeeksi. Myös maisemakonttorien lisääntyminen liittyy työpaikkojen 
kieroutuneeseen topologiaan, kun läpinäkyvyys ja valvonta pakottavat 
ihmisiä jatkuvaan liiketilaan, työn tuoksinaan ja jopa katoamaan. Enää 
vain lentokapteeneilla on työpaikaltaan parempi näköala kuin bisnes- 
haukoilla ja muilla liidereillä avokonttoreistaan. 


Työyhteiskunnan loppu on oivallinen hetki esittää mielekkäitä 
kysymyksiä elämän merkityksestä ja onnellisuudesta. 


Claus Offe 


TOVERUUDESTA KAVERUUTEEN, 

UHRIMIELESTÄ MENESTYKSEEN 
Sana ”toveri” perustuu venäjän kielen sanaan ”tovarists”, ja sillä tar- 
koitetaan ”kumppania”, ?seuralaista' tai 'ystävää”, mutta käsitteellä on ollut 
myös luokkaeroa ilmentävä ja ylläpitävä merkitys, esimerkiksi yhdys- 
sanan ”luokkatoveri” osana. Ihmisten tasa-arvoon viittaavien käsitteiden 
käyttö on lähtöisin Ranskan suuresta vallankumouksesta, jolloin aatelis- 
arvot lopetettiin ja kumoukselliset alkoivat nimittää toisiaan kansalai- 
siksi (ransk. citoyenne) kuninkaan alamaisten sijaan. Ranskassa ”toveria” 
läheisesti merkitsevä sana ”camarade” oli käytössä jo heti vallanku- 
mouksen jälkeisinä vuosina. Tasa-arvolla, toveruudella ja kaveruudella on 
ollut erityinen merkitys työelämän osana, eikä näiden käsitteiden käyttö 

ole rajoittunut vain vasemmistolaiseen maailmankuvaan. 
Itse jako vasemmistoon ja oikeistoon syntyi alun perin niin, että 
Ranskan suuren vallankumouksen yhteydessä eniten muutoksia halun- 

neet istuivat puheenjohtajasta vasemmalla ja konservatiivit oikealla. 
Vasta sosialismin noustessa 1800-luvulla vapautta, tasa-arvoisuutta ja 
veljeyttä edustanut vasemmistolaisuus alkoi leimautua sosialismin ja 
marxismin opeilla, kun kyseisiä aatteita kannattaneet asettuivat vasem- 
malle parlamenttien istuntosaleihin, ja liberaalit joutuivat siirtymään kes- 
kemmälle. Vapauden, tasa-arvoisuuden ja veljeyden opit eivät kuitenkaan 
ole vasemmiston eivätkä taistelevien vallankumouksellisten omaisuutta, 
aivan kuten eivät kaveruus ja toveruuskaan, vaan ne liittyvät kaikkeen 
politiikantekoon ja yhteiskuntasopimukseen. 

Toveri on enemmän kuin kaveri, mutta toveruuteen ei liity läheistä 
tunnesidettä, kuten ystävyyteen. Toveruus syntyy luottamukseen ja jär- 
keen perustuvasta yhteenkuuluvuuden tunteesta. Se siis ikään kuin 
täydellisti työelämään kuuluvien ihmisten yhteiskuntasopimuksen. Ennen 
vanhaan työyhteisöjä leimasi luja toveruus: kaikki olivat tovereita. 
Työntekijät olivat tovereita keskenään, ja työnantajaakin saattoi pitää 
toverinaan. Tämä johtui kiitollisuudenvelasta työnantajaa kohtaan. Työn- 
antaja otti työntekijän palvelukseensa ja kantoi hänestä vastuun läpi koko 
elämän noin neljänkymmenen vuoden ajan aina armeijavuosista eläk- 
keelle jäämiseen asti. Vastineeksi työntekijä uhrasi koko elämänsä työlle. 
Työn vuoksi saatettiin kiroilla, sillä se oli kovaa raatamista. Siitä piti kui- 
tenkin selviytyä, ja siksi työn vuoksi uhrauduttiin. Kun työstä oli selviy- 
dytty, vaivojen vuoksi ei oltu katkeria, vaan työn tuloksista oli oikeus olla 
ylpeä. Suomalaista palkkatyötä tutkinut sosiologi Matti Kortteinen luon- 
nehtiikin sattuvasti, että ihminen oli saavuttanut ja säilyttänyt kun- 
nian,!% vaikka hän oli työn vuoksi pilannut elämänsä ja saanut ohitus- 
leikkausarven rintaansa. 

Selviytyminen, uhrautuminen, ylpeys ja kunnia — ne leimasivat entis- 
aikojen työyhteisöjä, mutta eivät leimaa enää. Siksi niitä yritetään opet- 
taa erilaisten työnohjaajien ja yrityskonsulttien kursseilla. Siinä tuskin 
onnistutaan, sillä työelämän koko arvorakenne puhuu edellä mainittuja 
ihanteita vastaan. Uhrautumisen motiivi ei syntynyt ennenkään työn- 
antajien kustantamista sukelluskursseista eikä intensiiviviikonlopuista, 
joiden kuluessa työntekijät kiipeilevät voimistelusalien puolapuille heit- 
täytyäkseen sieltä kollegojensa käsivarsille. Uhrautuminen syntyi luotta- 
muksesta ja luottamus tavasta, jonka mukaisesti työ miellettiin elin- 
ikäiseksi suhteeksi, niin kuin sukulaisuus tai perhe. Työnantajille oltiin 
kiitollisia, ja työntekoa leimasi vastuu, sillä elämä oli samaa kuin työ- 
sopimus vakituisen työnantajan kanssa. Työpaikan ulkopuolella elämä oli 
epävarmaa, mutta työnantajan siipien suojassa turvattua. Nykyään vain 
elämä vakituisen työnantajan ulkopuolella on varmaa ja työpaikkojen 
sisällä erittäin turvatonta. 

Luottamuksellinen suhde työpaikkojen ja työntekijöiden välillä on sär- 
kynyt. Ihmiset eivät ole enää tovereita. He lakkasivat olemasta kave- 
reitakin viimeistään edellisen laman yhteydessä 1990-luvun alussa. Kun 

työnantaja katsoi voivansa rikkoa luottamussuhteen, palvelusväki ajatteli, 
että sillä on oikeus samaan. Työpaikat, toimistot, tehtaat ja konttorit eivät 
muodosta enää perheitä, kun kaikki voi mennä hetkessä alta. Tämä on 
tekemisissä tuotantoelämän oman rakenteen kanssa. Kun työpaikoilla ei 
valmisteta mitään konkreettista, kaikki toimintakin leijailee tyhjän pääl- 
lä, näkymättömien lankojen ja loimien varassa. Tuotantorakenteen muut- 
tuminen paljasti, kuinka myös ei-teollisissa uusammateissa isännän ja 
orjan välinen suhde on vain taloudellinen. Hyvän tahdon ja huonon oman- 
tunnon aika on ohi. 

Kun työsuhteen jatkuvuus on kyseenalaistettu, on luottamuskin ri- 
kottu. Työelämä on saatettu jatkuvaan myllerrykseen ja vellontaan. En- 
nen vanhaan ihmisen työ ja elämä etenivät yhtä jalkaa. Edistyminen työ- 
uralla merkitsi etenemistä myös omassa elämässä. Vielä 1960-luvulla aja- 
teltiin, että ”kun Jäppinen jäisi eläkkeelle ja vara-Jäppisestä tulisi Jäppi- 
nen, niin minä voisin päästä hänen paikalleen vara-Jäppiseksi, ja sitten 
vaihtaisin Anglian Escortiin.” Yleneminen tapahtui yhden ja saman 
organisaation sisällä. Ensisijaista oli työ, ja sen perässä seurasi elämä. 
Nykyään työelämä on ajautunut hallitsemattomaan poikittaisliikkeeseen. 
Ihmiset hyppivät työpaikasta toiseen kuin levottomat lapset. Syynä siihen 
on pätkätyö ja jatkuva irtisanomisuhka. Olennaista on, että oman elämän 
ja työuran rakentaminen eivät ole enää sopusoinnussa. Elämää ei enää 
eletä uralla edistymisen mukaan, eikä uralla etenemiseltä vaadita sitoutu- 
mista työnantajien edustamiin arvoihin. (Sen sijaan vaaditaan kyllä sitou- 
tumista asiakkaiden, kuluttajien ja muiden sidosryhmien arvoihin, joihin 
liisteröiytymisestä monet woke- ja cancel-aktivistit ovat tehneet aivan 
välttämätöntä muutoin uhkaavalla maineterrorillaan.) 

Kun elämä ei sitoudu uraan eikä ura työnantajaan, sekä elämästä että 
urasta on tullut yhä enemmän henkilökohtaisia asioita. Niitä puolestaan 
pyritään edistämään työpaikkojen kustannuksella. Ensisijaista on hank- 
kia itselle elämä. Ura on vain väline elämän saavuttamiseen, ja työpaikka 
on pelkkä omalla kokonaisuralla etenemisen keino. Näin ihmisiä virtaa 
työpaikoista toiseen. He ovat kuin pieniä termiittejä, jotka jyrsivät kaiken 
hyödyn yhdestä työnantajasta ja siirtyvät sen jälkeen seuraavaan. 
Horisontaalisen liikkeen ohessa saattaa tapahtua myös vertikaalista nou- 
sua, mutta yhä harvemmin saman organisaation sisällä. Todellinen san- 
kari ei ole enää se, joka selviytyy, uhrautuu ja tuntee ylpeyttä ja kunniaa 
silläkin uhalla, että hänen uhrimielestään voi olla hänelle itselleen hait- 
taa. Nykyajan sankari on se, joka menestyy siitä huolimatta, että hän 
kylvää ympärilleen tuhoa. Tämä on suora seuraus siitä, että keskinäistä 
toveruutta ylläpitäviä vakituisia työpaikkoja ei enää ole. 

Asia on tiedostettu monissa yrityksissä, mutta resepti asioiden korjaa- 
miseen on ollut väärä. Kun oikea työ on loppunut, on luonnollista, että 
tekemistyhjiöstä seuraa kysymyksiä. Ne koskevat elämän merkitystä ja 
onnellisuutta. Kysymysten tulvaa ohjailemaan on syntynyt erilaisia yritys- 

konsultteja kuin sieniä sateella. He hoitavat oiretta mutta eivät varsi- 
naista tautia. Kun työelämän oma arvorakenne ei enää tue luottamuk- 
sellisten työsuhteiden ja toverihengen syntymistä, sitä on turha yrittää 
kasvattaa asennenmiittingeillä, kriisipalavereilla tai hurmosviikonlopuilla. 
Eteneminen elämässä on vain etenemistä työstä ja työpaikasta toiseen. 
Kun toveruus on kuollut, työpaikkojen ihmissuhteet nähdään vain talou- 
dellisesti, ”sosiaalisena pääomana”, mutta sekin on kokenut huomattavaa 
arvon alenemista. Oireellista on myös, että läheissuhteet kaupallistetaan 
ja esineellistetään puhumalla niistä kuin talouden ilmiöistä: pääomana. 


”Koska”-yhteiskunnasta ”jos”-yhteiskuntaan 


Samalla kun uhrautumiseen perustuvasta työelämästä on siirrytty omaa 
etua tavoittelevaan työkulttuuriin, ihmisten motivaatiorakenteissa on 
tapahtunut merkittävä arvodynaaminen muutos. On siirrytty ”koska”- 
yhteiskunnasta ”jos”-yhteiskuntaan. 

”Koska”-yhteiskunnan ajattelutavat olivat esimerkiksi seuraavanlaisia: 
”Koska olen ylioppilas, minulla on oikeus korkeakoulutukseen”. Tai: 
”Koska olen valmistunut arkkitehdiksi, olen pätevä arkkitehdin tehtä- 
vään, joka odottaa minua yhteiskunnassa.” ”Koska”-yhteiskunta lepäsi 
sellaisen ehdon varassa, joka ajateltiin jo täytetyksi: ”Koska olen hyvä, 
kelpoinen, ja monin verroin päteväksi todistettu, minulla on oikeus olla 
hyväksytty, ja yhteiskunta minut sellaisena hyväksyy.” Filosofisesti 
katsoen ”koska”-ajattelua sanotaan konsekventuaaliseksi. Konsekventu- 
alismin mukaan oikeudet, velvollisuudet, tehtävät ja asemat nähdään 
tuloksina siitä, mitä on jo olemassa. 

Sen sijaan ”jos”-yhteiskuntaa leimaa toisenlainen ajattelutapa. Sille 
ovat ominaisia esimerkiksi seuraavanlaiset päättelykulut: ”Jos onnistun 
opinnoissani, minulla voi olla mahdollisuus toiveideni mukaiseen elä- 
mään.” Tai: ”Jos pärjään kilpailussa työpaikoista, olen yhteiskunnassa 
mukana enkä ajaudu väliinputoajien ryhmään.” ”Jos”-yhteiskuntaa sano- 
taan konditionaaliseksi eli ehdolliseksi. Se sitoo ihmisen hänen omiin 
ponnistuksiinsa: onnistumisiin tai epäonnistumisiin. Ratkaisevaa ei ole 
tällöin se, mitä me olemme, vaan mitä teemme. Tällainen yhteiskunta 
asettaa jatkuvasti ehtoja työlle, toiminnalle ja hyväksytyksi tulemiselle, 
jopa rakkaudelle itseä ja muita ihmisiä kohtaan. Kukaan ei saisi riittää 
itselleen eikä toiselleen, vaan meidät pakotetaan jatkuvasti oikeuttamaan 
ja uusintamaan itsemme. 

Konditionaalinen jossittelu on kieltämättä tärkeä paremman maailman 
edellytys: on tärkeää myös arvailla ja spekuloida. Mutta arjen pragma- 
tiikassa jossittelusta on tehty kahlitseva epävapauden muoto. Ehdollisuus 
on henkisen vankeuden toinen nimi. Tässä mielessä nykyinen työyhteis- 
kunta onkin sairas. Se kylvää ympärilleen epäluottamusta ja pyrkyryyttä. 

Epävarmuus on huono pohja yhteiselämälle ja suunnittelulle. Ehdollisen 
ajattelun suosio johtuu kenties siitä, että ihmisten olemassaolon tutki- 
minen ja tunnustaminen on laiminlyöty työelämässä. Kun kenenkään ei 
katsota olevan omana itsenään mitään, jäljelle jää pelkkä prosessuaalinen 
tila, jossa ihminen pyörii niin kuin tiskirätti pesukoneessa. 

”Koska”-yhteiskunnassa duunari saattoi olla valmis koviinkin pon- 
nistuksiin, mikäli sen avulla oli mahdollista vapautua putoamisuhasta ja 
mielivallasta. Hänenkin onnellisuutensa oli tavallaan ehdollista, mutta 
hän sai usein myös jotain pysyvää aikaan. Sen sijaan ”jos”-yhteiskunnassa 
sekä pätkätyöläinen että uraraketti ovat kumpikin vain omien huippu- 
suoritustensa varassa, mikä kumoaa turvallisuuden ja sen myötä myös 
onnellisuuden idean. 

Konsekventuaalinen ajattelu oli myös osa luterilaista työmoraalia. Aja- 
tellaanhan sen mukaan vähän niin kuin kristinuskossakin, että elämän ja 
olemisen perusehdot on täytetty eikä ihmisen tarvitse kantaa huolta eksis- 
tenssistään. Tämä liittyy perustojen tunnustamiseen, kun taas jatkuvaan 
ponnisteluun sidottu elämä on osa poissaolon, hajoamisen ja perustojen 
romahtamisen postmodernia yhteiskuntaa. 

Ehdollisuuteen ja onnistumisen käsitteeseen nojautuva yhteiskunta on 
näennäisestä moniarvoisuudestaan huolimatta kova yhteiskunta. Para- 
doksaalisesti se vahvistaa yksiarvoisuutta: raha ja taloudellisen voiton 
pyynti nousevat toiminnan ylimmiksi päämääriksi. Onnistumisen käsite 
edellyttää absoluutin eli ihannoidun tilan, johon saavutuksia verrataan: 
jos onnistut ihanteiden tavoittelemisessa, sinut hyväksytään, jos et, 
sinulla ei ole arvoa. Tämä on myös bisneskonsulttien ilosanoma ihmiselle. 
Mutta myös politiikassa ja hallinnossa ihmisten olemassaoloon liittyvien 
suureiden pohtiminen on laiminlyöty lähes kokonaan, sillä byrokraattinen 
ajattelutapa on nojautunut vain positivistiseen ihmiskuvaan, siihen, jonka 
tuloksena on ”asiakirjaihminen”. 

Onnistumisen metafysiikan tavoitteena on menestys. Menestys puo- 
lestaan on näennäistranssendentaalinen käsite. Myös se viittaa teologiaan 
mutta perin immanentilla eli aineellisella tavalla. Ylin arvo ei ole tällöin 
mikään Jumala, vaan jumaluuden paikalla on mammona. Menestyksen 
teologiana tunnetaan jo edellä viitattu ajattelutapa, jonka mukaan maalli- 
nen hyvinvointi ja yltäkylläisyys nähdään merkkeinä Jumalan suopeu- 
desta, kun taas kurjuutta ja epäonnea pidetään tuloksina Jumalan lan- 
gettamista rangaistuksista. Tässä valossa myös menestymiseen itseensä 
liittyvä valheellisuus ja nurinkurisuus ohjaavat pohtimaan lopulta sitä, 
miten opetella olemaan onnellinen menestymättä. 

Arvaan tosin, mitä ajattelette: olen yksinkertaistanut. Mutta joskus 
niin on tehtävä — selvyyden vuoksi. Seuraavassa paneudutaan jälleen 
luottamuksen vähenemisen arkisyihin. 

”Työvoima on arvokkainta pääomaa” 


Ainoastaan yhteiskunta ei enää piilottele työttömiään, vaan myös yri- 
tykset salailevat omia työntekijöitään. Ne pelkäävät työvoimansa lähtöä 
pois. Moni yritys on yhtä kuin sen henkilökunta. Sitä puolestaan ei hitsaa 
yhteen enää toverihenki eikä luottamus vaan korkeintaan luontaisedut ja 
optiojärjestelmä. Varsinkin atk-alalla työntekijän aloitteesta tehty irti- 
sanoutuminen on rankka juttu. Niinpä monia työyhteisöjä leimaa tove- 
ruuden sijasta vainoharhaisuus. Yrityksen menestymisen kannalta tär- 
keät työntekijät on saatava pysymään firmassa. Kilpailijoiden ei pitäisi 
edes tietää, keitä henkilöitä omassa yrityksessä työskentelee. Näin heitä 
ei voida houkutella pois. Heille ei voi esimerkiksi soittaa, sillä heillä ei ole 
puhelinnumeroa. Firmasta vastaa aina vain keskus. Ainoastaan pää- 
johtaja tunnetaan. Työntekijöitä kehotetaan vaikenemaan työpaikoistaan. 
Enää vain työttömät ja toimettomat eivät katoa suureen tuntemattomuu- 
teen, vaan eksistentiaalinen katoaminen kohtaa nyt myös halutuimpia 
työntekijöitä. 

Työyhteiskunta elää tätä nykyä sälekaihtimien, rullakardiinien ja him- 
mennettyjen lasien takana. Salusiinien raoista pyritään tirkistelemään ja 
kurkkimaan kuin kiikarissa olisi Leningradin pillujoulu. Tämä on työ- 
elämän ekshibitionismia. Yhdysvalloissa eräät työnantajat ovat panneet 
jopa rekrytointiyrityksiä soittelemaan anonyymisti yritysten omille työn- 
tekijöille ja testaamaan heitä. Jos nämä ilmaisevat halua muuttaa uuden 
työnantajan palvelukseen, heidän nykyinen työnantajansa antaa kyseisille 
työntekijöille palkankorotuksen tai jopa ylennyksen pitääkseen heidät pal- 
veluksessaan. Näin ollaan vaalivinaan työtyytyväisyyttä. 

Myös työpaikkojen sisällä ihmiset tarkkailevat toisiaan. Kuka on mah- 
dollisesti lähdössä, kenen kanssa ja minne? Ja miten minun sitten käy? 
Yritysten sisällä perustetaan uusia firmoja. Muutaman hengen poppoo voi 
yhdistää tietotaitonsa johtajan selän takana ja kantaa asiantuntemuk- 
sensa ulos yrityksestä. He perustavat kilpailevan firman, joka menestyy 
emoaan paremmin, koska sillä on käytössään tiedot myös entisen työn- 
antajan kilpailustrategioista. Kaikki pelkäävät aivovuotoja. Kilpailijan 
palveluksesta tuleva työntekijä on todellinen tietopankki, joka otetaan 
fanfaarein vastaan ja josta kannattaa maksaa. Hänet ”ostetaan” niin kuin 
ravihevonen, jalkapalloilija tai prostituoitu. Jos et menesty nykyisessä 
työpaikassasi, kurjan työnantajasi pahin kilpailija saattaa olla paras 
ystäväsi. Työnantajasi vaatimat vaitiolosopimukset, lupaukset ja vakuu- 
tukset ovat tällöin pelkkää paperia. Herrasmiessopimuksiahan ”noudate- 
taan aina”, eikä tietovuotoja voi kukaan dokumentein todistaa. Niinpä 
jokainen työntekijä on mahdollinen kaksoisagentti. 

Atk-alalla toimivien yleisin ammattitauti on skitsofrenia. Jopa kym- 
menen prosenttia ammattikunnan edustajista sairastuu työuransa aikana 

skitsofreniaa muistuttaviin oireisiin, mikä ylittää merkittävästi muun 
väestön keskiarvon.19? Tämä selittyy paitsi koneellisen ja inhimillisen 
ajattelun yhteensopimattomuudella, myös sillä, että kyseisessä ryhmässä 
paine kaksoisagentiksi on huomattava. Tietoa on suojeltava: pääseekö 
joku lukemaan salaa sähköpostisi? Myös vastapeluri on ovela ja neuvokas. 
Palvelimet voidaan hakkeroida ja salasanat murtaa. Kovalevyjen sisältö 
voidaan selvittää magneettihiukkasten järjestyksestä, vaikka tietojen 
päälle olisi ajettu dataa eikä vain tyydytty poistamaan niitä harrastelija- 
maisesti roskakorista. Viimeisen naulan päähän ampuu työnantajien väli- 
nen kilpailu. Persoonaa ja materiaalisia tuloksia vailla olevassa työssä, 
kuten ohjelmistosuunnittelussa, keskeistä on tuotteen ominaisuuksiin 
liittyvä kilpailuetu ja ajallinen etulyöntiasema, jonka turvin uusi ohjelma, 
viestintäpalvelu tai portaali ehtii vallata markkinat. Tietojen ryöstelystä 
ja teollisuusvakoilusta tulee tällöin kullan arvoista toimintaa. Kehittäjä 
on saatava kaapatuksi heti. Hänet suorastaan revitään kappaleiksi, ennen 
kuin hän ehtii katoamaan niin kuin Batman putkea pitkin linnansa kella- 
rissa olevaan autotalliin. 


Luontaisedut 


Kun työn tuotteilla ei ole juuri eroa eikä sen suorittajilta vaadita per- 
soonaa, työntekijöiden rekrytoimisessa on vaikea vedota mihinkään. Siksi 
työntekijän kaappaaminen tapahtuu luovuttamalla hänen käyttönsä 
riittävästi erikoisetuja, spesiaalimukavuuksia ja leluja. 

Parasta ehdollistamista edustavat nykyään luontaisedut. Luontaisedut 
kuuluvat työelämän kytkykauppaan. Raha olisi useasti työntekijälle 
parempaa, mutta rahalla ei voida sitouttaa. Sitouttaminen edellyttää 
ihmisen tekemistä riippuvaiseksi jostakin. Kun ihminen on riippuvainen, 
hän ei ole vapaa. Raha antaa ihmiselle vapauksia, koska hän voi käyttää 
sitä miten tahtoo. Tämä puolestaan ei ole työnantajan edun mukaista. 
Siispä työntekijän ja työnantajan välille on luotava välineellisempi 
riippuvuus, jotta työntekijä työskentelisi tottelevaisemmin. 

”Ilmaisia aterioita ei ole.” Tähän vetoamalla halpalentoyhtiöt ovat 
lopettaneet kahvin ja sämpylän tarjoilemisen omilla vuoroillaan. Työn- 
antajan laskuun syöminen ja juominen ovat niin olennainen osa työelämän 
päiväjärjestystä, että työpaikkojen ihmissuhteita on mahdotonta ylläpitää 
ilman yhteisiä syömistaukoja, ruokaloita ja ravintoloissa juoruilua. Ateria- 
etu onkin perin vanhanaikainen luontaisetu, melkein kuin sihteeri. 
Ateriaedulla voi olla merkitystä, jos sillä saa jotain työmaaruokaloista 
poikkeavaa eikä tarvitse lähteä ketjuravintolaan etsimään kymmenen 
euron purtavaa. Merkittävänä luontaisetuna voi pitää ateriaetua, johon 
liittyy alkoholitarjoilua, kuten lounastamiseen ”Manhattanilla”. Savoyssa 
ja Kämpissä syöminen kuului pitkän nousukauden vuosina tavallisten 

kiinteistövälittäjienkin päiväjärjestykseen niin, että vuorineuvokset jou- 
tuivat etsimään merkkipäiviensä kunniaksi tavallisuudesta poikkeavia 
spesialiteetteja, esimerkiksi tarjoamalla vierailleen kalasoppalautasellisen 
lomakohteessaan Levillä. 

Työnantajan laskuun aterioimiseen ei vielä pahemmin sitoudu. Parem- 
paa nyöritystä tarjoaa työsuhdeasunto. Entisinä aikoina työsuhdeasuntoon 
majoittumista ei koettu riippuvuuden merkiksi. Sitä pidettiin osana työn- 
antajan ja työntekijän välistä ikuista sopimusta. Työsuhdeasunnosta pois- 
tuttiin ennen vanhaan suoraan kunnalliskotiin. Nykyään työsuhdeasunto 
on vankila. Kun työpaikka menee alta, menee samalla asuntokin, ja 
siksipä työntekijän on palveltava työnantajaa entistä paremmin. Muutoin 
hän on totaalisesti tyhjän päällä. Sen sijaan teollisuuspatruunoiden 
aikana tehdasmiljöön lähiliepeille rakennettiin kokonaisia kaupunginosia, 
joiden talot omisti yhtiö. Esimerkin tarjoavat skotlantilaisen James 
Finlaysonin (1771-1852) Tampereelle rakennuttamat työläiskorttelit. 
Finlayson oli valtio valtiossa. Sillä oli oma kauppa, oma posti, oma 
orpokoti ja jopa oma raha. ”Vinlayssonille” ihmiset kävelivät Amurista 
töihin, ja asunnoissa sai pysyä vielä eläkeläisenäkin; olihan ihminen pal- 
vellut yhtiötä koko ikänsä ja antanut sille kaikkensa. Miksi hän ei saisi 
viettää kultaista vanhuuttaankin yhtiön parakeissa? 

Nykyään työsuhdeasunto on tarjolla vain sellaiselle työntekijälle, jonka 
työpanos ei ole korvattavissa. Asunto on sitouttamisen väline. Jos työn- 
tekijä ei saa käyttöönsä työnantajan asuntoa Eirasta, Huvilakadulta tai 
Kaivopuistosta, ”asunnon hankkimisessa avustetaan”, ja se löytyy Kiven- 
lahden Anjfista. Ei ole moittimista siinäkään: naapureina asuu diplomi- 
insinöörejä, terveyskeskuslääkäreitä ja ekonomeja sekä muita uransa 
alussa olevia nuoria aikuisia. Ja parkkipaikoilta löytyy Volvoja, Audeja ja 
Opeleita. Keskustan luksusasunnoissa puolestaan asutetaan toimitus- 
johtajia, yksityislääkäreitä ja pankkiireita, kunnes nämä saavat itselleen 
omakotitalon Kulosaaresta tai Westendiltä. Heidän pihoistaan löytyy 
Mersuja, Jaguareja ja Lexuksia. 

Drive fast — Die hard. Mainostoimistot antavat työntekijöidensä käyt- 
töön työsuhde-Harrikan, mutta minä en ymmärrä, mitä logiikkaa siinä on. 
Halutaanko työntekijästä nopeasti eroon? Tavoitellaanko vauhdikasta 
uudistumista, jota luova ala vaatii? Sen sijaan työsuhteeseen liittyvä 
autoetu on vielä jollakin tavoin perusteltavissa. Suomen järjetön autovero- 
järjestelmä tuotti aikoinaan tilanteen, jonka kautta autoedusta tuli 
yleinen käytäntö. Kun autot maksoivat firmoille vain puolet siitä mitä 
tavallisille kuluttajille, alettiin korkeaa autoveroa kiertää työsuhdeautoi- 
lun kautta. Niinpä noin puolet uusista autoista rekisteröidään tätä nykyä 
firmojen nimiin.!98 Työkulttuurimme kannalta tämä merkitsee, että au- 
toilu ja työ sidottiin yhteen. Enää vain työn kautta on mahdollista 
autoilla. Jos ei ole palkkatyötä ja siihen liittyvää autoetua, ei voi saada 
oikeaa autoa vaan rikkinäisen Ladan. Tämä tietenkin houkuttaa ihmisiä 

tekemään työtä. Toisaalta näin syntyy myös sadomasokistinen autoilu- 
kulttuuri. 

Kun liikennevaloista lähdetään pakoputket paukkuen, on selitys se, 
että kuljettaja ajaa firman autoa. Kun vasemmanpuoleinen lokarisi on 
lytyssä ja kysyt, miksi punaisten valojen takaa törmättiin päin, on toden- 
näköisin selitys se, että hän ajoi firman autoa: ”Mitä vakuutusyhtiötä 
muuten käytät?” Herttoniemeläisen autoliikkeen pohjakerroksesta löytyy 
noin kaksikymmentä kappaletta vuoden vanhoja Bemuja. Kysyessäni, 
mitä vikaa niissä on, kun ne ovat päätyneet takaisin myyntiin, on selitys 
se, että ne olivat firmojen leasing-autoja, jotka ”haettiin pois”. 

Luontaisetuja ei jaeta enää kaikille vaan harvoille ja valituille. Niitä 
kadehditaan, vaikka ei olisi mitään syytä. Todellisuudessa autot, asunnot 
ja lomaosakkeiden avaimet ehdollistavat työntekijät pahan kerran. Työ- 
suhdematkapuhelimeen soittava työnantaja tahdittaa alaistensa elämän. 
Edut eivät ole lahjoja vaan lainoja, jotka halutaan pois. ”Sillä ilmaisia 
aterioita ei ole.” 

Tavalliset siivoojat ja konttoristit, asentajat ja vahtimestarit ovat vielä 
työnantajien luontaiseduilta ja armeliaisuudelta suojassa. Mutta he 
katsovat olevansa oikeutettuja kateuteen. Kateus puolestaan on sukua 
mustasukkaisuudelle ja antaa oikeutuksen mihin tahansa. Niinpä he 
työntävät kätensä työnantajien taskuihin ja kahmivat sieltä mukaansa 
kaikenlaista roinaa. Jos ei pääse varsinaisten luontaisetujen piiriin, voi 
lohduttautua ahmimalla mukaansa erilaisia esineitä työpaikalta ja pitää 
niitä ”luontaisetuina”. 

Kaikki kelpaa. Työpaikoilta katoaa taskuihin, salkkuihin, käsilaukkui- 
hin ja eväsreppuihin mitä vain: klemmareita, nastoja, nitojia ja nitojan 
niittejä, kumilenkkejä, lävistimiä, tarroja, teroittimia, saksia, kyniä, ku- 
meja, viivaimia, paristoja, CD-levyjä ja viestilappuja, ruuveja, nauloja, 
koukkuja, meisseleitä ja pensseleitä. Suurempiakin esineitä pelastetaan: 
vasaroita, sahoja, työstökoneita, paperitelineitä, kirjoja, värikasetteja, 
mappeja, kansioita, kirjekuoria, lomakkeita ja riiseittäin valokopiopape- 
ria. Myös lämpöpattereiden termostaatteja, hanoja ja kalusteita viedään. 
Ja tietysti tietokoneohjelmia. Parasta olisi kuitenkin saattaa haltuunsa 
koko firma. 


Sitouttaminen ja optiot 


Yhteiskuntamme puuttuu ankaralla kädellä virkamiesten lahjontaan, sillä 
lahjottua virkamiestä ei voida pitää puolueettomana. Myös luontaisetujen 
saajan on syytä pohtia tarkoin, mitä hän saa ja ottaa vastaan, missä 
ominaisuudessa ja keneltä. Varsinkin osakkeiden ostoon ja myyntiin suh- 
taudutaan yhtä ankarasti kuin lahjontaan. Pörssikauppojen ja yritysten 
sisäpiiritiedoista hyötyminen on pyritty estämään erityisillä kaupan- 

käyntisäännöillä. Säännöstely ja moraalin vartiointi ovat kuitenkin nau- 
rettavia ja ristiriitaisia toimintatapoja tilanteissa, joissa toiminnan koko 
logiikka perustuu tietojen vaihtoon, kilpailuun ja maksimaalisen hyödyn 
tavoitteluun. Hullunkurista on, että yhteiskunta ei salli sisäpiiritiedon 
käyttöä, kun ihmiset pyrkivät hyödyntämään yrityksistä onkimiaan 
tietoja osakekurssivoittojen metsästyksessä, mutta toisaalta yhteiskunta 
sallii optiojärjestelmän, jolla firmojen päättäjät manipuloivat pörssi- 
kursseja omaksi edukseen. Molemmissa on kysymys ”sisäpiiritiedon” käyt- 
tämisestä oman edun tavoittelemiseen. 

Sisäpiiritiedon käytöstä on kyse esimerkiksi silloin, kun asioista perillä 
oleva hallituksen jäsen sijoittaa varojaan kyseisen yhtiön osakkeisiin 
tietäen suunnitteilla olevasta yrityskaupasta, joka tulevaisuudessa paran- 
taa osakkeiden arvoa. Tällöin hänen voidaan ajatella toimivan omaan 
lukuunsa ja ajavan osakekaupalla omaa etuaan. Tämä saattaa olla muita 
osakkeenomistajia kohtaan väärin. Yhteisesti omistettu firma ei saisi olla 
pelkän oman bisneksenteon väline — eikä varsinkaan, jos se tapahtuu mui- 
den kustannuksella. Hän siis käyttää luottamusasemaansa yrityksessä 
väärin. 

Entä miten tilanne muuttuu, kun tarkastellaan optiojärjestelmää? 
Optiot ovat osakkeiden osto-oikeuksia, joita firmat jakavat johtajilleen. 
Optioiden haltijat voivat ostaa niissä sovitulla hinnalla kyseisen firman 
osakkeita tulevaisuudessa. Hinta sovitaan yleensä odotettua osakkeen 
arvoa alhaisemmaksi. Mitä korkeammalle osakkeen kurssi kipuaa, sitä 
enemmän optioilla lunastettavat osakkeet tuovat voittoa optio-oikeu- 
tettujen taskuihin. He siis saavat ostaa osakkeet alehintaan, ja alennus on 
sitä suurempi ja kauppa kannattavampi, mitä korkeammalle johtajisto saa 
osakkeen kurssin hinattua. Tällaiseen järjestelmään sisältyy yhtä suuri 
vaara toimia yrityksen vahingoksi kuin sisäpiirikauppoihinkin. Itse asi- 
assa optiojärjestelmä on institutionalisoitua sisäpiiritiedon väärinkäyttöä, 
mutta käänteisessä järjestyksessä. Sisäpiiritiedon väärinkäyttöä luonneh- 
tii etukäteistieto, joka ohjaa väärinkäytökseen, kun taas optiokeinottelun 
tapauksessa ihmiselle luodaan kannuste muovata yritystä sellaiseen 
tilaan, jossa siitä voitaisiin puristaa mehut jälkikäteen. Yhtä kaikki, kyse 
on yrityksessä olevan pääoman ulosmittauksesta. 

Optiomiljonääri on kuin käenpoikanen, joka huutaa kurkku punaisena 
lisää tehokkuutta, kun oma maha ja taskut ovat jo täynnä. Yritysten optio- 
oikeutetut voivat vedättää yritysten pörssiarvoa pilviin vain oman etunsa 
vuoksi. He pyrkivät kaikin keinoin saneeraamaan, fuusioimiaan, repi- 
mään ja raatelemaan yritystä, jotta siitä saataisiin mahdollisimman pal- 
jon tehokkuutta irti ja että osakkeen kurssi nousisi edes hetkeksi kor- 
kealle. Niinpä johtajistot kattavat pöytiä suurilla lupauksilla. He suos- 
tuttelevat sijoittamaan rahaa yritykseen, jotta sen arvo nousisi ja osake 
alkaisi näyttää halutulta. Tämän he voivat tehdä vain omaa etuaan 
ajatellen, pyrkimyksenään korottaa osakkeen kurssi maksimiinsa. Myös 


232 


optioiden arvo nousee samalla. Kun optiot on vaihdettu osakkeiksi ja 
osakkeet rahaksi, osakkeen kurssi saakin johdon omasta puolesta ro- 
mahtaa. Optiojärjestelmä saattaa siis koitua koko yrityksen tuhoksi. 

Esimerkiksi anonyymina julkaistu Sonera-kirja väittää, että Soneraa 
johtaneen Kaj-Erik Relanderin tavoitteena oli nostaa yrityksen kurssiarvo 
niin korkealle, että hän olisi voinut optiotuotoillaan perustaa oman 
investointipankin.1!?9 Korkean kurssiarvon tavoittelulla teos selittää myös 
yrityksen suurisuuntaiset tulevaisuudenvisiot ja vaille käyttöä jääneet 
Saksan-radiotaajuusostot, jotka romuttivat yrityksen talouden, veivät 
Soneraan sijoitetun varallisuuden monelta pienomistajalta ja tuhosivat 
kruununjalokiven, jonka arvolla oli määrä maksaa lama-aikana kertynyt 
valtionvelka. Toisen huonon esimerkin tarjoaa energiayhtiö Fortumin 
optio-ohjelma, jonka vuoksi yrityksen toimitusjohtajan, Mikael Liliuksen, 
verotettava varallisuus oli vuonna 2005 peräti 5,3 miljoonaa euroa ja 
ansiotulot vuonna 2006 kokonaista 11,3 miljoonaa euroa.200 Tämä selittyy 
johtajiston opportunismilla: kun sateettomuus ja päästökaupan voimaan- 
astuminen olivat luoneet paineen nostaa sähkön hintaa, yrityksen johto 
käytti Fortumin käytännöllistä monopoliasemaa hyväkseen ja siirsi 
sähkön tuotantokustannusten nousun suoraan asiakkaiden sähkölaskuun 
— tietysti yhtiön tuottavuutta parantavilla tasokorotuksilla lisättynä. 
Osakkeen kurssinousu maksatettiin siis asiakkailla eli suomalaisilla säh- 
könkäyttäjillä ja niillä yrityksen työntekijöillä, jotka erilaisten kannatta- 
vuuden parantamisohjelmien tuloksena joutuivat työttömiksi. Koska 
optiot laukeavat eli voidaan vaihtaa osakkeiksi yleensä osakeantien yhtey- 
dessä, maksajiksi joutuvat myös yrityksen entiset omistajat, joiden suh- 
teellinen omistusosuus yrityksestä vähenee uusien omistajien myötä. 
Niinpä valtionyhtiö Fortumin johdolle suotujen rikkauksien maksumie- 
heksi pantiin tätäkin kautta yrityksen todellinen omistaja: Suomen kansa. 

Kansan suonta voitaisiin ehkä kupata vielä silläkin keinolla, että myös 
poliitikot ulotettaisiin optiojärjestelmän piiriin. Olisi mielenkiintoista 
tietää, minkälainen vöiden kiristely tässä valtakunnassa alkaisi, jos esi- 
merkiksi valtiovarainministerille myönnettäisiin oikeus ostaa alehintaan 
valtion obligaatioita sen palkaksi, että hän saa valtionvelan nopeasti 
hoidetuksi. Tai kuinka suoriksi rivit ammuttaisiin kasarmien pihassa, jos 
puolustusministerille myönnettäisiin alennusoptioita valtion obligaati- 
oihin siitä hyvästä, että hän saa aseistakieltäytyjien määrän vähenemään 
ja kustannustehokkuuden kasvuun? Poliitikkojen harjoittama kiskonta ei 
olisi yhtään sen moraalittomampaa kuin yritysjohtajienkaan; lisäisihän se 
taloudellisen ja poliittisen eliitin keskinäistä tasa-arvoa. 

Optiojärjestelmän kyseenalaisuutta osoittaa tosin Helsingin Sanomien 
tekemä tutkimus, jonka mukaan optiojärjestelmä ei johda edes toivottuun 
pääseuraukseen eli siihen, että johtajisto omistaisi yritystä ja sitoutuisi 
sen menestymiseen. Lehden tekemä selvitys kertoo, että suurin osa johta- 
jista luopuu nopeasti omistuksestaan vaihtamalla optionsa tai osakkeensa 

rahaksi.20! Esimerkiksi Nokia joutui antamaan johtajistolleen jopa suosi- 
tuksia siitä, minkä verran osakkeita johtajien olisi syytä omistaa. Näin 
heillä olisi omat munansa korissa, jos kori jostakin syystä menisi nurin. 
On tosin helppo arvioida, että muutamien sijoitettujen miljoonien vaikutus 
moraaliseen sitouttamiseen jää vielä pieneksi, mikäli kyseisiä rahamiljoo- 
nia jää pahimmankin romahduksen sattuessa omalle pankkitilille vielä 
useita. Minimiomistustakin suosittava vaihtoehto mahdollistaa siis enti- 
senlaisen hasardin. 

Vuorineuvosten ja moraalifilosofien tuskaillessa, mitä tehdä optioille, 
keskijohtoon kuuluvat insinöörit pyrkivät niiden piiriin. Optiojärjestelmä 
kertoo edellä mainitsemastani arvofilosofisesta ongelmasta: luottamus on 
kaikonnut työelämästä ja yrityksistä. Kun kunnia, ylpeys ja uhrautu- 
minen eivät merkitse mitään, luottamuksen sosiodynamiikka on murtu- 
nut. Sen tilalle tarjotaan tehokkuuden logiikkaa. Ajatus on, että työntekijä 
taloudellisten kannusteiden toivossa sittenkin uhrautuisi, antautuisi, 
sitoutuisi ja kokisi tyydytystä ja kunniaa niin kuin aina ennen. Nämä 
välineet vain ovat niin erilaisia, ettei niiden varaan voida vannoa entisen- 
laisia tuloksia. Eihän virvelillä ja mato-ongellakaan saa samanlaista kalaa 
kuin nuotalla tai perholla. 

Erään ongelman optioiden onnenhuumassa muodostaa myös se, että 
patruunahengen lietsominen yrityksiin ei ole välttämättä hyväksi työ- 
paikan ihmissuhteille. Johtajien kiittäminen, ylistäminen ja palkitsemi- 
nen eivät poikkea paljoakaan Egyptin faaraoiden ajan yhteiskunnasta, 
jolloin ajateltiin, että kun hallitsijan sielu pelastuu, niin hänen mukanaan 
pelastuu koko kansa. Silti pyramidiorjienkin keskuudessa on saattanut 
olla joku lopen uupunut kivien kiskoja, joka olisi halunnut nauttia elä- 
mästään edes hetken tässä maallisessa maailmassa huolimatta siitä, mitä 
tapahtuu tuonpuoleisuudessa. 

Optio-oikeutettu on nyt kuin etana, joka kulkee limansa avulla syvim- 
mänkin rotkon läpi ja syö työläisen selkänahasta orvaskettä ravinnokseen. 
Se, mitä optiojärjestelmä on tuonut firmoihin, on kateus ja häpeä. Salaista 
häpeää kokevat optio-oikeutetut, jotka voivat käyttää yritystä välineenä 
samanlaiseen keinotteluun, joka on tyypillistä sisäpiirikaupoille. Kateutta 
puolestaan kokevat ne, jotka eivät kuulu tuohon optioilla autuutettujen 
ryhmään. Yrityksiin on onnistuttu jälleen puhaltamaan vanhan ajan 
isäntähenkeä mutta ilman sen myönteisiä puolia: todellista sitoutumista 
ja vastuuta. Todellisuudessa optiojärjestelmä on omiaan devalvoimaan 
myös työpaikkojen sosiaalista pääomaa jakamalla ihmisiä toisaalta sisä- 
puolisten ja sitoutettujen ryhmään ja toisaalta pelkkiin suorittajiin, jotka 
ovat juoksutettavissa ulos ja sisään suhdanteiden vaihtuessa. Tätä kautta 
myös Euroopan unionin vaikutus työmarkkinoihin on todellistunut: ennen 
vanhaan suhdannevaihteluja tasoitettiin Suomen Pankin rahapolitiikalla 
— yhteisvaluutan vallitessa työmarkkinat joustavat. Ongelmallisiksi koe- 
tut toimialat ja henkilöt ”ulkoistetaan” (outsourcing), minkä vastavedoksi 

ay-kiusankappaleet keksivät ”joukkouttamisen” (crowdsourcing). 

Kateus ja häpeä ovat tuoneet luokkayhteiskunnan laatumääreet ta- 
kaisin työelämään. Kun luottamukseen ei voi luottaa, se koetetaan kor- 
vata määrättömällä ponnistelulla. Kurssien on noustava, tuotto-odotusten 
kohennuttava ja markkinoiden kasvettava. Niinpä yritykset fuusioituvat. 
Monopoliasemassa olevalla yrityksellä on maksimaaliset markkinat. Ja 
toiminta on tehokasta, koska ei ole kilpailijaa vaatimassa palveluilta 
laatua ja työntekijöiltä ystävällisyyttä. Tämä päämäärätön liike, yrittä- 
minen, ponnistelu ja kustannustehokkuuden lypsäminen ovat johtaneet 
siihen, että firmojen fuusioituessa Suomestakin on kadonnut viime vuo- 
sina tuhansia työpaikkoja. Talouden on kasvettava, jotta ponnistelu jat- 
kuisi. Jatkuva kasvu puolestaan on välttämätöntä niin kuin mikä ta- 
hansa, mille ei ole asetettu luonnollista rajaa. Tämä ajattelu on heijas- 
tunut myös työelämään. Enää ei riitä, että teet kaiken hyvin, vaan sinun 
on tehtävä enemmän. Periaate on: ”We don? just clean your offices — We 
make MORE.” Enää ei riitä, että olet huolellinen, tunnollinen ja aikaan- 
saava, vaan sinun pitää kukoistaa. Mutta kuka helvetti jaksaa aina ku- 
koistaa? Yhä vähemmän tapaa työntekijöitä, jotka työskentelevät hur- 
moksessa. Onneksi. 


Työn ja omaisuuden yhteen kytkeminen 


Luontaisedut, optiojärjestelmä ja kaikki muu työpaikkanäpistely ovat seu- 
rausta siitä tosiasiasta, että suuri osa yhteiskunnallisista toimintafasili- 
teeteista ja kansallisvarallisuudestamme on saatettu työpaikkojen ja työ- 
yhteisöjen haltuun. Esimerkiksi työviranomaisilla, pankeilla, toimistoilla 
sekä valtion ja kuntien laitoksilla on käytössään viimeisintä huutoa olevia 
tietokoneita ja tietoliikenneyhteyksiä, joita ne käyttävät lähinnä epä- 
luovaan ja arvottomaan näennäistyöhön: päätösten printtaamiseen, ihmis- 
ten valvontaan ja rekisterien ylläpitoon. Näiden laitteiden hankinta ja 
ylläpito on erittäin kallista. Julkisen omaisuuden tavoin ne ovat lisäksi 
useasti heitteillä. Joskus työntekijä jopa tahallaan rikkoo työpaikkansa 
kalustoa, ja näin voi olla esimerkiksi työsuhteen kariutuessa tai muiden 
työehtojen osoittautuessa kurjiksi ja vastenmielisiksi. 

Pahinta on kuitenkin se, että toiminnan kannalta välttämättömät 
fasiliteetit ovat nykyään nimenomaan työpaikkojen hallussa. Niillä ei 
useinkaan tuoteta henkisiä eikä materiaalisia arvoja. Niillä ei tuoteta edes 
virkistysarvoja, kun deittailu ja chattailu ovat työpaikkojen normeissa 
ankarasti kiellettyjä. Tietokoneet on siis uhrattu vain ja ainoastaan 
arvottomaan työntekoon, kuten ihmisten kontrollointiin ja holhoukseen. 
Niissä pidetään rekistereitä sinusta ja elämäntavoistasi. Ihmiset näppäi- 
levät koneiden keyboardeja tylsistyneinä kahdeksasta neljään ja kiusaa- 
vat niiden avulla toisiaan, kunnes he lähtevät työajan päätyttyä kotiin. 

Samanaikaisesti työyhteiskunnan ulkopuolinen kirjailija, säveltäjä, opis- 
kelija, insinööri tai arkkitehti tarvitsisi kipeästi käyttöönsä uuden tieto- 
koneen voidakseen tehdä luovaa työtä tai opiskella, mutta hänelle pa- 
remmin kuuluva omaisuus on luovutettu valtion hankintakeskuksen tai 
työelämän kautta väärien ihmisten haltuun. 

Esimerkiksi pankkitoimihenkilöllä saattaa olla käytössään huippu- 
nopea litteällä näytöllä varustettu tietokone, jonka hienoista mahdolli- 
suuksista hän ymmärtää saman kuin jänis Jumalasta. Hän vain pitää yllä 
tilejä ja tarkistelee ihmisten saldoja. Samanlainen kone saattaa löytyä 
työvoimaneuvojan pöydältä. Hän tarkkailee sillä ihmisten ilmoittautu- 
mista työvoimatoimistoon ja katkaisee työttömyyspäivärahan maksamisen 
siinä tapauksessa, että kansalainen toimii loogisesti. Nämä koneet ja 
laitteet kuuluisivat niille, joiden käsissä ne tuottavat todellista lisäarvoa. 
On suunnatonta yhteiskunnallista haaskausta pitää kalleinta ja arvok- 
kainta omaisuutta täysin tuottamattomassa työssä virastoissa ja laitok- 
sissa. Tähän sopii sama, mitä yleensäkin ajattelen julkisen omaisuuden 
asemasta ja käytöstä: julkinen omaisuus on yksilöiltä verottamalla riis- 
tettyä varallisuutta, joka on päätynyt vääriin käsiin. 


Olen itse tehnyt oman pääni, 
ja siksi olen niin omapäinen. 


J. V. Snellman 


GLOBALISAATION JA INTERNATSISMIN ONGELMIA 


Ihminen muuttaa, lentokoneiden savujuovat pysyvät paikoillaan. Näin no- 
peaksi on tullut työntekijöiden kiertokulku. Entä mistä työvoiman ajau- 
tuminen jatkuvaan liikkeeseen johtuu? Investointien on usein katsottu 
pysyvän aloillaan niin kuin työpaikkojen, jotka niillä kerran on luotu. 
Todellisuudessa rahalla ei ole isänmaata. Niinpä työllisyyttä luovat 
pääomavirrat ovat valuneet pääomien maasta siirtelyn helpottumisen 
myötä sinne, missä edullista työvoimaa on saatavilla. Monissa maissa 
työvoiman hinta riippuu työpoliittisen lainsäädännön kehityksestä. Jos 
työolot ja palkkaus on järjestetty inhimillisiksi, työpaikkoja luovan rahan 
ei kannata jäädä siihen maahan kauaksi aikaa asumaan. Aivan niin kuin 
japanilainen sananlasku sanoo: ”Älä kauaa viivy sellaisella seudulla, jolla 
Buddha asuu.” Ja: ”Kulje nopeasti sellaisen seudun ohi, jolla Buddha ei 
asu.” Näin kiertävät myös investoinnit ja pääomien virrat. 

”On maamme köyhä, siksi jää, jos kultaa kaivannet”, sanoi suomalainen 
runoilija.2022 Hän ei tosin tarkoittanut, että Suomi on pääomaköyhä maa ja 
tulisi jatkossakin pysymään sellaisena. Ensisijaisesti hän pyysi suoma- 
laisia jäämään Suomeen. Nyt, kun suomalaiset ovat saavuttaneet jonkin 
verran kansallista varallisuutta, jota on karttunut muutamien raharikkai- 

den sukanvarren lisäksi teollisuusyrityksiin, vakuutusyhtiöihin ja eläke- 
kassoihin, kaksi kolmesta eurosta sijoitetaan kotimaisten investointikoh- 
teiden sijasta ulkomaille. Suomalainen pääoma virtaa maastamme pois. 
Nousukauden vuosina laskettiin, että suomalaisen pääoman turvin ulko- 
maille luotiin noin 225 000 työpaikkaa.?08 Näillä varoilla olisi voitu poistaa 
työttömyys Suomesta. Miksi niin ei tehty? Vastaus on, että kukaan tuskin 
osaa laskea, kuinka paljon suomalaisten yritysten tuottavuus olisi heiken- 
tynyt, jos niiden olisi täytynyt teettää työtä suomalaisella työvoimalla. 
Toisaalta työttömyyden alenemiseen liittyvät kerrannaisvaikutukset olisi- 
vat voineet olla niin suuret, että sitä kautta koko kansantaloutemme olisi 
jäänyt voitolle. Investoinnit kotimaahan kannattavat yleensä aina, ja 
tästä syystä monet menestyvät kansantaloudet, kuten Japani ja Saksa, 
ovat talouspoliittisissa ratkaisuissaan hyvin kansallismielisiä. 

Samalla kun kotimaiset pääomat virtaavat Suomesta ainakin näennäi- 
sesti tuottavampiin sijoituskohteisiin ulkomaille, ulkomaista pääomaa 
puolestaan virtaa Suomeen. Tämä on huonompi vaihtoehto kuin kotimai- 
sen pääoman maassa pysyminen, eikä se kompensoi pääoman maastapaon 
tuottamaa haittaa. Omistuksen mukana siirtyy myös päätösvaltaa. Omis- 
tajuuden hajautuminen ulkomaille vaikeuttaa yritysten ohjattavuutta, 
eikä strategioiden määrittäminen ole yhtä helppoa kuin toiminnan ja 
omistajuuden pysyessä samoissa kansallisissa käsissä. 

Suuri osa yrityksistämme on saatettu ulkomaisen pääoman tuella 
ulkomaiseen omistukseen. Nokiasta yli 90 prosenttia on ulkomaalaisten 
hallussa. Nordea, Silja Line, Sonera, Suomen Sokeri ja jopa Helsingin 
Pörssi päätyivät ulkomaalaisomistukseen. Kun päätösvalta on ajautunut 
maan rajojen ulkopuolelle, yrityksissä ei voida enää tehdä työllistävää 
politiikkaa edes siinä tapauksessa, että sitä haluttaisiin. Monikansalliset 
yritykset supistavat toimintaansa ensiksi juuri niissä ”reuna-alueilla” 
sijaitsevissa tuotantolaitoksissa, jotka ovat kauimpana pääkonttorista. Jos 
pääkonttori on vaikkapa Saksassa, tuotantolinjoja lopetetaan kaukaisessa 
Suomessa, jota keskieurooppalaiset pitävät Euroopan umpisuolena. Täl- 
laista logiikkaa seuraten Opel lopetti Calibrojen valmistuksen Uuden- 
kaupungin tehtaalla heti, kun kysyntä alkoi laantua.204 Fujitsu-Siemens 
puolestaan pani kiinni koko Espoon-yksikkönsä.205 

Pääomien aloillaan pitämiseksi on ehdotettu monenlaisia keinoja. On 
esitetty niin sanottua Tobinin veroa, joka hillitsisi rahan siirtelyä maasta 
toiseen.206 Yhden prosenttiyksikön veron on ajateltu leikkaavan valuutta- 
kurssikeinottelijoiden voittoja ja tasapainottavan kansantalouksia. Näin 
vähennettäisiin rahavirtoja, mutta se ei estäisi työn ja tuotannon siirtelyä 
sinne, missä työvoima on edullisinta, eikä se pysäyttäisi työntekijöiden 
pakkosiirtoja työn perässä ulkomaille. Pääomavirtojen tukkiminen saat- 
taisi jopa lisätä painetta väestöjen vaellukseen. 

Rahan sijasta liikkuvat muutkin tuotantovoimat kuin pääomat. Kun 
pääomaa virtaa Suomesta pois, työpaikkoja perustetaan ulkomaille, ja 

suomalaiset pakotetaan muuttamaan työpaikkojen perässä vieraisiin mai- 
hin. Niissä suomalaisen työvoiman hyötysuhde on huonompi kuin koti- 
maassa, sillä kielipuolipotilaana kukaan ei pysty yhtä hyviin työsuori- 
tuksiin kuin oman maansa kulttuuri- ja ihmissuhdeverkostoihin integ- 
roituneena. Siirtotyöläisyys ei ole edes työelämän eikä työnantajien oman 
edun mukaista. 

Samalla kun suomalaisten sijoitukset euroalueen ulkopuolelle kokivat 
voimakkaan inflaation dollarin arvon devalvoitumisen myötä 2000-luvun 
ensimmäisellä vuosikymmenellä, myös työvoima on kokenut arvon alene- 
mista. Sijoitukset ulkomaille ovat olleet huonoja, niihin on liittynyt suuria 
riskejä, ja joskus ne ovat olleet peräti tappiollisia. Varsinkin euroalueen 
ulkopuolelle tehdyistä sijoituksista tuli rajusti takkiin niille suomalaisille 
yhtiöille ja yhteisöille, jotka investoivat esimerkiksi Yhdysvaltoihin. 

Myönteistä vuonna 2008 alkaneessa maailmanlaajuisessa lamassa oli 
se, että kansainväliset sijoittajat ovat myyneet suomalaisten yritysten 
omistuksiaan pois, ja osakkeiden hintojen pudottua suomalaiset ovat 
alkaneet ostaa niitä takaisin. Tällä tavoin taloudellista päätösvaltaa on 
palautunut jälleen kotimaahan. Muutamissa tapauksissa omistuksia on 
pystytty hankkimaan takaisin jopa myyntihintaa halvemmalla. 

Epävarmuus omistajasta ja omistajan aikeista haittaa kuitenkin 
yrityksen toimintaa ja sen uskottavuutta markkinoilla. Esimerkin tarjoaa 
ruotsalaisen autonvalmistajan, Saabin, tapaus. Saab-autojen valmistus 
siirrettiin vuonna 1937 toimintansa aloittaneesta Svenska Aeroplan 
Ab:stä erilliseen Saab Automobile Ab -nimiseen yhtiöön 1990, jolloin sen 
omistajaksi tuli 50 prosentin osuudella yhdysvaltalainen General Motors. 
Vuodesta 2000 alkaen Saab Automobile oli GM:n kokonaan omistama 
tytäryhtiö. Yhdysvaltain ajauduttua lamaan Saabin autonvalmistuksen 
omistajuus oli palautua jälleen Ruotsiin pienen ruotsalaisen urheiluauto- 
jen valmistajan, Koeningseggin, ilmoitettua ostavansa yhtiön koko osa- 
kekannan syyskuussa 2009,207 kunnes kauppa kariutui varojen puut- 
teeseen. Omistajaseikkailusta on ollut suurta haittaa itse yritykselle, sillä 
monet kuluttajat ovat lopettaneet Saabien ostamisen pitäen lopetusuhan 
alla olevaa automerkkiä epävarmana hankintana. Kysynnän heikennyttyä 
myös useat vähittäiskauppiaat pyrkivät merkistä eroon. Vuoden 2009 lo- 
pussa GM piti koko automerkin lopettamista parempana kuin sen myy- 
mistä konsernin kilpailijoille, joten ulkomainen pääoma sai aikaan pelk- 
kää tuhoa ruotsalaisen teollisuuden ylpeydessä. Taloudellisistakin syistä 
on siis tärkeää, että toiminta säilyy turvallisissa käsissä. 

Pääoman vaellus ulkomaille ja ihmisten vaellus rahalla luotujen työ- 
paikkojen perässä eivät ole myönteisiä asioita, eikä niiden edistämisen 
pitäisi kuulua minkään poliittisen järjestelmän strategiaan. Kassakirstun 
vartijana toimiva kapitalisti näyttäkin nyt olevan se postmodernistien 
ihannoima nomadi, joka siirtyilee lammaslaumoineen laitumelta laitu- 
melle syömärehun loputtua, ja ihminen on tuo lauhkea lammas. 


238 


Kansallisvaltio: järjen työväline 


Työvoiman, työpaikkojen ja pääomien rajaton liikkuminen johtuu kah- 
desta aikaamme hallitsevasta ilmiöstä: globalisaatiosta (eli markkinoiden 
maailmanlaajuistumisesta) ja internatsismista (eli pakkokansainvälistä- 
misestä). Ne molemmat ilmentävät uusliberalismin ideologiaa. Uuslibera- 
lismi puolestaan eroaa klassisesta liberalismista siinä, että 1700-luvulla 
luotuun klassiseen liberalismiin liittyi vielä utilitarismi eli hyötyajattelu, 
joka tunnusti päämääräkseen kansallisen edun. Sen sijaan kansallista 
etua tunnustamaton uusliberalismi poikkeaa myös liberalismia väkeväm- 
mästä vapausfilosofiasta eli libertarismista, joka tunnetaan yksilön- 
vapautta edustavan filosofian muotona. Vaikka libertarismia leimaakin 
valtionvastaisuus, se on sekin kansallista etua ja yksilöiden hyvinvointia 
sekä itsemääräämisoikeutta ajava aate, toisin kuin uusliberalismi.208 
Kansallisvaltiot kehittyivät nykyiseen muotoonsa klassisen liberalis- 
min kukoistuskaudella. Vielä 1600- ja 1700-luvun Keski-Euroopassa elet- 
tiin ruhtinaskuntien ja feodalismin sääty-yhteiskunnassa, jossa ihmis- 
ryhmät kiistelivät keskenään. Kansallisvaltioajatus kiteytyi vasta hegeli- 
läisyyden vaikutuksesta 1800-luvulla, jolloin kansallisvaltiot alettiin näh- 
dä eräänlaisina järjen työvälineinä. Kansallisvaltioiden kautta Ranskan 
suuren vallankumouksen ihanteet — vapaus, tasa-arvoisuus ja veljeys — 
saatiin toteutumaan Euroopassa, kun työväenluokka ja ylemmät säädyt 
löysivät yhteiset etunsa kansallisvaltioiden sisällä ja alkoivat puhaltaa 
samaan hiileen. Taustalla vaikutti liberalismin edistämä vapaakauppa ja 
elinkeinovapaus, toisin sanoen vapaus valita itse oma ammattinsa. Kan- 
sallisvaltiosta tuli tällöin se hegeliläinen järjen instrumentti, jota saman- 
aikaiset työväen kapinamuodot pyrkivät tosin hajottamaan. Kansallis- 
valtioaatetta edustavan nationalismin ja maailmanlaajuiseksi tähtäävän 
kommunismin välinen kiista ilmensi kommunistien haluttomuutta kan- 
sallisvaltioiden sisäiseen yhteistyöhön. Tilalle he tarjosivat maailman- 
vallankumouksen oppia, joka alkoi leimata koko 1900-luvun politiikkaa. 
Modernin savupiipputeollisuuden aikakaudella sopu kuitenkin löydettiin 
vasemmiston poliittisista liikkeistä yhteistyökykyisempien eli sosiaali- 
demokraattien suostumuksella ja kansallisvaltioiden mahdollistaman so- 
vitteluinstituution kautta. Esimerkiksi Suomeen luotu hyvinvointi on 
suureksi osaksi näin syntyneen yhteiskuntasopimuksen tulosta.209 
Uusliberalistisen politiikan seurauksena työläisväestön ja muiden sää- 
tyjen kihlaus on kuitenkin murentumassa. Juuri siitä kertovat väestöjen 
vaellukset sekä pääomien ja työpaikkojen vellonta. Ongelmien eräs 
merkki on ympäri maailman ulottuva maahanmuutto, jonka tuloksena 
väestöt siirtyvät kansallisten ja etnisten rajojen yli tavoitteenaan toimeen- 
tulon säilyttäminen. Väestömassat ovat vyöryneet lähinnä kolmannesta 
maailmasta Eurooppaan ja Pohjois-Amerikkaan, eli ihmiset ovat pyrkineet 


239 


kehitys- tai kehittyvistä maista teollistuneisiin hyvinvointivaltioihin 
paremman elintason toivossa. Politiikan ja julkisen sanan piirissä tätä 
muutosta on koetettu perustella länsimaiden ”työvoimapulalla”. Työ- 
voimapulan olemassaolosta ei ole kuitenkaan luotettavaa näyttöä. 

Toinen useasti mainittu peruste maahanmuuton lietsonnalle on se 
moraalinen velka, jonka väitetään kertyneen länsimaille siirtomaapoli- 
tiikan aikana ja jonka vuoksi länsimaita pidetään nyt velvollisina tuke- 
maan entisten siirtomaidensa asukkaita. Myöskään siirtomaaimperia- 
lismin ja riiston tuottamiin vahinkoihin vetoaminen ei perustu tosi- 
asioihin, sillä korkein elintaso on juuri niissä kolmannen maailman 
maissa, joissa länsimaiden vaikutus siirtomaa-ajalla on ollut runsainta. 
Lisäksi on huomautettava, että hyväntekeväisyysjärjestöjen korostama 
vastavuoroisuuden periaate ei riitä tuottamaan moraalista velvollisuutta 
kaikille niille maille, jotka nyt ottavat vastaan pakolaisia ja turvapaikan- 
hakijoita. Esimerkiksi Suomi ei ole koskaan harjoittanut siirtomaapoli- 
tiikkaa mutta on kylläkin ollut naapureidensa suurvaltapolitiikan kohde. 
Useiden sukupolvien takaisten velkojen tai lahjoitusten esiin kaivelu 
ylittäisi myös syy-seuraussuhteiden rajat. Koska nykyään elävät ihmiset 
eivät ole kausaalisesti vastuussa edeltäjiensä teoista, olisi väärin mak- 
sattaa nykyisin elävillä sukupolvilla satojen vuosien takaa tekaistuja 
laskuja. Käytännössä se johtaisi keinotekoiseen balanssoimiseen ja kään- 
teiseen syrjintään, jonka tuloksena ”oikeus” paljastuisi pelkäksi kostoksi. 

Miksi sitten länsimaiden hallitukset ovat pyrkineet edistämään maa- 
hanmuuttoa ja perustelemaan sitä työvoimapulalla? Minkä vuoksi 
länsimaihin toivotaan kertyvän maahanmuuton tuloksena työntekijöiden 
ylimäärää niin, että kantaväestöön kuuluvat ihmiset joutuvat työttömiksi? 
Vastaus löytyy siitä, että työttömyyteen pyrkiminen on osa työvoiman 
hinnan määritystä ja palkkoja alaspäin polkevaa politiikkaa. Kolmannesta 
maailmasta nimittäin löytyi erästä teollisuuden tarvitsemaa tuotannon- 
tekijää: halpaa työvoimaa. Siinä missä muutamat länsimaat laivasivat 
kehitysmaista orjia ja riistivät raaka-aineita, ne tätä nykyä rekrytoivat 
Afrikan slummeista, Lähi-idän köyhistä maista ja Kaukoidän takapihoilta 
työvoimaa, joka suostuu työskentelemään länsimaiseen hintatasoon ver- 
rattuna puoli-ilmaiseksi. Länsimaiden kantaväestöön kuuluvat ihmiset 
joutuvat tällöin vaille ansiotuloja, kun taas muualta tuodut mutta heikom- 
min palkatut työntekijät voivat ostaa länsimaisella valuutalla runsaasti 
hyödykkeitä alemman hintatason kotimaissaan. 

Länsimaissa ei ole koskaan ollut määrällistä työvoimapulaa, vaan 
puutetta on ollut vain halvasta työvoimasta. Maahanmuutto palvelee siis 
etupäässä maahanmuuttajien, työnantajien ja maailmanlaajuisten suur- 
yritysten etuja. Ne taas toimivat, kuten jo edellä perustelin, kansallis- 
valtioista sekä niiden kansalaisista piittaamatta: globalisaation ja inter- 
natsismin hyväksi. Läntisten sivistysmaiden kohtalo on nyt siinä, että 
älykkäitä ja oppineita on liikaa verrattuna yhteiskunnan suorituskeskei- 

seen tuotantorakenteeseen. Palveluiden takaaminen vaatii paskaduunin 
tekijöitä, joita haalitaan muualta ja jotka käytännön töissään pääsevät 
työtöntä sivistyneistöä parempaan taloudelliseen asemaan. Näin tuhotaan 
sivistys ja korkeakulttuuri, ja maan perivät bussi- ja jätekuskit. 

Aivan niin kuin kommunismin mittakaava oli suuruudenhullu sen 
vaatiessa maailmanvallankumousta, myös kapitalismin mittakaava on 
liiallinen sen tähdätessä maailmanlaajuiseen talousjärjestelmään ja ra- 
joittamattomaan taloudelliseen vapauteen. Ongelmaksi paljastuu joka 
tapauksessa kansallisvaltioiden ja niiden itsemääräämisoikeuden laimin- 
lyönti ja siihen liittyvä megalomaanisuus. 


Maahanmuutto, huoltosuhde ja työvoiman tarve 


Tilastokeskuksen mukaan ulkomailta Suomeen muutti vuoden 2008 
aikana 29 100 henkilöä. Määrä on 3 100 edellisvuotta suurempi ja samalla 
suurin itsenäisyytemme aikana. Suomesta ulkomaille muutto lisääntyi 
hieman ollen 13 650 henkilöä. Nettomaahanmuuttoa kertyi vuoden 2008 
aikana yhteensä 15450 ihmisen verran, mikä on määrällisesti eniten 
sotien jälkeen. Vuoden 2008 viimeisellä neljänneksellä nettomaahan- 
muutto oli 400 suurempi kuin vuotta aiemmin.?210 

Maahanmuuton kokonaisilmiö voidaan jakaa (1) ihmisten yksityisen 
vuorovaikutuksen, kuten avioitumisen, kautta tapahtuvaan maahanmuut- 
toon, (2) työperäiseen maahanmuuttoon sekä (3) humanitaariseen maa- 
hanmuuttoon. Yksityiselämään perustuva maahanmuutto on ollut perus- 
teltua silloin, kun tulijat ovat pystyneet elättämään itsensä kohdemais- 
saan eikä oleskelulle ole ollut muita esteitä. Valtiot ovatkin yleensä salli- 
neet tämäntapaisen muuttoliikkeen, ja kyseisenlaiseen siirtymiseen sai 
luvan jopa Neuvostoliitosta. Työperäisen maahanmuuton pääongelma on 
Suomessa ollut koulutetun työvoiman maastapako ja kouluttamattoman 
halpatyövoiman ilmaantuminen Suomen työmarkkinoille. Harmaa työ- 
voima on aiheuttanut myös harmaan talouden ongelman. Toinen kes- 
keinen pulma on liittynyt humanitaariseen maahanmuuttoon. Väestön- 
lisäystä on alkanut viime vuosina kertyä nimenomaan sitä kautta. 
Humanitaarinen maahanmuutto koostuu lähinnä YK:n pakolaisaseman 
saaneista pakolaisista, joiden määrä on kiintiöity 750:een, ja turvapaikan- 
hakijoista, joiden määrälle ei ulkomaalaislakiin vuonna 2009 tehdyssä 
muutoksessa asetettu mitään kattoa.?!! 

Hunanitaarisen maahanmuuton salliminen ja siihen liittyvän oleskelu- 
luvan tai kansalaisuuden myöntäminen perustuvat pohjimmiltaan hyvän- 
tekeväisyyteen. Tietyt poliitikot ja tiedotusvälineet ovat kuitenkin pyrki- 
neet perustelemaan humanitaarista maahanmuuttoa työvoimapoliittisilla 
argumenteilla. Humanitaarinen maahanmuutto on koetettu kääntää työ- 
peräiseksi perustelemalla sitä ”työvoimapulalla”. Todellisuudessa tällöin 

on valjastettu kärryt hevosen eteen: ensin on vaadittu laajaa maahan- 
muuttoa ja sitten koetettu keksiä, mitä kertyneellä liikaväestöllä tehtäi- 
siin. On tehty kauppa ensin, ja vasta sitten pohdittu hintaa. Tämä 
poikkeaa huomattavasti tavanomaisesta lainsäädäntömenettelystä ja 
osoittaa politiikan järjettömyyden. Kun Tilastokeskuksen tiedot kertovat, 
että työ- ja elinkeinotoimistoissa oli elokuun lopussa 2009 noin 270 000 
työttömäksi ilmoittautunutta henkilöä,??2!?? Suomessa ei vallitse minkään- 
laista työvoimapulaa. Tehdyt selvitykset osoittavat lisäksi, että niin sano- 
tusta kolmannesta maailmasta tulevat siirtolaiset ovat useasti luku- ja 
kirjoitustaidottomia ja päätyvät siitäkin syystä yksipuolisen ja kalliiksi 
käyvän holhouksen kohteiksi. Esimerkiksi somalialaisista maahanmuut- 
tajista lähes 90 prosenttia ei osaa lukea eikä kirjoittaa, ja kaikista maa- 
hanmuuttajista luku- ja kirjoitustaidottomia saattaa olla noin 70-80 pro- 
senttia, vaikkakaan tarkkaa määrää ei tiedä kukaan. Tästä johtuvien kor- 
keiden kulujen vuoksi kantaväestöön kuuluvilla suomalaisilla on voima- 
kas intressi vastustaa humanitaarista maahanmuuttoa. Koska turvapai- 
kanhakijoiden määrälle ei ole säädetty kattoa, siitä on tullut avoin piikki, 
johon kertyvät laskut siirretään veronmaksajien maksettaviksi. 


Maahanmuuttopolitiikan kaksoisstandardit 


Suomen poliittiselle elämälle on ollut ominaista, että maahanmuuton 
ongelmista on pyritty vaikenemaan, maahanmuuttokriitikot vaientamaan 
ja osa heistä haastamaan jopa oikeuteen oletetusta ”kansanryhmää 
vastaan kiihottamisesta” tai ”uskonrauhan rikkomisesta”.2!3 Maahan- 
muuttoa kohtaan esitetty kritiikki on siis ymmärretty virheellisesti 
rasismiksi eli rotusorroksi tai uskonnonvapauden loukkaamiseksi, vaikka 
kyse on ollut työvoimapoliittisesta, koulutuspoliittisesta, kielipoliittisesta, 
sosiaalipoliittisesta ja turvallisuuspoliittisesta argumentaatiosta, joka ei 
liity käsityksiin ihmisrotujen mahdollisista olemuseroista tai edustaa 
pelkkää rationaalisesti perusteltua uskontokritiikkiä. Kun maahan- 
muutolla on joka tapauksessa laajakantoisia yleispoliittisia seurauksia, on 
kysyttävä, miksi maahanmuuton ongelmista ei ole saanut puhua useim- 
missa puolueissa ja suhtautuminen on ollut yksipuolisesti maahanmuut- 
toon kannustavaa. Vastaus löytyy Suomen ulkopoliittisista sitoumuksista 
ja niihin liittyvistä kaksinaismoralismin ongelmista: asenteiden ristiriitai- 
suuksista ja argumentaation kaksoisstandardeista, joiden vuoksi maahan- 
muuttajia palvotaan ja kantaväestöön kuuluvia syrjitään. 

Erään esimerkin kantaväestöön kohdistuvasta syrjinnästä tarjoaa seu- 
raava. Jos suomalainen perhe joutuu työttömäksi, se ei ole yleensä oikeu- 
tettu toimeentulotukeen, mikäli sillä on ”helposti rahaksi muutettavaa 
omaisuutta”, kuten autonkottero, kesämökki tai jokin kulmaus omistus- 
asunnosta. Saadakseen toimeentulotukea hakijan olisi ensin myytävä ja 

kulutettava vaivalla hankkimansa varallisuus pois, jotta hän voisi osoittaa 
olevansa rutiköyhä ja oikeutettu toimeentulotukeen. Entäpä miten asiat 
ovat maahanmuuttajien tapauksessa? Kun turvapaikanhakijat saapuvat 
Suomeen, he heittävät useasti edellään niin sanotun ankkurilapsen, jolle 
lastensuojelun nojalla myönnetään turvapaikka ja oleskelulupa helpom- 
min kuin aikuisille. Perheenyhdistämisohjelman kautta turvapaikan saa 
lopulta myös Kleinbussillinen sukulaisia, jotka maahan saapuessaan ovat 
vailla kaikkea varallisuutta, työtä ja toimeentuloa. Niinpä maahanmuut- 
tajat täyttävät suomalaisen sosiaalilainsäädännön ihanteet ja saavat täy- 
den ylläpidon toimeentulotukena — toisin kuin syntyperäiset kantaväes- 
töön kuuluvat suomalaiset, jotka joutuvat maksamaan sosiaaliturvan 
kulut veroina. Kuitenkin suomalaisilla itsellään pitäisi olla ainoa tai aina- 
kin ensisijainen oikeus sosiaaliturvaan meritokraattisen ansaitsemisperi- 
aatteen nojalla. Koska näin ei ole, voidaan sanoa, että omistamis- ja 
yritteliäisyyskielteinen sosiaaliturvajärjestelmämme tukee suhteellisesti 
paremmin maahanmuuttajia kuin suomalaisia ihmisiä, jotka joutuvat 
pinnistelemään itsensä elättämiseksi eivätkä silti saa ansaitsemaansa 
vastaantuloa sosiaaliviranomaisilta hädän hetkellä. Näin ulkomaalaisille 
luodaan suotuisat olot lisääntymiseen. 

Se, miksi maahanmuutto-ongelmasta ei puhuta Suomen puolueissa ja 
poliittisessa elämässä, johtuu tosiasiasta, että Suomen poliittinen johto on 
Euroopan unionissa indoktrinoitu noudattamaan ja toteuttamaan unionin 
strategista tavoitetta: työvoiman liikkuvuutta ja EU:n ulkopuolisen työ- 
voiman saapumista unionimaissa toimivien yritysten hyödynnettäväksi. 
Koska Suomen johtavat poliitikot ja suurten hallituspuolueiden ministerit 
ovat sitoutuneet tähän politiikkaan ministerineuvoston kokouksissa, heitä 
hävettäisi sanoa Euroopan unionissa toimiville kollegoilleen, että Suomen 
kansa ei hyväksykään maahanmuuttoa. Toisaalta he välttelevät myöntä- 
mästä suomalaisille, että heidän täytyy ministereinä edistää maahan- 
muuttoa, kun he ovat sitoutuneet siihen EU:n yhteisissä ohjelmanjulis- 
tuksissa. Suomen ministerit ovat siis puun ja kuoren välissä: he eivät 
lakkaa kumartelemasta unionimaiden muille ministereille ja tulevat sen 
vuoksi selkä edellä kotiin Brysselistä. 

Maahanmuuttopolitiikasta erottuu neljä tasoa, joista alimman (1) muo- 
dostaa itse ilmiö: maahanmuutto ihmisten henkilökohtaisine pyrkimyksi- 
neen. Tämä on täysin immanentti taso, ja siitä puhuminen koostuu esi- 
merkiksi maahanmuuttajamääristä, heidän sijoittumisestaan yhteiskun- 
taan ja asiaa koskevista tilastotiedoista. Ilmiötason yläpuolella on (2) ideo- 
loginen taso, jolla laaditaan poliittiset normit maahanmuuton toteuttami- 
seksi. Tämä kerros koostuu niin sanotusta monikulttuurisuuden ideo- 
logiasta. Sen käsikassara on EU:n direktiiveihin perustuva ulkomaalais- 
laki, joka muodostaa normatiivisen perustan maahanmuuton edistämi- 
selle. Kolmas (3) taso on Euroopan unionin strateginen taso, jolla päämää- 
räksi on asetettu kansalaisten ja työvoiman liikkuminen. Siihen sisältyvät 

myös kansallisen itsemääräämisoikeuden heikentämispyrkimykset, joista 
saatiin näyttöä esimerkiksi EU:n asettaessa pakotteita Itävaltaa vastaan 
heti, kun maahanmuuttokriittinen puolue oli päätynyt sinänsä laillisella 
tavalla hallitusvastuuseen kyseisessä maassa.?!4 Neljännen (4) tason muo- 
dostaa suuri kysymys, johon kukaan ei ole kyennyt vastaamaan, mutta 
joka vallitsee kaiken yläpuolella. Se on seuraava: miksi maahanmuuttoa ja 
kansallisvaltioiden heikentämistä pitäisi edistää, vaikka historia sen 
enempää kuin sosiologia tai biologiakaan ei anna näyttöä monikulttuuri- 
suuden onnistumisesta missään maailman kolkassa? Kysymystä seuraa 
jatkokysymys: miksi ihmiset ylipäänsä ajautuvat riitoihin kaikkialla, 
missä kohtaavat erilaiset kansakunnat, kulttuuriperinteet, arvomaailmat 
ja rodut? Koska nämä kysymykset ovat vastauksia vailla ja vastausten 
oikeiksi tai vääriksi todistumattomuuden vuoksi myös jäävät sellaisiksi, 
toiminnan pohjaksi pitäisi valita hyväksi havaittu ja turvallinen tie. Se 
perustuu kokemuksista oppimiseen. Koska ihmisluonnon muuttaminen on 
näissä asioissa vaikeampaa kuin jokien virtaussuunnan kääntäminen, 
kansakuntien sekoittamista kannattaisi välttää, ja kansainvälisissä suh- 
teissa pitäisi omaksua pidättyvämpi linja. 

Monikulttuurisuuden ideologia, maahanmuutto ja vuosisataisen kehi- 
tyksen tuloksena syntyneiden kansakuntien sekoittaminen eivät ole toimi- 
neet sen enempää siirtomaapolitiikan aikana kuin Amerikan valloitta- 
misen yhteydessäkään. Jokainen maahanmuuttohanke on pohjimmiltaan 
valloitusretki. Se johtaa konflikteihin ja konfliktit jonkin osapuolen voit- 
toon ja muiden tappioon sekä väistymiseen. Nykyinen maahanmuutto on 
imperialismin toistoa ja johtaa kulttuurieroosioon sekä poliittisiin ristirii- 
toihin varsinkin kulttuuripiirien kohtaamiskentillä. Ei olekaan sattuma, 
että verisimmät raakuudet on koettu juuri kulttuurien puskurivyöhyk- 
keillä: Balkanilla, Indokiinassa, Itä-Euroopassa ja Lähi-idässä. Niiden 
alueille on historian aikana pystytetty erilaisia keskitys- ja vankileirejä, ja 
ovatpa eräät raakalaismaiset hallitsijat päätyneet syömään aterioikseen 
jopa pikkulapsia suoraan pakastimesta (Idi Amin, Pol Pot). Onkin ihmeel- 
listä, että samat tahot, jotka nyt vastustavat Coca-Colaa, McDonald'sia ja 
Disneylandia pitäen niitä vaarallisena ”kulttuuri-imperialismina”, eivät 
vastusta yhtä ponnekkaasti globalisaation ja internatsismin tuottamaa 
ongelmaa: maahanmuuttoa. 


Maahanmuuton edistäminen ja vastustaminen 


Länsimaissa herännyt kansallisen edun valvonta ja tietoisuus maahan- 
muuton ongelmista ovat tätä nykyä levinneet varsin laajalle. Valistuneet 
kansalaiset eivät enää tottele maahanmuuton edistämiseen tähtäävän 
viranomaisvallan toiveita. Tämä on antanut EU:n voitelemalle virka- 
vallalle syyn lavastaa kansan enemmistön mielipiteet ”muukalaisvastai- 

suudeksi” tai ”ulkomaalaisvihaksi”. Kyseessä ovat kuitenkin tavanomaiset 
ja oikeutetut poliittiset mielipiteet, jotka perustuvat kansallisen edun 
tunnustamiseen. European Social Surveyn tekemän tutkimuksen mukaan 
noin 60 prosenttia suomalaisista ilmoitti vastustavansa maahanmuuttoa 
jo ennen vuoden 2015 pakolaiskriisiä, ja saman voi tarkistaa Euroopan 
unionin vuonna 2005 julkaisemasta Eurobarometri-tutkimuksesta, jonka 
mukaan vastustamisen tarkka lukuarvo Suomessa oli 59,24 prosenttia.215 

Kreikassa siirtolaisvastaisuus (resitance to immigrants) oli saman 
tutkimuksen mukaan 87,48 %, Unkarissa 86,53 %, Itävallassa 64,37 %, 
Portugalissa 62,47 %, Luxemburgissa 52,74 %, Iso Britanniassa 51,74 %, 
Tanskassa 50,45 % ja Espanjassa 50,24 %. Yhdeksässä muussa Euroopan 
maassa suora siirtolaisvastaisuus vaihteli 35,27 prosentin ja 49,76 
prosentin välillä. Poikkeuksen teki vain Ruotsi, jossa siirtolaisia vas- 
tustaa 14,64 %. Ero saattaa olla selitettävissä sillä, että maa on jo pitkälle 
ulkomaalaistettu, kun maahanmuuttajataustaisen väestön osuus koko 
väestöstä on peräti neljännes. Koska ruotsalaiset eivät koe voivansa tehdä 
asialle enää mitään, he ovat alkaneet pitää myös vastustamista tulok- 
settomana ja turhana. Maahanmuuttajarikollisuuden räjähdettyä lukuar- 
vot tuskin ovat kaunistuneet, ja tilastoja asiasta ei tehdä eikä julkaista. 

Kun maahanmuuttovastaisuus on runsasta varsinkin maahanmuu- 
tosta eniten kärsineissä Balkanin lähialueiden maissa, kuten Italiassa, 
Itävallassa ja Kreikassa sekä vapaamielistä maahanmuuttopolitiikkaa 
harjoittaneissa Britanniassa, Luxemburgissa ja Tanskassa, on väärin, että 
poliitikot Suomessa pyrkivät aktiivisesti lisäämään maahanmuuttoa eivät- 
kä suostu ymmärtämään, että muiden maiden maahanmuuttajavastaisuus 
johtuu niissä saaduista huonoista kokemuksista. Esimerkiksi Ranskan 
maahanmuuttajat polttivat uudenvuodenyönä 2009 peräti tuhat autoa 
lähiöidensä liepeillä.216 Suomessa vastaavaa sanottaisiin sisällissodaksi, 
mutta ongelman karattua käsistä monessa Euroopan maassa ilmiötä 
pidetään jo niin arkipäiväisenä, ettei siihen viitsitä puuttua. 

Poliittisen hallinnon tulisi noudattaa kansalaisten tahtoa, mutta maa- 
hanmuuton ongelmista vaietaan Suomen puolueissa, ja kaikki kriittiset 
kansalaispuheenvuorot yritetään leimata ”rikoksiksi”. Aivan samaan 
tapaan viranomaisvalta pyrkii määrittelemään jatkuvan maahanmuuton 
”lailliseksi” vain säätämällä sen lailliseksi. Kun ihmisten asenteet pysyvät 
kuitenkin entisellään ja jopa tiukentuvat, on selvää, että maahanmuuton 
suosiminen johtaa kriittisyyden kasvuun, aivan niin kuin sananvapauden 
kriminalisoiminen johtaa ”rikollisuuteen”. Muussa tapauksessa kansa- 
laisten täytyisi kai ottaa vastaan heille pakkosyötetty asennemuokkaus, 
jolla suomalaisia taivutellaan luopumaan omista eduistaan ja oikeuksis- 
taan maahanmuuttajien hyväksi. 

Suomen valtiovalta pyrkii nyt suojelemaan kansalaistensa työvoimaa 
lisäämällä maahanmuuttoa. Vuotavaksi seulaksi osoittautuneen ulkomaa- 
laislain lisäksi RKP:läinen maahanmuutto- ja eurooppaministeri Astrid 

Thors ehti panna vireille monta muutakin kansallista etua vahingoit- 
tavaa hanketta hallituskaudellaan. Europarlamentaarikkona poliittisen 
uransa aloittanut ministeri ehti ilmeisesti indoktrinoitua EU:n edun 
ajamiseen Suomen kansallisen edun kustannuksella niin pahoin, että hän 
pitää maahanmuuton edistämistä oikein elämäntehtävänään. Thorsin 
vuonna 2007 tekemän ehdotuksen mukaan Suomen pitäisi helpottaa 
ulkomaalaisten saapumista maahamme, ei vain työskentelemään, vaan 
pelkkään työnhakuun 2!" eli olemaan joutilaana niin kauan, kunnes työtä 
mahdollisesti löytyy ja vaikka ei löytyisikään. Työnhakuviisumilla työ- 
paikkaa voisi ”etsiskellä” Suomessa jopa puoli vuotta. 

Niin sanotut koemaat, joista Thors halusi kansan mielipidettä kysy- 
mättä houkutella ”moniosaajia” työvoimapulaa lievittämään, olivat 
Egypti, Tunisia, Turkki ja Ukraina. Mutta kuka osaisi kertoa, miksi sove- 
liaita henkilöitä löytyisi juuri niistä? Ja miksi ulkomaalaisia työnhakijoita 
tarvittaisiin juuri ”viiden tuhannen” verran? Eikö olisi todennäköistä, että 
edelleenkin lähes 300 000 suomalaisen työttömän joukosta löytyisi viiden 
tuhannen verran ammattitaitoisia ihmisiä, joilla ei ole kieliongelmia ja 
joita ei tarvitse laittaa kulttuurikouluun? ”Moniosaaja” näyttääkin olevan 
vain kiertoilmaus ammattitaidottomille ja kouluttamattomille, joiden sopi- 
vuus alalle kuin alalle on yhtä kaikki mitätöntä. 

Paremmin kuin Tunisiaan tai Turkkiin voisi rekrytointipisteen perus- 
taa Tukholman lähiöihin, joissa on jo kyseisistä maista tulleita työttömiä. 
Tai sen voisi pystyttää Itäkeskukseen tai Helsingin rautatieasemalle, jois- 
ta helpostikin löytyisi vailla työtä olevia maahanmuuttajia. Parasta kui- 
tenkin olisi, jos työnantajat huolisivat töihin kantaväestöön kuuluvia 40 
vuotta täyttäneitä suomalaisia, joilla on kokemusta ja taitoja mutta joita 
nyt syrjitään ikänsä vuoksi työnhaun käytännöissä. 

Ongelmana ovat myös lähiulkomailta tuleva halpatyövoima ja keikka- 
työläiset. Esimerkin tarjoaa varustamoiden halu siirtää työpaikat ulko- 
maille. Laivat kulkevat samoja reittejä kuin ennekin, mutta vieraan 
valtion lipun alle siirrettyinä niillä sovelletaan erilaisen työlainsäädännön 
määräyksiä. Muiden muassa Viking Linen aikomus liputtaa ulos aluksi- 
aan tuotti syksyllä 2003 lakonuhan yhdelle varustamon laivoista. Silja 
Line oli jo aiemmin liputtanut ulos Finnjetin, koska miehistölle ei pystytty 
maksamaan kotimaisen palkkaustason mukaista korkeaa palkkaa.?18 

Finnjet on nyt rautanauloina, mutta käytäntö on jäänyt voimaan. Sen 
takaa paljastui myös harmaan työvoiman ongelma, kun ilmeni, että muu- 
tamilla laivoilla oli jo aiemmin teetetty hämäriä siivoushommia virolaisen 
työvoiman turvin. Sosiaalipoliittisistakin syistä olisi suotavaa, että suoma- 
laiset työpaikat pysyisivät suomalaisten hallussa. Ja siksi myös työvoiman 
hinnasta olisi järkevää päästä sopimukseen. 

Jotta työperäisen maahanmuuton edistämisessä voisi olla jotakin jär- 
keä, työn pitäisi olla täällä odottamassa, minkä jälkeen ulkomaalainen 
tulisi, tekisi työn ja lähtisi pois. Se olisi siirtotyöläisyyttä mutta ei maa- 

hanmuuttoa. Maahanmuutossa ei olekaan kyse työvoimapolitiikasta vaan 
väestön lisäykseen johtavasta väestöpolitiikasta. Kun suomalaisista 18— 
25-vuotiaista nuorista on peräti 100 000 eli joka viides toistuvasti työttö- 
mänä tai muulla tavoin työviranomaisten toimenpiteiden kohteena, tähän 
maahan ei tarvita enää lisätyövoimaa. Sitä voidaan kouluttaa kyseisestä 
joukkiosta kohdentamalla koulutuksen resurssit ja koulutuspaikat oikein, 
ja se puolestaan kuuluu opetusministeriön hallinnonalaan. 

Poliitikkojen puheet, joiden mukaan Suomeen voitaisiin tulla työpaik- 
kaa ”etsiskelemään”, paljastavat, että mitään ylimääräisiä työpaikkoja ei 
ole olemassa. Ulkomaalaisten rekrytoiminen onkin pelkkä Euroopan unio- 
nin suosima politikoinnin muoto, jonka seurauksena joudumme pian elä- 
mään yhtä kurjissa oloissa kuin Pariisin lähiöissä, Tanskan ghetoissa, 
Hollannin esipihoilla ja Tukholman slummeissa. Työpaikan omatoiminen 
”etsiskely* muuttuu useimmissa tapauksissa sosiaaliturvan hyväksikäyt- 
tämiseksi, minkä tuloksena kaupunkien vuokra-asunnot täyttyvät työttö- 
mistä työn ”etsiskelijöistä” suomalaisten opiskelijoiden ja maalta kaupun- 
kiin muuttajien joutuessa väistymään ”kipeämmin asuntoa tarvitsevien” 
tieltä. Vuoden 2015 pakolaistulvan hintaa Suomelle ei tiedä vielä kukaan. 

Kun työpaikkaa voisi Suomessa etsiskellä puoli vuotta, on kysyttävä, 
kuka tuon etsiskelyn maksaisi ja kuka kustantaisi paluuliput, jos työ- 
paikkaa ei etsiskelystä huolimatta löydykään? Ilman pysyvää asuntoa 
Suomessa eläminen maksaa 100 euroa päivässä mukaan lukien majoitus, 
ruoka, liikkuminen ja kaikki muu. Maksaisiko joku saman ylläpidon suo- 
malaisille esimerkiksi Italiassa tai Espanjassa, jonne jokainen varmasti 
haluaisi muuttaa talvikuukausiksi ”töitä etsiskelemään”? 

Mikäli joillakin aloilla työvoimapulaa on, luontevinta maahanmuutto- 
politiikkaa voisi edustaa Yhdysvalloissa käytössä oleva Green Card -järjes- 
telmä. Kyseistä työlupaa ei tosin olisi syytä arpoa, mutta se tulisi nähdä 
sellaisena erityisoikeutena tai palkintona, joka voidaan myöntää tietystä 
syystä tai ansiosta. Tämä ohjaisi ajattelua siihen suuntaan, että korkean 
elintason maassa asuminen ja työluvan saaminen ovat poikkeuksellisia 
suopeuden osoituksia ja perustuvat henkilön kykyyn tuottaa yhteiskun- 
nalle vastiketta. 


Työvoimapulan ja huoltosuhteen retoriikka 


”Työvoimapulan” ohella toinen argumentti, jolla yritetään puolustella 
maahanmuuttoa, on huoltosuhteeseen vetoaminen. Tämän mukaan aja- 
tellaan, että eläkeläisten tai lasten määrän noustessa tarvitaan lisää työ- 
voimaa huolehtimaan heistä ja yhteiskunnasta kokonaisuudessaan. Mutta 
voidaanko ongelmaa ratkaista maahanmuuton keinoin? 

Matemaattinen totuus asiassa on sellainen, että maahanmuutto voisi 
ratkaista huoltosuhteen ongelman vain, jos työssä käyvien osuus kaikista 

maahanmuuttajista olisi suurempi kuin työssä käyvien osuus kantaväes- 
töstä. Tilastokeskuksen ja työministeriön tutkimukset osoittavat kuiten- 
kin kiistattomasti, että maahanmuuttajien keskuudessa työssä käyvien 
osuus on huomattavasti pienempi kuin kantaväestön keskuudessa.?!9 
Vuosina 2001—2007 ulkomaalaisten keskimääräinen työttömyysaste oli 
20—31 prosentin välillä, ja pelkästään somalien keskuudessa se vaihteli 
52—62 prosentin välillä. Näin ollen myöskään huoltosuhdetta ei ole voitu 
parantaa maahanmuuttoa lisäämällä. Saman asian vahvistaa työminis- 
teriön tekemä työpoliittinen tutkimus 1990-luvun maahanmuuttajien 
työllisyydestä, tuloveroista ja tulonsiirroista.220 

Turun Sanomien vuonna 2007 julkaiseman uutisen mukaan Euroopan 
epäedullisin huoltosuhde löytyi Britanniasta, Ranskasta ja Ruotsista, 
jotka ovat olleet avosylisimpiä maahanmuuttajien houkuttelijoita omalla 
lepsulla pakolaispolitiikallaan ja erilaisilla perheenyhdistämisohjelmil- 
laan.?! Paras huoltosuhde puolestaan on Latviassa ja Slovakiassa, jotka 
ovat Helsingin Sanomien samalta vuodelta olevan jutun mukaan huo- 
noimpia maahanmuuttajien sopeuttajia.?2?? Vuonna 2015 maahamme 
tulleiden yli 30 000 turvapaikanhakijan sijoittumisesta työyhteiskuntaan 
ei ole luotettavia tilastoja, mutta niiden tuskin voidaan odottaa olevan 
edellisiä kauniimpia. Selvittämistä estää etnisen tilastoinnin kieltäminen. 

Samalla kun viranomaistahot ja osa mediasta ovat surkutelleet sitä, 
etteivät Suomen korkeat verot tunnu maahanmuuttajista tarpeeksi ”hou- 
kuttelevilta”, ei ole muistettu, että korkeat verot ovat seuraus jatkuvasti 
heikentyvästä huoltosuhteesta, jota maahanmuuttajien kantaväestöä suu- 
rempi työttömyys entisestään heikentää. Jo nyt Suomen huoltosuhde on 
lukuarvoltaan 1,3 eli yksi työssä käyvä suomalainen elättää keskimäärin 
1,3 muuta ihmistä. Sen, että ”maahanmuutto ei pelasta pohjoismaista 
hyvinvointiyhteiskuntaa”, totesi hiljattain myös yhteispohjoismainen 
asiantuntijatyöryhmä, johon kuuluivat professorit Torben M. Andersen 
(Ärhus universitet), Bengt Holmström (MIT), Seppo Honkapohja (Uni- 
versity of Cambridge) ja Hans Tson Söderström (Handelshögskolan 
i Stockholm) sekä toimitusjohtaja Sixten Korkman (ETLA ja EVA) ja 
tutkimusjohtaja Juhana Vartiainen (Konjunkturinstitutet).223 

Väitteet työvoimapulasta ovat perustuneet siihen väärinkäsitykseen, 
että työvoiman siirtyessä eläkkeelle sen kulutus pysyy entisellään. To- 
dellisuudessa eläkeläiset kuluttavat vähemmän kuin esimerkiksi nuoret 
perheet, ja väestön keskimäärin vanhentuessa työvoimaakaan ei tarvita 
entisessä mitassa. Huoltosuhteen lukuarvo perustuu positivistiseen mit- 
taukseen ja kertoo vain määrällisestä suhteesta mutta ei paljasta sitä 
laadullista seikkaa, että ihminen eläkkeelle siirryttyään elää niukemmin 
kuin työssä ollessaan. Vaikka siis huoltosuhteen lukuarvo heikkeneekin 
(eli käytännössä nousee) ja yksi työssä käyvä joutuu niin muodoin 
elättämään suuremman määrän ihmisiä, tämä ei välttämättä lisää koko- 
naiskustannuksia, sillä eläkkeellä ollessaan suuret ikäluokat eivät kuluta 

yhtä paljon kuin aktiivisessa aikuisiässä. Sen sijaan työvoimapulaan 
vetoava retoriikka on nähnyt työvoiman vain sellaisena yksiaineksisena 
massana, jota tarvitaan määrällisesti aina lisää ja josta kertoo juuri työ- 
voiman käsite. ”Työvoimapula” tuntuukin olevan juuri sellainen saippua- 
pala, joka luiskahtaa käsistä aina kun siitä on saamassa otteen. Se on 
myös käsite, jolla voitaisiin havainnollistaa koulujen raja-arvomatema- 
tiikkaa, sitä, että jotakin päämäärää aina vain lähestytään ja lähestytään 
mutta ei koskaan saavuteta. 

Väestön väheneminen saattaa aiheuttaa tulevaisuudessa pienen not- 
kahduksen huoltosuhteeseen. Mutta suureksi se muuttuisi nimenomaan 
silloin, jos maahamme saapuisi paljon holhottavia maahanmuuttajia. 
Mikään työvoimapula ei uhkaa Suomea suurten ikäluokkien eläkkeelle 
siirtymisen myötä, ja jos uhkaisikin, se olisi hoidettavissa keikkatyöläisten 
voimin. Kymmenen tai viidentoista vuoden kuluttua luonto on hoitanut 
työvoimavajeen itsestään, kun taas maahanmuuton tuloksena meitä 
uhkaa pysyvä työvoiman ylitarjonta. Hoitoalalla esiintyy jonkin verran 
laadullista työvoimapulaa, mutta tätäkään ongelmaa ei voida ratkaista 
pelkästään maahanmuuttajamääriä lisäämällä eli haalimalla maahan 
kvalifioitumatonta työvoimareserviä, joka pian on itsekin eläkkeellä. 

Työvoimapulaan viittaaminen on outoa siksikin, että vuoden 2006 
presidentinvaalien aikaan muutamat ehdokkaat pitivät tulevaisuuden 
vientivalttina ”palvelujen vientiä”. Heidän ajatuksensa oli, että Suomesta 
voitaisiin viedä esimerkiksi hoivapalveluja ulkomaille. Kun nykyisin 
valitetaan, ettei suomalaisille vanhuksille ei riitä hoitajia edes omassa 
maassamme, miten heitä olisi riittänyt vientiin ulkomaille? Joko ”palvelu- 
jen vientiin” tai ”työvoimapulaan” viittaamisen on täytynyt olla valheel- 
lista. Itse katson, että palveluja ei voida eikä pidä viedä Suomesta. Näin 
on ensinnäkin siksi, että vietävää ei riitä, ja toiseksi siksi, että palvelujen 
vieminen johtaisi ihmisten pakkomuuttoihin. 

Väkiluvun aleneminen sinänsä on globaalisti ajatellen myönteinen 
ilmiö. Maailman suurin ekologinen, poliittinen ja sosiaalinen ongelma on 
väestönkasvu. Myös Suomelle olisi hyväksi, jos väestömme ja sitä kautta 
kokonaiskulutuksemme alenisi. Tuotanto todennäköisesti vähenisi kysyn- 
nän heikentymisen myötä, vaikkakaan ei lineaarisesti suhteessa väestöön. 
Väljemmissä oloissa kuluttajille jäisi myös enemmän kulutusmahdolli- 
suuksia, jolloin heidän elintasonsa saattaisi nousta. Voittajana olisi 
ihmisten lisäksi luonto, sillä luonnonvaroja tarvittaisiin nykyistä vähem- 
män ja saasteita tuotettaisiin niukemmin. Kansakuntamme vaurastuisi 
myös omistusolojen kohenemisen myötä, mikäli kahden vanhemman 
omaisuuden perisi aina vain yksi jälkeläinen. Yhden lapsen politiikka 
sopisi hyvin meidänkin oloihimme: ”kun väki vähenee, niin pidot paranee”. 

Johtopäätös edellä lausutusta on, että sen enempää työvoimapulan 
kuin huoltosuhteenkaan kysymyksiä ei voida ratkaista maahanmuuttoa 
lisäämällä. Laaja maahanmuutto ei ole myöskään maahanmuuttajien 

oman edun mukaista. Jos Suomeen saapuisi runsain mitoin ulkomaalaisia 
työn ”etsiskelijöitä”, he huomaisivat pian todellisen tilanteen: työpaikkoja 
on vähemmän kuin tekijöitä. Jokaista avointa paikkaa kohti on useita 
kymmeniä hakijoita, ja työnantajat ovat pettyneitä, mikäli he eivät voi 
valita yli sadasta tarjokkaasta. Myös pizzamarkkinat ovat kylläiset, eikä 
siirtolaisten tyypillisiä työpaikkoja mahdu maahamme loputtomasti. Jo 
nyt monet maahanmuuttajat kamppailevat keskenään työpaikoista. Ei ole 
oikein sekään, että maahamme haalitaan työvoimaa täysin esineellistävin 
perustein: suorittamaan vain toisarvoisiksi koettuja siivous- ja huolto- 
tehtäviä, joita suomalaiset eivät haluaisi itse tehdä. Emme kai me halua 
maastamme mitään orjalaivaa? Tästäkin syystä Suomen Eurooppa- ja 
maahanmuuttopolitiikka pitäisi kääntää toiseen suuntaan. 


Kansallista etua edistävään työvoimapolitiikkaan 


Maahanmuutto ja globalisaatio johtavat ajan myötä siihen, että hyvin- 
vointi ja pahoinvointi tasoittuvat maailman ympäri kuin nestepinnat villa- 
langan yhdistämissä astioissa. Mitä enemmän länsimaisen sosiaaliturvan 
rasitteeksi kertyy muualta muuttaneita työttömiä, sitä huonommaksi 
huoltosuhde vajoaa ja sitä vaikeampi länsimaiden on auttaa kehitys- 
maiden ihmisiä niin meidän oloissamme kuin heidän omilla kotikonnuil- 
laankin. Hyväntekeväisyys heikentää hyväntekeväisyyden harjoittajien 
mahdollisuuksia huolehtia itsestään ja muista ihmisistä. Hyväntekeväi- 
syyden muodossa annettava kehitysapu sopii kirkkojen, Punaisen Ristin ja 
Yhdistyneiden kansakuntien tapaisille yleishyödyllisille järjestöille, mutta 
ei valtioille. Valtioiden tehtävä on kansallisen edun edistäminen. Jos tämä 
tehtävä kiistetään, samalla kiistetään valtioiden olemassaolon syy ja 
perusta. Mikäli valtiot haluavat edistää kansakuntien yhteisymmärrystä 
ja kehittää vieraiden valtioiden talouselämää sekä poliittisia järjestelmiä, 
tämä voi tapahtua parhaiten paikan päällä, siirtämättä väestöjä toisiin 
oloihin. Kotouttamispolitiikka ei näytä myöskään sinänsä tulokselliselta: 
mikäli maahan saapuja ei pysty toimimaan uudessa ympäristössä niin, 
että hän työllistyisi ilman vuosia kestävää kotouttamista, sopeuttamista ja 
mukauttamista, perustetta työperäiselle maahan muuttamiselle ei ole. 
Omasta mielestäni Euroopan valtioiden pitäisi siirtyä kehitysavun 
antamisesta kehitysyhteistyöpolitiikkaan. Kehitysavun antaminen perus- 
tuu taloudellisen avun pois luovuttamiseen, kun taas kehitysyhteistyö 
perustuu win-win-strategiaan, josta toivotaan hyötyä suhteen molemmille 
osapuolille. Kyse on tällöin ”Valmetilla viidakkoon” -politiikasta. Kuten 
ihmisten välisissä suhteissa yleensä, myös valtioiden suhteissa toimin- 
nasta täytyy olla hyötyä suhteen kaikille osapuolille. Vain näin voidaan 
päästä kestävään kehitykseen, kun taas avun yksipuolinen pois jakaminen 
merkitsee rahan lapioimista uuniin. Tulos on se, että saajien motiivi 

omien olojensa parantamiseen jää vähäiseksi ja avun tarve kasvaa. Sitä 
vastoin parasta kehitysyhteistyötä tekevät ne yritykset, jotka toimivat 
kehitysmaissa voitollisesti ja luovat hyvinvointia sekä länsimaihin että 
kehitysmaihin. Valtioilla pitää olla tässä toiminnassa vain katalysaattorin 
eli kanssakäymisen poliittisia ehtoja edistävän toimijan rooli. 

Ongelmana yritysten siirtymisessä kehitysmaihin on ollut edellä mai- 
nittu rajoista piittaamattomuus. Monet suuryritykset ovat pystyneet käyt- 
tämään työvoimaa hyväkseen sekä länsimaisten ihmisten että paikallisen 
väestön kustannuksella. Myös kolmannen maailman maat ovat itse 
käyttäneet hyväkseen kansainvälisiä yrityksiä, jotka ovat siirtäneet 
tuotantoaan niihin. Esimerkiksi Kiina ja Intia ovat laatineet voimakkaan 
kansallisen strategian, jolla ne ovat pystyneet hyödyntämään länsimaisten 
suuryritysten pääomia. Ne ovat houkutelleet länsimaisia yhtiöitä maa- 
perälleen, ja omien kansalaistensa työoloja polkemalla ne ovat saaneet 
kansantaloutensa kukoistamaan. Kiinassa, joka on maailman ainoa kom- 
munistijohtoinen markkinatalous, kommunismi ja kapitalismi tekevät 
yhteistyötä ohittaen työväestön edut. Haittana kiinalaisten omalta 
kannalta on työolojen kurjuus länsimaihin verrattuna mutta hyötynä se, 
että kansantuote kasvaa jopa globaalin laman aikana. Kasvustrategian ja 
pienten myönnytysten kautta kommunistihallinto lunastaa olemassa- 
ololleen oikeutuksen kansan silmissä, ja muutoin se todennäköisesti kaa- 
tuisi. Länsimaalaisten kannalta vahinkoa tuottaa työpaikkojen siirtymi- 
nen Kiinaan mutta hyötyä Kiinassa tuotettujen hyödykkeiden halpuus. 
Kansantaloudelliset ratkaisut ovat syntyneet liberaalisti, spontaanisti ja 
kuin itsestään, sillä halvan työvoiman tarve on täyttynyt Kiinassa, ja 
länsimaihin on jäänyt korkean osaamisen työpaikkoja, joiden vuoksi länsi- 
maiden elintaso on edelleenkin korkeampi. Lisäksi länsimaisten ihmisten 
palkat purevat Kiinassa valmistettuihin hyödykkeisiin vielä kohtalaisen 
hyvin, eli ostovoima on säilynyt entisellään, jopa parantunut. 

Ilmiöllä on kuitenkin varjopuolensa. Niitä voidaan havainnollistaa 
skootterien valmistusta kuvaavalla esimerkillä. Mikäli skoottereita tehtäi- 
siin edelleen Suomessa, ne maksaisivat kaupassa noin 3 000 euroa. Ku- 
luttajilla olisi kuitenkin varaa maksaa tuo summa, sillä heillä olisi tässä 
tapauksessa työtä. Työläiset toimisivat valmistamiensa hyödykkeiden ku- 
luttajina fordismin perusidean mukaisesti. Nykyään skootterit valmiste- 
taan Kiinassa, ja halvimmat maksavat noin 700 euroa. Suomalaiset puo- 
lestaan pakotetaan olemaan työttöminä, ja siksi heillä ei ole valinnan- 
varaa, vaan he joutuvat ajamaan halpisskoottereilla. Ensin mainitussa 
vaihtoehdossa suomalaisella on duuni, omanarvontunto kunnossa, ja hän 
ajaa parempilaatuisella mopolla. Toisessa tapauksessa ihmisparka on 
toimeton, hänen itsekunnioituksensa on hukassa, ja ajoneuvona on reistai- 
leva romu. — Kumpi vaihtoehto on parempi? Jälkimmäisessä tapauksessa 
voittavat vain kiinalaiset, ja häviäjiin kuuluu eurooppalaisten lisäksi myös 
luonto, kun käyttötavaroiden laatu heikkenee ja ne päätyvät aikaisemmin 

jätteeksi. Lisäksi kuljetukset kuluttavat luonnonvaroja ja tuottavat suu- 
ren määrän ilmansaasteita, kun hyödykkeitä rahdataan maailman toiselta 
puolelta. Sen vuoksi kansallista etua olisi syytä painottaa ekologisissakin 
asioissa. 

Kotimaisten laatutuotteiden valmistus on edelleen täysin mahdollista 
ja kannattavaa — mutta vain suljetun talouden järjestelmässä, jossa pää- 
oma, työpaikat ja työvoima eivät liiku nykyiseen tapaan rajojen yli. Sen 
sijaan uusliberalistisessa järjestelmässä, jossa rajoja ei haluta tunnustaa, 
valtiot pystyvät hyödyntämään omia kilpailuvalttejaan vapaasti, mutta se 
tapahtuu työvoiman hintakilpailun kautta: tinkimällä työn hintaa alas- 
päin. Tämä puolestaan merkitsee, että asiassa kärsivät työntekijät, ei 
teollisuus, yritykset eivätkä valtiot — paitsi välillisesti. 

Poliittinen vasemmisto on vastannut edellä esitettyyn haasteeseen 
vanhalla reseptillään: kehottamalla kaikkien maiden työläisiä liittymään 
yhteen ja tavoittelemalla kautta maailman yhtenäistä työvoiman hintaa. 
Globalisaation aikakaudella tämä oppi ei kuitenkaan pure, sillä ensin- 
näkin (1) jokaisessa maassa on oma hintatasonsa, eikä samapalkkaisuus 
ole sen vuoksi mahdollista. Toiseksi (2) jokaisella maalla, kansakunnalla 
ja yksilöllä on kansalliseen ja yksilöiden itsemääräämisoikeuteen perus- 
tuva suvereeni vapaus määritellä itse oman työnsä arvo, minkä johdosta 
eri kansat ja yksilöt näyttäytyvät toistensa kilpailijoina. Niinpä umpi- 
kujasta ei ole muuta ulospääsyä kuin se, että työnantajat ja työntekijät 
löytävät toisensa ja yhteiset etunsa valtioiden sisällä. Heidän kannattaisi 
sivuuttaa omat ryhmäkohtaiset intressinsä ja alkaa puhaltaa yhteen 
hiileen, jolloin myös valtioiden kilpailukyky paranisi. Suositan siis parem- 
paan työyhteiskuntaan pyrkivälle Suomelle kansallismielisiä ratkaisuja, 
jotta maassamme kukoistaisi tulevaisuudessa jokin muukin tuotannonala 
kuin ruumisarkkuteollisuus. 

Yhteiskunnallinen tehokkuus kasvaisi, jos valtioiden sisällä vallitsisi 
vahva kansallinen yksimielisyys. Sen sijaan maahanmuutto heikentää 
kansainvälistä kilpailukykyä kieli- ja kulttuurikonfliktien myötä, kun 
aikaa ja varoja kuluu kulttuurieroista johtuvien kitkojen voittamiseen. 
Koska Intian ja Kiinan tapaisissa maissa vallitsee vahva kansallinen yksi- 
mielisyys, ne pystyvät haastamaan Euroopan ja Pohjois-Amerikan teolli- 
suusvaltiot kilpailuun, jonka tuloksena lännen suurvallat muuttuvat 
ennen pitkää eräänlaisiksi hyvinvoinnin ulkoilmamuseoiksi. Koomista on, 
että Euroopassa eletään ennen pitkää kuin Intiassa, kun taas Intiassa 
saavutetaan eurooppalaisen kehityksen taso väestön irtautuessa hindulai- 
sesta välinpitämättömyyden ideologiasta. Näin länsimaat tulevat tuke- 
neiksi ”gandhilaista ajattelua”, eivätkä länsimaissa pikapuoliin muut 
työskentelekään kuin työsuojelutarkastajat, ja kansalliset arvomme katoa- 
vat monikulttuurisuuden mereen. 

On erehdys kuvitella, että kehitysmaiden asukkaat olisivat sellaisia 
suurisilmäisiä lapsia, jotka katsovat länsimaalaisia ihmisiä kuin uutta 

jumalaa. Myös kolmannen maailman kansalaiset ovat ahneita oman edun 
tavoittelijoita, jotka näkevät rikkaana pitämänsä Lännen omana kilpaili- 
janaan, vastustajanaan ja jopa vihollisenaan, jonka voittamiseksi he teke- 
vät kaikkensa. Tämän merkiksi länsimaisen hyvinvoinnin ja siirtomaa- 
imperialismin symboli, aristokraattinen brittiläinen automerkki Jaguar, 
siirtyi vähin äänin intialaisen Tata-konsernin omistukseen,?? ruotsalaisen 
turvallisuuden perikuva Volvo myytiin kiinalaisille,2?25 ja saksalaisen 
Volkswageninkin osakkeista 17 prosenttia omistaa Oatarin valtio.226 
Suuntaa antaa myös se, että kansainvälisen ”Forbes.com”-sivuston mu- 
kaan maailman kymmenen rikkaimman ihmisen joukkoon mahtui vuonna 
2022 jo kaksi rutiköyhänä pidetyn Intian kansalaista.?27 


Miksi monikulttuurisuus on ristiriitaista? 


Lukijaa saattaa ihmetyttää, miksi puolustan liberalismia mutta vastustan 
väestöjen, pääomien ja muiden tuotannontekijöiden vapaata liikehdintää. 
Osavastaus löytyy liberalismin ja uusliberalismin erosta. Liberalismi 
tunnustaa kansallisen edun, samoin sitä jyrkempi libertarismi. Keskeistä 
onkin, missä liberalistista politiikkaa toteutetaan ja kuinka. Johonkinhan 
rajat on joka tapauksessa vedettävä. Mitä nopeammin ja määrätietoi- 
semmin maahanmuutolle piirretään rajat, sitä parempi. Nuo rajat joudu- 
taan joka tapauksessa vetämään luonnollisista syistä. Maahanmuuton 
edettyä pitkälle sen hillitseminen tekee paljon kipeämpää kuin ongelman 
korjaaminen ajoissa. 

Oman tulkintani mukaan liberaalia ja kansanvaltaista yhteiskuntaa 
voidaan parhaiten toteuttaa etnisesti, kielellisesti ja kulttuurisesti yhte- 
näisten kansallisvaltioiden sisällä. Miksi esimerkiksi Suomesta pitäisi 
tehdä monikulttuurinen valtio, kun maailma sinänsä koostuu useasta eri- 
laisesta kulttuurista muodostaen monikulttuurisen kokonaisuuden? Moni- 
kulttuurisuus ei ole myöskään itseisarvo. Sen sijaan omaleimaisten yhte- 
näiskulttuurien olemassaolo on itseisarvo kyseisten kulttuurien jäsenille. 
Monikulttuurisuuden ja omien yhtenäiskulttuurien välinen arvoero johtuu 
siitä, että monikulttuuriselta yhteiskunnalta puuttuu omistava subjekti: 
se ei ole kenenkään omaisuutta, eikä sitä niin muodoin voida kokea 
omaksi. Koska sitä ei koeta omaksi, siihen ei liity sellaista arvoa eikä 
henkistä sitoutumista kuin henkilökohtaisesti merkitykselliseen omai- 
suuteen. Sen sijaan omalla kulttuurilla on aina arvoa, sillä se on kansojen 
itsensä luomaa ja sellaisena sydämen asia kansakuntien jäsenille. Moni- 
kulttuurisuuden ideologia muistuttaakin monessa suhteessa sosialismin 
ideologiaa, jonka kautta kansallisvaltiot yritettiin sopeuttaa yhtenäis- 
kulttuuriin ja niistä yritettiin hioa omaleimaiset särmät pois. Todellisuu- 
dessa tällainen monikulttuurisuuden edistäminen kuolettaa itsenäiset ja 
alkuperäiset kulttuurit. Monikulttuurisuuden edistäminen johtaa para- 

doksaalisesti monokulttuuriin eli mitättömään kulttuuriseen yksiarvoi- 
suuteen, kun taas todelliset arvot ja merkitykset tuotetaan omaleimaisissa 
ja itsenäisissä erityis- ja vähemmistökulttuureissa, joita maailman kult- 
tuureista on suurin osa. Kulttuurien kirjavuutta ja moniäänisyyttä pitävät 
siis parhaiten yllä itsenäiset kansallisvaltiot, kun taas kansallisten risti- 
riitojen lisääntyessä valtioiden sisällä yhteiskunnallinen tehokkuus heik- 
kenee alenevan rajahyödyn lain mukaisesti. Uusista kulttuuriaineksista ja 
tulijoista voi aluksi olla jotain hyötyä, mutta aikaa myöten jokaisen uuden 
tulokkaan tuottama lisähyöty heikkenee ja kääntyy jopa negatiiviseksi. 
Jos optimaalinen taso ylitetään, kulttuurin perusta romahtaa. 

Maahanmuuttoa ja siihen liittyvää monikulttuurisuutta ovat Suomessa 
pyrkineet edistämään lähinnä ne piirit, jotka ovat odottaneet maahan- 
muutosta olevan itselleen jotakin hyötyä. Heitä ovat olleet pakolais- ja 
turvapaikkakeskusten työntekijät ja sosiaaliviranomaiset, jotka ovat toi- 
voneet saavansa työtä ja rahaa. Heidän toimintansa ei kuitenkaan tuota 
tässä yhteydessä henkisesti tai materiaalisesti nettovoitollisia arvoja vaan 
merkitsee pahimmillaan veden äyskäröimistä kaivoon. Sekundäärisektori 
kun ei tuota vaihtokelpoisia arvoja vaan pitää yllä huoltavaa verkostoaan. 

Parhaalla hyötysuhteella ja kokonaisteholla yhteiskunta toimii olles- 
saan yksimielinen ja yksiaineksinen. Yksimielisyys voidaan löytää vain 
hyvän tahdon tuloksena, kun työnantajat ja työntekijät pääsevät sopuun 
tuotannon ehdoista. Yksimielinen yhteiskunta toteutuu välttämällä juuri 
sellaista ihmisvihaa, jota nousee helposti itsestään, jos väestöt pääsevät 
sekoittumaan ja niiden edut ajautuvat ristiriitoihin. Myös vieraiden 
valtioiden hallitukset saattavat saada toisessa maassa oleskelevasta 
omasta väestöstään painostuskeinon toista valtiota vastaan. Pelkkä 
”suvaitsemisen” vaatiminen on tällöin epäjohdonmukaista, sillä suvaitse- 
minen on alun perinkin valheellinen oppi. Suvaitsemisen käsitteen merki- 
tys on 'siedän, mutta en hyväksy. Työvoimapolitiikka on keskeisessä ase- 
massa, kun ehkäistään maahanmuuttoa ja sen myötä mahdollisesti nouse- 
vaa rasismia sekä syrjintää. Aivan kuten J. K. Paasikivi aikoinaan lausui: 
”Kaiken viisauden alku on tosiasiain tunnustaminen.”228 


Ihmiset näyttävät tarvitsevan paljon sanoja ilmoittaakseen, 
etteivät he tarvitse sanoja vaan tekoja. 


Pakinoitsija Olli2?9 


SUPERPLUSHYVÄ KAKSOISPUHE 
Elovena-paketin kyljestä tutussa maatalous-Suomessa, jossa paikkakun- 


nalta toiselle matkustelu ei ollut vielä kovin yleistä, kaukaa tulleet vieraat 
saatettiin laittaa yön ajaksi omaan petiin nukkumaan, kun taas talonväki 

itse meni aittaan. Kohteliaisuus ja vieraanvaraisuus ovat nykyäänkin 
kauniita mutta petollisia asioita. Niiden taakse saattaa kätkeytyä ihan- 
teita, unelmia ja valeita, jotka paljastuvat ja romuttuvat, mikäli toiset 
ihmiset eivät käyttäydykään vastavuoroisella tai muutoin odotetulla ta- 
valla. Näin on paljolti käynyt, kun ulkomailta muuttaneet eivät ole so- 
peutuneet oloihimme, vaan he ovat alkaneet vaatia meidän olojemme 
mukauttamista heidän toiveisiinsa. 

Esimerkiksi minä otan mielelläni hatun päästäni tai kengät jalastani, 
jos menen käymään kirkossa, synagogassa tai moskeijassa enkä vaadi 
uskonnon harjoittajia luopumaan omista normeistaan vuokseni. Mutta jos 
he puolestaan eivät vaadi sääntöjensä noudattamista vain omalla alueel- 
laan vaan kaikkialla yhteiskunnassa, kyse ei ole enää molemminpuoli- 
sesta ja vastavuoroisesta kunnioituksesta vaan yksipuolisten ehtojen ja 
vaatimusten esittämisestä. 

Maahanmuuton suosiminen, monikulttuurisuuden edistäminen ja työ- 
voimapulasta pulputtaminen ovat vain yksi osa työelämän omaa valheelli- 
suutta. Ei olekaan ihme, että luikurin laskeminen ja valeiden keksiskely 
ovat levinneet kuin kalat kaislikosta: suoraan työvoimapolitiikan piiristä 
maahanmuuttoa koskevaan retoriikkaan. Myös työelämän kieli ja asenteet 
ovat täynnä epärehellistä ja kömpelöä argumentaatiota, joka on siirtynyt 
sieltä muun politiikanteon piiriin. Ei siis ole vain niin, että maahan- 
muuttopolitiikkaan tai huoltosuhteeseen liittyvä laivanupotus olisi pääty- 
nyt osaksi työvoimapoliittista valehtelua, vaan työstä keskusteleminen 
itsessään on oikea verukkeiden ja tekosyiden runsaudensarvi. 

Työelämän ongelmista keskustelemiseen liittyy aivan oma kielensä, 
joka vastaa orwellilaista uuskieltä omassa keinotekoisuudessaan. Sille 
ovat tyypillisiä monet uudissanat, joita voi kohdata niin työviranomaisten 
kuin yritys- ja työyhteisökonsulttienkin kielessä. Esimerkiksi ”mielipitei- 
den muokkaus”, ”toivottuun suuntaan kannustaminen”, ”tahtotilan luo- 
minen”, ”ostohalun herättäminen” ja ”ajatusmallien ohjailu” ovat kierto- 
ilmauksia, joiden parempi synonyymi olisi ”propaganda”. Kiertoilmauksia 
käytetään, kun ei kehdata sanoa, että ihmisiltä vaaditaan jotakin tai että 
heitä pakotetaan. ”Muutosvastarinta” on sana, jota käyttämällä leimataan 
ja syyllistetään jokaista, joka epäilee tai tietää, ettei meneillään oleva 
painostus ole oikein. ”Työmarkkinavoimat” puolestaan on sana, jota käyte- 
tään neuvotteluissa, kun halutaan herättää mielikuva kasvottomista voi- 
mista, joille ihmiset eivät muka voi mitään. 

”Kehityskeskustelulla” tarkoitetaan esimiehen ja alaisen välistä puhe- 
tilannetta, jossa yritetään selvittää ”sitoutumisen astetta” eli sitä, kuinka 
orjallisesti ihminen tottelee työnantajaa ja miten uhrautuvasti hän luopuu 
omista ajatuksistaan työpaikkansa hyväksi. Siten se kuvaa eräänlaista 
mielipidevankeuden muotoa. Sanat ”kustannustehokas”, ”turvallisuus- 
haaste” ja ”säilöönottokeskus?” kuvailevat rahan ja vallan maailmaa, 
hämärtävät asioita ja peittelevät todellisuutta sekä ohjaavat ihmisiä 

kokemaan alisteisuutta, häpeää, hämmennystä ja huonommuutta. Miksi 
niitä ei voisi korvata sanoilla ”kannattava”, ”uhka” ja ”putka”? Fiksujen 
ekonomien — niiden parempien merkonomien — kielestä tutut sanat 
”asiakasrajapinta” ja ”asiakkuusosaaminen” ovat huonoa suomea. Ensin 
mainittu ei merkitse mitään, ja jälkimmäisen sijasta voitaisiin puhua esi- 
merkiksi ihmisten kanssa pärjäämisestä. 

Oireellista onkin, että suuri osa kyseisistä käsitteistä on lähtöisin tie- 
teeksi sanotun toiminnan piiristä: yliopistojen ja kauppakorkeakoulujen 
liikkeenjohdon laitoksilta, joissa asioita ”auditoidaan”, ”priorisoidaan”, 
”resurssoidaan” ja ”prosessoidaan” ”ydinosaamisalueanalyyseissa”. Ky- 
seessä näyttää olevan samanlainen tieteenala kuin mainospsykologia, 
jonka piirissä psykologiatieteen tuloksia sovelletaan liiketaloudellisiin 
päämääriin tieteen oman tehtävän, eli ihmisten tietoisuuden kasvattami- 
nen ja vapauttamisen, sijasta. Emansipatorisen tehtävänsä asemasta 
nämä tieteenalat kylvävät siis ideologioita. 

Tarkastelkaamme seuraavaksi erään aivan tavallisen suomen kielen 
sanan ideologisoitumista työelämän käänteissä. 


”Kehittäminen” työelämässä 


Kehittäminen on työelämän muotitermi. Julkinen hallinto ja työelämä 
ovat täynnä kehittämistä, kehittelijöitä ja kehittämisestä pidettyjä pu- 
heita. Kyseessä on dialektinen käsite, joka sisältää oman vastakohtansa: 
työskentely tietyn asian puolesta tosiasiassa vastustaakin sitä. Puhe ke- 
hittämisestä paljastaa, että puheena oleva asia ei kerta kaikkiaan kehity. 
Joskus nimeltä mainitun kehittämisen tehtävänä on suorastaan estää 
kehittyminen. ”Kehittäminen” on juuri tuota edellä mainittua muutos- 
vastarinnan kohtaamista. Kehittämistä aletaan nimittäin harjoittaa sil- 
loin, kun työyhteisössä pitää toteuttaa ihmisten vastustamia asioita, 
esimerkiksi irtisanomisia. Kehittämistehtäviin palkatut henkilöt ovat 
kehitysjohtajia, sisäisiä tarkastajia tai koordinaattoreita. He ovat uudel- 
leenjärjestelijöitä ja viilentäjiä, ja heitä pelkäävät kaikki. 

Puhe kehittämisestä tunnustaa, että asiat ovat vielä kesken. Joskus ne 
myös jäävät ikuisen keskeneräisyyden tilaan, epäselvyyteen ja hämäryy- 
teen, josta käytetään muodikasta ilmaisua ”prosessi”. Tämän prosessin 
pyörteissä kaikki on mahdollista. Kun yliopistolaitoksessamme pyrittiin 
Bolognan sopimuksen mukaisesti harmonisoimaan Euroopan yliopistojen 
tutkintojärjestelmät kaksiportaisiksi ja viisivuotisiksi, Suomenkin yliopis- 
toissa alkoi ”opintojen kehittäminen”. Sitä varten perustettiin Walmiiksi 
Wiidessä Wuodessa -projekti.230 Käytännössä se tarkoitti uusien hallinto- 
instrumenttien muovaamista, jotta opiskelijoita voitiin patistella valmis- 
tumaan nopeammin. Kehittämisen välineeksi markkinoitiin muun muassa 
portfolioiden kyhäämistä. Niiden kautta opiskelijoita ja jopa professoreita 

velvoitettiin esittämään omaa kehua, luetteloimaan harrastuksiaan ja 
näpertelemään valokuva-albuminsa kanssa, ikään kuin heidän todelliset 
työnsä eivät olisi riittäneet puhumaan puolestaan. Tämäntyyppinen kehit- 
täminen oli tietenkin täysin muodollista. Oikeaa civis academicusta kiin- 
nostaa vain hänen todellisten tietojensa ja taitojensa kehittäminen ja 
oman itsensä ylösrakentaminen. Näistä sisällöistä syntyvät sitten hyvä 
yliopisto ja tieteenkin mahdollinen kehitys. 

”Kehittämisen” taustalla vaikuttava kantasana on ”kehä”. Se viittaa 
asian ”panemiseen puihin”, sen saattamista ”kehiin”. Kehittämistä kos- 
keva jankuttelu on eräs neuroottisen mielenlaadun muoto. Siihen liittyy 
erilaisia rajoitteita ja pakkomielteitä. Presidentti Urho Kekkosen ulko- 
poliittisessa liturgiassa kehittämisen käsite sai aivan tietyn korostuksen. 
Presidentillämme oli tapana toistella uudenvuodenpuheissaan, kuinka 
Suomen ja Neuvostoliiton suhteet olivat kehittyneet rakentavasti ja 
kuinka ne kehittyisivät tulevanakin vuonna entistä ystävällisempien ja 
myönteisempien suhteiden edelleen lujittamiseksi. Suomen virallisessa 
ulkopolitiikassa kehittämisen hokemisella oli aivan tietty tarkoitus. Ulko- 
politiikka on sellainen sanankäytön alue, jossa hiuksenhienoilla koros- 
tuksilla määrätään koko sanoman sisältö. Tavalliset kansalaiset eivät 
yleensä ymmärtäneet kehittämistä koskevan toistelun merkityksestä 
hölkkäsen pöläystä. He pitivät kummallisena, miksi idänsuhteita piti 
jatkuvasti kehittää, syventää ja lujittaa. Ja kun niin oli tehty jo vuosi- 
kymmenien ajan, mitä oikeastaan oli tapahtunut? Jotain kummallista ja 
käsittämätöntä, kenties. 

Sen sijaan ulkoasiainministeriön virkamiesten ja puheenkirjoittajien 
näkökulma oli tietoinen. Presidentti pantiin toistelemaan kehittämisen 
jatkuvuutta, vaikka sota-aikaisten vihollisuuksien tultua jo kauan sitten 
haudatuiksi mitään kehittämisen aihetta ei enää ollut. Syy ”kehittämisen” 
toisteluun oli seuraava: Kun tarpeeksi uskollisesti hoettaisiin, että Suo- 
men ja Neuvostoliiton suhteita täytyy vieläkin kehittää ja että kehittä- 
minen on ollut tuloksellista kaikista esteistä ja vaikeuksista huolimatta, 
samalla ilmaistaisiin, että Suomen tekemisessä sosialistiseksi ei ollut vielä 
onnistuttu, vaan tehtävä vaatisi lähes loppumatonta kehittämistä ja 
lujittamista ja olisi haasteena lähes ylivoimainen. Näin aloite Suomen ja 
Neuvostoliiton ystävällisten suhteiden edelleen kehittämisestä kaapattiin 
kotikentälle. 

Kilpailemalla siitä, kumpi osapuoli vetäisi pitemmän korren liturgisten 
levyjen pyörittelemisessä, tavoiteltiin symbolista valtaa. Se, joka voi- 
makkaimmin ja äänekkäimmin valittaisi kehittämisen tarpeellisuutta, 
onnistuisi parhaiten ilmaisemaan, kuinka keskeneräistä kaikki vielä on, 
minkälaisia vastoinkäymisiä ja uhkia kehittämisen tiellä kohdattaisiin ja 
kuinka välttämätöntä olisi sitoutua jatkuvan kehittämisen vaiheeseen sen 
ikävän loppuunsaattamisen sijasta. 

Myös Mauno Koivisto turvautui isänmaan etua puolustaessaan kehittä- 

misen käsitteeseen ja toisteli sitä virallisen ulkopolitiikan mukaisesti. Oli- 
sihan ollut merkittävä suunnanmuutos, jos kehittämisestä ja lujittami- 
sesta olisi yllättäen luovuttu. Mieleen olisi tullut, onko kehittäminen saatu 
jo päätökseen, vai yrittävätkö suomalaiset vain luikerrella pois sosialis- 
miin johtavalta tieltä. Niinpä idänsuhteita oli jatkuvasti ”kehitettävä”. 
Kehittäminen päättyi vasta, kun sen kohteena ollut järjestelmä romahti. 

Kehittämisen käsitteellä ilmaistaan siis tekemisen esteitä. Puhumalla 
kehittämisestä itse asiassa puolustellaan vallitsevaa tilaa ja ilmaistaan 
vastarintaa. Kehittämisen käsite on luonteeltaan kontrapunktuaalinen, 
sillä vastarinnan motiivi sisältyy kehittämiseen itseensä. Samanlainen on 
esimerkiksi tieteellisen uran käsite, joka epäsuorasti tunnustaa, kuinka 
lapsenkengissään kaikki vielä on. Yleiskielessä poliittiset uudistukset 
naamioidaan usein kehittämiseksi, kun on tarkoitus peitellä sitä, että 
uudistus merkitsee huononnusta. Esimerkiksi pankkipalveluja ”kehite- 
tään” muuttamalla ne maksullisiksi ja sulkemalla konttoreita. Sosiaali- 
turvaa ”kehitetään” leikkaamalla opintotukea. Nykyisin myös jäsenyyttä 
Euroopan unionissa ”kehitetään” yhä selvemmin liittovaltion suuntaan. 
Kun eräät liikemiehet yrittivät ostaa eduskuntaan pyrkivien poliitikkojen 
kannatuksen vuoden 2007 eduskuntavaaleissa, he rahoittivat suosikki- 
ensa vaalikampanjoita peiteorganisaation kautta, jonka nimi oli ”Kehit- 
tyvien maakuntien Suomi”. 

Suunnittelu- ja kehittämisretoriikan kautta mikä tahansa arkipäiväi- 
nen asia saadaan kuulostamaan tärkeältä, hallitulta ja jopa tieteelliseltä. 
Sitä saattaa ilmentää esimerkiksi ”Helsingin kaupungin leikkikenttien ja 
hiekkalaatikkoasiain kehittäminen, valvonta, suunnittelu, tarkkailu, seu- 
ranta, raportointi, ohjaus ja koordinointi”. Kiertoilmaisujen käyttäminen 
kertoo samasta käsitteellisestä hämärtämisestä, jonka tuloksena kontto- 
ristit ja keskusneidit muutettiin aikoinaan tradenomeiksi, postiljoonit 
logistikoiksi ja logiikan professorit palvelumyyjiksi. Työelämän käsitehim- 
mennysten kautta ei koeteta ainoastaan kieltää tärkeiden ja arvohierarki- 
oita sisältävien asioiden merkitystä, vaan niiden kautta yritetään luoda 
näennäistä arvoa sellaisille asioille, joilla sitä ei ole. 

Sanoista on lyhyt matka todellisuuteen. Jos kieli on pilaantunutta, 
pilaantuu myös kielen kautta tarkasteltavaksi avautuva maailma. 


Saneeraamisen kipeys 


Kehittämisen pelätyin vaihe on saneeraus. Kun työelämässä ei enää 
tavoitella elämänlaatua eikä hyvinvointia vaan tehokkuutta tehokkuuden 
päälle, on tullut välttämättömäksi nipistellä työelämän rakenteita. Esi- 
merkiksi 1970-luvun työehtosopimuksissa kirjaimellisesti määrättiin, että 
tietyn koneen ääressä pitää työskennellä tietty määrä henkilökuntaa, 
vaikka laitetta olisi pystytty pitämään käynnissä vähemmälläkin poru- 

kalla. Nykyään työelämästä puristetaan maksimitehot irti pyörittämällä 
sorvia tai sellupannua minimityövoimalla. Se on tietysti tuottavuuden 
kannalta järkevää, mutta samalla myös ihmisten työssäviihtyvyys ja 
jaksaminen heikkenevät. Tämä on tulos saneeraamisesta. Se puolestaan 
seuraa merkityksettömän tuotteliaisuuden tavoittelusta eli siitä, että 
liikevoittojen on jatkuvasti kasvettava, vaikka siinä ei ole ihmisten kan- 
nalta sen suurempaa järkeä kuin tuossa liikatyövoiman leivissä pitämi- 
sessä pelkän työhyvinvoinnin vuoksi. 

Jotta liikevoittoja voitaisiin kasvattaa, yritysten on syötävä toisiaan eli 
fuusioiduttava. Näin vähennetään kilpailijoiden määrää ja karsitaan pääl- 
lekkäisiä kuluja. Yritysten on nujerrettava kilpailijansa, kunnes jäljellä on 
monopoli. Todellisuudessa kuvatunlainen ja näennäisesti ”vapaa” yhdisty- 
minen johtaa vapaan talouselämän surkastumiseen ja kuluttajien sekä 
työntekijöiden taloudellisten toimintamahdollisuuksien vähenemiseen, 
kun keskenään kilpailevia liikeyrityksiä ja työnantajia on entistä pie- 
nempi määrä. 

Samaan tapaan niin sanottu kuriliberalismi johti sosiaalipolitiikan 
alueella ”luopumisvaatimusten kakofoniaan” 1990-luvun lamavuosina, 
kun ihmisille ajateltua olemusvapautta alettiin käyttää sosiaalietuuksien 
leikkausten perusteena. Ihmisen julistaminen vapaaksi ja vastuulliseksi 
olennoksi, siis täydelliseksi oman onnensa sepäksi, alkoikin kaventaa 
ihmisten todellisia toimintavapauksia. Samalla koko liberalistinen filo- 
sofia on ollut vaarassa kääntyä itseään vastaan, kun ihmisten todelliset 
mahdollisuudet toteuttaa heille ajateltuja olemusvapauksia ovat heikenty- 
neet. Vikaa ei ole kuitenkaan vapauteen tähtäävässä filosofiassa itsessään 
vaan siinä, että kansallinen kokonaisetu on sivuutettu. 

Työelämässä ja yrityksissä leikkurilinja on johtanut paradoksien par- 
taalle: kilpailu on suosinut keskittymistä, ja firmat ovat ahmineet toisiaan 
kuin kannibaalit. ”Rehellisen ja vapaan kilpailun” toteutumista valvo- 
maan on täytynyt perustaa Kilpailu- ja kuluttajavirasto, josta on tullut 
yksi suomalaisenkin yhteiskunnan merkittävimpiä vallankäyttäjiä. Risti- 
riitaista on, että taloudellisen vapauden toteuttamiseksi vapautta on täy- 
tynyt kontrolloida entistä enemmän. Kilpailemisen omaan ideaan sisäl- 
tyvät vapaus ja rajoittamattomuus. Siksi puhe ”vääristyneestä kilpai- 
lusta”, jota kilpailuviraston pitää korjata, on epäjohdonmukaista, kun 
kilpailu sinänsä tukee ja vahvistaa olosuhteiden vääristymistä. ”Vääris- 
tyminen” sisältyy jo kilpailun olemukseen. 

Kilpailuviraston tehtävänä on nyt edistää kilpailun toteutumista pyrki- 
mällä hillitsemään kilpailua eli pitämällä huolta siitä, että markkinoille 
jää vielä kilpailija. Kilpailusääntöjen rikkojille virasto lupaa ankaria sak- 
koja, vaikka virasto itse osoittautuu noilla toimillaan kilpailun liittyvien 
sääntöjen eli liberaalin säännöttömyyden rikkojaksi ja omavaltaisten poik- 
keussuositusten antajaksi. Esimerkiksi matkapuhelinoperaattoreiden 
määrän lisäystä selittää nyt se, että puhelinverkkoja omistavat ja yllä- 

pitävät operaattorit on velvoitettu vuokraamaan verkkojaan myös kilpaili- 
joiden käyttöön ”terveen kilpailun” varmistamiseksi. Näin on siitä huoli- 
matta, että verkko saattaa olla vuokraavan operaattorin itsensä rakenta- 
ma ja oma. Perusteena tasapuolisille äidinvaistoilleen valtiovallalla on kä- 
sityskanta, että niukkuuden leimaamat radioaallot muodostavat yhteisen 
luonnonvaran, jota sen pitää säännellä. 

Myös yritysten väliset kartellisopimukset voivat johtaa firman kon- 
kurssitilaan. Euroopan unioni ”tukee” yritysten kilpailua rankaisemalla 
kilpailusääntöjen rikkojia verisesti. Vuoden 2003 lopulla se langetti 
suomalaiselle Outokumpu-yhtiölle 18 miljoonan euron sakot kupariput- 
kien kilpailukartellin ylläpitämisestä erään italialaisen yrityksen kans- 
sa 281 Syyskuussa 2004 Outokumpu ilmoitti luopuvansa kuparintuotan- 
nosta kokonaan. Kun taloudelliset toimijat eivät saa solmia vapaasti sopi- 
muksia oman toimintavapautensa varmistamiseksi, tämä ohjaa yrityksiä 
sulautumaan toisiinsa. Kun kilpailija poistuu, kannattavuus kasvaa. Juuri 
tästä syystä alkaa saneeraus ja tarpeettomien liiketoimien myynti. Sa- 
neerauksen toteuttamiseksi on olemassa kaksi tapaa: bulimiamalli ja ano- 
rektiamalli. Sen mukaisesti on kaksi tapaa tehdä vararikko. Niistä toinen 
on elää leveästi yli varojen ja tehdä kerralla konkurssi. Toinen on leikata 
ja saneerata anorektisesti niin kauan, että jäljellä ovat vain luut. 

Suomessa saneeraaminen alkaa yleensä firman myymisestä ulkomaa- 
laisille sijoittajille, jotka ovat vailla omaatuntoa. Esimerkiksi valtion 
firmoja myytäessä yritys on usein kaupattu suureksi osaksi tai kokonaan. 
Uusi omistaja aloittaa sitten pilkkomisen. Näin tapahtui, kun Partek 
myytiin Koneelle. Uusi omistaja rahoitti kaupan myymällä yrityksen elin- 
voimaiset osat sekä karsimalla ja leikkaamalla muita toimintoja. Seu- 
rauksena oli rajuja työvoiman supistuksia.232? Tätä tulosta edelsi epätie- 
toisuus Partekin omasta strategiasta. Jos yrityksessä ei tiedetä, miten 
edetä ja mihin keskittyä, seuraus on, että jokin pääomataho ennen pitkää 
kaappaa yrityksen, pilkkoo sen osiin, pitää terveet osat ja laittaa rahat 
liiveihinsä. 

Esimerkiksi Nokia myi tappiollisen televisionvalmistuksensa ajoissa 
kokonaan pois. Jos yrityksen johdolla ei ole selvää strategiaa eli tietoa, 
mihin se pyrkii, kaappauksen ja saneeraamisen on vaara olemassa. Ne 
ovat tilaisuuksia todellisille ostajille. Tuloksena on nurkanvaltauksia tai 
pankkikaappauksia, joista saatiin klassisia esimerkkejä 1980-luvun lo- 
pulla, kun Helsingin Osakepankki tuli myydyksi Suomen Yhdyspankille ja 
useat muutkin pankit fuusioituivat. Omistussuhteiden äkilliset muutokset 
merkitsivät kaaosta työelämässä. Myös 1990-luvun alussa alkanut lama 
tarjosi herkullisia tilanteita yrityskaappareille. Vuonna 1993, jolloin yri- 
tysten pörssiarvot olivat painuneet ennätyksellisen alas, kuka tahansa 
saattoi ostaa esimerkiksi Wärtsilän koko osakekannan 700 miljoonalla 
markalla eli summalla, jonka saattoi nostaa heti kaupan jälkeen yrityksen 
kassasta.233 

Paha saa palkkansa. 


Ikävä totuus 


UUSILMIÖISTÄ PYSYVÄISONGELMIIN 


Työelämässä menestyminen on alkanut vaatia tietynlaista neroutta. Sitä 
kutsutaan ”keinojen” osaamiseksi mutta joskus myös ”talentiksi” (englan- 
nin kielen lahjakkuutta tarkoittavan sanan mukaisesti). Harnillista on, 
että todellisten taitojen sijasta esille pääsevät silmänkääntäjien ja keinot- 
telijoiden kyvyt. Tämä ei tietenkään merkitse, että kaikki pyrkyrit olisivat 
pörssikeinottelijoita. Sen sijaan suuri osa tavanomaisissakin työpaikoissa 
toimivista henkilöistä alkaa olla teeskentelijöitä, joiden työn tulokset ovat 
yhtä arvottomia kuin heidän keinottelunsa. 

Seuraavassa luon katsauksen työelämän uusilmiöihin, joihin kuuluvat 
muiden muassa talentit ja osaamismestarit, hampurilaistyöpaikat ja työ- 
voiman vuokraus sekä ulkoistaminen ja yksityistäminen. Myös niiden ta- 
kaa paljastuvat työn ja tuotannon klassiset suhteet, jotka liittyvät rahaan. 

Lahjakkuusvaatimukset ovat usein tekaistuja. Synnynnäisiin ja aprio- 
risesti olemassa oleviin ”lahjakkuuksiin” viittaaminen siirtää huomion 
pois tosiasiasta, että suurin osa työelämän taidoista on tuotettu oppi- 
misen, harjoittelun ja kokemuksen kautta. Potentiaalisten kykyjen aktu- 
alisoituminen eli lahjakkuuksien esiin kuoriutuminen vaatii yleensä 
kovaa työtä. En tiedä yhtään lahjakasta matemaatikkoa enkä ooppera- 
laulajaa, joka olisi päätynyt ammattiinsa treenaamatta ahkerasti. Sen 
sijaan pelkän ”talentin” hehkuttaminen banalisoi kulttuuria kahdessa 
suhteessa. Ensinnäkin se myöntää aiheettomasti kiitosta keskinkertai- 
suudesta, saa ihmiset luottamaan liikaa itseensä, tuottaa viimeistelemät- 
tömiä työsuorituksia ja estää ihmisten kehittymisen johtaessaan koulu- 
tuksen ylenkatsomiseen. Ja toiseksi on tuotettu myös eräänlaista ”huipu- 
tusta”: ihmiseltä edellytetään, että hän ”huippu” myös mitättömän yksin- 
kertaisissa työtehtävissä, joista apinakin suoriutuisi kunnialla. On esi- 
merkiksi vaadittu, että ihmisen pitää olla lahjakas pullojenjärjestelijä 
supermarketissa, ja että tehtävään pitää liittyä ”talenttia”. Käytännössä 
tämänkaltainen ”huiputus” on ihmisten pilkkaamista. 


Talentit ja osaamismestarit 


Tässä teoksessa työksi on myönnetty vain sellainen toiminta, jossa tuote- 
taan henkisiä tai materiaalisia arvoja. Mitä työelämän niin sanotut talen- 
tit ja osaamismestarit sitten tekevät työkseen? Mitä arvoja he tuottavat? 
Vastaus: he suunnittelevat näyttökuvakkeita matkapuhelimiin. Onko siis 
digitaalinen LCD-kuva henkinen tai materiaalinen arvo? — Entä känny- 

kästä kuuluva piipitys? Kannattaako maksaa mainostoimistolle 100 000 
dollaria sloganista ”from innovation to communication”? Miten maailmaa 
valaisee iskulause ”everything is possible”? Onko Jippiin portaali parempi 
kuin Saunalahden Serverin? Kannattako vaihtaa Zerofortyyn, kun siinä 
saa perusmaksulla ne tekstarit? Kannattaako kysymyksiin edes vastata, 
kun eräs tietotekniikka-alalla työskentelevä ystäväni totesi minulle juuri 
äsken, että tämä teknomedia-ala on pelkkää haippia? 

Muotialojen edustajat ovatkin eräänlaisia oman aikamme hobitteja: 
työteliäitä mutta harmittomia kuhnureita, jotka pitävät juhlista, tanssi- 
misesta ja hauskoista jutuista ja joilla sattuu olemaan hallussaan tämän 
historiallisen ajankohdan valtasormus. Kenties on hyväkin, että oman 
aikamme hallitsemiseen tarvittava metallirengas kimaltelee juuri tekno- 
logisten pragmatistien sormessa, sillä aivan niin kuin Sormusten Herraa 
koskevan tarun kirjoittaja arveli: ystävällisten mutta ei kovin periaatteel- 
listen hobittien käsissä se ei liittynyt mihinkään sellaiseen, mikä varsi- 
naisesti on hyvää tai pahaa, kun taas periaatteista kiinnostuneiden sor- 
messa tuon kapistuksen valta olisi ollut aivan liian suuri.234 

Nyt, kun enin osa ihmisten perustarpeista on tullut markkinoiden tyy- 
dyttämiksi, tekniikka on keskittynyt ratkaisemaan ongelmia, joita ihmiset 
eivät enää koe ongelmiksi. Mutta miten olla kokematta koko elämää tek- 
niikaksi ja tekniikkaa itseään ongelmaksi? Miksi juuri teknisillä aloilla 
toimivien työpanos olisi muka arvostettavampaa kuin esimerkiksi baletti- 
tanssijan, joka ei saa työstään mitään palkkaa, kertaluonteista esityskor- 
vausta lukuun ottamatta? Varmaankin siksi, että aikamme teknologiset 
muotiammatit ovat niin ylivoimaisen haluttuja. Ja haluttuja ne ovat 
samoista syistä, joiden vuoksi Lenita Airisto varoitti meitä lamavuosina 
siitä, ”ettei kaikkien tarvitse olla insinöörejä tai sairaanhoitajia”.235 

Atk-suunnittelijana ja järjestelmäasiantuntijana on helppoa ja turval- 
lista olla. Sellaiseksi tulee, jos ei pane vastaan. Trendivaatteisiin sonnus- 
tautunut nuori sanoo opiskelevansa ”ammattikorkeakoulututkintoa uuden 
median koulutusohjelmassa, digitaalisen tuotannon suuntautumisvaihto- 
ehdossa”. Se on sama kuin sanoisi: ”Itsetehostukseni on mittavaa, koska 
en ole kukaan enkä mikään, mutta minun täytyy mainostaa tulevia raho- 
jani, niin kuin television Miljonääri-Jussin tai it-insinöörin, jonka hienon 
auton jokainen kyllä näkee kadulla mutta josta jokainen kysyy: mitä olet 
oikeastaan tehnyt hankkiaksesi tuon kalliin ajopelin?” Tämä ei tietenkään 
vaadi persoonalta mitään. Kuka tahansa kelpaa. Nykyisten muotiammat- 
tien arvostus johtuu siitä, että kaikki osaavat olla nimettömiä. Lisäksi hei- 
dän kysyntänsä työmarkkinoilla on vetänyt suhteellisen hyvin. Mitä jär- 
keä muutoin olisi olla traffic assistent, brand manager, sisällöntuottaja, 
innovation advisor, business opportunity director tai joku muu nobody, 
jolta työvoimaneuvojakin kysyy: ”Siis mitä sä todella osaat?” Amerikka- 
laisissa toimintasarjoissa tällaisen reippaan ja rehdin jokapaikanhöylän 
nimi oli yksinkertaisesti Frank. 

Hampurilaistyöpaikat ja työvoiman vuokraaminen 


Pääoman maastapaon vastalahjaksi Suomeen rantautuivat 1990-luvun 
lopussa niin sanotut ”roskatyöpaikat” ja ”hampurilaistyöpaikat”, joita on 
pidetty joustavuuden esikuvina. Hampurilaisbaareissa työskenteleville ei 
edes yritetä luoda pysyviä työpaikkoja, ja työn saamisen ehtona on 
luopuminen muun muassa palkkaehdoista ja tasa-arvon pyrkimyksistä. 
Tällaisen instant-työn on ajateltu sopivan esimerkiksi opiskelijalle, joka ei 
aio jäädä yritykseen pitemmäksi aikaa, mutta käytännössä roskatyö- 
paikka-ajattelun levittäytyminen työelämään on syönyt vakituiset työpai- 
kat tietyiltä aloilta kokonaan. Esimerkiksi vaatetusliikkeissä ei enää juuri 
muita olekaan kuin pelkkiä pätkä- ja osa-aikatyöläisiä, muutamaa esi- 
miestä lukuun ottamatta. Tavallaan se on ymmärrettävää, sillä vaate- 
kauppa on eriytynyt nuorisolle ja varttuneemmalle väelle tarkoitettuihin 
liikkeisiin. Koska ihmiset kuitenkin (monien pettymykseksi ja trendik- 
kään pukeutumisen vastaisesti) vanhenevat, koettaisiin kai outona, jos 
kaksikymppisille tarkoitetuissa liikkeissä olisi myyjinä viisikymppisiä, jo 
kolmekymmentä vuotta palvelleita myyjiä. Siksi on ehkä luontevaakin, 
että ura kiertää. Mutta ongelma on, että työsuhteiden katkonaisuuden 
vuoksi ammatissa toimimisen yleiset ehdot ovat huonontuneet. 

Työelämän kuumimpiin uudissanoihin kuuluu tätä nykyä ”palvelu- 
yrittäjä”. Palveluyrittäjä on yhden henkilön firma, jossa yksilön oma työ- 
panos organisoidaan yrittäjätoiminnaksi. Palveluyrittäjänä voi toimia 
esimerkiksi parturikampaaja, joka pitää tuoliaan jonkun toisen omista- 
massa parturiliikkeessä täydentäen palvelua esimerkiksi ruuhka-aikaan. 
Palveluyrittäjäksi ryhtymistä tarjotaan usein vakituisille työntekijöille 
irtisanomisten sijasta ja työttömyyden vaihtoehtona. Käytännössä se tekee 
ihmiset entistä riippuvaisemmiksi yhdestä ja samasta toimeksiantajasta: 
vanhasta pomosta. Toiminta siis jatkuu, mutta työnantajalla ei ole entisiä 
velvollisuuksia, ja voiton hän kaappaa jopa entistä suurempana: veloitta- 
malla palveluyrittäjältä kiinteää vuokraa. Aikaisemmin hän vain myi 
työntekijänsä työpanoksen eteenpäin. 

Siirtolaistyöläisyyttä ja roskatyöpaikkoja enemmän ihmisen arvoa hal- 
ventaa työvoiman vuokraaminen. Kun työelämää leimaavat yhä enemmän 
tilapäisyys ja sattumanvaraisuus, työvoiman pitää siirtyä salamannope- 
asti sinne, missä kertaluonteinen hätätyö on tarjolla. Tämä ei silti mer- 
kitse, että vuokratut työntekijät olisivat mitään iskurityöläisiä. Työvoimaa 
vuokraamaan on Suomeenkin perustettu yksityisiä välitysfirmoja, jotka 
lähettelevät kauppateknikoiden ja siivoojien armeijoita koteihin ja kontto- 
reihin: aina sinne, missä katastrofaalinen jouluale, vesivahinko tai kiin- 
teistöremontti on menossa. Tällainen työntekijä on mitä suurimmassa 
määrin orja. Työvoiman vuokraaminen on keino kiertää työlainsäädännön 
kautta työnantajalle lankeavia velvollisuuksia. Vuokratusta työvoimasta 

pääsee yhtä nopeasti eroon kuin epäterveen yrityksen vuokratuista ti- 
loista, pöydistä, konttorituoleista ja laskukoneista. Ihminen säntäilee eri 
työpaikkojen ja hänen työsuorituksiaan vuokraavan firman välillä. 
Vuokratyövoimalla teetetään useimmiten työtä, joka on sesonkiluon- 
teista ja usein mitä suurimmassa määrin arvotonta. Ilman sitä tultaisiin 
hyvin toimeen, niin kuin tultaisiin toimeen ilman jouluryysistä ja muoti- 
trendejä. Siirtotyöläisyys ja vuokratyö ovat merkkejä työelämän myller- 
ryksestä ja kaaoksesta, jonka tuloksena asiat kääntyvät nurin niskoin. 
Työvoiman vuokraaminen on yleistynyt viime aikoina myös arvostet- 
tujen ammattien piirissä. Samalla kun julkisen sektorin lääkäreitä on vä- 
hennetty ja terveyskeskusten määrärahoja on supistettu, säästöjä on 
haettu vuokraamalla osa henkilökunnasta. Eräässä väitöskirjatutkimuk- 
sessa kuitenkin todetaan, että lääkäripäivystyksen ostaminen yksityiseltä 
yritykseltä tulee kunnalle kalliimmaksi kuin päivystys omalla lääkäri- 
työvoimalla.236 Joensuun perusterveydenhuollon päivystyksen vastaavan 
lääkärin Timo Mäntysen tutkimuksessa verrataan 14 ostopalvelulääkärin 
ja yhtä monen virkalääkärin päivystystoimintaa lähes tuhannen potilas- 
käynnin osalta. Tutkimuksessa on havaittu, että kokemattomat vuokra- 
lääkärit lähettävät potilaita jatkotutkimuksiin huomattavasti useammin 
kuin virkalääkärit. Kustannusten lisäys ei kerro vuokrattujen lääkärien 
tunnollisuudesta tai siitä, että virkalääkärit olisivat huonompia kuin 
vuokratut, vaan siitä, että virkalääkärit ovat kokeneita ja tietävät, mitä 
muita vaihtoehtoja on kuin kirjoittaa lähetteitä eteenpäin. 
Vuokralääkärien käyttö on paljastanut myös toisen ongelman: kun 
kunta luopuu lääkäreistään, kotimaisten työnantajien rooli työmarkki- 
noilla heikkenee. Esimerkiksi Suomessa vuonna 2000 perustettu vuokra- 
lääkäreitä välittävä MedOne Oy osoittautui omistajilleen kultakaivok- 
seksi, ja 115 miljoonan liikevaihdon vuonna 2007 tehnyt yhtiö ylpeilikin 
pari vuotta sitten olevansa suurin julkisen sektorin kumppani terveys- 
palveluissa. ”Kumppanuus” tarkoitti tällöin sitä, että kunnat ulkoistivat 
MedOnelle kuutisenkymmentä terveyskeskusta, osastoa ja palvelutaloa. 
Niinpä yrityksen arvon noustua sen omistajatahot fuusioivat firman sitä 
huomattavasti suurempaan pohjoismaiseen Attendo-konserniin. Helsingin 
Sanomien selvityksen mukaan reppulääkärifirman toimitusjohtaja Pertti 
Karjalainen nappasi tällöin 22 miljoonan euron pääomatulot, ja yhteen- 
laskettuna MedOnen kolmikymppinen omistajakatras sai pääomatuloja 52 
miljoonaa euroa.?37 
Suomalaisia yrityksiä on ajautunut ulkomaiseen päätösvaltaan myös, 
kun suuri osa yksityisistä katsastusasemista on myyty ulkomaille. Vaikka 
yrityskaupoista on saatu kertaluontoista myyntituloa, josta myös julkinen 
talous on päässyt verotuksen kautta osingolle, toiminnasta koituvat jatku- 
vat liikevoitot kertyvät kuitenkin ulkomaalaisten omistajien taskuihin. 
Välttämättömiä peruspalveluja yksityistämällä Suomen valtio ja kun- 
nat sahaavat omaa oksaansa: palvelujen hinnat nousevat, kun yksityisiä 

yrityksiä ohjaa pelkkä taloudellisen voiton tavoittelu. Jos vähävaraisille 
ihmisille tarkoitettuja palveluja yksityistetään, tulonsiirroiksi aiotut sub- 
ventiomuodot muuttuvat käytännössä rikkaimman väestönosan tukemi- 
seksi. Lopulta voitot korjaa kansainvälinen kapitalisti, jonka kassaan yri- 
tysten operatiivisesta toiminnasta kertyvät rahavirrat päätyvät. 


Ulkoistaminen ja yksityistäminen 


Työvoiman vuokraaminen on eri asia kuin niin sanottu keikkatyöläisyys. 
Keikkatyöläisiksi sanotaan ihmisiä, jotka palkataan tehtäviin määrä- 
ajaksi. Heillä voidaan myös teettää sopimuksesta jokin urakka. Sen sijaan 
työvoiman vuokraaminen liittyy yksityistämiseen, ja yksityistämisen eräs 
askel on ulkoistaminen. 

En suinkaan ajattele, että moraalisesti kestävää ja taloudellisesti kan- 
nattavaa työtä voitaisiin tehdä vain valtion tai kuntien piirissä. Sitä teh- 
dään tietenkin yrityksissä, jotka joutuvat lisäksi kilpailemaan keskenään. 
Vaikka niiden toiminta onkin tästä syystä tehokasta, kannattavuutta 
tavoitellaan kuitenkin usein laadusta tinkimällä, hintoja nostamalla tai 
säästämällä työvoimakuluissa. Tulos ei aina ole optimaalinen, ja siksi 
yksityistäminen ja ulkoistaminen eivät sovi kaikille aloille, varsinkaan 
sellaisille, joilla toimimiseen julkisyhteisöillä olisi sosiaalinen, taloudelli- 
nen tai turvallisuusintressi. 

Yksityistäminen ja ulkoistaminen muuttuvat rahastukseksi helpoiten 
juuri lakisääteisillä aloilla. Lakisääteisten palvelujen tarjoamisella rikas- 
tuivat esimerkiksi Inspecta Oy:n eli entisen Valtion teknillisen tarkastus- 
keskuksen johtajat. Vuonna 1995 siitä tehtiin ensin valtion liikelaitos ja 
1998 valtionyhtiö, kunnes se yksityistettiin ja myytiin MB Rahastoille ja 
yhtiön johdolle. Vuonna 2007 Inspectan osti brittiläinen sijoitusyhtiö 3i. 
Johto piti tällöin osan omistuksestaan, mutta rahasti osan. Tämä yhdessä 
optioiden laukeamisen kanssa toi heidät lehtien verolistoille. Yhtiön enti- 
nen toimitusjohtaja Simo Hassi sai tällöin 3,1 miljoonaa euroa ansiotuloa 
ja saman verran pääomatuloa. Kun yhtiön toiminnasta noin puolet on 
Hassin mukaan lakisääteisiä tarkastuksia, 258 voidaan sanoa, että yrityk- 
sen johto käytti valtion säätämiin tarkastuspakkoihin perustuvaa firmaa 
rahasampona kiskoessaan tuloja kansalaisten selkänahasta. 

Valtion yritysomaisuutta on usein sanottu Kekkosen perinnöksi, sillä se 
luotiin Urho Kekkosen presidenttikaudella. Kekkosta muistellaankin kai- 
hoten juuri silloin, kun kruununkalleuksien myyntiä arvostellaan. Tiettyjä 
suurisuuntaisia yrityksiä ei olisi voitu perustaa Suomeen ilman riittävää 
taloudellista selkänojaa. Esimerkkejä tarjoavat kaivosteollisuus sekä 
lento- ja rautatieliikenne. Ne ovat vaatineet valtion kokoisen toimijan. 
Valtion mukanaolo on ollut välttämätöntä usein myös metsäteollisuuden 
suuria investointeja vaatineissa hankkeissa. Valtion kannattaa pysytellä 

tiettyjen alojen omistajana, enemmistöosakkaana tai jopa monopolin yllä- 
pitäjänä esimerkiksi turvallisuusstrategisista syistä. Sen vuoksi valtion- 
yhtiöt onkin nykyisin luokiteltu yhtiöihin, joihin liittyy vahva omistaja- 
intressi ja niihin, joihin ei liity. Tämäkään ei merkitse, että viimeksi mai- 
nitut pitäisi ilman muuta myydä pois. Valtio luonnollisesti odottaa kai- 
kilta sijoituksiltaan myös tuottoa ja jää siksi moniin yrityksiin vähem- 
mistöosakkaaksi. 

Esimerkiksi Finnairia pidetään yrityksenä, jonka omistamiseen valti- 
olla on strateginen intressi. Maamme on eräänlainen saari, jonka yhteydet 
ulkomaailmaan riippuvat paljolti lentoliikenteestä. Lisäksi kansanedusta- 
jille kelpaavat Finnairin kotimaanvuorojen ilmaisliput. Kun jonkin yhtiön 
yksityistäminen aloitetaan, sen toiminnot yleensä ensin ulkoistetaan. Esi- 
merkiksi Finnair on ulkoistanut jo suuren osan kotimaanlennoistaan yksi- 
tyiselle yhtiölle. Seuraava askel yksityistämisen tiellä on viedä firma 
pörssiin, jossa sen osakkeista voidaan käydä vapaasti kauppaa. Finnair on 
toteuttanut tämän vaiheen jo. Lopulta valtio saattaa sopivan tilaisuuden 
tullen myydä omistuksiaan ja rahoittaa niillä juoksevia menojaan, jolloin 
mitään korvaavaa omaisuutta ei tule tilalle. Kyse on siis omaisuuden 
laittamisesta lihoiksi, aivan kuten Turmiolan Tommin talossa, mikä saat- 
taa saada myös Lepikon torpasta kotoisin olleen Kekkosen kääntymään 
viimeisillä leposijoillaan. 

Hyvin hoidetulla omaisuudella on tietysti myös ottajia, ja esimerkiksi 
Finnairia ovat kärkkyneet venäläiset sijoittajat islantilaisten bulvaanien 
kautta. Entä mikä on tuo strateginen turvallisuusintressi? Valtiohan ei 
nykyisin puutu yritysten toimintaan edes ollessaan niissä osakkaana. 
Valtio ei siis ole niin sanottu aktiivinen omistaja, joka neuvoisi, miten 
yrityksiä pitää johtaa, vaan tyytyy ainoastaan omistamaan niitä. Kun 
Kemijärven sellutehdas lopetettiin keväällä 2008 ja tuotanto siirrettiin 
ulkomaille, valtio ei puuttunut peliin, vaikka se omisti osan yrityksestä, 
vaikka paljon suomalaisia joutui työttömiksi ja vaikka valtion puuttu- 
mattomuutta arvosteltiin julkisessa sanassa. Valtionyhtiöiden omista- 
juutta säätelevien lakien mukaan valtiolla myönnetään olevan pelkkä 
sijoittajaintressi. Entä onko valtio samanlainen sijoittaja kuin yksityinen 
pääomasijoittaja, jota kiinnostaa vain taloudellinen voitto? — Ei ole, sillä 
valtio olemme me Suomen kansalaiset, ja siksi valtiolle pitäisi tunnustaa 
aina myös kansakunnan hyvinvointia edistämään tähtäävä sosiaalipoliit- 
tinen intressi. Erityisen selvä tämän intressin olemassaolo on tapauk- 
sessa, jossa taloudellisesta kannattavuudesta ei ole epäilystä, vaan yhtiö 
tuottaa voittoa, kuten Kemijärven sellutehdas, eikä toimintaa tarvitsisi 
kyseenalaistaa taloudellisista syistä. Kyse olikin tuossa tapauksessa vain 
siitä, että enemmistöomistajien mielestä voittoa ei kertynyt tarpeeksi. 

Tuotannon loppumisesta voidaan toisaalta arvostella myös työntekijä- 
puolta. Esimerkiksi paperiala on hinnoitellut itsensä ulos kansainvälisestä 
kilpailusta, ja sen kannattaisi tinkiä palkkansa sellaiselle tasolle, että tuo- 

tannon pitäminen Suomessa olisi myös työnantajalle kannattavaa. Paperi- 
teollisuutta lopetettaessa työpaikan saa nyt pitää entistä harvempi, vaik- 
ka leipä pysyykin heidän pöydässään entisen levyisenä. Jos palkkoja suos- 
tuttaisiin alentamaan, leipänsä saisi pitää useampi, vaikka se olisikin 
yksittäisiä työntekijöitä ajatellen kapeampi. Mutta eipä hätää: tilalle tulee 
teollisuutta kyllä. Esimerkiksi Kemijärvellä lopetetun sellutehtaan pai- 
kalle tuli puuliimatehdas, mikä paljastaa koko kupletin juonen. Tuotan- 
non muoto vaihtuu juuri siksi, että puun liimaajilla on sellumiehiä alem- 
mat palkat. Kyse on siis eräänlaisesta teknis-taloudellisesta evoluutiosta. 
Saman ilmiön merkiksi myös Uudenkaupungin autotehdas sai paljon 
surkutellun Porschen-valmistuksen tilalle huippuedistyksellisen hi-tec- 
tuotteen, Fisker Karma -hybridiauton, joka kulkee osittain sähköllä, 239 
samoin kuin Uudestakaupungista myöhemmin tulleet Mersutkin. Ja Kuu- 
sankoskella sijaitsevan Voikkaan paperitehtaan tiloihin nousi Googlen 
kuumana käyvä palvelinkeskus,?0 joka perustettiin Suomeen täällä 
vallitsevan viileän ilmaston ja ”rauhallisten poliittisten olojen” vuoksi. 


Palkkaus 


Tässä vaiheessa pyydän lukijoiltani anteeksi: olen unohtanut monta tär- 
keää asiaa, muiden muassa palkkauksen. Pakinoitsija Ollin alter ego, 
ajattelijanimimerkki Otso Kirjosiipi, lausahtaa eräässä mietelmässään, 
ettei oppi ojaan kaada, se kaataa palkkakuoppaan.?!! ”Tilatkaa maisterille 
auto”, sanottiin vielä 1950-luvun Komisario Palmu -hullutteluissa. Tuohon 
aikaan maisterikin oli jotain. Nykyään maisteri ei yllä samaan arvos- 
tukseen kuin heinäpelloilla huhkiva ylioppilas ennen, ja tohtoreiden yli on 
jyrätty pahemmin kuin maistereiden koskaan. Tämä näkyy myös palk- 
kauksessa. 

Tutkimus kertoo, että akateemisesti koulutetut saavat työuransa ai- 
kana ikävuosien 16—64 välillä keskimäärin 14 prosenttia parempaa 
palkkaa kuin ammattikoulutetut.2!? — Siis peräti 14 prosenttia, ei esi- 
merkiksi 5 prosenttia tai 2 prosenttia! Tämä antaa ammattikoulutettuja 
edustavalle SAK:lle tilaisuuden vaatia entistä parempia palkkoja ja 
tuloerojen tasoitusta, ”jotta tasa-arvoon päästäisiin”. Sama tutkimus 
kertoo myös, että akateemisten alojen ”muita parempi” palkkaus selittyy 
akateemisesti koulutettujen ”hyvällä” työllisyystilanteella, jonka vuoksi 
heidän ei tarvitse loikoilla työttöminä ja tulottomina. Kun tuloja nostaa 
siis jatkuva työssäkäyntikin, on pääteltävä, että työssä ollessaan aka- 
teemisten tuloero ammattikoulutettuihin verrattuna kaventuu tuosta 14 
prosentista vielä pienemmäksi. 

OECD:n piirissä tehty tutkimus puolestaan valottaa, että Suomessa 
akateemisesti koulutetut pääsevät taloudellisessa suhteessa yhtä hyville 
päiville kuin ammattikoulutetut vasta noin neljäkymmentävuotiaina eli 

opintolainansa maksettuaan.?!3 Akateemisesta koulutuksesta ei ole siis 
ainakaan Suomen oloissa mitään taloudellista hyötyä. Myös neljäntoista 
prosentin marginaalisen eron tuottaa se, että akateemisten alojen keski- 
arvopalkkaa nostavat yksityislääkärien ja asianajajien ammattikunnat, 
joiden piirissä työskentelee muutamia huipputuloisia ihmisiä. Sen sijaan 
luokanopettajat, kirjastonhoitajat ja muut alipalkatut saavat pitkän 
kouluttautumisensa päätteeksi pari tuhatta euroa brutto. Siivousfirmasta 
lohkeaa saman verran, vaikka siellä ollakseen ei tarvitse tietää mitään, 
osata mitään eikä vastata juuri mistään. 

Nyky-Suomessa sivistyksestä saa nettomaksaa. Kouluttautuminen on 
taloudellinen uhraus. Se merkitsee riskinottoa, joka ylittää käytännön am- 
matteihin liittyvän riskinoton. Korkeakoulutetut ovat arvostettuja Rans- 
kassa, Saksassa ja Yhdysvalloissa. Eri alojen asiantuntijoille on runsaasti 
toimintaresursseja. Jopa yliopistouran alussa on harvinaista, jos tohtorin 
pitää työskennellä alle sadan tuhannen euron vuosipalkalla. Sen sijaan 
Suomen Akatemian tutkijatohtori saa samaa palkkaa kuin raitiovaunun- 
kuljettajat keskimäärin.?** Kuljettajan penkille puolestaan johtaa kahden 
kuukauden kurssi. Palkkauksen pitäisi perustua ansioihin ja osaamiseen. 
Tilanne selkiintyisi, jos tekijöitä vaihdettaisiin. Tutkija menisi neljännes- 
vuoden kurssin jälkeen ajamaan raitiovaunua. Tarvittaessa hän voisi ajaa 
vaununsa vaikkapa päin työvoimatoimiston seinää. Mutta saisiko raitio- 
vaununkuljettaja edes kymmenen vuoden pakkokoulutuksen jälkeen 
aikaiseksi yhtään kieliopillisesti virheetöntä lausetta? Akateemisten työn- 
tekijöiden muita paremman palkkauksen pitää perustua kouluttautu- 
misen yksilöltä vaatimaan taloudelliseen uhraukseen, henkisen sitoutumi- 
sen vaatimukseen sekä korkeatasoisten tietojen ja taitojen harvinaisuu- 
teen yhteiskunnassa. 

Kuusi- ja seitsemänkymmentäluvulla monet yliopisto-opiskelijat hoila- 
sivat, että ”työläisten ja akateemisten edut ovat yhteiset”. Todellisuudessa 
ne eivät ole eivätkä ole koskaan olleet. Tämän vastaväitteen toteajia on 
turha syyttää vastakohtaistamisesta. Jaottelu ei ole keinotekoisesti luotu, 
vaan se on aito todellisuuden ominaisuus. Politiikan tutkimuksen näkö- 
kulmasta voidaankin ihmetellä, miksi 1960- ja 1970-luvun opiskelijaliike 
hurahti äärivasemmistolaisuuteen ja samastui työväenliikkeeseen, vaikka 
edes kaikki työläiset eivät itse tehneet niin. Tämä selittynee sillä, että va- 
semmistolaisuudessa nähtiin tuon ajan ainoa keino kanavoida yhteis- 
kuntakriittisiä mielipiteitä, kun vallitseva todellisuus koostui sota-ajan 
ahdistuksille rakentuvasta pataporvarillisuudesta. Nykyisin on muitakin 
vaihtoehtoja olla aktiivinen. Silti suuri osa akateemisista opiskelijoista 
hakeutuu edelleenkin työväenliikettä edustavien puolueiden taakse — 
miksi? Oma vastaukseni on: opiskelijoiden ja akateemisen väen taloudelli- 
set olot ovat niin huonot, että he automaattisesti tulevat kommunisteiksi, 
sillä heitä pidetään köyhyydessä ja kurjuudessa. Jos opiskelijoita halut- 
taisiin rohkaista olemaan adekvaatilla tavalla älyllisiä, heille olisi myön- 

nettävä kunnon taloudelliset resurssit niin, ettei kenenkään tarvitsisi 
ryhtyä stalinistiksi pelkän katkeruuden vuoksi. Syy yliopistomarxismin 
syntyyn ja siihen liittyneiden epäadekvaattien kapinamuotojen taakse 
ryhmittymiseen olikin kurja tulonjako, jota ylläpiti SAK ja jonka seu- 
rauksena duunari tienasi enemmän kuin pitkälle koulutettu akateeminen. 
Todellisuudessa opiskelijoiden ja työväenliikkeen edut ja arvot eivät ole 
koskaan olleet yhteiset, vaikka molemmat menivätkin lopulta samaan 
petiin. 

Pohjoismainen sosiaalidemokratia on johtanut järjettömään palkkaus- 
politiikkaan. Muurarit ja kirvesmiehet kiskovat pääkaupunkiseudulla 
4 000 euroa kuukaudessa, koska rakentajista on pulaa. Nuoret eivät kui- 
tenkaan enää valmistu kyseisiin ammatteihin, vaikka koulutuksen tuo- 
tantolinjat ovat olemassa. Raksalinjojen pitäisi valmistaa yhtä paljon 
tekijöitä kuin ennenkin, mutta käytännössä harva valmistuu, sillä nuoret 
oppivat dokaamaan jo peruskoulussa. Niinpä suorittavia työntekijöitä haa- 
litaan Venäjältä ja Virosta. Myös vuorineuvos Martin Saarikangas joutui 
television ajankohtaisohjelmassa käpälälautaan ulkomaalaisten hitsarien 
roudaamista koskevista taannoisista kannanotoistaan, kun hänen lausun- 
tojaan oli ymmärretty niin, että ne näyttivät ulkomaalaiskriittisiltä. 25 
Masa oli epäillyt Etelä-Saimaa-lehden haastattelussa muun muassa sitä, 
onko työvoiman maahantuonti oikein, kun maassamme on työttömyyttä, 
joka tosin on alueellista ja koettelee esimerkiksi Pohjois-Suomea. Se, mitä 
hän sanoi, oli että työvoiman saantiongelmia ei voida ratkaista työvoiman 
massatuonnilla.?46 Ensinnäkään se ei riitä kattamaan koulutetun työvoi- 
man tarvetta, ja lisäksi tällä tavoin maahan saadaan kielipuolista työ- 
voimaa, jonka työteho ei ole kotimaisen väärtti. 

Tilastokeskuksen vuonna 2009 julkaiseman tutkimuksen mukaan suo- 
malaiset ovat tulleet toimeen hyvin, sillä palkansaajat ansaitsivat huhti- 
kesäkuussa keskimäärin 2940 euroa kuukaudessa. Palkansaajien sään- 
nölliset ansiot nousivat samana ajanjaksona 5,1 prosenttia vuoden takai- 
seen verrattuna.? Enemmistö suomalaisista jäi kuitenkin keskipalkan 
alle, sillä keskipalkkaa nostavat suurituloisten ansiot. Esimerkiksi jos on 
20 kappaletta kutakin — 500, 1 000, 1 500, 2 000 ja 2 500 euroa kuukau- 
dessa tienaavia — ja neljä henkilöä, jotka tienaavat 25 000 sekä yksi joka 
tienaa 60 000 euroa kuukaudessa, niin heidän palkkojensa keskiarvo on 
noin 2 950 euroa. Keskiarvoa paljastavampi olisikin mediaani, eli keskim- 
mäinen palkka, joka löydetään, kun palkansaajien ansiot pannaan suu- 
ruusjärjestyksessä jonoon. Edellä mainitun esimerkin mediaani olisi vain 
1 500 euroa. Vuonna 2021 kokoaikaisten palkan- ja palkkionsaajien ko- 
konaisansioiden keskiarvo oli Suomessa 3 734 ja mediaani 3 314 euroa. 

Tuloeroista kertoo palkkojen keskiarvon ja mediaanin välinen erotus. 
Jos palkkojen keskiarvo on korkeampi kuin mediaani, heikosti palkattuja 
on enemmän kuin hyvin palkattuja, ja mikäli keskiarvo olisi mediaania 
alempi, hyvätuloisia olisi enemmän kuin huonotuloisia. Suuri poikkeama 

keskiarvon ja mediaanin välillä kertoo suurista tuloeroista. Suomalaisten 
keskimmäinen palkka on tätä nykyä noin 400 euroa pienempi kuin keski- 
arvopalkka. Ero ei ole suuri, kuten se on suurten elintasoerojen maissa, 
esimerkiksi Yhdysvalloissa, Venäjällä ja muutamissa kehittyvissä maissa. 
Suomesta saatavaa lukuarvoa voidaan kuitenkin pitää merkittävänä, sillä 
sitäkään ei synny ilman, että mittaukseen mahtuu huomattavan suuri- 
tuloisia yksilöitä ja paljon verraten pienipalkkaisia. Keskiarvopalkan ja 
mediaanin ero onkin kasvanut noin vuosikymmenessä sadalla eurolla. 
Erotuksen kasvu kertoo tuloerojen kasvusta hyvätuloisten eduksi, mihin 
syynä on työelämän kurjistumiseen johtanut politiikka. 

Pelkkien bruttotulojen vertailu ei anna luotettavaa kuvaa tuloeroista, 
sillä Suomessa kasvavat nimenomaan verojen jälkeisten eli käytettävissä 
olevien tulojen erot. Suomi oli pitkään pienten tuloerojen maa, mutta tätä 
nykyä Suomi kuuluu niiden teollisuusmaiden joukkoon, joissa tuloerot 
kasvavat nopeimmin. Tuloerot ovat kasvaneet 1990-luvun alkupuolelta 
lähtien, mikä ohjaa kysymään, onko tulohaitarin levenemisen syynä ollut 
lama, laman jälkeinen nousukausi vai suomalaisyritysten kansainvälinen 
menestyminen. Ensisijaisesti tuloerojen kasvu johtuu veropolitiikasta. 
Tuloerojen kasvun takaa paljastuu Esko Ahon hallituksen jo vuonna 1993 
tekemä verouudistus, jossa ansiotulojen ja pääomatulojen verotus eriy- 
tettiin toisistaan. Ansiotuloja verotetaan progressiivisesti, eli veropro- 
sentti nousee tulojen noustessa. Sen sijaan pääomatuloja verotetaan tasa- 
verolla, mikä tällä hetkellä on joko 30 tai 34 prosenttia. Esimerkiksi 
50 000 euron vuosittaisista ansiotuloista veroprosentti on suurempi kuin 
miljoonien eurojen pääomatuloista. 

Suomessa verosuunnittelusta on tullut erittäin houkuttelevaa niille, 
joille se on mahdollista. Esimerkiksi pörssin ulkopuolisissa perheyhtiöissä 
omistaja-johtaja voi päättää, ottaako hän yhtiöstään ankarasti verotettua 
palkkaa vai lievemmin verotettuja osinkoja. Päätöstä helpottaa se, että 
pörssissä listaamattoman yhtiön osingot ovat osittain myös verovapaita! 

Hallitukset ovat väristä riippumatta keventäneet verotusta viime vuo- 
sina. Jatkuvat veronkevennykset ovat halkoneet kansaa ja merkinneet 
sitä, että lähinnä hyvätuloiset ja työssäkäyvät ovat saaneet lisää rahaa. 
Sen sijaan häviäjinä ovat olleet julkisia palveluja tarvitsevat pienituloiset, 
kun kevennykset on maksatettu peruspalveluista tinkimällä tai tekemällä 
ne maksullisiksi. Tätä kautta veronkevennykset ovat kiertyneet maksetta- 
viksi julkisen palvelun maksuina. Koska maksut eivät sisällä progressiota, 
kyseinen politiikka on tukenut eniten tienaavien etuja. Entä miten nämä 
verotusratkaisut ovat vaikuttaneet työelämään? 

Ansioihin perustumattomat tuloerot eivät ole motivoineet ihmisiä, vaan 
ne ovat johtaneet epäoikeudenmukaisuuden kokemuksiin, työhalukkuu- 
den heikkenemiseen ja siihen, että yhteiskunnassa on alettu vaatia 
verottamalla tapahtuvia tulonsiirtoja. Sekä tuloerojen että tuloeroja ta- 
soittamaan pyrkivän verottamisen kautta välittyy kuitenkin konflikti- 

suhde. Tuloerot luovat konfliktin — niin myös verottamisen kautta tapah- 
tuvat tulojen siirrot. Siksi verottaminen ei ole oikea ratkaisu, vaan tulon- 
tasauksen pitäisi tapahtua palkkauksen kautta. Jos ihmisille maksettaisiin 
kohtalaista palkkaa ja myönnettäisiin pysyviä työsuhteita, verotuksellisia 
tulonsiirtoja ei tarvittaisi. Tämä motivoisi työntekoon paremmin kuin 
pelkkä tuloerojen lietsoma ahneus, jonka taloudelliset hedelmät osuvat 
lopulta vain harvojen käsiin ja nekin enemmän onnenkantamoisten kuin 
todellisten ansioiden mukaisesti — aivan niin kuten optioiden tapauksessa. 

Ensisijaisesti työelämän motivaatio-ongelmia pitäisi korjata kunnolli- 
silla työsuhteilla ja palkkauksella. Verotuksen kautta tapahtuvat tulojen 
siirrot pitäisi nähdä viimesijaisina ratkaisuina, joilla pikemminkin kor- 
jattaisiin työelämässä aikaansaatuja tulojen vääristymiä. Niinpä ihmisille 
pitäisi luoda todellinen mahdollisuus kartuttaa omaa varallisuuttaan ja 
päästä sitä kautta paremniille päiville: kehittämään omaa elämäänsä työn 
kautta. Tällöin ihmisten riippuvuus tulonsiirroista vähenisi, ja verotusta 
voitaisiin alentaa, mikä edelleen tukisi yksityisen varallisuuden kartutta- 
mista. 

Oman mallini ihanteena on siis yksityisomistus, eikä näkemyksiäni 
tule sekoittaa siihen vasemmistolaisperäiseen ajattelutapaan, jonka 
mukaisesti lisäarvoa ajatellaan luotavan vain toisia ihmisiä verottamalla 
eli ottamalla. Omassa mallissani lähdetään siitä, että lisäarvo tuotetaan 
työn kautta. Mutta työ pitää tehdä ihmisille kannattavaksi myös toisen- 
laisin keinoin kuin poliittinen oikeisto on ajatellut. Oikeiston keinoina 
ovat olleet tuloerojen kasvattaminen ja verotuksen vähentäminen. Saman- 
aikaisesti suuret tuloerot ovat kuitenkin lisänneet verottamisen painetta, 
kun sosiaalimenot ovat kasvaneet. Niinpä esimerkiksi Kokoomuksen pe- 
rinteisesti suosima ajattelukaan ei ole toiminut. Ainoa kestävä ratkaisu, 
jolla voidaan sekä motivoida työntekoon, lisätä ihmisten varallisuutta että 
vähentää verotusta on se, että ihmisten asemaa työelämässä parannetaan: 
palkkaus saadaan kohdalleen ja työsuhteista tulee tarpeeksi pitkiä, mikä 
on sekä työnantajien että omaa asuntoa havittelevien työntekijöiden etu. 
Nykyisessä globalisaation maailmassa tämä merkitsee, että työnantajien 
ja työntekijöiden pitäisi löytää kummankin intressiryhmän yläpuolella 
oleva kansallinen etu ja pyrkiä tämän yhteisen edun toteuttamiseen. 


Veropolitiikka 


Hallitukset ovat kokoonpanosta riippumatta siirtäneet verotuksen paino- 
pistettä palkkatulojen verottamisesta kulutusveroihin. Tämä on ollut 
samanlaista kissanhännänvetoa kuin edellä selitetty työelämän kurjista- 
minen ja siitä seurannut tulontasauksen vaatimus. Työn verotusta on 
vähennetty perusteena se, että työstä täytyy tehdä taloudellisesti kan- 
nattavaa. Näin on luotu harhakuva, että ihmiset vaurastuvat ja saavat 

palkallaan enemmän hyödykkeitä. Työn verotus on siirretty kuitenkin 
kulutuksen verottamiseen, minkä merkiksi entinen 16 prosentin liike- 
vaihtovero nostettiin 24 prosentin arvonlisäveroksi. Matti Vanhasen halli- 
tus uhkasi korottaa arvonlisäveron jopa 25 prosenttiin ja poistaa muuta- 
mia erityistuotteita, kuten kirjoja ja elokuvalippuja, koskevat alennuk- 
set.248 Tällä tiellä todennäköisesti myös jatketaan. 

Veropolitiikassa on tehty kolme suurta virhettä. Ensinnäkin (1) palkka- 
tulojen verottamista on vähennetty sekä yksilöiden että valtion perus- 
turvallisuuden kustannuksella. Toiseksi (2) pääomatuloverosta ei ole tehty 
progressiivista, vaan se kohtelee sekä pienten pääomatulojen saajia että 
keskituloisia palkansaajia kohtuuttoman ankarasti. Kolmanneksi (3) 
Suomi pitää yllä raskasta perintöverojärjestelmää, joka on luonteeltaan 
ideologinen. 

Miksi sitten palkkatuloja pitäisi verottaa? Vastaus saadaan, kun 
pohditaan palkkatulojen luonnetta: ne ovat yleensä — tai ainakin oman 
olemuksensa puolesta niiden pitäisi olla — jatkuvia, eli palkkatuloista on 
mistä ottaa. Kun ihmisellä on tuloja, niitä voidaan verottaa, sillä työs- 
kentelyn myötä verotettavaa tuloa karttuu. Sen sijaan omaisuuden tai 
pääomatulon verottaminen johtaisi nopeasti siihen, että omaisuus kuluisi 
pois. Jos työelämän suhteet järjestettäisiin edellä kuvailemallani tavalla 
terveelle pohjalle, eli ihmisille maksettaisiin kunnon palkkaa, sitä voi- 
taisiin myös verottaa tavalla, joka koettaisiin reiluksi. Ihmiset maksai- 
sivat ansaitsemastaan palkasta veroa ja saisivat vastikkeeksi yhteis- 
kunnalta kunnon palveluja. Työelämää ja palkkausta koskevien korjaus- 
ten tuloksena myös verotus voitaisiin saada moraalisesti kestävälle 
pohjalle. 

Entä miksi kulutusveroja ei pitäisi nostaa? Jos palkkatulojen verotusta 
kiristetään, tuotteiden hintojen ei pitäisi nousta. Palkkatulojen verotuksen 
pienentämiselle on perusteeksi usein mainittu se, että sitä kautta kulutus 
kasvaisi ja talous elpyisi, kun käteen jäävän rahan määrä nousisi. 
Todellisuudessa tämä lisäisi niukkuutta, mikä kiihdyttäisi inflaatiota. 
Toiseksi hinnat tahtovat nousta jo siksikin, että verotusta siirretään koko 
ajan kulutusveroihin. Kulutusverot ovat kieltämättä hyvä instrumentti, 
kun ihmisiä ohjaillaan pohtimaan tarkemmin kulutuspäätöksiään. Esi- 
merkiksi lisäämällä lentoliikenteen verotusta ja keventämällä junalippu- 
jen verotusta ihmisiä voidaan ohjata ekologisiin valintoihin. Tämä mah- 
dollisuus menetettäisiin, jos arvonlisävero yhtenäistettäisiin neljäsosaan 
kaikkien tuotteiden hinnasta. Kulutusverojen lisäämisessä pitää siis olla 
valikoiva ja maltillinen. 

Edelleen on vastattava kysymykseen, miksi pääomatulojen verottami- 
sesta pitäisi tehdä progressiivista. Ensinnä mieleen tuleva vastaus on 
yleinen oikeudenmukaisuuden vaatimus: suurista pääomatuloista on 
mistä verottaa, eivätkä suuret pääomatulot ole suinkaan aina reilusti 
ansaittuja, kuten näimme jo osakekauppojen kirouksia tarkastellessam- 

me. Toiseksi: pääomatulovero kohtelee pieniä pääomatuloja nyt erittäin 
ankarasti. Esimerkiksi metsänomistaja pakotetaan maksamaan sadan 
vuoden välein saamastaan 10 000 euron puunmyyntitulosta yhtä monta 
prosenttia veroa kuin suursijoittaja maksaa jokavuotisista ja suhteellisen 
säännöllisistä osinkotuloistaan. 

Tiedän kyllä, että valtiot kilpailevat pääomatulojen veroprosentillaan ja 
koettavat pitää investoinnit omassa maassa sekä yrittävät jopa houkutella 
lisää sijoituksia (mikä ilmentää sitä usein painottamaani tosiasiaa, että 
nationalismi on osa kaikkien kansantalouksien strategiaa). Tiedän myös, 
että Suomen pääomatulojärjestelmä tuottaa tällä hetkellä kohtalaisen 
hyvin, kun sijoittajat pitävät investointinsa maassa. Mutta samalla pal- 
jastuu myös se, että kyseinen järjestelmä suosii yksipuolisesti rikkaita. 

Olenkin sitä mieltä, että järjestelmää pitäisi tarkistaa oikeudenmukai- 
suuteen liittyvistä syistä. Pienet pääomatulot, kuten metsän myyntiin tai 
esimerkiksi oman asunnon myyntiin ja vähäisiin luovutusvoittoihin liitty- 
vät tulot, pitäisi vapauttaa verosta kokonaan. Sen sijaan suurten pääoma- 
tulojen verotusta pitäisi nostaa. Omaisuusveron taannoinen poistaminen 
oli sinänsä oikein, mutta sen tulee myös riittää helpotukseksi suurituloi- 
sille pääomanomistajille. En kannata myöskään kiinteistöverojen enkä 
muun omaisuuteen kohdistuvan verotuksen lisäämistä vaan verotuksen 
painon siirtämistä takaisin ansiotulojen verottamiseen, kunhan työsuhteet 
ja palkkaus saataisiin kuntoon. 

Entä sitten perintövero, tuo suomalaisen verotuskäytännön vihattu 
ominaispiirre? Nykyisin rintaperilliset joutuvat maksamaan yli 20 000 
euron arvoisesta perinnöstä veroa 7 prosenttia. Arvon ylittäessä 40 000 
euroa vero on 10 prosenttia ja arvon ylittäessä 60 000 euroa 13 prosenttia. 
200 000 euron perinnöstä vero on 16 ja miljoonan perinnöstä 19 prosenttia. 
Perintövero on siis progressiivinen, ja sen joutuvat perilliset maksamaan, 
vaikka kuolinpesää ei jaettaisi. Lesken asumissuoja ei auta paljoa tilan- 
teessa, jossa valtio tulee surevien ihmisten kukkarolle ja vaatii asunto- 
varallisuudessa olevan omaisuuden myymistä, jotta perintövero saataisiin 
maksettua. Tällainen vero on rikos kansalaisia vastaan. Perintöveron koh- 
teet on jo hankittaessa verotettu, eikä niitä pidä verottaa uudestaan. 
Ihmiset ovat maksaneet sekä tuloveron, mahdolliset muut omaisuuden 
hankkimiseen liittyvät verot ja lopulta myös veroa ostamistaan hyödyk- 
keistä. Lisäksi peritylle varallisuudelle vuosien myötä kertynyt arvonlisä 
tai korko on usein taannut pelkän inflaatiosuojan omaisuudelle, eikä se ole 
tuottanut sellaista arvonlisää, johon valtiolla olisi oikeus. 

Palkkatulojen verottaminen perustuu siihen, että jonkun tehdessä 
jollekin jotain työnteon edellytyksistä huolehtii osittain valtio. Niinpä 
valtio katsoo, että sille kuuluu osuus työssä tuotetusta arvosta. Mutta on 
vaikea kuvitella, että kenenkään ihmisen kuollessa syntyisi sellaista 
taloudellista arvoa, jonka valtio jollakin tavoin saisi aikaan. Perintövero 
on täysin ideologinen ja omistamisvihamielinen vero, joka loukkaa ihmis- 

ten itsemääräämisoikeutta ja perustuslaillista omaisuudensuojaa, ja se 
pitäisi poistaa. Esitys yksiportaiseen perintöverojärjestelmään siirtymi- 
sestä oli yksi taannoisten lainvalmistelijoiden suurimpia hullutuksia, sillä 
se olisi korottanut lähisukulaisten perintöveroa ja alentanut keskenään 
vieraiden ihmisten veroprosenttia. 

Halukkuutta perintöveron poistamiseksi on ollut paitsi kansalaisten, 
myös puolueiden piirissä. Taannoinen hallitus teki kuitenkin virheen aiko- 
essaan poistaa perintöveron vain yrittäjiltä ja maatilatalouden harjoitta- 
jilta. Niinpä esitys kaatui perustuslakivaliokunnassa perustuslaillista yh- 
denvertaisuutta loukkaavana.?*? Perintövero voi tietenkin saattaa perhe- 
yrityksen tai maatilan vararikon partaalle. Toisaalta yrittäjät ja maan- 
viljelijät perivät yleensä tuotantovälineitä, joilla voidaan tuottaa lisää 
arvoa ja joiden perimisestä voidaan siten maksaa myös veroa. Sen sijaan 
perityllä omalla asunnolla tai muulla palkansaajan varallisuudella ei 
useinkaan voida leipoa lisää rahaa, ja siksi perintövero olisi pitänyt pois- 
taa nimenomaan palkansaajilta sekä pieniltä perinnöiltä. Itse vaadin 
perintöveron poistamista kaikilta lähisukulaisilta kansalaisryhmästä ja 
ammatista riippumatta. 

Julkisyhteisöjen rahoitusta koskeva verolinjaukseni on seuraava: 


1) Kulutuksen verottamisen sijasta pitää suosia edelleenkin palkka- 
tulojen verottamista, mutta vastapainoksi työsuhteet ja palkkaus on 
järjestettävä kuntoon. 

2) Pääomatulojen verottamisesta pitää tehdä progressiivista. 

3) Perintövero pitää poistaa lähisukulaisilta. 


Verottaminen on päättymätön kehä. Verotusta tarvitaan esimerkiksi vä- 
häosaisista huolehtimiseen. Tulonsiirrot ovat kuitenkin filosofisesti kat- 
soen pelkkiä ongelmien hoitomuotoja, eikä niillä voida ratkaista syrjäyty- 
misen syitä eikä pulmia. Ne voitaisiin järjestää kuntoon parantamalla työ- 
elämää. En siis puhu korkean veroasteen puolesta. Sitä vastoin verotusta 
pitäisi vähentää, kunhan ihmiset voisivat hankkia tuloa työelämässä, eikä 
julkisen vallan holhousta tarvittaisi entiseen tapaan. 

Suomessa verotuksen kokonaisaste on lähes 85 prosenttia. Tämä tar- 
koittaa, että jokaisesta satasesta 85 euroa kiertää julkisen talouden kaut- 
ta. Palkastasi 40 prosenttia menee ensin valtionveroon ja kunnallisveroon. 
Tehdessäsi käteen jäävällä osalla ostoksia jokaisen ostoksen loppusum- 
masta kilahtaa 8—24 prosenttia valtion kassaan arvonlisäverona. Muut 
kulutus- ja välilliset verot pitävät huolen siitä, että ansaitsemastasi sata- 
sesta vain 15 eurolla saat todella jotain. Vain tämä kuluu johonkin subs- 
tantiaaliseen, jolla on välitöntä arvoa: 15 %. Tyylikästä on satamarkkasen 
selkään kuvatun joutsenen lento, mutta kaiken aitouden hinnalla. 

Jotta työnteosta tulisi jälleen kannattavaa ja jotta ihmiset voisivat 
myös ostaa työvoimaa eli maksaa toisille ihmisille palkkaa, veroastetta 

olisi alennettava. Myös minun on säästettävä rahaa kahden viikon ajan 
voidakseni ostaa tietokoneen korjaajalta yhden tunnin työn. Ei ole ihme, 
että työntekijöiden palkkaamista vältellään ja kukaan ei haluaisi maksaa 
mistään mitään. Jos veroja päästäisiin alentamaan, töihin houkuttelevat 
tuloerot voitaisiin tuottaa muulla tavoin kuin korottamalla palvelujen 
hintoja. Tuotteiden ja palvelujen moninkertaisesta verottamisesta johtuu, 
että palvelujen loppusummassa hinta kasautuu. Tavaroiden kiertäessä 
kädestä käteen verottaja ottaa joka välistä siivun arvonlisäveron, tulo- 
veron ja yritysverotuksen muodossa. 

Euroopan unionissa on vallinnut verotuksen alelinja, sillä Euroopan 
maat ovat tähän asti harjoittaneet verokilpailua. Suomessa on esiintynyt 
halua alentaa ajoneuvoveroa, tuloveroa ja ruoan arvonlisäveroa. Selvää 
on, ettei kaikkia veroja voida yhtä aikaa alentaa tai poistaa, kun Suomen 
valtiolla on maksamatonta velkaakin noin 140 miljardia euroa, eikä 
eläkepommista selvitä siirtämättä rasituksia valtion budjetteihin. Suomen 
tilannetta helpottaa suhteellisesti se, että myös Euroopan unionin maat 
joutuvat kiristämään verotusta oman eläkepomminsa vuoksi. Keinot, joilla 
tilanteesta päästään eteenpäin, ovat ensinnäkin työn tuottavuuden nosta- 
minen, jolloin sekä arvotuotannon että työn laskennallisen tuottavuuden 
olisi parannuttava merkittävästi. Toinen keino on julkisten menojen 
karsiminen. Julkisten menojen karsinta liittyy perustulojärjestelmään 
siirtymiseen. Sitä on moitittu kalliiksi, mutta todellisuudessa se säästäisi 
valtion ja muiden julkisyhteisöjen varoja. 


What a bigger lie, the more they buy. 
Diktaattorien nykyaikaa 


PERFORMANSSEJA JA KOREOGRAFIAA 


Aikana, jolloin ”työ miehen tiellä piti”, ihmiset tarvitsivat työtä oman elä- 
mänsä hallintaan. Nykyään työtä tarvitsevat lähinnä ne ihmiset, jotka 
ilman kontrollia ja valvontaa menettäisivät toimintakykynsä ja turhautui- 
sivat. Työ voidaan mieltää luovan ja aloitteellisen toiminnan esteeksi. 
Aivan vastaavasti halua tehdä työtä pidetään orjaluonteen paljastuksena 
ja paheena. Tästä oirehtien 23-vuotias nuori totesikin City-lehden jutussa, 
että ”vain luuseri tarvitsee työtä elämänhallintaansa varten”.250 

Työelämään sitoutumiseen tai sen ulkopuolelle jättäytymiseen liittyy 
muitakin arvoja kuin raha. Kun suuri osa työpaikoista on sellaisia, joissa 
ei enää tuoteta selviä arvoja, on luonnollista, että nuoriso vieraantuu 
töistä. Miksi pelata World of Warcraftia työpaikan tietokoneella, kun voi 
tehdä sitä kotioloissakin? 

Tässä luvussa työelämän ongelmia ei tarkastella enää pelkän rahan, 
ansaitsemisen eikä toimeentulon kysymyksinä vaan virtuaalisen eli kuvit- 

teellisen maailman ilmiöinä. Kun työ on menettänyt kytköksensä arvojen 
tuottamiseen, on ymmärrettävää, että ihmiset pyrkivät oikeuttamaan itse- 
ään mielikuvilla, tempuilla, lavasteilla, kulisseilla ja performansseilla eli 
esityksillä. 


Narratiivinen narraus 


”Elämme nykyään kertomus- ja huomiotaloudessa.” Lause on yritys- 
konsultti Jari Sarasvuon.25! Samantapaisia ajatuksia on esittänyt myös 
brittisosiologi Scott Lash. Hänen mukaansa kyky hallita informaatiota 
sekä kyky sopeutua uusiin tilanteisiin, irrottautua rutiineista ja siirtyä 
tilanteesta toiseen ovat ammattitaidon tärkeimpiä ominaisuuksia.?52 Seli- 
tys siihen, miksi konsultti ja tutkija näyttävät olevan samaa mieltä, piilee 
harhakuvan takana: tutkijan mielestä työn muuttuminen teatteriksi ei ole 
suinkaan ongelmatonta. Samalla kun kassaneideiltä ja putkimiehiltä on 
alettu vaatia varsinaisten työsuoritustensa lisäksi myös esiintymiskykyä 
ja taitoa osallistua työnantajiensa semioottisten kokonaiskertomusten ra- 
kentamiseen, myös jäljelle jääneiden aitojen työtehtävien arvo on joutunut 
uuteen valoon. 

Sarasvuon mukaan julkisuusarvon saavuttamisesta on tullut menesty- 
misen ehto: elämää ”keräilyn, kasvatuksen ja koneistumisen taloudessa” 
(Sarasvuo unohtaa kirkon ja käsitteiden talouden) voidaan pitää jo sivuu- 
tettuna vaiheena, ja yhteiskunnassa menestyminen edellyttää osallistu- 
mista johonkin tiettyyn kertomukseen ja sen mukaiseen toimintaan. Työn- 
tekijältä saatetaan vaatia myös oman elämäntarinan kertomista niin, että 
sen aallonharjalla voi saavuttaa suosiota. Kun tarkoituksenamme on ym- 
märtää työyhteiskunnan mekanismeja ja tilaa, olisikin lyhytnäköistä si- 
vuuttaa ne vaikutukset, joita kertomuksilla on käsityksiimme. 

Tutkimusotetta, joka myöntää tarinoiden vaikutuksen ihmisten elä- 
mään, sanotaan narratiiviseksi. Tieteellisen ajattelutavan mukaan ihmis- 
ten ei pitäisi kuitenkaan jäädä kertomusten vangeiksi (kuten työntekijät 
usein jäävät) tai käyttää niitä välineellisesti hyväkseen (kuten konsultit), 
vaan koettaa nähdä niiden yli. Narratiivisuuden tunnustamisen ei siis 
pidä olla myöntymistä kertomusten määräysvaltaan vaan tietoista tul- 
kintataitoa ja kykyä tehdä hallitsemiseen tai manipulaatioon tähtäävien 
tarinoiden juoni tyhjäksi.253 

Huomio- ja kertomustalouden kaavoissa työpaikan saa yleensä ihmi- 
nen, jolla on takanaan ”hyvä stoori”. Hyvyyden määritteleminen muodos- 
tuu tällöin sovinnaisuuden palvonnaksi, joka kieltää älyllisyyden ja pal- 
kitsee keskinkertaisuudesta sekä normeihin sopeutumisesta. Huomio- ja 
kertomustaloudesta puhuminen ovat sanoja, joilla voidaan sekoittaa suo- 
ritusportaan pää. Narsismiin vedotessaan ne tekevät ihmiset helposti 
villeiksi: ”Ajattele mitkä mahdollisuudet ovat käsissäsi — olet sentään 

maisteri, ja sinusta voi tulla vaikka suuren firman kauppamatkustaja!” 
Myös huomionkipeys ja kaikenlainen helmien kalastelu pienentävät ih- 
misten persoonaa, kun taas tietty etäisyys julkisuuden valokeilasta suu- 
rentaisi. Sivustakatsojat puolestaan menevät viihdyttämisen lankaan an- 
taessaan televisio-ohjelmien johdatella itseään, vaikka he tuntevatkin 
markkinointimiesten motiivit. 

Onnetonta huomio- ja kertomustalouden normeissa on se, että ihmiset 
alkavat teeskennellä rikasta ja hyvinvoivaa luodakseen myönteistä stoo- 
ria. Ennen vanhaan sanottiin, että Tuppurainen toimii Tappuraisen 
takuumiehenä, kun tarkoitettiin, että köyhät ihmiset takaavat toistensa 
velkoja. Siinä oli sentään jonkinlaista solidaarisuutta. Nykyään Tuppurai- 
nen ja Tappurainen eivät takaa vaan kadehtivat toisiaan, sillä teeskente- 
lyn vaatimusten kautta kumpikin on saatu luulemaan toistaan rikkaaksi. 
Näin on lyöty rikki köyhien ihmisten yhteisen toiminnan ja kapinan mah- 
dollisuudet. Esimerkiksi vuokranantajat voivat lähettää vuokrakiinteis- 
töjen asukkaille 15 prosentin tasokorotuksia, kun ihmiset eivät kehtaa 
tunnustaa omaa köyhyyttään ja liittoutua yhteen keinottelevan vuokran- 
antajan vetämiseksi oikeuteen. Ihmiset häpeävät omaa kurjuuttaan sekä 
näyttelevät ”rikasta” ja ”onnellista” luullen myös naapureidensa olevan 
”rikkaita” ja ”onnellisia”. Siksi he eivät kehtaa mennä toistensa kotioville 
keräämään nimiä haastelistaan vaan uskottelevat, että kyllä myös heillä 
itsellään on varaa maksaa korotukset. Traagista arkielämän nykynor- 
meissa on juuri se, että vähävaraiset ihmiset on saatu ideologisilla tem- 
puilla häpeämään itseään toistensa silmissä, mikä estää heidän poliittisen 
toimintansa. 


Työelämä ja naturalistinen virhepäätelmä 


Ammattien muuttuminen esityksiksi ei ole yleensä niiden ihmisten omaa 
keksintöä, joilta tuota teeskentelyä vaaditaan. Mieluiten jokainen olisi kai 
oma itsensä. Työelämän muuttuminen show'ksi on kotoisin yritysten 
liikkeenjohdon piiristä. Huomiotaloutta ovat vaatineet yritysten johtajat ja 
heidän markkinointipäällikkönsä. Johdon etuoikeus päättää työyhteis- 
kunnan arvoista ja päämääristä toistaa vanhaa herran ja rengin välistä 
asetelmaa kertomusten ja tarinoiden näyttämölle siirrettynä. Mutta missä 
johtajistolle on opetettu dramaturgiaa? Kenen toimesta heidät on opetettu 
pitämään esityksiä tärkeämpinä kuin työn tuloksia? Mihin perustuu joh- 
tajien oma privilegio, ja ennen kaikkea onnistuvatko he omassa roolis- 
saan? 

Bisnesfilosofiaa leimaa vahvasti naturalismi. Sen perussanoma on ”syö 
tai tule syödyksi, tapa tai kuole itse”. Nämä ovat sotimisen periaatteita. 
Mutta miten ne soveltuisivat työelämän toimintamaksiimeiksi ilman, että 
koko työssä oleminen muuttuu sodaksi, väkivallaksi ja taistelutante- 

reeksi? Trainers' House -firmansa Internet-kotisivuilla Sarasvuo on poh- 
tinut muun muassa sitä, miksi jalkapalloilija David Beckham menestyy 
paremmin kuin muut yhtä hyvät jalkapalloilijat, jopa niin, että hänelle 
tarjotaan jatkuvasti kymmenien miljoonien diilejä. Sitten hän toteaa 7-0 
tuloksen johtuvan vain siitä, että näin todellakin on!254 Yhdet nähdään siis 
automaattisesti parempina kuin toiset, koska he ovat voittaneet kilpai- 
lussa ja ansainneet palkintonsa. Jos sotimista ja voitontavoittelua pide- 
tään objektiivisena kuvauksena asioiden todellisesta tilasta, on syytä 
muistaa, että mikään tosiasiana pidetty asiantila ei ole vielä oikeassa 
olemisen peruste. Toisin sanoen ei voida ajatella, että asiat olisivat oikeu- 
denmukaisesti ollessaan jollakin historian tai kilpailun määräämällä ta- 
valla. Työelämän periaatteeksi omaksuttuna kyseinen naturalistinen vir- 
hepäätelmä johtaisi mielivaltaan. 

Naturalismin ohella toinen keskeinen piirre yrityskonsulttien ilosano- 
massa on heidän mieltymyksensä suunnattomaan ponnisteluun. Heidän 
mielestään ”mikään ei ole mahdotonta, mahdoton vain kestää vähän kau- 
emmin”.255 Jos tällaisella sloganilla saa Lagondan avaimet käteen, asiat 
ovat huonosti. Epäilijöitä voikin lohduttaa Heikki Mäki-Kulmalan ai- 
heesta vääntämä ironia: mikäli hankkeesi hypätä kuuhun näyttää kariu- 
tuvan alkuunsa, ei ole syytä huoleen — jatkamalla hyppimistä aikojen lop- 
puun asti kehityt ja joskus vielä onnistut!256 

Suuruuden, ponnistelun ja äärettömien mahdollisuuksien korostaminen 
voidaan nähdä seurauksena ajattelutavan immanenttisuudesta ja mate- 
rialismista, toisin sanoen transsendentaalifilosofisen ajattelun puuttumi- 
sesta. Tämä merkitsee, että ihmisen kyvyillä ja ponnistuksilla ei tunnus- 
teta olevan rajoja. Sekä amerikkalaisuus että neuvostokommunismi rik- 
koivat kumpikin omalla tavallaan juuri transsendentaalifilosofista ihmis- 
käsitystä. Ne perustuivat naturalismiin, materialismiin ja edistysuskoon 
sekä vakuuttuneisuuteen ihmisen omista kyvyistä. Oman itsen korosta- 
minen sisältää usein toisten ihmisten aliarvioimista ja määrittelemistä 
pelkäksi haittatekijäksi. Myös suurvaltojen välistä kilpavarustelua voi- 
daan tulkita seuraukseksi juuri tuosta epäluuloisesta ihmiskuvasta, jonka 
kautta ihminen alkoi uhata myös omaa olemassaoloaan. 

Ponnistelun, mahdollisuuksien ja hurjien saavutusten korostaminen 
liittyy bisnesideologioissa näkemykseen, ettei ole olemassa mitään pysy- 
vää, arvokasta eikä todellista. Ei ole olemassa hyvää eikä pahaa, ei oikeaa 
eikä väärää, ei olemassa olevaa eikä olematonta: on vain haittoja tai 
hyötyjä, tappioita tai voittoja. Bisnesideologiat ovat pystyneet jonkin ver- 
ran hyödyntämään postmodernille filosofialle ominaista kaiken kiistä- 
mistä ja epäilemistä. Bisnesajatteluun on yhdistynyt myös analyyttisesta 
tieteenteoriasta omaksuttua relativismia, käsitystä, että todellisuus on 
teorioiden sisäistä ja että totuus on yksinomaan havaitsijan omasta näkö- 
kulmasta riippuvaista. Tässä valossa ei ole ihme, miksi eräistä analyytti- 
sista filosofeistakin on voinut tulla bisnesajattelun edustajia, yrityskon- 

sultteja ja ”Nokian miehiä”. Asioiden näennäisestä vastakohtaisuudesta 
huolimatta siirtyminen analyyttisesta systeemifilosofiasta postmoderniin 
relativismiin on ensin mainitun pinnallisuuden suora jatke. 

Myös akateemisen filosofian ulkopuolella postmodernista relativismista 
on muovautunut bisneskonsulttien keskeisin opinkappale. Työelämän 
kannalta olennaista kuitenkin on, että arvojen tuottaminen ei voi koskaan 
olla pelkkää performanssia: kulisseja tai esittämistä. ”Kuka pesee lasten ja 
vanhusten perseet, jos kaikki on pelkkää huomionkeruuta?” Tärkeää ei ole 
lopultakaan se, miltä näytät, vaan se, mitä todella olet. 


Hymyilevät sudet 


Ihmisen tekee ihmiseksi hänen kykynsä vastustaa omaa luontoaan, pyy- 
teitään ja refleksejään. Ihmiselle on ominaista toimia toisin kuin mihin 
pelkkä naturalistinen halu tai tarve ihmislajia ohjaisi. Ihmisellä on mah- 
dollisuus älylliseen harkintaan ja sen mukainen kyky sanoa ”ei”, toisin 
sanoen mahdollisuus kieltäytyä pelkkien pyyteidensä vallasta. 

Eläimet yleensä syövät saaliseläimensä reaktiomaisesti, mikäli niillä 
sattuu olemaan nälkä, mutta ihminen voi pysähtyä harkitsemaan ja hillitä 
pyyteensä. Kieltäytyminen puolestaan tulee läpi stressinä, jonka merk- 
keinä ovat joko itku tai nauru. Eräs ihmiselle lajityypillinen piirre onkin 
juuri nauraminen ja hymyily. Ollessaan aitoa hymyily kertoo moraalin 
kehittymisestä, ja ollessaan teeskenneltyä se kuvastaa itsensä tiedosta- 
mista: sitä, että ihminen haluaa tietoisesti ilmaista tietyn merkityksen 
kantajaksi ymmärrettyjä eleitä sekä tavoittelee niiden vaikutuksia toi- 
sissa ihmisissä. Esimerkiksi tietoisella hymyilyllä voidaan tavoitella 
vastavuoroista sympatian osoitusta. Mistä siis kertoo markkinointisusien 
suupielillä kareileva hymy? 

Kysymykseen vastaamista helpottaa, kun katselee televisiosta The 
Apprentice -showta (suom. Diili), jossa bisneshaukat kumartelevat kuin 
iloiset kiinalaiset. Ohjelmassa yritettiin yhdistää kaksi vakavaa asiaa: 
viihde ja työ. Todellisuudessa niiden yhteen punominen harvoin onnistuu. 
Idols-laulukilpailun konsepti olikin vielä tekijöilleen helppo: ohjelman ja 
siinä esiintyvien henkilöiden tehtävä oli vain viihdyttää. Sen sijaan Diiliin 
valittujen sarka oli ikävin mahdollinen: tehdä myös vaivoja vaativaa työtä. 
Idea oli kuitenkin sosiaalipsykologisesti yksinkertainen. Osallistujat jaet- 
tiin joukkueisiin, jotka kilpailivat toisiaan vastaan, ja lisäksi jokainen 
oman joukkueen kanssakilpailija piti mieltää yhteistyökumppaniksi. Siinä 
oli riittävästi aineksia konfliktien ja hermopaineiden luomiseksi sekä 
televisio-ohjelman vaatiman draamallisen jännitteen synnyttämiseksi. Big 
Brotherin, Yllytyshullujen ja muiden tosi-TV-ohjelmien sijasta Diili ei 
johdattanutkaan katsojia vain viihtymään televisioruutujen ääressä ja 
naureskelemaan kameroiden edessä kellistelijöiden toilailuille. Sen sijaan 

Diiliin osallistujien piti tehdä raakaa bisnestä. Niinpä ohjelman imma- 
nentti luonne — pyrkyryyden pyhittäminen, menestymisen ideologian 
kyseenalaistamattomuus sekä kilpailun, kamppailun ja voitontavoittelun 
näkeminen osana ihmisten elämänpäämääriä — nämä kaikki ohjasivat 
katsojia kiinnostumaan siitä, mistä tällä tavoin esille asetetussa työ- 
elämässä voi olla kyse. 

Diili-show ja sen oheisilmiöt liittyvät läheisesti niin sanottuun ame- 
rikkalaisuuteen. Asiaa voidaan analysoida tarkastelemalla amerikkalais- 
peräistä smile-ideologiaa, jota on jo pitkään leimannut tietty kahtalaisuus: 
toiminnan pitäisi olla viihdyttävää, mutta todellisuudessa bisnestoimin- 
nan ei suvaittaisi altistuvan minkäänlaiselle ironialle, naurulle eikä aina- 
kaan pilkalliselle sivustakatsomiselle.257 Esiintymisammattien ja kerto- 
mustalouksien piirissä viihdyttäminen onkin otettu käyttöön mainonnalle 
alistettuna markkinointihymyilynä. Nykyajan bisnesideologioita leimaa 
sama vakavuus ja tosikkomaisuus kuin kirkon toimintaa ammoin. Bisnes- 
ideologien opettama onnenonginta ei ole kovin kaukana keräilytalou- 
denkaan periaatteista. Kirkon toimintaa siinä vastaa käsitys, että pilkal- 
linen nauru on lähtöisin Perkeleestä ja sen vuoksi mitä suurin synti. To- 
dellisuudessa nauru voisi poistaa lumeen silmiltä ja vapauttaa ihmiset 
niin kirkon, keräilyn kuin kertomustenkin kahleista. Huolestuttavaa on, 
että työelämässämme ei ole enää ollut tilaa sille henkisestä kypsyydestä 
kertovalle ironialle, jota Nietzsche edusti — ei myöskään bergsonilaiselle 
oppineesti nauramiselle, Arosuden ulvonnasta puhumattakaan. 

Bisneskonsulttien ilme on nyt arvoituksellinen kuin Mona Lisan pieni 
v:n muotoinen smile. Psyykkiseksi perusprosessiksi nähtynä markkinointi- 
hymy on juuri tuota edellä mainitsemaani stressin poistoa, kun ihmisten 
kasvot vääntyvät ahdistuksen keskellä irvistykseen. Mutta hymyily voi- 
daan tulkita myös oman erillisyyden korostamiseksi ja toisten ihmisten 
huomion tavoitteluksi. Näin on esimerkiksi pienen lapsen tapauksessa. 
Kenties juuri siksi amerikkalaisperäisen viihdyttämisen pakonomaisuus 
leimaa työelämää vahvasti. Se juontaa juurensa kertomustaloudessa me- 
nestymisen välttämättömyydestä: on hymyiltävä kohteliaasti osoittaak- 
seen olevansa erillinen ja individualistinen kilpailija. Toisaalta on pyrit- 
tävä kanssakäymiseen vieraaksi ja erilliseksi oivalletun toisen ihmisen 
kanssa. Luullakseni juuri tästä jännitteestä syntyy nyt ”huomiotalouden” 
ja ”esiintymisammattien” välttämättömyys. Se toistaa hyvinvointikansa- 
kuntien tapaa toimia näennäisen huolettomasti, vaikka takapihoilla teh- 
täisiin ryöstömurhia tai oma talo olisi juuri palanut. 

Entä mitä merkitystä edellä kuvailluilla bisnesajattelun piirteillä on 
tämän työelämää käsittelevän kirjan kannalta? Kertomustalouden takaa 
paljastuukin lähinnä yhden kertomuksen juoni. Se muodostuu yrityksen 
vuosikertomuksen tosiasioista. Vuosikertomusten ohella firmojen olisi 
tehtävä myös henkilöstötilinpäätös. Se voisi paljastaa, että kun ihmisestä 
puristetaan kaikki irti neljännesvuodessa, se ei merkitse hyvää seuraavan 

neljännesvuosisadan kannalta. Kun työelämä perustuu tällaiseen ”saat 
jäädä / kuolet pois” -ideologiaan, ei ole ihme, että työelämästä on tullut sen 
tapaista helvettiä, kuin se nyt on. Hauskaa nykyisessä työkulttuurissa voi 
olla vain sillä, joka jakaa noita pahamaineisia potkuja ja omassa yksi- 
puolisen ilon suvereenisuudessaan nauraa: ”Hah! Hah!” 


Ilmaise viihtyväsi, älä itseäsi! 


Viihtymisen, sopeutumisen, myönteisen huomion ja viihdyttämisen vaati- 
minen on valheellista, sillä koskapa työssä olisi aidosti hauskaa ollut. 
Useimmiten työ on vain välttämätön paha. Jos työssä on ollut välillä mu- 
kavaakin, nuo onnen hetket ovat syntyneet spontaanisti, vaivalla val- 
miiksi saadun työn tuloksista tai tärkeiksi koettujen ihmisten kohtaami- 
sista. Kun ihmiset yhä harvemmin tekevät työssään mitään alusta 
valmiiksi asti, nautintoa voi yhä harvemmin saada työstä itsestään. Sen 
vuoksi sitä yritetään luoda keinotekoisin konstein. Työntekijöitä on 
koulutettava. Heitä saatetaan painostaa uhkauksin: ”Jos et syö iloisesti 
kaurapuuroasi, me kutsumme paikalle markkinointiosaston konttori- 
päällikön, joka määrää sinut hauskanpitoa opettavalle itseilmaisukurs- 
sille!” Mutta miksi ”iloiten” tehty työ olisi parempaa kuin sama työ ilman, 
että sitä säestää Metro-tyttöjen hunajainen joiku? 

Itseilmaisun katsottiin ennen kuuluvan vapaa-aikaan, ja sen koettiin 
haittaavan työntekoa. Nykyään ilmaisukykyä pidetään edellytyksenä työn 
sujumiselle ja työyhteisöön kuulumiselle. Itseilmaisun ei kuitenkaan sal- 
littaisi olevan oman itsen esiin saattamista, vaan työelämän normien 
mukaan sen tulisi olla nimenomaan viihtyvyyden, hauskanpidon ja nau- 
tinnon ilmaisemista. Esimerkiksi kassaneiti ei saisi ilmaista aitoa viha- 
mielisyyttään pottuilevalle asiakkaalle tai purskahtaa itkuun, vaan ke- 
peyden tavoittelun hengessä häneltä odotetaan mainostoimistomaista reu- 
haamiskykyä tai portsareille ja ravintolapäälliköille ominaista pöyhkeää 
kovanaamaisuutta, jonka taakse voi naamioida todelliset tunteensa. 

Entisinä aikoina kaupan tiskiltä sai vaihtorahojen mukana vastaansa 
määrittelemätöntä ilmeettömyyttä, kun limppu kopsautettiin tiskiin. 
Nykyään pankki-, luotto- ja Plussa-korttien mukana sataa työn ilon val- 
mennuskursseilla opeteltua imelyyttä. Maireuteen ja sen syntyyn pätee 
sama, minkä totesin jo smile-filosofian merkityksistä: se on stressin hillin- 
tää ja Irvikissan ilveilyä. Se on hymyä, joka on kuollut kantajansa kas- 
voille. Silloin kun se tulee ihmisen ”sisältä”, se ilmentää ihmisen erilli- 
syyden kokemusta, tai sen tehtävänä on ylläpitää kontaktia toiseen ihmi- 
seen. Tällainen hymy on perimmältään kouristus, joka syntyy ahdis- 
tuksesta. Mutta sikäli kuin hymyily ei ole spontaania vaan opeteltua, kyse 
on sen tyyppisen ristiriitaisen viestintätilanteen luomisesta, jota mielen- 
terveystutkimuksessa on sanottu kaksoissidokseksi (double bind). Kak- 

soissidokseen perustuvaa viestintää pidetään syynä muun muassa skitso- 
frenian syntyyn. Kaksoissidoksella tarkoitetaan tilannetta, jossa sanalli- 
sesti myönnetään asia, joka eleiden ja ilmeiden metatasolla kielletään. Jos 
ihmistä jatkuvasti altistetaan tai ehdollistetaan viestinnälle, jonka sisältö 
ja muoto ovat ristiriidassa, hänen tunne-elämänsä haavoittuu. Pahim- 
millaan hänen minuutensa halkeaa kahtia hänelle esitettyjen kogni- 
tiivisten arvotusten ja niiden tunneperäisten muotoilujen kesken. 

Työpaikoilla toivottu teennäisyys on skitsofrenian syntysyiden pienois- 
malli, aivan niin kuin kapitalismin leimaama työelämä laajemminkin.258 
Kauppaliikkeen omistaja haluaa myyjän hymyilevän asiakkaalle — ja 
myyjä hymyilee, vaikkakin vastoin tahtoaan. Asiakas puolestaan altistuu 
tälle ristiriitaiselle kommunikaatiolle sen verran, että hän luulee osallis- 
tuvansa kulutusjuhliin kuninkaana, vaikka todellisuudessa hän on 
tervetullut asiakas vain niin kauan kuin hänen rahansa riittävät. Muutoin 
hänelle käy ovi. Imelyys muuttuu avoimeksi vihamielisyydeksi viimeis- 
tään silloin, kun vartijat korjaavat näpistelijän pyttyyn tai kauppa kaipaa 
luottonsa maksamatta jättänyttä asiakastaan oikeuteen. Epäadekvaatin 
viestinnän tuloksena on siis jakomielitautia tai kommeltelua milloin toivo- 
tun, milloin kartetun henkilön roolissa. Muun muassa edellä mainituista 
syistä työelämän ei pitäisi olla teatteria. 

Loogista mutta työelämää itseään ajatellen nurinkurista on, että juuri 
skitsofreniassa pätevöitynyttä persoonallisuutta työelämä eniten tarvit- 
see. Hänen on oltava yhtä aikaa joustava ja yhteistyökykyinen mutta 
riippumaton ja itsenäinen. Hänen on oltava myötätuntoinen mutta kyyni- 
nen. Näitä ominaisuuksia on usein vaikea löytää saman henkilön sisältä. 
Lisäksi ihminen ei useinkaan itse tiedä, mitä häneltä todella odotetaan, 
kun häneen kohdistuvat toivomukset ovat ristiriitaisia. Työntekijä saattoi 
vielä parikymmentä vuotta sitten pitää persoonallisuuttaan ja itseilmaisu- 
kykyään omana omaisuutenaan, mutta nyt ne ovat ulkoa annettuja vaati- 
muksia. Taloudellisen ahdingon, pätkätyön ja tulosvastuun lisäksi myös 
persoonan ja identiteetin jatkuva koettelu on tehnyt työnteosta entistä 
haasteellisempaa. 


Tulokset tuotetaan yksilösuoritusten kautta 


Yhteiskuntatutkija Jussi Vähämäki on esittänyt teoksessaan Kuhnurien 
kerho — Vanhan työn paheista uuden hyveiksi (2003) ihmistyypin, jota 
leimaavat modernin työyhteiskunnan piirteet: levottomuus ja ikävysty- 
minen.259 Levotonta ajaa eteenpäin pelkkä muutoksen halu sinänsä, kun 
taas ikävystynyt kaipaa jotain tiettyä toimintaa. Levotonta leimaa sän- 
täily ja narsismi. Hän on kiinnostunut vain oman uransa luomisesta. Hän 
myös valittaa ja marisee. Sen sijaan ikävystynyt on apaattinen ja haluton. 
Levottoman ja ikävystyneen eron voisi ajatella vastaavan jo aiemmin mai- 

nitsemaani maanisen ja deprivoituneen työntekijän eroa. Toisaalta Vähä- 
mäki yllättää, sillä hän pitää sekä levottoman että ikävystyneen ihmisen 
tilaa ihanteellisena työelämälle. Hän jopa näkee kumpaisenkin tilanteessa 
työelämän konstruktiivisen muutosvoiman: uudenlaisen poliittisen toimi- 
jan. Tämän mukaan maanisuuden ja depressiivisyyden alla lepäisivät 
vastarinnan ja kapinan energiat. Niiden Vähämäki arvelee siirtyvän ikään 
kuin automaattisesti työyhteiskunnan ominaisuuksiksi ja sitä kautta 
kaikkien ihmisten parhaaksi.260 

Itse kuitenkin epäilen automaatin toimivuutta. Miksi levottomuus ja 
siihen liittyvä luovuuden, itseilmaisun ja performanssien vaatiminen 
muuttuisivat kapinan voimiksi? Juuri luovuutta, itseilmaisua ja performa- 
tiivisuutta työelämä on vaatinut. Ja toisaalta: jos seurauksena on alistu- 
mista ja äänettömyyttä, nekin ovat työelämän toivomia ominaisuuksia! 
Näin ”vanhan työn paheet” (levottomuus ja ikävystyminen) eivät välttä- 
mättä muutukaan sellaisiksi ”uuden työn hyveiksi” (energisyys ja asioihin 
tarttuminen), joilla olisi ihmisten elämänlaatua ja hyvinvointia lisäävää 
merkitystä. Nähdäkseni Vähämäki on lähtökohtiinsa verrattuna aiheetto- 
man konstruktiivinen käyttäessään ”muutosvoimien” ja ”vastarinnan” 
nimeä työyhteiskunnan omista voimista. Ellei kyseessä ole pelkkä ironia, 
kirjoittajasta itsestään on vaarassa tulla sopeutuva ja hyödyllinen 
muutosvoimien voitelija samaan tapaan kuin levottomasta ja ikävysty- 
neestä työntekijästä tulee helposti vain työyhteiskunnan voimaton sätky- 
nukke. Itse uskon pikemminkin tietoiseen poliittiseen toimintaan kuin 
olojen korjaantumiseen työelämän sisältäpäin. 

Itseilmaisun vaatimisesta sekä levottomuuden ja ikävystymisen lisään- 
tymisestä on usein syytetty individualismin levittäytymistä työelämään. 
Onhan itseilmaisun käsitteen taustalla sana ”itse”, joka korostaa yksilöä. 
Todellisuudessa työelämän kaipaaman itsensä ilmaisijan ei toivottaisi 
missään tapauksessa ilmaisevan itseään. Hänen ilmaisukykynsä pitää olla 
suunnattua kontrolloimaan ja peittämään oma itse. Vaikka hän omasta 
puolestaan saattaa toivoa, että häntä vastavuoroisesti kohdeltaisiin yksi- 
lönä, tämä toive ei toteudu. Lopulta hän ei tuotakaan mitään persoonal- 
lista tai yksilöllistä. Itseilmaisun vaatimisen kautta työelämä ovelasti 
hautaa ihmisen persoonallisuuden ja hänen minuutensa. Tästä kaikesta 
on kuitenkin turha syyttää individualismia, kun työelämän nurinkuri- 
suudet ovat pikemminkin seurausta kollektivismista. Yksilö on edelleen- 
kin luovan ja järkiperäisen ajattelun kärki työelämässä. Todellisessa yksi- 
löllisyydessä voisi nähdäkseni olla myös tuo paljon kaivattu resistenssi- 
voima työelämän kieroutumia vastaan. 

Yliyksilöllisyys ja päätöksenteon duumamaisuus muodostavat työelä- 
män ongelman numero yksi. Työelämän ja sivistyksen normit konflikoitu- 
vat siinä, että työssä ollessaan ihminen ei saisi olla yksilö. Kuitenkin suuri 
osa henkisistä ja materiaalisista arvoista on tuotettu nimenomaan 
yksilösuoritusten kautta. Olisiko Akseli Gallen-Kallelan ollut mahdollista 

maalata Tampereen tuomiokirkon freskoja osana jotakin taiteilijakollek- 
tiivia? Entä olisivatko sen jyhkeät kiviseinät lujemmat vain sen vuoksi, 
että niiden piirtäjä Lars Sonck olisi suunnitellut arkkitehtuurityönsä 
osana suurempaa arkkitehtien ryhmää? Myös kuva-aiheiden lähtökohtana 
olleen Kalevalan kokoaja oli lopulta yksi ja sama ihminen, Elias 
Lönnrot.261 

Jean Sibelius, marsalkka Mannerheim ja Kari Suomalainen olivat 
yksilöitä. Spede oli yksilö, jonka työn arvostus on kovassa nousussa. 
Leikittelyn ja satiirien takana oli myös yhteiskunnallista sanomaa: ne- 
routta ja näkemystä. Esimerkiksi Härski Hartikaisen ja Simo Sörssels- 
sönin toilailut sekä Uuno D. G. Turhapuron toiminta ”ekstaasinaruun” 
tukeutuvana kaloriatarkastajana kiteyttävät eräitä suomalaisen työ- 
yhteiskunnan piirteitä tavalla, joka jättää sosiologien ja naistutkijoiden 
latteudet kauaksi taakseen. Mutta myös Cheek, Antti Tuisku ja Kimi 
Räikkönen ovat yksilösuorittajia, Yksilösuorittajia ovat omalla tavallaan 
olleet myös Saku Koivu, Jari Litmanen ja Teemu Selänne, vaikka he har- 
rastavatkin joukkuelajeja. He ovat ensisijaisesti yksilöitä. Ilman heidän 
persoonaansa ei olisi organisaatioita, joiden hyväksi he toimivat. Yhtei- 
söjen pitää perustua yksilöllisyyteen, ja organisaatioiden tehtävä on luoda 
yksilöiden tahdon toteuttamiselle mahdollisimman suotuisat puitteet. Sen 
sijaan työelämässä yksilöllisyys on usein alistettuna kollektiiveille. Orga- 
nisaatiot, joissa yksilöllisyys on kiellettyä, eivät voi menestyä. 

Leimallista on, että kollektivismin kirouksessa monet kulttuurin uudis- 
tajat on usein myös jätetty yksin ja suljettu seurapiirien ulkopuolelle, mikä 
on ohjannut ajattelemaan, että yksinäisyys on luovan ja vastuullisen 
työskentelyn ehto. Massakulttuurin kuristuksessa tämä saattaa olla väis- 
tämätöntä, kun yksilötoimijoiden panos vastakohtaistuu valtavirtoihin 
nähden. Joskus se tuottaa myös lohduttomia ihmiskohtaloita. Kotimaisen 
kirjallisuuden ja draaman peruskivenä tunnettu Aleksis Kivi oli yksilö, 
joka poljettiin omana aikanaan lokaan. Professorinviran kilpahaun hävin- 
nyt Johan Ludvig Runeberg puolestaan saatettiin surukulkueessa Pitkän- 
sillan yli kohti Porvooseen vievää tietä. Johan Vilhelm Snellmanin Valtio- 
opin ilmestyessä painosta sen kirjoittaja katsoi parhaaksi paeta synty- 
nyttä kohua Kuopioon. Kotimaisen lynkkausmielialan luetteloa olisi help- 
po jatkaa (Timo K. Mukka, Hannu Salama, Risto Ryti ja niin edelleen). 

Muista pyhittää lepopäivä. 
Kolmas käsky 


VAPAA AIKA? 


Optikkona itsensä elättänyt filosofi Benedictus de Spinoza (1632—1677) 
totesi aikoinaan, että ”jokainen määritelmä on negaatio” (omnis determi- 
natio est negatio). Sanomalla, mitä jokin asia on (esimerkiksi sotaa), 
lausutaan myös, mitä se ei ole (rauhaa). Vastaavalla tavoin yksilön ja 
yhteiskunnan käsitteet ovat toistensa leimaamia, niin kuin työ ja vapaa- 
aikakin ovat olemassa toistensa kautta.262 "Vapaa-aika? on työelämän 
käsite, aivan kuten ?siviili on sotilastermi. Viivan vetämisestä seuraa, että 
se alkaa erottaa kahta eri aluetta. Näin vapaa-aikakin leimautuu työ- 
yhteiskunnan ilmiöksi. Myötäileväthän vapaa-ajan rajat ja reunat juuri 
työyhteiskunnan raameja. Nykyisin nämä rajat entistä enemmän myös 
joustavat. 

Vapaa-aika jää monien ihmisten mielessä pelkäksi abstraktiksi käsit- 
teeksi. Omakohtaista kokemusta vapaudesta ei työelämään osallistuvalla 
juuri ole. Suhteessa työelämään vapaus määrittyy negatiiviseksi vapau- 
deksi eli vapaudeksi jostakin — tässä tapauksessa vapaudeksi työstä. Va- 
paus on tällöin yhtä kuin vapauden rajat. Toinen mahdollisuus ymmärtää 
vapaus liittyy positiivisiin vapausoikeuksiin. Tällöin kyseessä ei ole vain 
vapaus joistakin tietyistä rajoitteista, kuten työstä, vaan vapaus liittyy 
ihmisen itsensä valitsemiin tekoihin. Vapautta johonkin onkin tapana 
sanoa positiiviseksi vapaudeksi. Työelämässä vapaus on lähinnä tuota 
löysään hirteen köytettyä negatiivista vapautta: tilapäistä vapautta työn 
sitoumuksista. 

Usein sanotaan, että työelämään osallistuminen tuo ihmisille monen- 
laisia vapauksia, joita ovat muun muassa mahdollisuus hankkia oma 
asunto ja oikeus matkustaa ulkomaille. Ihmisten toimintakyky yhteiskun- 
nassa on sidottu työelämään osallistumiseen. Työelämän piiriin kuuluma- 
ton ihminen koetetaan sulkea äänettömyyteen ja vaikutusvallattomuu- 
teen. Hänellä on näennäisesti vapaata aikaa, mutta häneltä puuttuvat 
taloudelliset resurssit sen hyödyntämiseen. Todellisuudessa myöskään 
työelämään osallistuvan ihmisen vapaus ei ole tämän kummempaa. 

Jos työntekijä poikkeaa ”hyvälle työntekijälle” asetetuista normeista 
vapaa-aikanaan, häntä voi odottaa työpaikalla irtisanomisilmoitus. Työ- 
elämä velvoittaa ihmistä osallistumaan elämäntapaan, jonka tuloksena 
hänen työssä käymisensä saattaa tulla hänelle jopa kalliimmaksi kuin 
työttömänä oleminen. Hän joutuu sijoittamaan palkkansa edustus- 
kelpoisiin vaatteisiin tai hankkimaan auton. Työpaikoilla häneltä kerä- 
tään kolehteja läksiäislahjakeräyksiin (joiden määrä on viime vuosina 
noussut). Työelämä pakottaa ihmistä käyttämään myös niin sanotun 

vapaa-aikansa määrätyllä tavalla: osallistumalla työnantajan järjestämiin 
harrastuskerhoihin tai edustustehtäviin. Lopulta työ ja vapaa-aika se- 
koittuvat niin, että työssä ollessaan ihminen toimii niin kuin hän viettäisi 
vapaa-aikaa, ja vapaa-aikaa hän viettää aivan kuin hän olisi työssä. 

Jos työ onkin pahimmillaan ”menetettyä vapaa aikaa”, parhaimmillaan 
se on ”palkallinen vapaapäivä”. Bisneskonsulttien retoriikassa toistellaan, 
kuinka työntekijät ”uhrautuvat”, ”antavat kaikkensa”, ”tehotyöskentele- 
vät”, ”ylittävät itsensä” ja ”yltävät huippusuorituksiin”. He siis ”uhrau- 
tuvat” osallistumalla viikonloppuregattaan yrityksen purjeveneellä ja 
katselemalla, kuinka masto kallistelee tuulessa. He *”antavat kaikkensa” 
Alfa-Romeon ratissa. He ”tehotyöskentelevät? asentamalla sähköposti- 
osoitteeseensa suodattimen, vaihtamalla puhelinnumeronsa salaiseksi ja 
pitämällä kirjoituspöytänsä epäsiistinä, jotta toiset uskoisivat heidän 
työskentelevän. He ”ylittävät itsensä” kävelemällä tulisten hiilien päällä 
Intiassa tai bailaamalla kreetalaisessa Platon-diskossa. Lopulta he ”yltä- 
vät huippusuorituksiin” leimaamalla kellokorttinsa ajoissa tästä kaikesta 
huolimatta. 

Mutta vielä on olemassa eräs ihmisiä yhdistävä intersubjektiivisuuden 
toteutumisyhteys: vapaa-aikansa voi joutua tuhlaamaan kassajonossa 
ruuhka-aikaan. Työnantaja puolestaan istuttaa vain yhtä kassahenkilöä 
laskukonerivistönsä luona, sillä työajan ostaminen työntekijöiltä on kal- 
liimpaa kuin vapaa-aikaansa viettävien työntekijöiden seisottaminen 
jonossa. Lopulta sekä työtön, työssä oleva että vapaa-aikaansa viettävä 
työläinen löytävät toisensa samasta jonosta. He huomaavat olevansa 
pelkkiä rattaita ja rajoitteita toisilleen siinä koneistossa, jonka nimi on 
työelämä. Heillä ei ole aikaa silloin kun heillä on rahaa, eikä rahaa silloin 
kun heillä olisi aikaa. Tekeepä työelämään osallistuja mitä tahansa, 
hänen vapaa-aikansa on työelämän normien säännöstelemää. 


Vapaus on TV-tuoli 


Työelämässä ahertavan vapautta symboloi Hakaniemen Järjestötalosta 
ostettu TV-tuoli. Sotkan valikoimat ovat maan parhaat. Kun työtä tekevä 
raataja saapuu väsyneenä kotiinsa, hänen vapautensa valtakunta on 
Hämeessä valmistettu, koivupuusta taivutettu ja beigen värisellä nahalla 
verhoiltu istuinihanuus. Sen edessä on samaa settiä oleva rahi. Juuri sille 
työstä uupunut nostaa vettyneet jalkansa, avaa ruskeat Jaffa-pullonsa ja 
huokaa: ”Aahh... lopultakin TV-tuoli, ei enää työtä vaan vapaa-aikaa — 
istunpa tähän nojatuoliin mukavasti ja nautin vapaa-ajastani katsellen 
Eric Claptonin live-DVD:tä.” Todellisuudessa hän ei nauti ”lakisääteisellä” 
ollessaan vapaa-ajasta; hän vain poistaa väsymystä, jonka työ hänelle 
tuottaa. Vapaus onkin eri asia kuin ei-vankeus. Se, että ihminen ei ole 
juuri sillä hetkellä työssä, ei suinkaan tarkoita, että hän vielä olisi vapaa. 

Vapaus ja vankeus eivät ole toisensa poissulkevia vastakohtia, joista 
toisen voimassaolo takaisi sen, että toinen ei ole voimassa. Voimmehan 
ajatella myös välimuotoja, esimerkiksi tilanteen, jossa työelämään osallis- 
tuja on yhtä aikaa sekä vapaa että vanki, kuten vaikkapa ”ehdollisesti 
vapaa”. Näin voimme sanoa hyvästit myös Spinozan omnis determinatio 
est negatio -määritelmäkäsitykselle, joka hyödynsi kontradiktoristen eli 
toisensa pois sulkevien vaihtoehtojen vastakohtalogiikkaa. 

Nyt elämme, paitsi harmaan talouden, myös sumeiden logiikoiden 
aikaa. Juuri ehdollinen vapaus eli riippuvuus tekee työelämästä van- 
keutta. Työläinen ei saa työasioita mielestään edes vapaa-aikanaan. Hä- 
nelle tulee outo tunne, että kaikki mitä hän tekee, todellisuudessa viittaa 
siihen, mitä hän tekee työkseen. Jos hän hetkeksi unohtaa työnsä, toiset 
ihmiset muistuttavat hänelle niistä ravintoloissa, kaduilla tai kalaretkillä. 
Riippuvuus ja ehdollisuus ovat pakkovallan muotoja. Työelämä järjestelee 
ihmisten vapaussuhteet kompleksisella tavalla. Työssä käyvät ovat to- 
dellisuudessa riippuvaisia työnantajista niin kuin kuluttajat kauppiaista. 
Työnantajat puolestaan ovat riippuvaisia työntekijöistään niin kuin 
kuninkaat veroa maksavista kansalaisistaan. Työelämä on riippuvuuksien 
verkko. Siitä ei näy ulospääsyä, mutta sitä voi hallita, ja sen rajoja voi 
säädellä. Mitä enemmän työelämän arvoihin sitoutuu, sitä vähemmäksi 
käy vapaus ja sitä enemmän ihminen on ulkoisten ehtojen ja riippu- 
vuuksien vanki. Toisaalta on kysytty, voiko mikään vapaus koskaan olla 
vain ”ehdollista”, kun vapauden omana olemuksena on pidetty sitä, ettei 
siihen liity ehtoja eikä rajoitteita. Vaatimalla täydellistä sitoutumista 
työelämä muistuttaakin pahimmillaan uskonlahkoa, joka vaatii ihmistä 
uhraamaan koko elämänsä omalle alttarilleen. 

Riippuvuuksien vuoksi ihminen pyrkii irrottautumaan työelämästä 
raivokkaasti. Myös tämä reaktio on riippuvuuden eräs ilmaus. Hän tavoit- 
telee vapauden kokemusta esimerkiksi kulauttelemalla kurkustaan run- 
sain mitoin alkoholia, jonka avulla hän koettaa unohtaa työssä kohtaa- 
mansa harmit. Vaikeus siirtyä työelämään liittyvästä tunnetilasta vapaa- 
ajan vaatimaan tunnetilaan on useimpien perjantairiitojen alkuperäinen 
syy. Muutamat yrittävät irrottautua työelämästä huumeiden avulla. Ne 
taas ovat niin kalliita, että niiden käyttämisestä on tullut vain parhaiten 
ansaitsevien etuoikeus. Heidän vuokseen myös monet uudet työntekijät 
pyritään nykyään huumetestaamaan. Viattomia ihmisiä piikitetään tes- 
teissä, ja yhteiskuntaan kylvetään kontrollimielialaa. Jos huumetestistä 
kieltäytyy, työnantaja tekee siitä ”omat johtopäätöksensä”. Ihmiset pyrki- 
vät vapautumaan työn rasituksista niin ponnekkaasti, että heidän työ- 
paikan saantinsakin on vaakalaudalla. 

Liekanarun venyvyys 


Työajan ja vapaa-ajan rajaviiva vedetään usein julkisen elämän ja 
yksityiselämän väliin. Todellisuudessa vapaa-aika” ja 'yksityiselämä? ovat 
mitä epäilyttävimpiä käsitteitä, ja ne yritetään kaikin tavoin sitoa 
ihmisten rooleihin työelämässä. Jos ihmisellä on vaikutusvaltainen asema, 
hänen oma toimintansa yhteiskunnassa tulee työelämän vuoksi mahdotto- 
maksi. Muun muassa tähän viitataan johtajuuden taakalla. Esimerkiksi 
TT:n toimitusjohtaja Johannes Koroma ei saanut käydä yksityiselämäs- 
sään pörssikauppaa sellaisen yhtiön osakkeilla, jonka hallituksessa hän 
oli ilman, että hänet haastettiin oikeuteen. Oikeus tosin kumosi sisä- 
piirisyytteet, sillä todellista hyötymistä ei osoitettu, mutta hän joutui 
irtisanoutumaan tehtävistään ja perustelemaan päätöstään tehtävän 
vaatimalla ”yhteiskunnallisella luottamuksella”.263 Kuten jo edellä totesin, 
yhteiskunnallisen luottamuksen ei pitäisi olla kiinni näin vähäpätöisestä 
asiasta, kun optiorintamalla sisäpiiritietoja sallitaan käytettävän avoi- 
mesti ja systemaattisesti rahojen imuroimiseen omiin taskuihin. Mutta 
optio-oikeutetut eivät teekään sitä vapaa-aikanaan eivätkä yksityiselä- 
mässään vaan työkseen ja ammatikseen. 

Lopputulos on, että monessa mukana oleva ihminen ei voi tehdä enää 
mitään syyllistymättä sisäpiiritiedon käyttöön tai johonkin muuhun ri- 
kokseen. Hän ei tiedä, onko hän sisällä vai ulkona, yksityisen vain julki- 
sen elämän piirissä, vapaalla vai työssä. Työelämässä nämä alueet mene- 
vät usein sekaisin. Ministeriparkojenkin täytyy luetella julkiselle sanalle 
lähes koko omaisuutensa kellonperiä ja kultakäätyjä myöten. Ihminen ei 
voi ostaa eikä myydä laillisesti mitään, jos hän on useiden yhtiöiden pää- 
töksentekoelimissä. Sama pätee alijohtoon. Heidänkin elämäntapansa 
sidotaan golfin peluuseen. Työelämään on mahdotonta integroitua osal- 
listumatta vapaa-aikanaan tiettyihin luksusharrastuksiin tai hankki- 
matta itselleen jäsenkorttia tiettyihin urheiluseuroihin. Niissä sitten pää- 
tetään, kuka mihinkin tehtävään nimitetään ja kenen kanssa kauppoja 
tehdään. Tehtaan lattioilla toimivaa ihmistä vaaditaan puolestaan käyttä- 
mään vapaa-aikansa työnantajien tiedotustilaisuuksissa, joissa kerrotaan, 
kuinka paljon yritys kyseisenä vuonna lomauttaa ja minkä verran palk- 
koja joudutaan leikkaamaan. 

Leipätyö on todellinen siunaus sellaiselle, joka 
ottaa varteen väkivallattomuuden, kunnioittaa totuutta 
ja pitää seksuaalipidättyvyyttä luonnollisena asiana. 


Mohandas K. Gandhi264 


ERILAISUUS, YKSITYISYYS JA SEKSI 


Samalla kun työelämästä on tullut entistä kilpaillumpi olemisen osa-alue, 
työn sosiaalisia normeja on kiristelty ja kuristeltu. Kun ongelmia ei rat- 
kota entiseen tapaan työtaisteluissa (eli ammattiyhdistykset eivät riitele 
sosiaalisista oloista — tuskin edes rahasta), niin kiistely on siirtynyt yksi- 
tyisen ja julkisen elämän väliselle rajaviivalle. Epäoikeudenmukaisuudet 
koetaan nyt yksityisyyden loukkauksina, joiden merkitystä pohdittaessa 
paino on asetettava molemmille sanoille. Yksityisyyden koetaan olevan 
tulilinjalla, koska työelämän huononnukset kaivavat maata ihmisten 
oman elämän alta. Ja loukkauksina niitä pidetään, koska asioita ei koeta 
voitavan lähestyä järkiperäisesti, vaan päällimmäiseksi jää pelkkä koke- 
musperäinen tunne siitä, että jotakin väärää on tapahtunut. 

Niinpä yksityisyyden ja julkisuuden välillä kihisee ja sihisee. Ihmiset 
kokevat itsensä loukatuiksi, ja heidän oikeuksiaan myös loukataan esi- 
merkiksi rotuun, ihonväriin, sukupuoleen tai seksuaaliseen suuntautumi- 
seen liittyen. Yksityisyyden loukkausten uhreiksi voivat joutua myös 
aivan tavalliset perusjampat. Kun kontrollia ylipäänsä lisätään, tarkkai- 
lua ja valvontaa on helppo laajentaa kaikkia ihmisiä koskevaksi. Esimer- 
kiksi vuoden 2009 keväällä eduskunta hyväksyi lain, jolla ihmisten yksi- 
tyisyydensuojaa heikennettiin ja työnantajille suotiin mahdollisuus tark- 
kailla työntekijöidensä sähköpostiliikennettä. Lakia sanottiin ”Lex Noki- 
aksi” viitaten siihen yhtiöön, jolta aloitteen katsottiin olevan lähtöisin. 
Kyse oli siis työnantajaintressin mukaisen lain säätämisestä, jolla hei- 
kennettiin kansalaisten perustuslaillista yksityisyydensuojaa.?65 

Tiettyjä intressiryhmiä palvelevien lakien säätämistä muiden kansan- 
ryhmien kustannuksella voidaan pitää huonon hallinnon tunnusmerkkinä. 
Nykyään työnantajat voivat vaatia myös työntekijöidensä ruumiin tarkas- 
tamista ”teollisuusvakoilun estämisen” nimissä, ja pakenemaan pyrkivää 
tietoa sisältäviä muistitikkuja voidaan kaivella työläisparkojen intiimeim- 
mistäkin paikoista. Silti kukaan tuskin myöntää olevansa rasisti tai paha. 

Kyse ei olekaan rikollisuuden ehkäisystä vaan pikkuvuotojen tilkitse- 
misestä samalla kun komentosilta tulvii. Kansalaiskontrollia on laajen- 
nettu ripustamalla pelotteita marjamaiden ylle roikkumaan. Tietovuo- 
doille on kuitenkin jäänyt useita teitä auki, eikä yksityisyydensuojan 
heikennyksillä ole kyetty estämään teollisuusvakoilua lainkaan. Niinpä 
läpivalaisujenkin takaa paljastuvat ensisijaisesti työelämään liitetyt 

samanlaisuuden ja normaaliuden vaatimukset, joilla kylvetään elämän- 
tapakontrollia. 


Armeija ja asiakassuhteet luovuusleikkureina 


Ennen vanhaan nuorukaisten vanhemmat olivat huolissaan, läpäiseekö 
heidän jälkeläisensä armeijan kutsunnat ja kelpaako hän valtiolle tykin- 
ruoaksi. Kutsuntojen piilofunktiona oli normaaliksi tai epänormaaliksi 
määritteleminen. Normaalina olemista pidettiin tärkeämpänä kuin ihmis- 
elämää sinänsä, ja normaaliksi piti päästä, vaikka oman hengen uhalla. 
Väkivaltakoneisto on aina vedonnut siihen, että ihmisen pitää olla ”nor- 
maali”. Ihmisille markkinoitua halua olla normaali se on sitten hyödyn- 
tänyt rekrytointitoimessaan. Armeija on antanut myös työelämälle sen 
nykyiset toimintamallit: persoonan tukahduttamisen, vastuun välttelemi- 
sen, erilaisuuden vieroksumisen, kurin, yksilöllisyyden kieltämisen, 
autoritaariset asenteet ja herranpelon. Koska myös työelämä nojaa vah- 
vasti näihin ihanteisiin, sotilaspassia kysytään joskus työnhaussa. 

Samasta syystä työelämässä vieroksutaan vähemmistöjä: vähemmis- 
töihin kuuluvat ihmiset eivät ole eivätkä ehkä haluakaan olla normaaleja 
tai tavallisia ihmisiä. Toisaalta ihmiset eivät hakeudu enää myöskään 
armeijoiden palvelukseen yhtä ahkerasti kuin ennen. Ihmiset eivät halua 
todistella olevansa ”normaaleja” (lukuun ottamatta niitä eräitä naispuoli- 
sia alokkaita, jotka armeijaan menemällä uskottelevat olevansa isiensä 
toivomia poikia). ”Normaalit” ovat yhteiskunnasta loppuneet — jos heitä on 
koskaan ollutkaan. Kyseessä oli pelkkä illuusio, harhakuva, oletus ja rooli. 

Kun työelämä on armeijaa, nuoret eivät enää piittaa mennä töihin. 
Toisaalta tämä ei ole vain armeijan oma vika, vaan se johtuu myös 
armeijan huonosta asemasta yhteiskunnassa. Kun ihmiset huomaavat, 
että työläiset jätetään heitteille aivan niin kuin sotaveteraanit, he eivät 
halua mennä työhönkään. On näyttöä siitä, että työelämän hyveet, kuten 
luottamus, toveruus ja uhrautuminen ovat toteutuneet jopa paremmin 
armeijassa kuin työelämässä. Nykyisissä Puolustusvoimissa erilaisten 
vähemmistöjen jäsenet toivotetaankin lämpimästi tervetulleiksi, tosin 
tavoitteena on heidän sopeuttamisensa ja yhdenmukaistamisensa. Vaikka 
armeija onkin pitkään ollut massakulttuurin mallikuva, myönteistä 
armeijassa on, että siellä saa paljon raitista ilmaa. Taiteellista sotaväessä 
on vain etusormen koukistustaito, joka sotilailla on kieltämättä hieno. 

Työelämälle ominainen kollektivismi, persoonan kieltäminen ja epä- 
yksilöllisyys ovat seurauksia monista eri syistä. Armeijan lisäksi normaa- 
liuden ja keskivertoluomusten vaatimuksia ovat luoneet firmojen asiakas- 
suhteet. Jos armeijahenkeä voidaan kutsua työpaikan sisäiseksi luovuus- 
leikkuriksi, muodostavat asiakassuhteet sen ulkoisen pensassahan, jolla 
erilaisuuden versot karsitaan pois. 

Työelämän mielipidevankeus 


Työelämässä on paljon ”näkymätöntä neekeriyttä”, on ”työelämän juuta- 
laisuutta”. Työelämä ja sen eri organisaatiot, kuten kauppaliikkeet, 
pankit, vakuutusyhtiöt, julkisyhteisöt, koulut, hyväntekeväisyysjärjestöt 
ja säätiöt pyrkivät nykyään olemaan mahdollisimman arvoneutraaleja. 
Käytännössä tämä tarkoittaa, että ne noudattavat senkaltaisia arvoja ja 
ihanteita, joita niissä toimivat ihmiset olettavat enemmistöjen, valtakult- 
tuurien ja varsinkin asiakkaidensa seuraavan. Koska mahdollisia asiak- 
kaita on eniten valtakulttuureissa, yritykset tavoittelevat valtakulttuu- 
rien suosiota. Työelämä on laumasieluisuuden, standardi-ihanteiden ja 
Kenen Tahansa ideaalin juhlaa. Sinulta odotetaan enemmistöjä miellyttä- 
vää ja kaikille kelpaavaa käytöstä. Sinulla ei saisi olla omia mielipiteitä, 
ei enemmistöjen käyttäytymisestä poikkeavia tapoja eikä ihanteita. Jos 
niitä on, niistä pakotetaan vaikenemaan niin pitkälle kuin suinkin. Sen 
lisäksi, että työnantaja järjestää ympärillesi vankilaa muistuttavat laina- 
seinät, se pulttaa sinut myös kestäviin henkisiin kahleisiin: työelämän 
mielipidevankeuteen. 

Usein väitetään, että työelämässä sallitaan ja toivotaan myös väri- 
kylläisyyttä. Todellisuudessa siellä toivotaan vain sellaista monenkirja- 
vuutta, joka on työnantajien edun mukaista ja jota voidaan hallita. 
Perimmältään se onkin sovinnaisuuden ihannointia. On eduksi, jos panet 
nenällesi muodikkaat silmälasinkehykset. ”Kuinka luovaa ja virkistävää”, 
seepraraidalliset safarilasit. Tämä työntekijä oli hyvä sijoitus: hän toi 
työpaikalle asiantuntemusta ja piristävän tuulahduksen. Todellisuudessa 
tämä tyyppi ei edusta mitään asiantuntemusta eikä itsenäistä ajattelua 
vaan pelkkää ”pirtsakkuutta”. Jos silmälasinsankojemme välissä on vielä 
jotakin ajattelua, emme voi tyytyä tällaiseen imarteluun. 

Ihminen voi joutua ostamaan mielipiteenvapautensa kalliisti, työpaik- 
kansa hinnalla. Armeijan upseeri saattaa joutua lisäämään mielipitei- 
siinsä: ”Sanon tämän sitten pelkkänä yksityishenkilönä, eikä tämä edusta 
kantaani sotilaana.” Vastaavalla tavoin työelämä vaatii osallistujiltaan 
pidättäytymistä yhteiskuntakriittisistä mielipiteistä. Esimerkiksi ulko- 
asiainministeriön virkamieheltä vaaditaan, että hänen mielipiteensä ovat 
sopusoinnussa Suomen valtion ulkopoliittisen linjan kanssa. Opetusminis- 
teriön virkamiehen täytyy myötäillä ministeriön tiedepolitiikkaa, ja fir- 
mojen työntekijöiden pitää seistä strategioiden tukena myös omissa kan- 
nanotoissaan. Ongelma ratkeaa usein niin, että työssä oleva ihminen ei 
yksinkertaisesti ehdi ajatella omia ajatuksia, jolloin konfliktiakaan ei 
synny. Hänet on myyty hermoverkkoja, synopseja ja neuroneitaan myöten. 

Työelämän mielipidevankeudesta käytetään virallis-formaaleissa yh- 
teyksissä nimitystä ”työnantajan direktio-oikeus” eli työn johto- ja val- 

vontaoikeus. Sen piiriin luetaan muun muassa uskollisuus- ja lojaalisuus- 
vaatimus työnantajalle, liike- ja ammattisalaisuuden ilmaisukielto sekä 
julkisen kritisoimisen kieltäminen. Kuten näimme, edellytykset näiden 
herrasmiessopimusten noudattamiselle ovat suureksi osaksi menneet, tai 
ne ovat jatkuvalla koetuksella. Siinä, missä kirvesmies ainoastaan vaihtaa 
työpanoksensa rahaan mutta muutoin vihaa työnantajaansa, valkokaulus- 
työläinen on työnantajansa ideologinen uhri. Työelämän mielipidevankeu- 
desta ja ideologisista vaatimuksista tulee pahimmillaan persoonan riistoa. 
Se koskee yhtä hyvin pankkineitejä kuin toimittajiakin. Myös julkisen 
sanan edustajien pitää olla päätoimituksen kanssa samaa mieltä. 

Työelämä johtaa usein persoonan disintegraatioon: oman itsen hajotta- 
miseen siihen, mitä olemme työmme puolesta, ja siihen, mitä olemme 
yksityishenkilöinä. Lopputulos on, että emme pidä itseämme enää vas- 
tuullisina työmme tuloksista tai tuloksettomuudesta, sillä vastuu voi olla 
vain persoonakohtaista ja yksilöllisesti kannettua. Persoona, jonka kautta 
teemme työtä, on vain rooli. Kuitenkaan moraali ei voi olla rooli. Jos 
moraali on rooli, kyse on kaksinaismoralismista: ihminen ajattelee toisin 
kuin toimii. Työelämä johtaa siis persoonan hajoamiseen, vastuun katoa- 
miseen ja ihmisten yksilöllisen ja persoonallisen tahtotilan kieltämiseen. 
Puolustankin jokaisen ihmisen vapautta sanoa omat mielipiteensä, ovatpa 
ne mitä tahansa, ja oikeutta vaikuttaa asioihin myös poliittisesti ilman, 
että työnantaja estää häntä. Sananvapauden ei pidä riippua siitä, onko 
ihminen työnantajansa kanssa samaa mieltä vai ei. 


Vähemmistöt työelämässä 


Ideologinen mielipidevankeus koskee työelämässä lähes kaikkia. Poliitti- 
set erimielisyydet voit vielä peittää tai jynssätä pois. Mutta pulassa olet, 
jos erilaisuutesi on etnistä, seksuaalista tai muuten vain lähtemätöntä — 
ellet sitten onnistu uskottelemaan työnantajalle, että juuri vähemmistö- 
asemasi vuoksi olet mitä ahkerin, tunnollisin ja kuuliaisin työntekijä, 
jonka normaaliuskin on keskinkertaista keskinkertaisempaa: siis terä- 
vintä kärkeä. Koska normaaleista ihmisistä on pulaa, yksi vähemmistö- 
ominaisuus ei vielä kaada koko laivaa. Voit pelastaa tilanteen uskottele- 
malla, että juuri vähemmistöasemasi vuoksi olet mitä hurskain herraa 
pelkäävä työläinen. 

Eräs ystäväni toteaa, että hän ei liity Setaan, koska hän haluaa suojella 
työnantajansa mainetta. Minäkään en kuulu Setaan, mutta kieltäytyisin 
tekemästä mitään sellaisen työnantajan palveluksessa, joka kiistää työn- 
tekijöidensä persoonan ja pakottaa ihmiset harjoittamaan itsesensuuria. 
Suuri osa työnantajista valitettavasti menettelee edelleen noin. Työpaik- 
kojen henkistä tilaa kuvaavaksi ilmapuntariksi sopivatkin parhaiten vä- 
hemmistöjen asemaa koskevat asenteet. Ne paljastuvat tutkittaessa, mitä 

tapahtuu, kun sovinnaisnormeja rikotaan. Funktionalistisesti ajatellen 
sosiaalinen normi tulee näkyväksi vasta sen rikkomisen kautta. Tällöin 
katsotaan, että normilla on jokin tehtävä tai tarkoitus yhteiskunnassa, 
että se paljastuu rikkomuksen kautta ja että sosiaalisen rangaistuksen 
esilletulo kertoo normin vahvuuden. Vähemmistöön kuuluva ihminen vas- 
taa oikeudestaan omaan elämään usein työpaikkansa hinnalla. 

Mielipiteiden, etnisen alkuperän tai seksuaalisen suuntautumisen pe- 
rusteella tapahtuva syrjintä on nykyisin laissa kiellettyä.266 Niinpä 
syrjinnän muodot ovat tulleet entistäkin verhotummiksi — ja samalla myös 
vaikuttavammiksi. Kaiken syrjinnän olemushan on juuri epäsuoruus. 
Työnantajat ovat pulassa miettiessään, kuinka he saisivat oman työhön- 
ottojärjestelmänsä niin vedenpitäväksi, ettei sisään pääsisi yhtään epä- 
normaalia ihmistä. Eroon pääseminen on nimittäin vielä kalliimpaa kuin 
sisäänpääsyn sulkeminen. Joissakin tapauksissa työnantajat tosin palk- 
kaavat puskurikseen niin sanotun kiintiöneekerin tai gay-marakatin, 
jonka ylläpidon tarkoituksena on muistuttaa, että paikalla ”on jo eri- 
laisuutta” eikä lisää tarvita. 

Myös vähemmistöt tekevät kaikkensa peittääkseen oman persoonansa 
ja salatakseen lahjakkuutensa. Tämä näkyy voimakkaana erojen peittele- 
misenä, samanlaisuuden todistelemisena ja valtakulttuureihin mukautu- 
misen pyrkimyksinä. Näennäisen suvaitsevuuden (eli vastoin todellisia 
asenteita tapahtuvan sietämisen) varjossa työelämässä vainotaan edel- 
leenkin homoja, filosofeja, värillisiä, new age -uskontojen kannattajia, 
anarkisteja, eläinaktivisteja ja vakoilijoita. Yksi kaikkein pelottavimpia 
mainintoja ansioluetteloissa on ”tutkija”. Koskaan ei tiedä, mitä hän 
tutkii. Nuuskiiko hän kirjanpitoa tai veropapereita? Hän on melkein kuin 
poliisi, paitsi että hän ei osaa pitää mitään salassa vaan julkaisee lopulta 
kaiken tutkimuksissaan. 


Kun erilaisuus on epäluottamusta 


Olemme nyt tulleet sellaisen aiheen eteen, josta puhuminen on luonte- 
vinta aloittaa pienellä tarinalla. — No: maatilan kukko oli käymässä iäk- 
kääksi, ja isäntä päätti hommata uuden. Uusi kukko tulikin seuraavana 
päivänä ja meni entistä kollegaansa tapaamaan. ”Kun en vielä tunne 
itseäni kovin vanhaksi”, virkkoi vanha kukko, ”niin otetaan kisa: juostaan 
navetta kolme kertaa ympäri. Se joka voittaa, saa pitää nämä kanat, 
hävinnyt lähtee. — Kun olet minua nuorempi niin suot kai minulle 
kymmenen metrin etumatkan?” 

”Selvä, ota vaikka kaksi”, sanoi nuori voitonvarma kukko, ja kilpailu 
pääsi alkamaan. Nuori kukko kuroi välimatkaa nopeasti umpeen niin, että 
ensimmäisen kulman kohdalla eroa oli enää viisi metriä, ja toisen kulman 
kohdalla ero oli kaventunut kahteen metriin. Kolmannen kulman kohdalla 

kajahti laukaus. Nuori kukko kaatui kuolleena maahan ja isäntä kirosi: 
”Perkele! Jo neljäs homokukko tällä viikolla!” 

Seksuaalisen suuntautumisen perusteella antaudutaan mitä erilai- 
simpiin näytöksiin työelämässä. Homoseksuaalisuuden oletusta tai homo- 
seksuaalisuuden ominaisuutta käytetään diskriminaation välineenä ny- 
kyisinkin, vaikka syrjintä seksuaalisen suuntautumisen perusteella on 
laissa kielletty. 

Erään näytön asiasta tarjoaa vähän aikaa sitten esille tullut toimittaja 
Johanna Korhosen tapaus. Viestintäkonserni Alma Media valitsi hänet 
Rovaniemellä ilmestyvän Lapin Kansa -sanomalehden päätoimittajaksi 
mutta purki hänen sopimuksensa ennen työsuhteen alkua perusteenaan 
työnantajan ja -tekijän välille syntynyt ”epäluottamus”. Epäluottamuksen 
Alma Median johto selitti syntyneen siitä, että Korhonen oli johdon 
käsityksen mukaan ”valehdellut” jättäessään kertomatta olevansa rekiste- 
röidyssä parisuhteessa samaa sukupuolta olevan kanssa.?67 Kiistan edet- 
tyä riita-asiana Helsingin käräjäoikeuteen oikeus hylkäsi Korhosen kor- 
vausvaatimukset ja piti Alma Mediaa syyttömänä syrjintään.?68 Tosi- 
asiassa on kai mahdotonta, että epäluottamusta olisi voinut syntyä mis- 
tään muusta syystä kuin Korhosen yksityiselämään liittyvien asioiden 
vuoksi, kun työsuhde ei ollut ehtinyt edes alkaa, eikä Korhosen toimin- 
nasta tehtävissään ollut kokemuksia. Ja yhtä ilmeistä on, että Alma Me- 
dian johto saattoi pitää homoseksuaalista seurustelua epäluottamuksen 
aiheena vain siinä tapauksessa, että se arvotti homoseksuaalisuuden 
sinänsä kielteisesti eli syrji ihmistä tämän seksuaalisen suuntautumisen 
vuoksi. Syyttäjä tutki asiaa Korhosen pyynnöstä myös rikosasiana, ja Kor- 
honen valitti käräjäoikeuden päätöksestä ylempään oikeusasteeseen, jossa 
hän voitti jutun.269 Nyt hän ei ole kuitenkaan enää toimessa. 

Lapin Kansa tuskin sai tapauksen johdosta yhtään uutta tilausta mutta 
saattoi menettää muutaman. Alma Median aloitteesta syntyneestä irti- 
sanomisesta konsernille kertyi paljon negatiivista julkisuutta, eikä konf- 
liktissa ryvettyminen edistänyt myöskään Korhosen sijoittumista työ- 
markkinoille. Syrjintä johti siis Korhosen maineen kyseenalaistumiseen ja 
siihen, että hänet voitiin nähdä ”riitelijänä”, vaikka hän ymmärrettävästi 
pyrki vain puolustamaan asemaansa työelämässä. 

Keskeisiä syitä salailuun ovatkin työelämän omat normaaliusvaati- 
mukset ja sovinnaisnormit. Erilaiset ihmiset siis joko (1) pakotetaan 
vaikenemaan, (2) ehdollistetaan valehtelemaan tai (3) olemaan hakeutu- 
matta tärkeisiin tehtäviin. Korhosen tapauksella oli myös sananvapautta 
koskevia vaikutuksia, sillä käräjäoikeuden tuomiolla toimittajakunta 
sidottiin entistä tiukemmin tiedotusvälineiden omistajien ja hallinnon 
käsityksiin. Journalistinen vapaus ajettiin ahtaalle, kun toimittajat mää- 
rättiin noudattamaan lehden hallinnon ”luottamusta”, joka näyttää to- 
dellisuudessa olevan pelkkää painostusta. Sen sijaan arvoa ei annettu 
lukijoiden ja lehden väliselle luottamussuhteelle, sille, että todellisuudesta 

kerrottaisiin rehellisesti ja että sitä myös luotaisiin oikeudenmukaisesti. 
Entä kuinka ”luottamus” sinänsä ymmärrettiin? Alma Media ja käräjä- 
oikeus näyttävät pitäneen samaa sukupuolta olevien seurustelua ”epä- 
luottamuksen” aiheena, jolloin ”luottamus” määriteltiin heteroseksuaali- 
seksi kanssakäymiseksi. Mitään epäluottamustahan ei olisi voinut syntyä, 
jos mediakonserni ei olisi arvottanut homoseksuaalisuutta negatiivisesti ja 
pitänyt sitä tai siihen liittyvää yksityisyyttä ”valehtelun” tai ”epäluotta- 
muksen” aiheena. 

Kurjaa on, että Korhosen tapaus ei ole suinkaan ainoa, vaan vastaavaa 
diskriminaatiota esiintyy koko ajan kaikkialla työelämässä. Siitä ei vain 
puhuta mainesyistä, ja syrjintätapaukset haudataan syyllisten eduksi. 
Työelämän sovinnaisnormeista poikkeavat ihmiset kohtaavat yleensä vain 
yhden sosiaalisen tuomion: se on mahdollisimman nopea ja lopullinen 
työelämästä ulos linkoaminen. Syytä ei kerrota. Kerrotaan tekosyitä. Asia 
pyritään hoitamaan ”hyvässä hengessä”, ja pehmikkeeksi tarjotaan pieniä 
hyvityksiä, mikä tarkoittaa, että todellinen syrjintäsyy salataan vielä 
kalliimmiksi käyvien oikeudellisten seuraamusten välttämiseksi. Homo- 
seksuaalin duunarin irtisanomista säestää lauselma ”taloudellisista tai 
tuotannollisista syistä”, kun taas johtavassa asemassa olevan irtisano- 
mista perustellaan ”hallituksen epäluottamuksella”. Todellisuudessa ky- 
seessä on vain ongelman kuvaus, ei syy. Esille asetetaan tilanteen seuraus 
mutta ei siihen vaikuttanutta tapahtumakulkua. 


Elämää enemmistöjen tyranniassa 


Työnantajilla pitää luonnollisesti olla oikeus valita omat työntekijänsä. 
Mutta heillä ei pitäisi olla oikeutta sanoa työntekijöitä irti sillä perus- 
teella, mitä ihmiset tekevät omassa elämässään, vapaa-aikanaan ja 
omalla kehollaan. Työnantajien vaatimusten valta päättyy siihen, missä 
työn oma määritelmä ja pätevyysalue arvotuotannon sektorilla päättyvät. 
Tämä perustuu ihmisten itsemääräämisoikeuteen ja itsensä omistamiseen 
(self-ownership). 

Jos ihminen määrätään piilottamaan minuutensa ja persoonansa, se voi 
johtaa lähinnä hullunkurisiin seurauksiin. Esimerkiksi Suomessa esitet- 
tiin taannoin, että työpaikkojen hakeminen pitäisi säätää anonyymiksi ja 
että työpaikkahakemuksissa ei pitäisi enää mainita hakijoiden henkilö- 
tietoja, vaan nimet ja naamat paljastuisivat vasta työhaastatteluissa, 
joissa ne pakostikin tulisivat julki.2?0 Tällainen työnhaku voisi olla onne- 
kasta niiden työttömien professorien, taiteilijoiden ja muiden yhteiskun- 
tamme huippujen kannalta, joiden ”maineen” katsotaan jo moneen ker- 
taan pilaantuneen. Mutta vakavasti ottaen kyseinen piilottelu kätkisi 
periaatteellisen ongelman: anonyymilla työnhaulla yritetään ratkaista 
syrjintäongelman takana olevaa suurempaa pulmaa, joka on siinä, että 

tietynlaisia ihmisiä ei hyväksytä sinänsä, itsenään tai ollenkaan. Ano- 
nyymi työnhaku ei toiminut myöskään käytännössä, kun asiaa kokeiltiin 
Ruotsissa. 

Myös syrjinnän vähentämiseen tähtäävät keinot johtavat usein siihen, 
että syrjintä menee entistä pahemmin piiloon ja muuttuu epäsuorem- 
maksi. Työelämässä tapahtuvaa ideologista syrjintää on vaikeaa todistaa, 
sillä se istuu kuin solttu poterossa tai punkki ihon pinnalla. Todistelu- 
taakan jakaminen — toisin sanoen syrjinnästä epäillylle osapuolelle sää- 
detty velvollisuus todistaa, että syrjintää ei ole tapahtunut — ei johda 
välttämättä tosiasioiden parempaan paljastumiseen. Diskriminaatiota 
tapahtuu hiuksenhienoilla korostuksilla, tai se on muutoin näkymätöntä. 

Syrjintää harjoitetaan jo arvorakenteiden kautta. Kun koko työelämä 
rakentuu enemmistöarvoille ja massakulttuurin ihanteille, työelämän 
piirissä ei yksinkertaisesti ole sellaisia työtehtäviä, jotka mahdollistaisivat 
vähemmistöjen työelämään osallistumisen. Yhteiskunnan arvo-, merkitys- 
ja symboliuniversumit ovat valtakulttuurien elämäntavan ja ihanteiden 
mukaisia. Näin ollen myöskään tasa-arvon kysymyksiä ei pitäisi tarkas- 
tella pelkkinä sukupuolten edustukseen liittyvinä lukumääräisinä kysy- 
myksinä vaan arvomaailmojen ja symboliuniversumien eroina. 

Työelämän arvot ovat pitkälti yhtäpitäviä heteroseksuaalisten perheen- 
isien ja -äitien elämäntavan kanssa. Työ on yhtä kuin tuo henkilö. Jos et 
ole luonnostasi niin kuin tuo henkilö, et kuulu työyhteiskuntaan. Myös 
homot, värilliset tai muulla tavoin erilaiset ihmiset kelpuutetaan puoti- 
puksuiksi tai köksäapulaisiksi, mutta vain siinä tapauksessa, että he 
suostuvat palvelemaan valtakulttuurin etua eli sitä, mitä he eivät pidä 
omasta mielestään ehkä lainkaan tärkeänä. Työelämä ei olekaan vain työn 
tekemistä, vaan se on tiettyyn elämäntapaan osallistumista. Työelämä on 
lapsiperhettä, supermarkettireissuja ja matkoja anoppilaan. Se on väsy- 
mystä, urasuunnittelua, illanviettoja työkavereiden kanssa ja Halosen 
vaatteita: pikkutakkeja, jakkupukuja ja bleisereitä. Työelämä on penkki- 
urheilua, läskinsyöntiä ja tyttären raahaamista ”muskariin” (musiikki- 
leikkikoulu). Työelämä on korkeaa verenpainetta, sepelvaltimon ahtau- 
maa, sydäninfarktia ja korkeaa alkoholinkulutusta. 

Kauppatieteen lisensiaatti ja työelämän konsultti Olli Aulio lohduttaa 
töihin haikailevaa suosittelemalla Työnhakijan kirjassaan seuraavia omi- 
naisuuksia: 


Joskus työnantaja pitää tärkeänä, että valittavalla henkilöllä on hyvä 
kotikasvatus, hän kuuluu arvostettuun sukuun tai kuuluu suomen- 
ruotsalaisiin. Näin varsinkin suomenruvotsalaisissa yhtiöissä. Usein 
puolison esiintymiskelpoisuus on tärkeää.?7! 


Olen pahoillani, mutta yllä oleva toteamus on vallitsevan tilanteen vah- 
vistus. Osaa luetelluista vaatimuksista on mahdotonta täyttää (kuulumi- 


296 


nen tiettyyn sukuun), ja osa taas on jokaisella (”hyvä kotikasvatus”). Kysy- 
tyintä tavaraa työelämässä on siis normaali keski-ikäinen heteroseksu- 
aali, jonka luottotiedot ovat varmasti kunnossa. Vapauden rakastaminen 
on pahasta. Työelämän kaipaamat ihmiset ovat kuitenkin loppumaan 
päin. Useimmat meistä kuuluvat johonkin epäsuotavaan vähemmistöön, 
mikä tekee meistä lähes sietämättömiä joidenkin työyhteisön jäsenten 
kannalta. Esimerkiksi perheetön ihminen on monen työnantajan mielestä 
täysin sopimaton tehtäviin, joissa mieheltä odotetaan, että hänellä on 
käytössään edustusvaimo. Homon tilalle valitaan joku hetero, jos sellainen 
on tarjolla. Näin minimoidaan ”riskejä”. Eihän koskaan tiedä, kuinka vai- 
keaksi joku homoseksuaali heittäytyy; hänhän saattaa vaikka lähennellä 
jotakuta työpaikan heteromiestä tai asiakasta. Hän voi aiheuttaa ympä- 
rilleen ahdistusta ja paniikkia. Hän saattaa mesmeroida läheisensä hyp- 
noosiin bambisilmillään, ja esimiesasemassa hän voi pyrkiä määräilemään 
heterohäntiä. Hän voi pilata saunaillan, ja hänellä voi olla vaikka se 
kauhea aids! 

Perhearvojen tyranniaa ilmentää myös tapa, jonka mukaisesti työ- 
yhteisöjen kriiseissä eli potkuja jaeltaessa ”kiinnitetään huomiota ihmis- 
ten kokonaiselämäntilanteeseen”. Käytännössä tämä tarkoittaa sen huo- 
mioon ottamista, onko puoliso työssä ja miten on lasten laita. Näin 
halutaan varmistaa, että ainakin toinen puolisoista säilyttäisi toimeen- 
tulonsa, jos ajaudutaan irtisanomisiin. Sen sijaan sinkuista koostuvat koti- 
taloudet, joita on esimerkiksi Helsingin talouksista noin puolet, jätetään 
heitteille. Sinkun kohdalla irtisanominen vasta kipeää tekee, hän kun 
menettää koko toimeentulonsa. Työpaikan mukana hän voi joutua luopu- 
maan myös suuresta osasta ihmissuhteitaan ja syystä jatkaa elämäänsä. 

Entä mitä edellä mainituille ongelmille pitäisi tehdä? Pitäisikö 
maailma jakaa yhtenäisiin alueisiin tai kulttuureihin rodun, ihonvärin, 
seksuaalisen suuntautumisen tai muiden ominaispiirteiden mukaan? 
Olenhan kannattanut itsenäisiä kansallisvaltioita ja etnisesti yhtenäisiä 
kulttuureja niiden yhteiskunnallisen tehokkuuden vuoksi. Jossakin mää- 
rin eriytyminen on hyväksi, mutta pitkälle mennessään se alkaisi myös 
vähentää yhteiskunnallista tehokkuutta. Ongelman muodostaa se, että 
meistä jokainen kuuluu johonkin vähemmistöön, eikä vähemmistöön 
kuuluminen sinänsä riitä työelämän tai muun sosiaalisen eriytymisen 
perusteeksi, varsinkaan jos vähemmistöominaisuudella ei ole merkitystä 
poliittisen todellisuuden kannalta tai se on pelkästään yksityisasia. 

Yksilöiden yhteiset ominaisuudet ovat monessa suhteessa ratkaise- 
vampia kuin heidän vähemmistöominaisuutensa. Juuri tältä pohjalta 
kansallisvaltiot ovat syntyneet luonnollisesti: ihmiset ovat yhdistyneet 
etnisen alkuperän, kielen, kulttuurin ja yhteisten arvojensa mukaan. Kan- 
sallisvaltio omine rajoineen ja reunoineen muodostaa hyvän pohjan sosi- 
aaliselle eriytymiselle nykyisinkin. Tämän vuoksi esimerkiksi maahan- 
muuton pitää olla maltillista. Toisaalta esimerkiksi homoseksuaalit ovat 

kansallinen vähemmistö, ja syntyperäisinä suomalaisina homot kuuluvat 
alkuperäisesti Suomen kansaan. Koska joihinkin vähemmistöihin kuulu- 
minen on myötäsyntyistä myös monille enemmistökansalaisille, olennai- 
seksi osoittautuu kysymys, kuinka vähemmistöjen ja enemmistöjen pitäisi 
järjestellä keskinäiset suhteensa työelämässä, tai miten ihmisten pitäisi 
ratkaista vähemmistö- ja enemmistörooliensa tai -ominaisuuksiensa suhde 
omassa minuudessaan. 

On selvää, että kulttuurit eivät rikastu runsaasta maahanmuutosta 
sinänsä, ja siksi asialla on oltava rajat. Mutta yhtä ilmeistä on myös se, 
että vähemmistöjen ja enemmistöjen yhteistyö varmasti parantaa yhteis- 
kunnallista tehokkuutta. 


Tasa-arvoa vai samanlaisuutta? 


Vähemmistöjen sanotaan usein hallitsevan enemmistöjä. Todellisuudessa 
suuri osa luovasta ja uudistavasta energiasta saapuukin valtakulttuurien 
piiriin juuri vähemmistöistä. Esimerkkeinä ovat vaatetustyylit, puheen- 
parret, musiikin ilmiöt, tanssi, muoti, mielipiteet ja ilmeet. Tämä näkyy 
varsinkin nuorisokulttuureissa. Ensin yksi haluaa hyppiä skeittilaudalla, 
kuunnella räppiä ja pitää omituisen näköisiä lökäreitä jalassaan. Toiset 
sanovat, että onpa kamalaa: mitä järkeä tässä on? Lopulta kaikki halu- 
avat niitä. Yhteen aikaan nuorisojengit eivät sallineet jäsentensä käyttä- 
vän lainkaan pipoa. Sitten muotisuunnittelijat keksivät, että kun tehdään 
pipon pitämisestä kesälläkin muoti, niin lapsosemme suostuvat käyttä- 
mään pipoa myös talvella. Tämä tapahtui skeittarikulttuurin tuella. 
Nykyään nuoret pitävät pipoa sisällä ja ulkona vuodenajasta riippumatta, 
ja heidän identifikaationsa rap-ajatteluun on niin vahvaa, että hoppari- 
riimien voi odottaa antavan nostetta jopa kalevalaiselle kansanrunoudelle. 

Marginaali-ilmiöistä voi tulla myös osa valtavirtaa, mutta se ei ole 
pelkästään myönteinen ilmiö. Työelämä haluaisi vähemmistöjen sopeutu- 
van valtavirtoihin, mikä kuolettaa helposti erilaisuuden luovat energiat. 
Massakulutuksella yritetään lunastaa väestöjen luottamus ja peittää 
heissä mahdollisesti kytevä kapinamieli. Tämä on selitys siihen, miksi 
korkean työttömyyden keskellä esiintyy painetta massakulttuuriin: 
yhdenmukaistamiseen, konsensukseen ja jopa alakulttuurien nostamiseen 
yhteiskunnan keskiöön. 

Erityiskulttuurit, marginaaliryhmät ja niiden kiinnostavat merkitykset 
syntyvät useasti ajamalla ihmiset ulkopuolisiksi, jolloin ulkopuolisuus 
saatetaan erehtyä näkemään yhtä myönteisessä valossa kuin mukautu- 
minen ja sopeutuminenkin. Esimerkiksi ranskalainen filosofi Michel 
Foucault toteaa teoksessaan Tarkkailla ja rangaista, että syrjäytymiseen 
liittyy keskipakoisvoiman kaltainen eksluusio ja toisaalta ihmisiä 
keskiöön päin vetävä inkluusio ja että molemmat toteuttavat yhteis- 

kunnan vahvistamiseen tähtäävää tehtävää.2? Yhteiskunnan kannalta 
tämä onkin toivottavaa, mutta se ei ole sitä välttämättä yksilöiden omalta 
kannalta. 

Yhteiskunnat integroivat eli kotouttavat, mukauttavat ja sopeuttavat 
erilaiset jäsenensä yleensä määrätietoisesti. Sekin on useimmissa tapauk- 
sissa hyväksi, mutta ei kaikissa. Esimerkiksi antropologi Claude Lövi- 
Straussin havaintojen mukaan muutamissa primitiivisissä heimoissa 
kannibaalit suorastaan syövät ryhmänsä ulkopuoliset jäsenet ja ottavat 
heidät sitä kautta mitä täyteläisimmin yhteisönsä jäseniksi! Teollistu- 
neissa nyky-yhteiskunnissa vastaavaa tapahtuu massakulttuuriin sopeut- 
tamisen kautta. 

Supermarkettien ostoskärryt ovat nykyään jättiläismäisen suuria, jotta 
niihin voisi heittää elävän teurassian ja mennä sen jälkeen maksamaan 
kassalle. Marketeissa asiointi on eräänlainen massakulttuuriin vihkiyty- 
misen rituaali, joka viestii demokratian ja egalitarismin ihanteista. Niihin 
molempiin liittyvät vapauden ja tasa-arvon pyrkimykset. Veljeyden merki- 
tystä tarkastelin jo edellä puhuessani toveruudesta ja kaveruudesta, ja 
siksi onkin nyt paikallaan pohtia, mikä asema muilla valistusihanteilla, 
toisin sanoen vapaudella ja tasa-arvoisuudella, on nykyisessä kulutus- ja 
työkulttuurissa. Katsotaanpa siis, miten vapaus ja tasa-arvoisuus suhteu- 
tuvat toisiinsa, jos ne ymmärretään lähtökohdiksi tai päämääriksi. 

Edistyksellisellä 1960-luvulla tasa-arvoa pidettiin lähtöviivana, jolle 
ihmiset asetettiin, ja maalisuoralla kangasteli mahdollisimman suuri va- 
paus. Ihmiset nähtiin olemusajattelun mukaisesti tasa-arvoisina, ja siltä 
pohjalta pyrittiin lisäämään ihmisten vapautta. Tämän päämäärän saa- 
vuttamisessa onnistuttiin osittain. Se oli tosin mahdollista vain keino- 
tekoisen politiikan — tasa-arvon julistamisen sekä ottamisen ja antamisen 
— kautta. Koska ihmiset eivät ole luonnostaan tasa-arvoisia, vapauden 
kokemuksia voitiin tuottaa vallitsevaa yhteiskunnallista järjestystä ku- 
moamalla. Myönteistä siinä olivat oikeudenmukaisuuden vaatimukset 
mutta kielteistä teennäisyys ja väkinäisyys. 

2000-luvulla vapautta pidetään lähtöviivana ja tasa-arvoa päämääränä. 
Tällaisen toiminnan tuloksena ei ole kuitenkaan saavutettu tasa-arvoa, ja 
lopulta myös vapaus on hautautunut. Virhe on tässä tapauksessa sisälty- 
nyt siihen, että ihmisiä on erehdytty pitämään olemusajattelun mukaisesti 
vapaina ja oletettu, että vapaus johtaa tasa-arvoon. Koska ihmiset eivät 
ole lähtökohdiltaan kovin vapaita, ei tasa-arvoakaan ole saavutettu. Sen 
sijaan ihmisille oletettua olemusvapautta on käytetty todellisia toiminta- 
vapauksia vähentävästi esimerkiksi heikentämällä sosiaaliturvaa. 

Johtopäätöksenä voidaan todeta, että tasa-arvo ei ole sopinut poliittisen 
toiminnan päämääräksi. Miksi pyrkiä tasa-arvoon, jos se merkitsee vain 
ihmisten yhdenmukaistamista ja samanlaisiksi tekemistä? Sen sijaan 
tasa-arvo on sopinut luontevimmin lähtökohdaksi, jolloin se on täytynyt 
tosin määritellä mahdollisuuksien tasa-arvoksi. Mahdollisuuksien tasa- 

arvo puolestaan on perusta, jolta ihmiset voivat tavoitella vapautta. Va- 
paus taas ei sovi lähtökohdaksi (eli oletukseksi ihmisille luonteenomai- 
sesta perustilasta), mutta se sopii hyvin päämääräksi, sillä kaikki ihmiset 
näyttävät tavoittelevan yhä suurempaa vapautta: esimerkiksi vapautta 
työstä. 

Vapaus on sinänsä filosofisesti ongelmallinen käsite, ja olen tar- 
kastellut aihetta tarkemmin esimerkiksi kirjassani Filosofia räjähti 
(2005).273 Vapauteen liittyvät edellä selitetty negatiivinen vapaus (vapaus 
rajoitteista) ja positiivinen vapaus (vapaus aktiivisiin tekoihin). Entä 
kuinka tasa-arvoisuus pitäisi ymmärtää? Myös tasa-arvoisuus voidaan 
jakaa kahtia: edellä mainittuun mahdollisuuksien tasa-arvoon ja saman- 
laisuuteen perustuvaan tasa-arvoon. Mahdollisuuksien tasa-arvolla tar- 
koitetaan sitä, että kaikille ihmisille taataan yhdenvertaiset lähtökohdat. 
Sen eräs osa on ihmisarvo, joka on absoluuttinen eli ehdoton. Ihmisarvoa 
ei pidä riistää keneltäkään pois. Sen sijaan tasa-arvo on relatiivinen eli 
suhteellinen. Olemme eri tavoin vihattavia tai rakastettavia esimerkiksi 
ihmissuhteissamme — tai hyödyllisiä tai haitallisia esimerkiksi työelä- 
mässä. Tämä saattaa vaikuttaa kyyniseltä, mutta se on tosiasia. 

Myöskään tasa-arvo ei vallitse itsestään, vaikka tasa-arvon pitämistä 
politiikan lähtökohtana voidaankin pitää suositeltavana (vapausoletuksen 
sijaan). — Miksi näin on? Tässä kohtaamme mahdollisuuksien tasa-arvon 
ja samanlaisuuteen perustuvan tasa-arvon eron. Koska ihmiset eivät ole 
samanlaisia, heitä ei voida pitää tasa-arvoisina käytännön elämässä. 
Yhteiskunnassamme on kokonaisia instituutioita, joiden tehtävänä on 
tuottaa arvostuseroja ihmisten välille. Eräs tällainen instituutio on koulu, 
jossa oppilaita arvostellaan. Tällaisten erottelujen tuottaminen kohdistuu 
kuitenkin tasa-arvoon, joka on vain suhteellinen, eikä ihmisarvoon, joka 
on ehdoton. Koska yksilöt eivät ole samanlaisia, samanlaisuuteen perus- 
tuva tasa-arvo olisi illuusio. Niinpä myöskään yhteiskunnallisen toimin- 
nan lähtökohdaksi ei pitäisi valita sellaista tasa-arvokäsitystä, joka pitää 
ihmisiä samanlaisina tai nojaa vaatimuksissaan siihen. Sen sijaan lähtö- 
kohdaksi pitää valita mahdollisuuksien tasa-arvo, jonka kautta ihmisille 
annetaan tasavertaiset lähtökohdat omien päämääriensä, esimerkiksi 
suuremman vapauden, tavoittelemiseen. 

Vielä voidaan vastata lyhyesti siihen, mitä vikaa on samanlaisuuden 
varaan vannovassa tasa-arvokäsityksessä. Jos tasa-arvoa luotaisiin sa- 
manlaistamisen kautta, katoaisi peruste, miksi tasa-arvon pitää vallita. 
Tuo peruste on erilaisuus. Kirkkaasti asiaa havainnollistaa Kurt Vonne- 
gutin dystooppinen novelli Harrison Bergeron.274 Teos kertoo yhteiskun- 
nasta, jossa tasa-arvo on saavutettu pakottamalla kaikki ihmiset saman- 
laisiksi. Koska tason nostaminen on luonnollisesti vaikeampaa kuin laske- 
minen, ihmiset on tehty tasa-arvoisiksi saattamalla yhteiskunnan etevim- 
mät jäsenet yhteiskunnallisen keskiarvon alapuolelle kaikissa ajatelta- 
vissa olevissa suhteissa. Niinpä teos keskittyy kuvaamaan kirjan otsikon 

nimeä kantavaa älykästä, komeaa ja verrattoman lahjakasta miestä, joka 
pakotetaan raahaamaan kymmenien kilojen punnuksia hänen kehonsa 
turmelemiseksi, pitämään muovinenää ja mustia hammasproteeseja hä- 
nen kasvonpiirteidensä rumentamiseksi sekä käyttämään päänsärkyä 
aiheuttavia kakkuloita. Tukitaanpa hänen korvansakin kuulokkeiden me- 
lulla, ettei hän pystyisi muodostamaan yhtään järjellistä ajatusta. Kerto- 
muksen opetus on, että tasa-arvolla, joka vaatii lahjakkaita olemaan 
tyhmiä, ei ole oikeutusta. Aivan vastaavasti samanlaisuuteen pyrkivä 
tasa-arvoihanne pakottaisi nopeita juoksemaan hitaammin vain siksi, että 
toiset pysyisivät mukana, minkä lopputuloksena koko yhteiskunta ro- 
mahtaisi. 


Työelämän supermarkettilinja 


Työelämän massakulttuurissa tasa-arvo ymmärretään usein samanlaisuu- 
deksi. Supermarkettilinja jatkuu, sillä massakulttuurissa ainoaksi merki- 
tyksiä tuottavaksi asiaksi tunnustetaan raha. Massakulttuuri ei näytä 
tunnustavan muita merkityksiä eikä arvoja kuin taloudelliset kulutus- 
mahdollisuudet. Sen vuoksi se kukistaa alleen muut mahdollisuudet luoda 
elämään merkityksiä. 

Käytännössä enemmistöt hallitsevat jälleen vähemmistöjä. Tämä 
johtuu siitä, että enemmistöt äänestävät mieleisensä arvot voimaan omilla 
kulutuspäätöksillään. Rahavirrat muovaavat yhteiskunnallista todelli- 
suutta enemmistöjen mielipiteiden mukaiseksi, ja vähemmistöjen mah- 
dollisuudet pelkillä kannanotoilla vaikuttamiseen kumoutuvat siihen, 
ettei vähemmistökansalaisia päästetä tehtäviin, joissa käytetään valtaa. 
Tämä näkyy selvimmin eräissä sofistikoituneissa ammateissa, kuten 
opetustoimen, hallinnon ja muun ideologisen vallankäytön piirissä. Kun 
Yhdysvalloissa vihittiin virkaansa maailman ensimmäinen homopiispa, 
asia ylitti globaalin uutiskynnyksen, koska tapaus oli niin ainutlaa- 
tuinen.2%5 Mutta oletteko koskaan kuulleet suomalaisesta mustalais- 
tuomarista tai eksistenssifenomenologisesta filosofianprofessorista? Luul- 
tavasti ette, sillä ne ovat mahdottomia käsitteitä. Julkiseen virkaan ei 
valita ketään erilaista ihmistä. City-lehden selvityksen mukaan homo- 
kansanedustajia löytyi maamme parlamentista vuonna 2003 täydet O 
prosenttia.?/%6 Tämä nolla kuvaa erilaisten ihmisten edustusta julkisesti 
arvostetuissa ammateissa. Ihminen saa olla erilainen esimerkiksi tai- 
teilijamyytin tai friikkileiman varjolla. Silloin päätyy maksimissaan juoru- 
lehtien sivuille tai yliopiston assistentiksi. Juuri tästä seuraa erilaisten 
ihmisten aluekonttori- ja kunnallishallintotaso: ihminen valitaan blue 
collar -duunareiden keskikastiin mutta ei huipulle. Eri mieltä ollessaan 
hänet pannaan exit-oven katapulttiin. 

Jos ihminen onnistuu harhauttamaan muita ihmisiä niin, että hän 

vähemmistökansalaisuudestaan huolimatta onnistuu pääsemään huipulle 
tai johtavaan asemaan, niin a) kaikki on erehdystä, b) on tapahtunut 
skandaali, c) asiaa on vaatinut julkisuus tai d) tuloksena on maailman- 
kuuluisuus. Esimerkiksi Michel Foucault'a ei kannattanut hänen profes- 
sorinvirkaansa yksikään Linstitut de Francen jäsen valinnan yhteydessä 
järjestetyssä muodollisessa äänestyksessä. Opetusministeri, joka Rans- 
kassa suorittaa professorien nimittämisen, oli kuitenkin tehnyt valin- 
tansa, ja Foucault nimitettiin Pariisin maineikkaimpaan yliopistoon Le 
College de Franceen ainoastaan siksi.?”? Historia ei muista yhtään kollegi- 
umin jäsentä nimeltä, mutta Michel Foucault'n kyllä. Hän puhui laajasti 
muun muassa vallasta, hierarkioista ja seksuaalivähemmistöjen ase- 
masta. Myös nykyisessä yliopistolaitoksessamme keskinkertaisuus on 
valttia. Mitä keskiluokkaisempi ja normaaliarvoilla varustetumpi keski- 
tien kulkija ihminen on, sitä todennäköisemmin hän saavuttaa nomenkla- 
tuuran suosion. Tämä ilmentää tapaa, jolla työelämän rakenteet suosivat 
valtakulttuureita, massaihanteita ja enemmistöjen arvoja. Ei siis pidä 
paikkaansa, että edes kriittisen ajattelun pyhätöissä, yliopistoissa, vaalit- 
taisiin variaatioita, erilaisuutta tai erimielisyyttä. Työelämän arvot ovat 
kaikkialla samat: ”Se on automaattisesti out!” 


Miten selviytyä sivistyneenä, kun on syrjittynä? 


Kun työsyrjintä on kielletty lailla, kukaan ei myönnä sitä harjoittavansa. 
Kukaan ei myöskään usko ketään syrjittävän, sillä syrjinnällä on taipu- 
mus piiloutua, ja sitä on vaikea todistaa. Valittaminen vain pahentaa 
asiaa, ja niinpä syrjintäkielto koituukin ihmisille paradoksaalisesti vahin- 
goksi. Syrjitty ihmispoloinen leimataan vainoharhaiseksi. Siksi kenenkään 
ei kannata valittaa, jos hänen oikeuksiaan on poljettu. Jäädäkseen hen- 
kiin työelämässä on oltava mahdollisimman äänekkäällä ja kuuluvalla 
tavalla hiljaa. 

Julkinen valta on reagoinut syrjintäilmiöihin sillä ainoalla tavalla, 
jonka se osaa. Se on kieltänyt eriarvoistamisen lainsäädäntöteitse ja 
perustanut virastoja valvomaan pykälien noudattamista. Julkinen ja po- 
liittinen valta luulevat, että työelämän arvoja ja normeja voidaan muut- 
taa kiristämällä normiruuveja. Todellisuudessa se saattaa lisätä syrjinnän 
vaikuttavuutta. Syrjinnän olemushan on nimenomaan epäsuoruus, jonka 
tuloksena pulmat menevät entistä pahemmin piiloon. Myös syrjintä- 
asioiden viranomaiskäsittely on usein puolueellista ja perustuu hierark- 
kiseen tasa-arvokäsitykseen. Esimerkiksi valtioneuvoston yhteydessä toi- 
mivan tasa-arvovaltuutetun toimiston alaan luetaan vain sukupuolten 
välinen tasa-arvo mutta ei seksuaaliseen suuntautumiseen liittyvää syr- 
jintää. Sama pätee sosiaali- ja terveysministeriön tasa-arvoyksikköön 
(TAO) ja tasa-arvoasiain neuvottelukuntaan (TANE). Myös työministeriö 

perusti jokin aika sitten uuden ylitarkastajan viran syrjintäongelmia 
valvomaan. Tämä oli Euroopan unionin direktiivien mukaista, mutta tar- 
peetonta. Edellä luetellut viranomaiset eivät ole antaneet yhtään päätöstä 
eivätkä tehneet mitään konkreettisia toimia ihmisten hyväksi. Ne eivät 
voisi niitä tehdäkään, koska kyseisten viranomaisten toimenkuvaan ei 
kuulu päätösten eikä ratkaisujen tekeminen vaan tiedottaminen, seu- 
ranta, neuvominen, keskusteleminen, ohjaus, koulutus ynnä muu silmällä- 
pito. 

Virastot eivät saa siis aikaan mitään myönteistä, vaan ne pyörittelevät 
omia papereitaan niin kuin mitkä tahansa vastaavassa asemassa olevat 
laitokset. Siksi ne eivät ole myöskään niitä pyhempiä eivätkä pahempia. 
Ne tulevat vain kansalaisille kalliiksi. Täytyykin toivoa, että ne toimisivat 
niin kuin viranomaiset, joiden tehtävä on ”tehdä itsensä tarpeettomiksi” 
omalla olemassaolollaan. Tällainen viranomainen on esimerkiksi kulut- 
tajaviranomainen. Sama logiikka pätee vähemmistövaltuutettuun (nykyi- 
seen yhdenvertaisuusvaltuutettuun). Myöskään hänen virastonsa alaan 
eivät kuuluneet seksuaalivähemmistöjen kysymykset vaan ainoastaan 
etniset vähemmistöt, mikä todistaa syrjintähierarkioiden olemassa- 
olosta.278 Lisäksi toivotaan, että jo pelkällä olemassaolollaan tämä juma- 
lainen asiamies pelottaisi ihmisiä niin, että kiusanteko ja pahanilkisyys 
vähenisivät. Tehtävien väheneminen osoittaisi, kuinka tarpeellista asia- 
miehen olemassaolo on ja että juuri sen vuoksi hänen on syytä jatkaa 
toimessaan. Tämä avaa viranhaltijalle itselleen tien todelliseen olemisen 
ihanuuteen. Hänellä on virka, jonka ainoa tehtävä on tehdä itsensä 
turhaksi. Kun viranhaltija tässä tehtävässään onnistuu, se vain osoittaa, 
kuinka välttämätön virka jatkuvasti on. Tähän kulmakiveen nojaa myös 
monen muun hallinto- ja valitusviran olemassaolo. 

Edellä sanottu ei tarkoita, että olisin samanlaisuuden varaan vannova 
tasa-arvotantta, joka penää ihmisille yhdenmukaisuutta. Päinvastoin 
katson, että yhteiskunnan pitäisi paremmin taata erilaisena olemisen 
yhdenvertaisuus, jolta pohjalta voidaan sitten tavoitella myös yksilöllistä 
vapautta. Esimerkiksi Aristoteles oli tässä suhteessa viisas mies. Hän 
tiesi, että ihmisten tiedoissa ja taidoissa on suuria eroja. Erään hi-fi- 
liikkeen myyjä totesikin minulle kerran seuraavasti: ”Jos kuulette eron 
näiden Celestionien välillä, niin väittäisinpä, että se ero on korvien 
välissä.” Vastasin hänelle: ”Ihmisten korvien välissä on suuria eroja.” 


Erilaiset luovat uutta 
Miten heittää pois toisen posken etiikka ja kieltäytyä olemasta fiksu? 
Kuinka leopardi pääsisi pilkuistaan tai seepra juovistaan? Yksi syy siihen, 


miksi ihmiset tavoittelevat normaaliutta ja pitävät enemmistöarvoja 
voimassa, on pelko. He pelkäävät, että työyhteisön maineelle tapahtuu 

jotakin korjaamatonta, jos siellä toimii erilainen ihminen. Toinen syy 
erilaisuuden välttelemiseen on se, että työtoverit ovat erilaiselle 
kateellisia. Kolmanneksi, he saattavat olla myös häpeissään, sillä he itse 
ahmivat käsiinsä työpaikkojen toimintaresurssit ja johtoasemat normaa- 
liuttaan hyväksi käyttäen, vaikka he aavistavat erilaisen olevan heitä 
itseään pätevämpi tai ansioituneempi. 

Erilaisen työntekijän ei pidäkään kävellä työpaikoillaan toimivien 
vihollistensa ansaan ja alkaa surkastaa persoonaansa vain näyttääkseen 
”normaalilta”. Hänen ei pidä rynnätä suin päin KappAhliin ostamaan 
itselleen jakkupukua tai bleiseriä. ”Samanlaiset” nimittäin toivovat, että 
”erilaiset” alistuisivat tai valittaisivat. He rukoilevat kaksin käsin, että 
työpaikalle syntyisi konflikti, jonka turvin samanlaiset voisivat ohjata 
erilaiset pois. Kuitenkin: jos ihminen on tarpeeksi ryhdikkäästi oma 
itsensä ja luottaa itseensä, samanlaiset lentävät hämmästyksestä pepul- 
leen ja alkavatkin kunnioittaa erilaista. 

Samanlaisten ideologisesta vastustuksesta huolimatta erilainen uskal- 
taa kävellä samanlaisten yli, vaikka heitä on paljon enemmän. Erilaisella 
on tällöin — ahaa — jotain niin tärkeää, että hän pitää välttämättömänä 
olla oma itsensä, vaikka siitä olisi haittaa hänen työuralleen. Tämä ei 
tietenkään kerro erilaisesta mitään hyvää, sillä niin tehdessään erilainen 
vain todistaa, että häntä on vaikeampi sitoa yritykseen ja alistaa 
palvelemaan samanlaisia. Hyvällä itsetunnolla varustettu erilainen saat- 
taa siis olla suuri uhka ja suoranainen pommi työpaikalla. Niinpä erilai- 
sella ei ole muuta mahdollisuutta kuin jatkaa työyhteisön kouluttamista 
ja esiintyä entistäkin määrätietoisempana. Lopulta myös jäljelle jääneet 
samanlaiset kyllästyvät, ja seuraa lannistuminen. Samanlainen johtaja 
väistyy ja erilainen siirtyy hänen paikalleen. Erilainen ottaa itse johdon 
käsiinsä, ja hänestä tulee hallitseva tekijä työpaikallaan. 

On hyvä muistaa, että valtakulttuureihin kuuluvat ihmiset eivät ole 
juuri koskaan luoneet uutta. Heiltä puuttuu motiivi, rohkeus ja mieli- 
kuvitus, koska he ovat keräämässä hedelmiä ja nauttimassa. Heillä ei ole 
vaikeuksien voittamisen kokemusta eikä pressure proofia. Siksi meillä 
suomalaisilla on opittavaa myös ulkomaalaisilta. Keitä luulette Rosen- 
lewien, Serlachiusten ja Stockmannien olleen? He olivat Suomeen muutta- 
neita siirtolaisia. Eräiden nimetkin olivat pilkkanimiä. Esimerkiksi ”stock- 
mann” tarkoittaa ”keppimiestä? ja on halventava kuvaus ortodoksi- 
juutalaisesta. Monista vähemmistökansalaisista tulee nykyisinkin yrittä- 
jiä juuri siksi, että toiset työnantajat eivät huoli heitä palvelukseensa. 
Etnisesti erilaisten maahanmuuttajien yleisin ammatti on edelleen yksi- 
tyisyrittäjä. Kyseenalaista on, onko tämä loppujen lopuksi ihmisen 
ongelma vai onni. Yrittäjälle voi käydä kuinka tahansa. Hänen pitää 
tehdä vielä enemmän työtä ja sitoutua työelämän normeihin vieläkin tiu- 
kemmin kuin palkkatyöläisen, mutta hän voi myös muuttaa työelämän 
arvorakenteita. 

Myös johtajat muodostavat työyhteisössä vähemmistön. Tässä kirjassa 
ei ole tarkoitus paneutua johtamisen taakkaan sinänsä. Olemme nähneet, 
että johtaminen on yksi työelämään osallistumisen muoto, ja johtajillakin 
on usein perin vaikeaa. Ongelmana ei ole enää se, saako ravintolaan 
pyrkijä vip-kortin, joka oikeuttaa etuiluun ovella. Kynnyskysymys on, 
miten optio-oikeutettu kestää lähiöravintolassa ollessaan häpeän, joka 
johtuu siitä, että hänen tiedetään kuuluvan etuoikeutettujen ryhmään. 

Sen sijaan todellinen johtajuus on seuraus työelämän syvärakenteista. 
Arvojohtaminen ei ole massakulttuurin hyödyntämistä eikä itsekkyyttä, 
vaan se on vastareaktio niihin työelämän ominaisuuksiin, jotka eivät salli 
erilaisuutta, kekseliäisyyttä ja riskinottoa eivätkä tue vastuunkantoa. 
Työelämän massakulttuurinormeille omistautuminen tukee usein vain 
persoonattomuutta, vastuuttomuutta ja yksilöllisyyden tukahduttamista. 
Nämä ovat työelämän omia ominaisuuksia ja arvomääreitä. Johtajuus 
puolestaan seuraa noiden työelämän sovinnaisarvojen rikkomisesta. To- 
delliset ja asiansa osaavat johtajat tunnustavatkin yleensä työelämän 
ongelmat ja pulmat, ja he ovat kanssani samaa mieltä myös niiden rat- 
kaisemisesta. 


Vain kateus voittaa kiiman. 


Pääasiassa työelämässä 


PRIVAATTI JA SUKUPUOLI 


Friedrich Nietzsche lausuu eräässä kirjassaan, että ”paholainen on vain 
Jumalan joutilaisuutta joka seitsemäs päivä.”2?9 Työelämä vaatii kurin- 
alaisuutta vapaa-ajan vietolta yleensä, mutta erityisesti se edellyttää 
seksuaalisuuden panemista kuriin. Juuri näin syntyy kaksinaismoralismi. 
Ihmiset koettavat peitellä ja naamioida sitä, miten he elävät vapaa- 
aikanaan: vapaa-aika ei saisi näyttää erilaiselta kuin sovinnaisempi 
työaika. Siksi myös seksuaalisuus on salattava. Aina se ei onnistu. 

Taloudelliset törttöilyt julkinen sana sietää, unohtaa ja antaa anteeksi, 
mutta seksuaalisilla skandaaleilla peitetään ylivoimaisesti eniten ilta- 
päivälehtien lööppitilaa ja haudataan ihmisten uraputkia. Oletteko näh- 
neet otsikkoa: ”Työtön mies puristi seuralaistaan pakaroista”? — Tuskin. 
Asialla ei ole julkisuusarvoa, sillä seksuaalista ahdistelua ei harjoiteta 
työelämän piirissä. Vasta työelämä tekee tapauksesta merkittävän. Näin 
on siksi, että työelämän kautta voidaan vaatia rangaistusta: työpaikan 
menettämistä! Juuri tämän kostonhimon vallassa syntyy otsikoita: ”Ilo- 
tyttöjen asiakkaana ministeri”, ”Toimitusjohtaja osti ja myi seksiä” ja 
”Lentokapteenien riemuloma Ibizan bordelleissa”. 

Suhtautumisessa seksuaalisuuteen työelämä on edelleen täysin kon- 
servatiivinen luomus. Sellaisen ihmisen tajunnassa, joka ei pidä seksistä 
tai ei saa sitä, kaikki seksuaalisuuteen viittaava toiminta alkaa näyttää 
”seksuaaliselta häirinnältä”. Todellisuudessa heitä häiritsee heidän oma 
tukahdutettu tai torjuttu seksuaalisuutensa. Siksi he haluavat tehdä myös 
työympäristöistä mahdollisimman epäeroottisia. Mikä tahansa sosiaalinen 
kanssakäyminen voidaan nykyaikana tulkita ”ahdisteluksi”, ja näin on, jos 
esimerkiksi kehuu väärille ihmisille ilmojen kauneutta. Työpaikan seksu- 
aalisäännöille katetaan pöytä viktoriaanisella maulla. Työpaikoista teh- 
dään näennäisesti sukupuolineutraaleja ja epäseksuaalisia paikkoja, 
mutta todellisuudessa kontrolli sinänsä muuttuu käänteiseksi ahdiste- 
luksi: ”Hei mikä oli tuo ranneliike? Lähetitkö lentosuukon? Tunnusta heti, 
tai vien asian häirintäyhdyshenkilön tai konfliktien de-eskaloijan pöy- 
dälle!” Vastaavalla tavoin voidaan paheksua jokaista pikkusormen kou- 
kistusta, ystävällistä sanaa tai katsetta. 

Työpaikan eroottiset vihjeet on siis karsittava pois, jotta seksittömään 
työelämään päästäisiin. Parasta olisi, että työntekijät voitaisiin tehdä 
sukupuolettomiksi. Tällainen menettely polkisi tietysti pahoin monien ih- 
misten kulkusia, eikä kukaan kysy, mitä vahinkoa, ahdistusta ja mieli- 
pahaa heille tuotettaisiin, kun he eivät saa enää olla seksuaalisia. Koko 
työelämä onkin nyt käänteistä bordellia. Työssä käyvä on prostituoitu. 
Hän myy itsensä työnantajalle seksuaalisuuttaan myöten. Hänen into- 
himonsa, halunsa ja kalunsa ovat työnantajan omaisuutta. Hänen on 
pidättäydyttävä seksistä ja pantava luontonsa kuriin. Ainoa tapa sovittaa 
yhteen työelämä ja seksi on tehdä seksiä työksi. Kun seksiä tekee työksi, 
työelämä ei enää paheksu sitä. Näin työelämä tukee suoran ja avoimen 
katuprostituution syntyä. 


Feminismi on osa historiaa 


Sukupuolettomaan ja seksittömään työelämään on tietä viitoittanut femi- 
nismi. Feminismi ei ole yhtään sen myönteisempi asia kuin sovinismi- 
kaan, sillä feministit käyttävät sukupuolta verukkeena etuoikeuksia perä- 
tessään. Lisäksi he pitävät feminismiään jonkinlaisena myönteisenä 
laatusanana ja jopa tieteellisenä ansiona. Feminismi oli oikeutettua siihen 
asti, kun naiset olivat vielä alistettuja tai syrjittyjä työelämässä. Nykyään 
niin ei ole ainakaan Suomessa eikä muissa kehittyneissä länsimaissa, ja 
siksi feministien tasa-arvon vaatimukset ovat muuttumassa käänteiseksi 
diskriminaatioksi. Luodaanpa katsaus työelämän sukupuolijärjestelmiä 
koskevaan historiaan. 

Yksi syy naisten huonompaan asemaan työelämässä on ollut heidän 
keskimäärin heikompi fyysinen olemuksensa. Tämän vuoksi naiset eivät 
pärjänneet raskaissa maatalous- ja teollisuustöissä yhtä hyvin kuin mie- 

het, ja siksi he sijoittuivat myös työelämään miehiä huonommin. Moder- 
nina aikana naiset saivat hoitaakseen suhteellisen kevyet ja siistit 
teollisuustyöt esimerkiksi kutomoteollisuudessa, kun taas miehet pa- 
kotettiin raatamaan telakoilla. Naisten työn tuottavuus oli heikompaa 
kuin miesten, ja siksi heille maksettiin myös heikompaa palkkaa. Nyky- 
aikaisessa informaatioyhteiskunnassa naiset ovat usein toimineet keh- 
nosti tuottavissa ja alipalkatuissa hallinto- ja kansliatehtävissä, kuten 
toimistosihteereinä tai pankkineiteinä. Nämä tehtävät eivät tuota paljoa- 
kaan henkisiä eivätkä materiaalisia arvoja. Yhtä hyvin niitä voisi hoitaa 
automaatti tai robotti, mikä onkin yleistyvä kehitystrendi. Naisia käy- 
tetään kuitenkin nykyään vielä paljon muun muassa sosiaalihallinnossa 
etuuskäsittelijöinä. Myös nämä tehtävät voisi hoitaa automaatti ilman 
henkilökohtaista asiakaspalvelusuhdetta, joka usein muuttuu kansalai- 
seen kohdistuvaksi tarkkailu- ja holhoussuhteeksi. Toisaalta tämä ongel- 
ma ei ole naisten omaa syytä, vaan se johtuu työelämän rakenteesta. Kun 
sosiaali- ja hallintosektoria paisutettiin, tehtäviin valittiin juuri sitä työ- 
voimaa, jota oli juuri vapautunut kotitalouksien piiristä. 

Naiset ovat olleet syrjemmällä työelämästä myös sen biologisen tosi- 
asian vuoksi, että vain naiset voivat tulla raskaiksi, ja luonto on säätänyt 
naisten velvollisuudeksi pienistä lapsista huolehtimisen, esimerkiksi 
imettämisen. Niin kauan kuin naiset tekivät kotityöt ja miehet kävivät 
työssä perheen ulkopuolella, työttömyysongelmaa ei ollut. Ei ollut 
myöskään päivähoito-, vapaa-aika- eikä nuoriso-ongelmaa, joka johtuu 
lasten yksinäisyydestä tai liiallisesta sosiaalisuudesta, kun heitä retuu- 
tetaan tarhaan aamukuudelta ja haetaan pois samaan aikaan illalla. 
Työttömyyttä tuli, kun naiset irtautuivat kodin piiristä ja kansoittivat 
työpaikat 1970-luvulla. En tietenkään syytä työttömyyden lisääntymisestä 
naisia, mutta naisten halu olla monessa paikassa yhtä aikaa on luonut 
työelämään poissaolojen ja samanaikaisten osallistumishalujen ongelman. 

Kun hallinto- ja kansliavirkoja joudutaan tulevaisuudessa lakkautta- 
maan, suuri määrä naisia on vaarassa jäädä työttömiksi. Toisaalta tämä 
ohjaa naisia hakeutumaan paremmin tuottaviin ja palkattuihin töihin. 
Vaikeutena tässä uudistumisessa onkin se, että perinteisistä naisamma- 
teista on vaikea päästä eroon, mikäli ei tunnusteta, kuinka tarpeettomia 
ja naisille itselleen vahingollisia nuo toimistotehtävät todella ovat. Myös 
naisliikkeen kannattaisi miettiä, onko naisille itselleen hyväksi toimia 
vain toimisto- ja sihteerintehtävissä. 

Miesten mahdollisuuksissa osallistua työelämään on parantamisen 
varaa aivan niin kuin naistenkin. Nykyajan yhteiskunnassa mies on jopa 
alttiimpi ja uhanalaisempi kuin nainen. Naisilla ovat kautta aikojen olleet 
omat selviytymisstrategiansa kriisitilanteita varten. Sodat ja luonnon- 
mullistukset kohdistuvat kaikkein raskaimmin juuri miehiin, joiden 
maailmaa ne kohtelevat kaltoin. Ihminen, joka taloudellisen katastrofin 
vuoksi tekee itsemurhan, on yleensä mies, sillä häntä sitoo hänen johta- 

vaan asemaansa liittyvä vastuu. Nykyisen työelämän ja koulutusjärjes- 
telmän suojeluksessa naiset ovat verrattain tehokkaasti turvassa. Kun 
lukioidenkin oppilaista noin 60 prosenttia on naisia ja Helsingin yliopiston 
tiedekunnat ovat yhtä lukuun ottamatta naisvaltaisia, naisilla ei pitäisi 
olla valittamista.280 Feministien pyrkimys tasa-arvoon ei saisikaan kään- 
tyä pyrkimykseksi ylivaltaan. 


Feministit tasa-arvopörssissä 


Naisliike on kamppaillut aktiivisesti naisten oikeuttamiseksi työelämässä. 
Väitteet naisten alistamisesta liittyvät kuitenkin useimmiten historiaan. 
Nykyaikana feministit käyttävät valtaa valloittaessaan työpaikkoja pelk- 
kään sukupuoleen vedoten sekä antamalla miehistä yksipuolisen kieltei- 
sen kuvan. Feministit ovat valitelleet esimerkiksi sitä, että yritysten 
johtajat ovat enimmäkseen miehiä. Kyseinen seikka on nähty naisten 
tasa-arvoa haittaavana, mutta juuri kukaan ei ole suostunut kysymään, 
miksi näin on ja mitä velvollisuuksia miesten toimintaan vastuullisissa 
tehtävissä sisältyy. Feministien julistuksissa miesten asemat on nähty 
pelkkinä etuina eikä sitoutumista vaativina velvollisuuksina. Useimmiten 
miehet kuitenkin uhrautuvat myös yritysmaailmassa naisten ja lasten 
vuoksi, aivan niin kuin sodissakin. 

Yritysten johtoon on rekrytoitunut miehiä luonnollisen kehityksen 
tuloksena ilman, että valikoitumista olisi pyritty ohjailemaan muilla kuin 
liiketaloudellisilla perusteilla. Miehet eivät ole siis tuottaneet kyseistä 
tilannetta puuttumalla asioihin keinotekoisesti, politikoimalla tasa-arvolla 
tai vetoamalla sukupuoleen, saati että yrityksiä olisi tahallaan jaettu 
mies- tai naisvaltaisiin vain sen perusteella, ketkä niitä johtavat. 

Feminismin korkokenkä on kuitenkin alkanut polkea miehiä myös 
liike-elämässä: esimerkiksi Tapiola Pankki toi vuonna 2008 markkinoille 
”Top Women” -nimisen osakeindeksiobligaation, joka investoi yksinomaan 
naisten johtamiin yrityksiin. Tapiola lausui tiedotteessaan, että ”naisten 
johtoasema nostaa yritysten oman pääoman tuottoastetta ja parantaa 
osakekurssin kehitystä.” Lisäksi yritys perusteli väitettään näin: ”Tähän 
voi olla useita mahdollisia selityksiä: naiset tekevät valtaosan perheiden 
ostopäätöksistä, ja naisten johtamat yritykset ovat hyviä tunnistamaan 
asiakkaiden tarpeet.”281 

Todellisuudessa pääoman tuottoaste ja osakekurssi eivät nouse välttä- 
mättä siitä stereotyyppisestä syystä, kuin Tapiola omiin oletuksiinsa 
tukeutuen väittää, eli että naisten johtamat yritykset olisivat ”hyviä 
tunnistamaan asiakkaiden tarpeet”. Naisjohtoisten yritysten oletettuun 
menestymiseen voi olla muitakin selityksiä. Asiaahan ei ole tutkittu 
mitenkään, vaan Tapiolan omaksuman käsityksen takana ovat vain mieli- 
piteet sekä Elinkeinoelämän valtuuskunnan vetämä tarkoitushakuinen 

”Naiset huipulle” -hanke. Vastaväite voisi kuulua esimerkiksi näin: Nais- 
johtoisten yritysten kannattavuus kasvaa, koska naiset hallitsevat yhteis- 
kuntamme matriarkaalisimpia yksiköitä eli perheitä ja tekevät niissä 
puolueellisia kulutuspäätöksiä naisjohtoisten yritysten hyväksi.282 

Yksi hyvin todennäköinen selitys naisjohtoisten yritysten väitettyyn 
tuottoisuuteen onkin juuri naisten oma vallankäyttö ja puolueellisuus: 
naiset suosivat kuluttajina naisvetoisia yrityksiä pelkästään syrjiäkseen 
sukupuolensa perusteella miehiä ja kasatakseen taloudellisia tuloksia 
oman sukupuolensa hyväksi. Ilmiö on samanlainen kuin poliittisissa vaa- 
leissa, joissa naiset ja feministit äänestävät toisia naisia. Mikäli naiset 
ovat omaksi edukseen puolueellisia mutta miehet eivät, tilanne keikahtaa 
aikaa myöten niin, että naiset kaappaavat määrällisen ylivallan — eivät 
ainoastaan koulumaailmassa, yliopistoissa, politiikassa ja hallinnossa — 
vaan myös yrityksissä ja talouselämässä. Kun miehiltä vastaava puo- 
lueellisuus on kielletty ja sitä pidetään ”sovinismina”, miehet joutuvat 
aikaa myöten väistymään, ja kultaiset kuohitsijat ulottavat vallan kou- 
ransa firmojen hallituksissa istuvien miesten palleille. Haluaisinpa nähdä, 
minkälaisen porun feministit nostaisivat, jos miehet julistaisivat tuovansa 
markkinoille sijoitusrahaston, joka investoi ainoastaan ”sellaisiin yrityk- 
siin, joiden johdossa on miehiä”. 

Entä miksi naisjohtoiset yritykset voisivat tuottaa paremmin kuin 
miesten johtamat, jos edellä esitetty perustelu ”naisten herkkyydestä 
tunnistaa markkinoiden tarpeet”, todetaan puolueellisesti johdetuksi sekä 
todistamattomaksi ja jätetään sillä perusteella laskuista pois? Vastaus on 
edellä mainittu: siksi, että naiset ostavat naisilta. Samalla esiin piirtyy 
myös ongelma: mikäli naiset tekevät ostopäätöksiä naisvetoisten yritysten 
hyväksi muilla kuin tuotteiden tai palvelujen todelliseen kilpailukykyyn 
liittyvillä perusteilla, he tulevat sahanneiksi omaa oksaansa. He siis 
ostavat naisjohtoisten firmojen tuotteita jopa taloudelliseksi tappiokseen, 
kunhan voivat tukea siten feminismiä ja miehiin kohdistettavaa 
sukupuolista syrjintää. Sellaisella trendillä on lyhyet jäljet, sillä yritysten 
menestys ei perustu tällöin sen tuotteiden todelliseen kilpailukykyyn, eikä 
se niin muodoin anna näyttöä yrityksen tai naisjohdon todellisesta 
osaamisesta. Ennen pitkää sekä kuluttaja että firma lentävät tyhjän 
päällä, ja osakekurssin nousu paljastuu pelkäksi keinotekoisen suosimisen 
tuloksena tuotetuksi kuplaksi. Samanlaista on kaikki puolueellinen 
subventiopolitiikka. Myös Itä-Saksassa hevosille syötettiin leipää, koska 
leipä oli valtion keinotekoisen suosimispolitiikan vuoksi rehuviljaa hal- 
vempaa, mutta ennen pitkää kyseinen politiikka teki viljan viljelyn kan- 
nattamattomaksi. 

Naisten suosiminen saattaa tietysti kestää pitkäänkin, jos ja kun 
naislaumat liittoutuvat kyseisen ajattelutavan taakse. Silloin naiseus 
mielletään osaksi yritysten brändiä samaan tapaan kuin miesten viriiliys 
miellettiin osaksi sirpistä ja vasarasta koostuvaa embleemiä, jonka takana 

oli Neuvostoliiton korkeimman neuvoston puhemiehistön fertiliteetti: 
ydinpommit ja Stalinin urut. Voi olla, että myös osaa heteromiehistä 
pillubrändillä ratsastus miellyttää, ja naiseus menee hyvin kaupaksi. 
Siksi asiassa käynee niin kuin politiikassakin: kaikki naiset äänestävät 
naisia, aivan kuten sukupuolisyrjinnälle immuunit tai syrjintäsyytösten 
edessä halvaannutetut miehetkin. Näin naiset valloittavat enemmistön 
kaikkien pöytien ympäriltä. 

Tapiola Pankin esimerkkitapaus paljastaa tavan, jolla feministiset 
naiset opettelevat miehisenä pidetyn maailman pelisääntöjä osatakseen 
pelata vaikutusvaltaisilla taloudellisilla tasoilla. Valtaan päästyään he 
eivät kuitenkaan muista olleensa hallittuja vaan siirtyvät kivuttomasti 
hallitsijoiden rooliin, mikä kertoo vallankäytön olleen heidän alkuperäi- 
nen tavoitteensakin. Se, että he ryhtyvät hallitsevan eliitin jäseniksi, 
merkitsee todellisuudessa alistumista ja sopeutumista vallan kokonais- 
ilmiöön eikä työn tekemistä valta-asetelmien purkamiseksi. 

Jotta naisten asema liike-elämässä muodostuisi reiluksi, heidän kan- 
nattaisi kilpailuttaa omat taitonsa avoimesti eikä yrittää suosia omaa 
sukupuoltaan keinotekoisesti. Vasta tämä merkitsisi todellisen tasa-arvo- 
pörssin avaamista. 


Naisten ja miesten erot 


Naisten asemaan työelämässä liittyy myös aitoja ongelmia, mutta niistä ei 
pitäisi syyttää miehiä, kuten feministit tekevät, vaan feministienkin 
pitäisi tunnustaa, että ongelmat johtuvat työelämän omasta olemuksesta, 
ja niitä voidaan korjata vain yhteistoiminnalla. Naisia tietenkin alistetaan 
ideologisesti: homojen ja muiden vähemmistöjen tavoin naiset ovat kelvan- 
neet työelämään, kunhan tehtäviin ei ole liittynyt arvovalintoja tai peri- 
aatteellisten mielipiteiden muodostamista. En siis väitä, että naiset eivät 
olisi kärsineet mielipidesyrjinnästä, mutta kylläkin, että feministisen 
liikkeen tapa hoitaa asioita on väärä. Yhden avaimen ongelmaan tarjoaisi 
miesten ja naisten todellisten erojen tunnustaminen. Fyysiset ja biologiset 
erot kanavoituvat arvomaailmojen eroiksi, jotka täytyisi myöntää. 

Naisille luovutettuun työhön ei ole useinkaan liittynyt arvovalintojen 
tekoa. On samantekevää, kuka kokoaa matkapuhelimia, hoitaa potilaita 
tai siivoaa. Sen sijaan naisilla ei näy olevan sijaa tehtävissä, joissa käy- 
tetään ideologista tai periaatteellista valtaa. Esimerkeiksi sopivat vaikka- 
pa kirkon piispanvirat. Varsinaiseen päätöksentekoon liittyvät tehtävät 
ovat ja pysyvät (hetero)miesten hallussa. 

Entä mistä vaikutelma naisten epäpätevyydestä loppujen lopuksi 
johtuu? Tähän kysymykseen vastattaessa arvo-, merkitys- ja symboliuni- 
versumin käsitteet tulevat tärkeiksi. Naiset näyttävät epäpäteviltä siksi, 
että naisten arvomaailma ja heidän asettamansa tärkeysjärjestykset ovat 

erilaisia kuin miesten. Koko talous-, yhteiskunta- ja poliittinen järjestyk- 
semme on miesten rakentama ja perustuu miesten arvoille. Myös nainen 
voi oppia miehisen tavan hoitaa asioita, jolloin sanotaan, että hänelle 
kasvavat munat. Naiset oppivat miehiksi varsin tehokkaasti, ja heistä 
tulee usein miehiä kovempia vallankäyttäjiä. Kun katselee ilmiöitä ulko- 
puolelta, niiden olemuksen näkee selvemmin, jolloin roolitkin on helpompi 
opiskella. Naisista tulee siis hyviä miehiä. 

Jako miesten töihin ja naisten puuhiin seuraa suoraan sukupuolijaosta. 
Niinpä sukupuolten sotaa ei voida ratkaista sukupuolijakoa kiistämällä 
vaan sitä tulkitsemalla. Naisten ja miesten koko merkityskonstituutio on 
kehollisista ja kokemuksellisista syistä erilainen. Kielen ja arvomaailman 
merkitykset opitaan kokemuksellisesti. Kun keholliset kokemusmaailmat 
ovat erilaiset, miehet voivat ymmärtää toisiaan paremmin omaan suku- 
puoleensa liittyvän merkitysmaailman sisällä, naiset omansa. Tästä 
seikasta johtuu, että miehet ja naiset eriytyvät omiin juorukerhoihinsa 
työpaikoilla. Miehet sulkeutuvat omiin piireihinsä ja päättävät asioista 
saunassa, jonne naisilla ei ole asiaa kuin heteroseksuaalisen valtakulttuu- 
rin objekteina. Toisaalta naiset voivat käyttää tilannetta myös hyväkseen 
ja kiristää miehiltä myönnytyksiä seksuaalisten sulojensa panttauksella. 
Vaikka naiset ovat yleensä verraten tervetulleita miesten saunaan, miehet 
eivät ole kuitenkaan jostakin syystä tervetulleita naisten saunaan. 

Eriytyminen sukupuolen mukaan ei ole tyypillistä vain firmoille vaan 
myös julkiselle hallinnolle ja yliopistoille. Myös yliopistoissa ja korkea- 
kouluissa, joissa ymmärtämisen ehdot ovat jatkuvasti koetuksella, naiset 
ja miehet hakeutuvat omiin porukoihinsa. Naiset haalivat tutkimusprojek- 
teihinsa pääasiassa toisia naisia. Miehet puolestaan kokoavat tiiminsä 
toisista miehistä, joiden kanssa he katsovat tulevansa toimeen. Naisten 
koetaan sekoittavan. Arvo-, merkitys- ja symbolimaailmat ovat erilaiset. 

Entä onko tämä kuilu moraalisesti hyväksyttävä, paheksuttava vai 
arvoneutraali asia? Ainakin se näyttää olevan tosiasia, josta seuraa tär- 
keitä tuloksia. Niistä ensimmäinen on se, että mikäli naisia sijoitetaan 
nykyistä enemmän miesten maailmaan, yhä useamman pultin pitää 
pettää ja liitoksen romahtaa. Miesten rakentama maailma ei toimi naisten 
johtamana. Toinen tärkeä piirre on se, että jos naiset toimisivat työ- 
elämässä omina itsenään, seurauksena olisi naisten vallankumous. Nais- 
ten avoin ja täysin omaehtoinen esiintulo merkitsisi miesten asettamien 
arvopäämäärien kyseenalaistamista, poliittisten rakenteiden romutta- 
mista ja taloudellisen vallan jakamista uudestaan. Siihen voisivat liittyä 
erektiota symboloivan jatkuvan kasvun kiistäminen sekä miesprostitu- 
oitujen lisääntyminen. Peniksen jatkeena tunnettu auto menettäisi merki- 
tystään työelämään sijoittumisen vertauskuvana. Armeijan käyminen ei 
ratkaisisi paikan löytymistä työelämässä. Asiat olisivat lopulta niin kuin 
koomikkoryhmä Mankeli kuvaili sketsissään naisten hallitsemasta yri- 
tyksestä, ”Woman Powerista”: reskontran vastuumies kertoo kotioloistaan 


311 


ja yrityksen toinen jäljellä oleva mies eturauhastulehduksestaan. Tämä ei 
kuitenkaan liene kaikkien yhteinen ihanne. Niinpä en kannatakaan eri 
sukupuolten keinotekoista sovittamista toistensa rooleihin. Pahimmillaan 
se merkitsisi kaaosta ja yhteiskunnallisen tehokkuuden laskua. 

Edellä esittämäni sukupuolijako sinänsä on työelämän fakta. Monikaan 
ei uskalla sanoa sitä suoraan, koska ihmiset eivät luota kuulijoidensa 
arvostelukykyyn vaan pelkäävät naisliikkeen tuomiota, jonka mukaisesti 
käsityskantaa pidettäisiin ”seksistisenä”, ”stereotyyppisenä” tai ”rasisti- 
sena”. On kuitenkin parempi sanoa asiat suoraan kuin vetäytyä valheelli- 
suuteen. Työelämää leimaa sukupuolten välinen kuilu. Yksi mahdollisuus 
muuttaa asiantilaa voisi olla se, että naiset perustaisivat kokonaan omia 
yhdyskuntiaan, jotka toimisivat alun alkaen naisten määrittämillä pe- 
rusteilla. Tällaisia ovat esimerkiksi sotilaskotiyhdistykset ja Marttaliitto. 
Ne ovat esimerkkejä siitä, kuinka naisten organisaatiot toimivat ja 
hyödyttävät koko yhteiskuntaa. Sukupuolten välinen ero pitäisi myöntää 
yhteiskunnalliseksi ja työelämän rakenteita erottavaksi tosiasiaksi ja 
pyrkiä siltä pohjalta kehittämään maskuliinisia tai feminiinisiä toiminta- 
tapoja ja organisaatiota. Epäilemättä yhteistoimintakin on mahdollista, 
mutta se vaatii naisten sopeutumista miesten yhteiskuntaan, mistä on 
saatu esimerkkejä naisten osallistuessa maanpuolustuksen. Tämä yhteen- 
sovittaminen ei ole kuitenkaan välttämättä yhteiskunnan kokonaisedun 
mukaista. Joillakin aloilla saattaa olla tarpeen, että tehtäviä hoitavat joko 
naiset tai miehet. Eristäytymistä omalle saarelle voidaan pitää merkkinä 
ympäristön kielteisestä asennoitumisesta, mutta myös tiettyjen toimi- 
alojen keinotekoisesta yhteensovittamisesta aiheutuu niin paljon kitkaa, 
että se kumoaa koituvan hyödyn. 

Sukupuolierossa sinänsä ei ole mitään arvostelmista. Sen sijaan 
naisliikkeen pyrkimys edetä tasa-arvoon vain sukupuolieron merkitystä 
vähättelemällä tai kaksiarvoista sukupuolieroa kiistämällä on osoittautu- 
nut huonoksi kiertotieksi. Kun tasa-arvoa on koetettu luoda kiistämällä 
koko sukupuoliero, uhanalaisiksi ovat joutuneet yhtä hyvin naiset kuin 
miehetkin. Kaksiarvoinen sukupuoliero on todellisuudessa jäänyt voimaan 
postmodernistien loitsulauseidenkin jälkeen.283 Se pysyy voimassa mitä 
ilmeisimmin myös tulevaisuudessa. Paljon parempaan tulokseen naisliike 
pääsisi, jos se tunnustaisi sukupuolieron vaikutuksen ihmisten arvo-, 
merkitys- ja symboliuniversumeihin. 

En puolusta naisten äkkirynnäkköä työpaikkoihin, kouluihin tai yli- 
opistoihin, sillä ne ovat jo suureksi osaksi heidän vallassaan. Sen sijaan 
pidän tärkeänä, että sukupuolten erot myönnettäisiin työelämässä, koska 
vain sitä kautta voitaisiin ymmärtää naisten ja miesten ajattelu- ja 
toimintatapojen eroja ja päästä myös miehiä koskevaan tasa-arvoon 
naisvaltaisissa ammateissa. Suomalaista miestä kehutaan aivan liian 
vähän. 

Feministien itkunaiheet: tiede, palkkaus ja äitiys 


Feministien ongelmana on, että he kiistävät naisten ja miesten fyysiset ja 
psyykkiset erot. Varsinkin niin sanotut gueer-teoreetikot ja postmoder- 
nistit pyrkivät luomaan tasa-arvoa edellä arvostelemani samanlaisuuden 
oletuksen varaan tai sukupuolieron kaksiarvoisuuden kiistämiseen täh- 
täävän politiikan kautta. Todellisuudessa naisten ja miesten olemuserot 
vaikuttavat siihen, miten he soveltuvat eri ammatteihin ja miten he 
suoriutuvat työssä. Esimerkiksi palomiehet ovat yleensä miehiä, koska työ 
on fyysisesti vaativaa ja koska miehet ovat keskimäärin fyysisesti vah- 
vempia. Siksi olisi väärin sensuroida palomiehen ammattinimikettäkään 
sillä perusteella, että se on ”seksistinen”, kuten feministinen liike näkee. 
On kelvotonta, jos totuutta pitää ryhtyä kieltämään anonyymeillä kierto- 
ilmaisuilla, joiden tuloksena kaikkia sanotaan lopulta ”henkilöiksi”. Eu- 
roopan unionin parlamentissa feministit ovat vieneet sukupuolieron keino- 
tekoisen kiistämisen niin pitkälle, että heidän lobbauksensa vuoksi parla- 
mentti kielsi jo jäsentensä kutsumisen herroiksi tai rouviksikin! Ilmeisesti 
myöskään tenoria tai sopraanoa ei saisi enää kutsua kyseisillä ammatti- 
nimikkeillä, vaikka heidän roolinsa ovat väistämättä sukupuolisidon- 
naisia. 

Miesten ja naisten sukupuolierolla saattaa olla merkitystä myös muissa 
kuin fyysisissä tai biologisesti determinoiduissa ammateissa. Harvardin 
yliopiston rehtori Lawrence Summers esitti vuonna 2005 eräässä tie- 
teellisessä konferenssissa väitteen, että synnynnäiset erot saattavat 
selittää sitä, miksi luonnontieteissä on enemmän miehiä kuin naisia ja 
miksi miehet pärjäävät naisia paremmin. Tarkalleen ottaen hän sanoi, 
että ”korkealla tasolla kykyjen erilainen käytettävyys [the different 
availability of aptitude at the high end]” saattaa johtua siitä, että ihmisillä 
”on sisäisiä kykyjä ja kykyjen välillä vallitsevaa vaihtelua [there are issues 
of intrinsic aptitude, and particularly of the variability of aptitude]”.284 
Taloustieteilijänä hän kumosi lisäksi käsityksiä, joiden mukaan naisten 
heikompi edustus luonnontieteissä johtuisi vain naisten sosiaalisesta tai 
taloudellisesta asemasta. Tulos oli, että feministit pakottivat Summersin 
eroamaan rehtorinvirasta heti seuraavana vuonna, ja The Independent 
-lehti arvioi, että lausunto maksoi Summersille — entiselle Bill Clintonin 
ajan valtiovarainministerille — paikan Barack Obaman hallituksessa.285 
Feminismi on tehnyt myös tieteestä pelkkää politiikkaa, jonka tuloksena 
ihmisten täytyy vaalia korrektiutta ja pelätä menettävänsä virkoja. Entä- 
pä, jos Summersin monilla varauksilla varmisteltu ja kritiikkiä varten 
puskuroitu väite sisälsikin vain tieteellisiä tosiasioita? Feministit eivät 
ottaneet hänen perustelujaan kuuleviin korviinsa, vaan nirppanokkaisim- 
mat heistä marssivat ulos seminaaritilaisuudesta massachusettsilaisen 

biologin, Nancy Hopkinsin, johdolla sekä syyttivät Summersia kokous- 
tauolla ”seksismistä”. 

Feministit katsovat, että työelämässä ja koulutuksessa oleviin eroihin 
on syynä aina vain syrjintä, ja he pitävät itseisarvona, että naisia ja mie- 
hiä on kaikilla aloilla yhtä paljon. Näin ovat syntyneet sukupuolikiintiöt, 
joiden tuloksena esimerkiksi Suomen hallitus ja Suomen Akatemian toimi- 
kunnat jakavat tuolinsa tasan naisten ja miesten kesken. Myöskään 40 
prosentin vähimmäiskiintiöt eivät ole useimmissa tapauksissa perustel- 
tuja, sillä työelämän omalta kannalta olennaista olisi maksimoida eri 
alojen tehokkuutta. Poikkeuksena ovat ne alat, joilla sukupuoli on työn, 
esimerkiksi rooleihin samastumisen, väline kuten opettajan toimessa. 
Vähemmistökiintiöt on kylläkin poistettu naisvaltaisilta aloilta, kuten 
opettajankoulutuksesta, mutta ne on jätetty voimaan miesvaltaisille 
aloille syrjinnän merkiksi. Esimerkiksi Helsingin yliopistossa luokan- 
opettajaksi opiskelemaan valittiin peräti 85,1 prosenttia naisia heti suku- 
puolikiintiöiden poistamisen jälkeen vuonna 1993.286 Tässä ei olisi arvos- 
telemista, jos lopputulos vastaisi opiskelemaan haluavien tahtoa, mikäli 
työmarkkinat tarvitsisivat etupäässä naisia ja mikäli naiset ovat todel- 
lakin kiinnostuneempia luokanopettajan ammatista kuin miehet. Yhdel- 
lekään näistä puolusteluista ei voida löytää näyttöä. Ongelman muodostaa 
lisäksi se, että sukupuolikiintiöitä sovelletaan edelleenkin aloilla, jotka 
muutoin muodostuisivat vapaan ja luonnollisen valikoitumisen pohjalta 
miesenemmistöisiksi. 

Sukupuolikiintiöt vääristävät tilannetta myös siksi, että ne nostavat 
ihmisiä virkoihin pätevyysjärjestyksien ohi. Esimerkiksi Suomessa nais- 
ten on helpompi saavuttaa ministerinvirka kuin miesten. Miehet ovat 
poliitikkoina keskimäärin ansioituneempia, ja siksi naisten nostaminen 
ministerinvirkoihin miesten ohi kohtelee kaltoin miessukupuolta. Todelli- 
nen tasa-arvohan toteutuisi, kun ansiot ratkaisivat eikä sukupuoli vaikut- 
taisi. Sen sijaan tie naisministeriksi on nyt paljon lyhyempi kuin mies- 
ministeriksi, ja naiskiintiöiden täytteeksi on usein vaikea löytää henki- 
löitä, jotka voitaisiin nimittää miesten ohi edes jokseenkin uskottavilla 
syillä. Sama sukupuolella politikoimisen ongelma kohdataan Suomen 
Akatemian virkojen täytöissä ja professorin tehtävien täytöissä, vaikka 
professorintoimia ei olekaan toistaiseksi sukupuolikiintiöity. 

Työelämän sukupuolijaot johtuvat yleensä sukupuolten erilaisesta 
soveltuvuudesta eri tehtäviin, ja juuri tämän seurauksena tehtäviä hoita- 
maan on alun perin palkattu tiettyä sukupuolta olevat henkilöt. Suku- 
puolten erilaiset voimasuhteet eivät siis ole seuranneet syrjinnästä eivät- 
kä pahasta tahdosta vaan työelämän ja työtehtävien omasta olemuksesta. 

Naisliikkeen politikointi lyö korvalle tieteellistä totuuden tavoittelua ja 
tiedonmuodostusta. Feministien premissinä on usein oletus, että naisia 
väistämättä sorretaan, toisin sanoen ”tutkimuksen tulos” on päätetty etu- 
käteen, ja sitten on vain kerätty todistusaineistoa tukemaan tätä väitettä. 

Sen sijaan tieteellinen tutkimus lähtee hypoteesista, joka on ainakin peri- 
aatteessa testattavissa. Sitten etsitään todisteita hypoteesin puolesta ja 
pohditaan mahdollisia vastatodisteita. Jos hypoteesin tueksi ei löydy todis- 
teita, se hylätään. Tutkimus julkaistaan ja se alistetaan kritiikille. Lei- 
mallista on, että feministit ovat ummistaneet korvansa feminismin omaa 
teorianmuodostusta korjaavalta kritiikiltä, ja he pitävät palautetta ”sovi- 
nismina” tai ”rasismina”, mikä ei todista ainakaan päättelyn eikä asialli- 
sen keskustelun taidosta. 

Kuten jo edellä totesin, tasa-arvo ei ole itseisarvo, eikä sitä pidä viedä 
kaikille alueille. Miten esimerkiksi kissojen ja koirien tasa-arvo toteutuisi? 
Mahdollisuuksien tasa-arvo on kannatettavaa, mutta ei samanlaisuuden 
oletukseen perustuva tasa-arvo. Mahdollisuuksien tasa-arvo tarkoittaa 
käytännössä sitä, että (1) kaikkia ihmisiä pidetään tasa-arvoisina lain 
edessä, (2) kaikilla on yhtäläinen oikeus elämään, (3) kaikilla on yhtäläi- 
nen oikeus saada koulutusta, (4) kaikilla kansalaisilla on yhdenvertainen 
oikeus vaikuttaa politiikassa, (5) kaikilla on samanlainen vastuu itsestään 
ja toisista ihmisistä ja (6) kaikilla on yhtäläiset mahdollisuudet talou- 
delliseen toimintaan sekä onnellisuuden tavoitteluun rehellisen kilpailun 
kautta. Sen sijaan feministit jaksavat vertailla omenoita appelsiineihin. 
Feminismi onkin eräänlainen nykyaikainen rasismin muoto: ihmisiä ei 
arvioida yksilöinä vaan heidän sukupuoliominaisuuksiensa mukaan. Pal- 
jon mielekkäämpää olisi arvioida yksilöitä sellaisten ominaisuuksien 
suhteen, jotka ovat merkityksellisiä ja vertailukelpoisia kaikkien toimin- 
taan tai työtehtävään liittyvien muuttujien suhteen. 

Feminismin tuottamat pulmat tulevat selvästi näkyviin palkkapolitii- 
kassa. Feministit ovat toistuvasti rääkyneet, että naiset saavat huonom- 
paa palkkaa kuin miehet. Heidän useasti esittämänsä väite on, että naisen 
euro on 80 senttiä (siitä siis puuttuisivat ne tarpeelliset 20 cm). Valtion 
taloudellisen tutkimuskeskuksen tutkijat Ossi Korkeamäki ja Tomi Kyyrä 
ovat kuitenkin kumonneet tämän kliseen. He huomauttavat, että kysei- 
sissä arvioissa on verrattu eri aloja keskenään, kun pitäisi verrata sa- 
malla alalla toimivia miehiä ja naisia. Näin laskettuna eri kaventuu 4 
senttiin, ja sekin saattaa selittyä ”sukupuolisidonnaisilla eroilla työpanok- 
sessa”.287 Kun huomioon otetaan lisäksi miesten sitoutuminen ja uhrautu- 
minen työelämässä sekä heidän keskimäärin pitemmät työpäivänsä, palk- 
kaerot poistuvat lähes kokonaan. Jos verrataan kokonaistuloja suhteessa 
työaikaan, palkkasyrjinnän uhreiksi osoittautuvat miehet. Tämän on to- 
dennut tilastotieteilijä Pauli Sumanen teoksessaan Valhe, emävalhe, nai- 
sen euro on 80 senttiä vuodelta 2009. 

Sen sijaan virheellistä tutkimusta on tehty esimerkiksi niin, että on 
verrattu lentokapteenien (joista suurin osa on miehiä) ja lentoemäntien 
(joista suurin osa on naisia) palkkausta. Kun lentokapteeneilla on parempi 
palkka kuin lentoemännillä, on päätelty, että miehet saavat parempaa 
palkkaa kuin naiset, että tasa-arvo ei toteudu ja että naisten ja miesten 

erilainen keskiarvopalkka on väärin. Luotettavan tutkimustuloksen saa- 
miseksi olisi pitänyt vertailla naisten ja miesten palkkoja samojen ammat- 
tien sisällä, jossa ne ovat samat. Esimerkiksi naiset ja miehet saavat 
toimittajan työstä täsmälleen samaa palkkaa Yleisradiossa. Naisten ja 
miesten keskiarvopalkkojen vertailu alasta riippumatta onkin harhaan- 
johtavaa ja tyypillistä iltapäivälehtijournalismille, jolla feministit kiihotta- 
vat toisia naisia tarttumaan aseisiin miehiä vastaan. On kieltämättä totta, 
että naisten keskimääräinen palkka on kaikki alat huomioon ottaen 
miehiä alempi, mutta tämä ei johdu ihmisten sukupuolesta vaan siitä, että 
eri aloilla todellakin maksetaan erilaista palkkaa. Se taas perustuu muun 
muassa työvoiman saatavuuteen, vaadittavaan koulutukseen ja työtehtä- 
vien tuottavuuteen, ei sukupuoleen sinänsä. 

Väite naisten palkkasyrjinnästä on paradoksi siksi, että jos naisilla on 
hiemankin alempi palkka, se tekee naisista työnantajien kannalta houkut- 
televampia ja antaa siten naisille etua työpaikkojen täytössä. Koska työn- 
antajat eivät voi lakien vuoksi palkkasyrjiä naisia, on pääteltävä, että 
myymällä työvoimaansa omasta aloitteestaan miehiä edullisemmin naiset 
tulevat syrjineiksi miehiä. Kun naiset tätä kautta työllistyvät miehiä 
paremmin, sukupuolisidonnaiset erot kokonaisansiotasossa poistuvat, ja 
pitkällä aikavälillä naiset paljastuvat miehiä parempituloisiksi. Ei ole- 
kaan ihme, miksi suurin yksittäinen syrjäytyneiden ryhmä Suomessa on 
yksinäiset miehet. 

Myös yksilökohtaiset erot ovat merkittävämpiä kuin sukupuoliryhmien 
erot varsinkin sopimuspalkatuilla ja tulospalkatuilla aloilla. Ei ole reilua 
valittaa palkkaeroista, jos tietty työntekijä on tehokas ja tekee viikon työt 
kahdessa päivässä yhtä laadukkaasti kuin toinen työntekijä kahdessa 
viikossa. Sen sijaan on oikeudenmukaista maksaa samaa palkkaa jokaista 
tehtyä tuotantoyksikköä kohti. Kokonaan toinen kysymys on se, onko rei- 
lua, että ihmiset ovat tehokkuuksiltaan erilaisia. Se taas on yhteiskun- 
nallinen tosiasia, ja mikäli asian sopimuspohjaiset järjestelyt eivät miel- 
lytä, työntekijä voi aina vaihtaa sellaiseen työpaikkaan tai sellaiselle 
alalle, jolla maksetaan taulukkopalkkaa tuntien mukaan riippumatta työ- 
panoksesta. 

Feministien kolmas parkumisen aihe yliopistollisten virkojen jaon ja 
palkkauksen ohella on nuorten naisten vaikeus saada vakituista työtä. 
Työnantaja, joka välttelee nuorten naisten palkkaamista, on harvoin kui- 
tenkaan naisvastainen. Todennäköisempää on, että mahdollisimman suur- 
ta liikevoittoa ja hyötysuhdetta tavoitteleva työnantaja ei haluaisi maksaa 
työntekijänsä äitiydestä koituvia kuluja ja palkata hänen tilalleen sijaista. 
Lisäksi työnantajat arvostavat työntekijöidensä kykyä sitoutua töihinsä 
yhtäjaksoisesti eivätkä katso poissaoloja hyvällä. Juuri tämän takia esi- 
merkiksi parturikampaamot eivät palkkaa mielellään ketään vakituiseen 
työsuhteeseen vaan pestaavat palveluyrittäjiä tai myyvät tuolipaikkoja, 
jolloin jokainen tulokas toimii itsenäisenä yrittäjänä jakaen kiinteät kus- 

tannukset ja asiakkaat muiden kanssa. Palveluyrittäjät eivät pääse osalli- 
siksi työnantajan sosiaalisesta huolenpidosta, mutta toisaalta tässä toteu- 
tuu palkkauksen tasa-arvo tehokkuuden suhteen. Olisi myös kohtuutonta 
edellyttää työnantajilta yksipuolista vastuunottoa työntekijöistä tai syyt- 
tää yrittäjiä naisvihasta. 

Tietenkin myös miehet pitävät vanhempainvapaita, mutta menetettyjä 
työpäiviä koituu vähemmän. Sen sijaan äitiyden mahdollisuus ja siitä seu- 
raavat velvollisuudet ovat luonnon naisille sanelemia asioita. Työelämä 
puolestaan vaatii tehokkuutta. Naiset ilmoittavat usein äitiyslomalle jää- 
misestä heti vakituisen työpaikan saatuaan, eikä äidiksi aikomattomien- 
kaan naisten työnsaantia edistä se, että työnantajat eivät saa tiedustella 
lastenhankintasuunnitelmia naisilta suoraan. Siksi työnantajat yksin- 
kertaisesti varovat palkkaamasta naisia. Naisten tehtäväksi jää valita, 
tavoittelevatko he uraa vai synnyttävätkö he lapsia. On muistettava, että 
myös äidin rooli on kunnioitettava, eikä työelämästä sivuun jääminen sillä 
perusteella ole kielteinen asia. Naisten pitäisi vain hyväksyä klassisen 
logiikan tosiasia: ihminen ei voi olla kahdessa paikassa yhtä aikaa. 

Naisten synnyttäjänominaisuuteen ja äidinrooliin liittyviin ongelmiin 
on lähinnä kaksi hypoteettista ratkaisua. Ensinnäkin (1) työnantajien 
voitaisiin antaa syrjiä naisia avoimesti sillä perusteella, että naiset jäävät 
äitiyslomalle. Tällöin työnantajat pitäisi tosin velvoittaa ilmoittamaan ky- 
seisestä politiikasta asiakkailleen ja muille sidosryhmilleen, jolloin näillä 
olisi mahdollisuus esimerkiksi boikotoida kyseistä työnantajaa. Ongel- 
mana on, että syntyvyys varsinkin korkeasti koulutettujen ja palkattujen 
naisten keskuudessa laskisi, sillä juuri heidän tapauksessaan äitiyslo- 
malla oleskelu on tulonmenetyksen vuoksi epäedullisinta sekä työnanta- 
jille että työntekijöille itselleen. Toinen (2) vaihtoehto olisi, että työn- 
antajien ei tarvitsisi kantaa naisten äitiydestä mitään kustannuksia vaan 
kaikki pantaisiin valtion maksettavaksi. Ongelmaksi tulisi tällöin se, että 
lapsiperheen perustamiseen liittyvät kulut siirrettäisiin veroina myös 
niiden ihmisten riesaksi, jotka eivät ole osallisia toisten ihmisten lasten- 
hankintaan. Tätä vaihtoehtoa voitaisiin kuitenkin puoltaa sillä, että työ- 
voiman uusintaminen koituu koko yhteiskunnan eduksi. On tosin vaikea 
sanoa, kumpi malli edellä esitetyistä ääriratkaisuista olisi ehdottomasti 
parempi. Vertailun kautta kuitenkin valottuu, että nykyään Suomessa 
eletään eräänlaisessa kompromissitilanteessa, ja lapsia tekevien ihmisten 
odotetaan ottavan kohtuullisesti vastuuta omasta perhesuunnittelustaan. 
Vaikka tämä käytäntö ei ole kaikkien kannalta mahdollisimman hyvä, 
sitä voidaan puoltaa, sillä se ei ole myöskään kenenkään kannalta äärim- 
mäisen huono. 

Naisten ja lasten asema ei ole pelkkä elämänuskoa, kukkeutta ja äitiy- 
den ihanuutta säteilevä asia. Feministinen liike käyttää tätä nykyä lapsia 
hyväkseen omia etuja kerjätessään ja vähentäessään isien oikeutta 
lapsiin.?88 Arno Kotron ja Hannu T. Sepposen artikkelikokoelmaan Mies 

vailla tasa-arvoa kirjoittanut sosiaalityöntekijä Timo Kitunen on tuonut 
julki, että miehiä syrjitään usein sosiaalitoimen käytännöissä. Esimerkiksi 
huoltajuuskiistoissa naiset korjaavat yleensä voiton. Sosiaalityöntekijöistä 
suurin osa on naisia, ja he vetävät yhtä köyttä sukupuolen sisäisen soli- 
daarisuuden merkiksi. Naispuoliset sosiaalityöntekijät määräävät lapset 
useimmiten heidän äideilleen avioerotilanteissa. Naiset ovat tilastojen 
valossa myös väkivaltaisia paljon useammin kuin julkisessa sanassa anne- 
taan ymmärtää. Perheväkivallasta syytellään yleensä vain miehiä, vaikka 
naisten suorittamat lasten pahoinpitelyt ovat huomattavasti useammin 
naisten kuin miesten suorittamia.289 

Myös se henkinen väkivalta, jota naiset harjoittavat miehiä kohtaan 
nalkuttamisen, vähättelyn ja ivaamisen muodossa, pitäisi ottaa huomioon. 
Niitä kohtaa jatkuvasti feministien retoriikassa, ja olisikin parempi, että 
naisliikkeen edustajat ryhtyisivät kannattamaan tasa-arvoa feminismin 
sijaan. Käsittämätön on myös feministien halu kitkeä kaikki seksuaalisen 
kiinnostuksen ilmaisut työpaikoilta, jopa eduskunnasta, kuten vuoden 
2008 keväällä käyty kiista osoitti.290 Ristiriitaista on, että feministit 
vaativat aikoinaan seksin ja pornografian vapauttamista, mutta nyt he 
haluaisivat sulloa vapaan seksin, pornografian ja seksuaalisuutta koske- 
van argumentaation takaisin kaappiin. Feministit sanovat avointa seksu- 
aalisuuden ja sukupuolen esittämistä ”todellisuuden pornoistumiseksi”. 
Itse kutsun feministien harjoittamaa pelottelua ja uhkakuvien maalailua 
seksuaalisuuden vaarallistamiseksi. Seksuaalisten intohimojen ja nautin- 
tojen vaarallisiksi julistaminen ilmaisee feministeille ominaista kastraati- 
olla uhkailua, joka psykoanalyyttisesti tulkittuna juontaa juurensa heidän 
peniskateudestaan. 


Maailmani rajat ovat stringieni rusketusraidat. 


Paljon matkustava 


TYÖ JA IHMISOIKEUDET 


Niin sanotun länsimaisen kulttuurin piirissä eli lähinnä Pohjois-Ameri- 
kassa ja Euroopassa ihmisoikeuksista pidetään tarkasti huolta. En väitä, 
että ”toiseuden ja vierauden” kohtaaminen olisi myöskään meidän olois- 
samme täydellistä, mutta ulkomaalaisten saama kohtelu on ollut Suo- 
messa kuitenkin parasta, mitä koko universumissa on minun tietojeni 
mukaan ollut tarjolla. Samasta syystä me emme ehkä huomaa, että muu- 
alla maailmassa asiat ovat päin seiniä. Hyvinvoinnin ja pahoinvoinnin 
välinen kuilu on kaivettu siirtomaapolitiikan lapiolla. Myös omassa 
kotikylässäni toimi vielä 1970-luvulla ”siirtomaa- ja sekatavarakaupaksi” 

itseään nimittävä puoti, jota muutamat pitivät kolonialismin ja impe- 
rialismin hirvittävänä luomuksena. Asiat ovat kuitenkin muuttuneet, kun 
liberalismi, vapaa markkinatalous ja demokratia ovat alkaneet kukoistaa 
myös entisissä kehitysmaissa. 

Siirtomaista eli nykyisistä kehittyvistä maista ei tuoda meille enää 
vain kanelia, sokeria, kahvia, pippuria, meiramia, taateleita ja viikunoita. 
Siirtomaista ei rahdata ainoastaan luumuja, banaaneja, kultaa, alumiinia 
ja uraania. Kehittyvistä maista laivataan myös high-tech-tavaroita, kuten 
tietokoneita, stereoita ja televisioita, mutta ennen kaikkea vaatteita. Juuri 
muualla niitä ei enää tehdäkään. Tämä työnjako hyödyttää sekä länsi- 
maita, jotka saavat edullisia tuotteita, että kehittyviä maita, joihin kan- 
sainväliset suuryritykset luovat työpaikkoja. Aasian, Afrikan ja Lähi-idän 
nousevien suurvaltojen ongelmana ei ole enää omien pääomien puute, 
länsimaisten sijoitusten vähyys tai bruttokansantuotteen pienuus vaan 
paikallisten työolojen kurjuus. Raaka-aineiden ja ihmisten riisto on lie- 
ventynyt ”pieneksi kurjuudeksi”, jota esiintyy työpaikoilla. Sitä vastaan 
kamppailee länsimaisen liberalismin hedelmä, kuluttajien eettinen tie- 
toisuus, joka tosin muuttuu helposti kaksinaismoralistiseksi. 

Erään ruotsalaisen vaatetusketjun esitteessä kerrotaan nyt, että yritys 
valvoo tarkoin alihankintafirmojensa työolosuhteita ja noudattaa Maail- 
man työjärjestö ILO:n sertifikaatteja. Yhdistyneiden kansakuntien alaisen 
järjestön mukaan jokainen säädöksiä noudattava firma pitää huolen siitä, 
että työnantaja takaa työntekijälle riittävän palkan, kohtuullisen vapaa- 
ajan ja inhimilliset työolot.29! Tämä kertoo pohjimmiltaan puolustelusta. 
Ensinnäkin kuluttajien huono omatunto piinaa heitä itseään niin, että he 
ovat alkaneet painaa huonolla omallatunnollaan myös vaatekaupan omaa- 
tuntoa. Toiseksi kauppiaiden ja maahantuojien huono omatunto johtaa 
helposti kosmetiikkaan ja väistelyyn. Sertifikaateilla tapahtuvassa oman- 
tunnon lievittelyssä saattaa siis olla kyse vain harkitusta kuluttajapoli- 
tiikasta ja markkinamekanismien reaktiosta kysyntää säätelevään moraa- 
liseen huoleen. Kuluttajien kiinnostus esineiden ja tavaroiden alkuperään 
on epäilemättä aitoa. Sen sijaan firmojen toimet, joilla tähdätään inhimil- 
lisiin työoloihin, osoittautuvat usein näennäisiksi. Ne ovat pelkkä höyry- 
rauta, jolla silitetään kuluttajien tietoisuuteen syntyneitä ryppyjä. Kuka 
tosiasiassa haluaisi maksaa enemmän palkkaa? Moraalinen eetos ei tule 
ihmisten sisältä. Se ei perustu hyvyyteen tai oikeudenmukaisuuteen si- 
nänsä vaan yritykseen välttää haittoja ja tavoitella hyötyjä. Vääryydet 
tehdään aina, jos ne vain pystytään salaamaan. Ja mikäli ne paljastuvat, 
niitä sovitellaan juuri ja juuri sen verran kuin kuluttajien tyynnyttä- 
miseksi on tarpeen. 

Tietoinen kuluttaja onkin kauppaliikkeille hankala asiakas. Myös 
hänen oman taloudellisen etunsa mukaista olisi käyttää lapsityövoimaa, 
halpatyövoimaa ja riistoimperialismin varjossa valmistettuja tuotteita. 
Hänen oikeudenmukaisuuden vaatimuksensa estävät kuitenkin valmista- 

jia tuottamasta hyödykkeitä halvalla ja tehokkaasti. Valmistajien edun 
mukaista olisi joko piilottaa kyseenalainen toiminta tai todistella, ettei 
työkulttuuriin tai tuotantotapaan liity mitään moraalisia ongelmia. 

Markkinoita ohjaa nyt kuluttajien tietoisuus. Valmistajat ja kauppiaat 
vaalivat siveyden sipulia ja nuhteettomuuden nutturaa niin kuin nunna 
kaapunsa helmaa. Tämä politiikka on myös valheellista. Jos kuluttajat 
tietäisivät, mitä vaatteet ja muut esineet maksaisivat, mikäli ne tuo- 
tettaisiin inhimillisissä oloissa, he kävelisivät kaduilla alasti ja vaatisivat 
massaompelulinjojen, myrkyllisten värjäämöjen, huumaavien liimaamojen 
ja pölyisten pakkaamojen palauttamista. 


Lapsityö ja aikuisviihde 


Samalla kun keskiluokkaiset perheenäidit hätäilevät pedofiliaongelman ja 
insestihuoltensa kanssa, he pukevat tietämättään päälleen lapsityövoi- 
malla valmistettuja vaatteita. He tuskin aavistavat, että koko länsimainen 
talousjärjestelmä romahtaisi ilman lapsityövoiman käyttöä. Lapseksi lue- 
taan ILO:n sertifikaateissa alle viisitoistavuotias. 14-vuotias on siis lapsi 
mutta 15-vuotias ei ole. Jos vaatteesi on läpäissyt sertifikaatin, se voi olla 
15—18-vuotiaan lapsen ompelema. Eettiset työnantajat vetoavatkin siihen, 
että he eivät käytä 0—14-vuotiaiden lasten työvoimaa, ja siihen, että teke- 
mällä työtä vanhemmatkin lapset saavat riisikupillisen sekä mahdolli- 
suuden koulutukseen: ”Nälänhätä poistuu väestönkasvultaan mustimmil- 
lakin alueilla, ja muutoin nämä ihmiset kuolisivat nälkään.” Tämän mu- 
kaan kuluttajien ei kannattaisi ostaa mitään vaatteita, ellei niitä ole 
valmistettu lapsityövoimalla! 

Työelämän ongelmia eivät ole vain sen yksityiskohdat, kuten ylityö, 
liikatyö, vuorotyö tai työ vuorotta. Ongelma on työ sinänsä. Tämä tulee 
näkyviin erityisesti suhtautumisessa lapsityövoimaan. Lapsilla teetettävä 
työ on yksi työelämän tabuista huumeiden, työhön liittyvän seksin ja 
seksityön rinnalla. Monien ihmisten mielestä työ on yhtä pahaa kuin 
seksi. Se on siis kiellettävä lapsilta. Mutta miksi aikuisen käyttäminen 
työvoimana olisi moraalisesti oikeutetumpaa kuin lapsen? Jos työn olemus 
kerran on paha, miksi työn teettäminen aikuisillakaan olisi oikein? Vas- 
taavasti: jos seksinkin olemus on paha, miksi aikuiset saavat harjoittaa 
seksiä mutta lapset eivät? Miksi aikuiset saavat ostaa ja juoda viinaa 
mutta lapset eivät? Miksi aikuiset saavat katsella televisiosta väkivaltaa 
ja pornoa mutta lapset eivät? Miksi aikuiset saavat mennä ravintoloihin ja 
juopotella siellä mutta lapset eivät? Miksi aikuiset saavat tehdä ylipäänsä 
kaikkea mitä lapset eivät? 

”Lapsilta kieltäminen” on yleisimpiä kaksinaismoralismin muotoja. 
Edellä luetellut paheet vaikuttavat nimittäin yhtä vahingollisesti (tai 
nautinnollisesti) sekä aikuisiin että lapsiin. Niinpä pulmien ydin ei ole- 

kaan lapsiporno vaan porno sinänsä, ei lasten väkivaltaisuus vaan väki- 
valtaisuus sinänsä, ei lasten alkoholisoituminen vaan juoppous sinänsä, ei 
lasten huono käytös vaan huono käytös sinänsä. Myös lapsityövoiman 
käyttämiseen liittyvä huoli paljastaa, että työn oma olemus on moraaliton 
ja paha. Lapsityövoiman kieltäminen ei tee aikuistyövoiman käytöstä lap- 
sityövoiman riistoa parempaa. 

Lapsityövoiman käyttöön liittyy tietenkin useita erityisongelmia. Sen 
käyttöä kyseenalaistaa tosiasia, että työelämään osallistuminen estää 
lapsia käymästä koulua. Mutta sama pätee myös aikuisten maailmaan. 
Työ estää myös opinhaluisia aikuisia sivistämästä itseään. Tämä näkyy 
suomalaisessakin koulutus- ja työvoimapolitiikassa, kun työssä käyvät 
eivät ehdi ja työttömät eivät saa opiskella. Niinpä lapsityövoiman käyttöä 
koskeva esimerkki valottaa ja vahvistaa työelämän takana lymyilevän 
periaatteellisen ongelman, jossa sivistykselliset motiivit ja taloudelliset 
tekijät puhuvat toisiaan vastaan. 


”Made in” -leiman etäisyys ja läheisyys 


Statusesineiden tuotannon ja vaatetusbisneksen kautta näkyy, miten 
työelämä tuottaa epäarvoja ihmisten oman narsismin varassa. Työelämä 
itse vaatii näyttävää pukeutumista ja osallistumista kuluttamisen kierto- 
kulkuun. Samasta syystä toiset ihmiset joutuvat työskentelemään epä- 
inhimillisissä oloissa. Työn kurjuus kiertyy kehälle: työ on ihmisen on- 
nettomuuden alku ja loppu. Muoteihin ja luksusesineisiin ei liity välttä- 
mättä henkisiä eikä materiaalisia arvoja. Työelämässä ja kulutuskulttuu- 
rissa pinnistellessään ihmiset huhkivat ja kiroilevat turhaan. Sitten he 
potevat huonoa omaatuntoa, kun heidän vaivansa on valunut hukkaan. 
Firmat ja valmistajat koettavat siirtää tuotantonsa niihin maihin, 
joissa työoloja koskeva lainsäädäntö on vielä niin huono, että he eivät voi 
parantaa oloja itse. Todellisuudessa he eivät haluakaan korjata olosuh- 
teita, koska se tulisi heille kalliiksi. He käyttävät takaperoista lainsää- 
däntöä verukkeena sille, että he voivat vielä teettää tuotteensa halvalla. 
Kalliiksi käyneen työn siirtäminen halpamaissa tehtäväksi ja halvan työ- 
voiman tuominen kalliisiin maihin ovat nykyaikaisen orjakaupan muotoja. 
Se onnistuu niin kauan kuin maailmassa riittää takapajuisia ja sotien 
runtelemia valtioita. Kun Japani muuttui yhdeksi maailman kalleimmista 
maista 1970-luvulla, firmat siirsivät halpatuotantonsa Etelä-Koreaan, 
Malesiaan, Taiwanille ja Thaimaahan. Nyt nekin ovat kehittyneitä teolli- 
suusvaltioita, joiden kaupungeissa astelee pohatoita ja pankkiireita. 
Sitten firmat siirsivät tuotantonsa Bangladeshiin, Burmaan, Indonesiaan 
ja Vietnamiin. Kun nämä maat ovat nousseet jaloilleen, jäljelle jää vielä 
Kiina, jossa ammattiyhdistyksiä ei sallita, sekä Intia, Pakistan ja Tiibet. 
Kun ne ovat selvittäneet omat ongelmansa, tuotanto siirtyy Irakiin, 

Iraniin, Afganistaniin, Tadzhikistaniin, Turkmenistaniin ja Uzbekistaniin, 
joista löytyy runsain rivein työttömiä ompelijattaria. Työn made in -leima 
lähestyy taas uhkaavasti Eurooppaa. 

Globalisaatio johtuu halvan työvoiman etsinnästä, mutta globalisaation 
vaikutuksesta työn hinta myös vähitellen tasoittuu ympäri maapallon, ja 
halvan työvoiman saarekkeita jää entistä vähemmän. Tilastollinen totuus 
on kuitenkin edelleen se, että 1,4 miljardia ihmistä eli lähes puolet maail- 
man työvoimasta joutuu tulemaan toimeen kahden dollarin päiväpalkalla, 
ja alle yhdellä dollarilla elää päivittäin 550 miljoonaa ihmistä. 292? Työ- 
markkinoiden globalisaatiolle vallitsevat siis erinomaiset edellytykset. 
”Globalisaatio” onkin aikamme kirosana, melkein kuin ”natsismi” aikoi- 
naan. Kehitysmaissa globalisaatio toteutuu muun muassa halpatyövoiman 
käyttönä, ja kehittyneisiin maihin se luo pääomien maastapakoa, yritys- 
kaappauksia ja työttömyyttä. Globalisaation käsiteteoreettinen jakaminen 
sosiaaliglobalisaatioon ja talousglobalisaatioon on turhaa ja ideologista, 
sillä ilmiötasolla nämä asiat esiintyvät joka tapauksessa yhdessä. Talous- 
globalisaatio hallitsee kulttuurin ilmiöitä tuoden sosiaalista kurjuutta 
työvoiman ”delegoinnin” ja ”priorisoinnin” periaatteillaan myös sinne, 
missä sitä ei vielä ole. 

Pakkokansainvälistämistä voidaankin pitää vahvoihin kansallisvaltioi- 
hin ja rajoihin nojaavan nationalismin vastatendenssinä. Hyvinvointia voi- 
taisiin omasta mielestäni luoda kansallisvaltioihin nojaavan rationalis- 
min, demokratian ja utilitaristisen protektionismin sisällä. Sekä alipalk- 
kausta että lapsityövoiman käyttöä voidaan parhaiten valvoa ja rajoittaa 
silloin, kun kansainvälisiä suuryrityksiä ei muitta mutkitta päästetä 
riistämään kehittyvien maiden työvoimaa, vaan valtiot päättävät työ- 
olosuhteista kansallisella tasolla sekä omien kansanvaltaisten periaattei- 
densa pohjalta. Tämä olisi eduksi länsimaille itselleen, sillä globalisaation 
orjuuttavat vaikutukset ovat alkaneet viime vuosina koskea myös Suomen 
kaltaisia maita: ”Se on nyt sitä lopalisaatiota”, sanoi lankulle laitettu 
Lauri, kun lopputilin sai. Sama pätee pataan pantuun Perttiin ja hil- 
jaiseksi hiillostettuun Heikkiin. 

Olisi tietenkin yksinkertaistavaa arvostella poliittisen vallan käyttöä 
olemalla itse sen kulttuurin jäsen, joka tuota valtaa käyttää. Tällaisen 
kritiikin esittäminen ei tosin johda vielä kaksinaismoralismiin, joka kiel- 
tää ongelmat, mutta kylläkin moralismiin, joka arvostelee ilmiöitä tunnus- 
tamatta omaa osuuttaan niiden syntyyn. Työyhteiskunnan jäseninä olem- 
me tietenkin itse syypäitä kehnoon kulutusketjuun. Arvostelemisen sijasta 
voisimme siis korjata asioita tekemällä moraalisia kulutuspäätöksiä. 
Kuluttajien valtaa ei pidä aliarvioida, sillä parhaimmillaan kuluttajien 
ostopäätökset vaikuttavat enemmän kuin ahkerinkaan äänestäminen 
vaaleissa. Sitä paitsi markkinoilla vaalit ovat joka päivä. 

Työ rangaistuksena 


Työn käyttäminen rangaistuksena on yhtä vanhaa kuin ihmiskunta. 
Kristillisen ajatteluperinteen mukaan työtä käytti rangaistuksena alun 
perin Jumala. Jumala rankaisi ihmistä hänen tottelemattomuudestaan ja 
tuomitsi ihmisen työhön ja vaivaan. Jo Mooseksen kirjan ensimmäisessä 
luvussa taivaallinen Herra panee ihmisen viljelemään ja varjelemaan 
maata??? mutta hetkeä jäljempänä seuraavassa syntiinlankeemuskerto- 
muksessa hän varta vasten rankaisee ihmistä ja toteaa, että ”otsasi hiessä 
sinun pitää syömän leipäsi”.294 

Myös ihminen itse on voinut keksiä työn kurjan olemuksen. Hän on 
oivaltanut koko elämänsä olevan vain tuota kurjuuden ja vaivan kylläs- 
tämää ponnistelua niin, että Raamatun kirjoittajien sanatkin ovat synty- 
neet ainoastaan tämän tosiasian vahvistukseksi ja vertauskuvaksi. Työn 
kurjuus tunnetaan lisäksi muhamettilaisessa perinteessä. Sen sijaan 
buddhalaisessa ja hindulaisessa ajattelussa työtä ei arvoteta yhtä kieltei- 
sesti kuin länsimaissa, mutta työtä ei pidetä myöskään yhtä tärkeänä 
kuin lännessä, jossa noudatetaan protestanttista etiikkaa. Hindulaisessa 
filosofiassa työnteolla ei ole juuri sijaa, vaan sen asemasta puhutaan 
suoraan kärsimyksestä. Hindulaisen käsityksen mukaan koko elämä on 
kärsimystä, ja ajatuksen kyllä ymmärtää, kun katsoo ympärilleen Inti- 
assa: harva tekee työtä, ja välinpitämättömyys vallitsee kaikkialla. Myös 
jatkuva työttömyys voi siis tuottaa kärsimystä, ja seurauksena on todelli- 
nen fakiirin kohtalo: elämä vailla ruokaa, vaatteita ja muita tarve- 
esineitä. Rangaistukselta ei siis välty myöskään työtä pakoilemalla, sillä 
seurauksena on luonnon kosto: ”Joka ei työtä tee, sen ei syömänkään 
pidä.”295 

Todetessaan edellä mainitulla tavalla apostoli Paavali tosin halusi 
kieltää työtä tekemättömiltä seurakuntalaisilta vain syömisen, mutta 
muutoin he saivat tehdä joutilaisuutensa puitteissa mitä tahtoivat. Tul- 
kittaessa Raamatun tekstejä eksistenssihermeneuttisesti sen jokainen 
lause tulisikin nähdä osana alkuperäistä elämänyhteyttä. Niinpä tämän- 
kin Paavalin toteamuksen jyrkkyys oli seurausta lähinnä siitä, että suuri 
osa kristillisen alkuseurakunnan jäsenistä eli nopean maailmanlopun odo- 
tuksessa ja vältteli sen vuoksi tekemästä työtä. Siksi lauseen työhön 
piiskaava sisältö ei tue kovin hyvin sitä väitettä, että kristinusko sinänsä 
olisi alistettua pelkälle työnteolle ja vaivalle. Tällainen sisältö kristilliseen 
perinteeseen muodostui vasta protestanttisen uskonpuhdistuksen vaiku- 
tuksesta. Kuvaa siitä antaa Martti Lutherin käänteinen optimismi. Kysy- 
mykseen ”mitä tohtori tekisi, jos huomenna tulisi maailmanloppu”, hänen 
kerrotaan vastanneen seuraavasti: ”Istuttaisin omenapuun.”29% 

Suomen ja muiden sivistysmaiden ratifioima ”Pakollista työtä koskeva 
sopimus” sallii nyt työn käyttämisen myös juridisena rangaistuksena.?97 

Länsimaisessa oikeuskäytännössä rangaistuksia voidaan tehostaa lisää- 
mällä vapausrangaistuksiin työsuorituksia. Ihminen voidaan tuomita 
pakkotyöhön, tai hänet voidaan määrätä suorittamaan rangaistuksensa 
työsiirtolassa. Se on vankilalaitos, jossa tuomitut tekevät päivisin jotakin 
yhteiskuntaa hyödyttävää työtä, esimerkiksi rekisterikilpiä. Entisessä 
TSekkoslovakiassa vangit moukaroivat kokoon myös autoja. 

Työn näkeminen rangaistuksena saattaa viisastaa meidän aikamme 
ihmisiä yhdellä tavalla: jos työ tuntuu rangaistukselta, se on yleensä 
turhaa. Tärkeät asiat syntyvät kuin itsestään ja iloiten, eivät ikenet 
verillä tai hampaat irvessä. Jos siis työ tuntuu kärsimykseltä, lopeta heti 
äläkä tee! Kun teet vain sitä, mitä haluat, työ on sinulle ilo, ja se sujuu 
ilman kärsimystä. Myös lopputulokset tuottavat iloa kaikille. Työn 
kärsimysluonne puolestaan kertoo, että suoritat vapausrangaistusta, 
jonka lopputuloksena saadaan rekisterikilpiä ja takamoottorisia Skoda- 
autoja — ei muuta. 

Työn rangaistusluonnetta pohdittaessa on syytä puuttua lyhyesti myös 
siihen, voiko työ olla syntiä tai sairautta. Kuten edellä näimme, työ on 
voitu määritellä rangaistukseksi virallis-formaalisti. Kirkkojen piirissä 
tietyt työn lajit on puolestaan määritelty synniksi. Esimerkiksi ammatti- 
varkaan työ on mitä paheellisinta syntiä, sillä seitsemäs käsky sanoo ”älä 
varasta”. Käskyjen tärkeysjärjestyksessä kolmas puolestaan lausuu 
”muista pyhittää lepopäivä”. Niinpä työnteko pyhäpäivisin on kirkon 
opetuksen mukaan syntiä, vaikka myös monilla sunnuntaityötä paiskivilla 
papeilla on kokemusta syyllistymisestä juuri tuohon syntiin. 

Saksalaisen sosiologin Max Weberin mielestä työstä tuli pyhää, kun 
työllä lunastettu vapaa-aika tuotettiin ankaran raadannan kautta.29% 
Uudella ajalla työhön alettiin liittää erityistä moraalista arvoa, koska sen 
kautta tuotettiin elämälle välttämättömiä hyödykkeitä ja vapaa-aikaa. 
Työn pyhänä pitämisen mahdollisti se, että työaika ja vapaa-aika 
erotettiin toisistaan. Pyhäpäivän työkiellon vuoksi myös työtä itseään 
saattoi pitää pyhänä. Kun ahkeroiminen oli pyhää, niin vapaa-aikakin 
tuntui pyhältä. Ja kääntäen: kun pyhäpäivä omistettiin levolle, ansaitun 
huilailuhetken kautta työkin maistui taas palkitsevalta. 

Nyt, kun työ ei ole pyhää vaan pakko, jolle voidaan altistua seitsemän 
päivää viikossa, vapaa-aikakaan ei tunnu enää pyhältä. Oma aikamme 
eroaa protestanttisen etiikan yhteiskunnasta siinä, että työtä ei pidetä 
enää vain välineenä lepopäivän saavuttamiseen, vaan se on kohotettu 
itseisarvon asemaan. Asian voi sanoa myös niin, että kun työ sinänsä on 
pyhää, niin mikään inhimillinen ei ole pyhää. Työ tunnustetaan taas 
orjuutuksen muodoksi. Sunnuntaisin työskentelivät ennen vanhaan vain 
pyhät miehet, papit. Nykyään työ on taas mitä syvintä syntiä, kun sitä 
tehdään myös pyhäpäivinä, olkoonkin että tekijät saavat tunneistaan 
kaksinkertaisen palkan. 

Sen sijaan työtä ei ole useinkaan määritelty sairaudeksi, paitsi silloin 
kun liiallinen työinto on voitu tulkita merkiksi maanisuudesta. Mutta 
liika työ voi tehdä ihmisen fyysisestikin sairaaksi. Työelämän pääasialli- 
nen pahe on kuitenkin työttömyys. Ihminen tekee työtä synnin tähden ja 
syntiä työn vuoksi. Myös ollessaan työttömänä hän tekee syntiä. — Voi 
ihmisparkaa. 


Mieluummin PÄÄSY KIELLETTY kuin EI ULOSKÄYNTIÄ. 


Stanislaw Jerzy Lec 


TYÖELÄMÄN ULOSKÄYNTI 


Lopettaminen on useasti vaikeampaa kuin aloittaminen, ajatelkaamme 
vaikkapa parisuhdetta tai tupakointia. Sama pätee työntekoon. Ihmiset 
pelkäävät työnteon lopettamista, koska he epäilevät, etteivät he saa 
mitään tilalle. Joskus ihmiset pelkäävät keskeyttää jopa omaa työttömyyt- 
tään, sillä he olettavat (aivan oikein), että he eivät saa tilalle mitään. 
Työnteon lopettava ihminen saa takaisin vapautensa. 

Työtä löytää nykyään helposti ja työpaikassa pysyminen onnistuu, kun 
noudattaa kahta ohjetta: (1) pidä ystävät lähellä mutta viholliset vielä 
lähempänä, ja (2) älä koskaan kävele sellaisen pärekaton päällä, jonka 
alapuolella on kylmäkäymälä. Nämä lauseet eivät ole onnittelukortti- 
tekstejä. Siitä, joka ymmärtää niiden perusteet, tulee profeetta. 

Työstä irtisanoutuminen ei ole yksinkertaista, jos olet noudattanut 
edellä mainittuja sääntöjä. Työnantajasi pitää sinusta ja saattaa nostaa 
palkkaasi, mikäli hän saa tietää lähtöaikeistasi. Toisaalta paluu joutilai- 
suuteen on vaikeaa, sillä ihminen ei saa olla työttömänä nyky-yhteis- 
kunnassa. Niinpä työstä vapautumiseksi on käytettävä verukkeita, kuten 
sairastamista. Eräät työelämän piirteet suorastaan tukevat ihmisen 
palaamista työelämän ulkopuolelle. Työelämä onkin kiertolinko, joka 
sinkoaa kyytiläisensä keskipakoisvoiman tavoin kalliolle kukkulalle: 
kipsi-, lasta-, kainalokeppi- ja vedosmiesten VMTL-rekeen.?99 

Ihmisen ei tarvitse useinkaan valehdella olevansa sairas, vaan työssä 
ollessaan hän tulee oikeasti sairaaksi. Mitä enemmän työtä tekee, sitä to- 
dennäköisemmin kohtaa työuupumuksen. Työuupumukseen liittyy masen- 
nusta ja erilaisia psykosomaattisia ja fyysisiä oireita, kuten lihomista, 
sydämen rytmihäiriöitä, väsymystä ja ruoansulatusvaivoja. Niiden perus- 
teella ihmisille myönnetään sairauslomaa. Näin työ itse tukee työstä 
vapautumista. 

Työelämästä poistutaan yhä harvemmin suoraan eläkkeelle. Iäkäs 
työntekijä saa yleensä ensin erorahan tai ilmoituksen, jonka tuloksena 
hänet siirretään työttömäksi tai työttömyyseläkkeelle. Hän saattaa joutua 
myös varhaiseläkkeelle, jos työ on vienyt hänen terveytensä niin, että hän 

osoittautuu työkyvyttömäksi. Osa ihmisistä poistuu työelämästä ”luonnol- 
lista tietä”, mikä tarkoittaa, että työntekijä kuolee työssä ollessaan. Ta- 
vallisesti hän ei ole tuossa vaiheessa ollut enää pitkään aikaan kovin 
jämäkästi kiinni elämässä muutoinkaan. Kuolemaa ennen eläkeikää 
edeltää usein vaikea sairastaminen, joka on työperäistä. 


Ja sitten mentiin lääkäriin... 


Kokeellisten tieteiden ja luonnontieteellisen maailmankuvan valta ihmis- 
ten elämään on niin suuri, että lääketieteellisesti todettu sairaus kelpuu- 
tetaan perusteeksi melkein mihin tahansa, jopa työstä vapauttamiseen. 
Todellisuudessa työelämän ongelmia pitäisi hoitaa filosofisin, psykologisin 
ja sosiologisin keinoin, sillä ongelmat johtuvat useimmiten vääristä ja 
pahoinvointia tuottavista ajattelutottumuksista, elämäntavoista ja ihmis- 
suhteista. Mutta työelämän tuomioistuimet uskovat vain konkreettisia 
faktoja: ihmisen täytyy olla fyysisesti kipeä ja kliinisesti sairas, jotta 
hänen tilaansa voitaisiin parantaa. Tosiasiassa ongelma voi olla työ- 
yhteisön sisällä. Se voi olla alkuperältään normatiivinen tai johtua ihmis- 
ten suhteista. Tiede haluaa omassa näköalattomuudessaan hoitaa vain 
sairaita seurauksia: työelämän tuottamia potilaita. Niinpä ihmisen täytyy 
ensin tulla fyysisesti sairaaksi, jotta oire näkyisi ja ihminen voitaisiin 
vapauttaa edes hetkeksi työn tuottamista ongelmista. 

Työelämän omaa sairautta ei hoideta; hoidetaan vain sen tuottamia 
oireita. Niinpä vapautuksia haluava ihminen tulee aidosti sairaaksi, tai 
hän tekeytyy sairaaksi. Useasti myös lääkäri tekeytyy ”lääkäriksi”, uskoo 
valehtelevaa potilasta ja myöntää hänelle sairauslomaa. Hän esimerkiksi 
katsoo työntekijän olevan niin stressaantunut, että tämä tarvitsee lomaa 
vaikka ei olekaan oikeasti sairas. Kyseinen valheellisuus tuottaa oman- 
tunnontuskia lääkäreille, ja he ovatkin korjanneet moraaliaan niin, että 
armosta annetut sairauslomat on laillistettu tekemällä mitä erilaisim- 
mista oireista virallisesti ”sairauksia”. Niiden kautta työhelpotukset on 
saatettu hoitokäytäntöjen piiriin. Työn tuottamista ongelmista on siis 
määritelty sairauksia, jotta lääkärit voisivat hoitaa niitä tauteina ja myön- 
tää vapautuksia tarvitseville sairauslomaa. Tämän vuoksi esimerkiksi 
stressi on nykyisin sairaus.300 Todellisuudessa stressaantunut ihminen ei 
tarvitsisi välttämättä sairauslomaa lainkaan; vain hänen surkeita työ- 
olojaan pitäisi korjata. Sairaus on työpaikalla. 

Lääkäreiden valta johtuu tieteellisen ajattelun historiasta: mitä erilai- 
simpia ihmissuhdeongelmia on haluttu tutkia koeputkessa. Onkin harmil- 
lista, että työelämän ongelmia hoitavat vain lääkärit. Tähän on tultu, 
koska työelämästä vapauttamisen avaimet suotiin alun perin vain lääkä- 
reille. Taustalla vaikuttaa kokeellisten tieteiden ylivalta ja tieteen natura- 
listinen perinne: tautien piti olla ”todistettavia”, siis oireiltaan havaittavia 

ja konkreettisia. Vain somaattiset taudit voitiin tunnustaa sairauksiksi, ja 
vain sairauksien perusteella voitiin arvioida ihmisten ja yhteisöjen tilaa. 
Tämä on loihtinut lääkäreiden käsiin paljon valtaa. He tekevät työelämää 
koskevia eläke-, lomautus- ja vakuutuspäätöksiä. Paljon paremmin työ- 
elämän oireita voisi hoitaa sosiologi tai filosofi. Tauti on usein työelämän 
sisätauti, jota pitäisi hoitaa tähystämällä potilaan sisään, tutkimalla 
aiempia ”leikkausarpia” ja perehtymällä potilaan historiaan ja elämän- 
tapoihin, esimerkiksi liikuntatottumuksiin ja ruokavalioon. Kohteena on 
tällöin koko työelämä, jonka viihtyisyys on sidoksissa lantion joustoon, 
kuten Marco ”jenkkakahvat sulamaan” Bjurström sanoisi. 

Nykyisessä tilanteessa eletään noitalääketieteen aikaa. Lääkäreitä 
käytetään työelämän passipoikina, joiden tehtävänä on hyväksyä tai kiel- 
tää sairauslomahakemuksia. Lääkärit itse tietävät tämän. Työpaikoille on 
luotu oma työterveyslääkärijärjestelmä. Todellisuudessa ”työterveys” ei 
ole sen kummallisempi asia kuin terveys muutoinkaan. Työterveyslääkä- 
reitä on perustettu, koska ne ovat työnantajien edun mukaisia ja kuuluvat 
elimellisenä osana työelämän patologiseen kokonaiskorpukseen. Työter- 
veyslääkäreiden tehtävänä on tunnistaa, milloin oireita valittava potilas 
haluaa vain sairauslomalle ja milloin hän on oikeasti kipeä. Jos työntekijä 
menisi yksityislääkärille, yksityislääkäri saattaisi kirjoittaa tutulle ja 
hyvälle asiakkaalleen viisi viikkoa sairauslomaa varsin kevyellä kynän- 
käänteellä. Niinpä työnantajat eivät voi luottaa yksityis- eivätkä arvaus- 
keskuslääkäreihin. Työterveyslääkärijärjestelmä mahdollistaa työelämän 
toiminnan kohtuullisella hyötysuhteella, kun aina on sentään joku ihmi- 
nen työssä, eikä kaikkia ole määrätty teho-osastolle. 

Suomessa on työterveyslääkärijärjestelmä, jotta sairastamista ei käy- 
tettäisi töistä poissaolon verukkeena. Mutta myös työterveyslääkärijärjes- 
telmään piiloutuu porsaanreikiä. Työterveyslääkärit ovat työnantajiensa 
asiakkaita tai heidän palkkalistoillaan aivan niin kuin sairauslomaa ha- 
kevat työntekijätkin. Myös työterveyslääkäri on työntekijä ja saattaa olla 
itse aika ajoin potilaana. Keskeinen kysymys on, kumpi velvoittaa työ- 
terveyslääkäriä enemmän, hänen taloudellinen sitoutumisensa työnanta- 
jaan vai hänen solidaarisuutensa ja säälinsä, jota hän saattaa tuntea 
työpaikkansa työtovereita kohtaan. On mahdollista, että työterveyslääkäri 
pysyy kuuliaisena palkkansa maksavalle työnantajalleen ja määrää sai- 
rauslomaa kitsaasti pitääkseen työntekijät työssä. Toisaalta on mahdol- 
lista, että lääkäri määrää työntekijöille helpotuksia siksi, että hän tuntee 
vihaa työnantajaansa kohtaan ja katsoo työyhteisön olevan jo niin pilalla, 
että hän mielihyvin määrää kaikille halukkaille sairauslomaa — ja tekee 
tämän vieläpä työnantajansa vahingoksi. 

Todellisuudessa lääkäriä ei pitäisi sitoa minkään muun kuin lain, lää- 
kärinvalan ja hänen lääkärinetiikkansa.30! Mutta käytännössä varsinkin 
työelämää koskevien päätösten teossa harkintavalta on suuri. Minkälai- 
nen ihminen on kypsä eläkkeelle? Aiheuttaako iskiashermoa painava väli- 

levyn pullistuma todella kipua vai ei?302 Määrätäkö mieluummin pari päi- 
vää sairauslomaa kuin lähettää ihminen viikon kestäviin tutkimuksiin? 
Onko alkoholismi sairaus vai pelkkä elämäntapavalinta, 3088 entä masen- 
nus, uupumus, stressi tai persoonallisuushäiriö? Jotta lääkärit voisivat ke- 
ventää moraalisen harkintansa taakkaa, yhä useammista työelämän omi- 
naisuuksista on jouduttu tekemään viranomaisten paperissa sairauksia. 

Yleisimpiä työkyvyttömyyttä aiheuttaneita sairauksia, joiden perus- 
tella myönnetään eläkkeitä, ovat mielenterveyden häiriöt sekä tuki- ja 
liikuntaelimistön sairaudet.304 Suomen eniten myyty lääke (särkylääke 
Buranan jälkeen) on masennuslääke Cipramil.305 Lääkärien ja lääkitse- 
misen kautta hahmottuu vain työperäisen sairastamisen osaongelma. Pää- 
ongelmana on biologiseen ja luonnontieteelliseen ihmiskuvaan liittyvä 
käytäntö, jossa työympäristöjen pulmatilanteet hahmotetaan yksipuoli- 
sesti sairauksiksi. Sairaaksi määritteleminen toimii työstä vapauttamisen 
tekosyynä, ja lääkkeitä määrätään, jotta voitaisiin sanoa, että on hoidettu. 

Työn ja lääketieteen kiertokulku on itseään elättävää ja toinen toistaan 
tukevaa. Kun työ tekee sairaaksi, se työllistää lääkäreitä. Lääkärit puoles- 
taan omistavat paljon lääketehtaiden osakkeita. Kun lääkärit määräävät 
työperäisiin tauteihin lääkkeitä, heidän ansionsa paranevat, vaikka sai- 
rastamisesta sinänsä koituu kansantaloudellista tappiota. Sen puolestaan 
maksaa suureksi osaksi julkinen talous, jolloin myös työssä sairastaminen 
palvelee teollisuuden ja työnantajien etuja. Käytännössä sairaus merkit- 
see tulonsiirtoa työtuloa vaille jäävältä sairauslomalaiselta lääketehtaille 
ja lääkäreille. Niinpä lääkärit ovat heitä itseään elättävän kapitalismin 
puolella. Tehokkaampi keino hoitaa asioita olisi parantaa työoloja niin, 
että sairastamishalu kaikkoaisi ja myöntää vapautuksia työstä muilla 
kuin lääketieteellisillä perusteilla. 


Burnout 


Masennus on niin yleinen kansantauti, että sen aiheuttajaa voisi etsiä 
vesijohtovedestä. Yksi suosituimpia työstä vapautumisen keinoja onkin 
juuri burnout eli työuupumus. Se on myös uskottava, koska se johtuu 
suoraan työstä ja todistaa, kuinka uhrautuva ja tunnollinen työntekijä on 
ollut. Kun hyvistä työsuorituksista ei saakaan palkinnoksi lisää vapautta 
vaan lisätöitä, ihmistä uhkaa loppuun palaminen, ja työn hallinta karkaa 
käsistä. Ketjukuormituksen uhriksi joutunut voi huokaista niin kuin 
Tommy Hellsten kirjassaan: ”Saat sen mistä luovut.”306 — Hän voisi myös 
jatkaa: ”Mutta miksi en koskaan saa sitä, mitä haluan, kuten vapaata 
aikaa?” 

Tehokkuudesta kertovan viestinsä vuoksi burnoutilla on korkea moraa- 
linen arvo. Se on turvallinen eettinen selkänoja, tae ja vakuutus. Aika- 
kausi- ja kuvalehdistä olemme voineet lukea, että burnoutiin ei sairastu 

kuka tahansa. Burnout on jet set -piirien ammattitauti. Juuri missään ei 
puhuta kassaneitien, tarjoilijoiden, matkaoppaiden, siivoojien tai vartijoi- 
den burnoutista. Heillä ei ole uraa, joka oikeuttaisi burnoutin. Sen sijaan 
puhutaan elokuvaohjaajien, filmitähtien, muotitaiteilijoiden ja tango- 
kuninkaiden burnoutista. Julkkiksena ollessaan on suorastaan suositelta- 
vaa sairastua burnoutiin. Se lisää julkimon julkisuusarvoa, jos ei ole ollut 
pitkään aikaan mitään repäisevää kerrottavaa. Burnoutia voi käyttää 
myös menekin edistämiseen. Esimerkiksi poplaulajan kannattaa havahtua 
kertomaan parin vuoden takaisesta burnoutistaan juuri uuden levyn- 
julkaisunsa kynnyksellä. Masennuksella on myyty jopa tasavallan presi- 
dentin muistelmia. Ja mikä onkaan lohduttomampi saldo loppuun pala- 
mista potevasta ajastamme kuin TV-koomikon masennus? 

Epäilemättä on olemassa myös aitoa masennusta, mutta sen syitä 
käsittelin jo kuvatessani työelämän olemusta. Täsmällinen kuvaus työ- 
elämän luonteesta on nimittäin myös tarkka diagnoosi masennuksen 
syistä. Masennus ei jakaudukaan vain teennäiseen tai aitoon. Jos ihminen 
ei tunne masennuksensa syytä, hän on todennäköisesti aidosti masentu- 
nut. Työperäiselle masennukselle on ominaista, että ihminen ei tiedosta 
olevansa masentunut. Hän potee vain selittämätöntä väsymystä eikä 
pääse vuoteestaan ylös aamuisin. Uni ei tule illalla, eikä hän saa päi- 
visinkään mitään aikaan. 

Jos taas ihminen on tietoisesti ja tahallaan masentunut ja haluaa 
vaihtaa masennuksensa rahaksi tai vapaa-ajaksi, käynti työterveyslääkä- 
rillä auttaa. Lääkäri kokee velvollisuudekseen hoitaa tautia. Jos lääkäri ei 
hoida tautia, hän saattaa saada syytteen hoitovirheestä, mikäli potilas 
tekee työpaikallaan esimerkiksi murhan tai itsemurhan tai molemmat. 
Niinpä lääkäri määrää potilaalle lääkkeitä todisteeksi siitä, että hän on 
hoitanut tautia, ja passittaa potilaan sairauslomalle. Niistä käyttökelpoi- 
sinta on sairausloma. Masennus on nykyään niin yleinen oire, että sen 
perusteella ei ole pelkoa hulluksi leimautumisesta, kunhan välttää aiheut- 
tamasta itselleen vahinkoa pureskelemalla pillereitä. Burnoutin oikea 
paikka on ansioluettelon yläpäässä alleviivattuna ja lihavoituna. 


Näkymätön tauti 


Lääketieteen kokeellista luonnetta on helppo käyttää hyväksi. Parhaita 
keinoja työstä vapautumiseen ovatkin paradoksaalisesti juuri sellaiset 
sairaudet, joita ei voida todistaa kokeellisin havainnoin oikeiksi. Niitä 
ovat burnoutin lisäksi erilaiset mielitaudit, fobiat ja persoonallisuuden 
häiriöt. Myös selkäkivut ovat klassisia ja uskottavia. Toisen ihmisen 
kiputilaa on vaikea arvioida ulkoa päin. Tämän epävarmuuden vuoksi 
lääkäri ja potilas päättävät usein yhdessä, onko potilas sairas ja kuinka 
pitkään sairausloman tarve jatkuu. 

Tämä tulee ilmi uuden hoitomallin mukaisissa potilas-lääkäri-keskus- 
teluissa. Tiedän tapauksia, että eräät ystäväni ovat saaneet vapautuksen 
asevelvollisuudesta jonkin mitättömän allergian, fobian tai muun teko- 
syyn perusteella. En ole koskaan nähnyt heidän edes aivastavan. Neula- ja 
verikammoinen on vapautettu asevelvollisuudesta ja samalla myös kor- 
vaavasta palveluksesta, sivarista. Kuinka helppoa onkaan olla ”neula- ja 
verikammoinen”? Miten se voidaan todistaa? Käytännössä tämä tarkoit- 
taa, että ihminen alkaa voida pahoin nähdessään verta tai joutuessaan 
injektion uhriksi. Kyseisellä perusteella kuka tahansa ihminen voi olla 
neula- ja verikammoinen. 

Lääkärit käyttävät valtaansa ja katsovat asioita läpi sormien erityisesti 
vapauttaessaan asevelvollisia palveluksesta, sillä lääkärit tietävät, että 
Puolustusvoimien johto on supistanut armeijaa muutenkin valtiontalou- 
den säästösyistä.307 Varusmiesmäärien ja reserviläisten vähentäminen on 
jo sinänsä uhkaavaa, mutta erityisen arveluttavaa on vapautuksiin liit- 
tyvä valheellisuus, kun vapautusten välineenä käytetään lääketieteelli- 
siksi naamioituja syitä. Vapautuskynnyksen aleneminen saattaa olla 
linjassa Puolustusvoimien toiveiden kanssa, kun palvelukseen halutaan 
terveitä ja hyvin motivoituneita yksilöitä, mutta verukkeilla myönnetyt 
vapautukset ovat vaarassa viedä maineen lääkäreiltä. Asevelvollisia ei 
pitäisi vapauttaa pelkän huonon motivaation tai palveluhaluttomuuden 
perusteella, sillä huonoa motivaatiota ilmenee armeijan ikävän olemuksen 
vuoksi kaikilla. Näin ollen pelkistä mukavuussyistä annetut vapautukset 
vievät ennen pitkää pohjan sinänsä välttämättömältä maanpuolustukselta 
kokonaan. 

Yksi syy julkkisten lisääntyneeseen masennukseen on puolestaan se, 
että he kerjäävät mieluummin sairauslomaa kuin menevät tunnustautu- 
maan työttömiksi työvoimatoimistoihin, joissa heitä nolataan. Näkymättö- 
mien tautien nujertamiseksi työnantajat ovat ryhtyneet taisteluun parem- 
man työterveyden puolesta. Jotta ei syntyisi mahdollisuutta vedota teko- 
syihin, kasarmeihin on perustettu allergiatupia, ja työpaikoilla laaditaan 
sertifikaatteja, joiden kautta liialliset sairastajat ohjataan hoitoon. 

Hoito on usein vielä työtäkin pahempaa. Hoidon pelko ja irtisanomis- 
uhka saattavat ohjata ihmisiä pysymään sairainakin työssä. Esimerkiksi 
työtoveri saattaa jopa kieltää toista ihmistä sairastamasta sillä perus- 
teella, että muutoin he molemmat menettävät työpaikkansa, kun koko 
osasto lopetetaan kannattamattomana. Näin todelliset taudit jäävät totea- 
matta, ja ne muuttuvat näkymättömiksi. Toisilla työpaikoilla taas tuu- 
lesta temmatut sairaudet tehdään tahallisesti näkyviksi. Lopputuloksena 
sairaat pyyhältävät työpaikoilleen kainalokeppiensä ja rollaattoriensa 
turvin, kun taas terveet loistavat poissaolollaan. 

Uudet hoitomuodot 


Jos ihminen ei pääse vapaaksi työstä, hän voi yrittää vapautua henkisistä 
ja ideologisista kahleista työssä ollessaan. Tavoite on, ettei työ tuntuisi 
enää niin paljon työltä. Siksi työnohjauksesta on tullut huomattavan laa- 
jaa. Työnohjaajat ovat nyt työyhteisöjen ”lääkäreitä” ja heidän palkkionsa 
sen mukaisia. Harvoin he aiheuttavat kuitenkaan pahempaa vahinkoa 
kuin tauti itse tai sen lääketieteellinen hoitaminen. Eräs vaikeimmista 
tautimuodoista on työyhteisöissä leviävä epäluottamus. Luottamusta kun 
ei voida lisätä ”luottamusta lisäävillä toimilla”. Ne jo sinänsä kertoisivat 
epäluottamuksesta ja kylväisivät ympärilleen yhä enemmän epäilyksiä 
siitä, miksi luottamuksen lisäämistä tarvitaan. Luottamus on intentio- 
naalinen tila, josta toisen kertaluvun käsiteanalyyttinen predikaatti- 
logiikka paljastaa, että se voi vallita vain itsestään: sitä joko on tai ei ole. 

Mihin sitten perustuu työnohjaajien luottamusta lisäävä vaikutus työ- 
paikoilla? On vaarallista, jos luentorahastajat käyvät yrityksissä saarnaa- 
massa vain sitä, että kaikki pitää tehdä ”paremmin” ja että osapuolten 
pitää tehdä ”enemmän”. Seurauksena on loputonta uudistamista, arvioin- 
tia ja kehittämistä kehittämisen päälle. Tämän perustella olisi muka 
paljon hyödyllisempää olla kontrolloidusti tekevinään jotain kuin olla vain 
tekevinään jotain. Työpaikkojen ulkopuoliset konsultit lisäävätkin luotta- 
musta tahattomana sivuvaikutuksenaan. Kun ihmiset eivät luota toisiinsa 
työpaikoilla, he voivat luottaa sentään ulkopuoliseen konsulttiin. Tämä 
antaa työnohjaajille suunnattoman vallan avaimet. Voidaanhan menesty- 
mättömyys selittää lopulta hänen ohjeidensa noudattamatta jättämisestä, 
kun taas mikä tahansa satunnainen menestys voidaan kirjata työpaikalla 
puuhailleen konsultin ansioksi. Jos ihmiset keksivät tämän, he löytävät 
oppimestaristaan yhteisen vihollisen ja alkavat taas tuntea luottamusta 
toisiaan kohtaan. 


Lakko ja työstä kieltäytyminen 


Ihmiset, jotka elivät 1960- ja 1970-luvuilla, saattavat muistaa sellaisenkin 
käsitteen kuin lakko”. Lakkoja ovat muiden muassa yleislakot ja korpi- 
lakot. Niiden noudattamista valvovat lakkovahdit, jotka estävät työ- 
haluisia saapumasta työpaikoille siinä tapauksessa, että työnantajat pyr- 
kivät heidän avullaan murtamaan lakon eli teettämään halukkailla ihmi- 
sillä työtä. Vaikka työtaisteluilla ei voida enää merkittävästi vaikuttaa 
työehtoihin, niiden vastakohdalla, eli tulopoliittisella kokonaisratkaisulla, 
voidaan. Vaikutuksen on kuitenkin aina oltava ”rakentava”. Protesteja tai 
erimielisyyttä arvotuotannon päämääristä ei voida tällöin esittää. 

Lakkojen järjestäminen menee taloudellisessa mielessä ammattiliitto- 
jen piikkiin. Jos ammattiliitolla on suuri lakkokassa, lakon järjestäminen 
on mahdollista maksamalla lakkoilijoille lakkokorvausta. Lakot liittyvät 
työehdoista sopimisen ajankohtiin. Aina osapuolet eivät ymmärrä toisiaan, 
ja tarvitaan painostusta. Nykyisin on tullut tavaksi puhua tupo-teatte- 
rista, jolla viitataan siihen, että ay-liikkeen ja työnantajien keskinäiset 
vaatimukset eivät ole todellisia. Sen sijaan ne ovat julkiselle sanalle 
kerrottuja uhkauksia, joiden avulla on tarkoitus uskotella jäsenkuntaa ja 
pelotella neuvottelujen vastapuolta. Julki tuotu neuvottelutavoite, esi- 
merkiksi viiden prosentin korotus palkkoihin, saattaa olla tahallisesti yli- 
mitoitettu, jotta neuvotteluissa päästäisiin edes kahden prosentin koro- 
tukseen. Työntekijäosapuoli voi olla tyytyväinen siihenkin, mikäli realisti- 
nen tavoite on ollut vain yhden prosentin korotus. Työnantajat puolestaan 
voivat vetää tahallaan nollalinjaa varautuen samalla kolmen prosentin 
korotukseen. Niinpä hekin voivat olla tyytyväisiä, jos neuvottelujen ja 
lakonuhan kautta päädytään esimerkiksi juuri kahden prosentin koro- 
tukseen. 

Mutta työnantajien ja työntekijöiden edustajat voivat joskus jopa 
yhteistuumin näytellä riitaisaa vakuuttaakseen jäsenistöään ja uskotel- 
lakseen tekevänsä neuvotteluhuoneessa työtä. Näin on esimerkiksi silloin 
kun neuvottelijat aavistavat päätyvänsä kompromissiin, mutta heidän 
täytyy vakuuttaa omat taustajoukkonsa siitä, että sopimus on syntynyt 
hellittämättömän kamppailun tuloksena. Kulttuurissamme on taipumus 
ajatella, että riitely ja kiistely takaavat puhetilanteiden ja päätösten 
uskottavuuden ja että parhaaseen yhteiskunnalliseen hyötysuhteeseen 
päästään jatkuvan kädenväännön kautta. Tosin tämä tendenssi on viime 
vuosina kyseenalaistunut. 

Nykyään lakkoja järjestetään harvoin. Tämä on ymmärrettävää, koska 
nykyisessä työmarkkinatilanteessa ay-liike on menettänyt, paitsi lähes 
kaiken varallisuutensa, jota ennen sanottiin ”punapääomaksi”, myös po- 
liittisen vaikutusvaltansa. Mennyttä ovat muiden muassa Suomen Työ- 
väen Säästöpankki, Eka ja Elanto, josta juontaa juurensa sanonta ”näin 
tekee osuusliikkeen väki”. Kyseinen lausahdus on peräisin eräästä E- 
liikkeen mainoksesta, ja myöhemmin sillä alettiin tarkoittaa ammatti- 
yhdistysliikkeen taipumusta tyhjentää pajatso ja kerätä pelipöydästä 
kortit tulopoliittisissa neuvotteluissa. Nykyisten työpaikkakohtaisten sopi- 
musten, pätkätöiden ja kansainvälisen pääomavallan aikana työ- ja 
sosiaalipolitiikkaa ei voida tehdä sopimalla ehdoista entiseen tapaan: 
lakoilla uhkaamalla. 

Samalla kun lakkoilun kynnys on noussut, ollaan lakkoon mentäessä 
yhä enemmän tosissaan. Esimerkiksi vuoden 2004 tupo-neuvottelujen alla 
muutamat työnantajat olivat kusaisseet niin pahasti eräiden linja-auton- 
kuljettajien tankkiin omilla osa-aikatyön vaatimuksillaan, että bussi- 
kuskit päättivät mennä lakkoon. Tällaiset lakot voidaan helposti tuomita 

”laittomiksi”, kun niitä edeltää voimassa oleva työsopimus, jossa työehdot 
on sovittu sellaisiksi, että mahdollisuutta lakkoon ei oikeastaan ole. Lakon 
laittomuuteen viitaten työnantajaosapuoli kieltäytyi kyseisen lakon sovit- 
telua koskevista neuvotteluista.398 

Ihmisillä on yhä perustuslaillinen lakko-oikeus, mutta lakot jäävät 
yleensä pistelakoiksi tai symbolisiksi mielenilmaisuiksi, jollaisen STTK 
järjesti syksyllä vuonna 2003. Tämä viidentoista minuutin vitsikäs lakko 
järjestettiin perjantai-iltapäivänä 5.12.2003 juuri ennen työviikon päätty- 
mistä.39 Todellisuudessa lakon järjestäminen velvoitti monia ihmisiä 
viipymään työpaikalla pitempään kuin he olisivat normaalisti olleet siellä 
perjantaisin ennen karkaamistaan viikonlopun viettoon. Nyt heidän piti 
olla paikalla, jotta lakko saatiin vietyä loppuun. Lakot ovatkin nykyään 
työnseisauksia, joiden kautta varjellaan tuottamasta työnantajalle mitään 
vahinkoa. Ne ovat hiljaisia hetkiä ay-liikkeen muistoksi. Eikä siinä mi- 
tään vikaa olekaan. Paitsi että tällä tavoin vain varmistetaan se, että 
työtä tekevät ihmiset ovat nykyään täysin työnantajiensa armoilla. 

Syynä ammattiyhdistysliikkeen nykyiseen kyykkyripaskaan on Euroo- 
pan unionin talouspolitiikka. Kun markkinat eivät jousta, työvoiman on 
joustettava. Ihmiset eivät voi taistella parempien sosiaalisten oikeuksien 
tai työolojen puolesta, sillä talouspoliittisia välineitä asioiden ajamiseen ei 
ole. Esimerkiksi kulutuskysynnän vaihteluita ei voida tasoittaa rahan 
ulkoista arvoa säätelemällä, vaan kysynnän heikentymisestä seuraa vää- 
jäämättä työpaikkojen menetyksiä. Näin ollen työntekijöiden on perustel- 
tua taistella työnantajansa puolesta mahdollisimman hyvän kilpailukyvyn 
turvaamiseksi. Tähän politiikkaan eivät lakot kuulu. 

Ihmiset lakkoilevatkin käytännössä piilevästi. Aavistaessaan, että 
työnantaja ei välitä heidän asemastaan, he aiheuttavat työpaikoillaan 
salatuhoja. He oivaltavat oman asemansa riippuvan vain työnantajan 
menestyksestä, josta he eivät itse pääse osallisiksi. Entisinä aikoina 
kapitalismin ryöstäytymistä käsistä hillitsi N-liiton läheisyys. Nykyään, 
kun pelottavaa N-liittoa ei ole, kapitalistien ahneus on päätöntä. Vain 
markkinat ratkaisevat. Talouden ilmiöille tarvitaankin aina vastavoima. 
Jos vastavoimaa ei ole, kapitalismin ideologia pyrkii samantyyppiseen 
totalitarismiin kuin kommunismi ennen. Paras taloudellinen malli voi- 
sikin olla sellainen sekatalousjärjestelmä, jossa vallitsevat keskinäinen 
kunnioitus ja yhteen hiileen puhaltaminen. Tällä hetkellä seurauksena on 
vain piilolakkoilua ja anarkistista puuhailua työpaikoilla. 

Lakko ei siis kelpaa nykyisin työstä vapautumiseen. Se vain sälyttää 
työvoimalle lisää palkatonta työtä, kun työnantajille aiheutetut haitat on 
korjattava. Työnantajat puolestaan naureskelevat ammattiliittojen enti- 
selle uholle ja nykyiselle sovittelevuudelle. Ainoa todellinen keino työstä 
vapautumiseksi on sairastamisen ohella työstä kieltäytyminen. Perustelu 
voi olla vaikkapa siinä, että työntekijä ei yksinkertaisesti halua palvella 
työyhteiskuntaa, kun hänellä itsellään on parempaa tekemistä. Työstä 

kieltäytyminen on tila, jota työviranomainen toivoo, niin kuin totesin jo 
edellä: menettäessään työttömyysetuutensa ihminen tulee valtiolle hal- 
vemmaksi. 

On muuten merkillistä, että työviranomaisten omassa keskuudessa ei 
tunneta lakkoja. Armeijan ja poliisin lakko-oikeutta on rajoitettu, sillä 
näiden ammattien yhteydessä lakkohalukkuutta saattaa esiintyä juuri 
ratkaisevalla hetkellä. Lakkokielto osoittaa myös työtehtävien yhteiskun- 
nallista välttämättömyyttä. Mutta työviranomaiset, vaikka ovat viran- 
omaisia hekin, eivät ole koskaan osoittaneet lakkohalukkuutta edes soli- 
daarisuuden osoitukseksi työttömille. Tästä on pääteltävä, että työviran- 
omaisen työ on niin hauskaa, että se tuottaa tyydytystä tekijöilleen. Edut 
ovat mukavia ja työssä viihtyminen hyvää. Työ ei tuota tuloksia, mutta 
eipä ole vaaraa työn (eli työttömien) loppumisestakaan. 


Eläkepomnmii ja hölmöläisten viltinlyhennys 


Työstä poistuminen suoraan vanhuuseläkkeelle on tullut entistä harvinai- 
semmaksi samalla kun sairaus-, työttömyys- tai työkyvyttömyyseläkkeelle 
jääminen on yleistynyt. Vanhuuseläkkeelle voi Suomessa jäädä nykyisin 
65-vuotiaana. Niinpä työnteon tärkeimpänä motiivina pidetäänkin ny- 
kyään oletusta, että ihminen ei kuole ennen 65 vuoden ikää. Ihmisen on 
perusteltua huhkia mahdollisimman nuoresta mahdollisimman vanhaksi, 
jotta hän eläkeiän saavutettuaan saisi niin sanotun täyden eläkkeen. 
Täysi eläke karttuu työssä vietetyistä vuosista, ja sen tavoitetaso on noin 
60 prosenttia palkasta. Työuran katkoksien vuoksi päästään kuitenkin 
vain noin 50 prosenttiin keskimäärin. 

Työnteon keskeinen kannustin on pelko siitä, että vanhaksi tultuaan 
ihminen ei saa kunnon eläkettä. Ollessaan työelämän ulkopuolella ihmisen 
työeläke ei kartu, ja täysi kansaneläke on maksimissaan vain 703,45 euroa 
kuukaudessa. Takuueläkettä puolestaan maksetaan henkilöille, joiden ko- 
konaiseläke on pienempi kuin takuueläke. Sen täysi määrä on 885,63 
euroa kuukaudessa (vuonna 2022).310 Onnetonta on, että ihmiset eivät 
pysty lisäämään eläkekertymäänsä samasta syystä kuin he eivät pääse 
kasvattamaan myöskään varallisuuttaan: heillä ei ole työtä. 

Jos ihmisen elämä koostuu pitkäaikaisesta työttömyydestä, jonka pii- 
ristä hän jää eläkkeelle, hän on suurissa vaikeuksissa. Suurta osaa pätkä- 
töiden sukupolvesta odottaa ankea vanhuus. Työeläkkeet eivät kartu 
myöskään toimittaessa apurahojen turvin. Niiden tyypillisimpiä uhreja 
ovat taiteilijat ja tieteilijät. Sosiaali- ja terveysministeriö asetti taannoin 
oikein komitean pohtimaan apurahojen saajien sosiaaliturvassa olevia 
puutteita.3!! Se ei saanut kuitenkaan aikaan mitään, ja lakiluonnos asioi- 
den korjaamiseksi vedettiin pois. Nykyään eräät apurahasäätiöt, kuten 
Emil Aaltosen säätiö, lisäävät jo päätöksiinsä määrärahan myös henkilö- 


334 


kohtaisen eläkevakuutuksen ottamista varten. Teko on syvästi symboli- 
nen. On huolestuttavaa, että eläketurvan järjestäminen jätetään kansa- 
laisten oman aktiivisuuden ja eräänlaisen henkilökohtaisen etukäteis- 
säästämisen varaan. Tässä tapauksessa Suomessa ei ole enää eläkejärjes- 
telmää. 

Yksityisten eläkevakuutusten markkinoimisesta ja ostamisesta on 
valitettavasti tullut erittäin suosittua. Tämä perustuu tosiasiaan, että 
1960- ja 1970-luvulla syntyneiden eläkkeet eivät ole karttuneet entiseen 
malliin, kun säännöllisiä töitä ei ole ollut. Toinen ikävä asia yksityisten 
eläkevakuutusten suosion taustalla on se, että eläkekassat ovat ennen 
pitkää tyhjiä. Yhteiskunta koettaakin nyt purkaa edessä olevan eläkepom- 
min välttelemällä maksamisvelvollisuuttaan. Tähän asti eläkeyhtiöt ovat 
vältelleet realisoimasta pääomiaan eläkkeiksi ja pyrkineet maksamaan 
eläkkeinä vain pääomien korkoja, mutta todellisuudessa eläkevarallisuus 
jouduttaneen sulattamaan ja palauttamaan eläkevakuutusmaksut niiden 
maksajille, jotta vältyttäisiin kohtuuttomalta verorasitukselta. 

Paavo Lipposen toinen hallitus hyväksyi helmikuussa 2003 uuden työ- 
eläkelain, jolla eläkkeiden kertymisen alkamisikää alennettiin 18 ikä- 
vuoteen ja yläikää nostettiin 65 ikävuoteen.3!2 Uudistus antaa kuvaa koko 
eläkejärjestelmän tulevaisuudesta. Ihmisiä taivutellaan pysymään työssä 
entistä pitempään, aloittamaan aikaisemmin ja työskentelemään opiske- 
lun ohella. Kun ihmisten mahdollisuudet aloittaa aikaisemmin ja lopettaa 
myöhemmin ovat todellisuudessa heikentyneet, eläkkeiden karttuminen 
pienenee suhteellisesti, ja eläke kapenee. Tämä sopii mainiosti työelämän 
nykyiseen arvomaailmaan. Parempi keino hoitaa ongelmia olisi myöntää 
edessä olevan tilanteen poliittinen epäoikeudenmukaisuus ja tasoittaa 
eläkkeitä avoimella päätöksellä. Kehittelemässäni perustulomallissa kor- 
keita eläkkeitä leikattaisiin ansionsa jo saaneilta sukupolvilta ja säästöt 
kanavoitaisiin ahdingossa pinnistelevien hyväksi. 

Nykyisten eläkeläisten lisäksi myöskään tulevat eläkeläiset eivät enää 
luota julkisen vallan toimiin. Luottamus yhteiskunnan maksukykyyn ja 
tukien oikeudenmukaiseen jakamiseen on mennyt. Monet ottavat siis 
mieluummin yksityisen eläkevakuutuksen. Yksityinen eläkevakuutus ei 
kuitenkaan pelasta pitkään työmarkkinoiden ulkopuolella olleiden ihmis- 
ten tilannetta. Yksityinen vakuuttaminen koituu vain niiden ihmisten tur- 
vaksi, joilla on varaa pitää yksityistä eläkevakuutusta ja kartuttaa omaa 
kassaansa. Privaattiin rahoitukseen turvautuminen kasvattaa hyvinvoi- 
vien hyvinvointia ja lisää heikosti toimeentulevien pahoinvointia. Lopulta 
hyväpalkkainen virkamies saa yli puolet loppupalkastaan lakisääteisenä 
eläkkeenä, ja sen lisäksi häntä onnellistuttaa vielä yksityiseen eläke- 
vakuutukseen sijoitetun osakesalkun tuotto. 

Sen sijaan kansaneläkkeellä ollessaan ihminen on vielä huonommassa 
asemassa kuin työttömänä. Hänen pahoinvointinsa jatkuu, ja hänkin jou- 
tuu turvautumaan asumistukeen ja toimeentulotukeen. Hän on sosiaali- 

toimiston ikuinen asiakas. Mikäli työtön lopulta saa työtä juuri ennen 
eläkeikää, hänen kannattaa pysyä tuossa työssä niin kauan kuin suinkin. 
Esimerkiksi yliopistossa lakisääteisen eläkeiän jälkeen jatkoaikaa on voi- 
nut hakea kaksi kertaa, ja sitä on myönnetty korkeintaan kahden vuoden 
erissä. Näin menetellen on voinut viivytellä toimessaan nuorempien kolle- 
gojensa kiusaksi aina 69-vuotiaaksi asti. Mutta tulevaisuudessa lakisää- 
teistä eläkeikää todennäköisesti nostetaan niin, että vähitellen ihminen 
voi kellotella työelämässä aina 72-vuotiaaksi, 75-vuotiaaksi tai jopa 78- 
vuotiaaksi.313 Osapäiväistä työntekoa saatetaan suositella 85-vuotiaaksi ja 
vapaaehtoiseen auttamis- ja sosiaalipalvelutyöhön osallistumista 95-vuo- 
tiaaksi. Jo nykyäänkin tunnetaan tämän ikäisiä omaishoitajia. 

Hallitukset pyrkivät nyt ratkaisemaan yhteiskunnallisen huoltosuh- 
teen ongelmaa nostamalla eläkeikää ja patistelemalla opiskelijoita valmis- 
tumaan aikaisemmin. Ikähaitarin venyttäminen molemmista päistä on 
kuitenkin ajattelematonta, sillä seniorien joukossa on paljon ahneita 
rahan tai virkavuosien keräilijöitä, jotka hamstraavat supereläkkeitä kuo- 
lemaansa asti. Ne, jotka oikeasti olisivat lisäturvan tarpeessa, ovat usein 
jo pudonneet työelämästä terveydellisistä syistä. Niinpä työuran venyttä- 
minen lopusta ei ratkaise eläkkeelle jäämisen taloudellisia ongelmia, eikä 
siitä ole usein parantamaan myöskään huoltosuhdetta. 

Jos ihmiset päästettäisiin tai pakotettaisiin eläkkeelle viimeistään 63- 
vuotiaina, työpaikkoja vapautuisi nuorille. Nuoret puolestaan työllistyisi- 
vät ajoissa niin, ettei tarvitsisi maksaa työttömyysetuuksia ja ettei heidän 
työelämässä oloaan tarvitsisi aikanaan pitkittää. Nyt nuoret ovat työttö- 
minä, ja vanhukset raatavat työssä paisuttaakseen eläkekassaansa. Ja 
ongelma kertautuu: kun nuoresta tulee vanha, hänkin joutuu taistele- 
maan työelämässä mahdollisimman pitkään. Näin ihmiseltä riistetään 
mahdollisuus toteuttaa itseään työelämässä silloin, kun hän on vielä 
luovassa iässä, kun taas sairaat ja raihnaiset vanhukset pidetään töissä 
vain siksi, että näin vältytään eläkkeiden maksamisvelvollisuudelta. Aina, 
kun hölmöläinen pidentää vilttiään leikkaamalla alusta ja lisäämällä 
loppuun, viltti kuitenkin lyhenee ompelusauman vaatiman reunuksen 
verran. 


Kenelle saranat soivat? 


Sairaus on työelämään osallistumisen sivuseuraus aivan niin kuin kuo- 
lema on puumerkki sairauskertomuksen loppuun. Työperäinen kuolema 
vahvistaa pitkään jatkuneen sairastamisen. Työviranomaisten ja työelä- 
män puristuksessa joudutaan kysymään, voiko ihminen kuolla pelkkään 
stressiin. Vastaus on myönteinen eli ihmisen kannalta kielteinen: ”Voi.” 
Suuri osa työikäisen väestön kuolemista johtuu stressistä, tai ainakin 
kuolemilla on jotain tekemistä työttömyydestä johtuvan ahdistuksen 

kanssa. Sydäninfarktit, verenpainetauti, aivoverenvuodot, liikennekuole- 
mat ja itsemurhat tilastoidaan usein vain niiden itsensä mukaisella 
diagnoosilla ja viedään sellaisinaan mappiin. Sanotaan, että kuoleman 
syynä oli sydänkohtaus, korkea verenpaine, aivoverenvuoto, onnettomuus 
työmatkalla tai itsemurha. Tosiasiassa mikään näistä ilmiöistä ei ole 
kuoleman syy. Nehän vain kuvaavat sitä, miten kuolema tapahtui: ihmi- 
nen sai sydänkohtauksen, aivoverisuoni ratkesi ja niin edelleen. Jokainen 
näistä ilmiöistä onkin enemmän seuraus kuin syy. Asiat ovat niin kuin 
Friedrich Nietzsche totesi: ”Ennen vaikutusta uskotaan toisiin syihin kuin 
vaikutuksen jälkeen.”314 Mikä siis kyseisten kuolemien todellisena tausta- 
syynä saattaa olla? Syynä on erittäin usein työelämä. Stressaava työ 
aiheuttaa sairauden tai sairauskohtauksen, joka kaataa koko ihmisen. 

Moni ihminen on menettänyt henkensä työssään. On ammatteja, kuten 
ahtaajan, metsurin, rakennusmiehen ja rekkakuskin ammatit, joiden pii- 
rissä tehdään raskasta ruuniiillista työtä. Ihmiset uhraavat tai altistavat 
henkensä joka päivä. Heille saattaa sattua vakavia työtapaturmia, esi- 
merkiksi metsuri voi sahata moottorisahalla käteensä tai jalkaansa. 
Arkkipiispa John Vikström kertoi eräässä puheessaan, miten muuan 
hänen tuntemansa seurakuntalainen putosi vauhdikkaan elämänsä päät- 
teeksi kivenmurskaimeen pastoriensa rukouksista huolimatta. Hänet oli 
juuri saatu ommeltua kokoon entisten vaikeiden tapaturmien jäljiltä, kun 
lipsahdus sepelimurskaimeen vei häneltä elämän. Karmeaa, mutta totta! 
Rekkakuski puolestaan voi saada pahan noidannuolen nostellessaan ras- 
kaita metallilevyjä kuormaan. Yölinjallaan hän voi täräyttää rekkansa 
rakastavaisten latoon tai päin kanalan seinää rattiin nukahdettuaan. 
Suuri osa rakennusmiehistä keikkuu telineillä ilman putoamissuojaa, ja 
heitä tipahteleekin aina muutamia suurilla rakennustyömailla. Tapahtu- 
maa pidetään normaalina, eikä siitä pidetä sen kummempaa meteliä. 
Kuuluhan se ammatin vaaroihin. Ammatillisuus puolestaan on tavalli- 
suuden ihanteen hehkuttamista. Se on Kenenä Tahansa olemisen korosta- 
mista, aivan niin kuin työ sinänsä on massakulttuurin rooleihin hukut- 
tautumista: ”Oho, siinä putosi Paavo, mutta eipä hätää, sillä hän teki sen 
työkseen, ja tämä oli hänen ammattinsa. Rauha hänelle.” Työ antaa siis 
suojan jopa eksistentiaalista katoamista ja kuolemanahdistusta vastaan. 
Sen sijaan trapetsitaiteilijan kuolemaa kauhistellaan, sillä trapetsitaitei- 
lijan ajatellaan tekevän työtään viihteen hyväksi. Vaikka myös viihdyt- 
täminen on hänelle itselleen mitä raskainta työtä, viihdyttämisen ilma- 
piiri tuottaa tulokseksi sen, että hänen putoamistaan ja sirkuksen sahan- 
puruihin mätkähtämistään pidetään ainoastaan makaaberina ja huonona 
viihteenä: epäonnistumisena. Se on esimerkki siitä, kuinka joku ihminen 
antaa elämänsä viihteen hyväksi ja kuinka liika huvitteleminen voi viedä 
ihmiseltä hengen. 

Vaarallista työtä tekevät edellä mainittujen lisäksi muun muassa ydin- 
voimaloiden työntekijät, leijonien ruokkijat ja sukeltajat. Harva tulee 

ajatelleeksi, että melkeinpä kaikkia niitä vaarallisia tapahtumia, joita me 
vain katselemme tympeinä televisiosta, suorittaa työkseen joku ihminen. 
Esimerkiksi hukkuvia tai merihädässä olevia ihmisiä ei saada noukituiksi 
merestä ilman helikopterista asioivia pintapelastajia. Sodista ei saada 
kuvareportaaseja ilman, että paikalle uskaltautuu toimittaja kameraryh- 
mineen. Heitä kuoleekin usein sodissa.315 Mutta myös niin hiljaisessa ja 
haudanvakavassa ammatissa kuin suntion tehtävässä saattaa sattua 
tapaturma. Esimerkiksi joku pappi saattaa unohtaa puheensa krema- 
torion katafalkille, josta se ajautuu vainajaa kuljettavan ketjumekanismin 
väliin. Voimansiirto jumiutuu, ja työelämässä surmansa saanut ruumis 
pysähtyy ennen Helvetin luukkua. Suntio kiirehtii hätiin ja joutuu vauh- 
dittamaan matkaa manuaalisesti. Lopulta hänen hihansa ovat tulessa, ja 
palokunta joudutaan hälyttämään paikalle. Tuskin tulemme ajatelleeksi- 
kaan, että myös heidän ponnistuksensa ovat mitä ankarinta ja kovinta 
työtä! 


Kuoleman ultimatum 


Työtapaturmia varten on perustettu henkivakuutuksia, joilla vakuutus- 
yhtiöt pyrkivät lievittämään kuolemanuhasta seuraavia riskejä. Myös 
asuntolainat puskuroidaan nykyään tapaturma- ja kuolemanvaravakuu- 
tuksilla. Kun työelämään osallistuminen tapahtuu oman hengen uhalla, 
työelämän hedelmät on pyrittävä turvaamaan taistelulla kuoleman uhkaa 
vastaan. Joskus ihminen voi hyvän vakuutuksen otettuaan hakeutua 
tapaturmaan välttyäkseen työltä. Esimerkiksi Roope-setä kiipesi edullisen 
vakuutuksen saatuaan lipputankoon ja alkoi sahata sitä poikki todeten, 
että ”nyt kannattaa joutua onnettomuuteen”. Hymy ankannokassaan ka- 
reillen hän putosikin hattuaan pidellen alas, kunnes vakuutuksen myy- 
nyt Aku-setä sai hänet täpärästi pelastettua otettuaan hänestä taitavan 
kopin.316 

Entä mikä on kuoleman asema työelämän arvoja ja normeja ajatellen? 
Filosofisesti katsoen kaikki immanentti omaisuus, kuten asunnot, luotto- 
kortit ja autot, viittaavat epäsuorasti kuolemaan. Tästä esimerkkinä eräs 
henkivakuutusyhtiö kiitti omia vuokralaisiaan vuokrankorotuksen yhtey- 
dessä: ”Kiinteistöt ovat osoittautuneet hyviksi sijoituskohteiksi, joiden 
tuottokin on huippuluokkaa.” Sillä tavalla lausuttaessa tuskin taaskaan 
muistettiin, kuka sen kaiken tuoton maksaa ja miten vihaa herättävää tuo 
kiskominen on. Olennaista on, että juuri nuo asunnot olivat joidenkin 
toisten ihmisten hengen panttina. Oletpa siis työelämässä sen nettomaksa- 
jana tai voiton saajana, toimesi viittaavat aina kuolemaan: death, Tod tai 
död, loppu kerta kaikkiaan. Kuolema on työelämän ultimatum, uhka- 
vaatimus ja viimeinen syy, jonka vuoksi niin paperityöläiset kuin pyra- 
midiorjatkin paiskivat töitä. 

Mitä asioista sanotaan? 


Työn vaarallisuus tulee ilmi paitsi käytännöllisissä ja fyysistä toimintaa 
sisältävissä ammateissa, myös niissä ammateissa, joissa ei tehdä aina- 
kaan näennäisesti mitään. Tekemätön työ vasta stressaa. Kun asiat on 
kytketty toisiinsa, kuten julkisessa hallinnossa ja yliopistoissa, vieraan 
tahdon alaisuus estää ihmisiä työskentelemästä, ja lopulta he vain rimpui- 
levat niin kuin sudenkorento hämähäkinverkossa tai kärpänen liimapape- 
rissa. Vesiylioikeus saattaa ilmoittaa kesämökin rantakaavaa koskevassa 
valitusjupakassa, että asiaa päästään käsittelemään aikaisintaan kahden 
vuoden kuluttua, kun tiedoksisaantiajat ja valitusluvat ovat menneet 
umpeen ja oikeus ehtii perehtyä asiaan. Silloin kuulemme, mitä oikeus 
”asiasta sanoo”. Yliopiston kanslisti saattaa ilmoittaa pro gradunsa tai 
väitöskirjansa tarkastusta odottavalle, että asiaan voidaan palata vasta 
sitten, kun professori saapuu ulkomaanmatkaltaan ja kuullaan ”mitä hän 
siitä sanoo”. Hallintoasiain nopeuttamista pohtiva komitea puolestaan saa 
mietintönsä valmiiksi aikaisintaan kolmen vuoden jälkeen siitä, kun asia 
palaa lausuntokierrokselta, ja kuullaan, ”mitä toimikunta asiasta sanoo”. 
Työelämän raastamalle ja ohitusleikkaukseen pyrkivälle virkamiehelle 
kerrotaan Mehiläisessä, että leikkausjonon ohitse pääsee kiireellisessä 
mutta ei toivottomassa tapauksessa, kunhan kuullaan ensin, mitä erikois- 
spesialisti ”asiasta sanoo”.317 

Niin sanottua näkymätöntä työtä tekevän ihmisen osallistuminen työ- 
elämään on usein juuri tätä: loputonta takkuilua ja tervaamista, souta- 
mista ja huopaamista, jonka tuloksena ihminen stressaantuu — ja tekee 
sen suotta. Hänen elämänsä on täysin toiseudenvaraista niin kuin työ- 
elämä aina on. Mutta miksi ihmiset taivutellaan palvelemaan toisiaan? 
Miksi he eivät palvele itseään? Kaikkien ihmisten tulisikin antaa olla 
asiantuntijoita omassa elämässään. Näin päästäisiin terveempiin elämän- 
tapoihin, eikä ihmisille ladeltaisi lohduttomia tuomioita, madonlukuja ja 
mielivaltaisia lausuntoja, jotka perustuvat vain vallan heteronomisuuteen 
eli toiseudenvaraisuuteen: on kuultava, mitä mieltä joku ventovieras 
ihminen on omasta kohtalostasi. Lopulta käsillä on lääkärin paragoni, 
joka ennustaa ihmiselle pikaista kuolemaa. Tätä kautta on alistuttu 
jälleen työelämään: on kuultu mitä opettaja, professori, työnantaja, asia- 
kas ja vihdoin viimein sydänspesialisti tai hautausavustaja asiasta sanoo. 
Sanoopa hän mitä tahansa ja lukeepa hän miten paljon latinaa hyvänsä, 
minä tiedän, mitä hän tarkoittaa ja mitä hän tosiasiassa sanoo. Hän 
sanoo, että kulttuurimme on sairas ja sinä olet elänyt väärin. Minä puo- 
lestani sanon teille: ajatelkaa asiaa aikananne. Muutoin lähestytte tasai- 
sen tappavasti poliklinikan kromattua ruumiskärryä ja patologin lohdu- 
tonta peltipöytää. 

Lyö lyötyä, siitä on hyötyä! 


Turpiinsa saaneen viisautta 


TYÖSSÄ PYSYMINEN JA TYÖSTÄ VAPAUTUMINEN 


Tässäkään teoksessa ei voida sanoa kaikkea jostakin eikä edes jotakin 
kaikesta. Seuraavaksi koetan sanoa kerrankin ”jostain jotain”. 

Käsittelin edellisissä luvuissa työelämään pääsemistä ja siellä olemista. 
Olen koonnut seuraavaan luetteloon kolmetoista sääntöä, joita noudatta- 
malla voit pysyä työelämässä sinne päästyäsi. Sen jälkeen kerron yhtä 
monta keinoa siihen, miten työelämästä pääsee halutessaan pois. 


Kolmetoista keinoa pitää työpaikka 


1. Alä usko työnantajaan vaan anna hänen uskoa sinuun. 


Mitä se on? Luo työnantajallesi käsitys, että olet hänestä riippuvai- 
nen, mutta älä ole! Vaihda työnantajaa heti kun olet saanut hänestä 
kaiken hyödyn. Mene toisen työnantajan palvelukseen ja petä hänet- 
kin. Näin ylenet työnantajan palveluksesta toiseen, ja se, joka ennen 
oli kilpailijasi, sinut yhä paremmin palkitsee. Pidä mahdollisimman 
monia työnantajia, niin yksikään ei pääse herraksesi. 


2. Tunne itsesi. 


Mitä se on? ”Tunne itsesi, älä muita.” Tämä on seuraus erään pankin 
henkilöstöoveen kiinnitetystä kyltistä, jossa sanotaan: ”Pidä kulku- 
lupasi aina näkyvillä, sillä sinä et tunne kaikkia eivätkä kaikki 
sinua!” — Itse asiassa se ei ollutkaan for personne! -sisäänkäynti. Sen 
täytyi olla staff only -tyyppinen nobody-sisäänkäynti. Pidä siis huoli, 
että sinut tunnetaan. 


3. Ole rehellinen itsellesi. 


Mitä se on? Se, että olet rehellinen itsellesi, ei suinkaan merkitse, että 
sinun pitäisi olla rehellinen toisille. Jakele itsestäsi väärää tietoa, 
mutta opettele muistamaan, mitä olet valehdellut ja kenelle. Ylistä 
pahaa ja hauku hyvää, jos se on sinun oman etusi mukaista ja johtaja 
on samaa mieltä. Muista, että pragmatismin mukaan totuus on 
laumasielujen hyväksyntää. Valehtele aina, kun se edistää päämää- 
riäsi. 

4. Luo myönteisiä mielikuvia. 


Mitä se on? Tämä liittyy valehtelemiseen. Älä puhu kenestäkään 
pahaa vaan kieltäydy ainoastaan kommentoimasta. Pysy limppulapi- 
ona. Mikäli puhut jostakin ihmisestä pahaa johtajasi kuullen, hän 
olettaa, että puhut myös hänestä itsestään pahaa hänen oman sel- 
känsä takana. Hyvä kello kuuluu kauas mutta huono vielä kauem- 
mas. Puhuttuasi pahaa joudut todennäköisesti kostotoimien koh- 
teeksi, ja sinusta itsestäsi aletaan levitellä ikäviä juoruja. Moiti siis 
aina kiittämällä ironisesti, niin viestisi menee perille. Kun kehut 
jotakin henkilöä tai asiaa väärin perustein, ihmiset ymmärtävät sano- 
masi, ja saavutat päämääräsi. 


5. Suosi epäsymmetriaa. 


Mitä se on? Työelämä sinänsä on hierarkkinen ja epäoikeudenmukai- 
nen rakenne. Älä siis vaivaa päätäsi sillä, kuinka raakaa elämä on. 
Jos olet ottanut tehtäväksesi menestyä työelämässä, käytä kiipimis- 
mahdollisuuksia epäröimättä hyväksesi myös toisten ihmisten kus- 
tannuksella. Ota aina enemmän kuin sinulle tarjotaan. Anna vähem- 
män kuin saat. Pyri hyötymään kaikesta. Riistä köyhiltä ja ojenna 
rikkaille, sillä he sinut kuitenkin palkitsevat eivätkä köyhät. On 
parempi olla valtiaiden kuin luusereiden ystävä. 


6. Käytä vapaa-aikasi työhön. 


Mitä se on? Kun teet vapaa-aikanasi työtä, varmistat että sinulla on 
etulyöntiasema kilpailijoihisi verrattuna. Voit käyttää työaikaasi juo- 
ruiluun ja kiusata muita. Kun teet kotiläksysi oikein, opit jo varhain 
tielle, joka johtaa menestykseen. 


7. Lepää vasta haudassa. 


Mitä se on? ”Elämä on ihmisen parasta aikaa.” ”Kuolema kuittaa 
univelat.” Jos uni ei tahdo tulla ajallaan, mene työhön, hanki itsellesi 
rekka ja ota tirsat. 


8. Ole ylemmillesi hyvä mutta alaisillesi kova. 


Mitä se on? Tulevaisuutesi riippuu yhtä paljon alaistesi työpanoksesta 
kuin ylempiesi suosiosta. Kisko siis alaisistasi irti työnantajasi vaati- 
mat tulokset ja esittele ne ylemmillesi aivan niin kuin ne olisivat omia 
saavutuksiasi. Uskottele myös kollegojesi työn tulokset omiksi ansi- 
oiksesi kehumalla niitä kuin omia lapsia. Kylvä pelkoa alaisiin ja kii- 

tollisuudenvelkaa johtajiin. Avioliittokin toimii silloin, kun kumpikin 
uskoo saavansa itseään parempaa! Liity siis mieluiten itseäsi kel- 
vollisempien ryhmään mutta anna heidän uskoa sinun olevan pa- 
rempi. Yläluokkaiset tavat tuovat yläluokkaiset tulot. 


9. Jätä huomiseen kaikki se, mitä ei ole pakko tehdä tänään. 


Mitä se on? Työelämä on toiseudenvarainen organisaatio. Sinua ei 
palkita todellisista suorituksista vaan vaikutelmista. Mukavuutesi 
riippuu siitä, kuinka vapaa ja piittaamaton olet. Kun toiset ihmiset 
rajoittavat vapauttasi omilla ehdoillaan, viivyttelyllään ja arviointi- 
kierroksillaan, anna heidän tehdä myös kaikki turha työ ja keskity 
sinä vain oman urasi rakentamiseen ja hauskanpitoon. Olemalla aina 
viimeinen turvaat työpaikkasi. Kun työsi ei tule koskaan valmiiksi, 
työpaikkasi lopetetaan vasta viimeisten joukossa. 


10. Pidä ystävät lähellä mutta viholliset vielä lähempänä. 


Mitä se on? Kun kilpailijasi näyttää olevan kaukana, usko että hän on 
lähellä. Kun joku osoittaa sinulle ystävällisyyttä, pidä sitä sodan julis- 
tuksena. Teeskentele kilpailijoillesi ja vihollisillesi ystävää, sillä niin 
tehdessäsi voit uskotella olevasi syytön, kun isket heitä tikarilla sel- 
kään. 


11. Himoitse lähimmäisesi aviopuolisoa, omaisuutta, palvelijoita, karjaa, 
aasintammaa sekä kaikkea, mikä on hänen omaansa. 


Mitä se on? Himoitse, sillä vain haluamalla saat! Rakkaus vettyy, 
omaisuus karkaa käsistä ja palvelijoiden uskollisuus on kuin aamun 
myötä nouseva ruoho, joka illalla kuihtuu ja leikataan. Ole silloin val- 
miina, sillä heikon hetken tulleen lähimmäisesi joutuvat luopumaan 
kaikesta, ja heidän vaurautensa putoaa kämmenellesi kuin kypsä 
hedelmä. Mutta siihen asti: salaa aikeesi. 


12. Anna vain harvoin jalkojesi kulkea vihamiestesi huoneeseen. 


Mitä se on? Hankkiudu mahdollisimman nopeasti eroon sellaisista 
ihmisistä, jotka aiheuttavat riitaa itsesi ja pomosi välille tai jotka 
voivat levittää sinusta kielteisiä mielipiteitä. Jos kyseinen henkilö on 
kilpailijasi, älä alun perinkään ystävysty hänen kanssaan. 

13. Älä kävele sellaisen pärekaton päällä, jonka alapuolella on kylmä- 
käymälä. 


Mitä se on? Meidän tulee kaikin keinoin välttää riskinottoa ja menes- 
tyksemme kyseenalaistamista työelämässä. Mikäli epäilet uuden 
ideasi aiheuttavan kitkaa työpaikalla, pidä se omana tietonasi. Älä 
koskaan uhraudu, ylipalvele tai esiinny vapaaehtoisena, paitsi jos 
siitä on sinulle hyötyä eikä koidu mitään haittaa. 


Kolmetoista keinoa vapautua työelämästä 


1. Palvele vain yhtä herraa. 


Mitä se on? Osoittamalla luottamusta vain yhtä työnantajaa kohtaan 
säikäytät hänet suunniltaan: olet siis henkilö, josta on vaikea päästä 
eroon. Mikään ei ole näinä pätkätöiden aikoina pelottavampaa. Sinua 
ei oteta edes työllistämistyöhön, ja lähtöpassit saat pöydällesi heti. 


2. Vietä paljon aikaa työpaikalla ja ole aina tavattavissa. 


Mitä se on? Ole aamulla ensimmäinen ja illalla viimeinen. Vietä 
paljon aikaa yhteisissä tiloissa. Niin tehdessäsi johdatat toiset epäile- 
mään, oletko koditon, kun olet paikalla aina heidän saapuessaan etkä 
ole poistunut viimeistenkään lähtiessä. Tulemalla aikaisin ja lähte- 
mällä vasta illan hämärissä merkitset reviirisi ja saatat pomosi arvo- 
vallan kyseenalaiseksi: kuka tätä paikkaa oikeastaan johtaa, kun sinä 
olet aina siellä? Herätät ahdistusta jatkuvalla läsnäolollasi, ja muut 
alkavat epäillä, että suoritat vakoilua ulkopuolisen tahon laskuun. 
Sinusta pyritään eroon. 


3. Ota yhteyttä ammattiliittoon. 


Mitä se on? Puolustamalla oikeuksiasi järjestötoiminnan keinoin luot 
itsestäsi kuvan, että olet ay-jyrä ja työmaatantta. Työnantajat eivät 
pelkää enää ammattiliittoja, koska niillä ei ole valtaa. Työehdot jous- 
tavat kuin terveysside. Niinpä jäsenyydestäsi ei ole sinulle itsellesi 
mitään hyötyä. Liittymällä ammattiliittoon muusta syystä kuin 
pelkän työttömyysetuuden karttumisen vuoksi viestität kuitenkin 
työnantajallesi, että haluat olla ensimmäisten irtisanottavien listalla, 
kun porukkaa karsitaan. Tämä keino ei tosin tepsi, jos olet työ- 
paikkasi pääluottamusmies. Häntä koskee laillinen irtisanomatto- 
muus, joten et pääse eroon työpaikastasi pääluottamusmiehen omi- 
naisuudessa. 

4. Sano, ettet tee työtä rahasta. 


Mitä se on? Jos taloudellinen syy ei motivoi sinua, olet kadottanut 
työelämän ylimmän arvon. Olet työpaikalla vain nauttimassa, ja 
sinua on mahdotonta sitouttaa rahalla. Sitä paitsi: mikäli olet niin 
rahoissasi tai veloissasi, että et halua rahaa edes pankkiirisi tai 
velkojasi iloksi, niin mitä sinä oikeastaan työpaikallakaan teet? Olet 
surkuhupaisa teeskentelijä tai lapsellisen tyhmä, jos luulet, ettei 
kaikki riipu rahasta. Ovi käy näinkin, ja päädyt tuota pikaa Aki 
Kaurismäen maailmaan, jossa tarinat alkavat kaduilta. 


5. Ole heikkojen puolella ja sorrettujen ystävä. 


Mitä se on? Asetu heikkojen puolelle ja eläydy heidän asemaansa; 
samalla huomaat nopeasti olevasi heidän asemassaan. Vaadi tasa- 
arvoa kaikille, niin kiellät oman arvosi, toisten ihmisten arvon ja 
firman valtahierarkian. Lopputuloksena saat myös itsellesi tasaver- 
taisuutta: huomaat että et olekaan niin paljon muita ylempänä, että 
voisit vaatia oikeudenmukaisuutta myös alemmille. Seuraus: kenkää. 


6. Tee työsi rakkaudella ja auta muita. 


Mitä se on? Kun teet työsi yhtä suurella rakkaudella, jolla äidin käsi 
keinuttaa pienokaisensa kehtoa, pääset helposti eroon työpaikastasi. 
Sinua aletaan pitää ylihuolehtivana henkilönä, jonka tunnollisuus 
paljastaa toisten töissä puutteita. Muita suurempi huolellisuus, ystä- 
vällisyys ja avunanto koetaan loukkauksena. Potkut saat helpoiten 
ryhtymällä työpaikaksi ”ruusuihmiseksi”, joka säteilee ympärilleen 
”valoa ja rakkautta”. Matalamielisimmät ohjaavat sinut pakko- 
hoitoon. 


7. Anna kaikkesi ja ole satakymppi. 


Mitä se on? ”110 prosentin tehokkuus takaa menestyksen.” Sitoutu- 
minen ja uhrautuminen vaikuttavat yhtä kielteisesti kuin rakkaus- 
kin: ihmiset näkevät niiden takana vain ahneutta ja vallanhalua. 
Exit-ovi avautuu myös tätä tietä. 


8. Säästä työpaikan resursseja ja keksi lisäsäästöjä. 


Mitä se on? Lisäsäästöjä? Apua! Jos kieltäydyt työsuhde-eduista, 
kuten autosta tai asunnosta, et ole ehdollistettavissa. Jos säästät vielä 
puhelinkuluissakin, olet toivoton tapaus. Muodostat uhan työyhteis- 
kunnan elämäntavalle. Kollegasi alkavat ottaa todesta ne juorut, 

joiden mukaan sinun huhutaan olevan buddhalaista meditaatiota har- 
rastava elämäntapaintiaani. — Seuraus: lapikasta jakoon. 


9. Käy kertausharjoituksissa. 


10. 


11. 


12. 


13. 


Mitä se on? Kansalaisvelvollisuuden suorittaminen Keski-Euroopan 
myyntisesongin aikana on työpaikoilla kova juttu. Vänrikki onkin 
sissijotoksella, kun hänen pitäisi kiitää Lufthansan koneessa Frank- 
furtiin myymään yrityksen taloushallinnon laskentaohjelmia. Ei käy. 
Pum, präks ja poikki! 


Tuo rakkaan ihmisen valokuva työpöytäsi yläpuolelle. 


Niinpä. Vain harvoilla työelämässä toimivilla ihmisillä on enää aikaa 
lähimmäisilleen. Tuomalla rakkaan ihmisen kuvan työpaikalle herä- 
tät toisissa ihmisissä kateutta. He olettavat, että et ajattele työaikana 
mitään muuta. Muista ottaa kuva pois ja laita nasta talteen, kun saat 
eropassit työpaikastasi moisen leuhkimisen tähden. 


Pysy yksin. 


Mitä se on? Yksinäiset ihmiset ovat usein pedantteja ja haitaksi 
työpaikoilleen. Maanisesti yksin viihtyvä ihminen herättää huolta 
ympäristössään: hän voi olla salahullu. Yksinäisyys on epäsosiaali- 
suutta. Asiaa auttaa yksinäisen jurottajan saattaminen työpaikan 
ulkopuolelle. 


Näytä onnelliselta ja ole tyytyväinen. 


Ahaa: sinulla on salainen ase. Jokin on sinulle työntekoa tärkeämpää. 
Ehkä on sitten parempi, että keskityt kokonaan siihen... 


Älä koskaan ryhdy sellaiseen, mitä et hallitse, sillä niin tehdessäsi 
sairastut ja saat vahingon sielullesi. 


Mitä se on? Tämä on neuvoistani tärkein, jos haluat työpaikasta 
eroon. Ihminen on sykkivä olento. Ihminen sykkii rakkautta, hel- 
lyyttä, mustasukkaisuutta ja vihaa. Ihmisen elämä lähtee sydämestä. 
Jos sydän lakkaa lyömästä, ihminen kuolee. Me emme tiedä, miksi 
sydän lyö, mutta tiedämme, miten ihminen kuolee. Jos haluat poistua 
työelämästä kuoleman kautta, valitse itsellesi sellainen koulutus, 
ammatti ja ura, joka ei vastaa kykyjäsi, taipumuksiasi eikä persoo- 
nallisuutesi piirteitä. Pysy sillä, niin työelämästä ja elämästä poistu- 
minen tapahtuvat yhtäaikaisesti. 


345 


Myöskään lähimmäisesi eivät välty työltä edes mentyäsi tai edesmentyäsi. 
Heitä nimittäin odottaa poismenosi johdosta tehtävä surutyö. Olet voinut 
joutua myös itse tekemään surutyötä. Surutyö on työtä, josta ei tule pulaa. 
Sitä voi joutua tekemään yhtä hyvin työttömän kuin työssä käyvänkin 
ominaisuudessa. Vilpittömintä surutyö on menetetyn työpaikan johdosta 
ja epäilyttävintä silloin, kun joku työpaikkasi kollegoista kuolee. 

Jos siis olet komean urasi päätteeksi putoamassa Kuka kukin on -kirjan 
lehdiltä, älä hellitä, älä vaivu itsesääliin, äläkä ole turhaan murheellinen: 
sinut voidaan vielä kirjata mukaan osastoon ”Toimitustyön aikana 
kuolleet”. Edellä mainittuja ohjeita noudattamalla pääset varmasti eroon 
työpaikastasi, mutta saattaa olla, että jo yhdenkin seuraaminen riittää. 

Mulla on valtaa, mä koulutan muita, ja kun mun ikkunan alla 
ne huutaa ”tää ei voi olla näin”, mä menen takaisin nukkumaan. 


Maija Vilkkumaa318 


Mä viisastun salaa, kun toiset loppuun palaa. 


Neljä Ruusua3!? 


8. Takaisin koulutukseen? 


os ihminen ei kuole tai pääse eläkkeelle ennen kuin hän putoaa pois 

työelämästä, hänen vaihtoehtonsa ovat päätyä joko työttömyyteen tai 
koulutukseen. Työviranomainen on perinteisesti koettanut yhdistää työt- 
tömyyttä ja koulutusta keskenään sallimatta työttömien opiskella oma- 
aloitteisesti oppilaitoksissa. Sen sijaan viranomaiset ovat suositelleet työt- 
tömille työvoimakoulutusta. Työviranomainen saattaa myös pakottaa työ- 
töntä johonkin ammatilliseen uudelleenkoulutukseen hänen oman tah- 
tonsa vastaisesti. 

Suomessa työttömyysturvalla ei saa tehdä mitään, minkä salliminen ei 
ole tapahtunut jonkin enemmän tai vähemmän diktatorisen komitean ar- 
mosta. Vuoden 2014 alussa tuli tosin voimaan säädös, jonka mukaan 
aiemmin keskeytetyt opinnot voi suorittaa loppuun kahden vuoden määrä- 
ajassa työttömyysetuuksia menettämättä, mikäli keskeytymisestä on vä- 
hintään vuosi. Tosiasiassa omaehtoisen opiskelun salliminen työttömyys- 
etuuksia menettämättä on täysin sattumanvaraista, sillä edellytyksiä 
arvioi työviranomainen, jonka päätökset ovat mielivaltaisia. Omaehtoinen 
opiskelu sallitaan, jos se voi ”parantaa työllistymisen edellytyksiä”, eli 
asiaa arvioidaan taaskin vain työpoliittisten normien — ei sivistyksen — 
kannalta. Kuka on ylipäänsä pätevä arvioimaan aukottomasti, milloin 
koulutus ”parantaa työllistymisen edellytyksiä”? 

Kurssit, joita työ- ja elinkeinotoimistot tilaavat yksityisiltä konsultti- 
firmoilta, ovat puolestaan erittäin kalliita. Ne maksavat huikeita summia 
yhteiskunnalle. Koska työllistämistä on pidetty korkeana poliittisena ar- 
vona, työministeriön pöytälaatikoista on löytynyt runsaasti varoja työ- 
voimakoulutuksen järjestämiseen.320 Kun varainkäyttöön on liittynyt jota- 
kin toimintaa ja se on ollut helppo mieltää ”kehittäväksi”, myös poliittiset 
päätökset määrärahojen myöntämiseksi ovat syntyneet helposti. Rakenta- 
vuuden vaikutelma ei kuitenkaan merkitse, että toiminta tuottaisi todelli- 
sia tuloksia. 

Konsulttifirmoille ei ole kovinkaan vaikeaa kerätä työvoimakoulutuk- 

seen korvamerkittyä rahaa pois työttömille järjestettävien kurssien kaut- 
ta, sillä kursseille osallistuminen on pakollista. Koska työllistymistä 
edistävään koulutukseen pitää osallistua saadakseen työttömyysetuutta, 
viranomaiset voivat osoittaa kursseille keitä tahansa ihmisiä aiemmasta 
koulutustaustasta riippumatta. Kurssien pitäjiä voidaan onnitella siitä, 
että he ovat pystyneet työllistämään itsensä ryhtymällä työttömien kou- 
luttajiksi. 


En valittaisi, että ihmisten järjellä on rajansa. Minut tekee 
epätoivoiseksi se, ettei ihmisten tyhmyydellä ole rajoja. 


Voltaire 


TYÖVOIMAKOULUTUKSEN SUDENKUOPAT 


Konsulteilta ostettu koulutus on useimmiten harmitonta mutta kallista 
viihdettä. Yleensä kyse on vain business management -ideologian kylvä- 
misestä työttömyyden peltoon. Työllistämiskursseja ja työvoimakoulutusta 
on arvosteltu paljon myös julkisessa sanassa. On epäilty, tuovatko ne 
lisäarvoa ihmisten tietoihin ja taitoihin, vai merkitsevätkö ne vain 
julkisten varojen imurointia Mersu-miesten taskuihin. Työviranomaisten 
mielestä työllistämiskoulutus on erinomaista, sillä ”saatu palaute on ollut 
myönteistä ja ihmisille on koulutuksen yhteydessä löydetty työpaik- 
koja”.32! Totuus on, että työttömiltä kerättyjen kurssipalautteiden reli- 
abiliteetti on lähellä nollaa. Ne eivät ole luotettavia, sillä kyselyn suorit- 
taa kurssin järjestäjä tai työvoimatoimisto itse. Monet kursseille osallistu- 
jat arvioivat kurssin ”kympin arvoiseksi” vain välttyäkseen lisäkoulu- 
tukselta, vaikka suullisessa palautteessaan he jakavatkin pakkasen puo- 
lelle meneviä pisteitä. 

Myönteisten arvioiden antaminen omasta toiminnasta on psykologinen 
lainalaisuus. Ihmiset yleensäkin arvioivat heille tapahtuneita asioita 
myönteisesti, jos he ovat tehneet niille itse jotain. Työllistämiskursseilla 
ihmisiä pakotetaan tekemään jotain. Niinpä he arvioivat omaa panostaan 
mieluummin myönteisesti kuin kielteisesti. Myöskään ”työpaikkojen löyty- 
minen” ei todista työllistämiskurssien tehokkuudesta. Työpaikkojen löy- 
tymisen voidaan tulkita johtuvan pikemminkin viranomaisten harjoitta- 
masta painostuksesta kuin kursseista itsestään. Työpaikan löytyminen 
toteutuu kurssittamisen piilofunktion kautta: kun ihmistä ahdistellaan, 
patistellaan ja painostetaan, hän ottaa lopulta vastaan mitä tahansa työtä 
päästäkseen edes hetkeksi pois viranomaisten tuottamasta ahdingosta. 
Johtopäätöksenä työviranomaisen harjoittamasta kouluttelusta voidaan 
pitää päätelmää, että se on tarpeetonta, valheellista ja kallista, ja sen 
kautta tuotetaan juuri niitä epäarvoja, joita sivistysyhteiskunnassa pitäisi 
välttää. 

Kiertääkseen akateemista kritiikkiä työvoimatoimistot ovat alkaneet 
ostaa koulutusta yliopistojen täydennyskoulutuskeskuksilta. Niin tehdes- 
sään työviranomaiset ovat koettaneet kääntää heihin kohdistetun kritii- 
kin takaisin. Työviranomaisten toive on, että myös tiedeyhteisö hajoaisi 
kahtia: toisaalta tieteellisen ja kriittisen tutkimuksen kannattajiin ja toi- 
saalta niihin, jotka pitävät pragmaattisia työelämäarvoja tärkeämpinä 
kuin esimerkiksi post doc -tutkijoiden todellisten toimintaedellytysten 
rahoittamista. Tätä kautta työvoimakoulutusta voidaan käyttää myös yli- 
opistoyhteisön omia jäseniä vastaan. Esimerkiksi Helsingin yliopiston 
Palmenia-koulutuskeskuksen resursseja on lisätty yliopiston omista 
varoista, sillä yksikkö myy koulutusta muun muassa työ- ja elinkeino- 
toimistoille, jotka puolestaan lähettävät työttömiä maistereita työviran- 
omaisten määräämään ja yliopiston toteuttamaan apukoulutukseen. 
Syynä akateemisen ulosheittojärjestelmän institutionalisoimiseen koulu- 
tusyksiköksi on se, että professorit eivät halua ottaa vastuuta maiste- 
riensa ja tohtoriensa todellisista tutkimus- ja toimintaresursseista yli- 
opiston sisällä. Työvoimakoulutuksella itsellään ei ole mitään tekemistä 
yliopiston omien päätehtävien, tutkimuksen ja opetuksen, kanssa ja 
niinpä myös täydennyskoulutuksissa eletään Aleksis Kiven Seitsemän 
veljeksen aikaa. 


L'humanite ne sera heureuse gue guand le dernier bureaucrate 
sera pendu avec les tripes du dernier capitaliste.322 


Pariisin opiskelijaliike vuonna 1968 


ÄLKÄÄ KYSYKÖ MISTÄ JOHTUU NUORISO-ONGELMA 


Työyhteiskunnan ja sivistysyhteiskunnan konflikti ei asetu estradille vain 
siinä teatterissa, jossa työviranomaiset kouluttelevat akateemisia työttö- 
miä. Työelämää ja sivistysyhteiskuntaa erottava esirippu repeää myös 
siinä, missä työviranomainen puuttuu ammatilliseen peruskoulutukseen. 
Vähentääkseen työttömyyslukuja työviranomaiset ovat koettaneet ohjata 
nuoria sellaiseen korkea-asteen koulutukseen tai ammattikoulutukseen, 
jota he eivät itse halua tai josta he eivät ole kiinnostuneita. Pahimmin 
tämä näkyy nuorten tilanteessa, kun he hakeutuvat lukion jälkeisiin oppi- 
laitoksiin. Työviranomainen otti osana vuoden 1998 uudistusta käyttöön 
normin, jonka mukaan nuoren ihmisen pitää työttömänä olemisen sijasta 
suostua aina joko koulutukseen tai ottamaan vastaan tarjottua työtä. 
Mikäli nuorella ei ole sellaista työtä, jota hän haluaisi tehdä, ja jos 
nuori ei halumaansa koulutukseen pääse, työviranomainen voi alkaa 
painostaa häntä osoittamalla asiakkaalleen pakkotyötä tai määräämällä 
hänet sellaiseen koulutukseen, joka ei vastaa hänen taipumuksiaan. Jos 

haluttua koulutuspaikkaa ei löydy heti, opiskelemaan pääseminen vaikeu- 
tuu entisestään. Silloin nuori joko päätyy työelämään puolivillaisena tai 
ajautuu vääränlaiseen koulutukseen, eikä hänellä ole niin muodoin aikaa 
lukea valintakokeeseen. Työviranomaisten politiikka onkin tehnyt monien 
nuorten elämästä pelkää kurjuutta. 

Sosiaalinen ja poliittinen uhkailu on kaikkein vaikuttavinta nuoriin 
ihmisiin kohdistettuna. Se tuottaa juuri sellaisia asenteita, joiden tulok- 
sena Suomen lapsista kasvaa maailman sairaimpia aikuisia. Sairaat 
aikuiset tekevät myös lapsensa sairaiksi. Nuorten tapauksessa työttömyys 
ja koulutuskynnys johtavat sosiaalisiin ongelmiin, jotka tulkitaan ”masen- 
nukseksi”. Masennuksen alkupää on kuitenkin usein työvoimatoimistossa. 
Kun 18—20-vuotiaalta kielletään täysimääräinen opintotuki323 ja jos hä- 
nellä ei ole oikeutta myöskään työttömyysturvaan, hän joutuu asumaan 
lapsuudenkodissaan ja sietämään omia vanhempiaan vielä vuosia. Van- 
hemmat puolestaan joutuvat kärsimään luonaan loikoilevaa aikuista ja 
rahoittamaan hänen toimeentuloaan samalla, kun yhteiskunta kiistää 
hänen kansalaisoikeutensa, vaikka hän on jo täysi-ikäinen. Seurauksena 
on ihmissuhteiden tulehtumista ja monia vaikeuksia, jotka pilaavat van- 
hempien ja nuorten suhteita. Viranomaisvalta tuhoaa siis myös perheiden 
onnellisuutta estämällä adekvaatin emansipaation perheiden piiristä. 

Varsinkin pääkaupunkiseudulla suuri osa opiskelijoista on majoittu- 
neena vanhempiensa luokse, sillä opintotuki on niin niukka, ettei se 
yhdessä asumistuen eikä lainaosuudenkaan kanssa riitä edes vuokra- 
menoihin. Myös päästyään haluamaansa koulutukseen nuori joutuu 
etsiytymään samanaikaisesti työhön. Tekeepä hän niin tai näin, hän on 
työviranomaisten toimenpiteiden kohde myös silloin, kun hänen pitäisi 
keskittyä kouluttamaan ja kehittämään itseään sivistyselämän piirissä. 

Työmarkkinoilla opiskelijoita käytetään häikäilemättömästi hyväksi. 
Korkeakouluopiskelijat ovat kilttejä ja tunnollisia työntekijöitä, jotka 
eivät kapinoi työelämässä eivätkä liioin yliopistollakaan. Kauppojen kas- 
sat ja vartiointiliikkeet työllistävät tyypillisesti juuri yliopisto-opiskeli- 
joita. Ne käyttävät heidän rahapulaansa ja tunnollisuuttaan hyväkseen 
samalla, kun akateemisten nuorten omalle uralle ja ammattitaitojen 
kehittymiselle ei ole näissä tehtävissä toimimisesta mitään hyötyä. Myös 
lehdenjakajina on paljon korkeakoulutettuja nuoria — juuri muita yhteis- 
kunnan hanttihommissa ei taida enää ollakaan. 

Ongelmien taustalla on väärä taloudellinen tulonjako ja kieroutunut 
opintotukijärjestelmä. Opintotuen pitäisi olla sellainen, että se todella 
mahdollistaisi valmistumisen ohjeellisessa ajassa eli noin viidessä vuo- 
dessa. Sen ei tulisi velkaannuttaa ihmisiä vaan riittää sellaisenaan 
kohtuulliseen toimeentuloon, saati että opintotukijärjestelmä veisi 
ihmisen taloudelliseen perikatoon, kuten nykyisin. Opintolainajärjestel- 
män eräs funktio onkin siinä, että velkaannuttamalla nuoria viranomaiset 
yrittävät painostaa heitä ottamaan vastaan mitä tahansa työtä myös 

sitten, kun he joskus valmistuvat. Tällöin heidän motiivinsa minkä 
tahansa työn vastaanottamiseen perustuu heidän niskoilleen kasattuun 
velkakuormaan. 


Buridanin aasi 


Opiskelija, joka on samanaikaisesti sekä työssä että koulussa, ei voi 
yleensä onnistua molemmissa. Loogisesti ajatellen ihminen ei voi olla kah- 
dessa paikassa yhtä aikaa. 1300-luvulla elänyt ranskalaisfilosofi Jean 
Buridan käytti paljon aikaa ja vaivaa sen todistelemiseen, että yhtä hyvin 
tahdon vapauden puolustaminen kuin sen vastustaminenkin johtavat 
mahdottomuuksiin. Niinpä hänen vastustajansa tekivät Buridanista pilk- 
kaa ja sepittivät hänen kiusakseen tarinan aasista, jolla oli edessään kaksi 
heinäsuopaa: pahaksi onnekseen se ei pysynyt päättämään, kummasta 
söisi ensin, ja jäädessään pohtimaan asiaa se kuoli nälkään. Nykyisin tuo 
aasi on työelämän arvoihin ja normeihin nojaava työyhteiskunta: toisaalta 
se velvoittaa työskentelemään ja toisaalta opiskelemaan. Ja silloin kun 
olisi aikaa, kuten työttömänä, kaikki opiskelu on käytännössä kielletty! 
Tämä ristiriitojen kasaaminen vaikeuttaa monen nuoren elämää estä- 
mällä hänen kehittymistään ja itsensä toteuttamistaan. 

Jos siis nuori ihminen onnistuu opinnoissaan, hän on voittanut, mutta 
vain hetkeksi. Jos taas hän epäonnistuu tulevaisuutensa kannalta tär- 
keimmässä tehtävässään eli itsensä sivistämisessä ja jää työelämän van- 
giksi jo opiskellessaan, hänelle ei voi antaa paljoa toivoa. Ikävuosina 18- 
22 tehdään useita ihmisen tulevaisuutta määrääviä valintoja. Nuoren osa 
ei ole todellakaan helppo. Siksi asioihin pitäisi suhtautua äärimmäisen 
vakavasti. Filosofi Platon lausuu ”Valtio”-kirjassaan, että nuoria pitää 
punnita ja tutkia niin kuin sulaa kultaa kauhassa.324 Nuorten lähtökohdat 
vaihtelevat paljon, aina ne eivät ole suotuisat, tai niiden kuntoon laitta- 
minen kestää. Siksi on väärin, jos yhteiskunta lisää nuorten stressiä 
painostamalla heitä tekemään ehdottomia valintoja entistäkin tiukem- 
missa tilanteissa, joiden ohi mentyä mahdollisuudet katsotaan ikuisesti 
menetetyiksi. Tästä oirehtivat uusien ylioppilaiden suosiminen yliopisto- 
jen valintamenettelyissä, hakukertojen rajoittaminen ja opiskeluoikeuk- 
sien lyhentäminen. 

Myös työn ja opintojen yhteensovittamisessa onnistuvaa opiskelijaa 
koskee eräs kirjoittamaton sääntö: jos joku ihminen menestyy jossakin 
asiassa liian hyvin, paikalle tulee viranomainen ja viheltää pelin poikki — 
aivan niin kuin liito-oravien papanat riittävät pysäyttämään moottoritien 
rakennustyön. Kansaneläkelaitos saattaa periä työssä olevalta opiskeli- 
jalta hänelle maksettuja opintotukia ja asumislisiä takaisin, mikäli opis- 
kelija on ylittänyt viranomaisten määräämän tulonormin. Tämä saattaa 
johtaa nuoren ihmisen kohtuuttomaan tilanteeseen. Takaisinperinnät ovat 


351 


viranomaisten taholta nuoriin ihmisiin kohdistuvia oikeusmurhia.325 Ne 
antavat ihmiselle jo nuorena viestin siitä, että yrittäminen ei kannata. 

Viranomaisten toiminta-ajatuksena näyttää olevan juuri sen todistele- 
minen, että kansalainen ei saa menestyä, vaikka hän tekisi kaiken oman 
hyvinvointinsa kustannuksella ja yhteiskunnan hyväksi. Ihmisten vihaa- 
mista takaisinperinnöistä päästäisiin eroon, jos kaikille työelämän ulko- 
puolisille maksettaisiin tasasuuruinen perustulo. Näin vältyttäisiin ihmi- 
siä piinaavalta kontrollilta ja mahdollistettaisiin arvotuotantoon osallistu- 
minen esimerkiksi opiskelemalla, taiteellisella tai tieteellisellä työllä sekä 
harrastus- tai vapaaehtoistoiminnalla. 


Katko-opiskelu 


Jatko-opiskelijoita pidetään nykyään yhtä kehnossa taloudellisessa 
asemassa kuin perustutkinto-opiskelijoita, mikä tekee jatko-opiskelijoiden 
tilanteesta suhteellisesti vielä huonomman. Kun jatko-opiskelu yliopis- 
toissa on sanktioitu ankarasti työttömyyspäivärahaa saavilta, siitä 
tuleekin katko-opiskelua. Mikäli tutkimusmäärärahoja ei ole — ja kun niitä 
nykyisen tohtorituotannon vallitessa riittää entistä harvemmille — myös 
maistereiden pitäisi mennä hakemaan opintolainaa. Tämä panisi heidät 
samaan jonoon perustutkinto-opiskelijoiden kanssa. Tilanne on kritiikille 
herkullinen: ihminen voi lisäkouluttautua työviranomaisen määräämässä 
työvoimakoulutuksessa menettämättä työttömyysetuuksiaan, mutta hän 
ei saisi sivistää itseään yliopistoissa eikä missään muissakaan oppi- 
laitoksissa ilman, että hän menettää toimeentulonsa lähteen. Työviran- 
omainen pyrkii siis arvioimaan itse järjestämänsä koulutuksen yliopisto- 
koulutusta arvokkaammaksi mutta tulee samalla kiistäneeksi korkeim- 
paan asiantuntemuksen perustuvan koulutuksen arvon. 

Työviranomaiset saattavat tosin puolustautua väittämällä, että he 
eivät pyri kilpailemaan yliopistokoulutuksen kanssa vaan täydentämään 
sitä. Tällöin he kuitenkin näkevät asian niin, että tieteellinen koulutus ei 
muka jo sinänsä antaisi riittävää pätevyyttä, vaan tarvitaan täydentävää 
koulutusta. Kyse on poliittisesta propagandasta. 

Työvoimapoliittisen koulutuksen kautta työttömien asemaa saatetaan 
jopa heikentää. Heille kerrotaan, että heidän oma koulutusstatuksensa ei 
merkitsekään muka mitään ja että koko elämä pitää alistaa kahlitsevalle 
byrokratialle. Kursseilla heitä opetetaan väsäämään työnhakemuksia ja 
omaksumaan = erilaisia ”taktiikoita” työpaikkoihin ”rekrytoitumiseksi”, 
mikä saattaa johtaa ihmisten tietojen ja taitojen aliarvioimiseen. Moni 
akateeminen jatko-opiskelija tai työtön voi myös itse alkaa uskoa viran- 
omaisten hänestä tekemiin tulkintoihin, joiden kautta häntä nolataan ja 
hänen taitonsa pyritään madaltamaan. Ja savu silmiin käy. 


352 


Ylikoulutettu yli-ihminen? 


Olen usein tähdentänyt, kuinka tärkeää on, että ihminen luottaa itseensä. 
Hyvä itseluottamus on opintieltä valmistuneen tärkeintä omaisuutta ja 
hänen toimintansa keskeinen tulos. Sitä sanotaan myös identiteetiksi. 
Friedrich Nietzsche nimitti tietoisen ja itsenäisen ihmisen aamuruskoa 
yli-ihmisen (der Ubermensch) ihanteeksi. Yli-ihmisen ei tarvitse jäädä 
pelkäksi negatiivisen ajattelun edustajaksi tai kulttuurin kriitikoksi, vaan 
hänelle on ominaista myöntävä ajattelu: oikeus sanoa itselleen ”kyllä”.326 
Kertomus yli-ihmisestä on vapaan ja tietoisen ihmisen ylistyslaulu. 
Jasagen ei velvoita myöntymään massakulttuurin mielipiteisiin vaan 
antaa jokaiselle yksilölle oikeuden toimia itse omana äänitorvenaan. Olet 
varmasti kokenut yli-ihmisyyden hetkiä valmistuessasi esimerkiksi 
lukiosta tai saadessasi maisterinlehvät yliopiston promootiossa. Siksi on- 
kin hyvä huomata, ettei Nietzschen teoksessaan Näin puhui Zarathustra 
kuvailema 'yli-ihminen muistuta nyt lainkaan työviranomaisten lansee- 
raamaa ylikoulutetun käsitettä. 

Sivistyneistöä varten työviranomaisella on varastossaan juuri edellä 
mainittu ylikoulutetun nimike. ”Ylikoulutetulla” viranomainen tarkoittaa 
henkilöä, jonka muodollinen koulutus ja tutkinnot ylittävät pahan kerran 
tavanomaisten ammattien vaatimukset. Tällaisesta henkilöstä puhutta- 
essa koko koulutuksen käsite on vähättelevä. Sen kautta sivistys yritetään 
naamioida vain ”koulutukseksi”. Koulutukseen puolestaan liittyy tottele- 
minen ja määrättyjen asioiden opiskelu. Mutta sivistynyt ei olekaan vain 
koulutettu vaan älyllisesti itsenäinen oppinut. 

Kun sivistynyt ihminen joutuu työvoimatoimistoon, hänet leimataan 
siellä ylikoulutetuksi. Näin hänet halutaan todistaa kaikki vaatimukset 
ylittäväksi. Ihmisestä koetetaan osoittaa, että hän on lopullisesti poissa 
työmarkkinoiden pelikentiltä: kerrassaan toivoton tapaus, joka on kuin 
”työtä vieroksuva”, ”työstä kieltäytyjä”, ”työhaluton” tai ”työkyvytön”. 
Tällaisessa asemassa voi olla vaikka professori. Hänen kelpoisuutensa 
riittäisi kaiketi myös tavanomaisimpiin toimistotehtäviin, mutta viran- 
omainen leimaa hänet ylikoulutetuksi. Niin tekevät työmarkkinatkin ja 
suureksi osaksi samoista syistä. Tiedetään tosin tapauksia, joissa työn- 
hakija on salannut korkeimmat tutkintonsa. Maisterin papereilla hän on 
saattanut saada työtä, jota hän ei olisi saanut esimerkiksi lisensiaatin tai 
tohtorin todistuksilla. 

”Riittävä” koulutus ei käännykään työmarkkinoiden piirissä ”ylikoulu- 
tukseksi” siksi, että ylikoulutettu henkilö ei suoriutuisi tehtävistään. Sen 
sijaan työpaikan virkahierarkia tai henkilösuhteet saattavat estää korke- 
asti koulutetun nimittämisen tehtävään. Tämä on myös oikein, sillä on 
vaikea ajatella, että esimiehenä olisi alemmin koulutettu ja alaisena 
korkeammin koulutettu. Ristiriidan saattaa tosin ratkaista se, että 

alemmin koulutetun virkamiehen legitimiteetti tulee ainakin näennäisesti 
”kansalta” ja on perustuslaillista alkuperää. Esimerkiksi työministerinä 
toimi jokin aika sitten Anni Sinnemäki, joka ei ole suorittanut aka- 
teemista maisterintutkintoa, kun taas hänen alaisensa ylijohtaja Pekka 
Tiainen on tilastotieteen tohtori. 

Edellä sanottu ei toisaalta tarkoita, että hierarkioiden tai palkkauksen 
ei tarvitsisi vastata koulutusta. Todellisuudessa virkarakenteen ja palk- 
kauksen pitäisi vastata myös opillista asemaa ja suoritettuja tutkintoja 
niin, ettei yhteiskunta tulisi kiistäneeksi itse myöntämiensä tutkintojen 
arvoa ja ettei korkeaan asemaan ensinkään nimitettäisi muodollisesti 
epäpäteviä henkilöitä. 

Syy siihen, miksi ylikoulutettuja ihmisiä ei nimitetä suorittaviin tehtä- 
viin edes heidän itsensä halutessa, on sosiaalipoliittinen. Esimerkiksi 
diplomi-insinööriä ei haluta palkata taksikuskiksi, vaikka tehtävässä toi- 
miminen ei edellyttäisi ajokortin lisäksi juuri muuta koulutusta. Firmalta, 
joka teettäisi siivoustöitä maistereilla, menisi puolestaan maine. Tätä 
kautta maineensa menetti myös Kiinan kansantasavalta, joka kierrätti 
korkeasti koulutettuja lääkäreitä ja juristeja maaorjina. Tavallaan se oli 
paljastavaa tuon yhteiskunnan järjellisyyden kannalta. Niinpä ”ylikoulu- 
tettuja” henkilöitä ei voida sivistysmaissa sijoittaa asemaansa tai ominai- 
suuksiaan vastaamattomiin tehtäviin, sillä niissä he turhautuisivat, tulisi- 
vat sairaiksi ja aiheuttaisivat työpaikoilleen vahinkoja. Vaakalaudalla on 
myös koko yhteiskunnan ammatti- ja koulutusrakenne. Jos ylikoulutettuja 
määrätään alipalkattuihin tai koulutusta vastaamattomiin tehtäviin, 
menee pohja koko kouluttautumiselta. 

Lukeneiston kurja tila johtuu nyt siitä, että sivistynyt ihminen ei sovi 
tavanomaiseen ammattirakenteeseen, sosiaalirakenteeseen eikä luokka- 
rakenteeseen. Hänen koulutustaustansa saattaa olla yläluokkainen mutta 
taloudellinen asemansa alaluokkainen. Hän on siis yhteiskunnan ulko- 
puolinen tavalla, joka voidaan myös romantisoida ja sanoa, että ”kaikki 
intellektuellithan ovat yhteiskunnan ulkopuolisia”. 

Todellisuudessa lukeneiston huono asema johtuu työyhteiskunnan 
arvojen epäoikeudenmukaisuudesta. Koulutusta ei kunnioiteta enää 
lainkaan, sillä työhön liittyvät arvot ja normit on käännetty opillisen 
sivistyksen itseisarvoa vastaan. Vipuvartena ovat toimineet ammatti- 
yhdistykset, liike-elämä ja työviranomaiset. Ne ovat määritelleet sivis- 
tyksen arvon vain siihen lokeroon, jossa sivistys palvelee työelämän tar- 
koitusperiä. Myös työväenliike on naamioinut omat poliittiset tavoitteensa 
usein ”sivistyksellisiksi”, mutta todellisuudessa työväenliikkeen korosta- 
mat materiaaliset arvot ovat vastustaneet näitä päämääriä. Sama 
kaksinaismoralismi pätee ay-järjestöjen esittämiin työn lisäämisvaatimuk- 
siin: työväenliikehän on pyrkinyt koko ajan siihen, että työväenluokalla 
olisi käsissään entistä vähemmän työtä. Sana ”ylikoulutettu” on ideo- 
loginen haukkumasana sivistyneestä ihmisestä. 

Taktiikkaa vai strategioita? 


Carl von Clausewitz (1780—1831) määritteli sotatieteen klassikkoteokses- 
saan taktiikan opiksi siitä, kuinka sotakoneistoa käytetään. Strategia 
puolestaan on oppia siitä, kuinka sotakoneistoa käytetään niin, että sodan 
tavoite saavutetaan.327 Työviranomaiset ovat kenties taitavia taktikoita 
mutta eivät strategeja. Taktiikka on käytännöllisempää, kun taas 
strategia on poliittista. Taktiikka keskittyy voitelemaan vain sotakoneis- 
toa itseään, kun taas strategit pohtivat, kuinka organisaatiota pitäisi 
käyttää päämäärien saavuttamiseksi. Työyhteiskunnan tärkeimpiä 
tavoitteita on turvata yhteiskunnallinen arvotuotanto: henkisten ja mate- 
riaalisten arvojen luominen. Sen vuoksi työllistämisessä työllistämisen 
itsensä vuoksi ei ole järkeä. Työviranomaisten pitäisikin varmistaa, että 
arvotuotannon päämäärät saavutetaan. Niinpä yhteiskunnan pitäisi taata 
kaikille yksilöille mahdollisimman hyvät resurssit nimenomaan omien 
tietojensa, taitojensa ja lahjojensa toteuttamiseen. 

Totuus on, että arvot ovat aina syntyneet spontaanisti innostuksen, 
osaamisen ja tekemisen halun sivuseurauksina. Spontaaniuden tärkeä 
asema johtuu siitä, että muuta aloitteellisuutta kuin aloitekyky sinänsä 
maailmassa ei ole. Kaikki aloitteellisuus on per definitionem oma-aloittei- 
suutta, ja siksi paras strategia optimaalisen hyötysuhteen aikaansaami- 
seksi työelämässä on ihmisten luovien voimavarojen vapauttaminen. Sen 
sijaan työviranomaisten harjoittama painostus ei ole saanut aikaan juuri 
muita kuin epäarvoja. Työviranomaisten toiminnot voitaisiin nähdäkseni 
ajaa alas ja lopettaa. Työelämä itsessään on muotoutunut vuosisataisen 
kehityksen kuluessa sellaiseksi kuin on. Sille on ominaista vapaa tahdon- 
muodostus. Ihmiset tekevät työtä vain vapaasta halustaan, jos ovat yli- 
päänsä tehdäkseen. 

Yhteiskunnan harjoittamassa patistelussa ja työttömien aktivointi- 
toimissa on tieteellisesti kehittymätöntä ollut se, että työnteon motiivit on 
nähty etupäässä taloudellisina rahan puutteen tai tukiloukkujen ongel- 
mina. Todellisuudessa ihmiset eivät kuitenkaan välttele työtä tai kieltäy- 
dy työstä siksi, että työ ei innostaisi, että siihen ei olisi halua tai että 
palkka olisi liian huono verrattuna vaivannäköön tai sosiaalietuuksiin. 
Luonnollisesti nämä seikat vaikuttavat työhalukkuuteen ja mahdollisuuk- 
siin osallistua työelämään. Mutta suuri osa työttömistä kokee työhalutto- 
muutta siksi, että he suojelevat omaa psyykeään hajoamisen uhalta ja 
omaa elämäänsä luhistumiselta. Työelämä koetaan nykyisin niin uhkaa- 
vana, että se merkitsee haastetta koko persoonallisuudelle. Oman elämän 
pelätään pirstoutuvan osiin, jos osallistuu työelämään niillä ehdoilla, jotka 
ovat tarjolla. Esimerkiksi työmatkaa saattaa kertyä kaksisataa kilometriä, 
jopa enemmän. Työ saattaa olla tilapäistä tai osa-aikaista. Työstä kertyvä 
palkka polttaa sosiaalietuudet, jolloin käteen voi jäädä jopa entistä 

vähemmän, ja lisäksi seuraa ilmoitusrumba eri viranomaisille yli- 
määräisestä tulosta. Siirtyilemisen ja työn perässä muuttamisen velvoit- 
teet voivat hajottaa kodit ja perheet. Ei siis ihme, vaikka ihmiset 
suojautuvat työttömyyden muurin taakse ja tekeytyvät näkymättömiksi, 
sillä heidän identiteettinsä ja minuuden ylläpitämisen keinonsa on saa- 
tettu uhanalaisiksi työelämässä. Niinpä julkisen vallan tukitoimien pitäisi 
olla sellaisia, joilla ihmisten itsemääräämisoikeus kasvaa. 

Eräät kriitikot arvostelivat käsityksiäni tämän kirjan ensimmäisen 
painoksen ilmestyttyä siitä, että luotan heidän mielestään liikaa ihmisten 
spontaaniuteen, ja he epäilivät, alkaisivatko ihmiset itsestään toteuttaa 
yhteiskunnallista hyvää. Todellisuudessa en ole koskaan ajatellut tuolla 
tavoin yksipuolisesti. Esimerkiksi perustulojärjestelmällä ja viranomais- 
kontrollin vähentämisellä olen tähdännyt siihen, että julkinen valta ei 
ainakaan lannistaisi ihmisiä tai torjuisi heidän tahtoaan rakentaa elä- 
määnsä ja saada työllään aikaan tuloksia. Historia osoittaa, että lähes 
kaikki yhteiskunnallinen hyvä on tuotettu spontaanien ja innostuneiden 
suoritusten kautta, kun yksilöt ovat tarttuneet asioihin jopa julkisen 
vallan vastaisesti. He ovat olleet niin varmoja asioistaan, ettei edes virka- 
koneisto ole onnistunut lannistamaan heidän omistautumista ihanteilleen. 
Näin on luotu menestyviä yrityksiä. Siksi en ymmärrä, minkä vuoksi 
ihminen pitäisi nähdä perusolemukseltaan laiskana ja välinpitämättö- 
mänä muulina, jota pitää jatkuvasti patistella. Jos moiseen on ollut 
tarvetta, tämä on johtunut siitä, että yhteiskunta on ensin lannistanut 
yksilön, jolloin hänen luottamuksensa toiminnallisiin mahdollisuuksiin ja 
oman etunsa kartuttamiseen on kadonnut. Silloin ehkä tarvitaankin tuota 
kepillä tai porkkanalla houkuttelua, mutta lannistamisen ja tukitoimien 
ikuisesti jatkuva kehä on samalla päästetty käyntiin. Sen sijaan pidän 
täysin virheellisenä sellaista ihmiskuvaa, että ihminen ei luonnostaan tee 
mitään — ei pyri parantamaan elinolojaan, ei välitä mistään eikä tavoittele 
mitään. Ainakaan sellaista ihmistä ei voitaisi pitää terveenä, ja kehnoa 
onkin, jos viranomaisvalta kylvää juuri tuon kaltaista asennoitumista 
yhteiskuntaan. 

Liberalistisen ja luonnonoikeudellisen näkemyksen mukaan ihminen on 
luonnostaan toimiva ja intentionaalinen (eli suuntautunut ja päämäärä- 
tietoinen) olento, organismi, jolla on aktiivinen suhde ympäristöönsä. 
Ulkoisella taivuttelulla ei puolestaan ole koskaan saatu aikaan merkittä- 
viä eikä pysyviä tuloksia. Ihmisiä on saatu pakottamalla lähinnä sotiin, ja 
ne ovatkin lähes ainoita tuloksiin johtaneita patistelun muotoja. Se, että 
patistelun ääripiste on juuri sota, kertoo siitä väkivallan ilmapiiristä, joka 
on ominaista kaikelle taivuttelulle. 

Tämän kirjan lähtökohtana on alusta asti ollut käsitys, että ihmisen 
sivistystä osoittaa hänen kykynsä kunnioittaa ja edistää toisen ihmisen 
vapautta. Toisen ihmisen vapauden tukeminen ja spontaaniuden lisäämi- 
nen kertovat koko yhteiskunnan sivistyneisyydestä. Brutaaleja yhteis- 

kuntia on aina leimannut se, että niissä viranomaisvalta pakottaa kansa- 
laisia tekemään määrättyjä tehtäviä ihmisten oman tahdon vastaisesti. 


Vietämme täällä ihanaa elämää. Me nukumme ja syömme täällä, 
emme koske rahaan, kukaan ei täällä ajattele rahaa. 
Tämä on jo se yhteiskunta, jonka haluamme luoda. 


Pariisin opiskelijaliike Sorbonnessa vuonna 1968328 


UUTEEN TIEDE- JA YLIOPISTOPOLITIIKKAAN 


Wilhelm von Humboldt (1767—1835) oli saksalainen yliopistomies, kieli- 
tieteilijä ja uushumanisti, jonka nimeen on yhdistetty ajatus klassisesta 
sivistysyliopistosta (die Bildungsuniversität).3?2? Humboldtilaisen yliopis- 
ton ideana on, että tieteen pitää olla vapaata: ideologioista ja poliittisista 
tendensseistä riippumatonta. Ihmisillä tulee olla elinikäinen oikeus sivis- 
tää itseään. Sivistysyliopiston ajatus perustuu yhtäältä antiikin kreikka- 
laisille ominaiseen käsitykseen, että tiedolla ja sen hankkimisella on 
itseisarvo, ja toisaalta kantilaiseen sekä hegeliläiseen filosofiaan. Imma- 
nuel Kantin mukaan ihmisen pyrkimys vapautua henkisen alaikäisyyden 
tilasta ei vain hyödytä tai palkitse ihmistä itseään, vaan se myös vel- 
voittaa häntä monin tavoin. Niinpä ihmisten vapaus itsensä sivistämiseen 
ei ole ainoastaan oikeus vaan myös velvollisuus, jonka tulee sitoa yhteis- 
kunnan laitoksia edistämään kansalaisten opillisia päämääriä. Sivistyk- 
sen ei tule olla vain tiedon ahmimista omaksi eduksi vaan myös osalli- 
suutta kulttuurin kokonaisuuteen. Tähän ajattelutapaan liittyivät aikoi- 
naan valistuksen ihanteet. Yhteiskunnan laitosten arvo haluttiin punnita 
niiden sivistyksellisen aseman mukaan, ja julkisen vallan tehtäväksi tuli 
ylläpitää yksilöiden mahdollisimman suotuisaa itsensä kehittämistä. 

Suomalainen yliopistolaitos on muotoutunut klassisen tiedonihanteen, 
kantilaisen kriittisyyden ja sivistyksen itseisarvon ympärille. Yliopistois- 
samme on vallinnut hegeliläis-snellmanilainen Rechtsphilosophie milliläis- 
ten hyötyoppien sijasta: ensisijaisesti on tähdätty siihen, minkä ajatellaan 
olevan oikein, totta ja tietoa, ja vasta toissijaisesti siihen, mikä on hyö- 
dyllistä tai käyttökelpoista. Tärkeimpänä on pidetty metafyysisten idea- 
listien tapaan sitä, mikä on oikeudenmukaista ja sinänsä arvokasta, ja 
vasta toissijaisesti on pyritty edistämään käytännöllistä hyötyä, jota 
pragmatistit ja utilitaristit ovat pitäneet tärkeänä. Sivistysyliopiston peri- 
aatteisiin liittyi luonnollisesti myös akateemisen vapauden ihanne. Ja 
juuri sen merkiksi hegeliläisyydestä vaikutteita saanut kansallisfilo- 
sofimme, Johan Vilhelm Snellman (1806-1881), kirjoittikin esseessään 
”Akateemisesta opiskelusta” seuraavasti: 

Ja niin kuin todellista tietämistä voidaan edistää vain antamalla yli- 
oppilaan omalle ratkaisun halulle vapaa toimintamahdollisuus, voi- 
daan nuorukaista johtaa myös todelliseen siveellisyyteen vain siten, 
että hänelle annetaan suurin mahdollinen vapaus itse ratkaista 
toimintojensa oikeuden ja vääryyden suhteen.330 


Vapaus pitää siis Snellmanin mukaan ymmärtää persoonalliseksi va- 
paudeksi, jolla on sekä tieteellisen tiedon tavoitteluun että ihmisen omaan 
vapautumiseen liittyvä puoli. Tieteet voidaankin jakaa tämän mukaan 
sivistystieteisiin (die Bildungswissenscha/ft), joilla on emansipoiva merki- 
tys ihmisten elämässä, ja hallintatieteisiin, joiden tehtävänä pidetään 
vain todellisuuden eri puolien välineellistä haltuun ottoa. Sivistystä tavoi- 
tellessaan ylioppilas tavoittelee parhaimmillaan sekä ”siveellisyyttä” eli 
eettis-moraalista tietoisuutta että täysivaltaista kansalaisuutta (latinan 
sanasta civis = ”kansalainen”. 


Humanismia vai pragmatismia? 


Kuten jo tämän teoksen neljännessä pääluvussa kuvasin, vapaan sivistys- 
yliopiston toimintamahdollisuudet horjuvat. Eräs syy siihen on massa- 
yliopiston paisuminen yli äyräiden. Juuri tämä on tehnyt yliopiston kivi- 
jalan rappaustyön välttämättömäksi. Jos sivistysyliopistoa halutaan pitää 
yllä, kansalaisten halulle opiskella ja vaalia sivistystään olisi luotava pa- 
rempi taloudellinen perusta. Laajaan kansansivistykseen tähtäävä yli- 
opistolaitos kantaa luonnollisesti sivistysyliopiston soihtua, mutta mis- 
tään ei ole niin lyhyt matka pinnallisuuteen kuin juuri massayliopistosta. 
Tiedon ja sivistyksen itseisarvo korvautuu helposti välineellisillä tiedon- 
intresseillä, joita ohjaavat vain hyödyn tavoittelu ja materiaalisten arvojen 
tuottaminen. Tämä onkin pragmatismia humanismin sijasta. 

Yliopistoille säädettiin alun perin itsehallinto samasta syystä kuin 
tuomioistuimille riippumattomuus: jotta taattaisiin tutkimusten ja tuomi- 
oiden puolueettomuus. Sen sijaan nykyaikana julkinen valta puuttuu 
tieteiden sisältöihin jo tulosohjausjärjestelmän kautta. Hoputtaminen vai- 
kuttaa tutkimusaiheiden valintaan ja tutkimustapaan. Tutkijat hakeu- 
tuvat sellaisten aiheiden pariin, joista selviää nopeasti ja helposti. Suosi- 
taan metodeja, jotka eivät vaadi vaivaa vaan joita voidaan soveltaa pikai- 
sesti ja ajattelematta. Myös yksityinen rahoitus on ongelmallista. Kun 
valtio ei tue yliopistoja riittävällä perusrahoituksella, yliopistot joutuvat 
keräämään varoja ulkoisilta rahoittajilta. Firmat ostavat tiedettä. Tämä 
puolestaan johtaa puolueellisuuteen ja välineellisiin tiedonintresseihin: 
lopulta yliopistoissakin ollaan kiinnostuneita vain sellaisista tutkimus- 
aiheista, jotka ovat soveltamiskelpoisia tai joista voidaan saada välitöntä 
aineellista hyötyä. Kulttuurikritiikin ja yhteiskuntakritiikin esittäminen 

tehdään vaikeaksi, jopa mahdottomaksi. Tieteenharjoittajien pitää mielis- 
tellä toimitusjohtajia kilpaillessaan toisten yliopistojen kanssa tutkimus- 
sopimusten ja työtilaisuuksien saamisesta, ja viimein professorit alkavat 
itse muistuttaa toimitusjohtajia. 

Tieteen piilopuolueellistuminen on jo pitkällä. Se näkyy tavassa, jonka 
mukaisesti kriittiset tieteenharjoittajat ja humanistit savustetaan yliopis- 
tojen ulkopuolelle. Laitokset ovat kuin mainostoimistoja. Niissä tehdään 
teknisen tiedonihanteen mukaista tutkimusta: tapaustutkimuksia, kyse- 
lyjä ja markkinatutkimuksia, joiden tieteellinen ja metodologinen mielen- 
kiintoarvo on mitätön. Asioiden merkityksiä ei vaivaudu pohtimaan ku- 
kaan. Soveltavien empiiristen tieteiden suosiminen johtaa myös tietynlai- 
sen tutkijatyypin valikoitumiseen vallitsevaksi. 

Käytännöllisperäisten aiheiden pinnalle nousu näyttää luonnolliselta, 
sillä tieteiden ihanteet ovat kääntyneet sivistystieteistä pragmatismin 
suuntaan. Yliopistojamme hallitsee nyt pragmatistisesti motivoitunut filo- 
sofia. Pragmatistisen käsityksen mukaan totuus on tiedeyhteisön hyväksy- 
mistä. Tämä käsitys suosii jo sinänsä ryhmätyön ja joukkuehengen meto- 
deja ja syrjii itsenäisen ja yksilöllisen filosofian muotoja. Pragmatismi 
saattaa lisätä tieteen sosiaalisuutta ja keskustelevuutta, mutta se myös 
luovuttaa totuudesta päättämisen enemmistöjen valtaan, kun totuus 
mielletään äänestämiseksi tiedekuntaneuvoston kokouksissa. Tällä tavoin 
pragmatistinen totuuskäsitys tukee valtavirtoja ja valtakulttuureita. 

Pragmatistit ovat useasti pyrkineet pönkittämään omaa asemaansa 
vahvemman oikeudella. He pitävät kilpailijoidensa väistymistä ja omia 
voittojaan todisteina oman tiedekäsityksensä oikeellisuudesta. Sen sijaan 
kriittinen ajattelu on aina toteutunut nimenomaan marginaaleissa ja 
vähemmistöissä, valtavirtojen ulkopuolella. Omasta mielestäni pragma- 
tismi onkin pinnallisuuden kukoistusta, ylistyslaulua ja hovifilosofiaa. 
Yliopistoista ei löydy enää humboldtilaisia humanisteja eikä nietzsche- 
läisiä antihumanisteja. Molempien läsnäolo olisi suotavaa, sillä se todis- 
taisi kapinahengestä ja ajattelusta. Tiede, tutkimus ja filosofia ovat nyt 
vain osa tiedehallintoa, joka vaatii ihmisiä peittämään oman persoonansa. 
Kaikkien pitää elää taloudellisten ehtojen sanelemassa pelossa. Kriittiset 
filosofit ovat — kuinkas muuten — työttöminä. 


Pragmaattisia ongelmia 


Keskeisimpiä syypäitä koulutuspolitiikan ongelmiin on yliopistojen kierou- 
tunut rahoitusmalli. Nykyisen käytännön mukaan yliopistot ja opetus- 
ministeriö ”sopivat” tohtorikiintiöistä vuotuisissa ”tulossopimusneuvotte- 
luissa”. Sopimisen ja tuloksellisuuden käsitteet ovat paljastavia. Niiden 
kautta tulee näkyville, että yliopistojen ja valtionhallinnon välillä vallitsee 
konflikti — samanlainen kuin työmarkkinajärjestöjen välillä. Asiat ovat 

solmussa, koska niistä pitää ”sopia”. Neuvottelut puolestaan ovat puhe- 
tilanteita, joihin liittyy intressejä tai painostusta. ”Tuloksien tuottaminen” 
kuuluisikin liikkeenjohtoon tai yritysten hallintoon mutta ei yliopistoon. 
Tulokseksi on usein saatu selvää tuloksettomuutta. 

Julkisen vallan aikaansaamat rahoitusuudistukset heijastuvat tieteen 
sisältöjen lisäksi myös tutkintojen ja virkojen arvostukseen. Esimerkiksi 
kansleri Kari Raivio pohti taannoisessa Yliopisto-lehden pääkirjoitukses- 
saan, että tohtoriksi väitteleminen onkin nykyään vain koulua ja väitös- 
kirjat tutkielmia, jotka tehdään ohjatusti, siis valvotusti ja johdetusti. 
Itsenäisen tieteenharjoittajan nimike on hänen mielestään tätä nykyä 
”dosentti”, sillä vasta dosenteilta edellytetään näyttöä itsenäisestä tutki- 
muslinjasta.331 Tutkijakoulujen käyttöönotto ja tohtoreiden leipominen 
ovat selvästikin heikentäneet sitä arvoa, joka tohtorintutkinnoilla ennen 
oli akateemisen itsenäisyyden tunnusmerkkeinä. Tutkijakouluihin ja 
tutkimusten ohjaukseen osallistuminen saatetaan kokea jopa nöyryytyk- 
senä, joka vähentää väittelijöiden itsenäisyyttä ja propositionaalista 
statusta. Miksi yliopistopolitiikkaa itseään ei ohjaa kukaan? Miksi 
tutkinnot piti devalvoida ja päästää niiden arvo vapaasti kellumaan? Vielä 
1980-luvulla yliopistoyhteisön pellenä pidettiin ”hajamielistä professoria”, 
joka omalla muistamattomuudellaan keräsi huomiota nuorehkoilta apu- 
laisiltaan... Sen sijaan nykyajan tahaton klovnihahmo yliopistojen käytä- 
villä on tutkimusprojekteissa haudottu tutkija, jolla ei ole aavistustakaan 
siitä, mitä hän tekee. 

Asioita on kaunisteltu Suomen Akatemian selvityksissä, joiden mukaan 
Suomen tieteen taso on korkea ja edustaa maailman huippua.332 Huvitta- 
vaa on, että eräässä kansainvälisessä vertailussa Suomen tieteen laatu 
todettiin vain tyydyttäväksi, ei siis hyväksi, erinomaiseksi eikä kiitettä- 
väksi.333 Tällaisten arvioiden lopputulos riippuu tietystikin käytetyistä 
kriteereistä, mutta myös tosiasioiden kieltämiseen, omankehun houkut- 
televuuteen ja narsismiin on alkanut liittyä sellaista pakonomaisuutta, 
joka ei ole vain hallinnollista vaan häiritsee ajatusten muodostamista ja 
saattaa sokaista tieteenharjoittajia heidän tehtävissään. 

Tuloksellisuusvaatimukset johtavat joko suoriutumisen pelkoon tai 
kunnianhimoon ja nämä puolestaan vilpillisyyteen. Tarkkailun normit tiu- 
kentuvat tällöin entisestään, ja keskeiseksi aletaan kokea se, kuinka 
toimintaa voisi jatkaa kontrollista huolimatta. Juuri tästä seuraava jakau- 
tuneisuus kylvää sitten kaksinaismoralismin siemenen: tärkeänä pide- 
tään, kuinka viranomaiskontrolli onnistutaan kiertämään niin, että elämä 
tulee jälleen mahdolliseksi yliopistoissa. Tulos- ja taloustieteellinen nipis- 
tely johtaa vapauden näpistelyyn ja tutkimusetiikan rikkomuksiin: aka- 
teemiseen dopingiin. Rikkeet puolestaan saatetaan kokea jopa myöntei- 
sinä, koska niiden kautta voidaan vapautua epäarvoina pidetyistä asi- 
oista, kuten tarkkailusta ja henkisestä holhouksesta. Lopputuloksena on 
kulisseja pystyttävä yliopisto, jossa ihmiset ponnistelevat ensin saa- 

dakseen byrokraatit tyytyväisiksi ja voidakseen sen jälkeen keskittyä heitä 
aidosti kiinnostavaan tutkimukseen. Miksi ihmisten ei annettaisi tehdä 
heidän tärkeinä pitämiään asioita omasta aloitteestaan, ilman turhaa 
kontrollia? 


Johtamisesta 


Ainoastaan tuloksellisuuden, tuottamisen ja neuvottelun käsitteet eivät 
ole kieroja, vaan myös johtamisen käsite on yliopistoissa oireellinen. Se 
esiintyy muun muassa sanassa ”johtoryhmä”. Johtoryhmillä korvattiin 
aikoinaan laitosneuvostot Helsingin yliopistossa. Germaanisen filologian 
professori Lauri Seppänen, joka oli Tampereen yliopiston viimeisiä huma- 
nisteja, totesi puolestaan eläkkeelle jäädessään, että yliopistoissa kenen- 
kään ei pitäisi johtaa ketään eikä mitään. Nykypäivänä keskeistä on, 
miten johtaminen pitäisi ymmärtää. Akateeminen tutkimushan on aina 
organisoitunut perinteiselle mestari-kisälli-suhteelle vankemmin kuin 
moni muu työelämän laji. Yliopistoissa johtajuuden ihanteena on pidetty 
ammattitaidon = siirtämistä sukupolvelta toiselle tiiviissä yhteisössä 
vapaan vuorovaikutuksen, yhteisten kiinnostuksenaiheiden ja keskinäisen 
kunnioituksen pohjalta — ilman liikkeenjohdollista leadershipiä. 

Johtajuus on myös akateemisen elämän olennainen osa, mutta yliopis- 
tojen oppipoikajärjestelmiä ovat kierouttaneet professorikunnan mono- 
polit. Opettaja-oppilas-suhteissa professorit vaihtavat ohjaustyönsä ja 
rahansa oppilaidensa tiedepoliittiseen kannatukseen. Joskus suuresta 
oppilaslaumasta on ollut myös haittaa, sillä oppilailla on yleensä runsaita 
vaatimuksia, ja lopulta he riitautuvat ylempiensä kanssa. Taloudelliselle 
painostukselle ehdollistuminen ohjaa professoreja anomaan doktorandeil- 
leen tutkimustukea tiedehallinnolta. Tämä yhdessä oppilaiden suosion 
tavoittelun kanssa tekee myös akateemisen opettajan asemasta kerjäläi- 
syyttä. Siihen puolestaan sisältyy mahdollisuus, että vastustajat voivat 
hajottaa opettajan ympärille kerääntyneen oppilasparven kiistämällä kai- 
kilta rahat. Näin aito viisauden rakastaminen ajautuu dekadenssitilaan. 

Toisaalta johtajuutta voidaan pitää tuloksena siitä, että jollakulla 
ihmisellä on tärkeää sanottavaa. Niinpä johtajuuteen liittyvä auktori- 
teettien tunnustaminen ei ole välttämättä vain kielteinen vaan myös 
arvostusta ja luottamusta osoittava asia. Johtajuus voidaan jakaa pelkällä 
arvovallalla johtamiseen, jota tukevat käskyt, komennot ja muodollinen 
päätösvalta, ja toisaalta spontaanisti syntyvään johtajuuteen, jonka valli- 
tessa auktoriteetti ei ole muodollista eikä hierarkkiseen asemaan perus- 
tuvaa vaan toiminnan kautta lunastettua. Yliopistoissa harvoin nimite- 
tään professoreiksi henkilöitä, joiden johtajuus on spontaania. Useimmiten 
virat täytetään kansainväliseen arviointiin perustuvan asiantuntijamenet- 
telyn kautta, jossa otetaan huomioon etupäässä hakijan julkaisut. Näin 

virkaan saattaa päätyä henkilö, jonka yhteydet opiskelijoihin ja tutkija- 
kuntaan ovat poikki, kun taas spontaanisti syntyneet tutkimusryhmät 
jätetään usein kokonaan vaille tukea. Tällaista tapahtumasarjaa edusti 
Tampereen yliopistossa 1990-luvulla syntyneen filosofiryhmittymän jättä- 
minen kokonaan vaille toimintaresursseja ja dosentti Juha Varton kar- 
kottaminen yliopiston piiristä.334 Sama toistui Helsingissä, kun filosofi Esa 
Saarisen toimintaedellytykset yliopistolla katkaistiin.335 Opettajan kan- 
nattaisi siis uhrata aikansa mieluummin oman julkaisu- ja ansioluette- 
lonsa pidentämiseen kuin ohjattaviensa hyväksi. Tätä kautta kuihdu- 
tettaisiin kuitenkin tieteellinen luovuus, ja kyseinen menettely kääntyisi 
tiedeyhteisön vahingoksi. 

Tie tutkimus- ja opetusvirkoihin avautuu huomattavasti helpommin 
ulospäin kuin sisäänpäin. Tieteellisen uran käsite on tällöin ratkaiseva. 
Virassa toimivat professorit jakavat tutkimustuet ja viransijaisuudet 
perinteisesti vain omille kellokkailleen eivätkä kenellekään muille. Sitten 
he vaativat myös jatko-opintonsa omalla kustannuksellaan suorittaneilta 
”menestyksellistä tieteellistä uraa”. Asiaa pohjustaa Matteuksen logiikka: 
sille, jolla paljon on, yhä enemmän annetaan.336 Pahimmassa tapauksessa 
professorit katkaisevat eri tavoin ajattelevien tutkijoiden toimintaedelly- 
tykset ja koettavat osoittaa, ettei heillä ole ansioita. Opetus-, tutki- 
muksenohjaus- ja tarkastustehtävät he myöntävät omille suosikeilleen, 
jotta heille kertyisi muodollisia suorituspisteitä ja että he pätevöityisivät 
virkoihin jo sijaisina olleessaan. Näin virat täytetään oppilailla, ja kierre 
jatkuu. Tuloksena urapolkujärjestelmästä on uomakipittäjien jono. 

Todellisuudessa tieteen korkeilla toimihenkilöillä ei ole oikeutta aiheut- 
taa kenellekään yksityishenkilölle sellaista taloudellista tai tieteellisiin 
toimintaehtoihin liittyvää haittaa, jota syntyy, kun julkisia tutkimus- ja 
opetusresursseja koetetaan kieltää tai kun niiden myöntämistä viivy- 
tetään kuin miesten parilakia. Professorikunnan eettisten ohjeiden337 
mukaan professorien olisi tuettava nimenomaan eri mieltä olevia tutki- 
joita. Lisäksi pitäisi taata, ettei laitoksistakaan tule yhden paradigman 
puoluetoimistoja vaan että ne olisivat parlamentteja, joissa olisi edus- 
tettuina mahdollisimman monenlaisia filosofioita ja tiedekäsityksiä. 


Akateeminen pätevyys 


Yliopistoissa menestyäkseen ei riitä, että tutkija on professorin kanssa 
lähes samaa mieltä. Professorin kanssa pitää olla täsmälleen samaa 
mieltä. Kilpailun sakeus pitää huolen siitä, että vain parhaiten mielis- 
televät päätyvät uralle. Myös kritiikin esittäminen on ”sallittua, jopa 
suotavaa”. Sitä saa kuitenkin esittää vain sen verran, missä mitassa se 
vielä täydentää olemassa olevaa paradigmaa ja lisää samaa mieltä olevien 
uskottavuutta. Tätä noudattaessasi et asetu raiteille makaamaan, kuten 

rehellinen kollegasi, vaan ajat tuota ylitse kiitävää junaa! 

Aivan kuten jo työnhakumenettelyn koreografioita tarkastellessani 
totesin, ansioluetteloihin tuijottaminen on turhaa niin yhteiskunnassa 
kuin yliopistoissakin. Ne eivät kerro ihmisten kyvyistä, taidoista eivätkä 
muista ominaisuuksista olennaisinta — useimmiten eivät paljon mitään. 
Ansiot kuuluvat historiaan; ne ovat kuollutta elämää. Ansioluetteloiden 
laatiminen onkin masturbatiivis-onanistista toimintaa. Käytännössä 
ansio- ja julkaisuluettelot sivuutetaan myös virantäytöissä. Aina on mah- 
dollisuus kääntää myönteiset seikat näyttämään haitoilta ja ilmeiset 
epämeriitit suurilta ansioilta. Näin ei tehdä siksi, että kyseinen menettely 
palvelisi oikeutta, kohtuutta tai totuutta saati sitä, että yliopistoihin saa- 
taisiin päteviä henkilöitä. Akateemisten tehtävien täytöissä juonitellaan 
siksi, että toimeen saadaan ihminen, jonka kanssa professori käy ompelu- 
seuroissa tai kalassa. Itsenäiset tieteenharjoittajat ja filosofit ajetaan 
yliopistoista harjan ja varren kanssa pois. 

Yliopistojen nimityskäytännöt suosivat nykyään erikoistunutta ja 
kapea-alaista tutkijatyyppiä, joka — Esa Saarisen sanoin — rajaa maan- 
pinnalta neliön ja jyristelee sitten katuporalla kohti maan keskipistettä.338 
Omasta mielestäni filosofien olisi kartettava jo pelkkien käsitteiden 
*kapea-alainen'” ja laaja-alainen käyttämistä; niiden ei pitäisi ollenkaan 
kuulua filosofien sanavarastoon. Kyseiset käsitteet ovat niin yksin- 
kertaistavia, että on ihmeteltävä, kuinka niiden käyttäjät ovat ylipäänsä 
lainkaan löytäneet yliopistoon. Esimerkiksi Nietzsche ja Platon tuskin 
ovat kuuluisia siksi, että he olivat ”laaja-alaisia”. Toisaalta Spinozakaan ei 
ole rakastettu filosofi vain sen vuoksi, että hänen filosofinen metodinsa oli 
suhteellisen ”kapea-alainen”. Näiden luonnehdintojen kautta filosofiaa 
onkin yritetty lähinnä sopeuttaa tiedehallinnollisiin ihanteisiin, joihin 
verrattuna filosofit ovat voineet sitten määrittyä ”kapea-alaisiksi” tai 
”laaja-alaisiksi”. Kapea-alaisuuden tai laaja-alaisuuden käsitteillä kuvail- 
laan ensisijaisesti tiedepoliittisia asenteita, jolloin ”kapea-alaiseksi” mielle- 
tään yleensä formaalinen ja epäkirjallinen toiminta, kun taas ”laaja- 
alaisena” pidetään tulkitsevaa, kirjallista, luovaa ja ajankohtaista tutki- 
musta. Olennaista on, edustavatko kapea-alaisuus ja laaja-alaisuus lop- 
pujen lopuksi pinnallisen vai syvällisen ajattelun muotoja. Sen sijaan 
kyseiset nimitykset sinänsä ovat hämäriä ja harhaanjohtavia. Yliopiston 
suosima filosofiaihanne on nyt niin kapea-alainen, että mikäli tuon kapea- 
alaisuuden rajat ja reunat menisivät vielä vähänkin lähemmäksi toisiaan, 
ne olisivat täysin toisissaan kiinni. 

Usein sanotaan, että kaiken huippututkimuksen pitää olla ”kapea- 
alaista”. Todellisuudessa nuo systeemiteorioiden soita kyntävät tutkija- 
tyypit eivät ole mitään ideageneraattoreita. He eivät usein pysty sano- 
maan edes omasta tutkimusaiheestaan mitään yleisesti ymmärrettävää. 
Tämä johdattaa kadunmiestä epäilemään, tietävätkö he lopulta edes 
omasta aiheestaan kovin paljon. Oman käsitykseni mukaan akateemisen 

pätevyyden arviointikriteerit ovat nyt sellaiset, että niiden valossa milli- 
metritutkija näyttää aina huikean paljon pätevämmältä kuin sellainen, 
joka todellisuudessa olisi pätevä ja kyvykäs, mutta joka perinteisin aka- 
teemisin kakkuloin tarkasteltuna näyttää vähemmän ansioituneelta ja 
voidaan siis polkea lokaan. Ongelma on, että pelkkiin asiakirjoihin pe- 
rustuva akateeminen pätevyydenarviointi tuottaa tuloksen, jossa pätevä ei 
erotu päteväksi ja epäpätevä näyttää ihan hirveän pätevältä. Tämä on 
seuraus julkisen hallinnon toimintaperiaatteiden ulottamisesta yliopis- 
toon: vain asiakirjat ratkaisevat. Siksi myös yliopiston professori on 
nykyään yhä useammin ”asiakirjaihminen”. 


Tieteen tutkijatyypit 


Entä miten kapea-alaisuus ja laaja-alaisuus henkilöityvät yliopistoissa? 
Aina kun akateemisessa maailmassa esiintyy muita ongelmia kuin tie- 
teeseen liittyviä tutkimusongelmia, ne johtuvat yleensä työelämän kari- 
koista. 

Tutkija- ja opettajakunta jakautuu yliopistoissa nykyisin neljään 
kastiin. Heitä edustavat muurahaiset, hamsterit, ketut ja kaniinit. 

1) Muurahaisen tiedekäsitys on kollektivistinen. Hän on useimmiten 
jonkin kokeellisen tieteen, kuten kemian tai biologian, edustaja. Luonteen- 
laadultaan hän on testien ja laitteiden ystävä, todellinen laboratory habit 
of mind, jota viehättävät ratkaisuaan odottavat tutkimusongelmat. Hän 
työskentelee vain oman tieteenalansa ja tarkasti rajatun ongelma- 
alueensa hyväksi. Hän ei piittaa paljoakaan siitä, mitä merkitystä hänen 
työllään lopulta on, kunhan hän saa kantaa kortensa yhteiseen kekoon. 
Hän ei pohdi olemisen arvoitusta eikä tieteenalansa filosofiaa. Runoutta 
hän arvostaa vain tähtitieteessä, ja persoonansa hän mieluiten piilottaa. 
Muurahainen on työteliäs, hiljainen ja ujo. Hän ei ole itsekeskeinen eikä 
röyhkeä mutta ei myöskään kovin itsenäinen. Hän tarvitsee toisten tukea, 
ja ilman muiden muurahaisten apua häntä ei ole olemassa. 

Muurahainen on tyypillinen projektitutkija, minkä vuoksi hänen luon- 
teenpiirteensä sopivat kollektiivisen tieteen ihanteisiin: tärkeää on kont- 
rollissa oleminen, valvonta, seuranta ja virheiden havainnointi. Hänen 
tärkeimpiä julkaisujaan ovat yhteisartikkelit, raportit ja selosteet. Täl- 
lainen tutkija rakentaa uutta entisen päälle, ja hänen taloudellinen 
toimeentulonsa on yleensä turvattu; noudattaahan hän säntillisesti tiede- 
hallinnon ihanteita. 

2) Hamsteri on edellisen vastakohta. Hänen mielestään tiedon pitää 
koskea ihmisen omaa kokemusta ollakseen merkityksellistä; sen täytyy 
olla yksilöllisesti arvokasta. Hän liikkuu laajasti useiden tieteiden alu- 
eilla, ja hänen yleissivistyksensä on kiistatonta. Hansterinretkiltään 
hänellä on tuomisinaan useita mielenkiintoisia palapelin palasia, jotka 

hän lisää tekeillä olevaan mammuttiteokseensa. Tämä tieteenharjoittaja 
lähinnä kirjoittaa, ja jokainen hänen julkaisunsa on hänen uusi pää- 
teoksensa. Hän pyrkii kokonaisnäkemykseen, visioon ja synteesiin ja tekee 
tämän kaiken yksin. Kollegojensa kanssa hän on harvoin samaa mieltä. 
Hän ei tee ryhmätyötä, ja seminaareja hän karttaa. Hän etsii mieluummin 
tukea yleispätevälle otaksumalleen kuin kokoaa käsityksiään murusista. 
Sen vuoksi hänen toimintansa on luovaa: hän panee asioihin omiaan ja 
keksii suuria teorioita. 

Hansteri halveksii yhteisjulkaisuja ja toimitustöitä pitäen niitä vää- 
ränä passina Suomen Akatemian rahoitukseen, jota hän ei itse tietenkään 
nauti. Tiedeyhteisö arvottaa hänen ajatuksensa epätieteellisiksi, vaikka 
todellisuudessa ne ovat vain omaperäisiä aivan niin kuin niiden 
esittäjäkin, joka paljastuu usein saappaitaan suuremmaksi. Taloudelli- 
sessa mielessä hamsteri tulee huonosti toimeen, ja hän putoaa usein 
kokonaan yliopiston ulkopuolelle, jossa historia hänet muistaa. Hän tinkii 
kuitenkin mieluummin hyvinvoinnistaan kuin mielipiteistään. 
taa tutkimuksen teosta juuri mitään. Hänelle tärkeää on ura. Uraansa 
hän koettaa edistää kaikin keinoin, ja usein hän myös onnistuu. Hän 
osallistuu seminaareihin ja tapaamisiin, vierailee usein ulkomailla ja kut- 
suu kollegoitaan kotiinsa käymään. Hän ei tiedä, osaako hän enää edes 
kirjoittaa, sillä hän ei ole kirjoittanut mitään vuosikausiin. 

Kettu tietää, että yliopistot ovat täynnä muurahaisia ja hamstereita, 
jotka kokevat tutkimuksen elämäntehtäväkseen. Miksi siis tehdä monin- 
kertaista työtä? Koska kettu on hyvissä väleissä tiedehallinnon kanssa, 
hän saa käyttöönsä useita julkaisu- ja toimintaresursseja, ja sitten hän 
laittaa nimensä yhteisjulkaisujen kanteen. Kypsemmällä iällä kettu on 
professori tai projektin johtaja. Missään tapauksessa hän ei ole muura- 
haista eikä hamsteria lahjakkaampi, älykkäämpi, hyveellisempi eikä 
ahkerampi. Mutta tiedeyhteisön arvoja ja toimintatapoja tuntevana hänel- 
lä on pragmaattista kokemusta, jonka vuoksi hän osaa olla oikeaan aikaan 
oikeassa paikassa. Kokemuksistaan oppineena kettu jakaa kollegansa 
niihin, joita ei pakottamallakaan saa tieteen norsunluutorniin, ja niihin, 
joita ei saa sieltä alas. Itse hän kuuluu jälkimmäiseen ryhmään. 

4) Kaniinit puolestaan ovat tiedeyhteisön luppakorvaisia pinkojalkoja, 
jotka loikkivat tieteen vainioilla eri suuntiin. Heillä ei ole yleensä 
käsitystä mistään, ei omaa eikä apinoitua. Kaniini ei sijoitu akateemisen 
urarakenteen keskikastiin, kuten muurahainen ja hamsteri, jotka päättä- 
vät päivänsä yleensä dosentteina eli arvostettuina mutta palkattomina 
opettajina (doceo, lat. = opettaa). Sana ”kaniini” tuleekin latinan kielen 
sanasta ”canus”, joka tarkoittaa pientä valkoista koiraa, esimerkiksi 
lauseessa ”cave cänem” (”varo koiraa”). Antiikin Roomassa oli tapana vaa- 
tettaa uudet ylioppilaat valkoiseen toogaan. Heitä sanottiin kandidaateik- 
si. Sanan kantamuoto esiintyy myös englannin kielen sanassa ”candle”. 

Kaniini on siis välkky, muttei kovin hyvin asioista perillä. Lisäksi 
kaniinilta puuttuu määrätietoisuutta ja tarmoa. Kaniini voi olla esi- 
merkiksi tuntiopettaja, mutta suotuisissa oloissa hänestä voi tulla myös 
professori. Virka hallintoportaassa olisi hänelle ihanteellinen. 

Kettu ja kaniini pärjäävät tieteen työyhteisöissä mainiosti, mutta 
onnetonta on, että muurahaisia ja hamstereita ei saisi olla. Heistä uhan- 
alaisempi on hamsteri. Hän ei totisesti hamstraa haltuunsa tieteen rahoja 
eikä resursseja. Esimerkiksi Suomen Akatemiasta rahoitusta voi saada 
vain sellainen filosofi tai tieteenharjoittaja, jonka tutkimus noudattaa 
tieteellisen kollektivismin ihanteita. Suomen Akatemia tunnustaa vain 
”referoituja” julkaisuja, jotka on painettu valvovan silmän alla kansain- 
välisiin aikakauskirjoihin, ja vaikka niitä ei edes avaisi kukaan. Tärkeäksi 
määritellään yhteistyö, verkostoituminen, toiseudenvaraisuus, kontrol- 
lissa olo, lapsenvahtina toimiminen ja kaikki muu touhu. Tämä suosii 
kokeellisia tieteitä ja työmuurahaisia mutta kylvää myrkkyä hanstereille. 


Hallinnon hauskuus 


Kun viisaus muuttuu työksi ja filosofia raskaaksi raatamiseksi, taustalla 
sarastaa nousevan auringon talo. Hamsteri saattaa raataa koko ikänsä, 
mutta hän ei saa yliopistosta penkkiä, pulpettia eikä virkaa, vaan hän 
putoaa mustaan aukkoon. Opiskelijoilla on sentään tuoli luentosalissa, 
mutta työtön tohtori on henkipatto, jolle ei ole sijaa majatalossa. 

Yliopistojen henkilöstöpolitiikassa ja rekrytointikäytännöissä on paran- 
tamisen varaa. Kurjuus koskee yhtä hyvin tutkimus- ja opetustoimia kuin 
yliopiston hallintotehtäviäkin. Niiden pätevyysvaatimukset menevät pa- 
hasti ristiin. Tutkijoilta ja opettajilta vaaditaan tiukkaa erikoistumista ja 
muutama hyllymetrillinen mitä tiheimmäntäydellistä millimetritutki- 
musta. Hallintoviraston ja tiedekuntien virkamiehiltä puolestaan ei vaadi- 
ta tieteellistä pätevyyttä lainkaan, vaikka todellisuudessa heidänkin 
pitäisi tietää, mitä he tekevät. He tekevät ratkaisuja, jotka koskevat tie- 
teiden sisältöjä ja toimintaedellytyksiä. Vailla filosofista näkemystä hei- 
dän päätöksensä uhkaavat muuttua pelkäksi tiedepolitiikaksi ja vallan- 
käytöksi. 

Ongelma on, että yliopistojen hallintotoimet mielletään samanlaisiksi 
tehtäviksi kuin useimmat muutkin julkisen hallinnon virat. Kyse on työ- 
elämän normien sekoittumisesta yliopistojen toimintaan. Sen seurauksena 
yliopistot kiistävät luovuttamiensa tutkintojen arvon hallintotehtävien 
täytössä. Tämä johtaa yliopistojen ja yhteiskunnan legitimiteettiristirii- 
taan ja siihen, että yliopistojen oma uskottavuus kärsii. Pysyvän hallinto- 
toimen pitäisikin olla säästöjen ja supistusten yliopistoissa poikkeus. 
Suurin osa hallintotehtävistä pitäisi lakkauttaa ja jakaa rahat tutkimuk- 
sen ja opetuksen hyväksi. Jäljelle jääneet hallintotoimet pitäisi määrä- 

aikaistaa ja muuttaa osapäiväisiksi. Laitosten pyörittämiseen tarvittavan 
työn, kuten tenttitulosten kirjoittamisen ja opintosuoritusmerkintöjen kir- 
jaamisen, voisi jättää opettajien tehtäväksi, niin kuin tähänkin asti. 

Nimityskäytäntöjen puolueellisuudesta pitäisi irtautua ilman, että tue- 
taan näennäisobjektiivisia tieteellisyyden kriteereitä ja asiakirjaihmisten 
päätymistä virkoihin. Töihin pitäisi saada luovia ja itsenäisiä persoonia. 
Sen sijaan hallintotehtävien täytössä pitäisi valvoa entistä enemmän muo- 
dollisten vähimmäisvaatimusten täyttymistä. Nämä vähimmäisvaatimuk- 
set tulisi säätää sellaisiksi, että kaikkiin yliopiston hallintotehtäviin vaa- 
dittaisiin maksimaalinen muodollinen koulutus. Esimerkiksi tiedekunta- 
sihteereiltä ja tiedekunnan suunnittelijoilta pitäisi vaatia tohtorintut- 
kintoa ja tieteellistä pätevyyttä, sillä he käyttävät valmisteluvaltaa tär- 
keissä asiantuntemusta vaativissa tehtävissä, kuten professorien ja do- 
senttien nimityksissä sekä väitöskirjojen tarkastuksessa. Tiedekunnissa 
pätee nykyäänkin periaate, että asian käsittelyyn saavat osallistua vain 
ne henkilöt, jotka ovat itse suorittaneet asiaan liittyvät akateemiset opin- 
näytteet ja tutkinnot. Miksi tätä samaa ei vaadittaisi esittelijöiltä, sih- 
teereiltä ja suunnittelijoilta, kun esittelijänvastuu sitoo heitä juridisesti ja 
valmisteluvastuu moraalisesti? 

Suomen Akatemia muutti vähän aikaa sitten tiedesihteerin virat ”tiede- 
asiantuntijan” viroiksi. Vain nimet muuttuvat. Tosiasiassa näissäkin vi- 
roissa toimii alikvalifioituneita henkilöitä, jotka käyttävät huomattavaa 
mielipide- ja valmisteluvaltaa hakijoiden papereita siirrellessään ja toimi- 
kunnan jäsenten kanssa juoruillessaan. Myös tiede- ja korkeakoulupoliit- 
tista valtaa käyttävä opetus- ja kulttuuriministeriö on täytetty yksipuoli- 
sesti kasvatustieteilijöillä ja lakimiehillä, ja kyseisessä tiedehallinnon 
korkeimmassa toimielimessä työskentelee vain muutama virkamies, jolla 
on tohtorintutkinto. 

Suomen tiede-elämä natisee liitoksistaan tohtoribuumin tuloksena. 
Maassamme on enemmän huippukoulutettuja eri alojen asiantuntijoita 
kuin koskaan ennen. Sen sijaan virkarakenne on vääristynyt eikä vastaa 
nykyistä tilannetta. Myös suunnittelijat ja sihteerit tulisi nimittää vir- 
koihinsa samanlaisin perustein kuin tutkijat. Tämä olisi sekä ihmisten 
että organisaatioiden etu, kun kieroutunutta virkarakennetta saataisiin 
tasapainotettua. 


Kierot kansainvälisyysihanteet 


Tieteen historia osoittaa, että merkityksellisimpiä julkaisuja ovat usein 
olleet ne, jotka on tuotettu akateemisen kontrollin ulkopuolella, ilman 
lupaa. Ne on kirjoitettu tekijän omalla kielellä. Ansioita tuottaviksi 
tuloksiksi tulisikin entistä useammin tunnustaa kontrollin ulkopuolella 
painetut kotimaiset julkaisut, sillä niissä tutkija voi edustaa haluamaansa 

kantaa ja esiintyä omana itsenään. Ne tukevat tutkijan omia artikulaatio- 
resursseja eli kykyä sanoa sanottavansa, ja ne vahvistavat tieteen va- 
pautta. Juuri vapaus ja riippumattomuus ovat todellisen filosofian ihan- 
teita, kun taas kansainväliseen arviointiin alistetuille julkaisuille ei tulisi 
myöntää suurtakaan arvoa. 

Silloin kun kansainvälisyys ja englanniksi julkaiseminen eivät synny 
spontaanisti vaan vaatimalla, ne edustavat ihmisten kokonaisilmaisussa 
samaa kuin opetellut maneerit, esimerkiksi tavantakainen silmälasien 
asennon korjaaminen. Ne ovat anteeksipyytelyn lajeja: ”Pahoittelen, että 
minulla ei ole mitään sanottavaa, ja sen vuoksi korjaan silmälasieni 
asentoa — tai julkaisen englanninkielisessä sarjassa.” Tuloksena on niin 
sanottu Noriko Saru -efekti: ”Always remember.”359 

Kansainvälisyysihanteet ovat eräänlaisia puolustelun ja joukkopaon 
muotoja. Vaatimuksiksi muuttuessaan niiden tarkoitus on sopeuttaa 
tutkijat ja professorit tieteen konsensusihanteisiin ja estää yksilöitä 
esittämästä ajatuksiaan vapaasti ja ilmaisuvoimaisesti. Pyrkimyksenä on 
karkottaa asioista kiinnostuneiden kansalaisten mielenkiinto omalla 
maaperällä ja asettaa ajatukset näennäisobjektiiviseen kansainväliseen 
kontrolliin. Tällä tavoin pilataan yhteiskuntakriittisten filosofien toi- 
mintaedellytykset omassa maassa. Suomalaisten tärkeinä pitämät asiat 
eivät luonnollisestikaan näytä tarpeeksi tärkeiltä ulkomaille vietyinä niin, 
että ne voisivat tulla edes julkaistuiksi kansainvälisissä yhteyksissä. 
Niinpä meille tärkeistä ja ajankohtaisista asioista puhuminen käytän- 
nössä kielletään kansainvälisyysvaatimuksilla. Myös puhe vertaisarviois- 
ta on absurdia, sillä refereet eivät ole vertaisasemassa vaan valta-asemas- 
sa. Vertaisarviointien käyttäminen on yhtä hullua kuin se, että kokoomus- 
laiset pakotettaisiin hyväksyttämään puolueohjelmansa kommunisteilla ja 
kääntäen. Ystäviltä saa aina myönteisen lausunnon, vihollisilta kielteisen 
ja tuntemattomilta välinpitämättömän, joten niillä ei ole mitään arvoa. 

Ulkomaille matkustamisen sijasta tieteenharjoittajien olisi syytä mat- 
kustaa omaan itseensä. Yliopistot ovat kaikkialla maailmassa samanlai- 
sia, joten aito kansainvälistyminen merkitsisi sitä, että ihminen ei menisi 
ulkomailla ollessaan yliopistoihin lainkaan. Tiedematkailussa tämä tavoi- 
te ei ole lähelläkään toteutumistaan. Pahinta on, että tutkijoilta ja pro- 
fessoreilta vaaditaan kansainvälisyyttä heidän oman itseilmaisunsa ra- 
joittamiseksi. Vaatimus julkaista ”laajalle kansainväliselle yleisölle” on 
piiloteltua artikulaatioresurssien tukahduttamista, kun tutkijoita ohjataan 
suuntaamaan sanottavansa referoituihin tieteellisiin aikakauslehtiin. Ne 
ovatkin pelkkiä ritualisoituneen kirjoittamisen ejakulaatiomuotoja, joiden 
tuloksena paperille päätyy loppuhuipentumia. Kansainvälisen julkaisu- 
toiminnan sisäinen kontrolli ja tieteellisen anonymiteetin vaatimukset 
pitävät huolen siitä, ettei läpi pääse yhtään sellaista esitystä, jossa 
kirjoittajan voisi tunnistaa tyylistä. Ainoiksi persoonan ilmauksiksi jäävät 
kirjoittajan etu- ja sukunimi. Näin ne, joilla ei ole mitään sanottavaa, 

pääsevät kahlitsemaan niitä, joilla sanottavaa vielä on. Angloamerikkalai- 
nen kieli-imperialismi rappeuttaa suomen kielen asemaa tieteen kielenä ja 
saa maamme vaikuttamaan siirtomaalta. 

Mutta mikä etuoikeus angloamerikkalaisilla filosofeilla olisi julkaista 
”tieteellisesti painokkaaksi” arvotettavaa tutkimusta omalla kotikielel- 
lään, jos suomalaisilla ei ole? Filosofian professorikunnalta pitäisikin 
vaatia yhä parempaa kielitaitoa: kykyä ymmärtää ja tuottaa virheetöntä 
suomenkielistä puhetta ja tekstiä, kuten lehdistölausuntoja, TV-kannan- 
ottoja sekä kotimaisia romaaneja, runoja ja monografiatutkimuksia. 
Tarvittaessa näitä tuotteita omasta aloitteestaan julkaisseita henkilöitä 
olisi nimitettävä filosofian professoreiksi. Laatukontrollia olisi tiukennet- 
tava edellyttämällä filosofeilta osallistumista kotimaiseen julkaisutoimin- 
taan, jota parhaiten edustaa itsenäisten teosten julkaiseminen. Mikäli 
filosofiaa alkaa leimata pelkkä tekninen filosofiakäsitys, jossa ajattele- 
misen paikalla on ”kognitiotieteellinen analyysi”, tunnustuksellista pu- 
hetta korvaa ”tunneteoria” ja kirjoittamista vastaa ”kieliteknologinen pro- 
sessi”, asiat ovat huonosti. Jos tieteenharjoittaja ei tunnista hyvää hyväksi 
ja huonoa huonoksi, hän valikoi laitokselleen samanlaisia tutkijoita kuin 
hän itse. Alkuun päästyään kierre ei koskaan lakkaa, ja tiede on rat- 
kaissut ikiliikkujan arvoituksen. 


Mitä pitäisi tehdä? 


Vuonna 2000 Suomessa vierailleen Jacgues Derridan mielestä eurooppa- 
laisen yliopistolaitoksen tärkein tehtävä olisi sen säilyttäminen.340 Myös 
yliopiston tuonaikainen rehtori Ilkka Niiniluoto peräsi yliopistolain val- 
mistelun yhteydessä yliopistoille ”todellista autonomiaa”.34! Omasta mie- 
lestäni on huolestuttavaa, jos yliopistojen toimintaedellytyksiä on huo- 
nonnettu niin paljon, että yliopistolaitoksen ykkösprioriteetiksi muodostuu 
vain sen oman aseman turvaaminen. Defensiivisyys kertoo tällöin pakotta- 
vasta olotilasta, johon intellektuellit on työnnetty ja todistaa, kuinka 
vähän tilaa yhteiskunta loppujen lopuksi antaa julkiselle järjenharjoi- 
tukselle. 

Rahassa, rappiossa ja kielen rajoissa on kyse viime kädessä vapauden 
haasteista. Tiede ei ole käsitykseni mukaan juuri muuta kuin mieli(pide)- 
valtaa. Tätä vastaan on joskus huomautettu, että näkemykseni muka pe- 
rustuu tieteellisten käsityskantojen väärinymmärtämiseen ja että tieteen 
pitäisi koostua kriittisyydestä ja vertaisarvioinneista. Juuri tähän ongel- 
maan olen halunnut viitata: vapaus vallitsee täydellisesti muutoin, paitsi 
että sitä ei saa käyttää ”väärin”! 

Jos vapaus johtaa vääryyksiin, myöskään vapauden rajoitukset eivät 
johda muualle kuin oikeuksiin. Mikäli tieteen vapautta antaudutaan ra- 
joittamaan, siitä seuraa kriteerien vaatimus. Koska yleisiä kriteerejä ei 

ole, vain valta voi ennen pitkää määritellä, missä rajat kulkevat. Jos siis 
vapautta rajoitetaan vähänkin, tiede valtapolitisoituu, kun taas vapauden 
oma olemus ja idea ovat siinä, ettei vapautta rajoiteta mitenkään. Tämä ei 
ole pelkkää tieteen sosiodynamiikkaa vaan paljastuu myös 'vapauden' 
käsiteanalyysin kautta. Voiko sitten ajattelun ja filosofian vapautta vallita 
tieteessä, joka perustuu sääntöihin ja normeihin? — Mielestäni ei. Koko 
”tieteen vapaus” on suuri kupla, joka paisuu aina sitä petollisemmaksi, 
mitä luottavaisemmin ihmiset sen varaan vannovat. 

Parhaiten ajattelun vapaus ja filosofia kukoistavat institutionalisoitu- 
neen tieteen ulkopuolella. Ongelmia on tässä suhteessa vain yksi: rahat ja 
resurssit annetaan aina vain yliopistojen työntekijöille. Tuloksellisuus- 
ajattelun keskeinen haitta on ollut, että myös tiede on alkanut toimia 
yksilöiden persoonaa vastaan. Ihmisten sitoutumisesta noudattamaan 
tieteellisen ajattelun normeja saattaa olla vahinkoa heille itselleen, kun 
normit katalysoivat henkisen vapauden kahleita. Tieteellisen toiminnan 
tärkeimpänä tuloksena on usein pidetty tutkijaa itseään: hänen asian- 
tuntemustaan ja toimintakykyään. Nykyisin tiedeyhteisöt suosivat saman- 
laista persoonallisuustyyppiä kuin työelämä muutoinkin. Tämä seuraa 
työelämän arvojen välittymisestä sivistyslaitosten piiriin. Toivottava olisi 
päinvastainen vaikutus: se, että sivistyslaitosten vapaamielisyys ohjaisi 
myös työelämän normeja. Tällöin työyhteiskunnan telapyörästö pyörisi 
suotuisaan suuntaan. 

Välineellinen ajattelu pitäisikin kitkeä yliopistoista pois. Eri mieltä 
olevia tutkijoita pitäisi rohkaista. Tutkimustoiminnan kaupallistuminen 
olisi estettävä. Tähän lopputulokseen ei päästä ilman tutkimuksen ja 
opetuksen vankkaa julkista perusrahoitusta. Niinpä 1990-luvulla luotu 
tutkintojen määrään perustuva rahoitusmalli olisi hylättävä. Sen suun- 
nittelijat eivät ilmeisesti ymmärtäneet, mitä he oikeastaan tekivät 
kyseisen mallin luodessaan. Tulokset ovat nyt käsillä: valtiovalta vaatii 
1 600 tohtoria vuodessa ilman, että kukaan tietää heidän määränpäätään. 

Parempaan yliopistoon päästäisiin purkamalla koko tulosohjaus- 
järjestelmä. Nykyisen rahoitusmallin sijasta pitäisi tukea pitkäjänteistä 
työskentelyä, johon liittyisi entistä vähemmän projektiluonteisia tehtäviä. 
Viroista pitäisi saada pysyvämpiä, ja myös Matteuksen logiikka olisi 
korvattava lesken ropoon liittyvällä jalomielisyydellä.342? Työskentelymah- 
dollisuuksia pitäisi järjestää valtavirtojen ulkopuolella toimiville tieteen- 
harjoittajille. Tieteellisen uran käsitteeseen liittyvä resurssien kasaa- 
minen yksille ja tietyille henkilöille ja aloille olisi monipuolistettava. 
Tällaiseen tulokseen ei voida päästä ilman, että valtiovalta ottaa vastuun 
aiemmasta tiede- ja työvoimapolitiikastaan, jonka tuloksena työvoimatoi- 
mistoissa parveilee pilvin pimein ”ylikoulutettuja” henkilöitä. Maisteri- 
tuotannon kaksinkertaistuminen ja tohtorituotannon nelinkertaistuminen 
merkitsevät sitä, että akateemisen tutkimuksen ja opetuksen perus- 
rahoitus olisi vähintään kolminkertaistettava. 

Työnteko on juopottelevan luokan kirous. 
Oscar Wilde 


Obey your thirst. 


The choice of a new generation 


9. Kohti filosofista työyhteiskuntaa 


4 ässä viimeisessä pääluvussa luonnostellaan sivistysarvoihin perustu- 
vaa työyhteiskuntaa. Nykyajan yhteiskuntateoriat oikeudenmukai- 
sesta sosiaalivaltiosta ovat nojautuneet joko länsimaisen sosiaalidemo- 
kratian tai klassisen valistusliberalismin perinteeseen. Molemmat ajat- 
telumallit ovat edustaneet kokonaisvaltaiseen poliittiseen järjestelmään 
pyrkiviä yhteiskuntafilosofioita, mutta kummallakaan ei ole ollut esittää 
kovin perusteltua ihmiskäsitystä. Sosiaalidemokraattiset suunnat ovat 
ajatelleet ihmisestä kollektivistisesti ja soveltaneet sosiaalipolitiikassaan 
yliyksilöllistä ihmiskuvaa. Juuri se on ollut omiaan hbyrokratisoimaan 
elämänkäytäntöjä. Sen tuloksena on luotu huippukallis sosiaalisen 
kontrollin ja hallinnon järjestelmä, jonka hyötysuhde on huono: sen käyn- 
nissä pito nielee virkamiesten palkkoina suuren osan koko sosiaalialan 
budjetista. Liberalismi puolestaan on painottanut ihmisten vapautta ja 
oma-aloitteisuutta mutta korostanut myös yksilöiden omaa vastuuta hy- 
vinvoinnistaan. Eräät libertaristiset ajatussuunnat ovat osoittautuneet 
suorastaan yltiöyksilöllisiksi. Suhteessa eriarvoisuuden kysymyksiin ne 
ovat osoittautuneet myös epärealistisiksi ja julmiksi. Parhaaseen tulok- 
seen päästäisiin nyt yhdistelemällä sekä kansallista etua tavoittelevan 
yhteisvastuullisuuden että liberalistisen ajattelun parhaita puolia. 

Tässä kirjassa työkulttuurin koetinkiveksi ja perustaksi on asetettu 
yhteiskunnallinen arvotuotanto. Vain sellainen toiminta tunnustetaan 
tärkeäksi, jossa tuotetaan arvoja. Arvot tuotetaan useimmiten yksilösuori- 
tusten kautta, ja niitä voidaan tuottaa myös työelämän ulkopuolella. 
Niinpä yksilösuoritukset tulee asettaa koko työyhteiskunnan lähtökoh- 
daksi. Tavoitteena on siis vapaa yhteiskunta, jossa ihminen voi mahdolli- 
simman suotuisasti toteuttaa omaa itseään ja persoonaansa sekä osallis- 
tua itselleen luontevimmalla tavalla arvotuotantoon. Arvotuotantoa on 
muun muassa kouluttautuminen. Nämä itsen toteuttamiseen liittyvät 
sivistys- ja vapausihanteet ovat kotoisin klassisesta valistusliberalismista. 

Vapaaseen yhteiskuntaan ei kuitenkaan päästä ilman, että sosiaali- 
rakenne ottaa vastuuta arvotuotannon edellytyksistä. Yhteiskunnan pitää 
turvata yksilöille mahdollisuus oman toiminnan ylläpitämiseen ja per- 

soonalliseen arvotuotantoon osallistumiseen. Myös sellaista toimintaa, jota 
ei voida organisoida työksi, on voitava pitää yllä muulla tavoin kuin 
ansiotyön kautta, sillä kyseisen toiminnan piirissä saatetaan tuottaa kor- 
vaamattomia kulttuuriarvoja. Tällaisia arvoja tuotetaan esimerkiksi tai- 
teilijan tai kirjailijan työssä. Yhteiskunnalliset tukitoimet on usein miel- 
letty sosiaalidemokratian siunauksiksi. Vapaan työyhteiskunnan organi- 
soiminen edellyttääkin sosiaalisia tukitoimia. Mutta vaikka sosiaali- 
demokraattien päämäärä on ollut oikea, väline on ollut väärä. Sosi- 
aalidemokratiaa on leimannut se, että yhteiskunnallisiin tukitoimiin on 
liitetty valtava julkinen kontrolli ja kallis byrokratia. Sosiaaliset tuet 
tulisi jakaa niin, että byrokratiasta ja julkisen vallan interventiosta 
ihmisten elämään päästäisiin eroon. Vapaa työyhteiskunta hyödyntää siis 
sekä liberalistisen valistusajattelun että sosiaalidemokraattisen yhteis- 
vastuun parhaita puolia. Se hylkää jäykän ja kankean virkavallan, joka 
haittaa nykyisin yksilöiden kouluttautumista, vapaata arvotuotantoa ja 
viimein myös yksilöiden itsensä toteuttamista työelämässä. 


Jos ihmiset olisivat päättäväisiä sen suhteen, 
mitä he eivät halua tehdä, he pystyisivät paremmin 
suuntaamaan tarmonsa siihen, mitä heidän tulee tehdä. 


Meng Tsu 


EKSISTENSSIFILOSOFIAN IHMISKÄSITYS 


Vapaan työyhteiskunnan malli nojautuu eksistenssifenomenologiseen ih- 
miskäsitykseen, joka on poliittisilta ulottuvuuksiltaan lähimpänä valis- 
tusliberalismia. Lukijana saatat ajatella, että onpa aikoihin eletty, kun 
lopultakin löytyy filosofi, joka pystyy kertomaan, millainen on se hyvä ja 
oikeudenmukainen yhteiskunta, jota useat eri filosofit ja yhteiskunta- 
teoreetikot ovat yrittäneet muotoilla satojen vuosien ajan siinä onnistu- 
matta. 

En väitäkään maalaavani lukijoideni eteen mitään ehdotonta hyvän tai 
oikeudenmukaisen yhteiskunnan mallia. Sen sijaan olen ratkaissut perus- 
ongelman: hyvää yhteiskuntaa ei ole olemassa, koska mikään yhteinen tai 
kollektiiviseen ajatteluun perustuva ei ole pohjimmiltaan kovin hyvää. 
Ongelmana on ollut pyrkimys hyvään yhteiskuntaan. Yhteiskuntamallit 
ovat johtaneet ongelmiin, sillä ne ovat vaatineet ihmisiä luopumaan 
omasta tahdonmuodostuksestaan ja alistumaan valtion tai muiden yhtei- 
söjen holhoukseen ja kontrolliin. Jokaisella ihmisellä on kuitenkin omat 
aivot ja omat ajatukset. Filosofia sinänsä perustuu yksilölliseen ja oma- 
peräiseen ajatteluun. Se on filosofian olemus. Se on myös kaiken luovan ja 
produktiivisen arvotuotannon piirre. Ihmisten tunteet, tiedot ja taidot ovat 
yksilöllisiä. Ei ole olemassa yhteisiä intentioita eikä merkityksiä. Ne ovat 

perimmältään yksilöllisiä, vaikka voimmekin solmia erilaisia sopimuksia 
ja sitten valvoa niiden noudattamista. Yksilö on kulttuurin kärki. 

Mitä vähemmän yksilöiden elämässä on yhteiskuntaa, sitä parempi. Tie 
hyvään ja oikeudenmukaiseen elämään lyhenee ja levenee sitä mukaa, 
kun julkisen vallan vaikutusta yksilöiden valintoihin ja keskinäisiin suh- 
teisiin vähennetään. Työelämä arvoineen ja normeineen on yhteisöllisen 
ajattelun pääbunkkeri, joka olisi valloitettava, jotta hyvään ja oikeuden- 
mukaiseen elämään päästäisiin. Työ on vaatinut ihmisiltä usein äärim- 
mäistä yhteiskunnallistumista, oman itsen uhraamista, omista toiveista ja 
tahdonmuodostuksesta luopumista, oman itsen myymistä ja samastumista 
massa- ja valtakulttuurien sekä työnantajien edustamiin arvoihin. Tällä 
tavoin järjestynyt yhteiskunta on paheksunut yhteiskunnan ulkopuolelle 
asettumista ja vienyt mahdollisuudet sekä yksilöiden vapaalta toiminnalta 
että työelämän arvoista poikkeavilta aktiviteeteilta. 

Friedrich Nietzsche toteaa eräässä modernin työyhteiskunnan synty- 
aikoina ylöskirjaamassaan ajatelmassa työntekoon ja raatamiseen liitty- 
vän paheellisuuden. Työ vailla tarkoitusta hävittää elämästä nautinnon. 
Työnteko ja ahkeroiminen eivät edistä ihmisten omien tarpeiden, toivei- 
den eivätkä intohimojen toteutumista, vaan työstä on tullut itsetarkoitus, 
jonka perusteita ei pohdita. Lopulta työnteosta tulee pelkkä reaktiomai- 
nen käyttäytymismuoto, joka toimii mietiskelyä ja filosofialle omistautu- 
mista vastaan. 


Työ saa yhä useammin puolelleen kaiken hyvän omantunnon: taipu- 
mus iloon sanoo jo itseään ”virkistyksen tarpeeksi” ja alkaa hävetä 
itseään. ”Täytyy ajatella joskus terveyttään” — sanotaan, kun huvi- 
retkellä oltaessa tavataan äkkiarvaamatta joku tuttava. Saattaapa 
asia kehittyä pian niinkin pitkälle, ettei ihminen voi noudattaa taipu- 
mustaan vita contemplativaan (toisin sanoen halua lähteä kävelylle 
ajatustensa ja ystäviensä kanssa) itseään halveksimatta ja tunnon- 
vaivoja tuntematta. — Niin! Muinoin oli päinvastoin: tunnonvaivat 
rasittivat sitä, joka teki työtä. Hyväsukuinen ihminen salasi työnsä, 
jos hätä pakotti hänet työtä tekemään. Orja työskenteli mielessään 
painostava tunne, että hän teki jotain halveksuttavaa — itse ”teke- 
minen” oli halveksuttavaa.343 


Yhteiskuntamme olisi nyt syytä irrottautua merkityksettömän tuotteliai- 
suuden arvoille rakentuvasta puuhastelusta ja jatkuvan talouskasvun va- 
raan vannovasta valheellisuudesta. Tämä tapahtuu ajamalla alas kollekti- 
vistinen ajattelu ja lopettamalla arvotuotannon kannalta mitättömäksi 
osoittautunut työn ideologia. Kun yhteiskunnan vaikutusvaltaa vähen- 
netään, ihmisten hyvinvointi ja onnellisuus kasvavat, ja koetaan aitoa 
spontaaniutta. Seuraavassa esittelen lyhyesti oman eksistenssifenomeno- 
logisen ihmiskuvani pääpiirteet. 

Ihmiset tarvitsevat ulkonaista toimintaa, 
koska he eivät ole toimeliaita sisäisesti. 


Arthur Schopenhauer 


ELÄMÄNENERGIA JA TAHDONVOIMA 


Maailmankaikkeudessa vallitsee kaksi voimaa: elämänenergia ja tahdon- 
voima. Elämänenergia on nimitys sille voimalle, jonka vuoksi ilmiöt tapah- 
tuvat meille edullisesti. Pysymme hengissä, sydän lyö ja hengitys toimii. 
Jos sormeemme tulee haava, se pyrkii paranemaan syystä, jota emme 
tunne. Elämänenergian käsite ei siis ole ”selitys”, eikä se vastaa kysy- 
mykseen ”miksi?”. Sen sijaan ”elämänenergia” on kuvaus ja nimi mystee- 
rille. Se ei ole silti epätieteellinen nimitys vaan syvästi filosofinen käsite. 
Nobelin kirjallisuudenpalkinnolla tunnustettu ranskalainen filosofi Henri 
Bergson (1859—1941) käytti lähes samaa. Hänen käsitteensä oli ”elämän 
hyöky” (elan vital).344 

Elämänenergia kuvaa sitä, että jotakin elollista ylipäänsä on: kasveja, 
eläimiä, ihmisiä ja auringonpaistetta. Ei ole epätieteellistä sanoa elämän 
ja olevaisen ilmenemismuotoja elämänenergiaksi. Tilanteemmehan on ni- 
mittäin hupaisa. Leijailemme tyhjän päällä äärettömäksi sanotussa ava- 
ruudessa pallonmuotoisen planeetan päällä. Meidän kaikkien pitäisi li- 
säksi sopia elämään täällä. Silti paraskaan tiedemies ei pysty sanomaan, 
mistä olemme tulossa ja minne olemme menossa. Ajatus olemisesta tyhjän 
päällä on kenties järkyttävä, mutta se on tärkeää panna merkille. Samaan 
tapaan voimme huolettomasti sanoa elämän ja olevaisen eri ilmenemis- 
muotoja elämänenergiaksi. Se on ihmettä. 

Jokaisella ihmisellä on luonnostaan elämänenergiaa, varsinkin lap- 
sella. Elämän käännyttyä kohti loppua elämänenergia luonnollisesti 
vähenee ja sammuu vihdoin kokonaan. Mutta tämä väheneminen ei ole 
samanlaista kuin nesteen katoaminen vuotavasta astiasta. Elämänener- 
glaa voi saada myös lisää. Sitä tuottaa toisten ihmisten elämä. Astiaan voi 
siis johtaa lisää nestettä niin, että sen pinta jälleen nousee. Elämänener- 
giaa saa eniten toisilta ihmisiltä samaan tapaan kuin rakkaus synnyttää 
vastarakkautta. Vaarana toisten ihmisten vaikutuksessa on tuhoava 
energia, joka saa kaiken näyttämään kielteiseltä. Kielteisyys on elämän- 
energian tukahduttamista ja patoamista. Jos ihmisen itsensä toteutta- 
mista estetään, hän lannistuu ja hänen elämänenergiansa valuu hukkaan. 
Hän ei saa mitään aikaiseksi. Pahimmassa tapauksessa hän alkaa lan- 
nistaa muita ihmisiä. Työelämän normit ja arvot toimivat nykyään suu- 
reksi osaksi niin, että ihmisten itsensä toteuttaminen ja luovuus estyvät, 
ja ihmisten elämänenergiaa tuhlaantuu työelämän ja viranomaisvallan 
vastaiseen taisteluun. Uskon, että edellisissä luvuissa sanottu riittää 
osoittamaan, mitä tarkoitan. 

Elämänenergian rinnalla vaikuttaa myös toinen voima: tahdonvoima. 
Luonto on olemassa luonnostaan, aivan kuten ihmisetkin ovat olemassa 
elollisina luontokappaleina. Ne kaikki ovat olemassa elämänenergian 
ilmaisuina. Sen sijaan kulttuuriobjektien olemassaolo on ilmaus tahdon- 
voiman vaikutuksesta. Tahto on ominainen vain ihmisille. Elämänenergia 
sinänsä ei saa aikaan mitään, ellei sitä kohdisteta johonkin. Tunnetuin 
filosofi, joka korosti tahdonvoiman merkitystä, oli Arthur Schopenhauer 
(1788—1860). Hänen näkemyksensä mukaan koko maailma on tahdon ja 
mielteen ilmausta, mitä hän korosti teoksessaan ”Maailma tahtona ja 
mielteenä” (Die Welt als Wille und Vorstellung).345 

Elämänenergia on yksinään kuin hehkulamppu, joka säteilee valoa 
ympärilleen mutta ei saa aikaan mitään. Sen sijaan tahdonvoima on kuin 
lasersäde, joka kokoaa valoenergian yhteen aaltoon. Sillä voidaan leikata 
kiveä, lasia ja jopa terästä. Tahdonvoima onkin kohdistettua elämän- 
energiaa. Useimmat ihmiset kokevat suunnattomia vaikeuksia kohdentaa 
energiaansa niin, että he voisivat sen kautta toteuttaa omaa tahtoaan. He 
eivät saa kerätyksi valonsäteitään yhteen kimppuun. Silti kaikki, mitä 
maailmassa on, kuten tämä tuoli, pöytä, rakennus, sulkakynä, jolla kirjoi- 
tan, ja koko kaupunginosa sekä valtio ovat olemassa vain ja ainoastaan 
ihmisten tahdonmuodostuksen tuloksena. Minkälainen maailma olisikaan, 
jos kaikki ihmiset toteuttaisivat omaa tahtoaan? 

Lopulta vain pieni osa ihmisistä on saanut tahtonsa toteutettua. 
Heidän elämänenergiansa ei ole säteillyt turhaan. Heitä on kuitenkin jou- 
kossamme ani harva. Omasta mielestäni tahtoaan toteuttavia ihmisiä 
voisi olla enemmänkin. Kaikessa ihmisten toiminnassa on kysymys 
elämänenergian kohdistamisesta ja tahdonvoiman käyttämisestä. Jopa 
yksilön ulkonäkö ja ulkomuoto seuraavat hänen valinnoistaan ja tahdon- 
voimasta. Voimme tahdonvoiman avulla määrätä, miltä näytämme: kuin- 
ka laihalta tai lihavalta, esimerkiksi. Syöminen ja syömästä pidättäyty- 
minen sekä liikkuminen eivät vaadi mitään muuta kuin tahdonvoiman 
toteuttamista eli elämänenergian hallintaa. Ne eivät vaadi edes tahto- 
miselta paljon, jos opimme tekemään kaiken niin kuin buddhalainen 
filosofi, osana elämänkäytäntöjämme, tyhjän mielen periaatteella. Oman 
käsitykseni mukaan ihminen voi valita itse myös ikänsä kieltäytymällä 
noudattamasta yhteiskunnan opettamia vanhenemisen kaavoja, esimer- 
kiksi valitsemalla vaatteensa ja käyttäytymistyylinsä sovinnaisia ikä- 
rajoja rikkovasti. 

Voima, joka pyrkii aktiivisesti rajoittamaan tahtoamme ja tukahdutta- 
maan elämänenergiaamme, on työelämä. Toisena harmina ovat viran- 
omaiset, jotka oikein ammatikseen kyttäävät, että ihmiset eivät tekisi 
mitään luovaa vaan pysyisivät passiivisina heidän toivomallaan tavalla. 
Viranomaiset ovat usein myös itse oman vapautensa esteinä. Seuraavaksi 
katsomme, kuinka elämänenergian ja tahdonvoiman kahleista päästään 
eroon. 

Yhteiskunta kykenee siirtämään rahaa 
rikkailta köyhille vain vuotavalla ämpärillä. 


Arthur Okun 


UUSI VAPAA TYÖYHTEISKUNTA 


Työttömyys on talouden ilmiö. Niinpä työelämän ongelmia pitää alkaa 
korjata talouden uudelleenjärjestelyillä. Vapaaseen arvotuotantoon perus- 
tuva työyhteiskunta tarvitsee vahvan taloudellisen selkänojan, joka ohjaa 
sen jäseniä oma-aloitteisuuteen ja riskinottoon. Tämä selkänoja luodaan 
perustulojärjestelmän avulla. Perustuloa on sanottu myös kansalaispal- 
kaksi ja negatiiviseksi tuloveroksi. Todellisuudessa kyseisillä käsitteillä 
on vivahde-erojen lisäksi myös todellisia eroja. ”Perustulo? kuulostaa käy- 
tännölliseltä, 'kansalaispalkka' solidaariselta ja negatiivinen tulovero' 
taloustieteelliseltä. 

Kansalaispalkan käsitettä ei voida pitää kovin onnistuneena, sillä sii- 
hen liittyy virheellinen ajatus, että kansalaisuus sinänsä tuottaisi arvoja, 
joista pitää palkita. Lisäksi kyseinen subventio ei ole alun alkaenkaan 
tarkoitettu palkaksi vaan sosiaalisen tuen muodoksi, jolla haluttaisiin 
korvata nykyisin voimassaolevat tukijärjestelmät. Negatiivisen tuloveron 
käsite puolestaan viittaa pelkkään sosiaalitukien jakojärjestelmään. Sosi- 
aalietuudet on ajateltu tällöin jaettaviksi finanssihallinnollisesti, eli val- 
tion ja kuntien tulonhankintaan ja -jakoon liittyvien verotuksellisten 
toimenpiteiden kautta. Negatiivinen tulovero takaisi siis kansalaisille tie- 
tyn perustulon, jonka taso vastaisi suunnilleen nykyisen perustoimeen- 
tulon tasoa. Koska kyse on pelkästä tulonsiirrosta, se on ajateltu toteu- 
tettavaksi ilman sosiaalista kontrollia ja holhousta, joka nyt ahmaisee 
suuren osan sosiaalialan menoista. Negatiivisen tuloveron käsitettä voi- 
daan pitää epäonnistuneena sikäli, että se sulkee sisäänsä sen mah- 
dottomalta tuntuvan ajatuksen, että kyseistä etuutta maksettaisiin myös 
päätoimisesti työelämässä oleville henkilöille. Kun tässä kirjassa luon- 
nostellaan perustulojärjestelmää, sillä ei tarkoiteta etuutta, jota makset- 
taisiin myös vakituisesti työssä käyville ihmisille. Kriteerinä kansalais- 
palkan saamiselle on se, saako ihminen täysimääräistä ja toimeentuloon 
riittävää kuukausituloa vai ei, eli hänen työelämään liittyvä asemansa. 
Omalla perustulomallillani pyrin yhtenäistämään nykyiset taloudellisten 
sosiaalitukien muodot. 

Perustulon käsite kertoo parhaiten, mistä on kysymys: kyse on tasa- 
suuruisena kaikille työelämän ulkopuolella oleville jaettavasta tuesta. Se 
korvaisi opintotuen, työttömyysetuudet, asumistuen, lapsilisät ja kansan- 
eläkkeet. Se takaisi ihmisille riittävän toimeentulon kaikissa elämän ti- 
lanteissa. Siksi käytän tässä kirjassa mieluiten juuri perustulon käsitettä. 

Miksi perustulo? 


Näkemykset, joiden mukaan perustulojärjestelmä tulee yhteiskunnalle 
kalliiksi, ovat perustuneet perustuloajatuksen väärinymmärtämiseen. To- 
dellisuudessa perustulojärjestelmä voi tulla yhteiskunnalle jopa halvem- 
maksi kuin nykyinen sosiaalitukien hierarkia, jossa työttömät, opiskelijat 
ja eläkeläiset ovat keskenään eriarvoisia. Perustulojärjestelmän takaama 
säästö syntyy muun muassa kalliin byrokratian vähentämisestä. Opinto- 
tuen ja muiden tätä nykyä liian alhaisten tukimuotojen rahoittaminen 
puolestaan tapahtuu sosiaalialan budjettien sisäisinä tulonsiirtoina niin, 
että paljon saavilta leikataan heikommin tuloa saavien hyväksi. Opinto- 
tuen, kansaneläkkeen ja työmarkkinatuen perusosan synnyttämiä tulo- 
vajeita ei enää täytetä toimeentulotuella tai muilla tukimuodoilla vaan 
siirtämällä varoja suoraan alimmin rahoitettujen tukimuotojen hyväksi. 

Käytännössä tämä merkitsee alimpien etuuksien korottamista sekä 
korkeiden työttömyyspäivärahojen ja eläkkeiden leikkaamista, sosiaali- 
alan virkojen vähentämistä ja siirtymistä yksiportaiseen sosiaalitukijär- 
jestelmään, jossa jokainen työelämän ulkopuolella oleva ihminen saa 
käteensä saman, elämiseen juuri ja juuri riittävän määrän rahaa. Sen 
lisäksi hän saa pitää itse jokaisen sivutoimisesti tai osa-aikatyöllä an- 
saitsemansa lantin maksettuaan siitä asianmukaisen tuloveron. Perus- 
turvan määrä ei siis tässä tapauksessa laske, mutta kansalaiselle tulee 
kannattavaksi työskennellä myös osa-aikaisesti, kun saatu tulo ei alenna 
hänen sosiaalietuutensa määrää. Saatuaan päätoimisen, toimeentuloon 
riittävän työn tai tulotason, oikeus perustuloon katkeaa kokonaan. 

Lisäksi perustulojärjestelmä ei ole omaisuusvähenteinen. Nykyinen jär- 
jestelmä velvoittaa ihmistä syömään koko omaisuutensa, ennen kuin hän 
voi saada toimeentulotukea. Pätkätöissä tai osa-aikatöissä olevan henki- 
lön ei nykyisin kannata hankkia käytännöllisesti katsoen mitään varalli- 
suutta, sillä omaisuus estää hänen toimeentulotuen saantinsa työttömyys- 
aikoina. Näin ollen työelämään osallistuminen ei edistä hänen elämäänsä 
eikä kohenna hänen olojaan. Nykyinen toimeentulotukijärjestelmä palkit- 
see köyhänä pysymisestä ja ohjaa siihen sekä pysyttää siten ihmisten 
kurjuutta. 

Perustulomallissa jokainen ihminen on oikeutettu perustuloon riippu- 
matta siitä, onko hänellä omaisuutta vai ei. Tämä kannustaa ihmisiä 
hankkimaan varallisuutta ja tekemään mahdollisimman paljon myös osa- 
aika- ja tilapäistyötä. Näin ollen opiskelijat, eläkeläiset ja työttömät voivat 
osallistua yhteiskunnalliseen arvotuotantoon myös työelämän kautta sen 
lisäksi, että he tuottavat yhteiskuntaan muita arvoja. Perustulojärjes- 
telmä vastaa myönteisesti ja oikeudenmukaisesti työelämän toivomiin 
joustoihin. Seuraavassa tarkastellaan perustulojärjestelmän piirteitä tar- 
kemmin. 

Perustulojärjestelmän historiaa 


Ajatus perustulosta tuli ensi kertaa esille viime vuosisadan alussa. 
Teollinen yhteiskunta oli onnistunut leipomaan kansantalouksiin niin 
paljon varallisuutta ja aineellista hyvää, että työ oli tullut osittain tar- 
peettomaksi, ja alettiin puhua kansallisen varallisuuden oikeudenmukai- 
sesta jakamisesta. Perustulon juuret ulottuvat 1930-luvun Yhdysvaltoihin, 
jossa taloustieteilijät pohtivat taloussuunnittelun periaatteita. Kansallis- 
varallisuuden käsite ja ajatus työn hedelmien yhteisestä jakamisesta ovat 
lähtöisin brittiläiseltä majurilta, Clifford Hugh Douglasilta, jonka mukaan 
kansantulosta saatu hyöty pitäisi jakaa kansalaisten kesken tasan 
samaan tapaan kuin yrityksetkin jakavat osakkailleen osinkoa.346 Kansan- 
talous nähtiin eräänlaisena osakeyhtiönä ja kansalainen sen osakkaana. 
Arvot, ovatpa ne sitten henkisiä tai materiaalisia, ovat kaikkien ihmisten 
yhteisin ponnistuksin tuottamia. Talousjärjestelmä itse on niin moni- 
mutkainen syy-seuraus-ketju, että ansioita tulosten saavuttamisesta on 
vaikea paikantaa keneenkään tiettyyn henkilöön tai tahoon. Näin ollen 
jokaiselle kansalaiselle kuuluisi oikeudenmukainen osa tuotetusta perus- 
varallisuudesta. Tätä osuutta Douglas kutsui nimellä social credit 
(sosiaalinen osinko”).347 Ajatuksen ympärille organisoitui Social Credit 
-liike, joka sai kannatusta muun muassa Kanadassa. Käytännössä ideaa ei 
koskaan sovellettu muualla kuin Alaskassa, jossa osavaltio on jakanut 
kansalaisille osinkoa maan öljytuloista. 

Sosiaalisen osingon periaate jäi lopulta keynesiläisyyden jalkoihin. 
Ajatuksen hautautumiseen vaikutti toisaalta se, ettei sitä mielletty sosi- 
aaliturvan vaihtoehdoksi tai korvaajaksi. Nykyisenkaltaista sosiaaliturva- 
järjestelmää ei tuolloin vielä ollut. Kyse oli enemmänkin hyväntekeväi- 
syyttä täydentävästä järjestelmästä, jonka tehtävä oli jaella talouskehi- 
tyksen hedelmiä kansalaisten käteen. Sosiaalinen hyvinvointi haluttiin 
tuolloin perustaa mieluummin taloudellisten ratkaisujen kuin sosiaali- 
poliittisten toimenpiteiden varaan. Ajateltiin muun muassa, että työlli- 
syyttä voitaisiin parhaiten hoitaa veropolitiikan keinoin ja rahan ulkoista 
arvoa säätelemällä. John Maynard Keynes tulikin teorioineen 1930-luvun 
suuren laman avuksi. Hänen ideansa oli klassiseen liberaaliin talous- 
teoriaan verrattuna kumouksellinen. Sen mukaan katsottiin, että kansan- 
taloudessa vallitseva kokonaiskysyntä määrää työllisyyden tason. Jos 
investointiaste on työllisyyden kannalta riittämätön, sitä voidaan elvyttää 
lisäämällä markkinoilla olevan rahan määrää. Noususuhdanteen aikana 
talouden ylikuumenemista voidaan hillitä korottamalla veroja, kun taas 
laskusuhdanteen aikana verotuksen keventäminen tuo ostovoimaa koti- 
markkinoille, mikä johtaa kysynnän kasvuun. Markkinoilla olevan rahan 
määrä vaikuttaa suoraan korkotasoon ja inflaatioon. Ei olekaan mikään 
vitsi, että tunnetuimpia ”keynesiläisiä” oli Adolf Hitler, joka antoi 

inflaation hoitaa työttömyyden. 

Keynesiläisen teorian soveltaminen keskittyi aina 1950-luvulle asti 
finanssipolitiikkaan, kun taas 1960-luvulla päähuomio alkoi kiinnittyä 
rahan ulkoisen arvon säätelyyn. Laajenevassa maailmantaloudessa ja 
vaihdon kasvaessa tämä oli ymmärrettävää. Rahapolitiikan keinoja olivat 
devalvaatio ja revalvaatio. Ajatuksena oli, että kun julkinen valta pystyy 
säätelemään valuutan hintaa, se voi tasata suhdannevaihteluita, vaikut- 
taa vientikysyntään ja säädellä sitä kautta työllisyystilannetta. Esimer- 
kiksi lama-aikana rahan arvoa voidaan alentaa suhteessa keskeisten 
vientimaiden valuuttoihin ja halventaa siten vientituotteiden hintaa. Näin 
kysynnän voidaan toivoa kasvavan ja työllisyyden kohenevan. Myös 
inflaatiota saatettiin pitää tähän malliin kuuluvana ja jopa toivottuna 
asiaintilana. Luohan se talouteen dynaamisia jännitteitä ja ohjaa inves- 
toimaan liikevoittoja työllisyyttä lisääviin hankkeisiin pelkän pankeissa 
makuuttamisen sijasta. Keynesiläinen talousteoria osoittautuikin niin 
nokkelaksi, että puheet kansallisvarallisuuden sosiaalisesta jakamisesta 
ohjautuivat nopeasti puheisiin siitä, kuinka kansantalousteorioilla voi- 
daan tehdä työvoimapolitiikkaa, sosiaalipolitiikkaa, aluepolitiikkaa ja jopa 
koulutus- ja kulttuuripolitiikkaa. 

Keynesiläinen ajattelu sopii mahdollisimman huonosti Euroopan unio- 
niin kuuluvien maiden talouspolitiikkaan ja yhteisvaluutan aikaan. Toi- 
saalta sen selitysvoima ja asema saattaa jopa korostua, kun tarkastellaan 
eräiden suurten kansantalouksien, kuten Yhdysvaltain, Japanin, EU:n ja 
Kiinan keskinäisiä suhteita sekä niiden tapoja hoitaa talouttaan rahan 
arvoa säätelemällä. Esimerkiksi vuonna 2014 yhdellä eurolla voi ostaa 
noin 1,4 USA:n dollaria, sillä Yhdysvaltain valuuttaa yritettiin pitää al- 
haisella tasolla talouden elvyttämiseksi.3!8 Toisaalta Yhdysvallat syytti 
samanaikaisesti Kiinaa valuuttansa lepuuttamisesta sen todellista arvoa 
noin 25 prosenttia alhaisemmalla tasolla ja uhkasi kansantasavaltaa 
kauppasaarrolla. Kiinteiden valuuttakurssien Euroopassa tällaisia ongel- 
mia tai mahdollisuuksia ei ole EU-maiden välillä. Talouselämän vauh- 
dissa pito pelkän inflaation, devalvaation ja revalvaation keinoin olikin 
eräänlaista rahan lapioimista uuniin, minkä tuloksena keynesiläistä ajat- 
telua on moitittu läntisessä Euroopassa pelkäksi kuplaksi. 

Euroopan unionin sisällä eletään nyt monetaristista aikaa. Mone- 
tarismille on tyypillinen käsitys, että rahan määrän kansantaloudessa 
pitää kasvaa hillitysti, vakaasti ja tasaisesti, jolloin inflaatio pysyy 
kurissa. Inflaation torjunta tapahtuu tällöin työllisyyden kustannuksella. 
Sosiaalipolitiikkaa ei voida tehdä enää talouspolitiikan keinoin. Kun 
rahan arvo on vakio, kysyntää ei voida säädellä eikä työllisyyteen vai- 
kuttaa poliittisilla valinnoilla. Sanotaan, että talous ohjaa politiikkaa 
eivätkä poliittiset valinnat taloutta. Raha on entistä kovempaa. 

Monetaristinen ajattelu nojaa koviin faktoihin enemmän kuin keynesi- 
läisyys, jonka taustalla on nähty eräänlaista taloudellista keinottelua. 

Monetarismin vallitessa rahan arvo on ja pysyy. Työtä on jos on. Kysyntää 
on aina vain sen verran kuin todellista ostovoimaa riittää, eikä taloutta 
katsota voitavan ruokkia rahapoliittisilla tempuilla. Nykyinen uusklassi- 
nen talouden makroteoria nojaa oletukseen, että yhteiskunnan markkina- 
mekanismi on kunnossa ja että taloudenpitäjät toimivat rationaalisesti eli 
omaa etuaan ajatellen. Esko Aho, Tiro Viinanen ja Sauli Niinistö olivat 
monetaristisen politiikan mukaisia taloudenpitäjiä. He toivatkin uutta 
kurinalaisuutta talouden suunnitteluun. Sen sijaan keynesiläisellä 
finanssi- ja rahapolitiikalla tunnustettiin olevan vain lyhytaikaisia vaiku- 
tuksia. Monetaristisen ajattelun mukaan valtiontalouden on oltava tasa- 
painossa, eikä työllisyyttä voida loputtomasti hoitaa budjettien tuloali- 
jäämää kasvattamalla. 


Monetaristien vastuu 


Edellä selitetty muutos taloudenpidon peruspilareissa on asettanut 
sosiaaliturvan kysymykset uuteen valoon. Kun työttömyyden katsotaan 
kuuluvan talousjärjestelmään, myös sosiaaliturvan määrä, ominaislaatu 
ja myöntäminen olisi vakioitava ja tehtävä itsestäänselvyydeksi. Juuri 
tämä on tehnyt puheet kansalaispalkasta ja perustulosta jälleen ajan- 
kohtaisiksi. Sen sijaan toisen maailmansodan jälkeisinä vuosina sosiaali- 
turvajärjestelmä oli ehditty jo rakentaa vastaamaan sitä taloudellista 
kirjavuutta, jonka keskellä kansantaloudet tekivät sosiaalipolitiikkaa 
rahapoliittisilla välineillä. Sosiaaliturvateorioiden keskeiseksi kehittäjäksi 
oli noussut William Beveridge, jonka teorioiden pohjalta myös Suomen 
sosiaaliturvajärjestelmä rakennettiin syy- ja ansioperustalle.349 Tulopoliit- 
tisten kokonaisratkaisujen, kansaneläkejärjestelmän, opintotukijärjestel- 
män ja punamultahallitusten myötä maahamme kudottiin 1960- ja 1970- 
luvuilla sosiaaliturvan verkko, joka on voimassa vieläkin. Keskeisen 
kunnian tämän järjestelmän luomisesta kantavat sosiaalidemokraatit, 
joiden sovittelevuus teki mahdolliseksi oikeistolaisen työnantajapuolen ja 
vasemmistolaisen ay-liikkeen etujen yhtäaikaisen huomioonottamisen 
kansantalouden hyväksi. 

Tämän syntyhistorian valossa lienee ymmärrettävää, miksi nykyjärjes- 
telmän kriitikot ja perustulojärjestelmän puolestapuhujat eivät ole olleet 
ensisijaisesti sosiaalidemokraatteja. Perustulojärjestelmää tukevat äänen- 
painot onkin esitetty kenties hieman yllättävästi ”kovana” pidetyn mone- 
taristisen ajattelun suunnalta. Perustulojärjestelmän historian tuntien 
tämä on kuitenkin hyvin johdonmukaista. Se osoittaa myös monetaristien 
ottavan vastuuta teorioidensa toimeenpanosta: jos talous ei jousta, 
sosiaaliturvarakenteen on oltava sellainen, että se pitää jäsenensä 
hengissä ja hyvinvoivina kaikissa tilanteissa. Niinpä perustulojärjestel- 
män ideologinen kädenvääntö on käyty liberalistisen sosiaalipolitiikan ja 

konservatiivisen sosiaalidemokratian välillä. Perustulojärjestelmän puo- 
lesta on puhuttu niin uudistusmielisen oikeiston kuin äärivasemmistonkin 
tahoilla. Poliittiselle keskustalle samoin kuin pienyrittäjistä koostuvalle 
oikeistolle perustulo on ollut helppo pala nieltäväksi, sillä heidän edusta- 
millaan ryhmillä ei ole ollut juuri mitään menetettävää. Pienyrittäjätulo 
on saattanut olla vähäistä, eivätkä maanviljelijöiden eläke-edut ole olleet 
palkkatyöläisten tasolla. Muutoshalukkuutta on esiintynyt 1980-luvulta 
alkaen poliittisen kentän kaikilla puolilla. 


Friedmanin malli 


Perustulojärjestelmän keskeisimpänä teoreetikkona on tunnettu uuslibe- 
raali monetaristitaloustieteilijä Milton Friedman (1912—2006). Juuri hä- 
neltä on peräisin negatiivisen tuloveron käsite. Teoksessaan Vapaus valita 
(Free to Choice, 1980) Friedman luonnosteli mallin, jonka mukaan tietyn 
tulotason alle jäävät saavat palkkansa lisäksi hyvityksenä tulon, joka on 
yhtä kuin minimitulotaso miinus tulot kertaa veroprosentti.350 

Jos minimitulotasoksi määritellään esimerkiksi 800 euroa kuussa ja 
veroprosentti on 30, niin 400 euroa ansaitseva saisi yhteiskunnalta 400 + 
((800 — 400) x 0,30) eli 520 euroa, jolloin kokonaistuloksi muodostuisi 400 
+ 520 eli 920 euroa. Hyvityksen suuruisen summan työtön tulisi maksa- 
maan yhteiskunnalle myös ollessaan joutilaana. Friedmanin ideana oli 
synnyttää voimakas kannuste työntekoon ja vähentää sosiaaliturvaan 
liittyvää byrokratiaa. Hän esitti mallinsa muiden tukimuotojen korvaa- 
jaksi ja tähdensi, että sen kannustavuus toimii vain, jos perustulo- 
järjestelmä korvaa kokonaan muiden tukimuotojen tilkkutäkin. 

Koska hankkeen esittäjä oli arvostettu taloustieteen professori, joka 
myös palkittiin Nobelilla vuonna 1976, hänen ehdotukseensa suhtau- 
duttiin asianmukaisen vakavasti. Muiden muassa presidentit Richard 
Nixon, Gerald Ford ja Jimmy Carter harkitsivat sen kokeilemista. Poliit- 
tiset paineet vesittivät kuitenkin aloitteen niin, että siitä olisi parhaim- 
millaankin tullut pelkkä vallitsevan järjestelmän täydennys ja sellaisena 
pelkkä kustannuslisä muutenkin tehottomaan sosiaalihallintoon. Niinpä 
Friedman puhui kongressille Nixonin komitean sorvaamaa mallia vastaan 
jo vuonna 1969. 

Friedmanin osoittamat vaarat ovat näkyvissä myös nykyajan perus- 
tulopohdinnoissa. Perustuloa on yleensä esitetty niin pieneksi, että se 
johtaisi joko koulutusta vastaamattomaan pakkotyöhön tai vaatisi tu- 
ekseen toimeentulotukea. Tällöin se ei korvaisi muita järjestelmiä eikä 
johtaisi säästöihin. Eläkejärjestelmä on jätetty koskemattomaksi, eikä 
ansiosidonnaiseen työttömyysturvaan ole puututtu. Myöskään opiskelijan 
asemaa ei ole korjattu. Lisäksi perustuloa on pidetty myös päätoimisessa 
työssä käyvän oikeutena. Tällaiset mallit eivät voi toimia. Esimerkkinä 

toimimattomasta perustulomallista on Vihreän liiton poliitikkona tunne- 
tun Osmo Soininvaaran malli, jossa hyvää on ainoastaan sen suunta: kohti 
perustulon takaavaa järjestelmää. 


Soininvaaran malli 


Paavo Lipposen toisen hallituksen peruspalveluministerinä toiminut 
Osmo Soininvaara on entiseltä puoluekannaltaan liberaali, ja hän tunnus- 
tautuukin friedmanilaisen perinteen jatkajaksi. Teoksessaan Hyvinvointi- 
valtion eloonjäämisoppi (1994) hän laski perustulojärjestelmän kokonais- 
hinnaksi noin 12,5 miljardia euroa vuodessa.351 Suomen valtion vuotuinen 
budjetti on noin 80 miljardia euroa. Yksin asuvan perustulo olisi ollut 
Soininvaaran mallissa vain noin 300 euroa kuukaudessa eikä yhteis- 
kunnan tulojakauma olisi olennaisesti muuttunut. Asiaa ei parantaisi, 
vaikka perustulon taso olisi 440 euroa, jonka vihreät lupasivat perus- 
tuloksi vuoden 2007 eduskuntavaalikampanjassaan.352 Vuorineuvokset ja 
varakkaat kotirouvat olisivat myös oikeutettuja perustuloon samoin kuin 
kaikki päätoimisesti kokopäivätyössä käyvät. Vaikka he olisivat järjes- 
telmän nettomaksajia, haittana on, että tappiolle jääviä kotitalouksia olisi 
ollut enemmän kuin muutoksessa voittavia. Kannatettavaa Soininvaaran 
mallissa on enemmänkin sen tavoite kuin keinot. Vaikka Soininvaaran 
malli on jo lähes kolmen vuosikymmenen ikäinen, hän on asettunut 
puolustamaan sen periaatteita myöhemminkin, esimerkiksi vuoden 1998 
perusturvakeskustelussa, jossa hän maalaili tavoitteitaan näin: 


Koska perustulo ei jaa rahaa sen enempää, se ei myöskään tule 
kalliimmaksi. Koska perustulo kannustaa ja vähän pakottaakin omiin 
ansiotuloihin, se tulee luultavasti selvästi nykyjärjestelmää halvem- 
maksi, koska sen hyöty jakautuu yhteiskunnan ja yksilön kesken 
tasan.353 


Vaikka Soinivaaran malli voisi tulla näennäisestä kalleudestaan huoli- 
matta julkiselle taloudelle halvemmaksi kuin nykyinen järjestelmä, se 
rikkoisi kuitenkin monia perustulojärjestelmän kulmakiviä, jotka ovat 
järjestelmän käytäntöön soveltamisen ehtoja. Pahinta on perustulon riittä- 
mättömyys niille, jotka ovat kokonaan työttömiä. Puhe kannustavuudesta 
muuttuu helposti entistä pahemmaksi kyykyttämiseksi. Muutama sata 
euroa kuukaudessa ei riitä asumiskuluihin eikä perustoimeentuloon liitty- 
viin menoihin, vaan ihminen joutuisi edelleen kääntymään Kelan tai 
sosiaalitoimiston puoleen. Myös korkeasti koulutettu, joka ei saa koko- 
päiväistä työtä, joutuisi tekemään mitä tahansa osa-aikatyötä elättääk- 
seen itsensä. Soininvaara kutsuukin sosiaaliturvajärjestelmän kannustin- 
loukuissa eläviä työttömiä pilkallisesti ”urbaaneiksi oveliksi” haluten koh- 

distaa kritiikkinsä juuri heihin.354 Hän siis näyttää pitävän esimerkiksi 
akateemisia työttömiä pelkkinä keinottelijoina ja katsoo, että heidän 
pitäisi hankkia elantonsa samalla tavoin kuin kouluttamattomien työttö- 
mien: esimerkiksi dyykkaamalla. Viimeinen naula Soininvaaran järjes- 
telmän arkkuun on se, että hän ehdottaa toimeentulotuen muutamista 
normiperustaisesta harkinnanvaraiseksi. Sosiaaliviranomaisilla olisi siis 
oikeus harkita tapauskohtaisesti, annetaanko työttömälle toimeentulo- 
tukea vai ei, eikä järjestelmä täyttäisi toimeentulovajetta automaattisesti. 
Tämä saattaisi ihmiset pahasti eriarvoiseen asemaan. Tukea voisi saada 
siis vain täysi pultsari, minkä tuloksena kaikki rationaaliset ihmiset 
ryhtyisivät tietenkin mahdollisimman nopeasti pultsareiksi. 

Soininvaaran esittämää mallia rasittaa lisäksi se, että hänen mu- 
kaansa myös omistusasumisesta seuraava taloudellinen hyöty pitäisi 
saattaa verolliseksi. Ja tätä ”suomalaiset vastustavat raivoisasti”, tun- 
nustaa kirjoittaja.355 Juuri tässä mielipiteessä Soininvaara ja suomalaiset 
löytävät toisensa — ja ovat molemmat oikeassa, tosin täysin erimielisinä. 
Asuntopolitiikkaa pitäisikin parantaa lähinnä vuokrien hintaa sääntele- 
mällä. Se johtaisi myös omistusasuntojen hintojen laskuun ja saatavuuden 
paranemiseen. Nykyisin omistusasuminen on tärkeimpiä työelämään osal- 
listumisen kannustimia, ja siksi sitä ei tule vaikeuttaa. Lisäksi omistus- 
asuminen tukee asuntokannan säilymistä hyväkuntoisena, sillä omistus- 
asuminen luo asukkaille riittävän motiivin huolehtia asunnostaan ja 
elinympäristöstään. 

Myös Soininvaaran ehdottama siirtyminen perhekohtaiseen vero- 
tukseen356 perustulouudistuksen yhteydessä ansaitsee kritiikkiä. Se 
kohtelisi yksin asuvia entistäkin rajummin, kun taas perheet maksaisivat 
veroja nykyistä vähemmän. Kun perustulojärjestelmä on ajateltu toteu- 
tettavaksi verohallinnollisin keinoin, olisi syytä soveltaa ensisijaisesti 
muita keinoja kuin asumisen verottamista, perustulon suuntaamista 
kaikille tai siirtymistä postiluukkukohtaiseen verotukseen. Kukaan tuskin 
osaa ennustaa, minkälaiseen asuntosirkukseen kotitalouskohtaiseen vero- 
prosenttiin siirtyminen johtaisi, kun ihmiset pyrkisivät suunnittelemaan 
verotustaan vähemmäksi muuttourakoilla. 

Kannatettavaa Soininvaaran mallissa on vain toteutuksen suuntaviiva. 
Hän asettuu mieluummin perustulon kuin negatiivisen tuloveron kan- 
nalle. Negatiiviseen tuloverojärjestelmään perustuvan mallin mukaan tie- 
tyn tulotason alittava henkilö saisi tililleen kuukausittain tietyn summan. 
Se olisi ”ennakkoa” negatiivisesta verosta. Ylärajan ylittävästä tulosta 
puolestaan maksettaisiin tuloveroa, kuten ennenkin. Jokaiselle ansio- 
tuloja saavalle määrättäisiin henkilökohtainen ennakonpidätysprosentti. 
Lopullisessa verotuksessa maksettaisiin lisäveroa tai palautettaisiin liikaa 
maksettua. Ongelmana tässä mallissa on lähinnä se, että rahaa siirtyisi 
suuria summia edestakaisin. Soininvaara päätyy kannattamaan sellaista 
perustulojärjestelmää, jossa tukea maksettaisiin siten, että yhden aikui- 

sen kotitalous saisi sitä noin 300 euroa (1 700 markkaa) kuukaudessa ja 
kahden aikuisen talous yhteensä noin 490 euroa (2 900 markkaa) kuu- 
kaudessa. Kotona asuville täysi-ikäisille maksettaisiin 200 euroa (1 200 
markkaa) kuukaudessa, ja lapsilisät jätettäisiin ennalleen. Mutta tulovero 
olisi peräti 53 prosenttia kaikista ansioista!357 

Käsitykseni mukaan kyseinen malli ei muuttaisi sen enempää työttö- 
män kuin palkansaajankaan asemaa parempaan suuntaan. Siitä voisi olla 
hyötyä vain Soininvaaran itsensäkin mainitsemalle vuorineuvokselle, joka 
alkaisi saada perustuloa mutta jonka veroprosentti ei enää nousisi.358 
Mallin perusongelma on, että siinä sitoudutaan niin sanottuun osittaiseen 
(partial) perustuloon, joka kattaa vain osan kansalaisen tarvitsemasta 
perustoimeentulosta. Toisaalta järjestelmässä pyritään kaikenkattavuu- 
teen niin, että perustuloa saisi jokainen ihminen. Nähdäkseni kumpikaan 
mainituista lähtökohdista ei ole kannatettava. Perustulon piiristä tulisi 
sulkea pois kaikki ne, joilla on jo perustoimeentulotason ylittävä toimeen- 
tulo ansiotulon tai pääomatulon muodossa. Näin perustoimeentulon saa- 
minen sidottaisiin edelleen ihmisen sosiaaliseen statukseen. Työttömien, 
opiskelijoiden, sairaiden, eläkeläisten ja muiden työelämän ulkopuolella 
olevien ihmisten tapauksessa perustulon tulisi yksin riittää selviytymi- 
seen. Sen päälle ei siis pitäisi tarvita työttömyysetuuksia, asumistukea, 
toimeentulotukea eikä eläkkeitä. Tällaista perustuloa kutsutaan kansain- 
välisen käytännön mukaan täydeksi (full) perustuloksi. Tässä tapauksessa 
myös sosiaaliturvan universaalius- ja kattavuusperiaate säilyisivät, ja 
voitaisiin paremmin päästä vastikkeellisuusperiaatteen toteuttamiseen, 
kun ihmisten tulisi kannattavaksi työskennellä, opiskella tai muutoin 
osallistua arvotuotantoon sosiaalietuuksien vastineeksi tai niiden tuella. 


Joka ei ole meitä vastaan, on meidän puolellamme. 


Janos Kädär 


UUDEN PERUSTULOJÄRJESTELMÄN POLIITTINEN TAUSTA 


Omalla perustulomallillani on kaksi olennaista piirrettä. Ensinnäkin eh- 
dottamani perustulomalli on perusturvamalli. Sen tulee taata riittävä eli 
täysi toimeentulo niille, jotka ovat kokonaan tai osittain työelämän 
ulkopuolella. Toiseksi, se ei ole ensisijaisesti työhön patisteleva vaan 
työstä vapauttava malli. Työstä vapautumista ei tulekaan nähdä kieltei- 
senä tai yhteiskunnan moraalia rappeuttavana ilmiönä, vaan luonnolli- 
sena seurauksena automaatiosta ja työvoiman tarpeen vähenemisestä. 
Näiden keskeisten ominaisuuksien lisäksi ehdottamaani perustulojärjes- 
telmään sisältyvät edellä luettelemani piirteet, joiden mukaisesti se 
korvaa kokonaan asumistuki-, opintotuki-, sairauspäiväraha- ja eläke- 
järjestelmän ja tekee syyperustaisen sosiaaliturvan tarpeettomaksi. 


384 


Nykyisessä poliittisessa kentässä on esiintynyt halua muuttaa työ- 
markkinatuen ja työttömyyspäivärahojen maksaminen vastikkeelliseksi. 
Esitys sisältyi myös Matti Vanhasen ensimmäisen hallituksen ohjel- 
maan.359 Sen sijaan julkinen sana ja työhallinnon asiantuntijat ovat otta- 
neet esityksen tyrmistyneinä vastaan. Esimerkiksi filosofi Heikki Mäki- 
Kulmala on pitänyt työministeriölle laatimassaan tutkimuksessa sellaista 
työttömyysturvajärjestelmää huonona, joka ehdottomasti ja ihmisiltä itsel- 
tään kysymättä edellyttää yhteiskunnallisia vastikesuorituksia.360 Käy- 
tännössä se merkitsisi myös siirtymistä sosiaaliturvan tarveharkintai- 
suuteen. Hänen argumentaationsa voi kiteyttää neljään kohtaan. 

Ensinnäkin, nykyisessä työttömyysturvamallissa työttömän voidaan 
katsoa jo maksaneen osan vastikkeesta etukäteen työttömyysturvamak- 
suina ja veroina. Hän vain ikään kuin nauttii yhteiskunnalliseen pankkiin 
säästämäänsä rahaa. Näin ollen myös nykyistä työttömyysturvaa voidaan 
pitää alkuperäisesti ”vastikkeellisena”, kun työvastike on jo tehty. Toi- 
seksi, vaikka työtön olisikin etuuksien nettosaaja, nykyinen järjestelmä on 
vastikesuorituksia vaativaa järjestelmää oikeudenmukaisempi. Vastik- 
keiden edellyttäminen johtaisi nopeasti kansalaisten eriarvoistumiseen. 
Esimerkiksi moni nuori maisteri saattaisi hyvinkin olla valmis työsken- 
telemään vaikkapa opettajana työttömyyskorvauksen turvin, mutta miten 
kauan yhteiskunnan ja hänen oma oikeustajunsa kestäisivät sitä, että 
vakituisessa virassa toimiva saa samasta työstä yli kaksinkertaisen talou- 
dellisen korvauksen? Kolmanneksi, työttömyysturvan muuttaminen vas- 
tikkeelliseksi ohjaisi mitä ilmeisimmin järjestelmän väärinkäyttöön. Esi- 
merkiksi julkisen sektorin palveluja supistettaessa voitaisiin kohdata 
sellainenkin tilanne, jossa pari kirjastovirkailijaa sanottaisiin toimestaan 
säästösyistä irti. Päädyttyään työttömyyskorvaukselle heidät ohjattaisiin 
sitten takaisin entiseen työpaikkaansa täyttämään ”säästösyistä synty- 
nyttä henkilökuntavajausta”, tällä kertaa vain paljon pienemmällä rahal- 
lisella korvauksella, jonka maksaja on työttömyyskassa. Neljänneksi, 
kuvatunlainen ”lapiolinja”, jossa ihmisillä teetettäisiin lähinnä julkisen 
sektorin urakkaluonteisia hätä-, avustus-, ja talkootöitä, kuten kanavia, 
sosiaalipalvelutyötä, moottoriteitä tai muita urakoita, ei kuulu oikeus- 
valtion tunnuspiirteisiin vaan lähinnä sotia ja luonnonkatastrofeja seu- 
ranneisiin poikkeusoloihin: onnettomuuksien jälkiraivaukseen ja savo- 
toille. 

Työttömyysturvan vastikkeellistamisen myötä todelliseen palkkatyö- 
hön integroituminen tehtäisiin entistä vaikeammaksi, ja samalla nostet- 
taisiin työllistymisen kynnystä, kun työnantajat voisivat teettää työtä 
pelkällä työttömyyskorvauksella. Nyt pitäisikin menetellä päinvastoin ja 
muuttaa yhteiskunnassamme vallitseva vapaaehtoinen ja näennäiseen 
joutilaisuuteen perustuva toiminta taloudellisesti palkituksi saattamalla 
se perustulon kaltaisen rahavastikkeen piiriin. Perustulojärjestelmässä 
esimerkiksi lasten kotihoito, opiskeleminen ja taiteiden harjoittaminen 

tunnustettaisiin siis ”työksi”, josta yhteiskunta palkitsisi. Kyse olisi työttö- 
mänä, opiskelijana tai eläkeläisenä omaehtoisesti tapahtuvan arvotuotan- 
non muuttamisesta kannattavaksi palkitsemalla siitä toimeentulon mah- 
dollistavalla tavalla. Siksi ydinteesini on: Työttömyys tuottamaan! 


Puolueiden kannat Suomessa nykyisin 


Suomen Keskusta on asettanut perusetuudet, kuten työmarkkinatuen ja 
kansaneläkkeen, ansioturvan edelle aina, sillä ansioturva ei ole hyödyttä- 
nyt puolueen pääkannattajakuntaa eli viljelijäväestöä paljonkaan. Niinpä 
perustulojärjestelmän luulisi kiinnostavan keskustan kannattajakuntaa, 
sillä se mahdollistaisi toimeentulon myös haja-asutusalueilla, joilla työlli- 
syystilanne on huono ja tulonsaanti kausiluontoista. Näin voi olla esi- 
merkiksi kalastajan ammatissa. Perustulon myötä matalatuottoisten 
elämäntapa-ammattien harjoittaminen tulisi kannattavammaksi ja mah- 
dolliseksi myös suurissa asutuskeskuksissa. 

Perustulon puolestapuhujien aktiivisimpaan joukkoon kuului jo 1980- 
luvulla Kokoomuksen Opiskelijaliitto Tuhatkunta. Perustuloa pohdittiin 
puoluetoiminnan piirissä ensimmäisenä juuri kykypuolueen nuoriso- 
siivessä. Poliittinen oikeisto on kannattanut perustuloa lähinnä siksi, että 
se muodostaa paremman vaihtoehdon sosiaaliturvajärjestelmän holhoa- 
vuudelle. Omat ajatukseni perustulojärjestelmästä alkoivat muotoutua 
opiskellessani filosofiaa Tampereen yliopiston taloudellis-hallinnollisessa 
tiedekunnassa 1980-luvun lopulla ja 1990-luvun alussa. Filosofien piirissä 
vaikutti tuolloin tamperelainen diplomi-insinööri Juha Kostiainen, josta 
tuli sittemmin hallintotieteiden tohtori, Tampereen kaupungin elinkeino- 
asiamies, kaupunginvaltuutettu ja eduskuntavaaliehdokas. Myös hän 
asettui kannattamaan alun perin perustulojärjestelmää, jota hän ehdotti 
sosiaaliturvajärjestelmämme perustaksi yhdessä Tere Vad6nin ja Pauli 
Välimäen kanssa kirjoittamassaan teoksessa Viettelevä politiikka 
(2003).361 Ajatus perustulosta elää kokoomuksen liberaalin ja nuorsuoma- 
laisen siiven taholla edelleen vahvana. Kokoomuksessa vaikuttavien 
konservatiivien vastustus on puolestaan perustunut lähinnä siihen vanha- 
kantaiseen ajatukseen, että vastikkeettomia etuisuuksia pitää myöntää 
vain perustellusta syystä, mieluusti ei silloinkaan. Tällaiset kannanotot 
suhtautuvat lähes yhtä penseästi sekä syyperustaiseen sosiaaliturvaan 
että perustuloon. Voimakkaan asenteellisuuden vuoksi tähän kielteisyy- 
teen ei voida suhtautua täysin vakavasti. 

Uusvasemmistolaisessa sosiaalivaltion kritiikissä perustulojärjestel- 
mää on asetuttu yleensä kannattamaan siitä huolimatta, että sen kil- 
pailija, nykyinen sosiaaliturvajärjestelmä, on poliittisen vasemmiston oma 
luomus. Perustulon myönteisenä puolena nähdään palkkatyöstä vapautu- 
minen. Katsotaan, että perustulojärjestelmän taloudellinen suoja antaisi 

työntekijälle riittävän vahvan voiman työnantajan painostusta vastaan. 
Työpaikkakohtaisten sopimusten aikana yksilöt ovat kokeneet tällaisen 
tuen tärkeäksi. Toisaalta poliittisesta vasemmistosta löytyy myös perus- 
tulojärjestelmän kiivain vastustaja: ay-liike. Työttömyyspäivärahojen kor- 
vautuessa perustulolla poistuisi näet yksi peruste työntekijöiden järjes- 
täytymiseltä, liittymiseltä ammattiliittoon ja sen työttömyyskassaan. 
Niinpä ay-liikkeen tapa vastustaa perustulojärjestelmää voikin kääntyä 
sen jäsenistöä vastaan. Järjestelmän muuttaminen on erityisen vaikeaa 
sen rakentajille, sosiaalidemokraateille. 

Perustuloa sen eri muodoissa ajavat tällä hetkellä liberaalit, vihreät ja 
Vasemmistoliitto. Perussuomalaisten johto ilmoitti vastustavansa ”pat- 
joille ruokintaa”, mutta jäsenkunnan piirissä kannatetaan perustulon 
niitä puolia, jotka mahdollistaisivat joustavan työelämään osallistumisen, 
korvaisivat huonoksi koetun nykyjärjestelmän lisäämättä kustannuksia ja 
tekisivät takaisinperinnöistä lopun. Perussuomalaisissa on puhuttu viime 
aikoina kansalaisten yleistulosta, jota maksettaisiin vain kansalaisille. 

Myös kristilliset ja RKP ovat kannattaneet vahvaa perusturvaa. Vas- 
tassa ovat perinteinen vasemmisto ja konservatiivit. Kun julkistaloudet 
ovat ahdingossa, on oletettavaa, että perustulojärjestelmä ei etene aina- 
kaan valtionhoitajapuolueiden aloitteesta. Toteuttamista haittaa ennakko- 
luuloisuus, joka liittyy perustulojärjestelmän kustannuksiin, vaikka toi- 
saalta koko sosiaaliturvajärjestelmän on tunnustettu kaipaavan uudista- 
mista, ja se on havaittu omistamis-, yrittämis- ja kouluttautumisviha- 
mieliseksi. Myönteistä asenteiden kehittymisessä on se, että uusvasem- 
mistolaisuus ja liberaalit ovat löytäneet toisensa. Keskustassa ja vihreissä 
sekoittuu molempia piirteitä, ja lähiaikoina sekä kokoomuksen että 
sosiaalidemokraattien piirissä uudistusmieliset saattavat periä voiton 
perustulojärjestelmän hyväksi. Perustulo on siis yksi vedenjakaja valtion 
sääntelyyn uskovan konservatiivisuuden ja yksilökeskeisen liberalismin 
välillä. Tässä kirjassa perustulon toteuttamisen uskotaan olevan mahdol- 
lista sosiaalisen vastuun ja yksilöllisen arvotuotannon piirteitä yhdistele- 
mällä. Seuraavaksi tarkastellaan sosiaaliryhmittäin, miksi perustulo- 
järjestelmää tarvitaan ja miten se vaikuttaisi eri kansalaisryhmiin. 


Opiskelijoiden asema 


Opiskelijoiden ahdistusten aiheet ovat olleet kautta aikojen samat. Niitä 
leimaavat eksistentiaaliset paradoksit, jotka heijastuvat ihmisten identi- 
teettiin: heidän tapaansa kokea oma minuutensa. Työelämässä opiskelijan 
minuus näyttäytyy kielteisenä, koska se on asetettu välineelliseen ase- 
maan eikä välttämättä kehity. Samalla opiskelun ulkopuolinen maailma 
voi näyttäytyä opiskelijalle myönteisenä sikäli, että se asettuu minuuden 
puolelle mahdollistamalla toimeentulon työn kautta. Opiskellessa taas 

ihmisen oma minuus näyttäytyy myönteisenä, koska ihminen voi kehittää 
itseään. Sen sijaan maailma ja työelämä näyttäytyvät kielteisinä, koska 
ne asettuvat vastustamaan ihmistä taloudellisten haasteidensa kautta. 
Työelämässä keskeinen vaikeus on ollut hillitä turhautumista ja pitää yllä 
työelämän vaatimaa kärsivällisyyttä. Opiskellessa keskeistä on ollut vas- 
taavasti pyrkiä hallitsemaan ahdistusta, jota syntyy, kun yhteiskunta 
pyrkii asettamaan ihmisen opiskelu-uran ristiriitaan hänen taloudellisten 
tarpeidensa kanssa. 

Perustulojärjestelmää ovat hartaimmin odottaneet opiskelijat ja opis- 
kelemaan haluavat nuoret.362 Kyseistä piirrettä on usein selitetty nuorten 
ihmisten halulla päästä laiskotteleman opiskeluelämän piiriin. Tällainen 
käsitys opiskelijoiden moraalista ja motiiveista on kuitenkin mustamaalai- 
leva ja negatiivinen. Se perustuu oletukseen, että opiskelija on vastuuton 
sosiaalitukien väärinkäyttäjä. Kokemukseni yliopiston opettajana ja tutki- 
jana puhuvat toista. Opiskelijat toivovat voivansa syventyä opintoihinsa 
perustulon avulla. He haluavat ottaa vastuuta itsensä kehittämisestä. 

Kun opiskeleva nuori tietää, mikä on hänelle parhaaksi, miksi hänen ei 
annettaisi toteuttaa itseään myöntämällä hänelle tehokkaan opiskelun 
täydet resurssit? Perustulojärjestelmään pitäisi yhdistää myös järkevää 
korkeakoulupolitiikkaa. Perustulo takaisi opiskelijalle saman tulotason 
kuin perusturvajärjestelmä nykyään takaa työttömälle. Juuri näin yli- 
opisto-opinnoista voitaisiin suoriutua toivotussa ajassa, viidessä vuodessa. 
Perustulojärjestelmän vallitessa kyseiset periaatteet voitaisiin kirjata 
myös ohjeellisiksi valmistumisnormeiksi, mutta järjestelmän joustavuu- 
desta johtuen opintojen pituus voisi olla yhtä hyvin viitonen, kymppi kuin 
maraton. 

Opiskeluoikeuksia ei tulisi muodollisesti rajoittaa, mutta numerus 
clausuksesta luopumista voitaisiin harkita. Tutkintojen ja tenttien hy- 
väksymisen kriteerit pitäisi samalla nostaa niin korkeiksi, että massa- 
yliopiston periaatteista päästäisiin eroon. Näin turvattaisiin yhtäältä 
tieteen ja tutkimuksen laatu, ja toisaalta suotaisiin halukkaille mahdolli- 
suus kokeilla siipiään myös yliopistossa. Yliopistosta voisi aina palata 
takaisin työelämään ja päinvastoin. Perustulo mahdollistaisi sen, että 
työelämässä oltuaan ja työttömäksi jouduttuaan ihminen voisi käyttää 
työttömyysaikaansa rakentavasti esimerkiksi jatkamalla opintojaan. 

Perustulojärjestelmään siirtymisen yhteydessä pitäisi siis pyrkiä vai- 
kuttamaan myös koulutuspolitiikkaan. Kun opinahjojen laatuvaatimuksia 
korotettaisiin, opiskelijat ohjautuisivat oikeaan suuntaan. Ammattikor- 
keakoulusektori voisi ottaa suuremman vastuun niiden opiskelijoiden 
koulutuksesta, jotka nykyään opiskelevat yliopistoissa mutta jotka eivät 
ole kiinnostuneita tieteellisestä tutkimuksesta. Kun perustulo olisi tasa- 
suuruinen kaikissa oppilaitoksissa opiskeleville, poistuisi myös nykyisen 
opintotukijärjestelmän tulohierarkia, jonka vallitessa yliopistossa opis- 
keleva saa enemmän opintotukea kuin ammattioppilaitoksessa opiskeleva. 

Opiskelijat hakeutuisivat opintielle oman kiinnostuksensa mukaan eivät- 
kä taloudellisten etujen toivossa. Perustulojärjestelmän kautta tehtäisiin 
onnistunutta korkeakoulupolitiikkaa, kun ammattiin opiskelemisen aika 
lyhenisi, ja näin päästäisiin lähemmäksi myös hallitusten toivomaa 
huoltosuhteen korjausta. Nuoret pääsisivät opiskelemaan nopeammin ja 
suoriutuisivat opinnoistaan lyhyemmässä ajassa. Tuloksena olisi myös 
työpaikkojen nuorennusleikkaus, entistä varhaisempi eläkkeelle siirty- 
misen mahdollisuus ja hyvinvointia kaikille. 


Jatko-opiskelijoiden asema 


Perustulojärjestelmän vaikutuksesta jatko-opiskelijoiden asema sekä työ- 
elämän ja koulutuksen välinen suhde korjaantuisivat huomattavasti. 
Jatko-opiskelua ei enää nähtäisi työttömyysetuuksien saamisen esteenä, 
kuten nykyjärjestelmän pahimmissa painajaisissa ja ihmiskohtaloissa on 
käynyt. Itsensä kehittäminen jatko-opiskelemalla nähtäisiin myönteisenä 
ilmiönä: ihmisen haluna ottaa vastuuta tietojensa ja taitojensa yllä- 
pidosta. Pätkätöiden aikana perustulojärjestelmä tekisi mahdolliseksi 
joustavan siirtyilyn työelämän ja koulutuksen välillä. 

Jatkokoulutukseen ei tulisi perustulojärjestelmässäkään taivutella, 
sillä tieteen ja tutkimuksen on synnyttävä sisäisistä motiiveista. Näin 
taattaisiin myös yliopistojen riippumattomuus. Mutta perustulojärjes- 
telmä poistaisi kouluttautumisen esteitä ja mahdollistaisi tietojen ja 
taitojen ajan tasalla pitämisen. Perustulojärjestelmä oikaisisi myös aka- 
teemisesti koulutettujen ja suorittavaa työtä tekevien välillä vallitsevan 
tulovääristymän. 

Koska jatko-opiskelu on usein myös työnsaannin ehto, on järjetöntä, 
että se on haluttu estää kieltämällä työttömyysetuudet jatko-opiskelijoilta. 
Myös työttömyysturvalaki on velvoittanut työttömiä työnhakijoita huoleh- 
timaan taidoistaan. Tämän perustulo mahdollistaisi kivuttomasti. 


Työttömien status 


Työttömien asemaa perustulojärjestelmä muuttaisi siten, että kokonaan 
työtön saisi työttömyysetuuden, asumistuen ja toimeentulotuen sijasta 
entisen määrän rahaa yhtenä eränä: perustulona. Tällöin työttömän ei 
tarvitsisi asioida työvoimatoimistossa, työttömyyskassassa eikä Kelan 
konttorissa, joka vastaa muun muassa työmarkkinatuen maksamisesta ja 
asumistuesta. Hän ei joutuisi juoksemaan kunnan sosiaalivirastossa, joka 
voi täyttää harkinnanvaraisen toimeentulovajeen. Työtön ihminen voisi 
halutessaan olla kokonaan työtön ja keskittyä työelämän ulkopuoliseen 
arvotuotantoon tai hakemaan itselleen omin toimin työtä. 

Perustulojärjestelmä toisi jonkin verran taloudellisia heikennyksiä 
niille työttömille, joiden työttömyyspäiväraha ylittää toimeentuloon riittä- 
vän normin. Pudottamalla korkeita työllistymisen esteenä olevia päivä- 
rahoja katettaisiin opiskelijoiden ja peruspäivärahalla olevien nykyistä 
toimeentulovajetta. Voidaan sanoa, että perustulojärjestelmän tuloksena 
myös korkeaa ansiosidonnaista päivärahaa saaneen moraalinen asema 
paranisi uudessa järjestelmässä, sillä hänen korkeat päivärahansa leik- 
kautuisivat, ja hänellekin tulisi perustelluksi tavoitella työtä. 

Jos työtön tekisi perustulolla ollessaan osa-aikatyötä, hän saisi pitää 
työllä ansaitsemansa palkan veroprosentilla vähennettynä. Jokaiselle 
kansalaiselle määriteltäisiin ennakonpidätysprosentti kuten ennenkin, ja 
verotus säilyisi progressiivisena aivan niin kuin tähän asti, sillä 
suurituloisten suhteellisesti korkeampi verotus on hyväksytty sosiaalisesti 
oikeudenmukaiseksi. Mutta vähäinenkin työ, jonka yksilö tekisi perus- 
tulolla ollessaan, koituisi aina ihmisen eduksi, kun taas nykyjärjestel- 
mässä työn tekeminen pudottaa heti hänen sosiaaliavustuksiaan lähes 
vastaavalla määrällä. Erittäin tärkeää on, että perustulon määrään vai- 
kuttamattonmilla tuloilla olisi kuitenkin katto, jonka saavuttamisen jälkeen 
perustulon maksaminen lakkaisi. 

Ihmisen ollessa kokopäivätyössä ja saavuttaessaan normipalkan mu- 
kaisen tulotason perustuloa ei maksettaisi. Kriteerinä perustulon saami- 
selle olisi siis edelleen se, toimiiko ihminen täysipäiväisesti työelämässä 
vai ei, eli saako hän täyttä kuukausipalkkaa ja riittääkö hänen palkkansa 
elämiseen. 

Perustulojärjestelmän myötä kaikkien työttömien sosiaalinen asema 
helpottuisi, kun heidän harteiltaan poistuisi kontrollijärjestelmien taakka. 
Ne eivät tuota nykyisinkään työttömien tilanteeseen mitään lisäarvoa. 
Myös koulutukseen osallistuminen tulisi omatoimisesti mahdolliseksi. 
Työhön kannustavuus säilyisi, koska osa-aikatyökin kannattaisi. ”Työttö- 
mien”, ”opiskelijoiden”? ja ”eläkeläisten? sijasta voitaisiin puhua esi- 
merkiksi vapaakansalaisista, jollaisia olisivat kaikki työelämän ulko- 
puolella toimivat ihmiset. Potentiaalisesti jokainen ihminen on perus- 
tulomallissa ”vapaakansalainen”, ja kyseinen tilanne tulisi varmasti 
jokaisen kohdalla ajankohtaiseksi elämän jossakin vaiheessa. Järjestel- 
mästä hyötyisivät siis lopulta kaikki. 

Kun ovet työpaikkojen ja työttömyyden välillä käyvät nykyään vilk- 
kaasti, perustulomallin toteuttaminen on nopeasti edessä. Korkeita työttö- 
myyspäivärahoja joudutaan tulevaisuudessa leikkaamaan, jotta työhön 
kannustavuus säilyisi. Perustulojärjestelmässä tämä ongelma olisi rat- 
kaistu siirtämällä ylimääräinen siivu heikkotuloisimpien edunsaajien hy- 
väksi. Perustulo tasa-arvoistaisi työttömien tilanteen. Tämä olisi loogista, 
sillä korkeaa ansiosidonnaista päivärahaa saavan hammaslääkärin 
työttömyys ei ole yhteiskunnan kannalta sen arvokkaampaa kuin pelkällä 
työmarkkinatuella sinnittelevän kouluttamattoman työttömyys. 

Viranomaisten asema 


Poliittisten konservatiivien lisäksi perustulojärjestelmää vastaan ovat 
napisseet lähinnä sosiaalialan viranomaiset. Tämä on ymmärrettävää, 
koska heidän oma virkansa riippuu nykysysteemin ylläpidosta. Sosiaali- 
poliittisen alan koulutuksessa on perinteisesti vallinnut kaksi linjaa: 
yleinen linja ja sosiaalityön linja. Sosiaalipolitiikan yleisellä linjalla tar- 
koitetaan sosiaalitoimistojen kuitintarkastushaaraketta ja sosiaalityön 
linjalla varsinaisen sosiaalitoimen haaraketta. Sosiaalitoimi viittaa tosi- 
asialliseen sosiaalityöhön, jota on esimerkiksi vanhustenhuolto, kun taas 
kuitintarkastushaarakkeella viitataan pelkkään sosiaalibyrokraattiseen 
rahanjakoon, jota toteuttavat Kela ja kuntien toimeentulotukitoimistot. 
Perustulojärjestelmän seurauksena sosiaalitoimen kuitintarkastushaa- 
rake voitaisiin lopettaa kokonaan. Samalla vähenisi myös tarve sosiaali- 
byrokraattisen alan koulutukseen. 

Kuitintarkastuslinjan lopettaminen merkitsisi käytännössä lähes koko 
valtion sosiaalitoimen lakkauttamista, sillä valtion harjoittama sosiaali- 
toimi koostuu nyt melkein kokonaisuudessaan etuuskäsittelystä. Kun- 
nallisen sosiaalitoimen piirissä byrokratian lopettajaiset vapauttaisivat 
sosiaalityöntekijöiden voimavaroja todelliseen sosiaalipalvelutoimintaan, 
kuten lasten päivähoitoon, sairaanhoitoon ja vanhustyöhön. Yhteiskunnan 
kukkarolle koituva hyöty olisi huomattava, kun suuri osa sosiaalitoimen 
operatiivisista käyttömenoista säästyisi perustulojärjestelmän rahoittami- 
seen tai tosiasialliseen toimintaan. 

Monet viranomaiset eivät halua hyväksyä edellä esitettyä suunni- 
telmaa, koska he pelkäävät omien työpaikkojensa puolesta. Käytännössä 
sosiaalialan kuitintarkastustoimen lakkauttaminen kertoisi yhteiskunnan 
tervehtymisestä. Se vapauttaisi myös nykyisiä byrokraatinviroissa toimi- 
via kuitintarkastajia tekemään jotakin hyödyllistä ja luovaa. Vaikka 
monet ihmiset kokevatkin tulleensa kiusatuiksi sosiaalibyrokraattien 
taholla, viroistaan vapautuneita kuitintarkastajiakaan ei jätettäisi pu- 
laan. Elämmehän hunaanissa sivistysyhteiskunnassa. Niinpä he voisivat 
tulla toimeen perustulolla, kuten muutkin työelämän ulkopuolella olevat. 
Sen sijaan työministeriön ja sosiaalialan korkeimmista sopimuspalkkai- 
sista viroista nauttineille voitaisiin määrätä muutamia vuosia kestävä 
perustulon maksukarenssi. Tämä perustuisi siihen, että he ovat jo saaneet 
suojatyöpaikoissaan kansalaispalkan kaltaista sosiaalietuutta monin 
verroin normaaliin perustulotasoon verrattuna. Niinpä he voisivat olla 
oikeutettuja perustuloon esimerkiksi aikaisintaan viiden vuoden kuluttua 
virasta vapauduttuaan. Viiden vuoden laiha jakso koskee nykyisin myös 
velkajärjestelyjen piirissä olevia. Sosiaalitoimen sektorilla korkeina 
maksetut palkat voitaisiin katsoa eräänlaiseksi ”sosiaaliseksi luotoksi”, 
jonka yhteiskunta on maksanut sosiaalibyrokratiasta hyötyjille eli viras- 

tojen korkeimmille virkamiehille. Tämä on tapahtunut työttömien ja 
huono-osaisten kustannuksella ja heitä hyödyntämällä. Siten yhteis- 
kunnalla olisi moraalinen oikeus ja velvollisuus periä osa byrokraateille 
maksetuista palkoista takaisin. 


Eläkeläisten asema ja eläkepommin purkaminen 


Eläkeläisten määrä Euroopassa kasvaa lähiaikoina 14 prosentista noin 
yhteen neljäsosaan väestöstä. Taloustieteilijöiden keskuudessa vallitsee 
yksimielisyys siitä, että yhteiskuntamme ei selviä suurille ikäluokille 
maksettaviksi lankeavista eläkkeistä. Myös kansalaiset tietävät tämän, ja 
siksi yksityisten eläkevakuutusten ottaminen on niin suosittua, että jo 
noin puolella miljoonalla työssä olevalla suomalaisella on yksityinen 
eläkevakuutus.363 Valtio myös rohkaisee eläkesäästämiseen hyväksymällä 
palkasta tapahtuvan eläkesäästön verovähennyskelpoiseksi menoksi. 

Julkisen talouden kyvyttömyys maksaa eläkkeitä nykyisen suuruisina 
johtuu ensinnäkin siitä, että eläkekassoissa ei ole tarpeeksi rahaa. 
Toiseksi verotulojen määrä ei tulevaisuudessa kasva, sillä maksajia on 
vähemmän kuin ennen. Veropohjaa puolestaan ei voida juurikaan laa- 
jentaa, kun Euroopan maat käyvät verokilpailua. Kattamatonta eläke- 
vajetta on tätä nykyä noin 160 miljardia euroa. Se vastaa Suomen Tasa- 
vallan astronomiseksi paisunutta valtionvelkaa. Ironista on, että valtio on 
lainannut rahansa suureksi osaksi nimenomaan eläkekassoilta. Maksa- 
essaan tuota summaa takaisin valtio ei pysty samanaikaisesti täyttämään 
eläkekassoissa olevaa muuta vajetta. Suomalaista eläkejärjestelmää on- 
neksi puskuroivat edes jonkinmoiset eläkekassat, kun taas monissa Etelä- 
Euroopan maassa eläkerasitus joudutaan siirtämään sellaisenaan kyseis- 
ten maiden budgjetteihin. 

Siirtymisessä yksityisesti rahoitettuun eläkejärjestelmään piilee useita 
vakavia riskejä. Se voi merkitä työelämän luokkajaon kärjistymistä, kun 
yksityisen eläkevakuutuksen pystyy tekemään vain sellainen työntekijä, 
jolla on vakituinen työpaikka ja jonka työeläke karttuu siis kohtalaisesti 
muutoinkin. Päästessään eläkkeelle sellainen henkilö saa hänelle itselleen 
edullisimmassa tapauksessa sekä kansaneläkkeen perusosaa, sitä työ- 
eläkettä joka tuohon aikaan on vielä voimassa, ja lisäksi yksityisen eläke- 
vakuutuksensa leipomaa eläkettä. Yksityisten eläkevakuutusten otta- 
mista ei voida kuitenkaan estää. Se on eräänlaista säästämistä. Kun suuri 
osa korkeaa eläkettä tavoittelevista turvautuu jo nykyisinkin omatoimi- 
seen ratkaisuun, työeläkejärjestelmän alasajolle vallitsevat hyvät edelly- 
tykset. Juuri näistä eläkkeistä tuleekin luopua perustulojärjestelmän 
rahoittamiseksi ja toimeentuloon riittämättömän kansaneläkejärjestelmän 
korvaamiseksi riittävällä perustulolla. Sitä korkeampaa eläkettä haluavan 
vaihtoehdoksi jää edelleen yksityinen eläkevakuutusjärjestelmä. 

Eläkeläisen taloudelliset tulot ovat perustulojärjestelmässä samanlai- 
set kuin opiskelijan ja työttömän. Hän saa etuutensa yhdeltä kassalta, 
eikä hänen tarvitse juosta useissa eri toimistoissa. Kansaneläkeläisen 
asema paranee, kun hän saa riittävän toimeentulon perustulona. Sen 
sijaan korkeaa työeläkettä saavan tilanne vakioituu sille tasolle, jolle 
eläkejärjestelmää joudutaan joka tapauksessa tinkimään. Kun eläkeläinen 
mielletään opiskelijan ja työttömän kanssa samanlaiseksi vapaakansa- 
laiseksi, hänkin voi osallistua joustavasti yhteiskunnan eri toimintoihin. 

Julkisuudessa on esitetty vaatimuksia eläkeiän nostamiseksi. Nuoriso- 
työttömyyden aikana tämä on huonosti ajateltua politiikkaa. Eläkkeelle 
pääsyä ei pitäisi nykyjärjestelmässäkään viivyttää. Mutta eläkeiän saa- 
vuttamisen jälkeenkin ihmisellä pitäisi olla mahdollisuus osallistua 
työelämään. Perustulojärjestelmässä tämä toteutuu, kun eläkeiän saa- 
vuttanut voi hyödyttää yhteiskuntaa ja pitää itseään virkeänä tekemällä 
jotain itseään kiinnostavaa. Tämä mahdollistaa työelämässä saatujen 
kokemusten edelleen hyödyntämisen ja luo varttuneelle väelle myönteisiä 
osallisuuden kokemuksia. 

Nykyisin työelämässä vallitsee sukupolvien sota. Sodassa kärsijöitä 
ovat nuoret, joita velvoitetaan maksamaan eläkkeet, joiden opintotuki on 
riittämätöntä ja joiden oma eläke ei kartu työsuhteiden pätkittäisen luon- 
teen ja yhteiskunnallisen maksuvajeen vuoksi. Hyötyjiä ovat suuret ikä- 
luokat, joita ainakin toistaiseksi odottaa korkean palkan jatkoksi korkea 
eläke. Jos loppupalkka on esimerkiksi 4 000 euroa kuukaudessa, mikä on 
tavanomainen keskipalkatusta virasta maksettava bruttopalkka, täyden 
eläkekertymän saavuttanut henkilö saattaa saada eläkkeenä jopa 2 000 
euroa kuussa! Eläkeläisyyttä voi jatkua kolmekymmentä vuotta ikä- 
vuodesta 63 ikävuoteen 93. Aikajänne muodostuu lähes yhtä pitkäksi kuin 
ihmisen koko työura. Kun eläkeläisten määrä ja suhteellinen osuus kan- 
sasta kasvaa, tällainen eläkeläisyys muodostaa kohtuuttoman rasitteen 
yhteiskunnalle. Nuoret eivät pysty elättämään vanhusten joukkoa, ja 
perustulojärjestelmää tarvitaan juuri sen ongelman välttämiseen, että 
koko eläkejärjestelmä jouduttaisiin romuttamaan tai jättämään se yksi- 
tyisen aktiivisuuden varaan. 

Poliittiset puolueet ovat valitettavasti liian heikkoja ja kyvyttömiä 
sanomaan asioita niin kuin ne ovat, toisin sanoen kertomaan korkeiden 
eläkkeiden leikkaamisen välttämättömyyttä. Puolueet pelkäävät eläkeläi- 
siä, koska he ovat aktiivisia äänestäjiä. Perustulojärjestelmästä hyötyviä 
eläkeläisiä olisi kuitenkin sankoin joukoin enemmän kuin uudistuksessa 
menettäjiä. Heikkotuloinen eläkeläinen saisi käteensä riittävän määrän 
rahaa, kun taas korkeatuloisen eläkeläisen katsottaisiin saaneen työ- 
urallaan jo niin paljon taloudellista etua, että häneltä voitaisiin nyt vähen- 
tää. Työelämän siunauksista nauttineet ovat voineet turvata vanhuuden 
toimeentulonsa hankkimalla perusvarallisuutta, kuten oman asunnon, tai 

ottamalla yksityisen eläkevakuutuksen. Perustulojärjestelmä tekisi myös 
eläkeläisten keskinäisestä asemasta tasavertaista. 


Alusta loppuun on matka lyhyt, 
pitkä on matka alkuun. 


Arabialaista viisautta 


PERUSTULOJÄRJESTELMÄN TOTEUTTAMINEN 


Kun sosiaalitoimen keskeiset rahanjako-orgaanit perustulomalliin siirty- 
misen myötä lopetetaan, kysymys kuuluu, mitä kautta perustulon jaka- 
minen tapahtuu? Omassa mallissani lähdetään siitä, että perustulo toteu- 
tetaan finanssiteknisesti verohallinnon kautta. Kyse ei ole silti sellaisesta 
negatiivisesta tuloverosta, jonka ajateltaisiin koskevan kaikkia, myös 
vakituisesti työelämässä olevia. Verohallinto on kuitenkin luontevin 
perustulon jakomuoto, sillä sen kautta on helppo kontrolloida yksilöiden 
kaikkia tuloja ja määritellä, onko hänellä oikeus perustuloon. Verohallinto 
selvittää ihmisen työ- ja tulostatuksen nykyisinkin päättäessään esi- 
merkiksi ennakonpidätysprosentista. Kyseinen malli olisi siis idealtaan 
perustulomalli mutta toteutukseltaan negatiivista tuloveroa muistuttava 
malli. 

Tällaisessa integroidussa perustulomallissa kansalaiselle määriteltäi- 
siin työpoliittinen asema sen mukaan, onko hän kokopäivätyössä vai ei ja 
mikä on hänen työstään saamansa palkka. Lisäksi työelämän organi- 
saatioiden olisi määriteltävä minimipalkkataso, jonka saavuttaminen 
merkitsee perustulo-oikeuden lakkaamista. Se voisi olla esimerkiksi 1 800 
euroa kuukaudessa. Kansalaiselle määrättäisiin edelleenkin progressiivi- 
nen veroprosentti, joka nousisi tulojen noustessa. Myös omaisuudesta 
kertyvät pääomatulot estäisivät perustulon saamisen, jos ne nostaisivat 
ansiot tuota summaa korkeammiksi. 

Perustulon määrä olisi syytä määritellä sellaiseksi, joka riittää juuri ja 
juuri täyteen toimeentuloon eli vastaa nykyisen toimeentulotuen perus- 
osaa asumismenoilla lisättynä. Koska asumiskustannukset vaihtelevat 
paikkakunnittain, perustulon taso olisi syytä porrastaa eri kalleus- 
luokkiin. Yksin asuvan perustulo voisi pääkaupunkiseudulla koostua 
toimeentulotukiviranomaisten nykyään hyväksymistä asumismenoista eli 
noin 700 euron vuokrakuluista ja toimeentulotuen perusosaan sisältyvien 
menojen kattamiseen myönnettävästä määrästä eli 514,82 eurosta (yksin 
asuvilla).364 Perustulon taso työelämän ulkopuolella olevalle opiskelijalle, 
työttömälle, sairaalle ja eläkeläiselle olisi siten 700 + 514,82 euroa = 
1 214,82 euroa kuukaudessa. 

Muilla ensimmäisen kalleusluokan paikkakunnilla, kuten Tampereella 
ja Turussa, taso voisi olla asumiskustannusten alemmuuden vuoksi vä- 

häisempi, esimerkiksi 1000 euroa kuukaudessa. Asumiskustannuksiltaan 
edullisimmissa muuttotappiokunnissa perustulon määrä sorvattaisiin 
vuosittain vahvistetuilla viranomaispäätöksillä esimerkiksi 700 euron 
tasolle. Sosiaali- ja terveysministeriö voisi vahvistaa määrät kertatoimena 
ja sitoa ne elinkustannusindeksiin, aivan niin kuin se nykyään päättää 
toimeentulotuen tasosta, ja kansalainen saisi kyseisen summan tililleen 
eräänlaisena negatiivisena ennakkoverona kuukausittain. Huomattava 
on, että vaikka summat saattavat näyttää näennäisinä ”ilmaistukina” 
suurilta, niiden kautta ei jaettaisi entistä enempää rahaa. 

Suurten lisäverojen ja veronpalautusten välttämiseksi kansalaisille 
säädettäisiin velvollisuus ilmoittaa tulojensa ja työllisyysasemansa muu- 
toksista veroviranomaiselle heti. Tällainen vaatimus vallitsee myös nykyi- 
sin, mutta sama ilmoitus on tehtävä lisäksi työvoimatoimistolle, Kelalle ja 
kunnan sosiaalipalvelutoimistolle, mikä lisää valvonnan vaikeutta ja 
byrokratiaa. Sen sijaan uudessa järjestelmässä kansalainen saisi sekä 
verotuksellisen että sosiaaliturvaan liittyvän asiansa hoidetuksi yhden 
viranomaisen kanssa. Kun verotuksen ja perustulon maksamisen hoitaisi 
yksi ja sama viranomainen, vähennettäisiin esimerkiksi palkkojen ja sosi- 
aalietuuksien päällekkäistä maksamista. Reaaliaikaisessa tulorekisterissä 
verottajan on myös helppo tarkistaa tilanne, ja siksi negatiiviseen tulo- 
veroon pohjautuva perustulomalli on helppo toteuttaa. Todennäköinen 
tulos olisi, että vilppi vähenisi, eivätkä kansalaiset voisi enää ”kilpai- 
luttaa” työttömyyskassoja, Kelaa sekä toimeentulotuen ja muiden etuuk- 
sien myöntäjiä. 


Perustulomalli 


Perustulomalli jakaisi ihmiset toisaalta niihin, joiden työpoliittinen asema 
koostuu osa-aika- tai vajaatuloisuuteen johtavasta tilapäistyöstä, ja toi- 
saalta niihin, jotka työllään tai muulla keinoin saavat minimitulotason 
ylittävää kuukausituloa. Molemnille ryhmille olisi omat veroprosenttinsa 
ja -progressionsa, jotka olisi synkronoitu niin, että osa-aikatyöllä ei voisi 
päästä parempiin ansioihin kuin kokopäivätyöllä. Kun perustulon ohessa 
tehtävää osa-aikatyötä verotettaisiin tiukemmin kuin kokopäivätyöstä 
maksettavaa palkkatuloa, perustulon ei tarvitsisi laskea pienten lisä- 
ansioiden vuoksi, mutta kokopäivätyön tekeminen tietyllä minimiansio- 
tasolla ja alemmalla veroprosentilla alkaisi kannattaa. Oheinen taulukko 
valaisee, miten perustulon piirissä olevan henkilön kokonaistulot kehit- 
tyisivät minimiansioita saavaan verrattuna. 

Taulukko 1. 
Perustuloon oikeutetun henkilön kokonaisansioiden kehitys. 


Perustulo Osa-aikatyön tai Veroprosentti Nettotulo 
tilapäistyön ansiot lisätulosta 

900 0 0 900 
900 100 20 980 
900 300 40 1080 
900 600 60 1140 
900 1000 70 1200 
Taulukko 2. 


Täysituloisen henkilön tulojen kehitys minimiansiotasolta alkaen. 


Perustulo Kokopäivätyön tai muun Veroprosentti Nettotulo 
täysituloisuuden ansiot 


0 1800 10 1620 
0) 2200 L5 1870 
0 2600 18 2152 


Perustulon taso on tässä taulukossa laskettu pitäen perustulona esi- 
merkinomaisesti 900 euroa. Taulukon summat ja veroprosentit ovat suun- 
taa antavia, ja se on laadittu vain perustulomallin idean havainnollista- 
miseksi. Pienistä lisäansioista perittäisiin tämän järjestelmän mukaisesti 
suhteellisen korkea vero, kuitenkin niin, että kansalaisen käteen jäävät 
kokonaistulot ansioiden kasvaessa koko ajan nousisivat, eikä pienellä 
tulotasolla oleva ihminen menettäisi taloudellisena selkänojanaan toimi- 
vaa perustuloa. Toimeentuloon riittävän kuukausiansiotason ylityttyä 
oikeus perustuloon katkeaisi kokonaan, jolloin veroprosentti aluksi laskisi 
mutta jatkossa alkaisi nousta niin, että käteen jäävien ansioiden koko- 
naistaso joka tapauksessa jatkaisi kasvuaan tulojen noustessa. Vero- 
prosenttiin sisältyisivät edelleenkin kunnallisvero, mahdollinen kirkollis- 
vero, palkansaajan sosiaaliturva- ja TEL-maksut sekä valtion tulovero ja 
vähennykset. 

Oheisesta taulukosta selviää, että osa-aikainenkin työnteko kannattaisi 
aina, koska se parantaisi perustulolla olevan asemaa (enintään sellaisella 

summalla, joka merkitsee kokonaistulotason jäämistä kokopäivätyötä 
tekevän kokonaistulojen alapuolelle). Perustulolla olevien veroprosentit 
saattavat vaikuttaa numeroina suurilta, mutta käytännössä kyseessä olisi 
vain kompensaatio, jolla estettäisiin organisoimasta kokopäivätyötä ”osa- 
aikatyöksi” alemman veroprosentin toivossa. Näin voidaan estää perus- 
tulon maksaminen sellaisille vajaatuloisille, jotka haluaisivat nauttia 
perustulosta myös ollessaan samanaikaisesti korkealla tulotasolla. Perus- 
tulomalli ohjaisikin järjestämään kaikki minimiansiotason ylittävät työt 
kokopäivätoimisiksi. 

Kuten oikeanpuoleisen laidan sarakkeesta näkyy, henkilön kokonais- 
tulo kasvaisi aina työelämään osallistumisen myötä. Siirryttäessä minimi- 
palkan ylittävälle tasolle kokonaistulojen kasvu jatkuisi. Esimerkiksi 
4 200 euron palkasta veroprosentti olisi 35, ja suurituloisempien verotus 
kiristyisi jonkin verran. Progression kautta työtä ja sen tuloksia jaettaisiin 
myös huonosti palkattuun arvotuotantoon osallistujille. 

Samalla kun mallini rohkaisisi perustulolla olevia työntekoon, se 
rahoittaisi itse itsensä perustuloa saavien korkean veroprosentin kautta. 
Työnteko kannattaisi perustulolla olevalle silti, koska hänen kokonais- 
tulonsa kasvaisivat! Yleisimmin hän saisi noin 150-200 euroa ja parhaim- 
millaan noin 300 euroa enemmän käteensä kuukaudessa kuin ollessaan 
kokonaan työelämän ulkopuolella. Jo tämä muodostanee riittävän kannus- 
teen perustulolla olevien työelämään osallistumiselle. Osa-aika-, tilapäis- 
tai muuhun vajaatuloisuuteen johtavan työn suhteellisen korkea vero- 
prosentti on siis eräänlainen tukityöllistämisen muoto. Yksilö nyt vain itse 
maksaa valtiolle sen, minkä hän muutoin tulisi maksamaan tuki- 
työllistettynä toisille kansalaisille. 

Oheinen malli on laskettu yksin asuvan tilannetta ajatellen. Suomessa 
verotus on ollut henkilökohtaista mutta toimeentulotuki ja asumistuki 
perhekohtaisia. Jos entiset sosiaalietuudet kanavoitaisiin verotustekni- 
sesti juuri edellä kuvatun perustulomallin kautta, voitaisiin harkita 
Soininvaarankin ehdottamaa siirtymistä perhekohtaiseen verotukseen. 
Siihen on olemassa paineita myös nykyjärjestelmässä. Esimerkiksi tilan- 
teessa, jossa toinen puoliso tienaa hyvin ja toinen on kokonaan työtön, 
hyvin ansaitsevan korkea henkilökohtainen veroprosentti saattaa pudot- 
taa perheen kokonaistulot kohtuuttoman alas, kun koko perheen tuloja ei 
oteta huomioon veroprosenttia määrättäessä. Tässä yhteydessä on tar- 
peetonta esittää tarkkoja lukuarvoja sille, minkälaisia veroprosentit lo- 
pulta olisivat eri perheiden kohdalla. Tarkkojen parametrien esittäminen 
vaikeuttaisi ja hämärtäisi järjestelmän idean esittämistä. Ne tulisi joka 
tapauksessa säätää sellaisiksi, että yhdessä asumisesta koituva säästö 
kiristäisi verotusta ja merkitsisi vähennystä kokonaistuloon. Kahden 
puolison perheelle myönnettävä perustulon kokonaismäärä voisi molem- 
pien osapuolten ollessa työttöminä koostua esimerkiksi kohtuullisen 
asunnon vuokrasta ja molempien yhteenlasketusta perusosasta. 

Myös lasten asema tulee ottaa huomioon perustulojärjestelmässä. Lap- 
sille voitaisiin ajatella maksettavaksi rajoitettua perustuloa, joka korvaisi 
lapsilisäjärjestelmän ja jonka määrä nousisi lapsen iän mukana, eli 
huoltajille koituvien menojen kasvaessa. Lasten perustulo maksettaisiin 
lapsilisien tavoin heidän huoltajiensa tileille. 

Myös eläke- ja sairausturvana perustulo merkitsisi erittäin hyvää 
sosiaalivakuutusta. Eläkeläisten asema tulisi järjestää perustulomallissa 
niin, että varsinainen palkanmaksu loppuisi viimeistään 65 vuoden iässä. 
Perustulolle siirtyvä voisi hyödyttää yhteiskuntaa ja edustamiaan organi- 
saatioita asiantuntemuksellaan ja työpanoksellaan myös tämän jälkeen, 
mutta hän tekisi sen perustulon turvin. Perustulolle siirtymisen tulisi olla 
tietyn iän saavuttamisen jälkeen kuitenkin ehdotonta, koska muutoin ei 
saada työtilaisuuksia nuorille. 


Asuntopolitiikka 


Suomalaiset ovat viimeksi kuluneen vuosikymmenen ajan kärsineet 
asumisen huikeasta kallistumisesta. Kaupunkeihin suuntautuneet muut- 
tovirrat ovat viimeksi kuluneen vuosikymmenen aikana kaksinkertais- 
taneet asuntojen ja vuokrien hinnat alueellisissa muuttokeskuksissa. Toi- 
saalta myös muuttotappiokunnissa asuminen on voinut tulla hyvin kal- 
liiksi, kun töitä ja palveluja on jouduttu hakemaan pitkien matkojen 
päästä. Kunnille 1990-luvun suuri muutto merkitsi menojen kasvua, sillä 
niiden on täytynyt rakentaa kouluja ja purjevenesatamia muuttokeskuk- 
siin ja toisaalta pitää yllä toimintoja myös haja-asutusalueilla, joilla 
palvelujen hinta asukasta kohden on noussut korkeaksi. 2000-luvun uusi 
urbanisoituminen ja yleinen tilanahtaus ovat seurausta ilmiöstä nimeltä 
työ. Ihmisethän eivät asu seinänaapureina vieri vieressä pelkästään 
lähimmäisenrakkaudesta vaan ennen muuta siksi, että heillä olisi lyhyt 
matka työpaikoilleen. Työn kasautuminen kaupunkeihin on johtanut ih- 
misten kasautumiseen, kun työn paikka on määrännyt asuinpaikan. 
Ristiriitaista uudessa urbanisoitumisessa on se, että suuri osa esi- 
merkiksi atk-alan työtehtävistä voitaisiin suorittaa etätyöskentelynä asu- 
tuskeskusten ulkopuolella. Viime aikoina onkin ollut havaittavissa muut- 
toliikkeen kääntymistä takaisin maaseudulle. Eräänä esimerkkinä suun- 
tauksesta oli se, että Helsingin väkiluku laski ensi kertaa pariinkym- 
meneen vuoteen vuonna 2002, ja vuonna 2020 Helsingin väestönkasvu 
alkoi hidastua. Hallitus on myös aktiivisesti pyrkinyt luomaan työpaikkoja 
pääkaupunkiseudun ulkopuolelle siirtämällä valtion laitoksia ja keskus- 
virastoja maaseutukaupunkeihin. Kansalaisten kannalta työpaikkojen 
vellomisessa on haitallista vakituisen asunnon hankinnan vaikeutuminen. 
Heille vastataan yleensä, että mitäpä ihminen vakituisella asunnolla 
tekisikään — sehän vain vaikeuttaa työvoiman liikkuvuutta. Mutta työ- 

voiman liikkuvuuden ei tulekaan olla työelämän korkein arvo. 

Paradoksaalista nykytilanteessa on se, että vuokralla asuminen muo- 
dostuu monille ihmisille pysyvämmäksi ja näennäisesti ”turvallisem- 
maksi” asumismuodoksi kuin omistusasuminen, joka voikin osoittautua 
vain tilapäiseksi. Pudotessaan pois omistusasumisen piiristä työsuhteen 
lakatessa ihminen päätyy yleensä vuokralle. Näin vuokra-asuminen on 
pitkällä tähtäimellä ”vakituisempaa” kuin omistusasuminen. Useassa ta- 
pauksessa valtio ja kunnat joutuvat tällöin osallistumaan asuntojen vuok- 
ranmaksuun. Vuokralla asuminen on kuitenkin samanlaista kuin perus- 
taisi kodin jonkun toisen ihmisen kotiin. Se olisi ymmärrettävä aina tila- 
päisratkaisuksi; emmehän halua itsekään välttämättä toimia kenenkään 
toisen tahon majoitusliikkeenä. Vuokralla asuminen on yksilön ja yhteis- 
kunnan kannalta tuhlaileva asumisen muoto. Vuokralla asuminen saat- 
taisi olla perusteltua esimerkiksi hätämajoituksen muodossa vaikkapa 
pariksi kuukaudeksi siinä tapauksessa, että omaa asuntoa ei ole jostain 
syystä heti saatavilla. Niinpä vuokralla asumisesta sosiaalisena ongel- 
mana ei voida koskaan päästä täysin eroon. Tosin tuossakin tapauksessa 
vuokralainen voi menettää vuokrina ja vuokratakuina useita tuhansia 
euroja. Vuokralla asuminen on siis yhteiskunnallinen ongelma. 

Tässä teoksessa esitettävä perustulomalli tukee omistusasumista. 
Ensinnäkin oma asunto parantaa hyvinvointia, kun ihminen saa kappa- 
leen kovaa maata jalkojensa alle. Toiseksi omistusasuminen tukee raken- 
nuskannan ja elinympäristön säilymistä hyvälaatuisena, sillä omasta 
omaisuudesta huolehditaan paremmin kuin vuokratusta. Kun ihmisellä on 
vakituinen asunto, hänen toimintakykynsä työssäkäyntialueella kasvaa, 
ja halukkuus ottaa vastaan työtä on suurempi: työssä oleminen edelleen 
vahvistaa ihmisen pyrkimyksiä kohentaa asumisensa ja elämänsä laatua. 

Edellä mainituista syistä perustuloa olisi maksettava samansuuruisena 
sekä vuokralla että omistusasunnossa asuville, ja näin järjestelmä tukisi 
asuntojen hankintaa omaksi. On parempi, että yhteiskunnan tuet pää- 
tyvät perustulon saajien omistusasuntoihin kuin että ne kierrätetään 
köyhien vuokralaisten kautta rikkaiden vuokranantajien pankkitileille, 
kuten nykyisin. Koska lainan maksu saattaa olla joissakin tapauksissa 
samankokoisen asunnon vuokranmaksua kalliimpaa, on mahdollista, että 
perustulojärjestelmä ei riittäisi lainan lyhentämiseen. Asukas voisi kui- 
tenkin täydentää tulojaan esimerkiksi osapäivätyöllä siten, että hän 
suoriutuisi myös omistusasumisen rasituksesta. Tällä tavoin luotaisiin 
umpeen sitä kuilua, joka toimeentulotukikäytännöissä nyt vallitsee vuok- 
ralla asumisen ja omistusasumisen välillä. 

Nykyjärjestelmässä asumistuki- ja toimeentulotukiviranomaiset voivat 
rahoittaa vuokralla yksin asuvaa jopa 500 eurolla kuukaudessa ja perheitä 
vieläkin suuremmalla summalla. Käytännössä tämä on jo nyt ”omistus- 
asumisen” tukemista — asunnon omistaja vain on vuokranantajan ominai- 
suudessa esiintyvä sijoittaja. Muodollisesti omassa asunnossaan asuva 

velkainen työtön on puolestaan oikeutettu saamaan toimeentulotukena 
ainoastaan yhtiövastikkeen. Asumistuki ja toimeentulotuen asumismenoi- 
hin suunnattu tuki ovat tulonsiirtoja kunnan ja valtion kukkaroista suo- 
raan rikkaiden vuokranantajien tileille. Miksi näitä rahoja ei voisi maksaa 
omistusasunnossa asuvalle työttömälle hänen asuntolainojensa lyhen- 
nyksiin? 

Perustulojärjestelmässä myös pätkätyöläiset voisivat hankkia omistus- 
asuntoja. Omistusasumisen suosiminen puolestaan on järkevää, koska 
sillä tavoin voitaisiin aikaa myöten vähentää varttuneemman ikäluokan 
elinkustannustasoa. Heidän ei tarvitsisi enää eläkeläisinä maksaa kor- 
keaa vuokraa vaan huomattavasti pienempää omistusasunnon yhtiövasti- 
ketta tai muita juoksevia kuluja. Tämä parantaisi eläkeläisten talou- 
dellista tilannetta ja mahdollistaisi eläkeläisten asumistukien leikkaa- 
misen, kun eläkeläiset tulisivat toimeen vähäisemmillä asumiskuluilla. 
Perustulojärjestelmän kautta voitaisiin siis tehdä parempaa asuntopoli- 
tiikkaa. 

Huomattava on, että perustulonormin tasoa voitaisiin alentaa jopa 
useilla sadoilla euroilla kuukaudessa, mikäli uudistukseen kytkettäisiin 
vuokrien hintasääntely. Esimerkiksi Ruotsissa toimiva järjestelmä osoit- 
taa, että vuokrien hintasääntely kannattaisi palauttaa Suomeenkin. 
Tällöin myös omistusasuntojen hinnat leikkautuisivat kohtuulliselle ta- 
solle. 

Julkisuudessa esitetyt vastaväitteet, joiden mukaan vuokra-asunnot 
katoaisivat markkinoilta, mikäli hintasääntely palautettaisiin, ovat 
vahvasti liioiteltuja. Yhtäkään asuntoa ei varmasti purettaisi hinta- 
sääntelyn vuoksi. Koska asuntoja ei voida siirtää pois ja niitä voidaan 
käyttää vain asumiseen, omistajien kannattaisi pitää asuntonsa vuokralla 
myös nykyistä alemmalla tuottotasolla. Esimerkkinä voi mainita sen, että 
vakuutusyhtiöt, joita laki on velvoittanut tavoittelemaan kiinteistöistään 
4 prosentin korkotuottoa, pääsevät nykyisin jopa kaksinkertaiseen netto- 
tuottoon. Totuus on, että sadan tuhannen euron hintainen kaksio Van- 
taalla tuottaa omistajalleen vuokratulona lähes kymmenen prosenttia 
arvostaan yhden vuoden aikana.365 Vuokrien hintasääntely palauttaisi 
asuntosäästämisen kilpailukykyiseksi muiden säästämismuotojen kanssa. 
Vahvimman perusteen vuokrien hintasääntelyn puolesta tarjoaa oikeu- 
denmukaisuusargumentti: on väärin, että ihmisten perustarpeita, kuten 
asumista, käytetään raa'an bisneksen välineenä. 

Asuminen on ihmisen perustarpeista keskeisimpiä, ja se nielee nykyisin 
noin puolet keskivertopalkansaajan nettotuloista — pienituloisen ansioista 
lähes kaiken. Niinpä perustulomallin toteuttamiseen pitää sisältyä järke- 
viä asuntopoliittisia ratkaisuja. Kuten jo edellä totesin, myös sosiaali- 
turvajärjestelmän pitäisi tukea ihmisten mahdollisuuksia kartuttaa va- 
rallisuuttaan hankkimalla yksityisomaisuutta. Asuntopolitiikkaa ajatellen 
tämä merkitsee sitä, että valtion ja kuntien vuokra-asuntoja tulisi voida 

lunastaa vähitellen omaksi vuokraa maksamalla. Eräissä muuttotappio- 
kunnissa vuokra-asuntojen omaksi lunastamisesta on saatu myönteisiä 
kokemuksia. 

Omaksi lunastamista voitaisiin edistää myös taannehtivasti katsomalla 
jo maksettu vuokra asunnon lunastusosuudeksi tietyissä tapauksissa. Me- 
nettely voitaisiin lainsäädäntöteitse saattaa koskemaan ainakin julkisen 
vallan piirissä olevia asunto- ja kiinteistöyhtiöitä. Tämä olisi sopu- 
soinnussa myös edellä esitetyn liberalistisen ajattelun kanssa. Linjaksi 
tulisi valita julkisen omaisuuden desosialisoiminen: saattaminen takaisin 
yksilöiden haltuun. Itse asiassa tämän suuntainen pyrkimys sisältyi myös 
sosialismin alkuperäiseen ideaan: tarkoitus oli tukea köyhimmän kansan- 
osan mahdollisuuksia hankkia käyttöönsä omaisuutta, jota ei olisi ollut 
saatavilla ilman julkisen vallan asioihin puuttumista. Tätä nykyä julkis- 
yhteisöjen ja suurten yritysten, kuten pankkien ja vakuutuslaitosten, rooli 
asuntojen omistajina on kasvanut niin suureksi, että niiden omaisuus- 
massa olisi purettava ja jaettava takaisin kansalaisille. Kyseistä uudis- 
tusta voitaisiin vaatia toteutettavaksi esimerkiksi veronmaksajilta kisko- 
tun pankkituen vastikkeeksi. 

Asuntojen lisäksi desosialisoiminen voisi luontevasti kohdistua myös 
muuhun valtion tai kuntien hallussa olevaan omaisuuteen. Valtio omistaa 
tätä nykyä noin 25 prosenttia Suomen metsistä eli yhteensä 4,8 miljoonaa 
hehtaaria. Niiden hallussapitoon ei liity mitään erityistä käyttötarkoitusta 
tai syytä. Poikkeuksena ovat puolustusministeriön käytössä olevat har- 
joitus- ja ampuma-alueet. Käsitykseni mukaan valtion omistuksessa ole- 
vat maat pitäisi jakaa takaisin kansalaisille. Jos kyseinen pinta-ala jaet- 
taisiin Suomen kansalaisten kesken tasan, jokaiselle kansalaiselle loh- 
keaisi noin yhden hehtaarin ala. Kotitaloutta kohti päästäisiin melko 
suuriin, jopa 5—10 hehtaarin tontteihin, kun palautettavien alueiden 
mukaan luettaisiin vielä peltoalat ja kuntien hallussa olevat maa-alueet. 
Itse kukin voisi sitten sahuuttaa tai viljellä kyseistä aluetta miten tahtoo. 
Sen sijaan Venäjällä valtio omistaa edelleen kaikki metsät ja Puolassakin 
80 prosenttia, kun taas Itä-Saksan metsänpalautusprosessissa suurin osa 
alueista on onnistuttu saattamaan takaisin niiden oikeille omistajille. 
Valtion omaisuuden suora jakaminen kansalaisille on perusteltua siksikin, 
että jos valtio päättäisi myydä maansa, olisi olemassa vaara, että osa 
niistä päätyisi ulkomaalaisille ostajille. 

Myös valtion yritysten myyntiä olisi pitänyt ja pitäisi jatkossa toteuttaa 
jakamalla osakekanta Suomen kansalaisille. Jos esimerkiksi Soneran 
osakkeet olisi jaettu huippukurssin aikana kaikelle kansalle tasan, jo- 
kaisen suomalaisen osuudeksi olisi tullut noin 15 000 euron osakepotti, ja 
varmasti he olisivat osanneet hoitaa omaisuuttaan paremmin kuin firman 
taannoinen johto. 

Perustulon taso, hinta ja rahoitus 


Kuten jo edellä totesin, perustulon tasosta ja hinnasta yhteiskunnalle 
vallitsee erilaisia käsityksiä. Esittämäni malli antaa kuitenkin esimerkin 
siitä, minkälaisin periaattein järjestelmää tulisi toteuttaa. Perustuloa ovat 
vastustaneet kenties hieman yllättävästi pienituloiset kansalaispiirit, 
jotka ovat kauhistelleet ”ilmaiseksi” jaettavan rahan korkeaa määrää. On 
kuitenkin muistettava, että järjestelmä ei jakaisi rahaa kaiken kaikkiaan 
enempää kuin tähänkään asti. Rahan osoite vain vaihtuisi niin, että 
kaikkien työelämän ulkopuolella olevien ihmisten keskinäiset erot tasoit- 
tuisivat. Kenties huoli ilmaiseksi jaettavan rahan määrästä onkin ym- 
märrettävä, kun huomataan monien nuorten elävän tätä nykyä niin kur- 
jissa oloissa, että tavanomaiset sosiaaliavustuksetkin tuntuvat heidän 
vaatimattomasta mielestään suurilta. Vertailut osoittavat, että Suomen 
sosiaaliturva on Pohjoismaiden heikoimpia mutta edustaa hyvää euroop- 
palaista keskitasoa. Tässä ehdotuksessa perustulon tasona on pidetty 
toimeentulotuen perusosaa asumiskustannuksilla täydennettynä, eikä 
tätä ole perustulomallin käyttöönoton yhteydessä tarkoitus nostaa. 

Perustulomallin edut ovat niin kiistattomia, että sitä kannatetaan myös 
rationaalisesti laskelmoivissa pääomapiireissä. Esimerkiksi pankinjohtaja 
Björn Wahlroos esitti eräässä vappupuheessaan avokätisesti, että perus- 
tulon määrä voisi olla 1 000 euron luokkaa.366 Onkin kysyttävä, miksi 
kyseistä mallia ei toteutettaisi, kun Nallekin on sitä mieltä, ja siitä olisi 
sekä yksilöille että julkiselle taloudelle hyötyä. Hankkeen toteuttamisen 
esteet ovat lähinnä asenteellisia. Vanhentuneet asenteet eivät kuitenkaan 
toimi talouselämässä, vaan vuotava laiva uppoaa, ellei jotakin tehdä 
mahdollisimman pian. 


Yhteiskunnan rakenteelliset muutokset 


Perustulojärjestelmän toimeenpanon näkyvimpiä muutoksia olisivat kun- 
nallisen ja valtiollisen byrokratian purkaminen ja ihmisten hyvinvoinnin 
kasvu. Opinnot tehostuisivat, eläkeläiset voisivat paremmin ja halukkuus 
osallistua työelämään kasvaisi. Myös työelämän ulkopuolella arvotuotan- 
toon osallistuvilla ihmisillä olisi kohtuulliset olot, eikä ketään ihmistä 
syyllistettäisi sillä perustella, että hänen osaamisensa ei ole organisoi- 
tavissa työksi. 

Jotta perustulojärjestelmä saataisiin toimimaan tehokkaasti, sen 
toteuttamiseen tarvittavaa finanssihallinnollista koneistoa olisi laajennet- 
tava ja voideltava. Sosiaalibyrokratiaa purettaessa osa sosiaalihallinnon 
työvoimasta voisi rekrytoitua verohallinnon piiriin. Työvoimakuluja sääs- 
täisi se, että nykyisenä automaation aikana työstatuksessa tapahtuneista 


402 


muutoksista voitaisiin ilmoittaa viranomaisille sähköisesti Internetin 
kautta. Mutta myös tavanomaisina toimistopalveluina toteutettuna perus- 
tulomalli säästäisi runsaasti aikaa, rahaa ja energiaa, kun kaikki asiat 
voitaisiin ajaa yhdessä ja samassa viranomaisessa. Päällekkäisten tukien 
mahdollisuuden poistuessa perustulojärjestelmää ei voitaisi ”käyttää 
väärin”. Ainoa riski, joka järjestelmään voisi liittyä, olisi verotusepä- 
selvyyden tai -rikoksen kaltainen. 

Perustulomalli merkitsee olemassa olevan verokertymän jakamista 
uudella tavalla. Oheinen malli on laadittu lähtien siitä, että kaikki muut 
kuin palkka- ja yrittäjätulon verot ja kunnallisvero pysyvät ennallaan. 
Näitä veroja ovat esimerkiksi kulutusverot, arvonlisävero ja yritysverot. 
Perustulomalli toisi helpotusta monien pienten kuntien talouteen. Kun 
perustulo rahoitettaisiin ja jaettaisiin valtion kassan kautta, suuri osa 
valtion kunnille maksamista tuista poistuisi. Rahojen siirtely kuntien ja 
valtion välillä vähenisi. Toisaalta tämän takaa jo sote-uudistuksen tulok- 
sena syntynyt ”hyvinvointialueiden” järjestelmä, joka sinänsä on aivan 
turha kuluja lisäävä hallintohimmeli. Lopputuloksena perustulojärjestel- 
mään siirtymisestä olisi se, että käyntiin päästyään se toimisi nopeasti ja 
luotettavasti kuin Posti. 

Esittämäni perustulomalli on aatteellisesti lähempänä liberalistista 
ajattelua kuin perinteistä sosiaalidemokraattista käsitystä. Kyse ei ole 
kuitenkaan puhtaasta libertarismista vaan enemmänkin sosiaalilibera- 
lismista, johon sisältyy yhteiskunnan korkea vastuu yksilöiden hyvin- 
voinnista. Yksilöiden onni nähdään sellaisena arvotuotannon lähtökoh- 
tana ja onnellisuuden tyyssijana, jota yhteiskunnan tulee kaikin keinoin 
edistää. Myös yhteinen onnellisuus koostuu yksilöiden kokemuksista. 
Niinpä sekä ihmissuhteiden, yhteistoiminnan että omistamisen kannalta 
mallini vahvistaa juuri niitä pyrkimyksiä, joissa tähdätään vahvan ja 
vastuullisen yksilöpersoonan luomiseen ja tukemiseen. Tämä merkitsee 
myötämielistä suhtautumista vapaaseen oman tahdon toteuttamiseen, 
ideologiseen moniarvoisuuteen ja yksityisomistamiseen. Yksityisomaisuu- 
den kauheutta moittiikin käsittääkseni aina vain sellainen henkilö, jolta 
sitä kaikkein kipeimmin puuttuu. 


Pienten ihmisten suuria asioita 


Valtio-opillisesti tähtäimessä tulee olla sen tapainen minimivaltio, jota 
yhdysvaltalainen filosofian professori Robert Nozick kehitteli teoksessaan 
Anarchy, State and Utopia (1974). Se takaa ihmisten ulkoisen tur- 
vallisuuden, mutta sitä pitää täydentää myös riittävällä sosiaaliturva- 
järjestelmällä, jollainen perustulojärjestelmä on. Perustulojärjestelmä on 
kuin turvaverkko, jonka olemassaolo rohkaisee trapetsitaiteilijoita otta- 
maan riskejä ja jonka ansiosta voidaan nauttia huikaisevista suori- 

tuksista. Valtion pitää siis luoda suotuisat olot ihmisten vapaalle toimin- 
nalle mutta ei pyrkiä määräämään, mitä ihmiset saavat vapaudellaan 
tehdä. Minimivaltio ei esimerkiksi heikennä ihmisten sosiaaliturvaa vaan 
parantaa sitä, kun julkisyhteisöt takaavat ihmisille riittävän taloudellisen 
toimeentulon ilman jatkuvaa pelkoa joutumisesta viranomaisten ahdis- 
teltavaksi. Rahaa säästyy, ja ihmisten hyvinvointi kohenee. Loppu riippuu 
ihmisistä itsestään. Kun ihmisten sivistystaso nousee, ihmiset rakastavat 
henkistä holhousta entistä vähemmän. He tietävät, miten toimia omaksi 
parhaakseen, kunhan saavat siihen tarvittavat resurssit. Empiirinen 
totuus talousjärjestelmistämme on se, että yksilöiden paras edistää sivu- 
seurauksenaan myös yhteisöjen kokonaisetua. 

Vaikka perustulojärjestelmän luominen nojaa suureksi osaksi kansan- 
talouden makroskooppiseen tarkastelutapaan, asiat näyttävät hyvältä 
myös mikroskooppisten toimijoiden kannalta. Perustulo on suuri systeemi, 
mutta se helpottaa pienten toimijoiden elämää erilaisissa tilanteissa. 
Voidaankin sanoa, että perustulojärjestelmä edistää pienten ihmisten 
suuria asioita eikä ole turhaan huolissaan suurten ihmisten pienistä 
asioista. Esimerkiksi pienyrittäjät ovat perustulomallissa voittajia, eikä 
suurillekaan aiheudu tappiota, vaikka suuret talousyksiköt rahoittavatkin 
liikevoitoillaan järjestelmää suhteellisesti enemmän. Vähäisellä voitto- 
marginaalilla toimivan pienyrittäjän toimintaa perustulo helpottaa, koska 
hän voi aika ajoin turvautua myös perustuloon, jos tulonsaanti yrityksestä 
estyy. Hänen ei siis tarvitse tehdä tilapäisen tappiojakson vuoksi kon- 
kurssia, mikäli hänen yrityksensä on muutoin terveellä pohjalla. Suurissa 
yrityksissä perustulojärjestelmä tekee mahdolliseksi vähentää työllistä- 
misen esteenä olleita osa-aikatyön ehtoja. Perustulo madaltaa riskinotto- 
kynnystä ja poistaa yritystukiviidakon ongelmia, kun osa yrittäjille tule- 
vista tuista voidaan kanavoida perustulon muotoon. 


Vaihtoehto työajan lyhentämiselle ja täystyöllisyydelle 


Perustulon sijasta ja vaihtoehtoisena mallina on usein ehdotettu työajan 
lyhentämistä ja pyrkimystä sitä kautta täystyöllisyyteen. Todellisuudessa 
keskimääräinen työaika lyhenee myös perustulomallissa, koska ihmiset 
tekevät entistä enemmän myös osa-aikatyötä. Perustulomalli merkitsee 
kokonaisvaltaista ja yhtenäistä ratkaisua, jolla ei puututa ainoastaan 
työttömyyteen vaan myös opiskelijoiden ja eläkeläisten asemaan. Puheet 
työajan lyhentämisestä onkin asetettu vain ”oikeus työhön” -kontekstissa 
eikä ”oikeus toimeentuloon” -kontekstissa, kuten perustulomallissa. 
Perustulojärjestelmä sopii nykyisin vallalla olevaan uusklassiseen ta- 
louden makroteoriaan, sillä se pehmentää kovasta monetaristisesta ta- 
louspolitiikasta seuraavia särmiä. Perustulo tuo siis uusliberalistiseen 
talousteoriaan sosiaalisen vastuun ulottuvuuden. Yhteiskunnallamme on 

ensi kertaa mahdollisuus toteuttaa hieno järjestelmä, jossa ihminen voi 
itse aamuisin päättää, ”lähteäkö metsälle vai kalaan”. Miksi tämä mah- 
dollisuus pitäisi heittää hankeen? 

Perustulojärjestelmän tuomat hyödyt yksilöille ja yhteiskunnalle voi- 
daan kiteyttää seuraaviin 12 kohtaan. On huomattava, että ne kaikki ovat 
todellakin järjestelmän mukanaan tuomia etuja, eivät haittoja. Perustulo- 
järjestelmä 


— mahdollistaa arvotuotannon työelämän ulkopuolella 

— ratkaisee opintotuen tulovajeen ja luo perustan opiskelulle 

— parantaa mahdollisuuksia liikkua työn ja opiskelun välillä 

— nostaa entisellä työmarkkinatuella elävien tulotason riittäväksi 
— poistaa korkeat työttömyyspäivärahat ja kannusteloukut 

— nostaa pienituloisten eläkeläisten tulot riittäviksi 

— pudottaa korkeat eläkkeet lähelle perustoimeentulon tasoa 

— muodostaa sopivan kannusteen työnteolle työelämässä 

— ei merkitse estettä osa-aikatyön vastaanottamiselle 

— ei ole omaisuusvähenteinen vaan kannustaa vaurastumiseen 
— poistaa kalliin sosiaalibyrokratian 


— poistaa holhouksen ja patistelun. 


Edellä luetellut edut liittyvät lähinnä talouteen. Sen lisäksi perus- 
tulojärjestelmään sisältyy sosiaalista hyvinvointia kasvattavia hyötyjä, 
joiden arvo syntyy myönteisistä osallisuuden kokemuksista. Niitä ovat 
muun muassa yhteiskuntaa kohtaan tunnettavan luottamuksen lisäänty- 
minen ja työelämän nuorennusleikkaus, jonka kautta luodaan työtä vasta- 
valmistuneille ja opiskeleville nuorille. Nämä puolestaan kohottavat sekä 
työ- että yhteiskuntamoraalia. 

Perustulojärjestelmän toimeenpano 


Luonnostelemani perustulomallin toteuttamista helpottaa se, että Suo- 
messa on vallinnut pitkään ja vallitsee edelleen poliittinen yksimielisyys 
kansalaisten oikeudesta riittävään toimeentuloon. Se on kirjattu myös 
Suomen hallitusmuotoon, jossa se on tosin kytketty ihmisten oikeuteen ja 
velvollisuuteen tehdä toimeentuloturvan vastikkeeksi työtä. Perinteisen 
muotoilun mukaan kansalaisten työvoima on valtiovallan ”erityisessä 
suojeluksessa”.367 Koska juuri tämän viimeksi mainitun ehdon perus- 
pylväät horjuvat, ovat myös ajatukset siitä, kuinka toimeentuloturva 
pitäisi käytännössä järjestää ja jakaa ihmisten kesken, vaihdelleet paljon. 
Työvoiman suojeleminen ei ole nimittäin ollut työntekijän suojelemista, 
vaan lähinnä hänen työvoimansa huostaanottoa ja pidättämistä valtiolle. 
Työvoiman käsite puolestaan ei ole tukenut toiminnan ymmärtämistä 
persoonalliseksi, vaan työ on hahmotettu kykynä tehdä mitä tahansa; 
”työvoima” on käsitetty pelkäksi kasvottomaksi potentiaaliksi. Käsitteen 
depersonalisoitu luonne on näkynyt myös viranomaistoiminnassa. Kun 
työssä ei välttämättä tuoteta arvojakaan, työ sinänsä ei kelpaa toimeen- 
tulon järjestämisen perusteeksi. 

Professori Heikki Lehtonen on luokitellut teoksessaan Sosiaalipoli- 
tiikka moraalitaloutena (1996) yhteisen hyvän jakoperiaatteet merito- 
kraattiseen, tasasuureen ja kompensoivaan tulonjakoon.368 Meritokraatti- 
sen uudelleenjakomallin mukaan tulo- ja varallisuuserojen pitää perustua 
kyky- ja lahjakkuuseroihin, joiden perusteella ihmisiä palkitaan suori- 
tuksistaan. Tasasuuruuteen perustuva uudelleenjako puolestaan nojaa 
luovuttamattomaan ihmisarvoon perustuvaan tasa-arvokäsitykseen. Sen 
mukaan jokaisen kansalaisen pitää päästä yhtä suureen osinkoon yhtei- 
sestä hyvästä. Ongelmana tässä mallissa on, tuottaako tasasuuri uudel- 
leenjako tasa-arvoa vai lisääkö se vain eriarvoisuutta, kun ansion 
perusteella ei olekaan lupa odottaa asianmukaista palkintoa. Kompen- 
soivan uudelleenjaon malli pyrkii ratkaisemaan tämän ongelman asettu- 
malla vastustamaan sekä rajoittamatonta eriarvoisuutta että äärimmäistä 
tasa-arvoa. Palkitessaan hyvistä ja arvotuotannon kannalta tärkeistä 
suorituksista se jakaa ylimääräistä bonusta ansioista. Samalla kun kysei- 
nen malli tasoittaa elintasokuilua siirtämällä tuloja yltäkylläisyydessä 
eläviltä niille, joiden tulot eivät riitä edes perustarpeiden tyydyttämiseen, 
se myöntää kompensaatiota ihmisten erilaisten tarpeiden ja elämän- 
tilanteiden perusteella. 

Suomalaisen sosiaalipolitiikan käytännöt ovat muistuttaneet viime 
aikoina eniten juuri kompensoivan uudelleenjaon mallia. Hahmottelemani 
perustulomalli voimistaa sen piirteitä entisestään kompensoimalla työ- 
elämän ulkopuolella ja työelämässä olevien erilaisten ryhmien talou- 
dellista asemaa. Mutta lisäksi se ottaa huomioon myös meritokraattisen 

uudelleenjakomallin tukemalla kyky- ja lahjakkuuseroihin perustuvaa 
arvotuotantoa yhteiskunnassa. Esimerkiksi opiskelusta tulee perustulo- 
mallissa myös työvoimapoliittisesti palkittua ja tunnustettua toimintaa, 
jota ei pyritä aktiivisesti estämään, kuten nykyisin. Toisaalta perustulo- 
malli lisää tasasuuruuteen perustuvan uudelleenjakomallin piirteitä aset- 
tamalla työelämän ulkopuolella tapahtuvaan arvotuotantoon osallistujat, 
kuten työttömät ja opiskelijat, keskenään samanarvoiseen asemaan. 
Perustulomalli on siis eettisesti kestävä, katsotaanpa sitä sitten rahanjaon 
tai moraalitalouden kannalta. 

Tässä teoksessa luonnostelemani perustulopaketti ei ole suinkaan 
akateemisen tutkijan rakentama väline, jolla asioita pyrittäisiin laitta- 
maan ”kerralla kuntoon”. Suuri osa tiedoistamme tulee, paitsi hyvistä ja 
oivaltavista arvauksista, myös niiden testaamisesta: kokemuksesta. 
Niinpä myös perustulomallia olisi kokeiltava ennen sen laajamittaista 
käyttöönottoa. Suotuisia kokeilupaikkakuntia voisivat olla esimerkiksi 
Pohjois-Suomen työttömyys- ja muuttotappiokunnat. On kuitenkin huo- 
mattava, että kyseisissä kunnissa on olemassa muitakin kuin työttö- 
myydestä johtuvia ongelmia. Väestö on ikääntynyttä ja podetaan ammatti- 
taidottomuutta. Elinkeinorakenne on vääristynyt, eikä työmarkkinoilla ole 
edes mahdollisuutta vetää. Etelän kasvukeskukset ja pääkaupunkiseutu 
puolestaan ovat liian suuria kokeiluyksiköitä. Ollessaan pelkkiä kau- 
punkeja ne ovat ammattirakenteeltaan liian yksipuolisia. Luontevimmin 
kokeiluyksiköksi voitaisiin valita jokin alueellinen keskus tai maakunta. 
Kokeiluvaihe ei saisi toisaalta johtaa kansalaisten eriarvoistumiseen 
kokeilun aikana. Alustavan toimeenpanon tuloksena nähtäisiin, miten 
järjestelmää on syytä kehittää ennen sen ulottamista valtakunnalliseksi. 
On pidettävä mielessä myös se mahdollisuus, että koe epäonnistuu, mutta 
vaikeuksien kohtaaminen ei saa johtaa koko ajatuksen hylkäämiseen. 

Erään mahdollisuuden kokeilemiseen tarjoaisi se, että perustuloa 
sovellettaisiin tietyllä tavoin koulutettuihin tai tietyn ammatin hankki- 
neisiin työttömiin. On kysyttävä, miksi yhteiskunnan on niin vaikea tun- 
nustaa, että esimerkiksi taiteilijat ja tieteilijät eivät voi useinkaan organi- 
soida toimintaansa ansiotyöksi, että tähän ryhmään kuuluvat ihmiset 
eivät kerta kaikkiaan kuulu tavanomaisen työelämän piiriin ja että heille 
pitäisi sen vuoksi myöntää perustulo. Jos etabloituneelle taiteilijalle tai 
tieteilijälle ei voida löytää työpaikkaa, hänet voitaisiin nähdäkseni siirtää 
muitta mutkitta perustulolle. Perustulon kokeileminen voitaisiin siis 
aloittaa esimerkiksi työttömistä taiteilijoista ja tieteilijöistä. Yhteen 
ryhmään sovellettuna tällainen kokeilu merkitsisi tietenkin ihmisten 
kohtelua eri tavoin viranomaisissa, mutta se ei johtaisi epäoikeuden- 
mukaisuuteen vaan oikeudenmukaisuuden parempaan toteutumiseen. Ih- 
misten todelliset erot joudutaan nykyisinkin ottamaan huomioon kaikessa 
työelämässä ja etuuksien jaossa. 


407 


Perustulojärjestelmän kokeilemista ovat ehdottaneet edellä mainittujen 
henkilöiden ja tahojen lisäksi myös taloustieteilijät Jan Otto Andersson ja 
Jouko Martikainen sekä perustulomalleista väitellyt Anita Mattila.369 
Mattilan ehdotus ei tosin saa varauksetonta kannatustani perustulon 
vähäisen määrän vuoksi. Se, samaan tapaan kuin Soininvaaran malli, 
vain korvaisi nykyiset vajaatuloisuuteen johtavat sosiaaliedut perustulon 
nimisellä etuudella säilyttäen asumistuen, opintotuen, kansaneläkkeet ja 
työmarkkinatuen lähes ennallaan. Vain nimi olisi muuttunut. Itse no- 
jaankin enemmän Milton Friedmanin alkuperäiseen ideaan. Muutoksen 
olisi oltava kokonaisvaltainen, jotta sen tuottama liikevoima saisi työn- 
teon, osallistumisen ja opiskelun motiivit täysimittaisesti toimimaan. 

Ei ole niin, että ”sinä voit ja siksi sinun täytyy”, 
vaan: ”sinun täytyy, siksi sinä voit”. 


Immanuel Kant 


Just do it! 


Mainos 


10. Lopuksi 


otesin tämän teoksen alussa, ettei kirjani ole selviytymisopas vaan 

filosofinen ja poliittinen kirja. En ole pyrkinyt kertomaan vain sitä, 
miten työyhteiskunnassa voi jäädä henkiin, vaan myös sen, miten 
työelämässä voi selviytyä sivistyneenä. Jari Sarasvuon ja Osmo Soinin- 
vaaran teokset ovat hengissä säilymisen oppaita. Monet työelämän tutki- 
jat, kuten Juha Siltala ja Jussi Vähämäki, puolestaan ovat keskittyneet 
analysoimaan status guota. Siinä, missä Vähämäki taituroi essentiaalisen 
esseen työelämän olemuksesta, Siltala puolestaan tarkasteli asioita turhan 
pessimistisesti arvioiden niitä vain historian taustapeilistä: vailla tulevai- 
suuden vaihtoehtoa. Päätelmä asioiden kurjistumisesta eli siitä, että 
”ennen kaikki oli paremmin”, johtuneekin juuri historiallisesta tarkastelu- 
tavasta eli vaikutelmasta, jonka mukaisesti menneisyys tuntuu aina jäl- 
keenpäin turvallisemmalta, kun siitä on vaikea enää tunnistaa jokaista 
kuluvaa nykyaikaa leimaavia epävarmuustekijöitä. 

Oma teokseni sisältää periaatteellisen manifestin koko työelämän 
arvojen uudelleenarvioimiseksi. Olen pohtinut, miten työelämän kriiseihin 
ja massatyöttömyyden tilanteeseen on tultu ja kuinka työttömyys on osa 
työelämän omaa luonnetta. Olen nähnyt työvoimapoliittiset ratkaisut 
osana koulutuspolitiikkaa, sosiaalipolitiikkaa ja talouden kokonaisilmi- 
öitä. Lopuksi olen kehitellyt taloudellista arvotuotannon ja rahanjaon 
mallia, jolla voidaan luoda perusta työelämän ja sosiaalipolitiikan ongel- 
mien korjaamiseksi sekä koulutuspolitiikan pulmien ratkaisemiseksi. 

Perustulojärjestelmä on suuri haaste yhteiskunnalle. Sekä filosofinen 
että taloustieteellinen analyysi osoittavat sen olevan kuitenkin toteu- 
tettavissa. Lopputuloksena on järjestelmä, joka on taloudellisesti edullinen 
ja jossa ihmiset ovat onnellisia. Nykyään suuri osa työelämän talou- 
dellisesta dynamiikasta tukee kielteistä ja jopa tuhoisaa toimintaa. Työ- 
elämän arvot eivät ole kohdallaan. Sekä työtön että työssä oleva ihminen 
voivat pahoin. Sosiaalitoimi hoitaa vain oireita mutta ei paranna tautia. 
Ihminen ei saa sosiaalitukea, jos hänellä on omaisuutta tai rahaa. 
Sosiaalitoimi ei paikkaa tulovajeita vaan ruokkii kurjistumista. Se 

vahvistaa köyhyyttä ja köyhänä pysymistä. Opiskelija ei ole oikeutettu 
toimeentulotukeen eikä saa työttömyysetuuksia, jos hän kehittää itseään 
opiskelemalla. Tämä politiikka tukee alistuneena ja oppimattomana pysy- 
mistä. 


Perustulomalli ratkaisisi edellä kuvatut ongelmat kävelemättä yhdenkään 
kansalaisryhmän yli. Se tekisi mahdolliseksi osallistua aktiivisesti yhteis- 
kunnan ja oman elämän rakentamiseen myös työelämän ulkopuolisen 
arvotuotannon piirissä. Edustamani eksistenssifilosofinen etiikka ja trans- 
sendentaalifilosofinen ihmiskäsitys korostavat sitä, että ihminen on toi- 
selle ihmiselle salaisuus. Toiseen ihmiseen kätkeytyy suuria mahdolli- 
suuksia. Ihmisillä on hienoja tietoja ja taitoja, joita he haluavat toteuttaa 
elämässään. Usein nuori ihminen tietää jo varhain, mitä hän haluaa tehdä 
aikuisena ja mihin ammattiin hän haluaa valmistua. Hänessä leimahtaa 
halu johonkin tärkeään ja kiinnostavaan. Nuorten ihmisten mieliteot eivät 
ole vain nuoruuden haaveellisuudesta johtuvia vertauskuvia vailla 
realistista katetta. Kaikki urallaan edistyneet ihmiset ovat olleet joskus 
epärealistisia haaveilijoita. ”Epätodellisuudentajuisuus” onkin suunnaton 
voimavara, kun taas ”todellisuudentajuisuus” on monesti pelkkää luo- 
vuuden tukahduttamista. Keskeisenä esteenä ihmisten ammatillisten ja 
opillisten intohimojen toteuttamiselle on viranomaisvalta. Siksi olen 
edellyttänyt, että perustulomalliin yhdistetään liberaalia koulutuspoli- 
tiikkaa, joka tekee mahdolliseksi nykyistä vapaamman opiskelun ja jous- 
tavan siirtyilyn opiskelun ja työelämän välillä. 

Kantilaisen etiikan päämääränä on toisten ihmisten onnellisuus ja 
itsen täydellisyys. Koska toinen ihminen on toiselle salaisuus, kenenkään 
ei pitäisi pyrkiä määrittelemään eikä määräilemään muita ihmisiä sellai- 
sella tavalla kuin viranomaisvalta nyt tekee. Mutta me voimme määrätä 
ja meidän pitääkin määrätä itseämme, sikäli kuin tunnemme itsemme, 
mahdollisuutemme ja vastuumme. Tämä ajattelu ohjaa itsemääräämis- 
oikeuksien voimistamiseen. Sen myötä vahvistuu vastuu. Niinpä myös 
työelämän pitäisi rakentua ensisijaisesti yksilöiden oman tahdon toteutta- 
miselle niin, ettei työtä miellettäisi enää itseisarvoksi vaan välineeksi. 
Nykyisessä työyhteiskunnassa ihminen näkee työssä ja työttömyydessä 
lähinnä oman epäonnistumisensa, ja hän etsii tukea uhmasta. Uudessa 
järjestelmässä yhtä hyvin työssä oleva kuin työtönkin voivat kokea työn 
optimistisuutta lietsovana kiihokkeena, yhtenä mahdollisuuksiensa toteu- 
tumana ja onnellisuuden ulottuvuutena. 


Meidän päiviimme asti on katsottu, että toisten ihmisten onnellisuus 
rajoittaa yksilön omaa onnellisuutta ja omien ihanteiden tavoittelua. 
Työelämässä tämä ajattelu tiivistyy. Suomessa elettiin 1980-luvulle asti 
yhteiskunnassa, jossa työelämää luonnehtivat toveruus, uhrautuminen, 
ylpeys ja kunnia. Niiden yhteisvaikutusta ihmisessä sanottiin joskus san- 

karuudeksi. Lamavuosien 1990-luvulla aiheuttama muutos työn sosio- 
dynamiikassa on ollut yksi kaikkien aikojen suurimmista. Nykyisen työ- 
yhteiskunnan keskeisiä elementtejä ovat kateus, häpeä ja epäluottamus. 
Työtön häpeää itseään ja kadehtii työssä olevaa hänen taloudellisista 
ansioistaan. Työssä käyvä puolestaan kadehtii työttömän näennäistä 
vapautta. Onnellisena olemisen vaikeus ei olekaan enää vaikeus ihmiselle 
itselleen vaan hänen ympäristölleen: miten toiset ihmiset kestävät sen, 
että hänen lähimmäisensä on onnellinen? Perustulomallissa kateuden 
kuunsilta häviää pilviverhon taakse. Sen myötä työttömyyden ja työssä 
olemisen erot tasoittuvat. Ihmisillä on mahdollisuus vaihtaa osia. 

Tätä kirjaa luonnehtii käsitys, että yhteiskunnan kehittyneisyyttä ei 
ilmennä sen laitosten vaan yksilöiden moraali ja sivistys. Yhteiskuntaa ei 
ole olemassa ilman sen jäseniä. Siksi myös työelämän on rakennuttava 
yksilöllisille arvoille. Tätä ajatusta seuraten etiikkaakaan ei ole tässä 
teoksessa pidetty yliyksilöllisenä luomuksena tai systeeminä, jonka teh- 
tävä olisi toimia konkreettisesta todellisuudesta irrallisena arvojen ja 
ihanteiden linnakkeena. Etiikan arvoilla on kieltämättä oma pysyvyy- 
tensä ja velvoittavuutensa, joka ei muutu aikojen vaihdellessa. Ilman 
yleisiä arvoja, kuten hyvyyttä, totuudellisuutta ja kauneutta, ei olisi 
etiikkaa lainkaan. Mutta tässä tutkimuksessa etiikasta ja moraalista on 
puhuttu tarkoittaen sitä, että etiikka ja moraali muodostavat koko yhteis- 
kunnan perusrakenteen. Etiikka on ensisijaisesti maa, jolla astelemme, ei 
taivas, jota ihailemme vain yläpuolellamme. Yhteiskunnallisen etiikan 
pohjarakenteen hajotessa hajoaa koko yhteiskunta. 

Entä mitä sitten on työ? Työ on toimintaa, jossa tuotetaan materiaalisia 
tai henkisiä arvoja. Kuten olen todennut, nykyinen käsitys työstä on 
virheellinen, koska se myöntää työksi sellaisenkin toiminnan, joka ei tuota 
materiaalisia tai henkisiä arvoja — tai tuottaa suorastaan epäarvoja. Täl- 
laista työtä on muun muassa viranomaisten harjoittama hallinto”työ”. 
Toiseksi, nykyinen työnkäsitys on vääristynyt siksi, että se ei anna arvoa 
toiminnalle, joka tuottaa materiaalisia tai henkisiä arvoja mutta jota ei 
voida aina organisoida ansiotyöksi. Tällaista työtä on esimerkiksi taitei- 
lijan työ. 

Lähes kaikki ne arvot, joilla on ollut merkitystä osana kansallista 
kulttuuriamme, on tuotettu palkattomien tai huonosti palkattujen yksilö- 
suoritusten kautta. Ikuisiksi ajoiksi virkoihinsa nimitetyt ja taloudellisesti 
suojattua elämää viettävät byrokraatit sen sijaan eivät ole juuri koskaan 
tuottaneet mitään kansallisen kulttuurimme kannalta tärkeitä henkisiä 
tai materiaalisia arvoja. Perustulojärjestelmässä työn käsite voitaisiin 
korvata toiminnan käsitteellä ja taata taloudellinen selkänoja kaikelle 
sellaiselle toiminnalle, joka tuottaa edellä mainittuja arvoja. 

Viranomaistoiminnan alasajo tulee yhteiskunnalle niin edulliseksi, että 
perustulojärjestelmään siirtymisen jälkeen varoja jää todennäköisesti 
käytettäväksi esimerkiksi taiteiden ja tieteiden hyväksi. Yli jääneet varat 

tulisikin ohjata nimenomaan henkisiä arvoja tuottavaan toimintaan, sillä 
pelkkiä materiaalisia arvoja tuottavalla toiminnalla on jo nyt yliote 
taloudellisista resursseista. Maassamme ei ole esimerkiksi yhtään sävel- 
täjän virkaa. Useampivuotisia taiteilija-apurahoja on muutama, ja nekään 
eivät kartuta liioin saajiensa eläkkeitä vaan koituvat heidän vahingokseen 
eläke-etujen menettämisen muodossa. Kirjailijoina pystyvät itsensä elättä- 
mään harvat. Filosofinvirkoja on vain muutama. Sen sijaan etuuskäsitteli- 
jöiden ja suunnittelijoiden virkoja on julkisessa hallinnossa tuhansia. 
Niiden haltijat eivät tee mitään arvoja tuottavaa työtä. Heidän palkkansa 
kuuluisi niille, jotka tekevät. Kun viranomaisvalta lopulta ajetaan alas, 
maahamme perustetaan muun muassa kirjailijan, kuvataiteilijan ja filo- 
sofin virkoja, joiden kautta tuetaan lahjakkaimpia ja resursseja vailla 
olevia tekijöitä. Tällöin valtio palvelee kansalaisiaan oikeudenmukaisesti 
ja on samalla hyödyksi kulttuurielämämme kokonaisedulle eli itselleen. 


Seuraava Friedrich Nietzschen kirjoittama katkelma on tuskin puhutellut 
ketään työhönsä uppoutunutta Nietzsche-tutkijaa niin perusteellisesti 
kuin se on tässä kirjassa puhutellut minua: 


Työ ja ikävystyminen. — Sivilisoiduissa maissa ovat melkein kaikki 
ihmiset nykyisin yhtäläisiä sikäli, että he etsivät työtä palkan takia; 
heille kaikille työ on väline eikä itse päämäärä; siitä syystä he eivät 
ole työtä valitessaan kovinkaan hienoja, kun työ vain antaa runsaan 
voiton. On kuitenkin harvinaisempia ihmisiä, jotka tahtovat mieluum- 
min tuhoutua kuin tehdä työtä työstä iloitsematta: noita valikoivia, 
vaivoin tyydytettäviä, joille ei riitä runsas voitto, ellei itse työ ole 
kaikkien voittojen voitto. Tähän harvinaiseen ihmislajiin kuuluvat 
kaikenlaiset taitelijat ja mietiskelijät, mutta myös ne tyhjäntoimit- 
tajat, jotka viettävät elämänsä metsästysretkillä, matkoilla tai lem- 
menpulmissa ja seikkailuissa. Kaikki nämä tahtovat työtä ja vaivaa, 
sikäli kuin siihen liittyy iloa, ja kaikkein raskainta ja kovinta työtä, 
jos se on välttämätöntä. Mutta muuten he ovat ehdottomasti laiskoja, 
siinäkin tapauksessa, että tähän laiskuuteen liittyisi köyhtyminen ja 
kunniattomuus, terveyden ja hengen vaara. He eivät pelkää ikävysty- 
mistä niin kovin kuin ilotonta työtä: niin, he tarvitsevatkin paljon ikä- 
vystymistä, jotta heidän työnsä onnistuisi. Ajattelijalle ja kaikille 
kekseliäille hengille ikävystyminen on se sielun epämiellyttävä 
”tyven”, joka käy onnellisen matkan ja iloisten tuulien edellä; hänen 
täytyy se sietää, täytyy odottaa, miten se häneen itseensä vaikuttaa: — 
juuri sitä eivät vähäpätöisemmät luonnot voi saada itseään tekemään! 
Ikävystymisen karkottaminen millä keinolla tahansa on alhaista: niin 
kuin iloton työnteko on alhaista.370 

Lainatussa tekstikatkelmassa on monta totuutta. Kirjoittaja haluaa nähdä 
työn myös päämääränä eikä pelkkänä välineenä. Tärkeää kuitenkin on, 
mitä hän sillä tarkoittaa. Työtä kannattaa tehdä vain sikäli, kuin sillä 
itsellään on korvaamaton arvo. Työ ei kannata ikävystymisen hinnalla: jos 
se merkitsee kuoliota oman tahdon toteuttamiselle. Myönteistä työn 
tuottamassa ikävystymisessä on vastakohta, johon kurjuus ohjaa: nautti- 
maan ikävää seuraavasta vapauden tilasta. Myöskään ”työssä itseis- 
arvona” ei ole välttämättä mitään pahaa. Ongelma onkin, että on vain 
vähän sellaista työtä, joka todella kelpaa itseisarvoiseksi, työksi, josta voi 
iloita ja nauttia. Juuri sellainen työ vaatii paneutumista ja vaivaa, toisin 
kuin iloton ja tilannerutiinien täyttämä työ. Työtä, josta voi iloita, tekevät 
yleensä vain ne, jotka toteuttavat työn kautta omaa tahtoaan. Heitä ovat 
taiteilijat, kirjailijat ja mietiskelijät. 

Baselin yliopistossa olleen professorinvirkansa taakseen jättänyt 
Friedrich Nietzsche sai hermoromahduksen Torinon katuja kulkiessaan 
tammikuun neljäntenä päivänä vuonna 1889. Hän näki hevosta ruoskit- 
tavan kadulla ja ryntäsi sen kaulaan suojellen viatonta eläintä koko varta- 
lollaan. Me emme tiedä, mikä oli laukaiseva tekijä piinatun kirjailijan 
luhistumiseen. Kenties hänen kärsivällisyytensä ylittyi, kun hän ajatteli 
yhteiskuntamme ruoskimisen turhuutta. Kyseisessä poroporvarillisessa 
ympäristössä hermoromahdus oli varmaan adekvaatti reaktio. Se merkitsi 
kuitenkin taistelun luovuttamista. Voiton peri taaskin yhteiskunta. Vaik- 
ka yksilöiden murskaaminen sisältyy yhteiskunnan omiin toimintaperi- 
aatteisiin, ei nykyajan työviranomaisten pitäisi pyrkiä tekemään kaikista 
työttömistä edellä kuvatun kaltaisia ”nietzschejä”. 

Viitteet 


Ludwig Wittgenstein teoksessaan Tractatus logico-philosophicus (1984 
[1918], s. 3). 

Ks. Pekka Wahlstedtin arviota ”Työ tekijänsä niittää — Luovan toiminnan 
syrjäytymisellä on traagisia seurauksia kulttuurillemme” Helsingin Sano- 
missa 5.6.2005. 

Ks. Eeva Erosen juttua ”Työttömät vapaakansalaisiksi” Helsingin Sano- 
missa 28.8.2009. 

Ks. teostani Suomalaisen nykyfilosofian historia (2009, s. 329—331). 

Ks. teostani Sensuurin Suomi (2009, s. 500—503, 607—608 ja 612—613). 

Ks. esim. Hanna Kuuselan ja Mika Rönkön toimittamaa teosta Puolueiden 
kriisi — Puolueet ja uusliberalismi (2008). 

Karl Marxin kehotus löytyy hänen yhdessä Friedrich Engelsin kanssa Brys- 
selissä kirjoittamastaan Kommunistisesta manifestista (1998 [1848]). 

Ks. työryhmä General Intellectin teosta Vasemmisto etsii työtä vuodelta 2008. 
Sanapari ”general intellect” on lainattu Karl Marxilta, joka tarkoitti sillä 
'ymmärrystä" tai "älyä yleensä”. 

Friedrich Nietzsche teoksessaan Iloinen tiede (1989 [1886], s. 7). 

Friedrich Nietzsche teoksessaan Iloinen tiede (1989 [1886], s. 146, ajatelma 
264). 

Ks. Hannah Arendtin teosta The Human Condition (1998 [1958]). 

Ks. Victor Hugon teosta Kurjat (1998 [1862]). 

Ks. esim. Suomen Akatemian selvitystä tohtoreiden sijoittumisesta työelä- 
mään <http://www..aka.fi>. 

Vrt. Jari Sarasvuon teoksiin Sisäinen sankari — Upean elämän käsikirjoitus 
(1996) ja Sisäinen tuli — Väkevä ja tasapainoinen elämä on ulottuvillasi 
(1997). 

Ks. Suomen hallitusohjelmaa 24.6.2003 (s. 8). Tavoitteena oli työllisyys- 
asteen nostaminen 75 prosenttiin vuoteen 2011 mennessä. Tavoitteesta 
100 000 uuden työpaikan luomiseen vuoteen 2007 mennessä veroja alenta- 
malla väännettiin kättä eduskunnan hbudjettikeskustelussa maaliskuussa 
2004. Suomen Pankki puolestaan antoi 24.3.2004 ennusteen, jonka mukaan 
työllisyysaste nousee lähivuosina enintään 68 prosentin tasolle. Laman 
yllätettyä sekä tavoitteita että ennusteita on jouduttu korjaamaan. 
Työttömän työnhakijan niin sanottu matkustussääntö astui voimaan osana 
työttömien oikeuksien ja velvollisuuksien uudelleenmäärittelyä työvoimapoli- 
tiikan kokonaisuudistuksessa vuonna 1998. Se on kirjattu muun muassa 
uuden työttömyysturvalain (30.12.2002/1290) ensimmäisen osan toisen luvun 
pykälään kolme. Perustuslaillista liikkumisen vapautta rajoittava viran- 
omaiskäytäntö on ilmeisessä ristiriidassa Suomen perustuslain yhdeksän- 
nessä pykälässä säädettyjen kansalaisen perusoikeuksien kanssa. 

Ks. teoksiani Rakkauden välittäjä — Kulttuurikritiikki ja eettisen ihmisen idea 
Simone Weilin ajattelussa vuodelta 1997 (toinen painos 2006) ja Dialoginen 
filosofia — Teoria, metodi ja politiikka vuodelta 2003 (toinen painos 2008). 
Unssi on 28,4 grammaa, joten kullan kilohinta oli noussut kevään 2001 
tasolta eli noin 9 300 dollarista lähelle 35 000 dollarin tasoa. 

Kari Suomalainen teoksessaan Menestyjän käsikirja (1998, s. 107). 

Matti Pohjola teoksessaan Tehoton pääoma (1996, s. 40 ja 123). 

Pertti Kukkonen teoksessaan Rahapolitiikka ja Suomen kriisi (1997, s. 60). 
PMMP laulussaan ”Rusketusraidat” albumilla Kuulkaas enot (2003). 
Rikoslain 42 luku, 8 $, teoksessa Suomen Laki, osa I, 1993. 

Rikoslain 42 luku, teoksessa Suomen Laki, osa I, 2003. 

Ks. Herakleitoksen fragmenttikokoelmaa Yksi ja sama (1971, s. 27). 
Työttömyyden jämähtämistä paikoilleen kuvaa se, että vuotta aiemmin 
helmikuussa 2003 työttömiä oli lähes sama määrä: 299552. Lähde: 
työministeriö <http://www.mol.fi>. 

Lähde: työ- ja elinkeinoministeriön työllisyyskatsaus, elokuu 2009 <http:// 
www.tem.fi/tyollisyyskatsaus>. 

Ks. Tilastokeskuksen julkaisua Työttömyys ja työllisyys tilastoissa — Tilas- 
tokeskuksen ja työministeriön tilastojen vertailua (2003). 

Ks. Jeremy Rifkinin teosta The End of Work (1995) työyhteiskunnan ro- 
mahduksesta. Alkusanat vuonna 1997 ilmestyneeseen suomennokseen Työn 
loppu laati Suomen tuolloinen tasavallan presidentti Martti Ahtisaari. 
Työttömyys ja työllisyys tilastoissa — Tilastokeskuksen ja työministeriön 
tilastojen vertailua (2003). 

Tilastotieto sivustolta <http://www.tradingeconomics.com>. 

Lähde: Tilastokeskus <http://www.stat.fi>. 

Työttömyyden myönteisistä puolista ks. esim. Andr6 Gorzin teosta Eläköön 
työttömyys — Kirjoituksia työstä, ekologiasta ja vapaudesta (1982). 

Työttömyys koituu kieltämättä yhteiskunnalle kalliiksi. Esimerkiksi työ- ja 
elinkeinoministeriön tutkija Pekka Tiainen on laskenut, että 1990-luvun 
laman aikana yhden työttömän aiheuttama kustannus yhteiskunnalle sosi- 
aalituet ja tuloveronmenetys mukaan lukien oli keskimäärin 97 000 markkaa 
vuodessa. Toisaalta tätä on pidettävä hintana työttömyysilmiöstä yleensä, ei 
yhden kansalaisen aiheuttamana vahinkona yhteiskunnalle. Lähde: työ- 
ministeriö <http://www.mol.fi>. 

Gandhi 1955, s. 90. 

Tuloerot näyttävät kasvavan Suomessa myös ilman aktiivisia toimia. Esi- 
merkiksi Helsingin Sanomien tekemän tutkimuksen mukaan huippujohta- 
jien palkat nousivat vuonna 2003 peräti 22,5 prosenttia, kun taas Tilasto- 
keskus kirjasi palkansaajien keskiansioiden nousseen vastaavana aikana 
vain 3,9 prosenttia. Helsingin Sanomat 24.3.2004. 

Martin Heidegger vuonna 1927 julkaisemassaan teoksessa Sein und Zeit 
(suom. Oleminen ja aika, 2000) sekä vuonna 1935 pitämissään luennoissa 
Einfiihrung in die Metaphysik (1953, s. 4). 

Martin Heidegger teoksessaan Einfiihrung in die Metaphysik (1953). 

Norbert Wiener teoksessa Ihmisestä, koneista, kielestä (1969, s. 161). Vuonna 
1950 ilmestyneen kirjan alkuperäinen nimi oli puhuttelevasti The Human 
Use of Human Beings. 

Karl Marx teoksensa Pääoma ensimmäisessä osassa (1974 [1867]). 
1980-luvun hulluista vuosista ks. esim. Heikki Hiilamon Skop-kirjaa vuo- 
delta 1995. 

Pentti Kourin nousuista ja laskuista ks. hänen omaelämäkertaansa Suomen 
omistaja ja elämäni muut roolit (1996). 

Ks. esim. Suomen Kuvalehden vuoden 1988 näköispainosta (2003), jonka 
kansi kertoi ”pörssiguru Keiteleen vetäytyvän markkinoilta”. 

Pääministeri Matti Vanhasen ensimmäisen hallituksen ohjelma 24.6.2003 
(s. 13). 

Gandhi 1995, s. 91. 

Aristoteles teoksissaan Nikomakhoksen etiikka (II kirja, 1103b) ja Politiikka 
(I kirja, luvut 5—7, 1254a—1256a). 

Immanuel Kant vuonna 1784 kirjoittamassaan esseessä ”Vastaus kysy- 
mykseen Mitä on valistus?”. Ks. Kari Kantasalmen toimittamaa valikoimaa 
Yliopiston ajatusta etsimässä (1990, s. 33). 

Gandhi 1955, s. 91. 

Työttömyysturvalaki (30.12.2002/1290) I osa, 2 luku, 6 $. 
Työttömyysturvalain I osan 2 luvun 5 $:n mukaan yrittäjällä ei ole yleensä 
oikeutta työttömyysetuuteen edes siinä tapauksessa, että hän olisi vain yri- 
tyksen osaomistaja, vaan toiminnan pitää olla keskeytyneenä vähintään 
neljän kuukauden ajan, jotta työttömyysetuutta voitaisiin myöntää. Säädös 
paljastaa, että poliittinen ja viranomaistaho pyrkivät edustamaan vain 
työntekijäosapuolen etua mutta eivät piittaa työttömiksi joutuvista 
yrittäjistä, vaikka juuri he kantavat päävastuun myös työllistämisestä. 
Työttömyysturvalaki I osa, 2 luku, 7 $. Vuoden 2014 alussa tuli tosin voi- 
maan säädös, joka sallii jatkaa aiemmin keskeytyneet opinnot loppuun 
työttömyysturvalla kahden vuoden määräaikana. Keskeytyneiksi katsotaan 
opinnot, joiden keskeytymisestä on kulunut vähintään vuosi. 

Jean-Paul Sartre teoksessaan L'Etre et 'Neant (1988 [1943], s. 44). 

Helsingin yliopiston verkkouutiset kertoivat 2.2.2004 lisäksi, että lähes 30 
prosenttia opiskelijoista tuntee itsensä ”melko tai erittäin stressaantu- 
neeksi”. Taloustutkimuksella teetetyn selvityksen mukaan stressi oli ylei- 
sintä opiskelijoilla ja yrittäjillä eli juuri niiden ryhmien keskuudessa, jotka 
elävät omien ponnistustensa varassa ja joita sosiaaliturvajärjestelmä tukee 
heikommin kuin muita ihmisiä. ”Opiskelun, työn ja vielä mahdollisesti per- 
heen yhteensovittaminen koettelee henkisesti monien opiskelijoiden sieto- 
kykyä”, totesi Suomen Ylioppilaskuntien Liiton puheenjohtaja Oskari Nokso- 
Koivisto ja jatkoi, että ”Opetusministeriön työryhmän ehdottama [ja sittem- 
min toteutettu] tutkinnonsuoritusoikeuden rajaaminen seitsemään vuoteen 
olisi uusi naula kiireisen opiskelijan arkkuun.” <http://www..helsinki.fi/verkko 
toimitus>. 

Yleisradion verkkouutiset jutussaan ”Työttömälle vapaus valita opiskelu- 
paikkansa” 13.9.2009 <http://www.yle.fi>, Uudistus tuli voimaan vuoden 
2014 alusta ratkaisematta kuitenkaan perusongelmaa, joka on työttömyys- 
turvan ja opintotuen tason välillä. 

Opetusministeriön työryhmän ehdotuksesta kertoi Helsingin Sanomat 
jutussa ”Alalle soveltumattomilta aiotaan viedä opiskeluoikeus” 21.8.2009. 
”Ei nauraa, ei surra eikä moittia vaan ymmärtää.” 

Valtionvelan tilanne 30.9.2009, 31.12.2014 ja 11.11.2022. Lähteet: Valtio- 
konttori <http://www.treasuryfinland.fi> ja <http://www.velkakello.fi/>. 
Työttömyyden puolittaminen kirjattiin tavoitteeksi pääministeri Paavo 
Lipposen hallituksen ohjelmaan 13.4.1995. Ohjelmaa täsmennettiin jo sa- 
man vuoden lokakuussa yksityiskohtaisemmalla työllisyysohjelmalla halli- 
tuskaudelle eli vuosille 1995-1999. 

Ks. esim. Arto Mustajoen kolumnia ”Tohtoreita, tohtoreita, tohtoreita” 
Yliopisto-lehdessä 7/2003 (s. 22). Liikakouluttamista koskevien vastaväit- 
teiden taustaksi on tosin syytä muistaa, että tutkintojen määrän monin- 
kertaistuminen ei ole vain korkeakoulu- ja tiedepolitiikan seuraus. Myös atk- 
laitteiden kehitys on tehnyt esimerkiksi tiedonhaun paljon entistä vaivatto- 
mammaksi ja nopeuttanut siten opintojen suorittamista. 

Terveydenhoitaja ja sairaanhoitaja Maija Rask arveli ammattikorkeakoulu- 
tohtoreita koskevan kielteisyyden taustalla piilevän pelkoja kilpailusta tai 
ammattikorkeakoulutettujen ylivoimaisesta tasosta. Lipposen toisen halli- 
tuksen opetusministerinä toimineen Raskin ehdotus tohtorien tuottamiseksi 
ammattikorkeakouluissa voitaneen kyseenalaistaa jo siltä pohjalta, että 
eihän ammattikorkeakouluissa ole tohtoreita liioin edes opettajina. 

Ks. Kymenlaakson ammattikorkeakoulun Internet-sivuja <http:/www.ky 
amk.fi>. 

Esimerkiksi Helsingin yliopiston hallintoviraston sisäisessä resurssienjaossa 
yhden tohtorin arveltiin tuovan oppilaitokselle rahaa tohtorien kokonais- 
määrästä riippuen 115 000 — 280 000 euroa (0,7—1,7 miljoonaa markkaa). 
Tulosohjausjärjestelmän varjopuolia ovat paitsi tutkimusintressien mahdolli- 
nen välineellistyminen myös tiedekuntakilpailu ja yliopistojen välinen kilpai- 
lu, jotka saattavat heikentää tieteellisen vuorovaikutuksen ehtoja. Järjestel- 
mä kohteleekin yliopistoja ja tieteenaloja melko eriarvoistavasti. Se voi joh- 
taa päällekkäiseen palkitsemiseen, alueelliseen eriarvoistumiseen ja rahoi- 
tuksen kasautumiseen. Esimerkiksi Helsingin yliopistossa tarkastetuista väi- 
töskirjoista 14 prosenttia tehtiin Helsingissä sijaitsevissa valtion tutkimus- 
laitoksissa, ja lisäksi yliopisto kuittasi 355 väitöksestään melkoisen tulok- 
sellisuuspotin. Ks. Opetusministeriön julkaisua Yliopistojen toimintameno- 
budjetointi sopimuskaudelle 2004-2006. 

Väitöskirjojen arvostelemisesta arvolausein on luopunut muiden muassa 
Helsingin yliopiston oikeustieteellinen tiedekunta. Ks. kriittistä kirjoitustani 
”Kuka nyt erehtyy?” Yliopisto-lehdessä 7/2003 (s. 39—40). 

Sosiaalipsykologian professori Antti Eskola Tampereen yliopiston Aika- 
lainen-lehdessä (2/1989). 

Sivistysyliopiston tehtävistä ks. esim. Wilhelm von Humboldtin esseetä 
”Berliinin ylempien tieteellisten laitosten sisäisestä ja ulkoisesta organi- 
saatiosta” Kari Kantasalmen toimittamassa antologiassa Yliopiston ajatusta 
etsimässä (1990, s. 58—59). 

Matti Vanhanen opiskelijoille 22.10.2003 Helsingin yliopiston verkkouutis- 
ten mukaan. Asiasta kirjoitti myös Helsingin Sanomat 5.11.2003. 

Ylijohtaja Arvo Jäppisen johtaman työryhmän ehdotus valmistui joulu- 
kuussa 2003. Myös professori Arto Mustajoen komitea oli päätynyt jo vuonna 
1998 ehdottamaan mietinnössään seitsemän vuoden maksimiaikaa yliopisto- 
opinnoille. Esityksen muotoiluun liittyvistä vaiheista ja täpärästä valmistu- 
misesta Mustajoki kertoo teoksessaan Tuloksena yliopisto (2002), jonka si- 

vuilla 168-184 annetaan kuvaa myös siitä, kuinka tiedehallinnossa kommel- 
telusta voi kehkeytyä elämän suurin seikkailu. 

Vertailun vuoksi muistutettakoon, että pääministeri Matti Vanhasen ja 
opetusministeri Tuula Haataisen omat perusopinnot kestivät (kumpaisenkin 
erikseen) 12 vuotta. Ks. Joel Kuorttin kolumnia Acatiimi-lehdessä 2/2004 
(s. 23). 

Numerus clausuksen puuttumisesta huolimatta kuitenkin vain 40 prosenttia 
ranskalaisista ylioppilaista tavoittelee yleissivistävää culture generalea kir- 
joittautumalla yliopistoihin. Pekonen 1995, s. 25. 

Opiskeluelämän sisäisistä hierarkioista ks. esim. sosiaalipsykologi Oili- 
Helena Ylijoen tutkimusta Akateemiset heimokulttuurit ja noviisien sosiali- 
saatio (1998). 

Esimerkiksi Uudenmaan TE-keskus arvioi keväällä 2004, että vuosina 2000— 
2015 Uudellamaalla vapautuu jopa 175 000 virkaa tai tointa. 

Yleisradion TV-uutiset 10.12.2003. 1960- ja 1970-luvulla syntyneiden työl- 
listymistä vaikeuttaa sekin, että edellä viitattu TE-keskuksen raportti arvioi 
työvoimapulan kohdistuvan nimenomaan ryhmään, johon tuolloin kuuluu 
20—35-vuotiaita eli 1980—1990-luvulla syntyneitä. 

Ministeri Jaakko Iloniemen johtaman palkkiotoimikunnan esitys hyväk- 
syttiin eduskunnassa äänin 132—29. Päätöksen mukaan ensimmäistä kaut- 
taan istuvan edustajan palkkiota nostettiin 40 prosenttia ja kaikki ikälisät 
saavan edustajan palkkiota 20 prosenttia. Puhemiehen kohdalla korotus oli 
yli 100 prosenttia! Helsingin Sanomat 31.5.2000. Kesäkuussa 2001 edus- 
kunta palasi korotuksiin uudestaan ja nosti eduskuntaryhmien ja jaostojen 
puheenjohtajien palkkioita vielä noin 3000-5000 markalla. Helsingin Sano- 
mat 20.6.2001. Kun pelkkä korotuksen nettomäärä ylitti kansalaisten toi- 
meentulotuen perusosan, jaettiin mielipidepalstoilla esitetyt turpaanvedot 
ansiosta. 

Helsingin Sanomat 10.3.2004. Suomen Lääkäriliiton mukaan terveyskeskus- 
lääkärien keskipalkka oli vuonna 2003 noin 4 150 euroa. 

Kansleri Kari Raivio Yliopisto-lehden 3/2004 pääkirjoituksessaan (s. 5). 
Kanslerin kannanotto uuden yliopistolain hyväksymisen johdosta julkaistiin 
Helsingin yliopiston verkkouutisissa 29.7.2004. 

Päätoimittaja Anna-Liisa Kauhanen Ylioppilaslehden pääkirjoituksessaan 
27.2.2004. 

Arto Mustajoki teoksessaan Tuloksena yliopisto (2002, s. 174). Myös Timo 
Airaksinen on väläyttänyt opiskelijoiden asettamista ”eettiseen vastuuseen” 
Acatiimi-lehdessä 4/2003 (s. 24). 

Arto Mustajoki teoksensa Tuloksena yliopisto luvussa ”Humboldtin hauta- 
jaiset?” (2002, s. 174). Saman kirjan alussa ex-vararehtori tilittää, kuinka 
hallinnon arvosteleminen johtuu vain ”väärinkäsityksistä”. Hän ja hänen 
edeltäjänsä olivat nimittäin huomanneet aiemmin arvostelemansa virka- 
autot ja sihteerit tuiki tarpeellisiksi ja suorastaan välttämättömiksi elämän 
perusedellytyksiksi heti virkaan astuttuaan; tarkemmin ajatellen oli 
hämmästyttävää, kuinka he aiemmin tulivat lainkaan toimeen ilman niitä... 
Kari Raivio TV2:n ohjelmassa ”Yliopistojen Hullut Päivät” 31.10.2000. 
Tavoitteen voimassa ollessa Suomessa valmistuisi 320 tohtoria miljoonaa 
asukasta kohti vuodessa. Vertailun vuoksi vuonna 1990 Ranskassa väitteli 
miljoonaa asukasta kohti tohtoriksi vain 140, Yhdysvalloissa 131, Saksassa 

126, Suomessa 97 ja Japanissa 30 henkeä. Tiedot Osmo Pekosen teoksesta 
(1995, s. 25). 

Marja Makarow Yliopistolainen-lehdessä 10/2003 (s. 2). 

Ks. Yliopistolainen-lehden 2/2004 juttua ”Tohtorituotanto kiihtyy” (s. 5). 
Esimerkiksi Suomen Akatemiassa tieteenalojen keskinäiset rahoitussuhteet 
ovat sellaiset, että Biotieteiden ja ympäristön tutkimuksen toimikunta saa 25 
%, Terveyden toimikunta 17 %, Luonnontieteiden ja tekniikan toimikunta 33 
% ja Kulttuurien ja yhteiskunnan tutkimuksen toimikunta 24 %. Kun kaksi 
ensin mainittua koostuvat lähes yksinomaan biotieteistä, kun suuri osa tek- 
niikastakin on nykyään biotekniikkaa ja kun myös yhteiskuntatieteissä ra- 
hoitetaan lähinnä naturalistisesti motivoitunutta tutkimusta (esimerkiksi 
bioetiikkaa), biotieteet ahmaisevat koko budjetista vähintään puolet, jopa 
70—80 prosenttia. <http://www.aka.fi> [Tilanne 2000-luvun alussa.] 
Tieteentekijöiden liiton kuukausittain seuraamat ja Acatiimi-lehdessä 2/2004 
(s. 22) raportoidut tiedot perustuvat työministeriön tilastoihin. 

Työ- ja elinkeinoministeriön työnvälitystilasto, elokuu 2009, 
<http://www.tem.fi>. 

Hannele Niemi kirjoituksessaan ”Tohtorimäärissä katto vastassa” Helsingin 
yliopiston verkkouutisissa 19.1.2004 <http://www.helsinki.fi/verkkotoimitus>. 
Tapani Kilpeläinen Yliopisto-lehden (12/2003) arvostelussaan (s. 54). 

Marja Makarow Yliopistolainen-lehdessä 10/2003 (s. 2). Tohtorien leipo- 
misesta käydään nykyään utopistista virtuaalisotaa, jossa spekuloidaan mitä 
erilaisimmilla =fantasioilla. Yliopiston verkkouutiset kertoivat jälleen 
6.4.2004, että opetusministeriö ennustaa tohtoritarpeen ”kaksinkertaistuvan 
vuoteen 2020 mennessä”, ja ajatuksen takaa löytyi jälleen, kukapas muu 
kuin biologi Marja Makarow, joka kantoi huolta tutkijakoulutettavien ”riit- 
tävyydestä”. Inflatorinen suhde tutkintoihin toi huolestuttavasti mieleen 
Säästöpankkien Keskus-Osake-Pankin taannoisen luotonannon ja Soneran 
Saksan-kaupat. 

Vertailusta ks. esim. Helsingin yliopiston verkkouutisia 11.6.2004 <http:// 
www.helsinki.fi/verkkotoimitus>. 

Tieteen suurvaltojen tuesta ulkomaalaisille tieteenharjoittajille ks. esim. 
Osmo Pekosen teosta Ranskan tiede (1995). Kuvaa tutkimusrahoituksen 
mittasuhteista antaa se, että vuonna 1993 Ranskan tiede- ja teknologia- 
neuvosto suositteli tohtorinpätevyyttä edellyttävien opetusvirkojen lisää- 
mistä 20 000 yksiköllä vuoteen 2000 mennessä! Emt. s. 25. 

Ks. Humanistisen tiedekunnan strategiaa vuosille 2004-2006 verkko-osoit- 
teessa <http://www .helsinki.fi>. 

Valtio-opin professori Matti Wiberg vuonna 1995 toimittamansa teoksen 
Yliopisto uusiksi! esipuheessa (s. 8). 

Ks. Michel Foucault'n teosta Surveiller et punir vuodelta 1975 (suom. 
Tarkkailla ja rangaista, 1980). 

Jaana Hallamaa palkituksi tulemisestaan vuonna 1997. 

Ks. Martti Koskenniemen ja Heikki Patomäen avoimia kirjeitä Yliopisto- 
lehden numerossa 4/2005 (s. 40—41). Patomäen kirjoitus kommentteineen 
löytyy verkko-osoitteesta <http://www.valt.helsinki.fi/blogs/patomaki/post1. 
tm>. 

Ks. teostani Työttömän kuolema vuodelta 2005 ja Heikki Patomäen kirjaa 
Yliopisto oyj samalta vuodelta. 

Ilkka Niiniluoto Yliopisto-lehden 4/2005 kirjoituksessaan ”UPJ:n arvot ja 
toteutus” (s. 41—42). 

Simo Parpola Yliopisto-lehden 7/2005 kirjoituksessaan ”Yliopiston tila ja 
rehtorin visiot” (s. 45). 

Ks. Aalto-yliopiston Internet-sivua <http://www..aalto.fi>. 

Sama. 

Noin 80 Taideteollisen korkeakoulun opiskelijaa ja opettajaa Taideteollisen 
korkeakoulun elokuvataiteen osastolta jättivät Teatterikorkeakoulun rehto- 
rille ”turvapaikkahakemuksen” joulukuussa 2007 ehdottaen osaston yhdistä- 
mistä TeaK:iin. 

Ks. Helsingin Sanomien juttua ”Suomen liittoyliopisto toteutuu” 2.5.2007. 
Opetusministeriön suosimasta tilastotieteellisestä lähestymistavasta rapor- 
toi Helsingin Sanomat jutussaan ”Pääkaupunkiseudun huippuyliopisto ei me- 
nestyisi tulosten vertailussa” 3.5.2007. 

Yleisradion Internet-sivut jutussaan ”Yliopistot aikovat kerätä rahaa enti- 
siltä opiskelijoiltaan” 14.9.2009 <http://www .yle.fi>. 

Muunnelma apostoli Paavalin toisesta tessalonikalaiskirjeestä (3:10). 

Mallin pääkohdista ks. esim. Heikki Mäki-Kulmalan teosta Työttömänä työ- 
yhteiskunnassa (2000, s. 2). 

Vuoden 1993 työvoimapalvelulain 5 $. Velvoitteiden ulkopuolelle jäivät työ- 
paikan täyttö työpaikan omalla työntekijällä, tehtävään kutsuminen, johto- 
tehtäviin valitseminen ja vuokratyövoiman käyttö. Vuonna 1993 säädettyä 
lakia jatkaa laki julkisesta työvoimapalvelusta (30.12.2002/1295) 10 $. 
Osallistuvan havainnoinnin periaatteista ks. esim. John Heronin teosta Co- 
Operative Inguiry — Research into the Human Condition (1996). Tähtäimessä 
on subjektiivisten kokemusten ja elämysten esiin saaminen toimintatapah- 
tuman sisältä päin: osallistumisen, läsnäolon ja persoonallisen kokemisen 
kautta. 

Ks. George H. Meadin tekstien kokoelmateosta Mind, Self and Society, vol. 1 
(1934/1962). 

Jyrki Jyrkämä toimittamansa artikkelikokoelman Työttömänä Suomessa 
(1981) esipuheessa (s. 5). 

Ks. esim. Antti Kariston (et al.) teosta Matkalla nykyaikaan — Elintason, 
elämäntavan ja sosiaalipolitiikan muutos Suomessa (2003) ja sen lukua 
”Absoluuttisesta köyhyydestä suhteelliseen deprivaatioon” (s. 83). 
Työttömyysturvalain I osa, 2 luku, 13 $. 

Sama. 

Työttömyysturvalain I osa, 2 luku, 12 $. 

Ludwig Wittgenstein Tractatuksessaan (1984 [1918]), kohta 4.116. 

George Orwell teoksessaan Vuonna 1984 (1978 [1949], s. 32). 
Työttömyysturvalain I osa, 2 luku, 13 8. 

Työttömyysturvalain I osa, 2 luku, 15 $. 

Työttömyysturvalain I osa, 2 luku, 21 $. 

Ylen TV-uutisikkuna kertoi 24.4.2004 tietosuojavaltuutetun ryhtyneen tutki- 
maan kansalaisen tekemää kantelua, jonka mukaan työttömältä kansalai- 
selta oli katkaistu oikeus työttömyyspäivärahaan sillä perustella, että hän oli 

kieltäytynyt luovuttamasta työviranomaiselle omaa yksityiselämäänsä kos- 
kevia tietoja. Juttu oli otsikoitu sanoin: ”Työttömien tietosuojassa puutteita”. 
Tosiasiassa kyse ei ole pelkästään työttömien yksityisyydensuojan puut- 
teista, vaan ongelman tuottaa viranomaisvallan oma halukkuus läpivalaista 
ihmisten elämää. 

Työttömyysturvalain I osa, 2 luku, 3 $. 

Ks. Heikki Rinteen teosta Työtä! (1984, s. 42), jossa hän kertoo muun muassa 
tukityöllistämismallinsa tehokkuudesta ja hankkeen hautaamisyrityksistä 
ministeriössä. 

Esimerkkejä virkamiesten ajattelutavoista voi poimia vaikkapa Työpoliitti- 
sesta aikakauskirjasta, jota juuri kukaan ei siteeraa eikä lue. Julkaisu sisäl- 
tääkin lähinnä pelkkiä tilastoja ja trivialiteetteja. Näytteen sanankäytöstä 
tarjoaa vaikkapa Heikki Räisäsen soinnukkaasti nimeämä artikkeli ”Työ- 
paikan täyttö työvoimatoimiston työnhakijalla” (1/2004, s. 31—45). Siinä ker- 
rotaan, miten työllistämiseen liittyvä ”rekrytointiaika” koostuu ”rekisteröinti- 
viiveestä”, ”avoinna olon kestosta”, ”päätöksenteon kestosta”, ”täyttövii- 
veestä” ja ”aloittamisviiveestä”! (s. 34-35) Näitä Härski Hartikaiselta, Simo 
Sörsselsöniltä ja muilta iskurityöläisiltä lainattuja ajattelutapoja arvioidessa 
ei voi kuin itkeä ja nauraa. Lohdutonta on, että juuri sellaiseen hallintodis- 
kursiiviseen, viranomaisretoriseen ja filosofisesti näkemyksettömään tutki- 
mukseen suunnataan myös kosolti yhteiskunnallisia määrärahoja ja resurs- 
seja. 

Ks. Heikki Rinteen vuonna 1982 julkaisemia raportteja Oikeus työhön 1 — Työ 
perusoikeutena, Oikeus työhön 2 — Työllistämisen hinta ja luotavissa olevat 
lisätyöpaikat ja Oikeus työhön 3 — Työnhakijoiden ja avoimien työpaikkojen 
yhteensopivuudesta. 

Ks. Markku Talosen seurantatutkimusta Marginaalisen palkkatuen talou- 
dellisista vaikutuksista (1986). 

Jyrki Katainen vuoden 2007 eduskuntavaalikampanjassa. 

Työministeriön toimintakertomus 2006 <http://www.tem.fi/>. 
Vuorotteluvapaalaki 30.12.2002/1305. 

Ilta-Sanomat työ- ja elinkeinoministeriön tekemään tutkimukseen perustu- 
vassa jutussa ”Vuorotteluvapaa lisää riskiä jäädä työttömäksi” 23.6.2009. 
Vaikka sijaisten työllisyysaste on 10 prosenttiyksikköä vertailuryhmää kor- 
keampi vielä kahdeksan vuotta sijaisuuden jälkeen, tämä voi selittyä muilla- 
kin syillä kuin osallistumisella vuorotteluvapaajärjestelmään. 

Sama. 

Hallintolain ja yleisten asiakirjojen julkisuudesta annetun lain mukaan 
kansalaisella on (eräin poikkeuksin) oikeus saada tietoja omaa itseään 
koskevien asioiden käsittelystä myös vireilläoloaikana. 

Gandhi 1955, s. 90. 

Anarkistisen filosofian eri muodoista ks. teostani Filosofia räjähti, tulevai- 
suus palaa — Vähä katekismus filosofiselle anarkistille (2005). 

Ks. sähköisen viestinnän tietosuojalakia (16.6.2004/516) ja työelämän tieto- 
suojalakia (13.8.2004/759) sekä sen muutosta (13.3.2009/126). 

Sun Tzu noin vuonna 500 vuotta ennen ajanlaskumme alkua sanelemassaan 
ohjeistossa (1982, s. 49-50). 

Positivistisen ihmiskuvan ongelmista ks. esim. teostani Dialoginen filosofia 
(2008, s. 205—224). 

Empirismin, positivismin ja mekanistis-materialistisen ihmiskuvan vaiku- 
tuksista tieteisiin ja sosiaalipoliittiseen vallankäyttöön ks. esim. Jyri Puha- 
kaisen teosta Persoonan kieltäjät (1998). 

Transsendentaalifilosofisesta ihmiskuvasta ihmistieteiden ja sosiaalipolitii- 
kan perustana ks. teostani Dialoginen filosofia (2008, s. 22—24 ja 222). 

Lauri Rauhala teoksessaan Ihmiskäsitys ihmistyössä (2005 [1983]). 

Laki sosiaalihuollon asiakkaan asemasta ja oikeuksista (22.9.2000/812) 20 $, 
2 momentti. 

Suomen perustuslaki (11.6.1999/731) 6 $. 

Maija Perho 9.2.2000 Sosiaali- ja terveysministeriön tiedotteessa numero 
24/2000 <http://www.stm.fi>. Asia otsikoitiin myös monissa päivälehdissä. 
Lähde: Stakes. Myös MTV3:n uutiset iloitsi 25.4.2004 tosiasiasta, jonka 
mukaan sosiaalietuuksien väärinkäyttö on televisioyhtiön oman selvityksen 
mukaan viime vuosina vähentynyt. Ilmi oli tullut vuonna 2003 yhteensä 729 
tapausta. 

Ks. Robert Nozickin teosta Anarchy, State and Utopia vuodelta 1974. 
Minimivaltion periaate ei merkitse sitä, ettei valtio huolehtisi kansalaisten 
hyvinvoinnista. Vaikka valtion puuttuminen kansalaisten yksityiselämään 
onkin vähennetty libertaristisessa yhteiskunnassa minimiinsä, valtio-orgaa- 
nin tehtävänä on edelleen taata kansalaisten turvallisuus. Liberalistisesta 
ajattelusta ks. myös omaa teostani Filosofia räjähti, tulevaisuus palaa — Vähä 
katekismus filosofiselle anarkistille (2005) sekä Risto Harisalon ja Ensio 
Miettisen teosta Klassinen liberalismi (1997). 

Esimerkin psykologiatieteen voittokulusta tarjoaa lääketieteilijä, tohtori 
Tolonen Biovita-lehdessään 14.5.2003. Hän muistuttaa, että ennen Freudia 
ei ollut psykologeja eikä psykoterapeuttejakaan, mutta modernin psykotera- 
pian aikana aikuisilla esiintyy 25 kertaa enemmän masennusta kuin 50 
vuotta sitten, ja kaikki tämä siitä huolimatta, että vuoteen 1970 mennessä 
oli kehitetty yli 200 psykologista hoitomuotoa! Toisaalta kyseinen tilastotieto 
ei anna aihetta sellaiseen tulkintaan, että hoito olisi ollut tehotonta tai 
vahingollista. Sen sijaan se vahvistaa havaintoa, että oireita on tullut lisää ja 
että psykologiatieteen kautta psyykkiset ongelmat on saatu paremmin esiin. 
Mutta lääketieteen ja kirurgian tohtori Matti Tolosen mainitsema kurja tosi- 
asia on, että Suomessa noin miljoona ihmistä on pureskellut masennus- 
lääkkeitä. 

Jo varmuuden käsite sisältää epävarmuuden mahdollisuuden ja siten häi- 
vähdyksen epävarmuudesta. Myös psykologisesti tämä on ymmärrettävää, 
sillä varmuudesta huokuu puolustelu piilevää epävarmuutta vastaan. 

Jean Baudrillard Michel Foucault'a mukaillen teoksessaan Amerikka (1996 
[1986], s. 36). 

Ks. Erich Frommin teosta The Anatomy of Human Destructiveness vuodelta 
1973 (suom. Tuhoava ihminen, 1976, s. 346). 

Ent., s. 349—350. 

Enrt., s. 348. 

Vuonna 1993 voimaan tullutta työvoimapalvelulakia ja sen kumonnutta 
lakia julkisista työvoimapalveluista (30.12.2002/1295) ovat noudattaneet 

yleensä vain viranomaiset itse, sillä olisi ristiriitaista, jos viranomainen ei 
noudattaisi lakia. 

Iltalehti 16.2.2006 

Ilta-Sanomat 17.1.2008. 

Tasavallan presidentti Tarja Halonen Yleisradion TV-uutisten raportoi- 
massa puheessa Säätytalossa 17.9.2003. 

Kelan sanomat 2/2007 jutussa ”Tietämättömyys yleensä syynä takaisin- 
perintään”. 

Asuntoministeri Suvi-Anne Siimeksen mielipiteitä Paavo Lipposen toisen 
hallituksen ajalta: ”Vuokrien hintasääntelyä ei pidä saattaa voimaan, koska 
se hävittäisi vuokra-asunnot markkinoilta”. Ja: ”Asuntovelan korkojen 
osittainen vähennysoikeus verotuksessa pitäisi kokonaan lopettaa”. Siimes 
toisti Etelä-Suomen Sanomille 15.7.1999 antamat mielipiteensä myös Yleis- 
radion TV-uutisissa 15.11.2001. Todellisuudessa vuokrien hintasääntely 
leikkaisi sijoittajien huipputuottoja ja saattaisi muun kotimaisen investointi- 
toiminnan kilpailukykyiseksi asuntobisneksen kanssa, kun taas asuntolai- 
nojen korkovähennysoikeuden poistaminen lähinnä tappaisi asukkaan. 
Työttömyysturvalain mukaan määriä voidaan korottaa perhesyistä, ja tar- 
kastelujaksoa pidentävät muun muassa sairaus ja opiskelu. 

Lähde: Kelan Internet-sivut <http://www..kela.fi>. 

Yksin asuvan henkilön toimeentulotuen perusosa vuonna 2022 <http://www. 
stm.fi>. 

Sosiaalihuoltolain (17.9.1982/710) 1 $. Korostus lisätty. 

Lähde: Tilastokeskus. Tutkimuksen ajanjakso koski vuosia 1996—2000, ja asi- 
asta uutisoivat muun muassa Yleisradion TV-uutiset 24.11.2004. 
Psykologisesti katsoen stressiä syntyy ihmisen kykyjen ja hänelle ulkoa päin 
asetettujen ehtojen ja paineiden epäsuhdasta. Stressiä syntyy yhtäältä 
silloin, kun yksilö kokee riittämättömyyttä hänelle esitettyjen haasteiden 
edessä. Toisaalta stressiä tuottaa se, että yksilön kyvyt ylittävät hänelle 
ulkopäin asetetut mahdollisuudet tai kun hän kokee niiden rajoittavan oman 
tahtonsa toteuttamista. Aiheesta ks. esim. Suomalaisen lääkärikeskuksen 
osaa 4 (s. 469—470). 

Helsingin kaupungin sosiaaliviraston toimeentulotuesta antamat ohjeet 2003 
<http://www.hel.fi>. 

Toimeentulotukiviranomaisen arvio hautausavustuksella haudattavien mää- 
rästä. Arviointia vaikeuttaa, että hautausavustus kirjataan sosiaalitoimis- 
tojen harkinnanvaraiseen toimeentulotukeen eikä avustusten määrästä pide- 
tä erikseen kirjaa. 

Kari Uoti teoksessaan Oikeudet ja vankilat (2003, s. 293). 

Ks. G. W. F. Hegelin teosta Phänomenologie des Geistes (1975 [1807], s. 145— 
155). 

Ks. Pierre Bourdieun tutkimusta La misere du monde (1993, s. 11). 

Roope Ankka Carl Barksin piirtämässä sarjakuvassa ”Ovela Roope-setä”, Aku 
Ankka, 9B/1954. 

Max Weber esseekokoelmassaan Die protestantische Etik und der Geist des 
Kapitalismus vuosilta 1904-1905 (suom. Protestanttinen etiikka ja kapita- 
lismin henki, 1990). 

Ks. Juha Siltalan teosta Työelämän huonontumisen lyhyt historia vuodelta 
2004 (s. 221 jss). Teoksensa alaotsikon mukaisesti Siltala analysoi nimen- 
omaan ”muutoksia hyvinvointivaltioiden ajasta globaaliin hyperkilpailuun”. 
Pohjalaiseen talonpoikaisidentiteettiin ja itsemääräämisihanteeseen nojautu- 
va teos on ollut arvofilosofista balsamia jokaisen työelämässä poljetun sie- 
lulle. 

Ks. Karl Marxin teosta Pääoma (1974 [1867]). 

Ks. J. R. R. Tolkienin Tarua sormusten herrasta (2002 [1954)). 

Ks. esim. teostani Minä (1995, s. 128—129). 

Niklas Luhmann teoksessaan Politische Theorie im Wohlfahrtsstaat vuodelta 
1981 (engl. Political Theory in the Welfare State, 1990). 

Dante Alighierin La Divina Commedia on alun perin noin vuosilta 1306— 
1308. 

Postmodernismiin liittyvän relativismin kritiikistä ks. esim. teokseni Filo- 
sofiset viuhahdukset — Populaarifilosofisia tekstejä sekseistä, vallasta ja filo- 
sofisista liikkeistä (2007) artikkeleita. 

Ks. Naomi Kleinin teosta No logo (2001 [2000)). 

Ks. Johan Norbergin teosta Globaalin kapitalismin puolustus (2001 [2004]). 
Martin Heidegger teoksessaan Oleminen ja aika (2000 [1927], 35 $ ja 36 8). 
Jyväskylän yliopistossa 1995 kehitetystä valheenpaljastuskoneesta kertoi 
muiden muassa Yleisradion Teema-TV-kanava 28.3.2003. Kojeen luotetta- 
vuus on noin 80 prosenttia, ja sitä on käytetty rikosten selvittämiseen 260 
kertaa. Vain kaksi kertaa tuloksia on käytetty tuomioistuimissa. Ne eivät 
ainakaan toistaiseksi pidä koneen antamaa näyttöä riittävänä. 
Vitsikkäimmän näkökulman työpaikkojen hakurumbaan tarjoaa Jyrki 
Nieminen, joka julkaisi aikojen kuluessa tekemistään työnhakemuksista 
ironisen kirjan nimeltä Kootut hakemukset vuonna 1996. 

Kwan laulussaan ”U & 1”; albumilla Dynasty (2001). 

Irwin Goodman Emil von Reteen alias Vexi Salmen sanoittamassa isojen 
poikien laulussaan levyllä Ai ai jos nuori ois (2001 [1990]). 

Ilmailu 3/2003, s. 8. 

Viikon palindromi Simo Frangenin, Pasi Heikuran ja Jyrki Liikan Ali- 
valtiosihteeri-ohjelmassa Ylen Radio 1:ssä 1.2.2003. 

Edmund Husserl teoksessaan Die Krisis der europäischen Wissenschaften und 
die transzendentale Phänomenologie (1954 [1936], s. 329). 

G. W. F. Hegel teoksessaan Phänomenologie des Geistes (1975 [1807]). 
Johann Wolfgang von Goethe Faustinsa toisessa osassa 1832, suom. O. Man- 
ninen. 

Työaikalaki 9.8.1996/605, 4 8. 

Ks. Suomalaisen Lääkärikeskuksen osaa 4 (1996, s. 474). 

Aamulehti 14.11.2004. Uutisen viittaamassa selvityksessä yötyöksi oli luettu 
aikavälillä 23.00—6.00 tehty työ. 

Suomalainen Lääkärikeskus, osa 4 (1996, s. 475). 

Tutkijoiden Mikko Härmä ja Mikael Sallinen kirjoittama teos Hyvä uni, hyvä 
työ ilmestyi vuonna 2004. 

Kansanterveyslaitoksen tutkija Kari Reijola Yleisradion TV-uutisissa 10.3. 
2004. 

Ks. Matti Kortteisen tutkimusta Kunnian kenttä — Suomalainen palkkatyö 
kulttuurisena muotona (1998). 

Kymmenen prosentin sairastuvuus on yhden ammattiryhmän sisällä tilas- 
tollisesti erittäin merkittävä ylittäessään 1-2 prosentin yleisen esiintyvyy- 
den väestössä. 

Ajoneuvohallintokeskuksen lukuun sisältyvät sekä yrityksille rekisteröidyt 
että autoliikkeiden omistamat leasing-autot <http://www.ahk.fi>. 

Ks. Internetissä julkaistun Sonera-kirjan Miten hävisivät Soneran miljardit? 
lukua 2. <http:/www.kolumbus.fi/sidewinder/sonera-kirja.txt>. Teos on jul- 
kaistu myös painettuna nimimerkillä ”Pekka Peloton” kustantajanaan Art 
House ja painopaikkana Pieksämäellä toimiva Raamattutalo. 

Ks. esim. Helsingin Sanomien julkaisemia verotietoja Internet-osoitteessa 
<http://www.hs.fi/verotiedot>. 

Helsingin Sanomat 5.1.2004. 

Johan Ludvig Runeberg ”Maamme”-laulun sanoissa, suom. Paavo Cajander. 
Frederik Paciuksen sävelmän esittää edustavasti esimerkiksi Sleepy Sleepers 
levyllään Metsäratio (1980). 

Talouselämä-lehti 29.8.2003. Lukuun on laskettu mukaan vain suomalai- 
sissa yrityksissä ulkomailla toimiva työvoima. Kotimaisen pääoman sijoi- 
tukset ulkomaisiin yrityksiin nostavat suomalaisilla varoilla ulkomaille 
perustettujen työpaikkojen määrän vieläkin suuremmaksi. MTV3:n uutiset 
kertoi 22.7.2004, että suomalaisissa yrityksissä toimivia teknologia-alan työ- 
paikkoja on tätä nykyä Suomen rajojen ulkopuolella 150 000 ja että toimiala 
maksaa yhtä paljon palkkoja Suomeen kuin ulkomaille. 

MTV3:n uutiset 1.7.1997. Saabin autoteollisuuden siirryttyä myöhemmin 
General Motorsin omistukseen GM lopetti Saabin suunnitteluosaston Ruot- 
sissa. Vastaavalla tavoin ruotsalaisen turvallisuuden ja luotettavuuden peri- 
kuva Volvo myytiin aikoinaan Fordille. Avo-Saabit, joita ennen valmistettiin 
Uudessakaupungissa, puolestaan rakennettiin sittemmin Itävallassa, ja tuo- 
tantolinjan pään näki myös Porschen Boxter-mallien valmistus Suomessa. 
Asiasta raportoi muun muassa MTV3:n uutiset 14.12.1999. Kiistaan saatiin 
ratkaisu vasta 11.12.2003, jolloin Espoon käräjäoikeus hylkäsi Metalli- 
työväenliiton ja kymmenen muun ammattiliiton nostaman siviilikanteen 
yhteistoimintalainsäädännön rikkomisesta. <http://www.metalliliitto.fi>. 
Tobinin verosta ks. esim. Heikki Patomäen teosta Tobinin veron toteutus 
(1999). 

Tekniikka & Talous -lehti jutussa ”Koeningsegg ja GM myönsivät Saab- 
kaupan” 17.6.2009. 

Libertarismista ks. tarkemmin teostani Filosofia räjähti, tulevaisuus palaa 
(2005, s. 191-208). 

Kansallisvaltioiden tehtävän historiallisesta kehityksestä ks. teokseni Dia- 
loginen filosofia (2008) päälukua ”Politiikka”. 

Tilastokeskuksen 20.5.2009 edellisvuodesta (2008) antamat tiedot julkai- 
sussa ”Suomen virallinen tilasto” <http://www..stat.fi/>. 

Ulkomaalaislakiin (30.4.2004/301) keväällä 2009 tehdyt maahanpääsyn hel- 
potukset aiheuttivat kansalaissa raivoisaa kritiikkiä ja johtivat myös puolu- 
eiden voimasuhteiden muutoksiin lakia vastustaneiden Perussuomalaisten 

yltäessä lähes kymmenen prosentin kannatukseen europarlamenttivaaleissa 
saman vuoden kesällä. 

Työ- ja elinkeinoministeriön työllisyyskatsaus 8/2009 <http:/www.tem.fi/ 
tyollisyyskatsaus/>. 

Tunnetuimman tapauksen tarjoaa tohtori Jussi Halla-ahon haastaminen 
oikeuteen ”kansanryhmää vastaan kiihottamisesta” ja ”uskonrauhan rikko- 
misesta” valtionsyyttäjäviraston syytemääräyksellä sekä hänen tuomitse- 
misensa sakkoon jälkimmäisestä Helsingin käräjäoikeuden päätöksellä 8.9. 
2009. 

EU puuttui Itävallan sisäpolitiikkaan asettaen maata vastaan pakotteita, 
kun Jörg Haiderin johtama kansallisliberaali vapauspuolue FPÖ oli saanut 
syksyn 1999 vaaleissa 26,9 prosentin kannatuksen ja muodosti hallituksen 
yhdessä kolmanneksi jääneen kansanpuolueen kanssa. Tyrmistyttävää on, 
että EU — mukana myös Suomi — halusi punnita ”omia arvojaan” lavasta- 
malla demokraattisesti hallitusvastuuseen nousseen puolueen ”äärioikeisto- 
laiseksi” ja aloittamalla maata vastaan ”rasismia” ja ”muukalaisvihaa” tor- 
juvat toimet. Kulttuuritapahtumista sotaharjoituksiin ulottunut boikotti 
kesti seitsemän kuukautta, minkä kuluessa ei vaivauduttu kysymään, kuin- 
ka muukalaisvastaista oli se, että monet EU-maiden presidentit ja ministerit 
lakkasivat kättelemästä Itävallan ministereitä ja puhumasta heille. Niin 
sanottu kolmen viisaan ryhmä antoi kuitenkin Wolfgang Schiisselin johta- 
malle Itävallan hallitukselle lopulta hyvän arvosanan. Tapaus osoittaa, min- 
kälaisen porun Euroopan vihervasemmisto nostaa heti, kun syntyy tilanne, 
että hallitusta ei ensimmäistä kertaa 30 vuoteen johdakaan sosiaalidemo- 
kraatti. Haider itse ei ollut edes nimitettyjen ministerien joukossa. Vuodesta 
1945 jatkunut cordon sanitaire, jonka mukaan ”äärioikeistoa ei oteta halli- 
tusvastuuseen mukaan” muodostaa jo itsessään eräänlaisen syrjinnän muo- 
don. Sen sijaan hallituspaikat ovat koko ajan avautuneet auliisti äärivasem- 
mistolle. 

Tiedot perustuvat ”Euroopan rasismin ja muukalaispelon seurantakeskuk- 
sen” EUMC:n vuonna 2005 julkaisemaan raporttiin Majorities' Attitudes 
Towards Minorities — Key Findings from the Eurobarometer and the Euro- 
pean Social Survey (s. 33), jonka aineistona on käytetty European Social 
Surveyn ESS:n vuonna 2003 tekemää tutkimusta ja Eurobarometri-tutki- 
musta. Muukalaispelon käsite sinänsä on propagandistinen, sillä maahan- 
muuton vastustaminen ei välttämättä perustu mihinkään ”muukalaisten” 
eikä ”toiseuden” pelkoon tai muuhun tunteeseen vaan järkevään ajatteluun, 
kansallisen edun ja yhteiskuntarauhan suojeluun sekä huoleen julkisen 
talouden kantokyvystä. 

Helsingin Sanomat jutussa ”Ranskassa poltettiin yli tuhat autoa uuden- 
vuodenyönä” 2.1.2009. 

Helsingin Sanomat jutussa ”Suomi aikoo helpottaa työnhakuun tuloa” 
22.11.2007. 

Esimerkiksi Iltalehti kertoi 3.9.2003, että Viking Line liputtaa Cinderella- 
laivansa Ruotsiin. Varustamon henkilöstökustannukset, jotka Suomessa ovat 
100 miljoonaa euroa, ovat Ruotsissa vain 70 miljoonaa ja Virossa 25 
miljoonaa euroa vuodessa. Suomen valtion subventoiman tax free -politiikan 
lakattua kompensoimasta varustamojen henkilöstökustannuksia myös Silja 

Line ilmoitti ulosliputtavansa Finnjetin kesällä 2004, kun Virosta tuli Euroo- 
pan unionin jäsen. 

Ks. Tilastokeskuksen ja työministeriön tilastoa ”Ulkomaalaisten työttömyys- 
asteesta vuosina 2001—30.4.2007. <http://www.mol.fi/mol/fi/99 pdf/fi/0d4 maa 
hanmuutto/08 maahanmuuttotilastot/wulktyoll.pdf>. 

Ks. Kari Hämäläisen, Aki Kangasharjun, Sari Pekkalan ja Matti Sarvimäen 
tutkimusta 1990-luvun maahanmuuttajien työllisyys, tuloverot ja tulonsiirrot 
vuodelta 2005. 

Turun Sanomat jutussa ”Suomen huoltosuhde 2030 EU:n huonoin” 7.10. 
2007. 

Helsingin Sanomat jutussa ”Maahanmuuttajat sopeutuvat parhaiten Ruot- 
sissa” 15.10.2007. 

Helsingin Sanomat jutussa ”Maahanmuutto ei pelasta pohjoismaista hyvin- 
vointia” 14.12.2007. 

Ford-konserni myi vuonna 1989 ostamansa Jaguarin ja Land Roverin 
valmistuksen intialaiselle Tata-konsernille 2,3 miljardilla dollarilla vuonna 
2008. Ilta-Sanomat 26.3.2008. 

Ilta-Sanomat 18.6.2009. 

Tuulilasi 17.8.2008. 

”Forbes.com”-Internet-sivusto 11.11.2022. 

J. K. Paasikiven — englantilaiselta — historioitsijalta, Thomas Babington 
Macaulaylta, lainaamat sanat on kaiverrettu myös Eduskuntatalon vieressä 
olevan Paasikiven monumentin jalustaan. 

Pakinoitsija Olli alias Väinö Nuorteva alter egonsa, Otso Kirjosiiven, mietel- 
missä teoksessa Hyviä tuloksia vähällä vaivalla (1989, s. 287). 
Opetusministeriön koordinoima projekti oli yliopistojen yhteinen, ja Suo- 
messa siihen liittyi vuosille 2004—2006 ajoitettu yliopistotutkintojen uudis- 
tus, jossa tutkintojen tasosta tingittiin ja väittelykriteerit käytännössä alen- 
nettiin poistuvan lisensiaatintutkinnon tasolle: vastaamaan Keski-Euroopan 
yliopistoissa tavanomaisia kriteerejä. 

MTV3:n uutiset 16.12.2003. 

Esimerkiksi käy entisen Valmetin ja nykyisen Valtran traktorituotannon 
supistamisilmoitus elokuussa 2004. 

Ks. esim. sijoittajaguru Juhani Riikosen laskelmaa Wärtsilän pörssiarvosta 
Heikki Hiilamon teoksessa SKOP — lyhyt historia (1995, s. 82). 

J.R.R. Tolkien teoksessaan Taru sormusten herrasta (2002 [1954]). 

Ks. Lenita Airiston teoksia Menestys! (1996, s. 181 jss.) ja Voitontahto (1994). 
Lääkäri Timo Mäntysen tekeillä olevasta väitöskirjasta kertoi Etelä-Suomen 
Sanomat jutussaan ”Vuokralääkäri koituu kunnalle kalliimmaksi kuin oma 
virkalääkäri” 7.3.2009. 

Helsingin Sanomat Jyri Raivion ja Perttu Kauppisen jutussa ”Ulkoistaminen 
toi taas miljonäärejä tulokärkeen” 3.11.2008. 

Sama. 

Helsingin Sanomat jutussa ”Hybridit korvaamassa Porschen Uudessakau- 
pungissa” 15.7.2008. 

StoraEnson ja Googlen kaupasta ks. Talouselämä-lehden juttua ”Todella 
hämyä: Google ostaa Summan tehtaan” 12.2.2009. 

Ks. Ollin kokoelmateosta Hyviä tuloksia vähällä vaivalla (1989, s. 288). 

Yleisradion TV-uutiset 23.12.2003. 

OECD:n Kducation at a Glance -tutkimus vuodelta 2009 ulottuu 1990-luvun 
lopulta vuoteen 2007 ja kattaa muun muassa 15—64-vuotiaiden työhön- 
sijoittumisen koulutuksen perusteella OECD-maissa. <http://www.oecd.org/ 
dataoecd/41/25/43636332.pdf>. 

Vuonna 2004 Suomen Akatemian tutkijatohtorin palkka oli valtion palk- 
kaustaulukon kategorian A 22 mukaan 2 028 — 2 211 euroa kalleusryhmästä 
riippuen. Raitiovaununkuljettajien keskipalkka oli samana aikana noin 2 200 
euroa. Lähde: Valtion palkkaustaulukot ja HKL. Vertailussa on nojauduttu 
tulospalkkausjärjestelmää edeltävään taulukkopalkkaukseen havainnolli- 
suuden vuoksi. 

Martin Saarikankaan lausuntoa ulkomaalaisten työntekijöiden maahan- 
tuonnista arvosteltiin muun muassa TV1:n A-studio-ohjelmassa 26.5.2003. 
Martin Saarikangas Etelä-Saimaa-lehdessä 21.5.2003. 

Tilastokeskus 21.8.2009 julkaisemassaan ansiotason vuosineljännestilas- 
tossa <http://www.stat.fi>. 

Pääministeri Matti Vanhanen Iltalehden jutussa ”Vanhanen: Yleinen arvon- 
lisävero saatetaan korottaa 25 prosenttiin” 24.8.2009. 

Helsingin Sanomat jutussa ”Peruttu perintöverotus voi johtaa vanhankin lain 
muutokseen” 19.11.2009. 

Toimittajan haastattelema nuori City-lehden 3/2004 jutussa ”Kun duuni ei 
maistu — kun vapaus kutsuu”. 

Ks. Jari Sarasvuon teosta Huomiotalous - Diilin opetukset vuodelta 2005. 
Scott Lash artikkelissaan ”Refleksiivisyys ja sen vastinparit: rakenne, 
estetiikka ja yhteisö” Ulrich Beckin toimittamassa teoksessa Nykyajan 
jäljillä — Refleksiivinen modernisaatio (1985). 

Kriittisyys on myös modernin tulkintaopin keskeinen vaatimus. Ks. esim. 
Hans-Georg Gadamerin teosta Hermeneutiikka (2004). Vastaavaa näke- 
mystä olen edustanut kirjassani Dialoginen filosofia (2008). 

Jari Sarasvuo Trainers' House -firmansa Internet-kotisivuilla. 

Trainers' Housen kouluttaja Outi Impivaara yrityksen Internet-kotisivuilla. 
Filosofi Heikki Mäki-Kulmala teoksessaan Näin puhui Sarasvuo (2002, s. 13). 
The Apprentice -ohjelmaa parodioi ansiokkaasti Music Televisionilla esiin- 
tyneen koomikko Andy Dickin The Assistant -show, jossa hän valitsi itselleen 
viihdyttäjää, palvelijaa ja tyytyväisenä pitäjää. Kokelaiden tehtävänä oli 
muun muassa järjestää unohtumaton illanvietto juhlista kotiin palaavalle 
Andylle. Illan päätteeksi viihdytettävä löytyikin kylpyammeesta seuranaan 
kelluva voileipäkeksi sekä assistenttikokelas, joka puhalsi snorkkelilla pore- 
simulaatioita altaaseen. Tietokonepohjaisella valheenpaljastusmenetelmällä 
puolestaan tutkittiin, kuka kokelaista valehteli kehuessaan Andyn pukeutu- 
mista. Seuraus: ankaria potkuja! Raatiin kuulivat Andyn lisäksi Donald 
Trumpin kaksoisolento ja sadan sentin kääpiö. 

Teemasta ks. esim. Gilles Deleuzen ja Felix Guattarin teosta Capitalisme et 
schizophrenie (1972). 

Ks. Jussi Vähämäen teosta Kuhnurien kerho vuodelta 2003 (s. 141—147). 
Ent., s. 166. 

Kalevala, joka sisältää 22795 säettä, ilmestyi vuonna 1849 lyhyemmän 
version tultua painosta jo vuonna 1835. 

Tässäkin kirjassa laajasti kannatetun yksilön käsitteen yhteydessä on luon- 
nollisesti muistutettava yksilön ja yhteiskunnan käsitteiden keskinäisestä 
velasta toisilleen ja siitä, että koko metafyysistä alkuperää oleva dualismi 
niiden välillä voitaisiin ylittää ensimmäisen persoonan filosofialla. Kysymyk- 
siä ei tällöin asetettasi ihmisestä kohteena (jolloin minuus halkeaa subjektiin 
ja objektiin sekä yksilöllisen ja yhteisöllisen alueisiin), vaan näkökulma 
luotaisiin itsestä maailmaan suuntautuvina elämänprojekteina. Teemasta 
ks. teostani Minä (1995, s. 69—84). 

Talentum-osakekaupoista nostettu syyte hylättiin Helsingin käräjäoikeu- 
dessa maaliskuussa 2003. Yleisradion TV-uutiset 25.3.2003. 

Gandhi 1955, s. 91. 

”Lex Nokiaksi” sanottu yksityisyydensuojan heikennys sisältyi työelämän 
tietosuojalain 13.8.2004/759 muutokseen 13.3.2009/126. Lakia vastusti 
oikeuskansleri ja yksitoista muuta oikeusoppinutta pitäen sitä perustuslain 
vastaisena. Oman analyysini lain hylkäämiseksi esitin sananvapautta ja 
informaatio-oikeudellisia kysymyksiä käsittelevän teokseni Sensuurin Suomi 
(2009) kirjoituksessa ”Hallitus syö yksityisyyden suojaa” (s. 598—600). 
Syrjintäkielto perustuu Suomen perustuslain toisen luvun kuudennen py- 
kälän toiseen momenttiin. 

Helsingin Sanomat jutussa ”Johanna Korhonen: Lapin Kansa antoi potkut 
naispuolison takia” 1.10.2008. 

Ilta-Sanomat jutussa ”Johanna Korhonen hävisi Alma-oikeuden 3—0” 
9.6.2009. 

Helsingin Sanomat jutussa ”Johanna Korhonen voitti Alma Median työ- 
syrjintäjutussa” 1.2.2011. 

Anonyymia työnhakua ehdotti istuvan hallituksen ideasampo, Eurooppa- ja 
maahanmuuttoministeri Astrid Thors sinänsä hyvää tarkoittavassa mutta 
tavattoman naiivissa ajatuksessaan. Ks. Helsingin Sanomien juttua ”Maa- 
hanmuuttoministeri kokeilisi anonyymia työnhakua” 29.10.2009. 

Konsultti Olli Aulio Työnhakijan kirjassaan (1990, s. 337). 

Ks. Michel Foucault'n teosta Surveiller et punir vuodelta 1975 (suom. Tark- 
kailla ja rangaista, 1980). 

Ks. teokseni Filosofia räjähti, tulevaisuus palaa (2005) sivuja 60-76. 
Elokuvaksikin myöhemmin sovitettu novelli ”Harrison Bergeron” ilmestyi 
alun perin science fiction -lehdessä vuonna 1961. Ks. Kurt Vonnegutin 
kokoelmateosta Welcome to the Monkey House (1982). 

Anglikaaniyhteisöön kuuluvan episkopaalisen pastorin, Gene Robinsonin, 
vihkimisestä piispanvirkaan kertoi Suomessa muiden muassa Iltalehti 
4.11.2003. Englannissa saman kirkkokunnan piispaksi nimitetty homo- 
seksuaali Jeffrey John oli painostettu eroamaan piispanvirasta edellisenä 
keväänä. Kielteisimmin seksuaalivähemmistöjä edustaviin piispoihin suh- 
tautuivat kehitysmaiden ja köyhien maiden kristilliset kirkot, jotka ovat itse 
joko kärsineet rasismista tai harjoittaneet omia rivejään kokoamaan pyrki- 
vää miekkalähetystä. 

City-lehti 5/2003 jutussa ”Hyvä paha politiikka”. Tilannetta korjasi tampe- 
relaisen Oras Tynkkysen nousu eduskuntaan kesken kauden europarla- 
menttiin valitun Satu Hassin tilalle kesällä 2004. Tosin myös Tynkkysen 
valinta tapahtui ”varasijalta”, ja häntä äänestettiin vihreänä, joka voidaan 
mieltää ”ruohonjuuritason” edustajaksi. 

Ks. Didier Eribonin kirjoittamaa Michel Foucault -elämäkertaa (1993 [1991], 
s. 258). Jotta nimitysesitys voidaan saattaa ministerin vahvistettavaksi, 
yliopistot tarvitsevat päätökselleen ”Ranskan Akatemiaa” vastaavan tahon, 
Institut de Francen, vahvistuksen. Kyseinen toimikunta on nimeltään 
Academie des Sciences Morales et Politigues, jonka paikalla olleista jäsenistä 
kaikki joko hylkäsivät esityksen tai äänestivät tyhjää. 
Vähemmistövaltuutetun toimialaan ei Suomessa lueta seksuaalivähem- 
mistöjen syrjintään liittyviä kysymyksiä. Sen sijaan Ruotsissa, jossa myös 
seksuaalivähemmistöjen syrjintä luetaan osaksi tasa-arvopolitiikkaa ja niin 
sanotun syrjintäasiamiehen toimenkuvaa, on päädytty tulokseen, jonka 
mukaan joka neljäs heteromies kuvailee työpaikkansa ilmapiiriä expressis 
verbis homokielteiseksi ja noin puolet homoseksuaaleista toteaa joutuneensa 
syrjityksi työelämässä. Ruotsalaisen syrjintäasiamiehen puhelin soi parikym- 
mentä kertaa päivässä, ja Ruotsin työelämäinstituutin tutkimustuloksista 
kertoi Aftonbladet 8.9.2003. 

Friedrich Nietzsche teoksessaan Ecce homo — Miten tulla sellaiseksi kuin on 
(2002 [1888], s. 108). 

Lähde: Tilastokeskus. Helsingin yliopiston tiedekunnista enää vain mate- 
maattis-luonnontieteellinen tiedekunta on opiskelijoiltaan miesenemmis- 
töinen. Ks. artikkeliani ”Kun yhdet ovat tasa-arvoisempia kuin toiset — 
Kuinka tasa-arvolla diskriminoidaan?” Tiedepolitiikka-lehdessä 1/2006 
(s. 75—82). 

Ks. Helsingin Sanomien juttua ”Tapiola-pankki sijoittaa naisiin” 23.1.2008. 
Erään arvion mukaan naiset tekevät jopa 70 prosenttia perheiden päi- 
vittäisistä ostopäätöksistä. Myymälämarkkinointiin erikoistuneen mainos- 
toimisto Phenomena Oy:n arvio asiasta löytyy yrityksen kotisivuilta 
<http://www.phenomena.fi>. 

Sukupuolieron kaksiarvoisuutta kiistämään pyrkivän feminismin kritiikistä 
ks. Niin & Näin -lehden 4/2004 artikkeliani ”Tyttöjen kanssa saunan lau- 
teilla — Tirkistysreikiä sukupuolierolla politikoivaan filosofiaan” (s. 111-120). 
Kirjoitus on julkaistu laajennettuna myös esseekokoelmassani Filosofiset 
viuhahdukset (2007, s. 246—292). 

Harvardin yliopiston rehtori Lawrence Summers 14. tammikuuta 2005 pitä- 
mässään esitelmässä ”Remarks at NBER Conference on Diversifying the 
Science & Engineering Workforce”. Esitelmä ylöskirjattuine keskusteluineen 
on luettavissa Internet-osoitteessa <http://web.archive.org/web/200801300 
23006/http://www.president.harvard.edu/speeches/2005/nber.html>. 

The Independent -lehti jutussaan ”Summers' 'sexism' cost him top Treasury 
job” 24. marraskuuta 2008. 

Ks. artikkeliani ”Kun yhdet ovat tasa-arvoisempia kuin toiset — Kuinka tasa- 
arvolla diskriminoidaan?” Tiedepolitiikka-lehdessä 1/2006 (s. 75). 

Valtion taloudellisen tutkimuskeskuksen Ossi Korkeamäki ja Tomi Kyyrä 
Arno Kotron ja Hannu T. Sepposen toimittamaan teokseen Mies vailla tasa- 
arvoa (2007) kirjoittamassaan artikkelissa ”Naisen euro on 96 senttiä” (s. 31— 
39). 

Feministien tuottamia adoptiolain ja hedelmöityshoitolain ongelmia olen 
käsitellyt teoksessani Sensuurin Suomi (2009) julkaisemissani kirjoituksissa 
”Hedelmöityshoitolaki on susi” (36—39) ja ”Lesboparien adoptio-oikeudesta” 
(585—586). 

Ks. Timo Kitusen kirjoitusta ”Sosiaalityön näennäinen tasa-arvo” Arno 
Kotron ja Hannu T. Sepposen toimittamassa teoksessa Mies vailla tasa-arvoa 
(2007, s. 113—119). 

Eduskunnan muutamat naiskansanedustajat moittivat kovasanaisesti seitse- 
mää mieskansanedustajaa flirttailusta ja tissien tiirailusta Helsingin Sano- 
mien 27.1.2008 julkaisemassa jutussa, jossa miehiä syytettiin eduskunnassa 
tapahtuvasta ”seksuaalisesta ahdistelusta”. Mieskansanedustajien kanneltua 
asiasta viranomaisille Julkisen sanan neuvosto antoi lehdelle myöhemmin 
huomautuksen. 

Lähde: Maailman työjärjestö ILO:n Internet-sivut <http://www.ilo.org>. 
Yleisradion TV-uutiset 8.12.2004. 

1. Moos. 2:15. 

1. Moos. 3:19. 

2. Tess. 3:11. 

Ensimmäinen tunnettu dokumentti lausahduksesta on tosin vuodelta 1944. 
Kansainliiton sopimus numero 44/1930 astui Suomessa voimaan vuonna 
1937. Kontrahti kieltää orjatyön ja pakkotyön muttei työn käyttämistä 
rangaistuksena. Samoin työhön asennoituu Euroopan unionin Nizzassa 
7.11.2000 hyväksytty peruskirja 2000/C361/01; ks. ensimmäisen luvun 
viidettä artiklaa. Lähde: Finlex-tietokanta. 

Max Weber teoksessaan Protestanttinen etiikka ja kapitalismin henki (1990 
[1904]). 

VMTL = lääkärin myöntämä vapautus marssi-, taistelu- ja liikuntakoulu- 
tuksesta armeijassa. 

Stressin sairausluonteesta ks. esim. Suomalaisen Lääkärikeskuksen osaa 4 
(s. 469—470). 

Lääkärien etiikkaan luetaan sekä lääkärien eettiset säännöt että aikojen 
aamusta periytyvä Hippokrateen vala. Myös Suomen Lääkäriliiton Internet- 
sivuilta löytyvä ”Niärnbergin säännöstö” on mielenkiintoinen muistutta- 
essaan, että vuoden 1947 sotarikosoikeudenkäynnissä tuomituista useat 
olivat koulutukseltaan lääkäreitä. 

Selkäkipujen vuoksi lääkärissä käydään Suomessa noin 800 000 kertaa 
vuodessa, mikä ei tietenkään merkitse, etteivätkö vaivat voisi olla todellisia. 
Acht6 ym. 1984, s. 344. Kivun subjektiivisesta kokemisesta ja mittaamisen 
vaikeudesta ks. Acht6n ym. teosta Psykosomatiikka. 

Alkoholismin sairausluonteesta kertoo esim. Suomalaisen Lääkärikeskuksen 
osa 4 (s. 472—473). 

Noin 38 prosenttia työkyvyttömyystapauksista johtuu mielenterveyden häiri- 
öistä, ja niistä suurimman osan muodostavat työuupumus sekä työperäinen 
alkoholismi ja stressi; 27 prosenttia eläkkeistä myönnettiin tuki- ja liikunta- 
elimistön sairauksien perusteella. Lähde: Suomen Psykiatriyhdistys <http:// 
www.psykiatriyhdistys.net>. 

Lääkeryhnmittäin tilastoja johtavat Suomessa sydän- ja verenkiertoelimistön 
lääkkeet. Toisella sijalla ovat psyyken lääkkeet ja kolmannella särkylääk- 
keet. Kunkin lääkeryhmän kokonaismyynti lähestyy 20 miljoonan euron vuo- 
sitasoa. Maailman myydyin lääke oli vuonna 2003 Asperiini. Lähde: Kansan- 
terveyslaitoksen, nykyisen Terveyden ja hyvinvoinnin laitoksen, Internet- 
sivut <http://www..thl.fi>. 

Tommy Hellsten samannimisessä teoksessaan (2000). 

Puolustusvoimien komentaja Juhani Kaskeala ehdotti Helsingin Sanomien 
18.9.2008 mukaan armeijan sodan ajan vahvuuden alentamista sadalla 
tuhannella 250 000:een ja siviilipalveluksen lyhentämistä 395 vuorokau- 
desta 12 kuukauteen. Hieman aiemmin (9.6.2008) Helsingin Sanomat otsikoi, 
että ”Lähes joka viides vapautuu armeijasta terveyssyistä”. Vapautuksen sai 
tuona aikana 18 prosenttia asevelvollisista, ja vapautettujen määrä oli kas- 
vanut 34 prosenttia kolmessa vuodessa. Jutussa haastateltujen Puolustus- 
voimien lääkärien mukaan vapautettujen määrän kasvu johtuu ”tiukentu- 
neista ohjeista”, mutta syynä tarkempaan karsimiseen saattaa olla muukin 
kuin varusmiesten kelpoisuus tai halu kiristää valintaseulaa, esimerkiksi 
resurssien leikkaukset. Kun puolet palveluskelpoisuuden C-luokituksista 
myönnetään mielenterveyden häiriöiden vuoksi ja lähes joka kymmenes 
nuori mies määritetään sitä kautta mielenterveyspotilaaksi, tässä maassa on 
joko erittäin suuri nuorison mielenterveysongelma, tai sitten armeijan 
lääkärit myöntävät vapautuksia valheellisesti. On mahdollista, että valinta- 
perusteita ei olekaan tiukennettu, vaan vapautusperusteita on löysennetty. 
Kun lehden mukaan ”kymmenen vuoden kuluttua palveluksen suorittaa 
ehkä vain kolme nuorukaista neljästä”, tähän voinee johtaa vain asevelvolli- 
suuden lakkauttaminen tai nuorison ajautuminen lopullisesti rappio- ja 
kurjistumiskulttuurin turmeltuneelle tielle. 

Helsingin Sanomat 13.11.2004. 

Yleisradion TV-uutisten 5.12.2003 mukaan STTK ilmoitti lakon motiiviksi 
halun järjestää muistotilaisuus yritysten tuntemalle yhteisvastuulle ja 
ilmaista samalla vastalause Elisa Oyj:ssä aloitetuille yt-neuvotteluille sekä 
irtisanomisille yleensä. 

Tilanne 1.1.2022. Lähde: Kela. 

Apurahatutkijoiden asemaa pohtimaan asetettiin taannoin sosiaali- ja ter- 
veysministeriön komitea, jota johti Tampereen yliopiston entinen rehtori, 
ylijohtaja Tarmo Pukkila. Ks. kriittistä kirjoitustani ”Lopettakaa gulag — 
Puhetta Pukkilan komitealle ja vähän muillekin” Acatiimi-lehdessä 4/2003 
(s. 24). 

17.2.2003 hyväksytty työeläkelaki korotti eläkkeitä niille, jotka suostuvat 
työskentelemään myös eläkeiän saavuttamisen jälkeen. 

Yleisradion TV-uutisten 17.11.2004 mukaan valmisteilla on jo nyt esitys, joka 
nostaisi yleisen eläkeiän 68 ikävuoteen. Suomessa työskentelee tätä nykyä 
20 000 yli 65-vuotiasta, ja keskimääräinen eläkkeelle siirtymisen ikä on 59 
vuotta. 

Friedrich Nietzsche teoksessaan Iloinen tiede (1989 [1886], s. 139, ajatelma 
217). 

Esimerkiksi televisiokanava BBC World tilastoi 14.11.2004, että vuoden 1990 
jälkeisissä sodissa on surmansa saanut yhteensä 1 370 toimittajaa <http:// 
www.bbc.co.uk>. 

Ks. Carl Barksin sarjakuvaa ”Aku vakuutusasiamiehenä” Aku Ankka 
-lehdessä 11/1956. 

Ei ole kenties mikään ihme, että leikkausjonot ovat pitkiä, kun Suomessa 85 
prosenttia esimerkiksi sydänkirurgien työajasta kuluu erilaisiin hallinto- ja 
kansliatehtäviin, kokouksiin, neuvontaan ja yleensäkin kaikkeen muuhun 
kuin lääketieteellisiin tutkimuksiin, vastaanottoihin ja hoitotoimenpiteisiin. 

Mäki-Kulmala 2002, s. 52. Tämä vastaa julkisen hallinnon moraalia. Se on 
kanto kaskessa ja juolavehnä pellossa mutta ei suinkaan rikka rokassa, sillä 
vaikutukset syövät työyhteisöjen moraalia. Kun hallintobyrokratia on lail- 
lista ja suorastaan lain vaatimaa ja kun siihen liittyy vielä ”kehittämistä”, 
”ihmissuhdekonsultaatioita” ja uusi ”asiakaspalvelumalli”, niin sitä ei voida 
edes arvostella. 

Maija Vilkkumaa laulussaan ”Satumaa-tango” levyllä Pitkä ihana leikki 
(1999). 

Neljä Ruusua laulussaan ”Viisastun salaa” levyllä Energiaa (1994). 
Esimerkiksi 26.2.2004 hallitus teki päätöksen, jolla se myönsi 503,3 
miljoonaa euroa työvoimakoulutukseen ja tukityöllistämiseen kyseistä vuotta 
varten. <http://www.mol.fi>. 

Työvoimaneuvoja Aira Sumiloff minulle työvoimatoimiston järjestämässä 
työpoliittisessa keskustelussa. 

”Ihmiskunta ei voi elää vapaana, ennen kuin viimeinen byrokraatti on 
hirtetty viimeisen kapitalistin suolilla.” 

Alle 20-vuotiaat täysi-ikäiset eivät ole nykysäädösten mukaan oikeutettuja 
opintotuen asumislisään. Lähde: Kela. 

Platon, ”Valtio”, 450b. 

Esimerkiksi 27-vuotias ystäväni Tuomo, joka suoritti hiljattain opintonsa 
loppuun valtiotieteellisessä tiedekunnassa, toimi aikoinaan siviilipalvelus- 
miehenä kahdeksan tuntia päivässä ja teki sen päälle vielä neljä tuntia ilta- 
ja viikonlopputyötä maksaakseen asumiskulunsa itse. Lopulta hän sai 
opintotukiviranomaisilta kirjeen, jossa häneltä perittiin 3 000 euroa ta- 
kaisin. Kun ihminen on kahdeksan tuntia palvelemassa valtiota ja tekee sen 
päälle neljä tuntia puhelinmyyntityötä, miksi häntä pitäisi rangaista siitä, 
että hän lisäksi opiskelee? 

Friedrich Nietzsche teoksessaan Näin puhui Zarathustra (1981 [1891], 
s. 273). 

Ks. Carl von Clausewitzin teosta Sodankäynnistä (2002 [1832], s. 68—69). 
Nous menons ici une vie merveilleuse, nous y dormos, nous y mangeons, nous 
ne touchos pas d'argent, personne n'y pense ici. C'est döjä la societe gue nous 
voulons cr6er. 

Wilhelm von Humboldt vaikutti ratkaisevasti muun muassa siihen, että 
Berliiniin vuonna 1810 perustettiin yliopisto. Sen säännöissä realisoituivat 
hänen antiikista ja valistusfilosofiasta lainailemansa ihanteet. Ks. von 
Humboldtin ohjelmanjulistusta ”Berliinin ylempien tieteellisten laitosten 
sisäisestä ja ulkoisesta organisaatiosta” Kari Kantasalmen toimittamassa 
teoksessa Yliopiston ajatusta etsimässä (1990, s. 57—66). 

J. V. Snellman kirjoituksessaan ”Akateemisesta opiskelusta”. Ks. Kari Kan- 
tasalmen toimittamaa kokoelmaa Yliopiston ajatusta etsimässä (1990, s. 95). 
Kari Raivio Yliopisto-lehdessä 9/2004 (s. 5). 

Suomen Akatemia perustaa oman selvityksensä muun muassa suomalaisen 
tieteen sitaatti-indeksiin kansainvälisissä julkaisuissa. Ks. Akatemian itse- 
arvioita sen Internet-kotisivuilla <http://www.aka.fi>. 

Syksyllä 2009 valmistunut ja 400 asiantuntijan käyttöön perustuva Suomen 
Akatemian selvitys Suomen tieteen tila ja taso 2009 tietää kertoa, että Suo- 

messa on EU-maista eniten tohtoreita väestöön verrattuna mutta tieteen 
laatu on Pohjoismaiden huonoin. 

Olen tilittänyt Juha Varton ja hänen tutkimusryhmänsä karkottamista 
Tampereen yliopiston filosofian laitokselta omaelämäkerrallisessa teok- 
sessani Suomalaisen nykyfilosofian historia (2009, s. 32—137). 

Olen kertonut Esa Saarisen savustamisesta pois Helsingin yliopiston 
filosofian laitokselta teokseni Suomalaisen nykyfilosofian historia (2009) 
sivuilla 144-174. 

Matteuksen evankeliumin (13:12) mukaan Jeesus sanoi: ”Sillä sille, jolla on, 
annetaan, ja hänellä on oleva yltäkyllin; mutta siltä, jolla ei ole, otetaan pois 
sekin, mikä hänellä on.” Kuinka nasevasti tämä kuvaakaan akateemisten 
virkajärjestelyjen luonnetta! Ks. myös Mark. 4:24—25. 

Professorien eettiset ohjeet löytyvät esimerkiksi Professoriliiton Internet- 
sivuilta. 

Akateemisen elämän yksiulotteistavasta ihmiskuvasta ks. esim. Esa Saa- 
risen analyysia hänen yhdessä Ensio Miettisen kanssa kirjoittamassaan 
teoksessa Muutostekijä (1990, s. 32—35). 

Kuten monet varmasti muistavat, ”Noriko Saru” oli Outi Mäenpään esittä- 
mä hahmo, joka ”japanilaiseksi” tekeytyen ja erittäin huonolla englannin 
kielellä haastatteli useita suomalaisia julkkiksia MTV3:n televisio-ohjel- 
massa paljastaen heikkouksia myös haastateltavien kielitaidosta. Norikon 
epävarmuutta ilmaisevasta hokemasta ”Always remember?” muodostui ky- 
seisen ohjelman eräänlainen tunnuslause. 

Vieraillessaan Helsingin yliopistossa 25.5.2000 Jacgues Derrida piti esi- 
telmän aiheesta ”The Humanities to Come — The University without Condi- 
tion”. Jacgues Derridan korkeakoulupoliittisista näkemyksistä ks. myös 
hänen artikkeliaan ”Perustan periaate — Yliopisto opiskelijoiden silmissä” 
Kari Kantasalmen toimittamassa teoksessa Yliopiston ajatusta etsimässä 
(1990, s. 212-239). 

Ilkka Niiniluoto Yliopisto-lehden 4/2004 pääkirjoituksessaan. 

Matteuksen logiikasta ”Sille, jolla paljon on, yhä enemmän annetaan” ks. 
Matt. 13:12 ja köyhän lesken rovosta Luuk. 21:1—4 sekä Mark 12:41—44. 
Friedrich Nietzsche teoksessaan Iloinen tiede (1989 [1886], s. 176—177, 
ajatelma 329). 

Ks. Henri Bergsonin vuonna 1920 julkaisemaa teosta Energie spirituelle 
(suom. Henkinen tarmo, 1962). 

Ks. Arthur Schopenhauerin vuosina 1818—1819 ja 1844 julkaisemaa teosta 
Die Welt als Wille und Vorstellung (1991). 

Ks. Clifford H. Douglasin teosta Economic Democracy vuodelta 1920. 

Clifford H. Douglas vuonna 1924 julkaisemassaan ja 1933 uudistamassaan 
teoksessa Social Credit. 

Tilanne lokakuussa 2014. 

Lähtökohtina olivat William Beveridgen teokset Full Employment in a Free 
Society (1944) ja Social Insurance and Allied Services (1942). 

Mallinsa Friedman loi jo 1960-luvulla. Milton ja Rose Friedmanin teos Free to 
Choice (1980) ilmestyi suomeksi nimellä Vapaus valita vuonna 1982. 

Osmo Soininvaara teoksessaan Hyvinvointivaltion eloonjäämisoppi (1996 
[1994]). Suomen markkoina ilmoitettu summa oli alun perin noin 75 
miljardia markkaa. 

Päädyttyään hallitusvastuuseen vihreät lopettivat perustulomallin ajami- 
sen. Esimerkiksi työministerinä toiminut vihreiden puheenjohtaja Tarja 
Cronberg vastasi Ylen Radio 1:n lähetyksessä 12.5.2009 esittämääni kysy- 
mykseen, ”minne perustulo katosi vihreiden poliittisista puheista vaalien 
jälkeen?”, että hän on ”aina itse ollut perustulon kannattaja” mutta asian 
ajamiselle ei ole poliittisia edellytyksiä, koska päätökset tehdään ammatti- 
yhdistysten, työnantajien ja poliittisen tahon muodostamassa niin sanotussa 
kolmikannassa. 

Osmo Soininvaara lehdistötiedotteessaan 16.8.1998 <http://www.vihrealiitto. 
fi>. 

Soininvaara 1996, s. 183. 

Ent., s. 186. 

Ent., s. 184-185. 

Emt., s. 195. Soininvaaran ehdotukseen sisältyy myös progressiivisen vero- 
tuksen korvaaminen tasaverolla. Emt., s. 176. 

Ent., s. 205-207. 

Ks. pääministeri Matti Vanhasen hallituksen ohjelmaa 24.6.2004 (s. 13). 

Ks. Heikki Mäki-Kulmalan tutkimusta Tyyöttömänä työyhteiskunnassa (2000, 
51 LT). 

Ks. Juha Kostiaisen (et al.) teosta Viettelevä politiikka (2003). 

Ks. esim. Ilpo Lahtisen teosta Perustulo, kansalaisen palkka (1992) ja hänen 
toimittamaansa julkaisua Kansalaispalkka — Ken elää, sen syödäkin pitää 
(1988). 

Lähde: Sampo-ryhmä. 

Lähde: sosiaali- ja terveysministeriön Internet-sivut <http://www.stm.fi>. 
Kymmenen prosentin bruttotuottoon eli noin 10 000 euron tuloon, josta saaja 
maksaa vain pääomatuloille määrätyn lähdeveron, johtaa yksinkertainen 
laskukaava: 850 euron kuukausivuokra kerrotaan kuukausien lukumäärällä 
(12). 

Björn Wahlroos Uutispäivä Demarissa Vapun aattona 2001. 

Lauselma sisältyi vanhemman hallitusmuodon toisen luvun kuudenteen 
pykälään. Kansalaisten perusoikeuksien uudemmassa formulaatiossa lau- 
selma on avattu muotoon: ”Julkisen vallan on edistettävä työllisyyttä ja 
pyrittävä turvaamaan jokaiselle oikeus työhön.” HM 15 $. 

Ks. Heikki Lehtosen teosta Sosiaalipolitiikka moraalitaloutena (1996, s. 52— 
54). 

Ks. esim. Jan Otto Anderssonin kannanottoa Futura-lehdessä 2/1998 ja Anita 
Mattilan väitöskirjaa Tarvitaanko perustuloa? Suomalaisten kansalaistulo-, 
kansalaispalkka- ja perustulomallien teoreettinen analyysi (2001). 

Friedrich Nietzsche Iloisessa tieteessään (1989 [1886], s. 60, ajatelma 42). 

Lähteet 


Kirjallisuusluettelossa on mainittu tässä teoksessa viitatut painetut kirjat 
sekä aikakausikirjoissa, kokoelmateoksissa tai erillisinä ilmestyneet artik- 
kelit. Sen sijaan aikakausilehtiartikkelit ja kuva- sekä sanomalehtijutut 
on mainittu vain viitteissä, joissa on kerrottu asianomaisten lehtien nu- 
merot ja mahdolliset otsikot, eikä niitä ole listattu erikseen kirjallisuus- 
luetteloon. Lähdeluetteloon on sisällytetty kyseisten sanoma- ja aikakaus- 
lehtien nimet ja vuosikerrat. 

Internet-julkaisujen, kuvatallenteiden ja äänitteiden julkaisuyhteys on 
mainittu niin ikään viitteissä. Tilastotietoihin viitattaessa on mainitulla 
lähteellä tarkoitettu yleensä tiedon tuottaneen tahon Internetistä saata- 
villa olevaa tietokantaa, esimerkiksi Tilastokeskuksen osoitteesta <http:// 
www.stat.fi> saatavissa olevia tietoja ja julkaisuja. 

Osa verkkoviitatuista julkaisuista on saatettu poistaa Internetistä 
tämän kirjan ensi-ilmestymisen jälkeen, mutta viittaukset ja referoinnit 
on säilytetty tässä laitoksessa historiallisen dokumentaation vuoksi. 

2. Pavlovin koirat 
Tieteellinen tuomio median ja byrokraattien kostosta 


Työn kirous, siunaus ja sankaruus 


Työttömyys liittyy globalisaatioon ja 
vapaaseen hintakilpailuun. 


Mutta miten saada työttömyys tuottamaan? 
Arvoja luodaan myös palkatun työn ja yritysten 
ulkopuolella. Niinpä työttömiä ei pitäisi lannistaa 
vaan kannustaa omatoimisuuteen, esimerkiksi 
opiskeluun ja henkisten arvojen tuotantoon. 


Perustulojärjestelmän lisäksi kirjassa pohditaan, 
miten pärjätä työn ja opiskelun käänteissä. 
Kirjoittajan mukaan työnantajien ja -tekijöiden edut 
voivat toteutua vain kansallisen edun tunnustamisen kautta. 


Työttömän kuolema on kirja poliitikkojen ja 
yrityskonsulttien ilosanomaan kyllästyneille. 
Sen lähtökohtana on työelämän filosofinen arvoanalyysi 
ja lopputuloksena ihmisten onnellisuuteen 
tähtäävän järjen etsintäkuulutus. 


”Työttömän kuolema on filosofiseksi opukseksi selkeästi, 
sujuvasti ja provosoivastikin kirjoitettu, ja sitä 
voi suositella niin työntekijöille kuin työnantajillekin.” 


Pekka Wahlstedt, Helsingin Sanomat 5.6.2005. 


FT, VTT Jukka Hankamäen suositusta teoksesta 
on nyt saatavilla uudistettu ja ajantasaistettu painos. 


www.hankamaki.fi 

